3ఎమ్బీయస్‌ - గ్రేట్‌ ఆంధ్ర ఆర్కయివ్స్‌ ప్రాజెక్టు

2016 Q2 ఏప్రిల్‌ - జూన్‌ ఆర్టికల్స్‌

(పిడిఎఫ్‌ రూపంలో)

విషయసూచిక

జాట్‌ రిజర్వేషన్‌

కలకత్తా యమపురి

ఇలాటి తవ్వాయి మన దగ్గరా వస్తే...?

స్మార్ట్‌ సిటీలలో స్మార్ట్‌ భాగమెంత?

ఒబామా క్యూబా పర్యటన

పుదుచ్చేరి అసెంబ్లీ ఎన్నికలు

యూనివర్శిటీలా? యుద్ధభూములా? రీ

సీటు మారితే మాట మారుతుంది

దళిత రిజర్వేషన్లు ఎన్నాళ్లు?

విమానం హైజాక్‌ చేసిన మద్యసామ్రాట్టు

మెహబూబా దారి కొచ్చిన విధం

డాలరు నోటుపై ఒకప్పటి బానిస

బెంగాల్‌లో కొత్త వెలుగు - సూర్యకాంత మిశ్రా

హఠాత్తుగా మద్యనిషేధానికి గిరాకీ

నదుల అనుసంధానం జరిగేనా?

వెనెజులా చెపుతున్న పాఠం

యూరోప్‌ గాథలు 31

సిబిఐ వెర్సస్‌ ఐబి

జవాబులు రాని ప్రశ్నలు

లాలూ తనయులు

నమ్మాలా? వద్దా?

ఉత్తరాఖండ్‌ - రోజా నేర్చుకోవలసిన పాఠం

వృద్ధనాయకు లిద్దరు...

యూరోప్‌ గాథలు 32

బ్రెజిల్‌ రాజకీయ సంక్షోభం

పుదుచ్చేరిలో మామా అల్లుళ్ల సవాల్‌

కేరళలో బిజెపికి ఛాన్సెంత?

ఉచిత పథకాలు జయలలితను రక్షించలేవా?

క్షవరం - వివరం

మమతకు యీ స్థాయి గెలుపు ఎలా దక్కింది?

కరుణ ఓడిన కారణం ?

పార్టీకి రాని మొగుడు

వరసలెందుకు?

విమర్శించాలంటే పార్టీ పెట్టాలా?

బ్రాహ్మలు శ్రమజీవులు కారా?

సాగనంపడం ఎలా?

హరియాణా జాట్‌ ఆందోళన తర్వాత...

ఇన్నాళ్లకు వార్తల్లోకి..

ఉడ్‌తా పంజాబ్‌ని అడ్డుకునే యత్నాలు

మధురా నగరిలో మంటలు...

ఏక్‌నాథ్‌తో వేగడం ఎలా?

యూరోప్‌ గాథలు 33

సగకాలం తాపీ - సగకాలం ఆదుర్దా

సాహసము శాయరా డింభకా...

అగ్గి కాంగ్రెసుది - సెగ బిజెపికి

బ్రెగ్జిట్‌..?

బాధ్యత ఏ స్థాయి వరకు..?

ఎగ్జిట్టే !: - ఎందుకలా?

హోం శాఖలో యింటి దొంగ

2016 ఏప్రిల్‌ 01, 02 ఎమ్బీయస్‌ : జాట్‌ రిజర్వేషన్‌

మార్చి నెలాఖరులో హరియాణా గవర్నమెంటు జాట్‌కి రిజర్వేషన్‌ యిస్తూ బిల్లు పాస్‌ చేసేసింది. వాళ్లను బిసిలలో 'సి' వర్గంలో చేర్చింది. దీనివలన సమస్య పరిష్కారమైందనుకుంటే పొరబాటు. జాట్‌ వంటి బలమైన సామాజిక వర్గానికి రిజర్వేషన్‌ కల్పిస్తే దేశంలో యిప్పటికే ఆందోళన చేస్తున్న కాపులు, గుజ్జర్లు, పటేళ్లు వంటి కులాలు తమ డిమాండ్‌ను మరింత బలంగా ముందుకు తీసుకుని వెళ్లి ఆ యా రాష్ట్రప్రభుత్వాలకు యిబ్బంది కలిగించడం ఖాయం. జాట్‌లలో పేదలు లేరా, అంటే వున్నారు. ఆ మాట కొస్తే అగ్రవర్ణాలని చెప్పబడే అన్ని కులాలలోనూ పేదలున్నారు. ఒకప్పుడు రాజ్యాలు ఏలిన వారి వారసులు యిప్పుడు దీనావస్థలో వుండడం కూడా చూస్తున్నాం. అయితే ఆ పేదరికాన్ని, వెనకబాటుతనాన్ని మొత్తం కులానికి ఆపాదించి, రిజర్వేషన్‌ కల్పించడం ఏమంత సబబు అనేదే ప్రశ్న. హరియాణా జనాభా 2.50 కోట్లయితే వారిలో జాట్లు 26% మంది. రాష్ట్రంలోని భూమిలో 75% వారి చేతుల్లోనే వుంది. సగటున ఒక జాట్‌ కుటుంబానికి 2-3 ఎకరాల భూమి వుంటుందని అంచనా. క్లాస్‌ 1, 2 అధికారుల్లో 18% జాట్లే. అంతకంటె తక్కువ శ్రేణి ఉద్యోగుల్లో, పోలీసుల్లో వారి శాతం 40! వ్యాపారాల్లో కూడా వారిది సింహభాగమే. ఇక రాజకీయాల్లో అయితే హరియాణా ఏర్పడిన దగ్గర్నుంచి భజన్‌లాల్‌, యిప్పటి ఖట్టర్‌ తప్ప ముఖ్యమంత్రులందరూ జాట్లే! మంత్రుల్లో చాలామంది జాట్లు వుండేవారు. ఈసారి కాబినెట్‌లోనే వారి ప్రాతినిథ్యం తగ్గింది. ఇలా అన్ని రంగాలలో బలంగా వున్న జాట్లు తమను ఓబిసిల్లో కలపమని అడగడం ఒక వింతైతే దాన్ని అంగీకరించడం మరీ వింత. దేశంలోని మిగతా భాగాల్లో చిచ్చు రగిలించే యీ చేష్ట బిజెపి ప్రభుత్వం చేపట్టడానికి కారణమేమిటి?

జాట్లు ఎప్పణ్నుంచో రిజర్వేషన్‌ గురించి అడుగుతూండడం జరుగుతోంది. ప్రతీ ఏటా పంటల మధ్య విరామం వచ్చినపుడు కొన్నాళ్లు ఉద్యమం అనడం, తర్వాత చల్లారడం ఒక ఆనవాయితీగా మారింది. ఎవరూ సీరియస్‌గా తీసుకోలేదు. మరి అలాటిది యీ సారి యింత పెద్దగా ఎందుకు, హింసాత్మకంగా ఆందోళన ఎందుకు జరిగింది? అంటే రాజకీయ కారణాలు కనబడుతున్నాయి. ఆంధ్రప్రదేశ్‌లో పివి నాటి రోజులతో కొంత పోలిక కలుస్తుంది. బ్రహ్మానందరెడ్డి ముఖ్యమంత్రిగా వున్నపుడు ప్రధాని ఇందిర ఒకసారి హైదరాబాదు వచ్చారట. కాబినెట్‌ సహచరులను '..రెడ్డి', '...రెడ్డి' అని పరిచయం చేస్తూ వుంటే రెడ్డి పదం అనేకసార్లు వినబడి ఇందిర 'మీ రాష్ట్రంలో రెడ్లు తప్ప వేరెవరూ లేరా?' అని అడిగారట. ఇది కట్టుకథ కావచ్చు కానీ ఆమె ప్రధాని పదవిలో బలపడ్డాక ఆంధ్రలోనే కాక, యితర రాష్ట్రాలలో కూడా అప్పటిదాకా బలంగా వున్న కులాల వారి ప్రాధాన్యత తగ్గించడానికి, ఆ కులాల ముఖ్యమంత్రులను తీసివేసి, అప్పటిదాకా రాజకీయప్రాధాన్యం లేని కులానికి చెందిన తన విధేయులకు ఛాన్సిచ్చారు. ఆ విధంగా బలమైన కులాలైన రెడ్డి-కమ్మ-వెలమలను కాదని బ్రాహ్మణుడైన పివి నరసింహారావు ముఖ్యమంత్రిని చేశారు. ఆయన ఎంత పాలనాసమర్థుడో ప్రధాని అయ్యాకనే తెలిసింది కానీ ముఖ్యమంత్రిగా ఆయనను యితర కులాలవారు కుదురుగా వుండనీయలేదు. ఏదో ఒక పేచీ పెడుతూనే వచ్చారు. చివరకు ఆయన తెచ్చిన భూసంస్కరణల బిల్లు అమలు కాకుండా చూడడానికి 1972లో జై ఆంధ్ర ఉద్యమం తెచ్చారు. దాన్ని పివి సరిగ్గా హేండిల్‌ చేయలేకపోయారు. కఠినంగా ఎవరిపై చర్య తీసుకోవాలన్నా భయమే. సరైన సమయంలో సరైన ఆదేశాలు యివ్వకుండా చేష్టలుడిగి చూస్తూ వుండడంతో ఉద్యమం తీవ్రమైన రాష్ట్రం నష్టపోయింది. చివరకు ఆయన పదవి పోయింది, రాష్ట్రపతి పాలన వచ్చింది.

ఇప్పుడు హరియాణా దగ్గరకు వద్దాం. అది ఏర్పడిన దగ్గర్నుంచి జాట్లే ప్రముఖస్థానం వహిస్తూ వచ్చారు. భజన్‌లాల్‌ తప్ప యిప్పటిదాకా అందరూ జాట్‌ ముఖ్యమంత్రులే. భజనలాల్‌ కూడా జాట్లకే ప్రాధాన్యత యిచ్చాడు. జాట్ల బలంతో ఐఎన్‌ఎల్‌డి నాయకుడు ఓం ప్రకాశ్‌ చౌటాలా రాజకీయాల్లో కొనసాగుతున్నాడు. జాటేతర ఓట్లు యితర పార్టీల మధ్య చీలిపోతున్నాయి. 2014 పార్లమెంటు ఎన్నికలైన కొన్ని నెలలకు అక్టోబరులో హరియాణాలో అసెంబ్లీ ఎన్నికలు వచ్చాయి. చౌటాలాను ఓడించాలంటే జాటేతర ఓట్లన్నీ తమకే పూర్తిగా పడాలని బిజెపి నాయకత్వం ప్లాన్‌ చేసింది. మొత్తం 90 సీట్లలో అది నెగ్గిన 47 అసెంబ్లీ స్థానాలలో 72% అంటే 34 స్థానాలు ఉత్తర, దక్షిణ హరియాణానుంచి గెలిచినవే. అక్కడ జాటేతర కులాలైన పంజాబీలు, బనియాలు, బ్రాహ్మణులు జాట్‌ల కంటె ఎక్కువ. జాట్‌లు అధికసంఖ్యలో వున్న నియోజకవర్గాలలో, ఉత్తర ప్రదేశ్‌ నుంచి జాట్లు వచ్చి బిజెపి తరఫున ఎన్నికల ప్రచారం చేశారు కాబట్టి జాట్లు కూడా బిజెపికి ఓటు వేయడం చేతనే తక్కిన 13 స్థానాలు వచ్చాయి. ఈ విషయాన్ని బిజెపి నాయకత్వం గుర్తించినా జాటేతరులందరికీ తమ పార్టీ ఒక్కటే శరణ్యం అనే రీతిలో తమను చూపుకోవాలని ప్రయత్నించింది.

అందుకే మనోహర్‌లాల్‌ ఖట్టర్‌ను ముఖ్యమంత్రిగా ఎంపిక చేసింది. ఆయన జాట్‌ కాదు, క్షత్రియుడు. అసలైన హరియాణావాడు కాదు, మూలాలు పంజాబ్‌లో వున్నాయి. కుటుంబం పంజాబ్‌ నుంచి వచ్చి హరియాణాలో స్థిరపడింది. పోనీ హరియాణాలో స్థిరపడి క్షేత్రస్థాయి రాజకీయాల్లో నలిగినవాడా, యిక్కడ ఎమ్మెల్యేగా చేశాడా అంటే అదీ కాదు. హరియాణాలో చదువుకున్నాక ఢిల్లీలో స్థిరపడి, పెళ్లి చేసుకోకుండా 1977 నుండి ఆరెస్సెస్‌లో వుంటూ 1994లో బిజెపిలో చేరాడు. హరియాణాలో బిజెపి తరఫున ఆర్గనైజేషనల్‌ జనరల్‌ సెక్రటరీగా 2000 నుండి 2014 వరకు ఉన్నాడు తప్ప యిక్కడ ఎమ్మెల్యేగా కాని, మంత్రిగా కాని పని చేయలేదు. 2014 లోకసభ ఎన్నికలలో బిజెపి ఎలక్షన్‌ కాంపెయిన్‌కు చైర్మన్‌గా పనిచేశాడు. అలాటివాణ్ని పట్టుకుని వచ్చి కర్నాల్‌ .నియోజకవర్గంలో టిక్కెట్టు యిస్తే అక్కడి బిజెపి నాయకులు యితను స్థానికుడు కాదని గోల చేశారు. కానీ అధినాయకత్వం పట్టుబట్టి నిలబెట్టి 64 వేల మెజారిటీతో గెలిపించుకుంది. అంతటితో ఆగకుండా అతన్ని ముఖ్యమంత్రిని చేసింది. అంతేకాదు, కాబినెట్‌లో యిద్దరే యిద్దరు జాట్‌లకు మంత్రిపదవులు యిచ్చింది. ఇవన్నీ జాట్‌లను మండించాయి. తామంటే ఖాతరు లేనట్లుంది యీ ప్రభుత్వం, వీళ్లకు బుద్ధి చెప్పాలనుకుంది. అదను చిక్కినపుడు తడాఖా చూపించింది.

ఏ మాత్రం పరిపాలనానుభవం, రాజకీయ చతురత లేని ఖట్టర్‌ పరిస్థితి తీవ్రతను అంచనా వేయడంలో విఫలమై, తొలిదశలో పట్టించుకోకుండా, మలిదశలో అదుపు చేయలేకుండా ఆ ఆందోళనను మిస్‌హేండిల్‌ చేశారని సంఘటనాక్రమం చూస్తే తెలుస్తుంది. మార్చి 7-8 తారీకుల్లో గుడ్‌గావ్‌లో జరగబోయే హేపెనింగ్‌ హరియాణా గ్లోబల్‌ ఇన్వెస్టర్స్‌ సమావేశం ఎంత ఘనంగా నిర్వహించాలా అన్న ధ్యాసలోనే ముఖ్యమంత్రి, అధికారగణం వున్న సమయంలో, ఫిబ్రవరి రెండో వారంలో రెండు చోట్ల అతి సాధారణంగా ఉద్యమం ప్రారంభమైంది. 2010 నాటి జాట్‌ ఉద్యమం జరిగినపుడు .. మంది పోయారు. వారిలో ఒక యువకుడు హిసార్‌ జిల్లాలోని మయ్యార్‌ గ్రామానికి చెందినవాడు. అక్కడ, రైల్వే పట్టాలపై కాస్సేపు కూర్చుని ఆందోళన చేయాలని అనుకుని పిలుపు నిస్తే గుప్పెడు మంది కూడా రాలేదు. అధికారులు వాళ్లను లేపే ప్రయత్నం కూడా చేయలేదు. మీ డిమాండ్లు ప్రభుత్వానికి తెలియపరుస్తాం అని కాస్సేపటికి చెపితే వాళ్లు లేచిపోయారు. జీంద్‌ జిల్లాలోని నరవాణాలో జిల్లా కార్యాలయం ఎదుట ప్రదర్శన జరిగింది. దీన్ని ఫిబ్రవరి 8 న ఆదర్శ్‌ జాట్‌ మహాసభ (ఎజెఎమ్‌), బినైన్‌ ఖాప్‌ అనే చిన్న సంస్థలు నిర్వహించాయి. వాళ్లు ఫిబ్రవరి 15 న హరియాణా బంద్‌కు పిలుపు నిస్తూ, ఫిబ్రవరి 27న అసెంబ్లీని ముట్టడిస్తామని హెచ్చరించారు. దాంతో కాబినెట్‌లో వున్న అభిమన్యు సింధు, ఓం ప్రకాశ్‌ ధన్‌కర్‌ అనే జాట్‌ మంత్రులు వాళ్లను చర్చలకు పిలిచి వారితో ఒక ఒప్పందం కుదుర్చుకున్నారు. రూ.6 లక్షల వార్షికాదాయం కంటె తక్కువ వున్న అన్ని కులాలవారికి కలిపి 20% రిజర్వేషన్‌ యిస్తామని, వారిలో జాట్‌ పేదలు కూడా వుంటారని ప్రతిపాదించారు. దానితో సమస్య ముగిసిపోయిందనుకున్నారు.

ఇది పెద్ద జాట్‌ సంస్థలను మండించింది. ప్రభుత్వం తమను సంప్రదించకుండా తనకు అనుకూలమైన బోగస్‌ జాట్‌ సంస్థలతో ఒప్పందాలు కుదిర్చేసుకుని తమ పరపతిని, ప్రయోజనాలను దెబ్బ తీస్తోందని అనుకుని ఆ ఒప్పందాన్ని తిరస్కరించాయి. అఖిల భారతీయ జాట్‌ ఆరక్షణ్‌ సంఘర్షణ్‌ సమితి (ఎబిజెఎఎస్‌ఎస్‌)లోని అన్ని చీలిక వర్గాలు ఏకమై ఫిబ్రవరి 12 నుంచి తీవ్ర ఆందోళన చేపట్టాయి. 'కోయీ నహీ నేతా, బస్‌ జాట్‌ ఏక్‌తా' (నాయకుడెవరూ లేడు, జాట్‌ ఐక్యతే నాయకుడు) అనే నినాదంతో ఉద్యమించారు. నిజంగా అదే జరిగింది. నడిపించే నాయకుడంటూ లేకుండా బొత్తిగా అరాచకంగా ఆందోళన నడిచింది. హవా సింగ్‌ సంఘ్‌వాన్‌ అనే 69 ఏళ్ల మాజీ సిఆర్‌పిఎఫ్‌ జవాను నాయకత్వంలో వందలాది మంది జాట్లు మయ్యార్‌ రైల్వే ట్రాక్‌ను దిగ్బంధం చేశారు. మూడు రోజుల తర్వాత రోహతక్‌ జిల్లాలోని ప్రధాన ఖాప్‌లకు చెందిన జాట్లు సంప్లాలోని రైళ్లనే కాక, రోడ్లను కూడా దిగ్బంధం చేశారు. నేషనల్‌ హై వే నెం. 10పై వాహనాలు ఆపేశారు. అప్పుడు ఖట్టర్‌ మేల్కొన్నాడు. ఫిబ్రవరి 17 న జాట్‌ సమితిలోని అన్ని వర్గాలను, ప్రధాన ఖాప్‌లను చండీగఢ్‌కు పిలిపించి, రాబోయే ఎసెంబ్లీ సెషన్‌లో స్పెషల్‌ బాక్‌వర్డ్‌ కాస్ట్‌గా గుర్తించి 10% రిజర్వేషన్‌ కల్పిస్తూ చట్టం చేస్తానని హామీ యిచ్చాడు.

2012లో హరియాణా ప్రభుత్వం వేసిన కెసి గుప్తా కమిషన్‌ జాట్లకు స్పెషల్‌బిసిగా గుర్తింపు యిమ్మనమని చెప్పింది. 2013లో భూపిందర్‌ హూండా ప్రభుత్వం ఆ నివేదిక అంగీకరించి 10% కోటా యిచ్చింది. ఇలా యిస్తే మొత్తం రిజర్వేషన్‌ 50% పరిధి దాటుతోంది కాబట్టి దీన్ని పంజాబ్‌, హరియాణా హైకోర్టు కొట్టేసింది. 2014లో యుపిఏ ప్రభుత్వం 9 రాష్ట్రాలలోని జాట్లను కేంద్రప్రభుత్వపు ఒబిసి జాబితాలో కలిపింది. 2015లో దాన్ని సుప్రీం కోర్టు కొట్టేసింది. ఆ తీర్పుపై అదే ఏడాది ఏప్రిల్‌లో ఎన్‌డిఏ ప్రభుత్వం రివ్యూ పిటిషన్‌ దాఖలు చేసింది. ప్రస్తుతానికి హరియాణాలో తప్ప తక్కిన 8 రాష్ట్రాలలో జాట్లు రాష్ట్ర ఒబిసి జాబితాలో వున్నారు. ఈ పరిస్థితిలో మళ్లీ 10% స్పెషల్‌ బిసి అంటే హైకోర్టు కొట్టేస్తుందని, అందువలన 27% కోటా వున్న ఒబిసిల్లోనే తమనూ ఒక ఒబిసిగా గుర్తించి తీరాలని ఆందోళనకారులు పట్టుబట్టారు. ప్రభుత్వం అంగీకరించకపోవడంతో ఉద్యమాన్ని దావాగ్నిలా జాట్‌లు పెద్ద సంఖ్యలో వున్న రోహతక్‌, ఝజ్జర్‌్‌, భివానీ, హిసార్‌, సోనీపత్‌ జిల్లాలకు వ్యాపింపచేశారు. వందలాది ప్రయివేటు కార్లు, ట్రక్కులు, బస్సులు, పోలీసు జీపులు,ఒక రైల్వే స్టేషన్‌ తగలబడ్డాయి. మొత్తం 19 రోజుల ఉద్యమంలో 30 మంది చనిపోయారు. 72 మంది పోలీసులతో సహా 320 మంది గాయపడ్డారు. రూ.1100 కోట్ల మేరకు ప్రభుత్వ, ప్రయివేటు ఆస్తులకు ్తనష్టం జరిగింది. రైల్వేలకు రూ. 200 కోట్ల నష్టం. రైళ్లు ఆపివేయడం వలన పక్క రాష్ట్రాలకు కూడా కలిగిన నష్టం కలుపుకుంటే మొత్తం రూ. 34 వేల నష్టమట! ఇది యీ స్థాయికి రావడానికి కారణం రెండు, మూడు సంఘటనలు దోహదపడ్డాయి.

ఉద్యమం ప్రారంభమైన కొన్ని రోజులకే ఒబిసి వర్గానికి చెందిన కురుక్షేత్ర నియోజకవర్గపు బిజెపి ఎంపీ రాజ్‌కుమార్‌ సైనీ ఆందోళనకారులను ఉద్దేశించి 'సువర్‌ కే బచ్చే' (పందినాకొడుకులు) అన్నాడు. అంతేకాదు జాట్‌ వారి యూత్‌ ఆర్మీని ఎదుర్కోవడానికి 'ఒబిసి బ్రిగేడ్‌'ను తయారుచేస్తానన్నాడు. దమ్ముంటే వీధుల్లో కొట్లాడదాం రమ్మన్నాడు. మన దగ్గర కాపులను ఒబిసిల్లో చేరిస్తే ఉద్యమిస్తానని ఆర్‌.కృష్ణయ్య కూడా అన్నారు, యిలాటి భాష వుపయోగించలేదు. అధికార పార్టీకి చెందిన సైనీ అలా నోరు పారేసుకోవడంతో అతన్ని ఖట్టర్‌కానీ, కేంద్రనాయకత్వం కానీ అదుపు చేయకపోవడంతో జాట్లకు - ముఖ్యంగా యువతకు - మండింది. జాట్‌ పెద్దలు వారిస్తున్నా వారు తీవ్రహింసకు పాల్పడ్డారు. ముఖ్యమంత్రి పదవి ఆశించి భంగపడిన కేంద్ర మంత్రి బీరేందర్‌ సింగ్‌ మాత్రం సైనీని ఖండిస్తూ జాట్ల ఆందోళనను, వారి ఆందోళనా విధానాన్ని సమర్థిస్తూ ప్రకటన చేశాడు. ఖట్టర్‌ ఎవరినీ వారించకుండా మౌనంగా వుండిపోయాడు.

రోహతక్‌లో ఒక కాలేజీలో రెండు విద్యార్థి బృందాలకు మధ్య ఘర్షణ జరిగింది. ఆ సందర్భంగా పోలీసులు హాస్టల్లోకి ప్రవేశించి విద్యార్థులను కొట్టారు. వారిలో చాలామంది జాట్లు. జాట్‌ యువకులను పోలీసులు హింసిస్తున్నారనే వార్త, దానితో బాటు జాట్లు ఆరాధ్యదైవంగా భావించే ఛోటూ రామ్‌ విగ్రహంపై జాటేతరులు రాళ్లు వేశారన్న పుకారు కూడా వ్యాపించింది. ఇక దానితో జాట్లు ఆయుధాలు చేతపట్టి రోడ్లు ఆక్రమించి, జాటేతరుల దుకాణాలను గురిపెట్టి దాడి చేశారు. వారిలో సంఘవ్యతిరేక శక్తులు కూడా చొరబడ్డాయని ఉద్యమనాయకులు అంటారు కానీ, వాళ్లు జాట్ల దుకాణాలు ఎందుకు లూటీ చేయలేదని జాటేతర వ్యాపారస్తులు అడుగుతున్నారు. కర్ఫ్యూ విధించినా రోహతక్‌లో చిన్నాపెద్దా దుకాణాలు 400 ధ్వంసమయ్యాయి. పోలీసు పోస్టుకు 20 మీటర్ల దూరంలోనే అనేక షాపులను దగ్ధం చేశారు. అక్కడే కాదు, అనేక చోట్ల పోలీసులు గొడవలను ఆపడానికి ప్రయత్నించలేదు. దార్లలో అడ్డంకులు పెడుతున్నా, హైవేల మీద ఎక్సవేటర్లు పెట్టి గోతులు తవ్వేస్తున్నా వారు చూస్తూ కూర్చున్నారు. వారిలో జాట్లు చాలామంది వుండడం ఒక కారణమైతే, ప్రభుత్వం నుండి స్పష్టమైన ఆదేశాలు లేకపోవడం మరో కారణం. ఆందోళనకారులు పోలీసులను చూసి భయపడడం మానేశారు. చివరకు చాలా ఆలస్యంగా ఆర్మీని దింపారు. అయితే గొడవలు జరిగేచోటుకి ఆర్మీ వెళ్లడానికి వీలులేకుండా రోడ్లన్నీ భారీ వాహనాలతో నిండిపోయాయి. షూట్‌ ఎట్‌ సైట్‌ ఆర్డర్లతో ఆర్మీ వెళ్లిన తర్వాత కూడా మన పోలీసులే అన్న ధీమాతో ఆందోళనకారులు వుంటే, అప్పుడు ఆర్మీ 'మేం ఆర్మీ సుమా, జాగ్రత్త' అనే ప్లకార్డులు పట్టుకుని వెళ్లాల్సి వచ్చింది.

చివరకు అమిత్‌ షా సైనీకి షోకాజ్‌ నోటీసు జారీ చేసి నోరు మూయించాడు, కానీ అది బాగా ఆలస్యమైంది. ఈలోగా జాటేతరులు భివానీలో జాట్ల దుకాణాలపై దాడి చేశారు. ఈ గొడవలు జరుగుతూంటే జాతీయ పత్రికలు సంయమనం పాటించాయి కానీ స్థానిక ప్రింట్‌ మీడియా, టీవీలు పూర్తి కవరేజి యిచ్చి ఆవేశకావేషాలు మరింతగా రెచ్చగొట్టాయి. మామూలు పౌరులకు పోలీసులపై నమ్మకం నశించిపోయింది. సోనీపత్‌-గోహానా రోడ్డు మీద వున్న కాలేజీ నడిపే ఒక జాటేతరుడు ''మా కాలేజీపై పడి 300 కంప్యూటర్లు ఎత్తుకుపోయారు, పుస్తకాలు, ఫర్నిచర్‌ తగలబెట్టారు. నా ఉద్యోగుల్లో చాలామంది జాట్లు వున్నారు. నేను నాశనమైతే వాళ్లకేం లాభం? కాళ్లావేళ్లా పడినా ఆందోళనకారులు వినలేదు. పోలీసులు వాళ్లను చెదరగొట్టలేదు. ఎట్టి పరిస్థితుల్లోనూ అల్లరి మూకలపై కాల్పులు జరపవద్దని వారికి ఆదేశాలున్నాయేమో. కర్ఫ్యూ మాకే తప్ప ఆ మూకలకు కాదు.'' అంటూ వాపోయాడు. ఆలిండియా కిసాన్‌ సభ నాయకుడు ''ఆంగన్‌వాడీ వర్కర్లు సమ్మె చేసినా, ప్రదర్శన నిర్వహించినా కేసులు పెడతారు. వీళ్లు యింత విధ్వంసం జరిపిినా మెతకగా వ్యవహరిస్తున్నారు'' అని ఫిర్యాదు చేశారు. ఢిల్లీకి 1200 క్యుసెక్కుల నీళ్లు సరఫరా చేసే మునాక్‌ కాలువను ఆందోళనకారులు మూసేస్తే స్థానిక పంచాయితీ నచ్చచెప్పి తెరిపించింది.

జాట్లు యిలా చెలరేగిపోయినా ఖట్టర్‌, మంత్రులు, ఎమ్మెల్యేలు గ్రామాలకు వెళ్లి అందరికీ నచ్చచెప్పే బదులు వెళ్లి చండీగఢ్‌, ఢిల్లీలలో కూర్చున్నారంటూ కొందరు విమర్శించారు. నిజానికి ఖట్టర్‌ గొడవ చల్లారాక వెళ్లి బాధితులను ఓదార్చబోయారు కానీ వాళ్లు హేళనగా కేకలు వేశారు. జాట్‌ మంత్రులు జాట్ల వద్దకు వెళితే వాళ్లకూ అదే మర్యాద దక్కింది. గ్రామాల్లో వున్న వాళ్ల యిళ్లపై రాళ్లు విసిరారు. అప్పుడు ఉత్తరప్రదేశ్‌ నుంచి ఎన్నికైన జాట్‌ కేంద్రమంత్రి సంజీవ్‌ బల్యాన్‌ జాట్ల డిమాండ్‌ పరిశీలించడానికి వెంకయ్య నాయడు అధ్యక్షతన ఒక హైలెవెల్‌ కమిటీ వేస్తామని ప్రకటించాడు. అప్పణ్నుంచి ఆందోళన తగ్గుముఖం పట్టింది. ఇన్వెస్టర్స్‌ మీట్‌ ప్రశాంతవాతావరణంలో జరిగింది కానీ ఆ సమావేశంలో మహీంద్రా గ్రూపు సిఎండి ఆనంద్‌ మహీంద్ర 'పెట్టుబడిదారుడు శాంతిభద్రతలు వున్న చోటే పెట్టుబడి పెడతాడు, ఇటీవలి ఘటనలను పరిగణనలోకి తీసుకుని ముఖ్యమంత్రి దిద్దుబాటు చర్యలు చేపడతారని ఆశిస్తాను' అన్నాడు. 'తప్పకుండా' అన్నాడు ఖట్టర్‌.

చివరకు మార్చి 29న అసెంబ్లీలో జాట్‌ రిజర్వేషన్‌ బిల్లు పాస్‌ చేశారు. దాని ప్రకారం జాట్లను బిసి 'సి' కేటగిరిలో వేశారు. బిల్లు న్యాయవిచారణ పరిధిలోకి రాకుండా 9 వ షెడ్యూల్‌లో చేర్చమని కేంద్రాన్ని కోరడం జరిగింది. దీని ప్రకారం జాట్‌లు, జాట్‌ శిఖ్కులు, రోర్‌, బిష్ణోయ్‌, త్యాగి, ముల్లా జాట్‌, ముస్లిము జాట్లకు కలిపి ప్రభుత్వ కార్యాలయాల్లో, ప్రభుత్వ అండర్‌టేకింగ్‌లలో, లోకల్‌ బాడీస్‌లో వున్న మూడవ, నాల్గవ తరగతి ఉద్యోగాలలో 10%, 1,2 తరగతి ఉద్యోగాలలో 6%, రిజర్వేషన్‌ లభిస్తుంది. గవర్నమెంటు, ఎయిడెడ్‌ కాలేజీల్లో 10% రిజర్వేషన్‌ లభిస్తుంది. జాట్లు సంతోషించారు, గొడవ చల్లారినందుకు హరియాణా బిజెపి నాయకులు సంతోషించారు కానీ అంతిమంగా కోర్టు ఏమంటుందో తెలియదు. ఒబిసిల్లో యిప్పటికే వున్న కులాలవారు ఏమంటారో తెలియదు. ఈ రిజర్వేషన్‌ ప్రభావం యితర రాష్ట్రాలలోని ఆందోళనలపై ఎలాటి ప్రభావం కలిగిస్తుందో తెలియదు. ఏది ఏమైనా ఆర్థికంగా, సామాజికంగా బలంగా వున్న జాట్లకు రిజర్వేషన్‌ కల్పించే యీ బిల్లు కారణంగా దేశంలో నిప్పు ముట్టించినట్లే అయింది. - ఎమ్బీయస్‌ ప్రసాద్‌ (ఏప్రిల్‌ 2016)

ఏప్రిల్‌ 3,4 ఎమ్బీయస్‌ : కలకత్తా యమపురి

కలకత్తాలో ఫ్లయిఓవరు కూలింది. కూలే ఫ్లయిఓవర్లలో యిది మొదటిదీ కాదు, చివరిదీ కాదు. ఇలాటివి జరిగే నగరాల్లో చూసినా కలకత్తా కూడా మొదటిదీ కాదు, చివరిదీ కాదు. మన వూళ్లోనే పంజగుట్టలో కూలింది. 'ఇప్పటికి చాలామంది పోయారు, ఎందరో క్షతగాత్రులు... వారందరికీ నష్టపరిహారం యివ్వడం జరుగుతుంది.. తప్పెక్కడ జరిగిందో తేల్చడానికి విచారణ జరుగుతోంది...ఇప్పటికే కొందర్ని అరెస్టు చేశాం... ఎంతటివారైనా సరే దోషులను వదలం.., మానవవిషాదాన్ని రాజకీయాలతో ముడి పెట్టకండి.. కష్టకాలంలో పౌరులంతా ఒక్కటిగా నిలిచి బాధితులను ఆదుకున్నారు.. దుర్ఘటన తర్వాత కూడా జీవితం ఎప్పటిలాగా సాగుతోంది. ఎన్ని కష్టాలనైనా తట్టుకుని నిబ్బరంగా ముందుగు సాగడమే యీ నగరస్వభావం, అది మరొక్కసారి నిరూపితమైంది..' ఇలాటివి ఎక్కడ ప్రమాదం జరిగినా వినబడతాయి, యిక్కడా వినబడ్డాయి. అవి కాకుండా దీనికి వున్న ప్రత్యేకతలేమిటి అనేదే చూడాలి. ఒకటి - యీ దుర్ఘటన ఎన్నికలు వాకిట్లో వుండగా జరిగింది. ఓటింగు సరళిని, ముఖ్యంగా కలకత్తా నగరపు సరళిని ప్రభావితం చేయడానికి చాలా అవకాశం వుంది. ఇప్పటిదాకా తృణమూల్‌ గెలుస్తుందనుకుంటున్నారు కానీ దీని కారణంగా గండి పడుతుందని ప్రత్యర్థులు ఆశిస్తున్నారు. ఆ ఆశ ఎంతవరకు నెరవేరుతుందో ఫలితాలు వచ్చాక తెలుస్తుంది. ఎన్నికలు వున్నా లేకున్నా మామూలుగా అయితే అందరూ ప్రభుత్వాన్ని తిట్టడంతో సరిపెడతారు. అయితే యిక్కడ ప్రభుత్వమే ఎదురు తిరిగి కంపెనీని, పాత ప్రభుత్వాన్ని తిట్టింది. అదీ వెరయిటీ. అలా తిట్టడంలో న్యాయం వుందా లేదా అన్నది పరికిద్దాం.

మమతా అన్నదేమిటి? 'ఇది పాత ప్రభుత్వహయాంలో శాంక్షనైంది, కాంట్రాక్టును బ్లాక్‌లిస్టెడ్‌ కంపెనీకి యిచ్చారు, ప్లాను డిజైను ఎలా వుందో చూపించమని అడిగినా కాంట్రాక్టరు చూపించలేదు.' సుమారు 30 ఏళ్ల క్రితం లెఫ్ట్‌ ఫ్రంట్‌ ప్రభుత్వం కలకత్తాలో ట్రాఫిక్‌ రద్దీని తగ్గించడానికి ప్లాన్లు చెప్పమని జపాన్‌ ప్రభుత్వసంస్థల సహాయం కోరింది. జపాన్‌ ఇంటర్నేషనల్‌ కోఆపరేషన్‌ ఏజన్సీ వచ్చి అధ్యయనం చేసి నగరంలో 12 చోట్ల ఫ్లయిఓవర్లు కట్టాలని సూచించింది. వాటి నిర్మాణానికి కేంద్రం ద్వారా ధనసహాయం చేస్తానంది. ఒకదాని తర్వాత మరొక ఫ్లయిఓవరు నగరంలో రూపు దిద్దుకోవడం మొదలుపెట్టాయి. కానీ నిధుల కొరత వలన నిర్మాణంలో ఎంతో ఆలస్యమౌతూ వచ్చింది. బడా బజార్‌లో (చాలా తెలుగు పత్రికలు బుర్రా బజార్‌ అని రాస్తున్నాయి) కూలిన 2.2 కి.మీ.ల వివేకానంద ఫ్లయిఓవరు (కలకత్తాలో ప్రతిదానికి వివేకానందుడి పేరో, రవీంద్రుడి పేరో పెట్టడం రివాజు)ను నగరాలు, మహానగరాలలో జీవనాన్ని మెరుగు పరచడానికి యుపిఏ ప్రారంభించిన జెఎన్‌ఎన్‌యుఆర్‌ఎమ్‌ (జవహర్‌లాల్‌ నెహ్రూ నేషనల్‌ అర్బన్‌ రెన్యూవల్‌ మిషన్‌) కింద చేపట్టారు. దీన్ని పర్యవేక్షించవలసినది కలకత్తా మెట్రోపాలిటన్‌ డెవలప్‌మెంట్‌ అథారిటీ (కెఎమ్‌డిఏ). కలకత్తాలో యితర ఫ్లయిఓవర్ల నిర్మాణం కూడా నిధుల కొరత వలన ఆలస్యం అవుతూ వచ్చింది. దీని గతీ అంతే.

నిర్మాణం అప్పగించిన ఐవిఆర్‌సిఎల్‌ పెద్ద కంపెనీయే. వివిధ రాష్ట్రాలలో, వివిధ దేశాలలో అనేక పెద్దపెద్ద నిర్మాణాలు చేపట్టింది. ఫ్లయిఓవర్లు, బ్రిజ్‌లు చాలా కట్టింది. ప్రస్తుతం మహారాష్ట్రలో చాలా ప్రాజెక్టులు చేస్తోంది. దానికి 2007లో లెఫ్ట్‌ ఫ్రంట్‌ కాంట్రాక్టు యివ్వడంలోనే తప్పు జరిగింది అనే వాదన కరక్టు కాదు. ఇక 'కంపెనీ ఆర్థిక పరిస్థితి బాగా లేదు, గత మూడేళ్లలో టర్నోవర్‌ సగానికి తగ్గిపోయింది, ప్రస్తుతం రూ. 10 వేల కోట్ల అప్పుంది. మార్చిలోనే ఋణాలు రీస్ట్రక్చర్‌ చేయించుకుంది, రూ. 2 వేల కోట్ల నష్టంలో వుంది, 5-6 వేల కోట్లు తక్షణం వుంటే తప్ప కష్టాల్లోంచి బయటపడదు' అని వార్తలు వస్తున్నాయి. అనేక ఇన్‌ఫ్రా కంపెనీల పరిస్థితి అలాగే వుంది. ఆర్థికస్థితికి, దుర్ఘటనకు లింకేమిటో నాకు తెలియలేదు. తొమ్మిది డెడ్‌లైన్లు మిస్సయింది అని మరో ప్రముఖ వార్త. ఎవరి కారణంగా అనేది బయటకు రావాలి. చట్టపరమైన చిక్కులు వచ్చాయా? ప్రభుత్వం నిధులు విడుదల చేయలేదా? చేసినా కంపెనీ ఆ నిధులను వేరే చోటకి మళ్లించి దీన్ని తాత్సారం చేసిందా? అనేది నిర్ధారించుకోవాలి. సంఘటన జరగ్గానే ఆ కంపెనీ అధికారి చాలా అవివేకంగా ఇది 'దేవుడు చేసిన పని' అనడంతో అందరికీ ఒళ్లు మండిపోయింది. ఇదేమీ భూకంపం, సునామీ లాటిది కాదు. మానవ తప్పిదం తప్పకుండా వుంది. ఎవరు చేశారు, ఎందుకు చేశారు, పర్యవేక్షించవలసిన వారెవరు? వారేం చేస్తున్నారు అనేవి తేలాలి. ఈ లోపునే దేవుడి మీద తోసేస్తే ఎలా? అందరూ విరుచుకుపడడంతో కంపెనీ తాలూకు న్యాయశాఖాధికారి వచ్చి ఆయన ఉద్దేశం అది కాదు అని చెపుతూనే, చూస్తూంటే అక్కడ బాంబేదో పెట్టారేమో అన్న సందేహం వ్యక్తం చేశారు. 'జానే భీ దో యారోఁ'' సినిమా గుర్తుకు వచ్చింది. మమత మళ్లీ నెగ్గాక కంపెనీ వాళ్లతో రాజీ పడిపోయి యిద్దరూ కలిసి, మమతను అప్రదిష్ఠపాలు చేయడానికి సిపిఎం వాళ్లే బాంబులు పెట్టారనే కథను చలామణీలోకి తెచ్చినా తేవచ్చు.

''మేం 2007లో కంపెనీకి కాంట్రాక్టు యిచ్చినపుడు అది బ్లాక్‌లిస్టు కాలేదు'' అని సిపిఎం లీడరు అన్నది కరక్టే. 2009లో హైదరాబాదు కార్పోరేషన్‌కై పని చేస్తున్నపుడు పనివాళ్ల భద్రతకై జాగ్రత్తలు తీసుకోకపోవడం చేత యిద్దరి ప్రాణాలు పోయాయి. లేబరు డిపార్టుమెంటు కంపెనీని బ్లాక్‌లిస్టు చేయమంది, కానీ కార్పోరేషన్‌ చేయలేదు. అలహాబాదు, కాన్పూరులలో తాగునీరు, మురుగునీరు ప్రాజెక్టులలో వాడిన మెటీరియల్‌లో నాణ్యత పాటించనందుకు ఉత్తర ప్రదేశ్‌ జల నిగమ్‌ 2011లో బ్లాక్‌లిస్టు చేసింది. ఝార్‌ఖండ్‌లో గ్రామాల విద్యుదీకరణ కాంట్రాక్టుకై ముఖ్యమంత్రి మధు కోడాకు రూ. 22 కోట్లు లంచం యిచ్చినట్లు ఆరోపణలు వచ్చినపుడు సిబిఐ దానిపై విచారణ జరిపింది. ''కంపెనీ పని సవ్యంగా చేయలేదు, మేం రూ.750 కోట్లు పరిహారం అడిగాం' అన్నాడు ఝార్‌ఖండ్‌ ఎలక్ట్రిసిటీ బోర్డు లాయరు. చివరకు 2013లో స్పెషల్‌ కోర్టు సాక్ష్యం ఏదీ దొరక్క కేసు కొట్టేసింది. అయినా ఝార్‌ఖండ్‌ 2015లో దాన్ని బ్లాక్‌లిస్టులో పెట్టింది.

ఇప్పుడు ప్రశ్న ఏమిటంటే బ్లాక్‌లిస్టులో వున్న కంపెనీ అని మమతకు యిప్పుడే తెలిసిందా? తను అధికారంలోకి రాగానే ఉత్తర ప్రదేశ్‌ ప్రభుత్వం బ్లాక్‌లిస్టు చేసిందని తెలియగానే వీళ్లను తప్పించాల్సింది కదా. తను ఆ పని చేయకుండా కాంట్రాక్టు ఎందుకు కొనసాగించింది? దీనికి సమాధానం చెప్పమంటే తృణమూల్‌ ఎంపీ, మమతకు ఆప్తుడు డెరెక్‌ ''మేం అధికారంలోకి వచ్చేటప్పటికే సగం... అంటే 30-40% వర్క్‌ పూర్తయిపోయింది. మధ్యలో ఎలా మారుస్తాం?'' అన్నాడు. 30% అయిందా, 40% అయిందా అన్నది స్పష్టత లేదు. సరే యిప్పటివరకు ఎంత పని జరిగింది అన్నదానిపై స్పష్టత లేదు. ఇండియన్‌ ఎక్స్‌ప్రెస్‌ యిచ్చిన దాని ప్రకారం చూస్తే 2.2 కి.మీ.లకు పూర్తయినది 0.9 కి.మీ మాత్రమే. అంటే 40%! కూలిపోగానే వచ్చిన వార్తల్లో 75% అయిపోయింది అని వుంది. తర్వాత కంపెనీ తరఫున కె పి రావు ''బిజినెస్‌ స్టాండర్డ్‌''తో మాట్లాడుతూ ''55% పని జరిగింది. 45% మిగిలింది. 70 స్పాన్లలో 69 కరక్టుగానే కట్టాం. ఇదే కూలిపోయింది.'' అన్నారు. అంటే 2011 నాటికి 30% పని అయిందనుకుంటే గత ఐదేళ్లలో జరిగిన పని 25% మాత్రమేనా? 40% అనుకుంటే 15% మాత్రమే జరిగిందనుకోవాలి. మధ్యేమార్గంగా 20% అనుకుందాం. ''ఇండియన్‌ ఎక్స్‌ప్రెస్‌'' యిచ్చిన బొమ్మను వారి సౌజన్యంతో జతపరుస్తున్నాను. ఎన్ని రకాల యిబ్బందులు వచ్చిపడ్డాయో ఎందుకు ఆలస్యమైందో అది కొంత ఐడియా యిస్తుంది. 2014 నవంబరు నుండే పని వూపందుకుంటేనే 40% పూర్తయిందని గమనించాలి.

అంత రద్దీ ప్రదేశంలో కడుతున్న ఫ్లయిఓవరు ఎంత త్వరగా వీలయితే అంత త్వరగా పూర్తి కావాలి. 18 నెలల్లో పూర్తి కావాలని గడువు యిచ్చారు. కంపెనీ తొమ్మిది గడువులు దాటబెట్టింది. ఐదేళ్లలో 20% మాత్రమే పూర్తి చేస్తే మరి మమత ప్రభుత్వం ఏం చేస్తున్నట్లు? వాళ్లు ప్లాను, డిజైను యివ్వనని మొరాయిస్తూంటే ఏం చేస్తున్నట్లు? ఎవర్నీ ఖాతరు చేయననే తన యిమేజికి యిది విరుద్ధంగా లేదా? ముందు దానికి సమాధానం చెప్పాలి. డిజైన్‌ గురించి ఆలోచిస్తే - డిజైన్‌ సరిగ్గా లేదని స్థానికులు ఫిర్యాదు చేశారు అని పేపర్లన్నీ రాస్తున్నారు. టీవీ కెమెరాల ముందు చాలా మంది పౌరులు 'హమే పతా హై, ఠీక్‌ నహీ బన్‌ రహా' అని చెప్పేశారు - పెద్ద సాంకేతిక నిపుణుల్లా! పంజగుట్ట ఫ్లయిఓవరు కూలినప్పుడు అలాగే టీవీ వాళ్లు అక్కడున్న వాళ్లని అడగడం, వాళ్లూ 'దీన్ని యిలా కట్టకూడదండి, ఇది ఎప్పటికీ నిలవదు' అని ఉద్ఘాటించేశారు. ఇప్పుడది పూర్తయి నిక్షేపంలా పనిచేస్తోంది. ఈ ఫ్లయిఓవరు డిజైన్‌ సరిగ్గా వుందో, లేదో సామాన్యులకు తెలియడానికి ఛాన్సు లేదు. ఆర్కిటెక్చరల్‌, స్ట్రక్చరల్‌ యింజనియర్లు మాత్రమే దానిపై వ్యాఖ్యానించగలరు. టీవీవాళ్లు వాళ్లను కూర్చోబెట్టి ప్రశ్నించాలి. నా బోటి వాడిని అడిగి ప్రయోజనం లేదు.

డిజైన్‌లో లోపముందో లేదో తెలియరాలేదు కానీ పనిలో నిర్లక్ష్యం మాత్రం వుందని అర్థమవుతోంది. 60 పిల్లర్లుంటే 40 వ పిల్లరు గర్డరు వద్ద ముందు రోజు చీలికలు వచ్చాయట. రివెట్లు, బోల్టులు విరిగాయట. నీళ్లు కారాయట. డ్యూటీలో వున్న యింజనియరు ఏదోలా మేనేజ్‌ చేద్దామని వాటిని వెల్డింగ్‌ చేయించేసి, కాంక్రీట్‌ మిక్స్‌ అద్దించేశాడట. ఇది చూసినవాళ్లు టీవీల్లో చెప్పారు. మర్నాడు మధ్యాహ్నానికల్లా కూలిపోయింది. ఎందుకీ తొందర? పని ఆపేయాల్సింది కదా అనిపిస్తుంది. ఐదేళ్లూ నిద్రపోయిన మమత సర్కార్‌ ఆఖరి నిమిషంలో అడావుడి పెట్టడం వలననే యీ అనర్థం అని ఆరోపిస్తున్నారు. పార్క్‌ సర్కస్‌ను ఇఎం బైపాస్‌ రోడ్డును కలిపే 4.5 కి.మీ.ల ఫ్లయిఓవరు 2003లో ప్రారంభమై నిధుల కొరత వలన పదేళ్లపాటు పడకేసింది. మమతా బెనర్జీ హెచ్చరిక చేసి, పరుగులు పెట్టిస్తే చివరకు రూ. 450 కోట్లతో పూర్తయింది. దానికి మమత ''మా'' అని పేరు పెట్టింది. దీన్నీ అలాగే తొందరపెట్టి పూర్తి చేయిద్దామనుకుంది మమతా. ఎన్నికలు ప్రారంభం కావడానికి ముందే ఏప్రిల్‌ 1 కల్లా పూర్తి చేసి తీరాలని మమత అల్టిమేటం యిచ్చిందని ''టెలిగ్రాఫ్‌'' రాస్తే తృణమూల్‌ ఆ మాటలను కొట్టి పారేసింది. తన పార్టీవాళ్లకు సబ్‌-కాంట్రాక్టులు యివ్వాలని కంపెనీపై తృణమూల్‌ ఒత్తిడి తెచ్చిందన్న ఆరోపణలున్నాయి. ఆ పార్టీ లీడరు స్మితా బక్షి కుటుంబానికి చెందిన కంపెనీకి సబ్‌ కాంట్రాక్టు యిచ్చిన మాట వాస్తవం. ఇంకా ఎంతమందికి యిచ్చారో తెలియదు.

ఏదైనా కడుతూంటే క్రాక్స్‌ రావడం, గర్డర్‌ జారి పడడం, స్లాబ్‌ విరిగి పడడం యివన్నీ మామూలుగా జరుగుతూంటాయి. కానీ యింత ప్రమాదం జరగడానికి కారణం - పైన పని జరుగుతూంటే కింద నుంచి ట్రాఫిక్‌ను అనుమతించడం. ఆ ప్రాంతాన్నంతా ఎందుకు కార్డన్‌ ఆఫ్‌ చేయలేదు, పోనీ పగుళ్లు కనబడ్డాకైనా జనాలను అటు రానీయకుండా ఎందుకు ఆపలేదు? అనే ప్రశ్న అందరూ వేస్తున్నారు. ఇలాటి ప్రశ్నలు వేయడం అతి సులభం. అంతకంటె సులభమైన పని - కాంట్రాక్టు పొందడానికి కంపెనీ సిపిఎం లీడర్లకు లంచాలిచ్చిందని, సర్కారు మారాక పని కొనసాగించడానికి తృణమూల్‌ లీడర్లకు యిచ్చిందని, అందువలన నాణ్యతపై రాజీ పడి, యీ దుస్థితి తెచ్చిపెట్టిందని తీర్మానించడం! కేవలం అవినీతినే తప్పుపడితే 2008లోనే ప్రారంభించిన పనిని ఎనిమిదేళ్ల తర్వాత కూడా కంపెనీ 55% మాత్రమే ఎందుకు పూర్తి చేసింది? మూడేళ్ల క్రితమే ఏదోలా కట్టేసి పూర్తి చేశామని అనిపించుకుని, పారిపోయి వుండవచ్చుకదా! అది తర్వాత పడిపోతే వాళ్లకు బాధ్యత వుండదు కదా! ఇలా అడుగుతున్నాను కాబట్టి అవినీతి జరగలేదని సర్టిఫై చేయటం లేదు. నేను గమనించినంతవరకు బెంగాల్‌ సమాజంలో మనంత స్థాయిలో కాకపోయినా అవినీతి వుంది. కానీ కేవలం అవినీతి కారణంగానే యిది జరిగిందనడానికి వీల్లేదని నేను భావిస్తున్నాను.

జనాలను ఎందుకు కట్టడి చేయలేదు అనే ప్రశ్న టీవీ స్టూడియోల్లో కూర్చుని చర్చించేవారు క్షేత్రస్థాయి వాస్తవాలను విస్మరించినట్లే! హైదరాబాదులో పాత సిటీలో పనులు జరిపించడం ఎంత కష్టమో మనకు తెలుసు. అక్కడ విద్యుత్‌ సరఫరాలో నష్టాలు విపరీతంగా వున్నాయని మొన్ననే పేపర్లో వచ్చింది. ఎందుకంటే బిల్లులు కట్టకపోయినా, కరంటు చోరీ అయినా విద్యుత్‌ శాఖోద్యోగులు అక్కడ ఏమీ చేయలేరు. సైబరాబాదులో గచ్చిబౌలి వద్ద కట్టినట్లుగా అక్కడ ఫ్లయిఓవరు కట్టగలరా? మెట్రో అటు విస్తరించడం ఎంత కష్టం? ఎన్ని అడ్డంకులు? అంతెందుకు సుల్తాన్‌ బజార్‌ వద్ద వ్యాపారస్తులు అడ్డుకున్నారనేగా మెట్రో ఆలస్యమౌతోంది! అడ్డుకోవడానికి మామూలు పౌరులైనా చాలు. అమరావతిలో మాత్రం సజావుగా సాగుతోందా? 'అభివృద్ధి కావాలంటారు, మళ్లీ లిటిగేషన్‌ పెడతారు, ఎలా?' అని చంద్రబాబు విసుక్కున్నారు. 'ఇంటి ఎదురుగా వున్న రోడ్డు విస్తరించాలి, మన యింటికి డిమాండు పెరగాలి, విస్తరణలో రోడ్డుకి అవతలివైపు యిళ్లు కొట్టేయాలి కానీ మనవైపు రాకూడదు, వస్తే కోర్టు కెళ్లి స్టే తెచ్చుకుంటాం' - యిదే ప్రతీవాడి ఆలోచనా. అమరావతికై కృష్ణా, గుంటూరు జిల్లాలలోని 33 వేల ఎకరాల అటవీభూమి కావాలని యిన్నాళ్లకు ఆంధ్రప్రభుత్వం కేంద్రానికి అడుగుతోంది. ఆ పనేదో ముందే చేసి, అక్కడే అమరావతి ప్లాను చేసి వుంటే యీ భూములు లాక్కోవడాలు, యీ లిటిగేషన్లు వుండేవి కాదు కదా! ఒక్క చిన్న కేసు చాలు, వందల కోట్ల పని ఆపేయడానికి.

మామూలు పౌరులకే యింత శక్తి వుంటే మరి వ్యాపారస్తుడికి ఎంత వుంటుంది? హైదరాబాదులో సుల్తాన్‌ బజారు వ్యాపారస్తులు, రద్దీ వున్న పాత బస్తీవాసులు మెట్రోను యిప్పటికే చాలా ఆలస్యం చేయించగలిగారు కదా. మరి కలకత్తాలోని బడా బజారులో వ్యాపారస్తులూ పుష్కలంగా వున్నారు, రద్దీ కూడా వూహించలేనంత వుంది. ఈ రెండు శక్తులూ కలిస్తే ఏ పనైనా ఎలా సాగుతుంది? 1982-85 మధ్య నేను కలకత్తాలో మూడున్నరేళ్లు పనిచేశాను. మా బ్యాంక్‌ బ్రాంచ్‌ బ్రాబర్న్‌ రోడ్డుకు బడా బజారు బాగా దగ్గర. హోల్‌సేల్‌ మార్కెట్లన్నీ అక్కడే వున్నాయి. మార్వాడీలు, గుజరాతీలు వందల ఏళ్లగా నివాసం వుంటూ వుంటారు. తరచుగా వెళ్లేవాణ్ని. కిక్కిరిసిన ఆ రోడ్లు, అక్కడి వాతావరణం నాకు సుపరిచితం. 'ఫ్లయిఓవరు డుతున్నాం, ఒక ఏడాది పాటు రోడ్డు మూసేస్తాం' అని అనగలిగే దమ్ము అక్కడి నాయకులకు లేదు. 'పైన వెల్డింగు జరుగుతోంది, కింద నుంచి ఎవరూ వెళ్లకూడదు, దడి కట్టేస్తాం' అంటే వినే జనం ఎవరూ లేరు. అందుకే అది కూలినప్పుడు సకల రకాల వాహనాలు దాని కిందుగా వెళుతున్నాయి. ప్రమాదం జరిగిన మర్నాడు రాజ్‌దీప్‌ సర్దేశాయి వెళ్లి అక్కడ తిరిగాడు. ఆ బ్రిజ్‌ కిందే బడ్డీ కొట్లలో మంచూరియాలు వేసి అమ్మేస్తున్నారు. భయం లేదా? అంటే చావు ఎప్పుడో ఒకప్పుడు రాక తప్పదు కదా అంటున్నారు. అంతా భగవాన్‌ భరోసే వ్యవహారం!

బెంగాల్‌ సమాజంలోనే క్రమశిక్షణ తక్కువ. కలకత్తాలో కూడా దక్షిణ భాగంలో కొంత ఆర్డర్లీనెస్‌ కనబడుతుంది కానీ ఉత్తరభాగంలో బొత్తిగా కానరాదు. పేవ్‌మెంట్ల మీద దుకాణాలే కాదు, కాపురాలూ కనబడతాయి. అధికారులు చెప్తే వినేవాళ్లు లేరు. నేను అక్కడ వుండే రోజుల్లోనే చిత్తరంజన్‌ ఎవెన్యూలో భూగర్భంలో మెట్రో కట్టేవాళ్లు. మన కోస్తా జిల్లాలలా అక్కడా నేల చాలా మెత్తగా వుంటుంది. గోతులు తవ్వుతూంటే కూలిపోతూండేవి. పక్కనున్న పాత భవంతులు కదిలిపోయేవి, ఒరిగిపోయేవి. ఖాళీ చేసేయండి అంటే ఎవరూ లక్ష్యపెట్టేవారు కారు. ఏదైనా బీట రాగానే మాత్రం గొంతు చించుకుని అరిచేవారు. ఇప్పుడు యీ ఫ్లయిఓవరు కూడా భవంతులకు ఎంత దాపుగా వెళ్లిందో జతపరచిన ఫోటోలో చూడండి. దానికీ, భవంతి కిటికీకి ఆరడుగుల దూరం కూడా వుండదు. ఆ భవంతులకు పెయింటింగు వేయడం జన్మలో జరగదు. వేసే సౌలభ్యం వున్నా, వాళ్లు వేయించుకోరనుకోండి. హౌడా స్టేషన్‌లో దిగి బ్రిజ్‌ దాటి వూళ్లోకి వస్తూండగా మిమ్మల్ని పలకరించేవి మసిబారిన, ఏ క్షణంలో కూలిపోతాయో తెలియని భవంతులు. వాటిల్లో వేటికీ ఫిట్‌నెస్‌ సర్టిఫికెట్టు వుండదు. వందల ఏళ్ల క్రితం కట్టినవి. బిలబిలలాడుతూ మనుష్యులు. ఏ ఏభై యేళ్ల క్రితమో ఫిక్స్‌ చేసిన అద్దెలు. పెంచడానికి వీల్లేదు. ఏడాదంతా వచ్చే అద్దె బిల్డింగుకు పెయింటు చేయించడానికి సరిపోదు. నివాసయోగ్యంగా లేవు, ఖాళీ చేయండి అంటే చేయరు. అలా అని డబ్బు లేనివాళ్లా అంటే ధనికులంతా అక్కడే వున్నారు.

నేను కలకత్తాలో వుండే రోజుల్లో పెడల్‌ రిక్షాలతో బాటు మనుష్యులు లాగే రిక్షాలు కూడా వుండేవి. చాలా అమానుషంగా తోచేది. వాటిని రద్దు చేయాలన్న ప్రతిపాదన వచ్చినప్పుడల్లా ''కలకత్తా పారిస్‌ కాదు, యిక్కడ బీదవాళ్లు కూడా బతుకుతారు'' అని లెఫ్ట్‌ మంత్రులు గంభీర ప్రకటనలు చేసేవారు. వాస్తవం ఏమిటంటే వారిలో చాలామంది ఆ రిక్షాల ఓనర్లు. పాత కలకత్తాను బాగు చేయలేమనుకుని జ్యోతి బసు ఉత్తర కలకత్తాలోనే సాల్ట్‌ లేక్‌ సిటీ అని విశాలంగా కట్టించాడు. 2007లో కలకత్తా వెళ్లినపుడు అక్కడే వున్నాను. అక్కడా పెడల్‌ రిక్షాలు కనబడ్డాయి. మెట్రో అంటూ మధ్యలో యీ రిక్షాలేమిటి అనిపించింది. ఏ మార్పు తెద్దామన్నా ప్రజలు ఒప్పుకోరు. కాంగ్రెసు, కమ్యూనిస్టు, తృణమూల్‌ - పాలకులు ఎవరైనా సరే సమాజంలో క్రమశిక్షణ లేనివారిని ఎవరు మాత్రం ఏం చేయగలుగుతారు? వాళ్లకు నచ్చచెప్పి, శాసించే నాయకులు కరువై పోయారు. వాళ్లకు కోపాలు వస్తాయనే భయంతో కట్టడి చేయరు. అందుకే యీ అనర్థం. బడా బజార్‌లో ఏదైనా సరే కట్టడం అతి కష్టమనే విషయం ఆ ప్రాంతపు కామందుల సంగతి తెలిసున్నవారందరికీ తెలుసు. ఇరుకిరుకు సందులు, విపరీతమైన ట్రాఫిక్‌. క్రేన్లు అవీ తేవాలంటే అక్కడ మలుపు తిప్పడం మహా కష్టం. అందుకే కష్టమైందని కంపెనీ వాదిస్తోంది.

ఐవిఆర్‌సిఎల్‌ కంపెనీతో బాటు టెండర్‌ వేసిన మరో ఇన్‌ఫ్రా కంపెనీ ఉద్యోగి వివేక్‌ కేజ్రీవాల్‌ మాట్లాడుతూ ''టెండరింగులో పారదర్శకత వుందని చెప్పగలను. వాళ్లది బెస్ట్‌ టెండర్‌ కాబట్టే వాళ్లకు పని యిచ్చారు.'' అన్నాడు. నిర్మాణానికి అనుమతి యిచ్చిన ప్రభుత్వం చట్టపరమైన యిబ్బందులు, పౌరసమాజం నుండి వచ్చే యిబ్బందులు పరిష్కరించి మరీ పని అప్పచెప్పాలి. అది జరగలేదు. 'మా యింటికి దగ్గరగా వెళుతోంది' అంటూ వ్యాపారస్తులు కోర్టులో పిటిషన్లు వేశారు. వివాదరహితమైన భూమి దొరకడమే కష్టమై పోయింది. 2013 మార్చిలో జెఎన్‌ఎన్‌యుఆర్‌ఎమ్‌ వాళ్లు సమర్పించిన యిన్‌స్పెక్షన్‌ రిపోర్టులో- 'స్థానిక వ్యాపారస్తుల ప్రతికూలత, పోలీసు అనుమతులు యివ్వకపోవడం వలన ప్రాజెక్టు ఆలస్యమైంది.' అని రాశారు. 18 నెలల్లో పూర్తి చేయాలన్నారు కానీ ఆ పాటికి పని చేయడానికి యివ్వవలసిన భూమిలో 23% మాత్రమే యిచ్చారు. అందువలన కంపెనీ రోజులో కేవలం 6 గంటల పాటు మాత్రమే (పొద్దున్న 11 నుంచి సాయంత్రం 5 వరకు) పని చేసింది. ఇప్పుడు ఎన్నికలు దగ్గరపడడంతో ఏదైనా చేసి చూపించాలని మమత తొందర పెట్టారు. ఆ ఆతృతలోనే తప్పులు జరిగాయి. 27 మంది ప్రాణాలు పోయాయి. 80 మంది గాయపడ్డారు. పని విషయంలోనే కాదు, ఉపయోగించిన సామగ్రి నాణ్యతలో కూడా రాజీ పడ్డారేమో విచారణలో కాని తెలియదు. కానీ దండన కంపెనీతో ఆగకూడదు. తప్పు జరగనిచ్చిన వారు కూడా శిక్షార్హులే. జనాలకు ఏది మంచో నిష్కర్షగా చెప్పలేకపోయిన నాయకులది అందరి కంటె పెద్ద తప్పు. కలకత్తా వాసులే కాదు, ఏ నగర వాసులైనా సరే క్రమశిక్షణకు, నియమాలకు బద్ధులై వుండకపోవడం అన్నిటి కంటె ఘోరాతిఘోరమైన నేరం. - (సమాప్తం) ఎమ్బీయస్‌ ప్రసాద్‌ (ఏప్రిల్‌ 2016)

ఏప్రిల్‌ 7 ఎమ్బీయస్‌ : ఇలాటి తవ్వాయి మన దగ్గరా వస్తే...? - 1/2

1966లో పంజాబ్‌ రాష్ట్రవిభజన జరిగిన దగ్గర్నుంచి నదీజలాల పంపిణీపై పంజాబ్‌, హరియాణాల మధ్య ఎడతెగని పేచీ నడుస్తోంది. ఇప్పుడది సట్లెజ్‌-యమునా లింకు కాలువ వివాదరూపంగా పరాకాష్టకు చేరుకుంది. తమ తమ రాజకీయ ప్రయోజనాల కోసం యిరు రాష్ట్రాల పాలకులు దుందుడుకుతనానికి తెగబడ్డారు. న్యాయం ఎవరి పక్షాన వుందో తేల్చి మధ్యస్తం చేయవలసిన కేంద్రం ఏమీ చేయకుండా మన ఆంధ్ర-తెలంగాణ రాష్ట్రాల మధ్య జలవివాదం విషయంలో చేస్తున్నట్లే రెండు రాష్ట్రాలూ కూర్చుని సమస్య పరిష్కరించుకోవాలి అని సుద్దులు చెపుతోంది. వాళ్లకు వాళ్లు పరిష్కారం చేసుకునేట్లయితే నా దాకా ఎందుకు వస్తారన్న యింగితం కూడా లేకపోతోంది వాళ్లకు. తప్పు చేసిన పంజాబ్‌ను మందలిద్దామంటే ఎన్నికలలో దెబ్బ తగులుతుందేమోనన్న ఆరాటం. అందుకే కోర్టుకి అప్పగించాం అంటుంది. కోర్టు పదేళ్ల కోసారి కేసు టేకప్‌ చేస్తుంది. కోర్టు తీర్పు ఏం వచ్చినా మేం ఖాతరు చేసేది లేదు అని హుంకరిస్తోంది పంజాబ్‌. ఎందుకిదంతా అంటే ఎన్నికలలో గెలవాలి. అవినీతి, అసమర్థత, మాదకద్రవ్యాల సరఫరా వంటి అనేక ఆరోపణల కారణంగా పంజాబ్‌లోని అకాళీదళ్‌-బిజెపి ప్రభుత్వం చాలా చెడ్డపేరు తెచ్చుకుంది. దాని నుంచి ప్రజల దృష్టిని మరల్చాలంటే పంజాబ్‌ పరిరక్షకులుగా పోజు కొట్టాలి. అందుకని ఏకపక్షంగా, దారుణంగా వ్యవహరించారు. ఇక హరియాణాకు వస్తే జాట్‌ రిజర్వేషన్‌ ఆందోళనలో చెలరేగిన హింసను అదుపు చేయలేకపోవడం చేత అక్కడి ప్రభుత్వం పరువు పోయింది. అందుకని పంజాబ్‌కు తీసిపోకుండా రాజకీయ చమక్కులు చేస్తున్నారు.

పాలకపార్టీలకు యీ వేషాలు తప్పవు. ప్రతిపక్షాలు ఏం చేస్తున్నాయి అని అడిగితే అవి మరీ రెచ్చిపోతున్నాయి. ఇటు అకాలీ దళ్‌, అటు బిఎన్‌ఎల్‌డి ఎలాగూ ప్రాంతీయపార్టీలే. కానీ జాతీయపార్టీలైన కాంగ్రెసు, బిజెపిలు ఏం చేస్తున్నాయన్నది ముఖ్యం. ఏ రోటి దగ్గర ఆ పాట పాడడం కాంగ్రెసు నైజం. చండీగఢ్‌ పంజాబ్‌కు చెందాలని పంజాబ్‌ కాంగ్రెసు, హరియాణాకు చెందాలని హరియాణా కాంగ్రెసుకు తీర్మానాలు చేయడం చిన్నప్పణ్నుంచి చూస్తూ వచ్చాను. ఇప్పుడు బిజెపి కూడా అదే బాటలో నడుస్తోంది. పంజాబ్‌లో ఒక మాట, హరియాణాలో మరో మాట. కేంద్రం అధీనంలో వుండే గవర్నరు యిక్కడ నీళ్లు వదలడం కుదరదంటాడు, హరియాణాకు వెళ్లి వదలకపోతే కుదరదంటాడు. తెలుగు రాష్ట్రాలకు మల్లే అక్కడా యిక్కడా ఆయనే! కేంద్రంలో వున్న బిజెపి ఎటూ చెప్పకుండా, ఎటు మాట్లాడితే ఎక్కడి ఓట్లు పోతాయోనన్న భయంతో వ్యవహరిస్తోంది. ఈ అలుసు చూసుకుని పంజాబ్‌ ప్రభుత్వం అప్పటికప్పుడు తక్షణ నిర్ణయం తీసుకుని కాలువకై సేకరించిన 3928 ఎకరాలను వెనక్కి రైతులకు యిచ్చేసి, కాలువను పూడ్పించేసి, కోర్టు నిర్ణయం తమకు వ్యతిరేకంగా వచ్చినా దాన్ని అమలు చేయలేని పరిస్థితిని కల్పించింది. ఆంధ్రప్రదేశ్‌ విభజన కూడా నదీజలాల పంపిణీ పూర్తి కాకుండానే, జరిపేశారు. ఇరుపక్షాలూ యిప్పటిదాకా ఒప్పందాలకు రాలేదు. 2019 నాటికి ఆంధ్ర, తెలంగాణ ప్రస్తుత ప్రభుత్వాలు ఏ కారణం చేతనైనా అన్‌పాప్యులరై, ఓటమి భయంతో స్థానికుల సెంటిమెంట్లు రెచ్చగొట్టడానికి యిలాటి పనులే చేస్తే ఎలా వుంటుందో వూహించడానికే భయంగా వుంది.

ఈ రోజు పంజాబ్‌ తన రాష్ట్రం గుండా పారే నీళ్లన్నీ తమవే అని భావిస్తోంది. కానీ వాళ్లకు ఆ నీళ్లు దక్కినది అంతర్జాతీయ ఒప్పందం కారణంగా. 1960లో కుదిరిన ఇండియా-పాకిస్తాన్‌ వాటర్‌ ట్రీటీ కారణంగా పంజాబ్‌కు ఆ నీళ్లు వచ్చాయి. ఆనాటి పంజాబ్‌, హరియాణాతో కూడిన అవిభక్త పంజాబ్‌. అక్కణ్నుంచి రాజస్థాన్‌కు వెళ్లాలి. హరియాణలోని మెట్టప్రాంతాలను, రాజస్థాన్‌లో కాలువల ద్వారా జరిగే వ్యవసాయాన్ని చూపించి సట్లెజ్‌, రావి, బియాస్‌ (వ్యాస్‌) నదులపై పూర్తి హక్కులు సంపాదించింది భారతదేశం. ఈ రోజు పంజాబ్‌ విడిపోయినంత హరియాణా, రాజస్థాన్‌ హక్కులు మాయమై పోవు. వాళ్లను చూపించి పొందిన నీళ్లను వాళ్లక్కూడా పంచాలి. ఆ ప్రాథమిక సూత్రం పంజాబ్‌ మర్చిపోతే ఎలా? 1966లో రాష్ట్రాన్ని ముక్కలు చేసినపుడు మన తెలుగు రాష్ట్రాలలాగానే నదీజలాల పంపిణీ ఒప్పందం కుదుర్చుకోలేదు. 1976లో కేంద్రం చొఱవ తీసుకుని మిగులు జలాలను పంజాబ్‌, హరియాణాలకు పంచి, వాటి మళ్లింపుకు సట్లెజ్‌-యమున నదులను కలిపే 214 కి.మీ. లింకు కాలువ కట్టాలంది. రెండేళ్ల తర్వాత కాలువ పని మొదలైంది. అప్పటి ముఖ్యమంత్రి ప్రకాశ్‌ సింగ్‌ బాదల్‌ కాలువకై భూములు సేకరించి, తవ్వకాలు మొదలుపెట్టాడు. 1977-80 మధ్య జనతా హయాంలో పని మెల్లగా సాగిందని హరియాణా, రాజస్థాన్‌ గొడవ చేయడంతో 1981లో ఇందిరా గాంధీ పట్టుదలతో మూడు రాష్ట్రాల మధ్య త్రైపాక్షిక ఒప్పందం చేయించింది. దాని ద్వారా పంజాబ్‌ వాటా 22% నుండి 25% కి పెరిగింది. ఇకనైనా పని జోరుగా సాగుతుందనుకుంటూండగా పంజాబ్‌లో ఖలిస్తాన్‌ ఉద్యమం ప్రారంభమైంది. పంజాబ్‌ ప్రయోజనాలు కాపాడుకోవాలంటే ఏకంగా దేశం నుంచే విడిపోవాలని వేర్పాటువాదులనసాగారు. ఉగ్రవాదుల కంటె తాము ఎక్కువగా పంజాబ్‌ రక్షకులమని చూపించుకోవడానికి అకాలీదళ్‌కు చెందిన లోంగోవాల్‌ యీ కాలువ నిర్మాణాన్ని అడ్డుకుంటూ ఉద్యమంలోకి దిగాడు. కాలువ పూర్తయితే నీళ్లన్నీ హరియాణా పట్టుకుని పోయి పంజాబ్‌ రైతులు నష్టపోతారని వాదించసాగాడు.

నిజానికి దేశంలో రైతు సమస్యలు ఎన్నో వున్నాయి. దేశంలోని రైతులందరూ సంఘటితంగా పోరాడి వ్యవసాయరంగానికై కేటాయింపులు పెంచుకోవాలి, యిరిగేషన్‌ ప్రాజెక్టులు సత్వరమే కట్టమని పాలకులపై ఒత్తిడి తేవాలి. కానీ రైతులు సంఘటితం కాకుండా వారిని ప్రాంతాల వారీగా విడగొట్టే ప్రయత్నాలు రాష్ట్రప్రభుత్వాలు చేస్తాయి. ఉన్న నీళ్లను వృథా చేయకుండా ఎలా వాడుకోవాలి, నీటి లభ్యత ప్రకారం ఎలాటి పంటలు వేసుకోవాలో రైతులకు ఎలా బోధపరచాలి అనే విషయంపై ధ్యాస పెట్టకుండా 'మనకే నీళ్లు కావాలి, కిందకెలా వదులుతాం?' అని పై రాష్ట్రమూ, 'మన కష్టాలన్నిటికీ కారణం నీరు వదలని పై రాష్ట్రమే' అని దిగువ రాష్ట్రమూ రైతులను రెచ్చగొడతాయి. అందువలన ప్రాజెక్టు గేట్లు పగలగొడతామని, పగలగొడితే మీ తల పగలగొడతామని రెండు పక్కలా రైతులు కర్రలు పట్టుకొని కొట్టుకుంటారు. మన దగ్గరైతే పోలీసులు కూడా ఓ చెయ్యేస్తారు. ఇందిర హత్య తర్వాత అధికారంలోకి వచ్చిన రాజీవ్‌ గాంధీ లోంగోవాల్‌తో కలిసి 1985లో ఒప్పందం చేసుకుని, పంజాబ్‌లో శాంతి నెలకొల్పాడు. దాని ద్వారా 1985లో అధికారానికి వచ్చిన అకాలీ ప్రభుత్వం పంజాబ్‌ రైతులను కాలువకు వ్యతిరేకంగా రెచ్చగొట్టి, త్రైపాక్షిక ఒప్పందం చెల్లదని ఏకపక్షంగా చట్టం చేసింది. అలాఎలా చేస్తావంటూ దాన్ని అదలించడానికి కేంద్రానికి ధైర్యం చాలలేదు. ఖలిస్తాన్‌ ఉద్యమం చల్లారేవరకూ పంజాబ్‌ పక్షపాతిగా కనబడడమే మంచిదనుకుంది. చల్లారాక, 1987లో బాలకృష్ణ ఎరాడి అనే సుప్రీం కోర్టు జజ్‌ నేతృత్వంలో త్రిసభ్య కమిషన్‌ వేసి నీటిని పంచమన్నారు. అప్పుడు పంజాబ్‌ ఏవో కాకిలెక్కలు చూపిస్తే కమిషన్‌ ఒప్పుకోలేదు. పంజాబ్‌కు కేటాయింపును సగానికి తగ్గించి, హరియాణా కేటాయింపును రెట్టింపు చేసి, రాజస్థాన్‌కు మాత్రం అలాగే వుంచింది. వెంటనే పంజాబ్‌లో దీనికి వ్యతిరేకంగా ఆందోళనలు చేశారు. కాలువ పనులు మళ్లీ మొదలైనా లోంగోవాల్‌ హత్యకు గురయ్యాడు. 1990లో ఎస్‌వైఎల్‌ ప్రాజక్టు చీఫ్‌ యింజనియరును, 35 మంది కార్మికులను ఉగ్రవాదులు హత్య చేశారు. దానితో పనులు ఆగిపోయాయి. హరియాణాలో మాత్రం పనులు వేగంగా పూర్తి చేసి నీళ్లు వస్తే తీసుకుందామని రెడీగా కూర్చున్నారు. పంజాబ్‌లో కొన్ని కిలోమీటర్ల మేర పనులు ఆగిపోయాయి. రూ. 700 కోట్లు యిచ్చాం కదా, పని పూర్తి కాలేదేం అని కేంద్రం గట్టిగా ఆడగలేదు. సుప్రీం కోర్టుకి సమస్య నివేదించి తనకు పట్టనట్టుగా కూర్చుంది. 2004లో సుప్రీం కోర్టు కాలువ పనులు చేపట్టాలని ఆదేశించింది. అయితే అప్పుడు పంజాబ్‌లో వున్న కాంగ్రెసు ప్రభుత్వపు ముఖ్యమంత్రి కెప్టెన్‌ అమరీందర్‌ సింగ్‌ పాత ఒప్పందాల రద్దు చట్టాన్ని తీసుకుని వచ్చి కాలువ పనులు ఆపేసింది. దానిపై హరియాణా ఫిర్యాదు చేసింది. అప్పుడు రాష్ట్రపతికి నివేదించామన్నారు. ఆయన సుప్రీం కోర్టుకు అప్పగించాడు. వాళ్లు పుష్కరం పాటు వూరుకుని యిప్పుడు మొదలుపెట్టారు - సరిగ్గా పంజాబ్‌లో ఎన్నికలు ముంగిట్లో వుండగా! దాంతో సమస్య కు పీటముడి పడింది.

తమ తీర్పు వచ్చేవరకు యథాతథ స్థితి పాటించాలని సుప్రీం కోర్టు యిప్పుడంది. పంజాబ్‌లో ప్రతిపక్షంలో వున్న కాంగ్రెసు దీన్ని ఎన్నికల అంశంగా మారుద్దామనుకుంది. గతంలో తను రాష్ట్ర ప్రయోజనాలను కాపాడుతూ పాత ఒప్పందాన్ని రద్దు చేయగా ప్రస్తుతం రాష్ట్రంలో, కేంద్రంలో అధికారం పంచుకుంటున్న అకాలీ, బిజెపిలు హరియాణాకు నీళ్లు పంపించాలని చూస్తున్నారని అమరీందర్‌ సింగ్‌ ధ్వజమెత్తాడు. వెంటనే దానికి విరుగుడుగా పంజాబ్‌ నీళ్లపై తమ చిత్తశుద్ధిని చూపించుకుంటున్నాం అంటూ మార్చి 14 న అసెంబ్లీలో ఎస్‌వైఎల్‌సి బిల్లును అసెంబ్లీలో ప్రవేశపెట్టాడు. దాని ప్రకారం కాలువ కోసం సేకరించిన 5376 ఎకరాల భూములను డీ నోటిఫై చేసి రైతులకు వెనక్కి యిచ్చేసి, కాలువ మూసేయాలని చట్టం చేసేశారు. బిల్లును ప్రవేశపెడుతూ ముఖ్యమంత్రి బాదల్‌ ''ఇతర రాష్ట్రాలకు యిచ్చేటన్ని అదనపు జలాలేమీ పంజాబ్‌ వద్ద లేవు. ఒక చుక్క నీరు పోయినా రాష్ట్రానికి ప్రమాదం. ఈ కాలువ ఎప్పటికీ కట్టడానికి వీల్లేకుండా చర్యలు తీసుకోవాలి. అందుకే భూమి రైతులకు తిరిగి యిచ్చేస్తున్నాం. కొన్నేళ్ల క్రితం వారి వద్ద తీసుకునేటప్పుడు యిచ్చిన పరిహారాన్ని వాళ్లు తిరిగి యివ్వనక్కరలేదు. ఇన్నేళ్లలో దాని మార్కెట్‌ ధర పెరిగినా సరే, ఉచితంగా వాళ్లకు తిరిగి యిచ్చేస్తాం. హరియాణా యీ కాలువ నిర్మాణానికి రూ.191.75 కోట్లు ఖర్చు పెట్టింది కాబట్టి దానికి ఆ డబ్బు మేం చెల్లిస్తాం. ఇదిగో చెక్కు. వడ్డీ కూడా యిచ్చేస్తాం కానీ యిప్పుడు కాదు, తర్వాత..' అన్నాడు. సుప్రీం కోర్టు ఆదేశాలను, అంతర్రాష్ట ఒప్పందాలను కాలరాసిన యీ బిల్లును వ్యతిరేకించిన పార్టీ లేదు. అన్ని పార్టీలు జై కొట్టాయి. 15 ని||లలో పాస్‌ అయిపోయింది. న్యాయం, ధర్మం అంటూ మాట్లాడితే ఓట్లు పడవన్న భయం.

పంజాబ్‌ అసెంబ్లీ సమావేశం జరుగుతున్న కాంపౌండులోనే హరియాణా అసెంబ్లీ జరుగుతోంది. ఈ బిల్లు పాసయిన కొన్ని గంటల్లో యీ బిల్లును రాజ్యాంగ విరుద్ధమని నిరసిస్తూ హరియాణా అసెంబ్లీ తీర్మానం చేసింది. పంజాబ్‌ చేసిన చట్టాన్ని రద్దు చేయమని కేంద్రాన్ని కోరారు. హరియాణాకు యిప్పటికే అవసరమైన నీటి కంటె 61% తక్కువ లభిస్తోందని ఫిర్యాదు చేసింది. రాష్ట్రంలో 126 బ్లాకులుంటే వాటిలో 71 బ్లాకుల్లో భూగర్భజలాలను తోడేశారని, నీటి కొరత ఎంత తీవ్రంగా వుందంటే 32 రోజుల విరామం తర్వాత కేవలం 8 రోజుల పాటు నీటిని సరఫరా చేయగలిగామని, యమునా నదిలో నీటిలభ్యత గత కొన్ని ఏళ్లగా తగ్గుతూ వస్తోందని, దానిలోనే రాజధాని ఢిల్లీకి తాగునీరు సరఫరా చేయాల్సి వస్తోందని వాపోయింది. పంజాబ్‌లో చట్టానికి చప్పట్లు కొట్టిన పార్టీలే యీ తీర్మానానికి చప్పట్లు కొట్టారు. హరియాణా ఎమ్మెల్యేలు పంజాబ్‌ ఎసెంబ్లీ ముందు ప్రదర్శన చేశారు. హరియాణాకు గవర్నరుగా వుంటూ ప్రస్తుతం పంజాబ్‌గా వున్న గవర్నరు కూడా యిక్కడో మాట అక్కడో మాట అన్నారు. ఆప్‌ నేత అరవింద్‌ కేజ్రీవాల్‌ హరియాణాలో పుట్టినా, పంజాబ్‌ వద్ద నీళ్లు లేవు కాబట్టి కాలువకు తాను వ్యతిరేకం అని ప్రకటించాడు - పంజాబ్‌లో అతని పార్టీ నిలబడుతోందని గుర్తుంచుకోవాలి. అరవింద్‌ యీ మాట అనగానే హరియాణా 'అయితే ఢిల్లీకి నీళ్లివ్వం జాగ్రత్త' అంది. అతను ఢిల్లీ చేరగానే నదీ జలాల్లో అన్ని రాష్ట్రాలకు న్యాయబద్ధమైన వాటా వుండాలి అని జనరల్‌ స్టేటుమెంటు యిచ్చి నోరు మూసుకున్నాడు.

ఇదంతా చూసి పంజాబ్‌ ముఖ్యమంత్రి బెంగపడ్డాడు. కోర్టుకి వెళ్లి తాము చేసిన చట్టాన్ని ఆపించేస్తారేమోనని భయపడి, మీ భూములు మీరు వెంటనే స్వాధీనం చేసుకోండి, లేకపోతే దక్కవు అని రైతులను ప్రేరేపించాడు. భూమి మీ స్వాధీనం కావాలంటే అక్కడ తవ్విన కాలువను పూడ్చేసే బాధ్యత మీదే, కాలువగట్ల మీద పాతిన చెట్లను కూడా కొట్టి ఆనవాలు లేకుండా చేసేయండి అన్నాడు. అకాలీదళ్‌, కాంగ్రెసు, బిజెపి పార్టీల కార్యకర్తలు రైతులను వెంటబెట్టుకుని కాలువ వద్దకు బుల్‌డోజర్లు, జెసిబిలతో వచ్చి చెట్లు కొట్టేసి, కాలువను పూడ్చేయసాగారు. వేలాది చెట్లు కొట్టేయడం వలన భూగర్భ జలాల సమస్య వస్తుందని వాళ్లకు నచ్చచెప్పినవారు లేరు. ఇదంతా చూసి హరియాణా ప్రభుత్వం సుప్రీం కోర్టుకి వెళ్లింది. వాళ్లు యథాతథ స్థితి కొనసాగించమని, కాలువ పూడ్చివేతను ఆపేయమని పంజాబ్‌ను ఆదేశించారు. దాన్ని ధిక్కరిస్తూ పంజాబ్‌ ఎసెంబ్లీ మరో తీర్మానం చేసి సరిపెట్టింది. అకాలీ నాయకులు స్వయంగా కాలువలు పూడ్చేస్తున్నారు.

న్యాయంగా ఆలోచిస్తే కాలువ ద్వారా నీరు వెళ్లిపోతే పంజాబ్‌లోని మాళవా ప్రాంతంలో కాలువల ద్వారా వ్యవసాయం చేస్తున్న రైతులకు యిబ్బందే. అదే సమయంలో ఉత్తర రాజస్థాన్‌లో రావి-బియాస్‌ నదీజలాల మీదే అధారపడి రైతులు వ్యవసాయం చేస్తున్నారు. దక్షిణ హరియాణాలో వర్షాధారం సాగు సాగుతోంది. ఈ ప్రాంతంలో కొన్ని వూళ్లల్లో తాగునీరు కూడా లేదు. రాష్ట్రాలు తమకు కావలసిన జలం అంటూ వేస్తున్న అంచనాల్లో పొరపాటుందని సామాజిక కార్యకర్త యోగేంద్ర యాదవ్‌ అంటారు. ఇటీవలి కాలంలో యీ ప్రాంతానికి అలవాటు లేని పంటలు వేస్తున్నారని, వాటికి చాలా నీళ్లు అవసరం పడుతున్నాయని, ఎకాలజిస్టులు దీనిపై హెచ్చరిస్తున్నారని అంటారాయన. కానీ రాష్ట్రాలు ఆ హెచ్చరికలు పట్టించుకోకుండా, రైతులకు సరైన సలహాలు యివ్వకుండా మరింత నీరు కావాలని నిరంతరం ఆందోళన చేస్తూ ప్రజలను రెచ్చగొడుతున్నాయి. నీళ్లు బిగబట్టి విజయం సాధించానని పంజాబ్‌ యీరోజు భుజాలు ఎగరేస్తోంది. ఎప్పుడో శాంక్షనైన ప్రాజెక్టు పూర్తి చేయకుండా, కాలువను కాగితాలపైనే చూపిస్తూ త్రైపాక్షిక ఒప్పందాన్ని తుంగలో తొక్కిన పంజాబ్‌ను కేంద్రం ఎందుకు అదుపు చేయటం లేదని హరియాణా భగ్గుమంటోంది. పంజాబ్‌ యింత అక్రమంగా వ్యవహరిస్తున్నా న్యాయాన్యాయాలు చెప్పవలసిన, తప్పు చేయవలసినవారిని దండించవలసిన కేంద్ర ప్రభుత్వం మార్చి 30 నాడు సుప్రీం కోర్టులో 'తాము యీ వివాదంలో తటస్థంగా వున్నామ'ని చెప్పుకుంది. అంటే రాజకీయాలే ముఖ్యమై పోయాయి. ప్రస్తుతానికి హరియాణాను, కేంద్రాన్ని పాలిస్తున్నది బిజెపియే. ఈ తటస్థ వైఖరి మాని కేంద్రం ఏదో ఒకటి చేయకపోతే హరియాణాలోని బిజెపి ప్రభుత్వం ప్రజాగ్రహం చవిచూడక తప్పదు. దాన్ని హరియాణా ప్రతిపక్షాలు, ముఖ్యంగా ఐఎన్‌ఎల్‌డి సొమ్ము చేసుకోక మానవు. - (సమాప్తం) ఎమ్బీయస్‌ ప్రసాద్‌ (ఏప్రిల్‌ 2016)

ఏప్రిల్‌ 9 ఎమ్బీయస్‌ : స్మార్ట్‌ సిటీలలో స్మార్ట్‌ భాగమెంత?

2022 నాటికల్లా దేశంలో 100 స్మార్ట్‌ సిటీలను తయారుచేస్తామని ప్రకటించి మోదీ శభాష్‌ అనిపించుకున్నారు. ఉన్న నగరాలను బాగు చేయడం దాదాపు అసాధ్యమని అందరికీ తెలుసు కాబట్టి చండీగఢ్‌ వంటి నగరాలను ప్రధాన నగరాల శివార్లగానో, దూరంగానో పర్యావరణ నియమాలకు అనుగుణంగా, ఆధునిక సౌకర్యాలను అందిపుచ్చుకున్నట్లు కొత్తగా సృష్టిస్తారేమోనని జనాలు అనుకున్నారు. తీరా చూస్తే స్మార్ట్‌ సిటీ జాబితాలో పాత నగరాల పేర్లే కనబడేటప్పటికి మతి పోయింది. మొదటి విడతగా ఎంపిక చేసిన 20 సిటీలపై ఐదేళ్లలో రూ.50,802 కోట్ల ఖర్చు పెట్టి స్మార్ట్‌ చేసేస్తామని వెంకయ్యనాయుడు ప్రకటించారు. దానిలో రూ.38,693 కోట్లు ఏరియా డెవలప్‌మెంటుకు, రూ.12,109 కోట్లు నగరసమస్యల పరిష్కారానికిట. రెండేళ్ల వ్యవధిలో తర్వాతి జాబితాలో 40 వస్తాయట. మూడో జాబితాలో 40 వస్తాయట. వాటికి ఎంతెంత ఎలాట్‌ చేస్తారో ప్రస్తుతానికి తెలియదు.

ప్రస్తుత జాబితాలో అన్నిటికంటె మొదట వున్న పేరు భువనేశ్వర్‌. దాన్ని స్మార్ట్‌ చేయాలంటే ఎన్ని వేల కోట్లూ చాలవు, మరి ఎలా చేస్తారా అని ఆశ్చర్యపడుతూ వివరాల్లోకి వెళితే తెలిసిందేమిటంటే - మొత్తం నగరాన్ని స్మార్ట్‌ చేయరట! నగర విస్తీర్ణం 135 చ.కి.మీ.లైతే కేవలం 4 చ.కి.మీల ప్రాంతాన్ని (అంటే దాదాపు 3%) 'స్మార్ట్‌'గా ప్రకటించి దాన్ని స్మార్ట్‌గా తీర్చిదిద్దుతారట. భువనేశ్వర్‌ లో రైల్వే స్టేషన్‌ పక్కనున్న 985 ఎకరాలను (అంటే విస్తీర్ణంలో జెఎన్‌యు కంటె చిన్నదన్నమాట) ఎంపిక చేశారు. స్మార్ట్‌ సిటీ ప్లాను ప్రకటించినపుడు అక్కడ రోజంతా కరంటు, నీటి సరఫరా వుంటుందని, పబ్లిక్‌ ట్రాన్స్‌పోర్టు, హెల్త్‌ సర్వీసెస్‌, ఎడ్యుకేషనల్‌ సిస్టమ్‌, వైఫై కనెక్టివిటీ, గార్బేజి, వేస్ట్‌ డిస్పోజల్‌, ఈ గవర్నెన్స్‌ యివన్నీ వుంటాయని చెప్పారు. అంటే యీ భోగాలన్నీ జస్ట్‌ యీ 4 చ.కి.మీ. జనాలకే అన్నమాట. పాత నగరానికి మెరుగులు దిద్దడానికి 'రెట్రోఫిట్‌' (యంత్రం తయారీలో లేని సామగ్రిని దరిమిలా అమర్చడం) అని పేరు పెట్టారు. ఓ యూనివర్శిటీ అంతటి ఏరియాను సింగారిస్తే దాన్ని 'స్మార్ట్‌ సిటీ' అని ఎలా అంటారో నాకు బోధపడటం లేదు. మహా అయితే స్మార్ట్‌ కాలనీ అనాలి. హైదరాబాదులో హైటెక్‌ సిటీని చూపించి యాడ్స్‌, హోర్డింగులు పెట్టినట్లే యీ 4 చకిమీల పార్కును చూపించి మొత్తం భువనేశ్వరంతా స్మార్ట్‌ సిటీ అనేయవచ్చా?

జయపూరు విస్తీర్ణం 111 చకిమీ లైతే 2.5 చకిమీ (2.25%) స్మార్ట్‌ చేసుకోవచ్చన్నారు. దాంతో 600 ఎకరాల్లో టూరిస్టు ఎట్రాక్షన్లు పెడతానంది. అంటే మన రామోజీ ఫిల్మ్‌ సిటీలోె మూడో వంతు కంటె తక్కువ ఏరియాలో యాదగిరి కెళ్లే దారిలో వున్న కుందా సత్యనారాయణ సురేంద్రపురి మోడల్లో గుళ్లు కడతారేమో! దాంతో అదీ స్మార్ట్‌ సిటీయే! శభాష్‌! ఓ సారి తెరాస నాయకుడన్నాడు - హైదరాబాదంటే హైటెక్‌ సిటీ, మాదాపూర్‌ మాత్రమే కాదు, భోల్‌పూర్‌, ధూల్‌పేట కూడా.. అని. చంద్రబాబుగారికి ఆ ముక్క తెలియలేదు. సైబరాబాదే సర్వస్వం అనుకున్నారు, దాన్ని చూపిస్తే చాలనుకున్నారు. చాలదన్నారు ప్రజలు, 2004లో అక్కడ కూడా ఓడించేశారు. అది చూసైనా మోదీగారు ఏమీ నేర్చుకోనట్లుంది.

తక్కిన స్మార్ట్‌ నగరాల (పేటల) సంగతి చూద్దాం. 326 కి.మీ. విస్తీర్ణం వున్న సూరత్‌లో స్మార్ట్‌ ఏరియా 8.5 చకిమీ - అనగా 2.6%. 700 చ.కి.మీ.ల పుణెలో స్మార్ట్‌ ఏరియా 4. చ.కి.మీ.! 544 చకిమీల వైజాగ్‌లో స్మార్ట్‌ ఏరియా 7 చకిమీ (1.29%). 367 చకిమీల జబల్‌పూర్‌లో స్మార్ట్‌ ఏరియా 3 కిమీ.(0.82%). 530 చకిమీల ఇండోర్‌లో స్మార్ట్‌ ఏరియా 3.25 కిమీ. (0.61%)! సూరత్‌లో మోదీకి వలపక్షం లేదన్నదానికి నిదర్శనం 464 చకిమీల అహ్మదాబాదులో స్మార్ట్‌ చేయబోయేది కేవలం 3 చకిమీలు మాత్రమే అంటే 0.65% ఏరియా అన్నమాట. వారి పార్టీ పాలనలో వున్న మహారాష్ట్రలోని పుణెలో 700 చకిమీలలో స్మార్ట్‌ చేయబోయేది 4 చకిమీ. అనగా 0.57%! సరాసరిన చూస్తే నగరంలో 1% కి మాత్రమే సౌకర్యాలు యిచ్చి వాటిని స్మార్ట్‌ సిటీ అని పేరు పెట్టేసి, ఏదో సాధించినట్లు పోజు కొట్టేస్తే ఎలా? ఇంతోటి దానికి ఏటా పదివేల కోట్ల కేటాయింపా?

భువనేశ్వర్‌ విషయానికి వస్తే అది రెండు భాగాలుగా వుంటుంది. లింగరాజాలయం, రాజారాణి ఆలయం వంటి అనేక గుళ్లు వున్న పాత భువనేశ్వరం జనంతో బిలబిలలాడుతూ వుంటుంది. ఒడిశా ఏర్పడ్డాక అప్పటిదాకా కటక్‌లో వున్న రాజధానిని యిక్కడకు మారుద్దామనుకున్నారు. 1946లో ఓటో కోనిగ్స్‌బెర్గర్‌ అనే జర్మన్‌ ఆర్కిటెక్ట్‌ కొత్త భువనేశ్వరు ప్లాను తయారుచేశాడు. చండీగఢ్‌, జంషెడ్‌పూర్‌లలా యిది కూడా మన దేశంలో తొలి ప్లాన్డ్‌ సిటీలలో ఒకటి. చండీగఢ్‌లో సెక్టార్ల మాదిరిగానే ఊరంతా యూనిట్స్‌లా విడగొట్టి, ఒక్కో యూనిట్‌లో హై స్కూలు, షాపింగు సెంటరు, హాస్పటల్‌, ఆట స్థలం వుండేట్లు చూశారు. కొత్త భువనేశ్వర్‌లోనే అసెంబ్లీ, సెక్రటేరియట్‌ వగైరా ప్రభుత్వ కార్యాలయాలుంటాయి. అది చూసే గాంధీనగర్‌ కట్టారు. ఆంధ్రకు కొత్త రాజధాని అన్నపుడు దాన్నే ఆదర్శంగా తీసుకోవచ్చు కదాని చాలామంది సూచించడానికి కారణం కూడా యిదే! ఎనిమిదిన్నర లక్షల జనాభా - అంటే హైదరాబాదులో పదో వంతు - మాత్రమే వున్న అలాటి అధునాతన నగరంలో కూడా కేవలం 3% ఏరియాను మాత్రమే స్మార్ట్‌గా చేస్తున్నామంటే గొప్పేముంది?

ఏదైనా ఒక ప్రాంతాన్ని తీసుకుని దానిలో సకల సౌకర్యాలు ఏర్పాటు చేసి పెట్టుబడులను ఆకర్షించడం అనేది ఎప్పుడో కామరాజు నాడార్‌ కాలంలోనే ప్రారంభమైంది. అప్పట్లో వాటిని ఇండస్ట్రియల్‌ ఎస్టేటు అనేవారు. గత దశాబ్దంగా సెజ్‌ (స్పెషల్‌ ఎకనమిక్‌ జోన్‌) అంటున్నారు. అక్కడ పరిశ్రమలు పెట్టడానికి మాత్రమే ఏర్పాట్లు చేస్తూ వుంటే యీ స్మార్ట్‌ కాలనీల్లో పౌరులు నివసించే ఏర్పాట్లు కూడా చేస్తారన్నమాట. దీని కోసం ప్రైవేటు భాగస్వామ్యంతో ఎస్‌పివి (స్పెషల్‌ పర్పస్‌ వెహికల్‌) ఏర్పాటు చేస్తున్నారు. ఈ స్మార్ట్‌ కాలనీలపై స్థానిక ప్రభుత్వానికి, ప్రజాప్రతినిథులకు అధికారం వుండదట. వారి అధికారాలన్నీ ఎస్‌పివికి బదిలీ చేయాలట. దానిలో ప్రయివేటు వ్యక్తులు కూడా వుంటారు. ఇది రాజ్యాంగవిరుద్ధం అంటున్నారు కొందరు లాయర్లు. అటు తిరిగి, యిటు తిరిగి యిదంతా మొత్తం రియల్‌ ఎస్టేటు వ్యాపారంగా మారుతుందేమోనన్న భయం కలుగుతోంది.

భోపాల్‌లో స్మార్ట్‌ సిటీ ప్లానుకు వ్యతిరేకంగా ఆందోళనలు చేశారు. ఎందుకంటే అక్కడ మార్క్‌ చేసిన స్థలంలో నిక్షేపంలా వున్న 4 వేల ప్రభుత్వం కట్టిన యిళ్లున్నాయి. 6 వేల కుటుంబాలున్నాయి. 40 వేల చెట్లున్నాయి. స్మార్ట్‌ పేరుతో చెట్లు కొట్టేసి, యిళ్లు కూలగొట్టి, కుటుంబాలను పంపించేసి 300 ఎకరాలను బిల్డర్లకు వేలం వేస్తారని వారికి సందేహం. ఎందుకంటే అంతకు పూర్వం రీ-డెన్సిఫికేషన్‌ ప్లాను పేర గామన్‌ ఇండియా వారికి అతి చౌక ధరలకు ప్రభుత్వభూమి కట్టబెట్టారు. అది గవర్నమెంటు క్వార్టర్సు పడగొట్టి బహుళ అంతస్తుల్లో టూ బెడ్‌రూమ్‌ ఫ్లాట్లు కట్టి ఒక్కోటి 1.40 కోట్లకు అమ్ముకుంది. ఇలాటి ఆచరణయోగ్యం కాని పథకాల కోసం ప్రభుత్వం అప్పులు చేసి, వడ్డీలు కోసం పన్నులు పెంచి బీదలను అవస్థలకు గురి చేస్తోందని ఇండోర్‌ సిటీ ట్రేడ్‌ యూనియన్‌ కౌన్సిల్‌ వాదిస్తోంది. భోపాల్‌ సామాజిక కార్యకర్తలు కూడా యిలాటి ప్రశ్నలు లేవనెత్తినపుడు అక్కడి మునిసిపల్‌ కార్పోరేషన్‌ 'మేం సర్వే నిర్వహించాం. 1.72 లక్షల మంది యీ ప్రాజెక్టును ఆహ్వానించారు.' అని చెప్పుకుంటున్నారు. సర్వేలో ప్రశ్నలెలా వున్నాయంటే 'మీకు 24 గంటల నీటి సరఫరా, ఉచిత వైఫై కావాలా? వద్దా?' అని. అందరూ సహజంగా 'యస్‌' అనే అంటారు. పథకంలో వున్న మంచి చెడ్డల గురించి దానిలో వివరణ లేదు. 'ఇదంతా పెద్ద ఫ్రాడ్‌' అంటాడు అక్కడి ఆర్‌టిఐ కార్యకర్త.

స్మార్ట్‌ సిటీలుగా ఎంపిక చేసిన నగరాల మొత్తం జనాభా కలిపి చూస్తే 4 కోట్లు లేదు. ఊళ్లో 2-3 % ఏరియాలో పెట్టే స్మార్ట్‌ కాలనీల వలన కాస్కేడింగ్‌ ఎఫెక్ట్‌ ప్రకారం చూసినా నగరంలో ఓ 10% మంది జీవితం మెరుగు పడవచ్చు. అంటే 40 లక్షల మంది. వీరి కోసం యింత భారీ యెత్తున డబ్బు ఖర్చు పెట్టాలా? అని కొందరు అడుగుతున్నారు. ఢిల్లీలో కన్నాట్‌ ప్లేస్‌, ఇండియా గేట్‌, చాణక్యపురి యిత్యాది ప్రదేశాలలో సైకిల్‌ ట్రాక్స్‌, సెన్సార్‌ బేస్‌డ్‌ కార్‌ పార్కింగ్‌, జియో డస్ట్‌ బిన్స్‌ పెట్టి స్మార్ట్‌ చేస్తామంటున్నారు. దీని మొత్తం విస్తీర్ణం 550 ఎకరాలు. లాభపడే జనాభా మొత్తం నగరజనాభాలో 3%. ఇదే నగరంలో 3 వేల మందికి 3 టాయిలెట్లు మాత్రమే వున్న ప్రాంతాలున్నాయని కెపిఎంజి కన్సల్టెన్సీ నిర్వహించిన సర్వేలో తెలిసింది.

గుజరాత్‌లో మోదీ గిఫ్ట్‌ (గుజారత్‌ ఇంటర్నేషనల్‌ ఫైనాన్స్‌-టెక్‌) సిటీ అని అహ్మదాబాదు శివార్లలో కట్టాడు. అంబరాన్ని చుంబించే హర్మ్యాలతో, ఆఫీసులతో, అత్యంత ధనికుల నివాసంతో అలరారుతుందది. వాటినే యిప్పుడు స్మార్ట్‌ సిటీల పేరుతో దేశమంతా నెలకొల్పుతున్నారు. స్మార్ట్‌ సిటీస్‌ కాన్సెప్టును అర్థమయ్యేట్లా మన హైదరాబాదు పరిభాషలో చెప్పాలంటే - మరో జూబిలీహిల్స్‌ను తయారుచేయడమనే అనాలి. ఒకసారి అది తయారైతే జూబిలీ హిల్స్‌ ఎక్స్‌టెన్షన్‌ అని, మరోటని పక్కనున్న ఏరియాలకు కూడా డిమాండ్‌ వచ్చేస్తుంది. భూమి ధరలు ఆకాశానికి అంటుతాయి. రియల్‌ ఎస్టేటు వ్యాపారస్తులు బాగుపడతారు. పేదలు కాదు కదా, మధ్యతరగతివాళ్లు కూడా అటు తిరిగి చూడలేరు. అయితే యిక్కడో తేడా వుంది. జూబిలీ హిల్స్‌లో కట్టుకున్నవాళ్లు సొంత డబ్బుతో కొండలు పిండి చేసి కట్టుకున్నారు, ప్రజల డబ్బుతో కాదు. స్మార్ట్‌ సిటీలు పన్ను చెల్లించేవారి డబ్బుతో తయారవుతున్నాయి. అది సరిపోకపోతే స్వచ్ఛభారత్‌ సెస్‌లా స్మార్ట్‌ సెస్‌కూడా విధించవచ్చు. ఏడాదికి పదివేల కోట్ల బజెట్‌. ఈ బజెట్‌లో 6 వేల కోట్లు కేటాయించారు. దాన్ని అర్థం చేసుకోవాలంటే 100 కోట్ల రూ.లకు ఏమేం వస్తాయో ''ఔట్‌లుక్‌'' జాబితా యిచ్చింది. వంద కోట్లతో 300 బస్సులు వస్తాయి,లేదా 2 వేల ఆంబులెన్సులు వస్తాయి, లేదా లక్ష సోలార్‌ వీధిదీపాలు లేదా 700 కిలోల చెత్త పట్టే వెయ్యి మెకనైజ్‌డ్‌ జర్మన్‌ గార్బేజి బిన్లు, 10 వేల పబ్లిక్‌ టాయిలెట్లు వస్తాయి. ఇప్పుడు కేటాయింపులు మచ్చు చూడండి భువనేశ్వర్‌లో4 చకిమీలకు యిస్తున్నది 4537 కోట్లు, పుణెలో 4 చకిమీలకు 3 వేల కోట్లు, ఇండోర్‌లో 2.5 చకిమీలకు యిస్తున్నది 1897 కోట్లు, జయపూర్‌లో 2.5 చకిమీలకు యిస్తున్నది 2340 కోట్లు, జబల్‌పూర్‌లో 3 చకిమీలకు యిస్తున్నది 4 వేల కోట్లు, వైజాగ్‌లో 7 చకిమీలకు యిస్తున్నది మాత్రం 1938 కోట్లు! (ఆంధ్రపై దీనిలోనూ వివక్షత వున్నట్టుంది) మన దేశానికి ఏది అవసరమో, దేనికి ప్రాధాన్యత యివ్వాలో మీకూ నాకూ ఒక అవగాహన వుండవచ్చు, పాలకులకుండే అవగాహన పాలకులకుంది. - ఎమ్బీయస్‌ ప్రసాద్‌ (ఏప్రిల్‌ 2016)

ఏప్రిల్‌ 10 ఎమ్బీయస్‌ : ఒబామా క్యూబా పర్యటన

అమెరికాలో దక్షిణాగ్రంలో వున్న ఫ్లారిడా నుంచి క్యూబా రాజధాని హవానాకు 80 నాటికల్‌ మైల్స్‌ (సముద్రంలో దూరాన్ని అలాగే కొలుస్తారు) మాత్రమే! కానీ దాన్ని దాటడానికి అమెరికా అధ్యక్షుడికి 88 ఏళ్లు పట్టింది. 1928లో కాల్విన్‌ కూలిడ్జ్‌ తర్వాత 2016 మార్చి 20 న ఒబామా మూడు రోజుల క్యూబా పర్యటనకై భార్య, కూతుళ్లతో కలిసి వెళ్లి సుహృద్భావ వాతావరణం నెలకొల్పడానికి తన వంతు కృషి చేశాడు. స్పెయిన్‌-అమెరికా యుద్ధం తర్వాత 1898లో క్యూబా ద్వీపం అమెరికా ఏలుబడిలోకి వచ్చింది. అమెరికా క్యూబాకు స్వాతంత్య్రం యిచ్చింది కానీ తన కిష్టం లేని వాళ్లు గద్దె కెక్కితే తన సైన్యాన్ని ఉపయోగించి దింపేసే ఆప్షన్‌ చేతిలో పెట్టుకుంది. గద్దె కెక్కిన క్యూబా వాళ్లందరూ అమెరికా భక్తులే. అందుకని వాళ్ల పాలన ఎంత ఘోరంగా వున్నా అమెరికా కాపాడుతూ వచ్చింది. 1959లో ఫిడల్‌ కాస్త్రో అనే మార్క్సిస్ట్‌ తిరుగుబాటు లేవదీసి, అప్పుడు రాజ్యమేలుతున్న బాతిస్తాను కూలదోసి అధికారంలోకి వచ్చాడు. అమెరికా బాతిస్తాను సమర్థించింది కానీ లాభం లేకపోయింది. కాస్త్రో గద్దె కెక్కుతూనే క్యూబాలోని అమెరికన్ల ఆస్తులను, వ్యాపారాలను జాతీయం చేసేశాడు. అమెరికా దిగుమతులపై సుంకాలు పెంచాడు. కమ్యూనిస్టు పాలన భరించలేని క్యూబన్లు అమెరికాకు పారిపోయి వచ్చి ఆశ్రయం పొందుతూ, తమ మాతృదేశంపై కత్తికట్టారు. వారి దుర్బోధలకు తలవొగ్గి అమెరికా 1961లో బే ఆఫ్‌ పిగ్స్‌ పేర క్యూబా ప్రభుత్వాన్ని కూలదోసే ప్రయత్నం చేసి భంగపడింది. తర్వాత సిఐఏ ద్వారా ఫిడెల్‌ను చంపించాలని ఎన్నో విఫలయత్నాలు చేసింది. అధ్యక్షస్థానంలో రిపబ్లికన్‌ వున్నా, డెమోక్రాట్‌ వున్నా క్యూబా పట్ల ద్వేషం వహించారు, వారి అంతర్గత వ్యవహారాల్లో వేలు పెడదామని చూశారు. ఈ అవకాశాన్ని సోవియట్‌ యూనియన్‌ చక్కగా వుపయోగించుకుని క్యూబాకు అండగా నిలిచింది. ఆర్థిక, సైనిక సహాయసహకారా లందించింది. ఆ విధంగా క్యూబా అమెరికాకు పక్కలో బల్లెంలా, చెవిలో జోరీగలా, చెప్పులో రాయిగా మిగిలిపోయి సతాయిస్తూ వచ్చింది. పౌరహక్కులపై అనేక ఆంక్షలు పెట్టినా, ఫిడెల్‌ మనసున్న నియంతగా, సమర్థపాలకుడిగా పేరు తెచ్చుకుని ప్రజల ఆదరాన్ని పొందుతూ వచ్చాడు.

రష్యన్‌ సామ్రాజ్యం కూలిపోయినప్పుడు క్యూబా పని అయిపోయిందనుకున్నారు కానీ అయిపోలేదు. కమ్యూనిజం వేరే దేశాల్లో అనేక రూపాల్లో బతుకుతూనే వచ్చింది. కాపిటలిజాన్ని వాటేసుకున్న యూరోపియన్‌ దేశాలు, అమెరికా గత దశాబ్ద కాలంలో ఆర్థికసంక్షోభంలో కూరుకుపోవడంతో వివిధ దేశాల ప్రజలు - ముఖ్యంగా దక్షిణ అమెరికా ప్రజలు - సోషలిజంవైపు ఆకర్షితులవుతున్నారు. కమ్యూనిస్టు పాలకుల్లో కొందరు మారిన పరిస్థితులకు అనుగుణంగా అనేక విధానాలపై మెత్తబడుతూ, క్యూబా కంటె మెరుగ్గా సోషల్‌ డెమోక్రసీ పాటిస్తూ, ప్రజాదరణ కోల్పోకుండా చూసుకుంటున్నారు. వామపంథాకు మరలే లాటిన్‌ అమెరికా దేశాలన్నిటికీ దిక్సూచిలా, పెద్దన్నలా వుంటూ వచ్చిన క్యూబా క్రమేపీ తన శిష్యుల నుంచే నేర్చుకోవాల్సిన పరిస్థితి వచ్చింది. ఫిడెల్‌ కాస్త్రో మరణం తర్వాత అధికారంలోకి వచ్చిన అతని తమ్ముడు, విప్లసహచరుడు అయిన రౌల్‌ కాస్త్రో అనేక రంగాల్లో ప్రయివేటు పెట్టుబడులు అనుమతించాడు. ప్రస్తుతం క్యూబాలోని కార్మికులలో 20% మంది ప్రయివేటు రంగంలోనే పనిచేస్తున్నారు. ఉచితంగా అందిస్తున్న విద్య, వైద్య సౌకర్యాలు ఉన్నత ప్రమాణాల్లో వుండేట్లు రౌల్‌ జాగ్రత్తలు తీసుకున్నాడు. సహకార రంగాన్ని ప్రోత్సహిస్తున్నాడు. క్యూబా యువత ఇంటర్నెట్‌వైపు, సెల్‌ఫోన్ల వైపు గ్లోబలైజేషన్‌ తదనంతరం పెరుగుతున్న మార్కెటు వైపు దృష్టి సారిస్తున్నారని గమనించి ఒక పరిమితి వరకు వాటి వాడకాన్ని అనుమతిస్తున్నాడు. ఒక్కసారిగా కాకుండా క్రమక్రమంగా మార్పును ఆహ్వానిస్తున్నాడని చెప్పాలి. ఆర్థికపరమైన యిబ్బందులు కూడా మారి తీరాలని చెప్తున్నాయి. తాము ఎగుమతి చేసే పెట్రోలు ధరలు పడిపోవడంతో గతంలోలా వెనెజులా క్యూబాకు సహాయం అందించలేకపోతోంది. అమెరికా విధించిన వ్యాపార ఆంక్షల వలన నష్టం చాలా జరుగుతోందని, విదేశీ ఋణాలు నానాటికి పెరుగుతున్నాయని, యితరదేశస్తుల్లా తాము అవకాశాలు అందుకోలేకపోతున్నామని క్యూబన్లు ఫీలవుతున్నారు. పైగా క్యూబాలో కొత్తతరానికి 70ల నాటి విప్లవస్ఫూర్తి కానీ ఎప్పుడో ఏభై ఏళ్ల నాటి వైరం గురించి పట్టించుకోవాలన్న ఆసక్తి కానీ లేదు.

ఇక అమెరికాలో కూడా ప్రజాభిప్రాయం మారుతోంది. క్యూబాపై పాతపగలు ఎవరికీ గుర్తు లేవు. క్యూబా నుంచి పారిపోయి వచ్చి అమెరికా స్థిరనివాసం ఏర్పరచుకున్న క్యూబన్‌-అమెరికన్లలో కూడా రెండు వర్గాలున్నాయి. రిపబ్లికన్‌ అభ్యర్థిగా ట్రంప్‌తో పోటీ పడుతున టెడ్‌ క్రూజ్‌ క్యూబన్‌-అమెరికనే. అతను క్యూబాతో స్నేహం వద్దని వారిస్తున్నాడు. ఇంకో వర్గపు క్యూబన్‌ అమెరికన్లు స్నేహహస్తం చాస్తే తప్పేముందని అడుగుతున్నారు. ఉత్తర, దక్షిణ, మధ్య అమెరికాలో దేశాలన్నిటి మధ్య సయోధ్య వుండాలి అని నినాదమిస్తూ పొరుగునే వున్న క్యూబాను వెలివేస్తే ఎలా అని అడుగుతున్నారు. అమెరికాను సామ్రాజ్యదేశంగా భావిస్తూ తరతరాలుగా పోరాడుతూ వచ్చిన క్యూబాతో ఎలాగోలా చెలిమి సాధిస్తే దాని బాటలో నడిచే వెనెజులా, బొలీవియా, ఈక్వడార్‌లు కూడా తమ ధోరణి మార్చుకోవచ్చు కదా అని వాదిస్తున్నారు. క్యూబాలో గేట్లు తెరిస్తే అక్కడకూ వెళ్లి టూరిజం వగైరా అనేక వ్యాపారాలు చేసుకోవచ్చు కదాని అమెరికన్‌ వ్యాపారస్తులు భావిస్తున్నారు. లాటిన్‌ అమెరికా దేశాలన్నీ యుఎస్‌ ప్రదర్శించే క్యూబన్‌ వ్యతిరేక ధోరణిని గర్హిస్తున్నాయి. వారిచేత ఎత్తి చూపించుకోవడం దేనికి అనే ఆలోచనా వుంది. 'క్యూబాలో ప్రజాస్వామ్యం లేదు, ప్రభుత్వాన్ని విమర్శించే హక్కులేదు, పౌరహక్కులకు రక్షణ లేదు, అందుకే మేం వారితో చేతులు కలపలేము' అని అమెరికా ప్రభుత్వం వాదిస్తూ వచ్చింది. 'ఈ కారణాలతో వైరం పూని మీరు వారిని దూరంగా పెట్టినా గత 50 ఏళ్లలో వాళ్లేమైనా మారారా? అంతకంటె వారితో చెలిమి చేసి, స్నేహంతో నచ్చచెప్పి మార్పించే ప్రయత్నం చేయాలి' అని మరి కొందరు సూచిస్తున్నారు. ఒబామా రెండోసారి అధ్యక్షుడయ్యాక అతను యీ దిశగా ఆలోచించసాగాడు. ఈ లోగా 'అమెరికా క్యూబాపై ఆర్థికపరమైన ఆంక్షలు ఎత్తివేయాలి' అని ఐక్యరాజ్యసమితి 2013లో తీర్మానం చేసింది. ఇంకోళ్లు చెప్పగా తాము అలా చేస్తే తమ యిమేజి దిగజారిపోతుందని భయపడిన అమెరికా దాన్ని వ్యతిరేకించింది. దానితో పాటు దాని దత్తపుత్రుడు ఇజ్రాయేలు కూడా!

కానీ మెట్టు దిగడం ఎలా అని రౌల్‌, ఒబామా ఆలోచిస్తూ వుండగా అదే ఏడాది డిసెంబరులో నెల్సన్‌ మండేలా అంత్యక్రియల్లో యిద్దరూ కలిసి పలకరించుకున్నారు. క్యూబాతో బంధాలు పునరుద్ధరించాలా అక్కరలేదా అని ఫ్లారిడాలో సర్వే నిర్వహిస్తే చాలా మంది పునరుద్ధరించాలని ఓటు వేశారు. వాళ్లలో చాలామంది రిపబ్లికన్‌ పార్టీ సమర్థకులు వుండడం ఒబామాను ఆలోచనలో పడేసింది. దక్షిణ అమెరికాలో జన్మించిన పోప్‌ ఫ్రాన్సిస్‌ క్యూబా, అమెరికాల మధ్య శాంతి, సుహృద్భావం నెలకొల్పడానికి రాయబారం చేశారు. వీటిన్నిటి వలన అమెరికాలో క్యూబాకు అనుకూలంగా ప్రజాభిప్రాయం మారి వుంటుందని అంచనా వేసి కాబోలు 2014 చివరి నాటికి ఒబామా కొన్ని నిర్ణయాలు తీసుకున్నాడు. 2015 ఏప్రిల్‌లో పనామాలో అమెరికా దేశాల అధినేతల సమావేశం జరిగినప్పుడు రౌల్‌, అతనూ మాట్లాడుకున్నారు. దాని ఫలితమే ఏడాది తిరిగేలోగా యిప్పుడు ఒబామా పర్యటన. ఈ లోపుగా యిరు దేశాల మధ్య దౌత్యసంబంధాలు తిరిగి నెలకొల్పారు. గత ఏడాది జులైలో రాయబార కార్యాలయాలు తెరిచారు. రాకపోకలకు, వాణిజ్యానికి అనుమతులిచ్చారు. ఈ పర్యటన ఉత్సాహభరితంగా సాగింది. తన కుటుంబసభ్యులతో వెళ్లడం వలన ఒబామా పర్శనల్‌ టచ్‌ యిచ్చారు. అక్కడ ప్రభుత్వవ్యతిరేకాభిప్రాయలు వెల్లడించే హక్కు ప్రజలకు వుండాలంటూ ప్రసంగించారు. రౌల్‌ దానికి అభ్యంతర పెట్టలేదు. ఆంక్షలు ఎత్తివేయమని అడిగాడు. సెనేట్‌లో రిపబ్లికన్‌ పార్టీకే మెజారిటీ వుంది కాబట్టి, కావాలనుకున్నా ఒబామా ఏమీ చేయలేడు. పైగా త్వరలోనే దిగిపోతున్నాడు. సిబిఎస్‌ న్యూస్‌ వారు నిర్వహించిన అభిప్రాయ సేకరణలో అమెరికా ప్రజల్లో 62% మంది క్యూబా పర్యటనను సమర్థించారు. రిపబ్లికన్‌ అభ్యర్థిగా దూసుకుపోతున్న డోనాల్డ్‌ ట్రంప్‌ కూడా క్యూబాతో సత్సంబంధాలకు సై అంటున్నాడు కాబట్టి క్యూబా-అమెరికా స్నేహబంధం బలపడవచ్చు. ఒకరి భావజాలం నుంచి మరొకరు నేర్చుకోవచ్చు. - ఎమ్బీయస్‌ ప్రసాద్‌ (ఏప్రిల్‌ 2016)

ఏప్రిల్‌ 13 ఎమ్బీయస్‌ : పుదుచ్చేరి అసెంబ్లీ ఎన్నికలు

దాదాపు పదిహేనేళ్లగా పుదుచ్చేరిలో ప్రముఖుడిగా వున్న ఏలుతున్న ఎన్‌. రంగసామి యీ సారి తన గద్దెను నిలుపుకుంటాడా లేదా అన్నది పుదుచ్చేరి ఎన్నికలలో ఆసక్తి కలిగించే అంశం. మన యానాంతో కలిపి దాని మొత్తం అసెంబ్లీ సీట్ల సంఖ్య 30. 2001లో కాంగ్రెసు (11 సీట్లు) డిఎంకె (7 సీట్లు) ల కూటమి గెలిచింది. ఎడిఎంకెకు 3, యితర పార్టీలకు తక్కిన సీట్లు వచ్చాయి. కాంగ్రెసు నాయకుడు షణ్ముగం అనే ఆయన ముఖ్యమంత్రి అయ్యాడు. 1991 నుంచి తట్టాన్‌చావిడీ అనే నియోజకవర్గం నుంచి ఎమ్మెల్యేగా గెలుస్తూ వచ్చిన రంగసామి మేలో పిడబ్ల్యుడి మంత్రి అయ్యాడు. కొన్ని నెలల్లోనే పార్టీలో ముసలం పుట్టి, ముఖ్యమంత్రి సీటు దిగి వణ్నియార్‌ కులస్తుడైన రంగసామిని కూర్చోబెట్టవలసి వచ్చింది. రంగసామి మొదటిసారిగా 1990లో ఎన్నికలలో దిగినపుడు ఓడిపోయాడు. చాలా నిరాశకు గురై రాజకీయాల్లోంచి తప్పుకుందామనుకున్నాడు. ఒక మిత్రుడు సేలంలో వున్న అప్పా పైత్యం స్వామి అనే గురువుగారిని దర్శించమని సలహా యిచ్చాడు. ఆ స్వామీజీ 'నువ్వు ఓపికపట్టు, రాజకీయాల్లో రాణిస్తావు' అని సలహా యిచ్చాడు. రంగసామి ఆయన మాట మన్నించి వుండిపోయాడు. 1991లో మళ్లీ పోటీ చేసే అవకాశం వచ్చింది. అదే నియోజకవర్గం నుంచి పోటీ చేసి గెలిచాడు. అది జరిగిన పదేళ్లకు ముఖ్యమంత్రి అయిపోయాడు. ఇక రంగసామికి స్వామీజీ చెప్పిన మాట వేదవాక్కే. అనేక కీలకమైన నిర్ణయాలు కూడా ఆయన దగ్గర్నుంచి సంకేతం రాలేదన్న కారణంగా ఆపిపెట్టేవాడు. చివరకు స్వామీజీ గతించినప్పుడు సేలంలో వున్న ఆయన సమాధిని పోలిన స్మారకచిహ్నాన్ని పుదుచ్చేరిలో కట్టించాడు. 2006 ఎన్నికలలో మళ్లీ కాంగ్రెసు డిఎంకె కలిసి పోటీ చేయగా కాంగ్రెసుకు 10, డిఎంకెకు 7 వచ్చి అధికారంలోకి వచ్చాయి. ఎడిఎంకెకు 3, ఎండిఎకెకు 3 యితరులకు తక్కినవీ వచ్చాయి. రంగసామే ముఖ్యమంత్రి అయ్యాడు.

ముఖ్యమంత్రిగా వున్నా సరే రంగసామి చాలా సాధారణ జీవితం గడుపుతాడు. ప్రజల మనిషిగా పేరుబడిన అతన్ని ఎవరు కావాలంటే వాళ్లు సులభంగా కలవవచ్చు. రాష్ట్రనిధుల్లో చాలాభాగం తన నియోజకవర్గంలోనే ఖర్చుపెట్టి అక్కడ బాగా పేరు తెచ్చుకున్నాడు. అతని అభిమానులు ప్రతీ ఏడూ అతని పుట్టినరోజును ఘనంగా జరుపుతారు. అతన్ని వివిధ గెటప్పుల్లో ఫ్లెక్సీల్లో చూపించి మురిసిపోతారు. కొన్ని ఫోటోలు యిక్కడున్నాయి చూడండి. ఈ ప్రజాదరణ తక్కిన నాయకులకు నచ్చలేదు. తమను పట్టించుకోడని హై కమాండ్‌కు ఫిర్యాదు చేసి, వాళ్లను ఒప్పించారు. దాంతో వాళ్లు రంగసామిని 2008లో తప్పుకోమని వైద్యలింగం అనే అతన్ని ముఖ్యమంత్రి చేశారు. దాంతో ఒళ్లు మండిన రంగసామి అప్పటికి వూరుకుని సరిగ్గా ఎన్నికలకు ముందు 2011లో కాంగ్రెసులోంచి బయటకు వచ్చేసి తన పేరు పొడి అక్షరాలతో ఎఐఎన్‌ఆర్‌సి (ఆలిండియా ఎన్‌ఆర్‌ కాంగ్రెస్‌) అని పార్టీ పెట్టుకున్నాడు. ఈసారి ఎడిఎంకె అతనితో జతకట్టింది. ఇతనికి 15, ఎడిఎంకెకు 5 వచ్చాయి. డిఎంకె- కాంగ్రెసు కూటమిలో డిఎంకెకు 2, కాంగ్రెసుకు 7 వచ్చి ప్రతిపక్షంలో కూర్చున్నాయి. రంగసామి ముఖ్యమంత్రి అయిపోయాడు. పొత్తు కుదుర్చుకునేటప్పుడు తమకు మంత్రి పదవులు యిస్తానని మాట యిచ్చి తర్వాత తప్పాడని జయలలిత ఆరోపించింది. ఇలా డిఎంకె, కాంగ్రెసు, ఎడిఎంకె అన్ని పార్టీలతో అవకాశవాది ఐన రంగసామి చెడుగుడు ఆడేశాడు. ఈ మధ్య కాలంలో బిజెపితో చెలిమి ప్రారంభించాడు. 2014 పార్లమెంటు ఎన్నికలకు ముందు అవగాహనకు వచ్చి పుదుచ్చేరి నుంచి వున్న ఒక్క పార్లమెంటు సీటును భారీ మార్జిన్‌తో గెలిచాడు. ఆ తర్వాత యిచ్చిపుచ్చుకోవడంలో భాగంగా బిజెపి నాయకుడికి నామినేటెడ్‌ ఎమ్మెల్యే పోస్టు కట్టబెట్టాడు.

రంగసామికి, గవర్నరు వీరేంద్ర కటారియాకు పడేది కాదు. అతను కాంగ్రెసువాది. రాష్ట్రంలో శాంతిభద్రతలు లేవని, పుదుచ్చేరి హౌసింగ్‌ బోర్డు ద్వారా యిళ్ల కేటాయింపులో అక్రమాలు జరిగాయని, యితర శాఖల్లో నిధులు తరలించేస్తున్నారని, సంక్షేమ పథకాల పేరుతో రంగసామి అనుయాయలకు మాత్రమే డబ్బు పంచుతున్నారని, ప్రాంతాల మధ్య వివక్షత చూపుతున్నారని గవర్నరు రిపోర్టులు పంపుతూండేవాడు. ఫైళ్లు ఓ పట్టాన క్లియర్‌ చేసేవాడు కాదు. కేంద్రపాలిత ప్రాంతాల్లో లెఫ్టినెంటు గవర్నరుకు అధికారాలు ఎక్కువుంటాయి. రంగసామి అనుచరులు అతన నివాసం ఎదుట ప్రదర్శనలు నిర్వహిస్తూ వుండేవారు. మోదీ ప్రధాని కాగానే రంగసామి గవర్నరును తీసేయమని కోరాడు. పుదుచ్చేరి బిజెపి కూడా అదే డిమాండుతో హోం మంత్రి రాజనాథ్‌ సింగ్‌ను కలిసింది. మోదీ వెంటనే 2014 జులైలోనే అతన్ని తప్పించివేశాడు. ఇలా రంగసామి-బిజెపి సఖ్యత సాగుతూండగానే గత సంవత్సరం రాజ్యసభ సీటు ఖాళీ అయింది. సహజంగా బిజెపికి రాజ్యసభలో బలం తక్కువ వుంది కాబట్టి అది కావాలని అడిగింది. చూద్దాం చూద్దాం అంటూ రంగసామి ఎడిఎంకెతో బేరం పెట్టాడు. ఎడిఎంకెకు యిస్తే వూరుకోం అంటూ రంగసామి పార్టీలోనే అసమ్మతి వర్గీయులు గొడవ చేశారు. చివరకు గోకులకృష్ణన్‌ అనే తన పార్టీ మనిషినే ఎడిఎంకెలోకి పంపి, ఆ పార్టీ అభ్యర్థిగా ముద్ర కొట్టి నెగ్గించుకున్నాడు. ఈ వింత ఏర్పాటుకు ఎడిఎంకె కూడా ఒప్పుకుంది. ఇది బిజెపిని మండించింది. గతంలో గవర్నరు చేసిన ఆరోపణలనే యిప్పుడు బిజెపి రాష్ట్రశాఖ చేస్తోంది. దానికి ప్రతిగా రంగసామి కేంద్రం వరద సహాయనిధులు విడుదల చేయటం లేదంటూ బహిరంగ విమర్శలు చేయసాగాడు.

ఇంత జరుగుతున్నా స్థానిక బిజెపి నాయకులు పొత్తు కొనసాగుతుందని అంటున్నారు. రంగసామి మాత్రం ఎటూ చెప్పటం లేదు. ప్రస్తుతానికి పిఎంకె రంగసామితో చేతులు కలిపింది. తమిళనాడులో జట్టుకట్టిన డిఎంకె, కాంగ్రెసు యిక్కడ కూడా జట్టుకట్టాయి. రాబోయే ఎన్నికల్లో ఆ కూటమికి 17 వస్తాయని రంగసామికి 7 మాత్రమే వస్తాయని అంచనాలు వినవస్తున్నాయి. త్రిశంకు సభ ఏర్పడితే మాత్రం రంగసామి ఏదో ఒక ట్రిక్కు వేసి మళ్లీ ముఖ్యమంత్రి అయిపోవచ్చు. - ఎమ్బీయస్‌ ప్రసాద్‌ (ఏప్రిల్‌ 2016)

ఏప్రిల్‌ 16 ఎమ్బీయస్‌ : యూనివర్శిటీలా? యుద్ధభూములా?

హైదరాబాదు యూనివర్శిటీకి అప్పారావుగారు విసిగా వుండకూడదని ఆందోళన చేస్తున్నారు. ఎవరు? ఆ యూనివర్శిటీలో చదివే (!?) విద్యార్థులు గుప్పెడు మందైతే యితర రాష్ట్రాల నుంచి వచ్చిన విద్యార్థులు, యువతీయువకులు, రాజకీయనాయకులు, సామాజిక కార్యకర్తలు, యింకా ఎవరైనా ఖాళీగా వుంటే వాళ్లు! అసలు వీళ్లందరికీ అక్కడేం పనో నాకు అర్థం కాదు. ఫలానా ఆయన విసిగా వుండకూడదంటూ వి హనుమంతరావుగారు పిల్‌ వేశారు. నాకు అర్థం కానిదేమిటంటే - విసిగా ఎవరుండాలో చెప్పేందుకు వీరెవరు? విసిగా నియమించినప్పుడు ఏదో ఒక వ్యవస్థ వుంటుంది కదా, వాళ్లు యీయన అర్హతలను లెక్కలోకి తీసుకుని, యితరుల శక్తిసామర్థ్యాలతో బేరీజు వేసి, అందరి నేపథ్యాలు పరిగణించి అప్పుడే ఎంపిక చేసి వుంటారు కదా. ఎంపిక ప్రక్రియ సజావుగా సాగి వుండకపోవచ్చు అనుకుందాం. అనేక చోట్ల సాగటం లేదని ఫిర్యాదులు వస్తున్నాయి. పదవి ఆశించి ఇంటర్వ్యూలో భంగపడినవారు ఊరుకుంటారా. కేసు పెట్టరా? పెట్టే వుంటారు. దానికి తగిన సాక్ష్యాధారాలు సేకరించి అసలైన వారికి పంపుతారు కదా. అవేవో తేలనీయండి. ఇవన్నీ అక్కడ తేలవలసిన విషయాలు, యూనివర్శిటీ గేట్ల మీద విరుచుకు పడితే, అక్కడకు వచ్చి ఉపన్యాసాలు దంచితే, విసి ఆఫీసుపై పడి సిబ్బందిని కొడితే తేలేవి కావు. పిల్‌లో యివన్నీ రాశారో లేదో తెలియదు. అక్రమ నియామకాలు జరిగాయన్న అనుమానం వుంటే సంబంధిత శాఖకు అప్పీలు చేయాలి తప్ప పిల్‌ వేయడం దేనికి? పబ్లిసిటీ కోసమా? 'వివరాలు సేకరించకుండా, చట్టం తెలుసుకోకుండా రాకండి' అని కోర్టు మొట్టికాయ వేస్తే అదేం పబ్లిసిటీ?

అప్పారావుకు వ్యతిరేకంగా పోరాటం చేస్తున్నవారికి మద్దతుగా కేరళ ముస్లిం యూత్‌ లీగ్‌ ప్రతినిథులు కూడా వచ్చి మద్దతు ప్రకటించారట, పేపర్లో వచ్చింది. ఎందుకో? కేరళలో విద్యాలయాల విసిలందరూ లక్షణంగా వున్నారా? విద్యాలయాలు అమోఘంగా వున్నాయా? సెంట్రల్‌ యూనివర్శిటీలో ఎడ్మిషన్‌ సాధించే విద్యార్హత లేనివాడు కూడా సెంట్రల్‌ యూనివర్శిటీ మీద పడి గోల చేసేస్తున్నాడు. అదేమీ తక్కువ యూనివర్శిటీ కాదని గణాంకాలు చాటి చెప్పాయి. నేషనల్‌ ఇన్‌స్టిట్యూషనల్‌ రాంకింగ్‌ ఫ్రేమ్‌వర్క్‌ ప్రకారం యూనియన్‌ మినిస్ట్రీ ఆఫ్‌ ఎచ్‌ఆర్‌డి 3500 విద్యాసంస్థలను సర్వే చేసి ఫలితాలు ప్రకటించారు. యూనివర్శిటీలు, ఇంజనీరింగు స్ట్రీమ్‌, మేనేజ్‌మెంట్‌, ఫార్మసీ అని నాలుగు రకాలుగా విభజించిరీ ర్యాంకింగ్‌ యిచ్చారు. 230 యూనివర్శిటీల్లో హైదరాబాదు సెంట్రల్‌ వర్శిటీకి 85% స్కోరుతో 4వ స్థానం దక్కింది. బెంగుళూరు ఇండియన్‌ ఇన్‌స్టిట్యూట్‌ ఆఫ్‌ సైన్సెస్‌కు మొదటి స్థానం, ఐఐసిటి, ముంబయికి రెండో స్థానం దక్కాయి. మూసిపారేయాల్సిందే అని కొందరు 'జాతీయవాదులు' హుంకరిస్తున్న ఢిల్లీ జెఎన్‌యుకు మూడో స్థానం వచ్చింది.

దీని అర్థం ఏమిటి? అక్కడ రాజకీయపరమైన, సాంఘికపరమైన ప్రదర్శనలు జరుగుతున్నా జరగవలసిన అసలు పని, అదే విద్యాబోధన జరుగుతోందన్నమాట. ప్రదర్శనలు చేసేవాళ్లు పదుల్లోనో, వందల్లోనో వుంటే, ఆ గోల లేకుండా చదువుకునేవాళ్లు వేలల్లో వున్నారు. ఉస్మానియా అనగానే హాస్టల్లో మెన్యూలో బీఫ్‌ పెట్టాలి, దసరాకు మహిషాసురుడికి సంతాపసభ చేయాలి, దీపావళికి నరకాసురుడికి తద్దినం పెట్టాలి అనే బ్యాచ్‌ గుర్తు వస్తుంది కానీ, చదువుకునే బ్యాచ్‌ కూడా వుంటుందని తట్టదు. ఆ బ్యాచ్‌ కూడా వుంది కాబట్టే దానికి 33 వ ర్యాంకు వచ్చింది. ఈ సర్వేని నమ్మడానికి వీల్లేదనీ, యూనివర్శిటీలు, కాలేజీలు చేసిన క్లెయిమ్స్‌ను ఎచ్‌ఆర్‌డి క్రాస్‌చెక్‌ చేయలేదని కొందరు వాదించవచ్చు. మేనేజ్‌మెంట్‌ విభాగంలో ఐఐఎమ్‌ బెంగుళూరుకు 1 వ స్థానం, ఐఐఎమ్‌ అహ్మదాబాద్‌కు 2వ స్థానం, ఇంజనీరింగు స్ట్రీమ్‌లో ఐఐటి మద్రాసుకు 1వ స్థానం, ఐఐటి హైదరాబాదుకు 7వ స్థానం వచ్చాయంటే నమ్మేట్టుగానే వుంది కదా. 'తెలంగాణలో 20 వర్శిటీలు, ఆంధ్రలో 26 వున్నాయి. వీటిలో 6 మాత్రమే మంచి ర్యాంకులకు నోచుకున్నాయి. 35 పోటీకి దూరంగా వున్నాయి.' అంటే కాదనేట్టుగా లేదు కదా. చైతన్యభారతి మేనేజ్‌మెంటు వివాదాల్లో పడి గతవైభవం పోగొట్టుకుందని చదివాను. ఇప్పుడు చూస్తే ఇంజనీరింగు విభాగంలో 71 వ ర్యాంకు వచ్చింది. అందువలన ఉరామరిగా యివి వాస్తవానికి దగ్గరగానే వున్నాయనవచ్చు.

ఎచ్‌సియుకు యిప్పుడు 4 వ ర్యాంకు వచ్చింది. అప్పారావుగారు విసిగా ఓ ఏడాది వున్నాక మళ్లీ యిలాటి సర్వే జరిగి అది ఏ పదో ర్యాంకుకో పడిపోతే 'అదిగో ఆయనకు ఎడ్మినిస్ట్రేషన్‌ రాదు, యూనివర్శిటీ క్వాలిటీ పడగొట్టేశాడు' అని గొడవ చేస్తే అర్థముంది. అదేమీ జరగకుండానే ఆయన్ని సాటి ప్రొఫెసర్లు కూడా చిన్నచూపు చూస్తున్నారు. అకడమిక్‌ కౌన్సిల్‌ సమావేశం ఏర్పాటు చేస్తే సగం మంది హాజరు కాలేదు. వచ్చినవారిలో కొందరు కూడా సబ్జక్ట్‌ గురించి మాట్లాడకుండా అప్పారావు గురించి మాట్లాడారు. కౌన్సిల్‌ ఎక్స్‌టెర్నల్‌ మెంబర్‌ హోదాలో వచ్చిన ఢిల్లీ వర్శిటీ ప్రొఫెసర్‌ నందినీ సుందర్‌ '2007 నుంచి 2014 వరకు మీరు పరిశోధక వ్యాసాలను కాపీ కొట్టారు, మీపై కేసులు నమోదయ్యాయి, మీరు తప్పుకోవాలి' అని అప్పారావును డిమాండ్‌ చేశారట. మరో ప్రొఫెసర్‌ దానికి మద్దతు పలికారట. అప్పారావు కాపీ కొట్టి డాక్టరేటు తెచ్చుకుంటే 2007 నుంచి యీవిడ యిన్నాళ్లూ ఏం చేస్తున్నారట? సంబంధిత అధికారులకు ఫిర్యాదు చేయలేదా? రోహిత్‌ చచ్చిపోయి వుండకపోతే యీయన దొంగ డాక్టరేటుతో తిరుగుతున్నా ఆవిడకి అభ్యంతరం లేదా? రిసెర్చి స్కాలర్లపై యిలాటి ఆరోపణలు సర్వసాధారణం. నిజానిజాలు ఆ రంగంలో వున్నవాళ్లకే తెలుస్తాయి. ఆరోపణ చేయగానే సరిపోదు, నిరూపించి, ఆ పై కళ్లు మూసుకుని డాక్టరేటు యిచ్చినవాళ్ల పని కూడా పట్టాలి. అవేమీ చేయకుండా యిప్పుడీ ప్రస్తావన దేనికి? ప్రొఫెసర్లకు దమ్ముంటే ఎకడమిక్‌ సర్కిల్స్‌లో ఎదుర్కోవాలి. విద్యార్థులను వెంటేసుకుని గోల చేయడం కాదు, మధ్యలో విద్యార్థుల భవిష్యత్తు తగలబడుతుంది. ఆయనకు పాఠాలు చెప్పడం రాదు అన్నా విసి అయ్యాక ఆ మాట ఎత్తితే శోభించదు. ఆ పదవిలో ఎడ్మినిస్ట్రేటివ్‌ స్కిల్సే మాత్రమే చూడాలి.

'మీపై ఎస్సీ, ఎస్టీ కేసులున్నాయి' అనే ఆరోపణ కూడా హాస్యాస్పదం. అలాటి కేసు ఎవరిమీద పడితే వారిమీదనే క్షణాల్లో పెట్టవచ్చు. తనకు ట్రాన్స్‌ఫర్‌ ఆర్డరిచ్చిన సీనియర్లపై కూడా ఆ కేసు మోపాడు మద్రాసు హైకోర్టు న్యాయమూర్తి కర్ణన్‌. కేసు నిరూపించి శిక్ష పడితే తప్ప దాన్ని ఒక పాయింటుగా తీసుకోకూడదు. రోహిత్‌ దళితుడని యిప్పటివరకు ఎవరూ నిర్ద్వంద్వంగా నిరూపించలేకపోయారు. వాళ్ల తల్లి 'దళితుడిలా పెంచాను, దళితవాడలో పెంచాను అంటోంది'. దళితుడిలా పెంచడమేమిటో నాకు అర్థం కాలేదు. ఆవిడా వివరించలేదు. ఇక పెంపుడు తల్లి నడిగితే ఆవిడ 'రోహిత్‌ తల్లిని మా యింటి దగ్గర పనిచేసిన కూలివాళ్ల దగ్గర దత్తత తీసుకున్నానంటుంది. వాళ్ల కులమేమిటో ఆవిడకూ తెలియదు, తెలిసినా ఎక్కడా రికార్డు చేయలేదు. దానికి రుజువు లేదు. వాళ్లెవరో ఎవరూ కనుక్కోలేదు. పెంపుడు తల్లి ఆమెను వడ్డెర పిల్లలా పెంచింది కాబట్టే వడ్డెర్లకు యిచ్చి పెళ్లి చేసుకుంది, వాళ్లూ చేసుకున్నారు. ఇక రోహిత్‌ కూడా ఇంటర్‌ దాకా వడ్డెర సర్టిఫికెట్టే, సడన్‌గా దళితుడైతే బాగుంటుందనుకున్నారు, కులం మార్చేశారు, ఆ విధంగా చూస్తే అచ్చమైన దళితులకు రావలసిన అవకాశాలను యిప్పుడో, భవిష్యత్తులోనో దోచుకోచూసిన దళితద్రోహి అనాలి, అతని పేర ఎవార్డు ఏ దళితుడైనా తీసుకుంటే అంతకంటె అవమానం వుండదు.

రోహిత్‌ 'నా చావుకి ఎవరూ కారణం కార'ని రాసి చనిపోయినా తక్కినవాళ్లు మాత్రం వదలటం లేదు. కేంద్రమంత్రులు, విసి అప్పారావు బాధ్యులని చెప్పి, ఎస్సీఎస్టీ అత్యాచార కేసు పెట్టడం ఎంత వింత? ఇలాటి బోగస్‌ కేసుల వలన చట్టం సాంతం ఎత్తేయాలనే డిమాండు వస్తుంది. ఈ కేసు పేరు చెప్పి పదవి దిగిపోవాలంటే రేపు మరొకర్ని నియమించినా ఆయన మీదా 'నన్ను కులం పేరుతో దూషించాడు' అని ఎవరో మరోడు కేసు పెడితే చాలు, ఆయన్నీ తీసేయాలి. ఇకపై ఎవరినైనా విసి చేయాలంటే పాఠం బాగా చెప్పగలడా లేదా, యూనివర్శిటీ స్థాయి నిలపగల నిర్వహణాసామర్థ్యం వుందా లేదా అని చూడనక్కరలేదు, భవిష్యత్తులో కూడా కేసులు రావని హామీ యిచ్చినవాడికే వుద్యోగం యివ్వాలి. వెంకయ్యనాయుడు సిఫార్సుతో అప్పారావుకు ఉద్యోగం వచ్చిందని యింకో మాట. అది నిజమే కావచ్చు. కానీ ఎవరి సిఫార్సూ లేకుండా విసి నియామకాలు జరగటం లేదన్నది వాస్తవం. ఈ రోజు నినాదాలిస్తున్న కుర్రవాళ్లలో చాలామంది రేపు ఉద్యోగం కోసం వెతికేటప్పుడు తమ కులస్తుడో, గ్రామస్తుడో అయిన అధికారినో, నాయకుణ్నో పట్టుకుని ఉద్యోగం కోసం ప్రయత్నిస్తారన్నది కూడా పచ్చి నిజం.

ఒక కాలమిస్టు అప్పారావును తప్పక తీసుకురావాలనుకుంటే అధికారికంగా వివరణ యిచ్చి అందరితో మాట్లాడి ముందుకు పోవాలికానీ నిగూఢరీతిలో తీసుకురాకూడదు అని రాశారు. ఎవరికి యివ్వాలి వివరణ? ఎవరితో మాట్లాడి ఒప్పించాలి? అతని రాజీనామాకు, రోహిత్‌ ఆత్మశాంతికి ముడిపెట్టి మాట్లాడేవాళ్లతోనా? ఇక్కణ్నుంచి వేరే చోటకి బదిలీ చేస్తే అతను తప్పు చేసినట్లు, దళిత విరోధి అయినట్లు సంకేతం పంపినట్లు కాదా? వేరే వర్శిటీలో అడుగుపెడుతూండగానే అక్కడి దళిత, లెఫ్ట్‌, కాంగ్రెసు విద్యార్థులు జెండాలు పట్టుకుని అడ్డుపడరా? ఇక్కడ చేసినట్లే అక్కడా ఆయన ఆఫీసు మీద పడి ఫర్నిచర్‌ విరక్కొట్టి, రాళ్లతో దాడి చేసి, సిబ్బందిని బెదరగొట్టినవారా? అలా చేసినవాళ్లు ఎబివిపి విద్యార్థులే, విసిపై సింపతీ రావాలని చేశారని ఆప్‌ వాళ్లన్నారు. అది నిజమో కాదో కోర్టులో తెలుస్తుంది కానీ యీ లోపున ఎంతమంది ఆ దాడిని ఖండించారు చెప్పండి. ఎవరు చేసినా ఒక విద్యాలయంలో అరాచకం సృష్టించడం తప్పు అని ఎందరు మేధావులు అన్నారు? ఇటీవలి కాలంలో ముఖ్యమంత్రికి మెజారిటీ వుందా లేదా అని అసెంబ్లీలో కాకుండా కళ్యాణమంటపాల్లో తేలుస్తున్నారు. దాన్ని ఖండిస్తున్నవారు దీన్నీ ఖండించాలి. విసి పదవికి ఒక వ్యక్తి తగినవాడా కాదా అని తేల్చవలసినది అతని కంటె ఉన్నతమైన పదవుల్లో వున్నవారు తప్ప ఇంకా చదువు కూడా పూర్తి కాని విద్యార్థులు, వాళ్లని వెంటేసుకుని తిరిగే విద్వత్తుపై ఏ మాత్రం గౌరవం లేని రాజకీయనాయకులు కాదు అని కూడా ఎలుగెత్తి చాటాలి.

విద్యాలయాలను రణరంగాలుగా, రాజకీయవేదికలుగా మారుస్తున్న ఘట్టం శ్రీనగర్‌లోని ఎన్‌ఐటిలో కూడా చూస్తున్నాం. మామూలుగా చూస్తే ఇండియా ఓడిపోతే సంబరాలు చేసుకున్నవారికి బుద్ధి చెప్తే తప్పేముంది అనేయవచ్చు సింపుల్‌గా. కానీ సంఘటనల తర్వాత వచ్చిన స్టేటుమెంట్లు చూస్తే ఆందోళనకారుల రహస్య ఎజెండా తెలుస్తుంది - ఎన్‌ఐటి శ్రీనగర్‌ నుంచి జమ్మూకి మార్చేయాలి, యూనివర్శిటీ ప్రాంగణంలో గుడి కట్టాలి, గేటు వద్ద జాతీయపతాకం ఎగరవేయాలి, యూనివర్శిటీలో సెంట్రల్‌ ఫోర్సెస్‌ను శాశ్వతంగా వుంచాలి... యివీ డిమాండ్లు. యూనివర్శిటీకి వచ్చేది దేనికి, చదువుకోవడానికా? గుళ్లో పూజలు చేయడానికా? నడి రోడ్ల మీద గుళ్లు, మసీదులు కట్టేస్తున్నారు, అది చాలదా? ఇన్నాళ్లూ లేని భక్తి యిప్పుడెందుకు వచ్చింది? అవతలివాళ్లను రెచ్చగొట్టడానికా? వాళ్లు వూరుకుంటారా? మసీదు కట్టమంటారు, యింకోళ్లు చర్చి అంటారు, మరోళ్లు గురుద్వారా అంటారు. మధ్యాహ్న భోజన పథకం పెట్టి అయ్యవార్లందరినీ వంటవాళ్లు చేసినట్లు, మంత్రాలు వచ్చినవాళ్లనే టీచర్లగా వేసి పార్ట్‌టైమ్‌ పూజారిగా పనిచేయాలని రూలు పెట్టాలి.

శ్రీనగర్‌ నుంచి విద్యాసంస్థ ఎత్తేయాలన్న డిమాండు గురించి చెప్పాలంటే - అసలది అక్కడెందుకు పెట్టారో మొదట ఆలోచించాలి. దేశంలోనే కాదు, నగరంలో కూడా కొన్ని కల్లోలిత ప్రాంతాలుంటాయి. సంఘవ్యతిరేక శక్తులు అక్కడకు చేరి, ఆ ప్రాంతాన్ని తమ యిష్టారాజ్యంగా ఏలతాయి. పాలనావ్యవస్థకు, పోలీసులకు అక్కడ రక్షణ వుండదు. అభివృద్ధి ఫలాలు అక్కడకు చేరకుండా ఆ శక్తులు అడ్డుకుంటూ వుంటాయి. విషయం బాగా అర్థం కావాలంటే మన పాత బస్తీయే తీసుకోండి. ఒకప్పుడు అనేక ప్రభుత్వ కార్యాలయాలు అక్కడే వుండేవి. వాటి కోసం వచ్చేపోయేవారితో అక్కడ మిశ్రమజనాభా వుండేది. ప్రభుత్వం తెలివితక్కువగా ట్రాఫిక్‌ సమస్య పేరు చెప్పి క్రమేపీ అనేక ఆఫీసులను అక్కణ్నుంచి మూసీకి యివతలివైపుకి తరలించేసింది. దాంతో ఆ ప్రాంతం మొత్తం మజ్లిస్‌కు ధారపోసినట్టయింది. వారి అండతో కొందరు, వారిని చూసి యింకొందరు అధికారాన్ని తమ చేతిలోకి తీసుకోవడం మొదలుపెట్టారు. అక్కడ కరంటు మీటరు చెక్‌ చేయాలన్నా భయమే, ఫంక్షన్ల కోసం వైరుల్లోంచి కరంటు లాగేసినవాళ్లను పట్టుకోవాలన్నా భయమే. తమకు యిష్టమైనవాళ్లను ఓటేయాలన్నా భయమే, ప్రత్యర్థులకు తమ బ్యానర్లు కట్టుకోవాలన్నా భయమే, గణేశ్‌ విగ్రహం ఊరేగింపన్నా భయమే. కార్పోరేషన్‌ అధికారులు, ఆస్పత్రులలో వైద్యులు అందరూ మజ్లిస్‌ చేతిలో దెబ్బలు తిన్నవారే. దాడి చేసినవారిపై ప్రభుత్వం చర్య తీసుకోవద్దు. అధికారంలో ఏ పార్టీ వున్నా యిదే తంతు. మజ్లిస్‌తో ఒప్పందం - పాత బస్తీ జోలికి మేం రాము. ఇష్టారాజ్యం, భరతుడికి పట్టంలా మీకిష్టం వచ్చినట్లు పాలించుకోండి అని. అక్కడ మెట్రో లైన్‌ వేయాలన్నా ఒవైసీగారు తలవూపాలి. లేకపోతే ఆ లైను అక్కడితోనే సమాప్తం.

దీనికి విరుగుడేమిటి? పాతబస్తీ ప్రజలు ఆధునిక సౌకర్యాలు నోచుకోవాలంటే ఏం చేయాలి? కొన్నయినా ప్రభుత్వాఫీసులు, పెద్ద కళాశాలలు అక్కడ పెట్టాలి. రోడ్లు విశాలం చేయించాలి, సిసిటివి కెమెరాలు అడుగడుగునా పెట్టి నిఘా వేయాలి. ఇవన్నీ అక్కడ సాగవండీ అంటూ వదిలేశారు కాబట్టే అవి ఘెట్టోల్లా తయారయి, ఉగ్రవాదులు దాక్కోవడానికి సురక్షితమైన డెన్‌లా తయారయ్యాయి. కొన్ని అరణ్యప్రాంతాలు, పర్వతప్రాంతాలు పౌరసమాజానికి దూరంగా వుండి అభివృద్ధి ఫలాలు అందుకోలేనప్పుడు అక్కడ నక్సలైట్లు ప్రబలుతారు. గిరిజనులను బెదిరించి తమ గుప్పిట్లో పెట్టుకుంటారు, నక్సలైట్ల జాడ చెప్పమని పోలీసులూ గిరిజనులను హింసిస్తారు. దీనికి పరిష్కారం - ఆ ప్రాంతాన్ని మెయిన్‌ల్యాండ్‌తో కలుపుతూ రహదారులు వేయడం, ఆసుపత్రులు పెట్టి, స్కూళ్లు పెట్టి, వారి ఉత్పాదనలకు మార్కెట్లు నెలకొల్పి, మైదానప్రాంత జనాల పట్ల గిరిజనుల్లో భయాన్ని పోగొట్టి వారిని జనజీవనంలోకి తీసుకురావడం! వారి స్థితిగతులు మెరుగుపడితే వారు నక్సలైట్ల బోధలు వినడం మానేస్తారు. ఇలా జరుగుతుందని నక్సలైట్లు ముందే వూహిస్తారు కాబట్టి రోడ్లు వేయడానికి, స్కూళ్లు, ఆస్పత్రులు కట్టడానికి వచ్చిన కంట్రాక్టర్లను చంపివేస్తారు, అధికారులను ఎత్తుకుపోతారు. కట్టినవాటిని కూలుస్తారు, తగలబెడతారు. తమ పట్టు పోకుండా వుండడానికై గిరిజనులకై కట్టిన సౌకర్యాలను నాశనం చేస్తారు.

ఇప్పుడు కశ్మీరు సంగతి చూదాం. పాత బస్తీని మజ్లిస్‌కు ధారాదత్తం చేసినట్లే కశ్మీర్‌ను షేక్‌ అబ్దుల్లా కుటుంబానికి ధారపోశారు. ఎందుకు? అతను కశ్మీర్‌ను భారత్‌లో కలిపి వుంచుతానని మాట యిచ్చాడు కనుక! అతను మాట యిచ్చేదేముంది బోడి, కశ్మీరు మన దేశంలో అంతర్భాగమే కదా! అని చాలామంది ఆశ్చర్యపడవచ్చు. ఎలా? అని అడిగితేే మహాభారత గాథలు చెప్తారు. అలా చూడబోతే నేపాల్‌, భూటాన్‌, అఫ్గనిస్తాన్‌, శ్రీలంక, బర్మా, ఆగ్నేయాసియా దేశాలు - అన్నీ ఒకప్పుడు భారతీయులు పాలించినవే. కానీ అవన్నీ స్వతంత్ర దేశాలు కాలేదా? ఒకప్పుడు మనం పాలించాం అనే లెక్క వేస్తే మరి సమర్‌ ఖండ్‌ నుంచి మొఘలులు వచ్చి ఇండియాను పాలించారు, అందుచేత ఇండియా మాదే అని వాళ్లంటే...? ఆంగ్లేయులు వదిలి వెళ్లేనాటికి కశ్మీరు సంస్థానాధిపతి హిందూస్తాన్‌, పాకిస్తాన్‌ ఎవరితోనూ కలవకుండా స్వతంత్ర దేశంగా వుంటానన్నాడు.

కశ్మీరు చరిత్ర చెప్పుకురావాలంటే చాలా వుంది. సింపుల్‌గా తేల్చేస్తే - హైదరాబాదును దేశంలో విలీనం చేయాలని గట్టిగా అనుకున్న పటేల్‌ కశ్మీర్‌ను మాత్రం విడి దేశంగా వుంచేస్తే మంచిదని పటేల్‌ అనుకున్నాడు. ఏదో ఒకటి చేసి, భారత్‌లో కలపాలని నెహ్రూ అన్నాడు. తన పూర్వీకులు కశ్మీరు వాళ్లు అనే ఫీలింగుతో అయితే కాదని నా నమ్మకం. ఎందుకంటే వాళ్లు అలహాబాదునే తమ స్వస్థలం అనుకున్నారు. కశ్మీరులో ఆస్తులేమీ కొనలేదు. సరిహద్దుల్లో నేపాల్‌లా వదిలేస్తే పాకిస్తాన్‌ కబళిస్తుందనుకున్నాడో ఏమో తెలియదు. నిజంగా పాకిస్తాన్‌ కబళించబోయింది. అప్పుడు కృష్ణ మేనోన్‌ తెలివితక్కువ సలహాపై ఐక్యరాజ్యసమితికి సమస్యను నివేదించి వ్యూహాత్మక తప్పిదం చేశాడు నెహ్రూ. యథాతథ పరిస్థితి కొనసాగి కశ్మీరులో కొంత భాగం పాకిస్తాన్‌ ఆక్రమణలో వుండిపోయింది. కశ్మీరును వివాదాస్పద ప్రాంతంగా అంతర్జాతీయ సమాజం గుర్తిస్తోంది. అనేక దేశాలు కశ్మీరును భారత్‌లో భాగంగా తమ మ్యాప్‌లలో చూపించడం లేదు. నిజానికి కశ్మీరు ప్రజలు భారత్‌తో కాని, పాకిస్తాన్‌తో కాని కలవాలనుకోరు. తమ జాతి వేరని, తాము స్వతంత్రదేశంగా వుండాలని కోరుకుంటారు. అక్కడి వ్యాపారస్తులు తమ బోర్డులు 'ఇండో-కశ్మీర్‌ ఎంపోరియం' అని రాసుకోవడం గమనించవచ్చు. ఇండియా, కశ్మీర్‌ వేర్వేరు దేశాలన్న భావం స్ఫురిస్తుంది. 'ఇండో-తమిళనాడు స్టోర్స్‌' అని ఎక్కడైనా చూస్తామా? వాళ్లకు జమ్మూ వాళ్లన్నా పడదు. జమ్మూవాసులు, కశ్మీరువాసులు ఒకరినొకరు నమ్మరు. కశ్మీరుని భారత్‌తో ఎలాగైనా కలిపి వుంచాలనే ఆరాటంతో జమ్మూతో దానికి బలవంతపు పెళ్లి చేశారు. కశ్మీరు రాజు తన దుష్పరిపాలన కారణంగా ప్రజాదరణ కోల్పోయాడు. ప్రజల తరఫున షేక్‌ అబ్దుల్లా తిరుగుబాటు వీరుడిగా ఖ్యాతి పొందాడు. గత్యంతరం లేని పరిస్థితుల్లో రాజు భారత్‌తో ఒప్పందం చేసుకుని విలీనం చేస్తానన్నాడు. తనకు అధికారం యిస్తే యిబ్బంది విలీనానికి అడ్డు పెట్టనని షేక్‌ అబ్దుల్లా బేరం పెట్టాడు.

ఆ విధంగా కశ్మీరు భారత్‌లో భాగమైంది. షేక్‌ అబ్దుల్లా చచ్చేటన్ని హిరణ్యాక్షవరాలు కోరాడు. అన్నీ యిచ్చి నెత్తిమీద కుంపటి తెచ్చుకుంది భారత్‌. కశ్మీరుపై ఎంత డబ్బు ఖర్చు పెట్టిందో లెక్కలు తీస్తే గుండెలు అవిసిపోతాయి. ఎక్కడైనా ప్రజాభిప్రాయం ప్రకారం పోవాలని ఎవరైనా చెప్తారు. కశ్మీరులో ప్రజాభిప్రాయ సేకరణ (ప్లెబిసైట్‌) జరిపి దాని ప్రకారం దానికి స్వాతంత్య్రం యిచ్చేయడమో, తక్కిన రాష్ట్రాలతో సమానంగా దాన్ని చూడడమో చేయాలని ఎవరైనా అంటే సబబైన మాటే. కానీ భారతప్రభుత్వానికి ప్లెబిసైట్‌ నిర్వహించే దమ్ము లేదు. దశాబ్దాలుగా ఎన్నిసార్లు డిమాండ్‌ వచ్చినా తోసి పుచ్చుతూంటుంది. ఎందుకలా? దానికి తెలుసు - ప్లెబిసైట్‌ నిర్వహిస్తే భారత్‌ నుంచి విడిపోతామని వాళ్లంటారు. హైదరాబాదు కేసులో రాజు భారత్‌లో కలవను అన్నాడు, ప్రజలు కలుస్తామన్నారు. కశ్మీరు కేసులో ప్రజలు కలవము అన్నారు, రాజు కలుస్తానన్నాడు. హైదరాబాదులో ప్రజాభిప్రాయం ప్రకారం వెళ్లినట్లే కశ్మీరులో కూడా వెళ్లాలిగా, వెళ్లలేరు. అందువలన ప్రజల గొంతు నొక్కడానికి భారత్‌ ప్రభుత్వం షేక్‌ అబ్దుల్లాతో ఒప్పందం కుదుర్చుకుంది. 'నీ యిష్టం వచ్చినట్లు పాలించు, మేం నీ జోలికి రాము' అని. అబ్దుల్లా కుటుంబం ఎన్నికలను రిగ్‌ చేస్తూ తమ అధికారాన్ని కొనసాగించారు. భారత్‌ కళ్లు మూసుకుని కూర్చుంది. గట్టిగా ఏమైనా అంటే విడిపోతామని అంటారని భయం. కశ్మీరు రాజకీయ చరిత్రను అధ్యయనం చేసినవారు యిప్పటిదాకా ఏ నాలుగైదు సార్లో స్వేచ్ఛాయుత వాతావరణంలో ఎన్నికలు జరిగాయని అంటారు. అబ్దుల్లా కుటుంబ రాజకీయాలు, ప్రజాస్వామ్యాన్ని పరిహసించి ప్రజలను పేదలుగా, విద్యాహీనులుగా వుంచడంతోనే అక్కడ అశాంతి రగిలింది. దాన్ని పాకిస్తాన్‌ తనకు అనువుగా మార్చుకుంది. సాధారణ ప్రజలను రెచ్చగొట్టింది. గత 30 ఏళ్లగా కశ్మీరులో శాంతియుత వాతావరణం లేదు. అక్కడి పిల్లలకు బయటకు వెళ్లి ఆడుకోవడం తెలియదు. సైన్యం నిత్యం పహరా కాయవలసినదే.

సైన్యంతో నిత్యసహజీవనం చాలా కష్టం. సైనికులలో గొప్ప లక్షణాలతో బాటు కొన్ని అవలక్షణాలు కూడా వుంటాయి. సరిహద్దుల్లో పరదేశపు సైనికులతో పోరాడడం వేరు. కానీ ఘర్షణాపూరిత ప్రాంతాన్ని అనుక్షణం పహరా కాస్తూ వుండవలసిన వాతావరణం వేరు. నిత్యం చావుతో దాగుడుమూతలాడుతూ, ఎవరిని నమ్మాలో ఎవరిని నమ్మకూడదో తెలియని భయానక వాతావరణంలో వారు కొన్నిసార్లు పౌరుల పట్ల అమానుషంగా ప్రవర్తిస్తారు. ప్రతి యువకుణ్ని అనుమానిస్తారు. కొన్ని సందర్భాల్లో మహిళల పట్ల అనుచితంగా ప్రవర్తిస్తారు. తమపై టెర్రరిస్టులు దాడి చేస్తే కక్ష కొద్దీ పౌరులను శిక్షిస్తారు. ప్రపంచం మొత్తంలో అదే కథ. అయితే వారిని అక్కడకు పంపిన ప్రభుత్వం వారి చర్యలను వెనకేసుకుని రాకతప్పదు. దాంతో పౌరులకు సైన్యం పట్ల, దాని తప్పుల్ని కాస్తున్న ప్రభుత్వం పట్ల ద్వేషం. కశ్మీరు యిలాటి దుర్భర పరిస్థితుల్లో దశాబ్దాలుగా బతుకుతోందని గ్రహించాలి. పరిస్థితి చాలా డెలికేట్‌గా వుంటుంది. ప్రజలను నొప్పించకుండా వారిని భారత దేశ స్రవంతిలోకి తీసుకురావడం ఎంతో ప్రయాసతో కూడుకున్న వ్యవహారం. నెహ్రూ తర్వాత వచ్చిన ప్రధానులందరూ తమ తమ ప్రయత్నాలు చేస్తూ వచ్చారు కానీ ఎవరూ సఫలీకృతం కాలేదు. ప్రతిపక్షంలో వుండగా బిజెపి కశ్మీరు ప్రత్యేక ప్రతిపత్తి తీసేయాలి అని నినదిస్తుంది. కానీ అధికారంలోకి వచ్చేసరికి యిబ్బందులు బోధపడతాయి.

1990లో ఆడ్వాణీ రథయాత్ర చేసి పేరు తెచ్చుకున్నాడు కదాని అతని తర్వాత అధ్యక్షుడిగా వచ్చిన మురళీ మనోహర్‌ జోషి ఏక్‌తా యాత్ర చేసి 1992 రిపబ్లిక్‌ డేన శ్రీనగర్‌ వెళ్లి లాల్‌ చౌక్‌లో జాతీయపతాకం ఎగరవేయబోయాడు. ఒక్క కశ్మీరీ యైనా రాలేదు. జోషి, ఆ యాత్రకు కన్వీనరుగా వున్న నరేంద్ర మోదీతో సహా మొత్తం 67 మంది బిజెపి కార్యకర్తలున్నారు. అంతకు రెండు రోజుల ముందే పోలీసు హెడ్‌క్వార్టర్సు వద్ద బాంబు పేలడంతో ఉగ్రవాదులు తమ మీద కూడా దాడి చేస్తారేమోనని భయంతో జమ్మూ నుంచి రోడ్డుపై వచ్చే ప్లాను మానుకుని, విమానంలో ఎగిరి వచ్చి, ముందురోజు రాత్రి బిఎస్‌ఎఫ్‌ మెస్‌లో తలదాచుకుని, పొద్దున్నే చుట్టూ మిలటరీ వాళ్లను పెట్టుకుని మొత్తం కార్యక్రమం 12 ని||లలో ముగించి, హమ్మయ్య అని తిరిగి వచ్చాడు జోషి. మామూలు చోట జండా ఎగరవేయడం ఏ మాత్రం ఘనకార్యం కాదు, కానీ కశ్మీరులో మాత్రం సాహసకృత్యమే. అప్పుడు కేంద్రంలో కాంగ్రెసు వుంది కాబట్టి అలా అఘోరించిందని అనుకుంటే ప్రస్తుతం బిజెపికి కేంద్రంలో సొంతంగా అధికారం చలాయిస్తోంది. మరి తన కశ్మీరు విధానాన్ని అమలు చేయగలిగిందా? లేదే! కశ్మీరు అసెంబ్లీలో బిజెపికి మెజారిటీ రాలేదు. పిడిపితో కలిసి అధికారం పంచుకుంది. అది నిశ్చయంగా రాజకీయ అవకాశవాదమే, కానీ ఆచరణవాదం కూడా. ముఫ్తీ మరణం తర్వాత మెహబూబాతో ఒప్పందం కుదరడానికి నెలన్నర పట్టింది. అయినా బిజెపి ఓపిక పట్టింది. ఎందుకంటే జింగోయిజం ఎక్కడైనా నడుస్తుంది కానీ కశ్మీరులో నడవదు. అది అంతర్జాతీయ సమాజపు నిరంతర నిఘాలో వుంటుంది. వ్యవహారాలు డెలికేట్‌గా డీల్‌ చేయాలి. అక్కడి తూకాన్ని అప్‌సెట్‌ చేయడానికి చూసేవాళ్లు భారత్‌కు మేలు చేసినవారు కారు. ఇది మనసులో పెట్టుకుని ఏప్రిల్‌లో జరిగిన సంఘటనలను విశ్లేషించాలి.

కశ్మీరు ప్రజలకు యితర భారతీయులతో సంపర్కం పెంచాలనే ఉద్దేశంతోనే 1960లో ఎన్‌ఐటిని శ్రీనగర్‌లో పెట్టారు. వేర్పాటు వాదం తలెత్తే అవకాశం వున్నచోట ప్రభుత్వ సంస్థలు, విద్యాసంస్థలు పెట్టడం పరిపాటి. అలాగే అక్కడా పెట్టారు. ఇప్పటిదాకా 8 వేల మంది పట్టాలు పుచ్చుకున్నారు. ప్రస్తుతం 2200 మంది అండర్‌గ్రాజువేట్లు, 300 మంది పోస్ట్‌ గ్రాజువేట్లు, 125 మంది డాక్టోరల్‌ విద్యార్థులు చదువుతున్నారు. వీరిలో కొద్దిమంది మాత్రమే ప్రస్తుతపు గొడవల్లో పాలు పంచుకున్నారు. ఆ మాత్రానికే సంస్థనెందుకు తరలించాలని, ఉగ్రవాదం తీవ్రస్థాయిలో వున్నపుడు కూడా కశ్మీరేతర విద్యార్థులపై ఏ దాడి జరగలేదని, యిప్పుడెందుకు భయపడుతున్నారని కశ్మీరులోని ఉపముఖ్యమంత్రి నుంచి సాధారణ ప్రజల దాకా అందరూ అడుగుతున్నారు. అసలే వాళ్లు కశ్మీరు పండితుల విషయంలో సిగ్గుపడుతూంటారు. సాధారణ భారతీయుడు బాబ్రీ మసీదు కూల్చివేత గురించి ఎలాగైతే గిల్టీగా ఫీలవుతాడో, సాధారణ కశ్మీరు పౌరుడు పండితుల తరిమివేత విషయంలో గిల్టీగా ఫీలవుతాడు. దానికి తోడు యిప్పుడు యీ సంస్థ కూడా తరలించి వేస్తే వాళ్లపై మరింత నింద పడుతుంది. అందువలననే వాళ్లు చోటు మార్పును వ్యతిరేకిస్తున్నారు. కేంద్రం కూడా దానికి సుముఖంగా లేదు, తరలిస్తే కశ్మీరును భారతజనస్రవంతిలో కలిపే ప్రక్రియకు విఘాతం కలుతుందని వారి భయం. అయినా కొందరు విద్యార్థులు పట్టువదలటం లేదు. ధర్నాలు చేస్తున్నారు. వారి వెనక్కాల వున్నవారెవరో యిప్పటికి స్పష్టం కాలేదు.

ఈ గొడవ కంతా మూలం - క్రికెట్‌ మ్యాచ్‌ ! పదిరోజుల్లో పరీక్షలు పెట్టుకుని, విద్యార్థులు క్రికెట్‌ మ్యాచ్‌లు చూడడమే కాదు, వాటిలో గెలుపోటముల గురించి కలహాలకు కూడా దిగేటంత తీరిగ్గా వున్నారు. ఇప్పుడు పరీక్షలు వాయిదా వేయమంటున్నారు. టి - 20 భారత్‌-పాక్‌ మ్యాచ్‌లో భారత్‌ విజయం సాధించినపుడు ఎన్‌ఐటిలోని కశ్మీరేతర విద్యార్థులు సంబరాలు చేసుకున్నారు. క్రీడా స్ఫూర్తి వున్నవాళ్లు ఎవరు బాగా ఆడినా హర్షిస్తారు. కానీ యిటీవలి కాలంలో ఎలా ఆడినా సరే మా దేశం వాళ్లు, మా ప్రాంతం వాళ్లు గెలిచి తీరాలనే పట్టుదల పెరిగిపోయింది. అభిమానాన్నో, ద్వేషాన్నో వెళ్లగక్కడానికి అది ఒక మార్గం అయిపోయింది. భారత్‌ విజయం సాధించింది కాబట్టి భారత్‌ అభిమానులు గంతులేశారు, అంతటితో ఆగలేదు. ప్రస్తుతం దేశభక్తికి ట్రేడ్‌మార్క్‌ అయిపోయిన భారత్‌మాతాకీ జై నినాదాలు యిచ్చారు. భారత్‌ వ్యతిరేకులు ఏమీ చేయలేక పళ్లు నూరుకున్నారు. సెమీస్‌లో వెస్టిండీస్‌ చేతిలో భారత్‌ ఓటమి చెందడంతో వాళ్లకు హుషారు వచ్చింది. భారత్‌కు వ్యతిరేకంగా ఏదో ఒకటి చేయాలి. నెగ్గిన వెస్టిండీస్‌ జండా ఎగరేసినా అదో అందం. కానీ భారత్‌ శత్రువైన పాక్‌ జండాలు ఎగరేశారు. టపాసులు కాల్చారు. కశ్మీరులో యిలాటివి సహజం, పాకిస్తాన్‌ జిందాబాద్‌ నినాదాలు కొత్తవి కావు అని అనుకుని కశ్మీరేతర విద్యార్థులు వూరుకోలేదు. ఆ నినాదాలకు ఏప్రిల్‌ 1 న అభ్యంతరం తెలిపారు. పాకిస్తాన్‌ ముర్దాబాద్‌ అంటూ నినాదాలు యిస్తే, కశ్మీర్‌ విద్యార్థులు వచ్చి ''హమ్‌ క్యా చాహతే - ఆజాదీ'' అనే నినాదాలు యిచ్చారు. అందువలన వాళ్లు మన దృష్టిలో దేశద్రోహులయ్యారు.

పాకిస్తాన్‌ మనపై అనేక రకాలుగా దాడి చేస్తోంది కాబట్టి మనకా కోపం వుండడం సహజం. కానీ కశ్మీరీ పాకిస్తాన్‌ను అలా చూడడు. తాము భారత్‌కు వ్యతిరేకంగా చేస్తున్న స్వాతంత్య్రపోరాటానికి మద్దతు యిస్తున్న ఆత్మీయ దేశంగా చూస్తాడు. పైన చెప్పిన కశ్మీరు వాతావరణం గుర్తు తెచ్చుకుంటే దానిలో అబ్బురమేమీ లేదు. పార్లమెంటుపై దాడి చేసిన అఫ్జల్‌ గురు ఉరితీతను సాక్షాత్తూ ముఖ్యమంత్రే వ్యతిరేకించే ప్రాంతమది. అయినా కశ్మీరేతర విద్యార్థులు పాకిస్తాన్‌ అనుకూల నినాదాలకు వ్యతిరేకంగా ఉద్యమించారు. అలా వదిలేస్తే విద్యార్థుల మధ్య గొడవలు ఎక్కువవుతాయనే దూరదృష్టితో డైరక్టరు క్లాసులు రద్దు చేసి, కాలేజీ మూసేశారు. రాజకీయపరమైన ఇలాటి పేచీల కారణంగా విద్యార్థులు క్షణికావేశాల్లో పొరపాట్లు చేసి జీవితాంతం బాధ పడకూడదని, తమ విద్యాభ్యాసం నుంచి దృష్టిమరల్చకూడదని ఏ టీచరైనా అనుకుంటాడు. అందుకే తక్షణం మూసేసి, ఏప్రిల్‌ 4 న మళ్లీ తెరిచాడు.

సాధారణ పరిస్థితుల్లో యూనివర్శిటీల్లో ఆ పాటికి గొడవ సద్దు మణగాలి. కానీ ఆశ్చర్యకరంగా ఎక్కువైంది. కశ్మీరు విద్యార్థుల నుంచి కవ్వింపు మళ్లీ ఏమీ లేకపోయినా కశ్మీరేతర విద్యార్థులు గొడవ ప్రారంభించారు. మాకిక్కడ భద్రత లేదు, క్యాంపస్‌ విడిచి వెళ్లిపోతామని అంటూనే క్యాంపస్‌లోకి వచ్చి నిరసన ప్రదర్శనలు చేశారు. పరిస్థితి అదుపు చేయడానికి స్థానిక పోలీసులతో బాటు కేంద్రం అజమాయిషీలో వుండే, కశ్మీరేతరులు వుండే సిఆర్‌పిఎఫ్‌ వారిని దింపారు, కానీ వీరు జాతీయ పతాకాన్ని ధరించి భారత్‌మాతాకీ జై అంటూ నినాదాలిస్తూ, క్యాంపస్‌లోకి చొచ్చుకుపోవడానికి ప్రయత్నించారు. దాంతో లాఠీచార్జి చేశారు. లాఠీచార్జికి ముందు జరిగిన సంఘటనలపై పోలీసులు వీడియో తీశారని దానిలో విద్యార్థులు కళాశాల ఆస్తులు ధ్వంసం చేయడం, పోలీసులతో ఘర్షణకు దిగడం కనబడుతోందని వార్తలు వచ్చాయి. హింసకు పాల్పడిన 20 మందిని గుర్తించారు, ఎవరి పేరూ లేకుండా ఎఫ్‌ఐఆర్‌ దాఖలు చేశారు. ఇప్పుడు విద్యార్థులు కొత్త డిమాండు మొదలుపెట్టారు. తమపై లాఠీచార్జి చేసిన పోలీసులపై చర్యలు తీసుకోవాలి, ఎన్‌ఐటిలో కేంద్ర బలగాలను శాశ్వతంగా నిలపాలి.. అని. వీళ్లకు జమ్మూలో మద్దతు ప్రకటించారు. ఓ రోజు బంద్‌ చేశారు. జాతీయ రహదారిపై రాకపోకలను విద్యార్థి సంఘాలు అడ్డుకున్నాయి. ఈ సంఘటనలపై ఏ యే రాజకీయ పార్టీలు ఎలా స్పందించాయో సులభంగా వూహించవచ్చు.

ఇక్కడ మనకు అర్థం కానిదేమిటంటే విషయాన్ని యింత పెద్దదిగా ఎవరు చేస్తున్నారు? ఎందుకు చేస్తున్నారు? ఎవరో మాత్రం కావాలనే చేస్తున్నారని తోస్తోంది. యూనివర్శిటీలో జండా ఎగరవేయాలని అడగడంలో తప్పేముందని అమాయకంగా అడిగేవాళ్లుండవచ్చు. ఆరెస్సెస్‌ హెడ్‌క్వార్టర్సు భవనంపై 1950 నుంచి 51 ఏళ్లపాటు జాతీయపతాకం ఎగరవేయనే లేదు. 2001లో బలవంతంగా ఎగరేయడానికి ప్రయత్నించిన రాష్ట్రప్రేమీ యువదళ్‌ తాలూకు ముగ్గురు కుర్రాళ్లపై కేసులు పెట్టి పదకొండేేళ్ల పాటు కోర్టుల చుట్టూ తిప్పారు. అంతమాత్రం చేత ఆరెస్సెస్‌ వాళ్లకు దేశభక్తి లేదని తీర్మానించగలమా? ఇప్పుడీ జండా ఎగరవేయడం చుట్టూ యింత రగడ దేనికి? భారతమాతకు జై గురించి కూడా యింత వివాదం అవసరమా? 'మాకు దేశరాజ్యాంగంపై గౌరవముంది కానీ లేకపోతే భారతమాతాకీ జై అనని వాళ్లని లక్షల మందిని తలలు నరికేసేవాళ్లం' అంటాడు బాబా రామ్‌దేవ్‌. అతనమ్మే మందుల్లో కల్తీ వుందని ఓ పక్కన వార్తలు వస్తూంటాయి. కానీ యీ స్టేటుమెంటు యిచ్చి అతనూ దేశభక్తుడై పోయాడు. అతను రాజకీయ ప్రముఖుడు కాదు. కానీ బిజెపి ప్రముఖ నాయకుడు, మహారాష్ట్ర ముఖ్యమంత్రి ఫడ్నవీస్‌కి 'భారత్‌కి జై అననివారిని దేశంలో వుండనివ్వమ'ని అనవలసిన అవసరం వుందా?

వీళ్లిలా అనగానే ప్రతీదానికి కులాన్ని పులిమే ప్రొఫెసర్‌ కంచె ఐలయ్యగారు ఓ పరిశోధన చేసేశారు - 'బెంగాలీ బ్రాహ్మడు వందేమాతరం రాస్తే, దుర్గంటే పడని మరాఠీ బ్రాహ్మడు భారత్‌మాతాకీ జై అన్నాడు, బోసు కాయస్థుడు కాబట్టి జైహింద్‌ అన్నాడు' అంటూ! ఇక్కడ గుర్తుంచుకోవలసినది - బెంగాల్‌ విభజనను వ్యతిరేకిస్తూ సాగిన ఉద్యమంలో ముస్లిములు కూడా పాల్గొన్నారు, వారందరూ వందేమాతరం అనే నినదించారు. బోసు జైహింద్‌ అన్నా, ఐఎన్‌ఏ మార్చింగ్‌ సాంగ్‌గా వందేమాతరాన్నే ఎంచుకున్నాడు. స్వాతంత్య్రానంతరం ముస్లిములు జాతీయగీతంగా వందేమాతరం వద్దన్నా జనగణమనకు అభ్యంతరం చెప్పలేదు. రెండిటినీ రాసినవాళ్లు బెంగాలీ బ్రాహ్మలే. భారత్‌మాతాకీ జై పై ఎవరి పేటెంటూ లేదు. అది ఆరెస్సెస్‌ వారి నినాదం కాదు. కాంగ్రెసు వారే దాన్నీ ప్రచారంలోకి తెచ్చారు. ఊళ్లల్లో భారతమాత విగ్రహాలు కాంగ్రెసు పాలనలోనే ఎప్పుడో వెలిశాయి. ఇవన్నీ ఐలయ్యగారికి తెలియవా? తెలిసే వుంటాయి. అయినా భారతదేశంలో ఏదో అల్లర్లు జరిగిపోతున్నాయి, దళితులు, మైనారిటీలు, పాలకవర్గంతో విభేదించేవారు బతికే పరిస్థితి లేదు అని అంతర్జాతీయంగా ప్రచారం చేయాలి. అందుకే దసరా వస్తే మహిషాసురుడు దళితుడంటారు, దీపావళి వస్తే నరకుడు దళితుడంటారు, హాస్టలు మెస్సులో బీఫ్‌ పెట్టాలని గొడవలు చేస్తారు. అవి కుదరదంటే దళిత హక్కుల హననం అంటారు. దుర్గాదేవి గురించి జెఎన్‌యులో కరపత్రాలు పంచినప్పుడే స్మృతి ఇరానీ మేల్కొని వుండవచ్చు కానీ అలాటి చేష్టలు ఉస్మానియాలో ఎప్పణ్నుంచో జరుగుతున్నాయి. ఓ పక్క ఐలయ్యలు, మరో పక్క ఫడ్నవీసులు సాధారణ ప్రజలకు ఎలాటి మేలు కలిగిస్తున్నారు? వీరి కారణంగా భారత్‌కు ఎంతో నష్టం కలుగుతోంది.

మొన్న బ్రస్సెల్స్‌లో యూరోప్‌ యూనియన్‌తో జరిపిన చర్చల్లో వాణిజ్య ఒప్పందం కుదరలేదు. కుదరకపోవడానికి చెప్పిన కారణాల్లో భారత్‌లో మానవహక్కుల పరిరక్షణ బాగా లేదన్న వ్యాఖ్య కూడా వుంది. బాలల హక్కులు హరించబడుతున్నాయి కాబట్టి భారత్‌ ఉత్పాదనలు కొనం అంటారు. రుజువులు సమర్పిస్తే నోబెల్‌ బహుమతులు యిస్తారు. భారతదేశంలో నిజంగా అశాంతి తప్ప మరొకటి లేదా? నిజానికి బాబ్రీ మసీదు కూల్చివేత వలన భారత్‌ కానీ, హిందువు కానీ లాభపడినదేమైనా వుందా? ఉత్తర భారతంలో వున్న దేవాలయాల్ని సరిగ్గా మేన్‌టేన్‌ చేస్తే చాలు, కొత్తగా రామమందిరం కావాలా? కావాల్ట. దానికోసం ఇంకెక్కడా చోటు దొరకనట్లు బాబ్రీ మసీదు కూల్చారు. కూల్చినచోట మందిరం కట్టగలిగారా? లేదే! హిందువులకు ఒరిగినదేముంది? దేవాలయాలను కూల్చిన మధ్యయుగాల ముస్లిములను ఆధునిక యుగంలో అనుకరించారన్న చెడ్డపేరు తప్ప! ఆ ఒక్క సంఘటన సాకుగా పెట్టుకుని ఇస్లాం ఉగ్రవాదులు భారత్‌ను టార్గెట్‌ చేశారు. ఆ అకృత్యం చేసిన నాయకుల జోలికి వెళ్లకుండా, రైళ్లల్లో, బస్సుల్లో తిరిగే మీబోటి నాబోటి వాళ్లను చంపుతున్నారు.

భారత్‌ అంటే హిందూ, ముస్లిములు కొట్టుకు చచ్చే దేశం అని ప్రపంచానికి ఒక యింప్రెషన్‌ కలిగింది. అది నిజమా? వెయ్యి సంవత్సరాల క్రితం నుంచి ముస్లిములు భారత్‌ను పాలించారు. ఉత్తరాన, దక్షిణాన, తూర్పున, పశ్చిమాన ఎటు చూసినా ముస్లిము సుల్తానులు కనబడతారు. వాళ్లు హిందువులందరినీ చంపేశారా? అందర్నీ ముస్లిములుగా మార్చేశారా? మార్చేసి వుంటే యిప్పటికీ హిందువులు 80% ఎలా వుంటారు? అలాగే దళితులు. వారు హిందూ సమాజంలో భాగంగా వుంటూనే వివక్షత ఎదుర్కున్నారు. కానీ అగ్రవర్ణ హిందువులే ఆ లోపాన్ని గుర్తించి సవరించుకుంటూ వస్తున్నారు. సమాజం తనను తాను సంస్కరించుకుంటూ వచ్చినపుడే మార్పు బలంగా, గాఢంగా వుంటుంది. ఈ దేశంలో దళితులకు రక్షణ లేదు కాబట్టి అగ్ర రాజ్యాలవారు తమ సైన్యాన్ని యిక్కడ నిలిపి, వారిని కాపాడాలి అనే పిలుపు నివ్వడానికి సమాయత్తమయ్యేవారి పట్ల జాగరూకులమై వుండాలి. దేశభక్తి పేరుతో అతిరిక్తంగా వ్యవహరించి, వారి చేతికి ఆయుధాలు యివ్వకూడదు. ఇప్పుడు శ్రీనగర్‌ ఎన్‌ఐటి లో కశ్మీరేతర విద్యార్థులు గోరంత అంశాన్ని కొండంతలు చేసి దేశం యొక్క యిమేజిని చెడగొడుతున్నారని నా భయం. వారి వెనుక ఏవో శక్తులు పనిచేయకపోతే వారు యీ స్థాయిలో ఆందోళన చేయలేరు. కశ్మీరులో బిజెపి-పిడిపి పొత్తు మళ్లీ ఏర్పడడం యిష్టం లేనివారెవరైనా దీనికి ఆజ్యం పోస్తూ వుండవచ్చు. ఎవరిపై చర్య తీసుకున్నా అది రాజకీయంగా యిబ్బంది తెచ్చిపెట్టే పరిస్థితిలోకి ముఖ్యమంత్రిని నెట్టారు. పిడిపితో పొత్తుకు మోదీ ఆమోదముద్ర వుంది కాబట్టి, బిజెపిలో మోదీతో విభేదించే అతివాదులు యీ చర్యలకు పాల్పడుతున్నారేమో తెలియదు. వారి చేష్టల వలన అంతర్జాతీయ వేదికలపై మోదీ దోషిగా నిలబడే పరిస్థితి కలుగుతుంది. ఈ పరిస్థితిని చక్కదిద్దే బాధ్యత ప్రధాని మోదీమీదే వుంది. లేకపోతే ప్రపంచంలోని యితర దేశాలతో విద్య పరంగా కాని, వాణిజ్యపరంగా కాని వ్యవహరించవలసిన అవసరం పడిన భారతీయులందరూ కష్టనష్టాలు ఎదుర్కుంటారు. (సమాప్తం) - ఎమ్బీయస్‌ ప్రసాద్‌ (ఏప్రిల్‌ 2016)

ఏప్రిల్‌ 19 ఎమ్బీయస్‌ : సీటు మారితే మాట మారుతుంది

శ్రీలంకకు రాజపక్ష అధ్యక్షుడిగా వున్న రోజుల్లో చైనాతో స్నేహంగా వుంటూ వారి సాయంతో భారీ ఇన్‌ఫ్రా ప్రాజెక్టులు చేపట్టాడు. వాటిపై చాలా అవినీతి ఆరోపణలు వచ్చాయి. ఎన్నికలలో అతని ప్రత్యర్థిగా నిలబడిన మైత్రీపాల సిరిసేన తాము అధికారంలోకి వస్తే ఆ ప్రాజెక్టులు ఆపించేస్తామని, తమ దేశాన్ని చైనాకు తాకట్టు పెట్టమని గంభీరప్రకటనలు చేశాడు. అతను గెలవగానే భారత్‌లో ఆనందం వెల్లివిరిసింది. సిరిసేన చైనాను దూరంగా నెట్టేసి, తమను వాటేసుకుంటాడని, శ్రీలంకకు వ్యాపార భాగస్వామిగా చైనా స్థానంలో తాము వస్తామని భారతీయులు అనుకున్నారు. ఈ 14 నెలల్లో ఇండియాతో సిరిసేన సంబంధాల గురించి చెప్పాలంటే, అతనికి భారతదేశం పట్ల స్నేహభావం వున్నా శ్రీలంక పౌరులకు భారత్‌ 'పెత్తనం' పట్ల వున్న భయాల కారణంగా చాలా జాగ్రత్తగా వున్నాడు. వాళ్ల దేశంలో సర్వీసెస్‌ సెక్టార్‌లో భారత్‌ ప్రవేశించడానికి ఉద్దేశించిన సిఇపిఏ (కాంప్రెహెన్సివ్‌ ఎకనమిక్‌ పార్ట్‌నర్‌షిప్‌ ఎగ్రిమెంట్‌) పై సంతకం పెట్టే ధైర్యం చేయలేదు. అలా అని భారత్‌ను కాదని మరీ ముందుకు వెళ్లటం లేదు. పాకిస్తాన్‌ తన జెఎఫ్‌-17 ఫైటర్‌ విమానాలు అమ్మచూపినపుడు, ఇండియా అభ్యంతరాలను లెక్కలోకి తీసుకుని, ఆ ఒప్పందాన్ని నిరాకరించాడు. చైనా గురించి చెప్పాలంటే మొదట్లో ఏం చెప్పినా చివరకు కొత్త పాలకులదీ రాజపక్ష బాటే అయింది. శ్రీలంక ప్రధాని రానిల్‌ విక్రమసింఘే పదవిలోకి వచ్చాక తొలిసారిగా మార్చి నెలాఖరులో చైనాకు వెళ్లి కొత్త ఒప్పందాలు చేసుకుని వచ్చాడు. చైనాతో ప్రారంభించిన ప్రాజెక్టులు ఆపకపోగా కొత్తవి మొదలు పెడతామంటున్నాడు. ప్రతిపక్షం నుంచి అధికారపక్షానికి సీటు మారగానే మాట మారడానికి కారణం ఏమిటంటే - ధనమూలం యిదం జగత్‌ అనే జవాబు వస్తుంది.

రాజపక్షను ఓడించిన సిరిసేనపై తమిళులు, మైనారిటీలు చాలా ఆశలు పెట్టుకున్నారు. ఏడాది పోయిన తర్వాత చూస్తే సిరిసేన తన వాగ్దానాలు చెల్లించలేక చాలా విషయాల్లో వాళ్లను నిరాశ పరిచాడు. దానికి కారణం కూడా వుంది. 2015 జనవరిలో సిరిసేన నెగ్గేనాటికి పార్లమెంటులో రాజపక్షకు చెందిన ఎస్‌ఎల్‌ఎఫ్‌పి (శ్రీలంక ఫ్రీడమ్‌ పార్టీ), దాని భాగస్వామి యుపిఎఫ్‌ఏ (యనైటెడ్‌ పీపుల్స్‌ ఫ్రీడమ్‌ ఎలయన్స్‌)కు మెజారిటీ వుంది. 225 మంది ఎంపీలలో సిరిసేనకు అండగా నిలిచిన యుఎన్‌పి (యునైటెడ్‌ నేషనల్‌ పార్టీ)కు 43 మంది ఎంపీలు మాత్రమే మద్దతు వున్నారు. ఆగస్టులో పార్లమెంటు ఎన్నికలు జరిగాక ఫిరాయింపులను ప్రోత్సహించి సిరిసేన ఎస్‌ఎల్‌ఎఫ్‌పి పై పెత్తనం సాధించాడు. యుపిఎఫ్‌ఏలో మెజారిటీ ఎంపీలను తనవైపు తిప్పుకున్నాడు. ఆ విధంగా సిరిసేన-విక్రమసింఘే కలిసి మూడింట రెండువంతుల మంది ఎంపీల మద్దతు సంపాదించారు కానీ పరిష్కరించబడని సమస్యలు చాలా మిగిలే వున్నాయి. రాజపక్ష అధ్యక్షుడిగా వుండగా తన పదవికి అపరిమితమైన అధికారాలు కట్టబెట్టుకున్నాడు. వాటిని కుదిస్తానని సిరిసేన ఎన్నికలలో వాగ్దానం చేశాడు. అన్న ప్రకారమే తన అధికారాలు కుదించుకుంటూ బిల్లు చేయించాడు కూడా. అయితే సుప్రీం కోర్టు దాన్ని ఆమోదించలేదు. ఆ బిల్లులోని కొన్ని అంశాలు రాజ్యాంగానికి విరుద్ధంగా వున్నాయంది. అందువలన బిల్లును మార్చారు. దాని ప్రకారం ఎగ్జిక్యూటివ్‌ ప్రెసిడెంటు పదవి అలాగే వుంది కానీ అధికారాలు మాత్రం తగ్గాయి. ఇప్పుడు రాజ్యాంగాన్నే మారుద్దామని అనుకుంటున్నారు. అధ్యక్షుడి అధికారాలతో బాటు, ప్రిఫరెన్షియల్‌ ఓటింగ్‌, న్యాయశాఖకు స్వతంత్ర ప్రతిపత్తి, తమిళ ప్రాంతాలకు మరిన్ని అధికారాలు - యిటువంటివన్నీ కలిపి మారుద్దామనుకుంటున్నారు.

రాజపక్షపై ఆగ్రహంతో వున్న తమిళులు సిరిసేనకు అండగా నిలిచారు. అందువలన తమ కోర్కెలన్నీ తీరాలని ఆశిస్తున్నారు. తమిళ ప్రాంతాల్లో సైన్యాన్ని తొలగించాలని, జైల్లో వున్న ఎల్‌టిటిఇ కార్యకర్తలను వదిలేయాలని, మిలటరీ వారి అధీనంలో వున్న హై సెక్యూరిటీ జోన్స్‌ను తమకు అప్పగించాలని.. యిలాటి వారి డిమాండ్లు తీరిస్తే జనాభాలో 70% వున్న సింహళ బౌద్ధులకు కోపం వస్తుందేమోనన్న భయం వుంది సిరిసేనకు. అందుచేత వాటిని అమలు చేయకుండానే తమిళుల పట్ల ఆదరం చూపుతూ వుండడానికి చూస్తున్నాడు. 2015 డిసెంబరులో జాఫ్నాలోని తమిళ నిర్వాసితుల క్యాంపుకి వెళ్లి పరామర్శించి వచ్చాడు. మిలటరీని అక్కడ నుంచి తొలగించలేదు కానీ తమిళులకు భావప్రకటనా స్వేచ్ఛ యిచ్చాడు. ఎల్‌టిటిఇతో పోరాటసందర్భంగా శ్రీలంక సైన్యం ద్వారా జరిగిన యుద్ధనేరాలపై అంతర్జాతీయ పరిశీలకుల ఆధ్వర్యంలో న్యాయ విచారణ కమిషన్‌ ఏర్పాటు చేస్తానని యునైటెడ్‌ నేషన్స్‌ హ్యూమన్‌ రైట్స్‌ కౌన్సిల్‌కు 2015 జూన్‌లో మాట యిచ్చి సెప్టెంబరులో లిఖితపూర్వకమైన హామీ యిచ్చాడు కానీ దాన్ని అమలు చేయడం సాధ్యం కావటం లేదు. సొంత సైన్యానికి విరుద్ధంగా విచారణ జరిపించడం, అదీ విదేశీయుల చేత చేయించడం - శ్రీలంక పౌరులకు మింగుడు పడని వ్యవహారం. ప్రతిపక్షంలో వుండగా వాగ్దానాలు చేయడం వేరు, అధికారంలోకి వచ్చాక ఆచరణలో పెట్టడం వేరు.

ఇలాటిదే పాత ప్రభుత్వపు అవినీతిపై విచారణ వాగ్దానం. ప్రభుత్వ నేరపరిశోధక సంస్థల వద్ద 2 వేల కేసులున్నాయి. కొన్ని కోర్టులకు వెళ్లాయి. విచారణ మాత్రం నత్తనడకన సాగుతోంది. ఎందుకంటే అవినీతికి పాల్పడిన ఎంపీలందరూ యిప్పుడు సిరిసేన వైపు వున్నారు. వాళ్లకు శిక్ష పడేట్లు చేస్తే వాళ్లు రాజపక్ష పక్షానికి వెళ్లిపోతారు. అందుకని వాళ్లను అక్కున చేర్చుకోవడమే కాక మంత్రి పదవులు కూడా కట్టబెట్టాడు సిరిసేన. ఇది అతనికి మద్దతిచ్చిన జనతా విముక్తి పెరమున వంటి పార్టీలను మండిస్తోంది. అవినీతిపై అసలైన విచారణ మొదలుపెడితే చైనా వైపు కూడా వేలెత్తి చూపించాల్సి వస్తుంది. అలా అయితే ప్రభుత్వం పూర్తిగా ఆర్థికసంక్షోభంలో కూరుకుపోతుంది. ఎందుకంటే రాజపక్ష విపరీతంగా విదేశీఋణం తీసుకున్నాడు. కొత్తగా పన్నులు విధించి వడ్డీలు చెల్లిద్దామంటే ప్రజల్లో నిరసన వచ్చింది. సంక్షేమపథకాలతో వారిని చల్లారుద్దామని చూస్తూంటే ఆర్థికసాయం చేస్తున్న ఐఎంఎఫ్‌ (ఇంటర్నేషనల్‌ మానిటరీ ఫండ్‌) దానికి సమ్మతించటం లేదు. పొదుపుగా వుండాలని గట్టిగా చెప్పింది. పొదుపు చేయడానికి బజెట్‌లో పది ప్రతిపాదనలు చేస్తే ప్రజా వ్యతిరేకత కారణంగా వాటిని మార్చవలసి వచ్చింది. సిరిసేనకు మిగిలిన దారి ఒక్కటే అయింది - అది చైనాతో సఖ్యత.

శ్రీలంకలో వున్న ఇన్‌ఫ్రా ప్రాజెక్టులలో 70% వాటికి చైనాయే డబ్బిస్తోంది. గత ఐదేళ్లలో వారి కివ్వాల్సిన బాకీ మూడు రెట్లు పెరిగింది. ప్రభుత్వాదాయంలో చాలా భాగం వాటి వడ్డీలకే పోతోంది. జిడిపిలో విదేశీ ఋణం 2010 నాటికి 36% వుండేది, 2013కి 65% అయింది, 2015కు వచ్చేసరికి 95% అయింది. సిరిసేన అధికారానికి వచ్చిన మొదట్లో అవినీతి ఆరోపణలతో మల్టీ బిలియన్‌ డాలర్ల చైనా ప్రాజెక్టులను ఆపేశాడు. చైనా తన ప్రతినిథులను శ్రీలంకకు పంపి మాట్లాడించింది. ఈ ప్రాజెక్టులను పూర్తి చేస్తే తప్ప తాము శ్రీలంకలో పెట్టుబడులు పెట్టమని, అప్పులివ్వమనీ కచ్చితంగా చెప్పింది. పోనుపోను సిరిసేనకు తత్వం బోధపడింది. చైనా తప్ప వేరే ఏ దేశమూ యీ దశలో రక్షించలేదని గ్రహించాడు. శ్రీలంక తీరాల్లో తమ ఓడలను లంగరు వేసేందుకు అనుమతి యివ్వాలని చైనా కోరినప్పుడు, ఇండియా అది తమ భద్రతకు భంగం కలిగిస్తుందంటూ అభ్యంతరం తెలిపింది. అయినా రాజపక్ష అనుమతి యిచ్చాడు. సిరిసేన అధికారంలోకి వస్తూనే దాన్ని నిలిపి వుంచాడు. తర్వాతి రోజుల్లో దాని గురించి పునరాలోచిస్తామన్నాడు.

నేపథ్యంలో శ్రీలంక ప్రధాని మార్చి నెలాఖరులో నాలుగు రోజుల పర్యటనకై చైనా వెళ్లాడు. ఇద్దరి మధ్య సఖ్యత కుదిరింది. తను శ్రీలంకకు యిచ్చిన 8 బిలియన్‌ డాలర్ల ఋణాన్ని పెట్టుబడిగా పరిగణిస్తానని చైనా హామీ యిచ్చింది. కానీ దానికి అనుగుణంగా మీ చట్టాలు మార్చండి అని శ్రీలంకకు చెప్పింది. రాజపక్ష ప్రారంభించిన డీప్‌ సీ పోర్టు, రెండో యింటర్నేషనల్‌ ఎయిర్‌పోర్టు ప్రాజెక్టులను కొనసాగిస్తామని శ్రీలంక హామీ యిచ్చింది. చైనా కంపెనీలు పెట్టుబడులు పెట్టడానికి వెయ్యి ఎకరాల సెజ్‌ నిర్మిస్తున్నామంది. సముద్రం నుంచి భూమిని రిక్లెయిమ్‌ చేసి, అధునాతన నగరాన్ని నిర్మించే 1.4 బిలియన్‌ డాలర్ల పోర్టు సిటీ ప్రాజక్టును చైనా సాయంతో రాజపక్ష మొదలుపెడితే సిరిసేన ఆపించివేశాడు. మధ్యలో ఆపినందుకు చైనా 125 మిలియన్‌ డాలర్ల పరిహారం యిమ్మనమంది. 'ఇప్పుడు ఆ ప్రాజెక్టు సంగతేమైంది?' అని మీడియా అడిగినప్పుడు విక్రమసింఘే సమాధానం దాటవేశాడు - అది చర్చకు రాలేదు అంటూ. ఆ పోర్టు సిటీ కడితే చైనావాళ్లు దాన్ని సైనిక శిబిరంగా మారుస్తారని ఇండియా భయం. అలాటి భయాలెవరూ పెట్టుకోనక్కరలేదు అన్నాడు విక్రమసింఘే. అంటే దాన్నీ కొనసాగిస్తారన్నమాట. అధికారంలో రానంతసేపు అవినీతి గురించి, విదేశీయులకు బుద్ధి చెప్పడం గురించి ఎన్నయినా లెక్చర్లు చెప్పవచ్చు. సీట్లోకి వచ్చాక తెలుస్తుంది అసలు సంగతి! - ఎమ్బీయస్‌ ప్రసాద్‌ (ఏప్రిల్‌ 2016)

ఏప్రిల్‌ 20 ఎమ్బీయస్‌ : దళిత రిజర్వేషన్లు ఎన్నాళ్లు?

భారత రాజ్యాంగం రాసినపుడు ఎస్సీ, ఎస్టీలకు పార్లమెంటులో, వివిధ రాష్ట్రాల ఎసెంబ్లీలలో కొన్ని సీట్లు కేటాయించారు. ఆర్టికల్‌ 334 ప్రకారం పదేళ్లలో యీ రిజర్వేషన్‌ ముగిసిపోవాలి. కానీ 1960లో మళ్లీ పదేళ్లపాటు పొడిగించారు. పదేళ్ల తర్వాత మళ్లీ పదేళ్లకు, ఆ తర్వాత యింకో పదేళ్లకు... యిలా పొడిగిస్తూనే పోతున్నారు. అర్ధశతాబ్దిలో ఆ యా వర్గాల స్థితిగతులు మెరుగుపడ్డాయా, రిజర్వేషన్‌ కేటగిరీని యింకా కొనసాగించవలసిన అవసరం వుందా అన్న అధ్యయనం ఏమీ జరగకుండా యాంత్రికంగా పొడిగిస్తూ పోతున్నారు. ప్రస్తుతం 120 పార్లమెంటు సీట్లకు, 1080 అసెంబ్లీ సీట్లకు 2020 సం||రం వరకు రిజర్వేషన్లు వున్నాయి. ఈ పొడిగింపు శాస్త్రీయంగా లేదని, 1950ల నుంచి సమాజంలో మార్పు రాలేదనో, ఎస్సీఎస్టీల స్థితిగతులు మెరుగుపడలేదనో భావిస్తూండడం సరి కాదనీ, ఒకవేళ మెరుగుపడకపోతే దీనికి ప్రత్యామ్నాయం గురించి ఆలోచించాలి తప్ప గుడ్డిగా అదే బాట అనుసరిస్తూ పోవడం పొరపాటని వాదిస్తూ 2000 సం||రం నుండి కొందరు కేసులు వేస్తూ వస్తున్నారు. ఆ పిటిషన్లన్నీ గుదిగుచ్చి ''అశోక్‌ కుమార్‌ జైన్‌ వెర్సస్‌ యూనియన్‌ ఆఫ్‌ ఇండియా'' అనే కేసు పేర సుప్రీం కోర్టు ఐదుగురు సభ్యుల కానిస్టిట్యూషన్‌ బెంచ్‌కు విచారణకు అప్పగించింది.

తన చర్యను సమర్థించుకుంటూ కేంద్ర ప్రభుత్వం ఆర్టికల్‌ 46 ప్రకారం సమాజంలో వెనుకబడిన వర్గాల, ముఖ్యంగా ఎస్సీ, ఎస్టీ వర్గాల విద్యాపరమైన, ఆర్థికపరమైన ప్రయోజనాలను కాపాడవలసిన బాధ్యత వుందని చెప్పుకుంది. ఈ నియోజకవర్గాల రిజర్వేషన్‌ రాజకీయపరమైన సమానత్వం కాపాడే ప్రయత్నమని వాదించింది. 'కర్ణాటక ప్రభుత్వం వెర్సస్‌ కెసి వసంతకుమార్‌ (1985)' కేసులో తీర్పు చెపుతూ కోర్టు 'వెయ్యేళ్ల నాటి వివక్షత ఒక తరంలో పోదు' అని వ్యాఖ్యానించిన విషయం గుర్తు చేసింది. ఒక తరం అంటే ఎన్నేళ్లో ఎవరికి వారే లెక్క వేసుకోవాలి. ఒక తరం చాలదు, యింకొన్ని తరాలు కావాలి అనే వాదన కూడా రావచ్చు. ప్రభుత్వం ఆలోచించే తీరు స్పష్టంగా తెలుస్తోంది. పిటిషను వేసిన వారి వాదనలో కూడా బలం వుంది. కోర్టు ఏ రీతిగా ఆలోచిస్తుందో వేచి చూడాలి.

ఎస్సీ, ఎస్టీలకు సంబంధించిన మరో అంశంపై మార్చి నెలలోనే సుప్రీం కోర్టు సురేశ్‌ చంద్‌ గౌతమ్‌ వెర్సస్‌ స్టేట్‌ ఆఫ్‌ ఉత్తర ప్రదేశ్‌ కేసులో యిచ్చిన తీర్పుకి చాలా ప్రాముఖ్యత వుంది.

రాజ్యాంగంలో 1995లో చేర్చిన ఆర్టికల్‌ 16 (4ఎ) ప్రకారం ప్రభుత్వ సర్వీసెస్‌లలో ఎస్సీ, ఎస్టీలు తగినంతగా లేకపోతే వారికి ప్రమోషన్లలో రిజర్వేషన్‌ కల్పించే అవకాశం వుంది. ఎస్సీ, ఎస్టీ అభ్యర్థులు దొరకక కొన్ని సంవత్సరాలుగా వేకెన్సీలుండిపోతే వాటిని ఒకేసారి పూరించబోయినపుడు రిజర్వేషన్లకు విధించిన 50% పరిమితి దాటి పోయినా ఫర్వాలేదని 16 (4బి) చెప్తోంది. అయితే 2006 నాటి ఎం.నాగరాజ్‌ వెర్సస్‌ యూనియన్‌ ఆఫ్‌ ఇండియా కేసులో ఐదుగురు సభ్యులున్న సుప్రీం కోర్టు బెంచ్‌ ప్రమోషన్లలో రిజర్వేషన్‌ కల్పించాలంటే ప్రభుత్వం దానికి తగిన కారణాలు చూపించాలని తీర్పు యిచ్చింది. ఫలానా ఫలానా క్యాడర్‌లో తమ కోటాకు తగినంత నిష్పత్తిలో ఎస్సీ, ఎస్టీలు లేరు కాబట్టి కింది క్యాడర్‌లో వున్న ఎస్సీ, ఎస్టీలకు ప్రమోషన్‌లలో రిజర్వేషన్‌ కల్పించి, వారిని నియమించవలసి వస్తోంది అని గణాంకాలు చూపాలి. అంతేకాదు, వారు ఆర్థికంగా, సామాజికంగా వెనకబడి వున్నారని, వారి ప్రమోషన్ల వలన ప్రభుత్వసామర్థ్యం కుంటుపడదని అంకెల ద్వారా రుజువు చేయాలి. ఆ కేసులో తీర్పు చెపుతూ సుప్రీం కోర్టు 16 (4ఎ) ఎనేబ్లింగ్‌ ప్రొవిజనే తప్ప విధాయకమైనది కాదని స్పష్టం చేసింది.

ప్రభుత్వ సర్వీసెస్‌లో ప్రమోషన్లు యిచ్చినపుడు ఎస్సీ, ఎస్టీలకు రిజర్వేషన్‌ కల్పించాలంటే ఏ యే క్యాడర్‌లో ఎంతమంది ఎస్సీ, ఎస్టీలు వున్నారో సమాచారం అత్యవసరం కాబట్టి దాన్ని సేకరించమని ఉత్తర ప్రదేశ్‌ ప్రభుత్వాన్ని ఆదేశించాలని సురేశ్‌ చంద్‌ సుప్రీం కోర్టును కోరారు. నాగరాజు కేసు జరిగి తొమ్మిదేళ్లయినా యుపి ప్రభుత్వం అటువంటి డేటా సేకరణకై ఏ ప్రయత్నమూ చేయలేదని అతను విన్నవించుకున్నాడు. డేటా లేదన్న కారణంగా సుప్రీం కోర్టు తీర్పు వుటంకిస్తూ గతంలో ప్రమోషన్లిచ్చిన ఎస్సీ, ఎస్టీ వారికి రివర్షన్‌ యిచ్చి, పాత పదవులకు పంపించేశారని వాపోయాడు. ఆ అభ్యర్థనను తిరస్కరిస్తూ ప్రమోషన్లలో ఎస్సీ, ఎస్టీలకు రిజర్వేషన్‌ యిచ్చి తీరవలసిన అగత్యం రాష్ట్రప్రభుత్వానికి లేదని, కానీ కొన్ని పరిస్థితులలో అలా కల్పించాలా వద్దా అని తేల్చుకోవలసినది రాష్ట్రప్రభుత్వమే అని కోర్టు చెప్పింది. అందువలన ప్రభుత్వానికి సమాచార సేకరణ చేసి తీరాలని కోర్టు ఆదేశం యివ్వజాలదని చెప్పింది. అలా యిస్తే లెజిస్లేటివ్‌ అధికారాల్లో కోర్టు కలగజేసుకున్నట్లు అవుతుందని అభిప్రాయపడింది.

దీని ప్రకారం చూస్తే రాష్ట్రప్రభుత్వం సొంతంగా తలచుకుంటే తప్ప సమాచారం సేకరించదు, సేకరించకపోయినా దాన్ని అడగగలిగేవాళ్లు లేరు, సమాచార సేకరణ జరగకపోతే ఎస్సీ, ఎస్టీలకు ప్రమోషన్లలో రిజర్వేషన్లు దక్కవు. ఎస్సీ ఎస్టీ ఉద్యోగుల విషయంలో చూస్తే యిలా వుంది, అదే కులస్తుల ప్రజాప్రతినిథుల విషయంలో చూడబోతే తరతరాలు రిజర్వేషన్‌ సాగేట్టు వుంది. అదీ తమాషా! - ఎమ్బీయస్‌ ప్రసాద్‌ (ఏప్రిల్‌ 2016)

ఏప్రిల్‌ 21 ఎమ్బీయస్‌ : విమానం హైజాక్‌ చేసిన మద్యసామ్రాట్టు

సాధారణంగా విమానాలను హైజాక్‌ చేసి దారి మళ్లిస్తారు. కానీ విజయ్‌ మాల్యా కేసులో విమానం, కరక్టుగా చెప్పాలంటే కింగ్‌ఫిషర్‌ అనే విమానయాన సంస్థ మద్యం వ్యాపారం నుంచి అతన్ని దారి మళ్లించి, చివరకు కూల్చివేసింది. ఎన్నో వ్యాపారాలు మొదలుపెట్టి, మధ్యలోనే వాటిని వదిల్చేసుకున్న మాల్యా కింగ్‌ఫిషర్‌ను మాత్రం వదలలేక, దాన్ని మరింత విస్తరించాలని చూసి, తన సామ్రాజ్యాన్ని కుదించుకుంటూ పోయాడు. ఈ క్రమంలో బ్యాంకుల నుంచి తీసుకున్న అసలు ఋణం 6963 కోట్లు, దానిపై వడ్డీతో కలిపి 9091 కోట్లు బాకీపడ్డాడు. ఇప్పుడతను బ్యాంకులకు యిచ్చిన గ్రాండ్‌ ఆఫర్‌ ఏమిటంటే, ఆ 9 వేలకు గాను 4 వేల కోట్లు యిస్తానన్నాడు. అది ఒన్‌టైమ్‌ సెటిల్‌మెంటుట. కానీ ఒక్కసారి కట్టడట. ఆర్నెల్లలో దఫదఫాలుగా కడతాడట. అంటే బ్యాంకులు 5 వేల కోట్లు వదులుకోవాలి, 4 వేల కోట్లకు రిస్కు తీసుకోవాలి, అదీ చెప్పాపెట్టకుండా లండన్‌ పారిపోయిన పెద్దమనిషితో! ఇదెక్కడి ప్రతిపాదన? సిబిఐ విచారిస్తున్న మనీ లాండరింగ్‌ కేసులో మార్చి 18 న తమ ఎదుట హాజరు కావాలని ఇడి (ఎన్‌ఫోర్స్‌మెంట్‌ డైరక్టరేటు) మాల్యాకు సమన్లు పంపింది. ఆ రోజు నాకు కుదరదని అతనంటే సరే ఏప్రిల్‌ 2 న రా అంది. అవేళా కుదరదు, బ్యాంకులతో సెటిల్‌మెంట్‌ కోసం ప్రయత్నిస్తున్నాను, కావాలంటే మేలో వస్తాను అన్నాడు. అదేం కుదరదు, ఏప్రిల్‌ 9 న రావాలని ఫైనల్‌ సమన్లు యిస్తున్నా అంది ఇడి. మాల్యా నవ్వేసి 'సరేలే' అన్నాడు.

సిబిఐ గత ఏడాదే ఎఫ్‌ఐఆర్‌ దాఖలు చేసింది. బ్యాంకు నియమాలకు విరుద్ధంగా, మాల్యా తన కంపెనీలకు బ్యాంకుల నుంచి అప్పులు ఎలా తీసుకున్నాడా అని విచారిస్తోంది. అతను తన నల్లధనాన్ని విదేశాలకు పంపించి, మళ్లీ పెట్టుబడుల రూపంలో దాన్ని వెనక్కి ఎలా తెచ్చాడా (రౌండ్‌ ట్రిప్పింగ్‌ అంటారు) , దాన్ని పెట్టుకుని తన గ్రూపు కంపెనీల షేర్ల ధరలను ఎలా మానిప్యులేట్‌ చేశాడా అన్న విషయంపై ఇడి విచారిస్తోంది. కింగ్‌ఫిషర్‌ నష్టాల్లో వున్నా, సరిగ్గా నడవకపోయినా దానికి విలువ 4 వేల ప్లస్‌ కోట్లగా నిర్ణయించి, బ్యాంకులు మరిన్ని ఋణాలు ఎందుకు యిచ్చాయో కనిపెడదామని సీరియస్‌ ఫ్రాడ్‌ ఇన్వెస్టిగేషన్‌ ఆఫీస్‌ (ఎస్‌ఎఫ్‌ఐఓ) విచారిస్తోంది. సెబి (సెక్యూరిటీస్‌ అండ్‌ ఎక్స్‌ఛేంజ్‌ బోర్డు ఆఫ్‌ ఇండియా) కార్పోరేట్‌ గవర్ననెన్స్‌ నియమాల ఉల్లంఘన గురించి, యునైటెడ్‌ స్పిరిట్స్‌ లి. (యుఎస్‌ఎల్‌) షేర్లను డియాజియో కొన్న తీరు గురించి విచారిస్తోంది. డియాజియో మాల్యాకు మొత్తం 75 మిలియన్‌ డాలర్లు యిస్తానని, మొదటి సంవత్సరం 40 మిలియన్లు, తక్కినది 4 ఏళ్లల్లో విడతలుగా యిస్తానని, దానికి గాను మాల్యా ఆ కంపెనీలో తన సర్వహక్కులు వదులుకోవాలని ప్రతిపాదించింది. అలా అయితే మాల్యాకు ఋణబాధ్యతలు ఏమీ లేకుండా చూస్తానని హామీ యిచ్చింది. తమ ఋణాలు తీర్చనిదే యీ నిధులు మాల్యాకు చేరడానికి వీల్లేకుండా చేయమని బ్యాంకులు డెట్‌ రికవరీ ట్రైబ్యునల్‌కు, కోర్టుకు విన్నవించుకున్నాయి. ట్రైౖబ్యునల్‌ డియాజియోకు మాల్యాకు యివ్వబోయిన రూ.515 కోట్లు యివ్వకుండా అడ్డుపడింది. యుబి గ్రూపులో నిధులు అటూయిటూ యిష్టం వచ్చినట్లు దారి మళ్లించిన మాల్యా కంపెనీలతో బాటు, వాటిని ఆడిట్‌ చేసి సర్టిఫికెట్లు యిచ్చిన ప్రఖ్యాత సంస్థలపైన కూడా విచారణ సాగుతోంది. బ్యాంకులన్నీ కలిసి మాల్యా పాస్‌పోర్టు నిలిపి వేేయమని కర్ణాటక హైకోర్టును కోరాయి. దశాబ్దాలుగా నిద్రపోతున్న, రేదర్‌ రాజకీయనాయకుల అండతో తను జోకొడుతున్న ప్రభుత్వసంస్థలన్నీ ఒక్కసారి ఒక్కుమ్మడిగా మీద పడడంతో మాల్యా పారిపోయాడు!

నిజానికి యిలాటి వివాదాలు మాల్యాకు కొత్త కాదు, రకరకాల డెట్‌ రికవరీ ట్రైబ్యునల్స్‌ (డిఆర్‌టి) ఎదుట 2013 నుంచి వాదనలు జరుగుతున్నాయి. 500 హియరింగ్స్‌ అయ్యాయి కానీ బ్యాంకుల పక్షాన యిప్పటిదాకా ఏ తీర్పూ రాలేదు. యునైటెడ్‌ బ్రెవరీస్‌ హోల్డింగ్స్‌ లి. (యుబిఎచ్‌) అనే కంపెనీ యిరుసుగా మాల్యా తన సామ్రాజ్యాన్ని కట్టుకున్నాడు. దీని ద్వారానే యుబి అనే తన మద్యవ్యాపార సంస్థను రక్షించుకుంటూ వచ్చాడు. దాన్ని చూపిస్తూనే తన సంస్థలన్నిటికీ అప్పు పుట్టించుకుంటూ వచ్చాడు. 2009లో కింగ్‌ఫిషర్‌కు 1600 కోట్లు నష్టం వచ్చినా ఐడిబిఐ 900 కోట్ల అప్పు యిచ్చింది. అప్పు అడిగినప్పుడు తయారైన మొదటి నోట్‌లో నష్టాలు బాగా వస్తున్నాయన్న విషయం గుర్తు పెట్టుకోవాలని హెచ్చరిక వుంది. రెండో నోట్‌ తయారయ్యే వేళకు కింగ్‌ఫిషర్‌కు రాజాలాటి భవిష్యత్తు వుందని, కొల్లేటరల్‌ గ్యారంటీగా కింగ్‌ఫిషర్‌ బ్రాండ్‌నే చూపుతున్నపుడు యిబ్బందేముందని వాదన వినిపించారు. అప్పుడు సిఎండిగా వున్న యోగేష్‌ అగర్వాల్‌ను సిబిఐ ప్రశ్నిస్తే కింగ్‌ఫిషర్‌ బ్రాండ్‌కు, ట్రేడ్‌మార్క్‌కు రూ.4111 కోట్ల విలువుందని గ్రాంట్‌ థారన్‌టన్‌ అనే ఫైనాన్షియల్‌ కన్సల్టెంట్‌్‌ సంస్థ సర్టిఫికెట్టు యిచ్చింది అని దబాయించాడు. ఐడిబిఐ కొల్లేటరల్‌ తనఖా పెట్టించుకోలేదనీ, ఆ 900 కోట్లలో 300 ఇంగ్లండ్‌కు తరలి వెళ్లిపోయాయని, తక్కిన 600 దేశంలోని వివిధ ప్రాంతాలకు తరలాయని ఇడి అంటోంది.

2010లో కింగ్‌ ఫిషర్‌ మునిగిపోతోందన్నపుడు ఏవియేషన్‌ యిండస్ట్రీని కేంద్ర ప్రభుత్వం ఆదుకుంటోంది కాబట్టి మీరు డెట్‌-రీస్ట్రక్చరింగ్‌ (ఋణాల చెల్లింపును వాయిదా వేయడం) చేయవచ్చు అంటూ ఆర్‌బిఐ (రిజర్వ్‌ బ్యాంక్‌) స్టేటుబ్యాంక్‌ ఆఫ్‌ ఇండియా నేతృత్వంలోని బ్యాంకుల బృందానికి (కన్సార్షియం)కు అనుమతి యిచ్చింది. వాళ్లు రూ. 8 వేల కోట్ల ఋణానికి రెండేళ్ల మోరటోరియమ్‌ (సెలవు) యిచ్చి, 9 ఏళ్లలో తీరిస్తే చాలన్నారు. ఇది జరిగిన కొన్నాళ్లకు 2012 అక్టోబరులో కింగ్‌ఫిషర్‌ ఎయిర్‌లైన్సు తన ఫ్లయిట్లు ఆపేసింది. 2013 ఫిబ్రవరిలో ఏవియేషన్‌ శాఖ దాని లైసెన్సును రద్దు చేసి, దేశంలోని ఎయిర్‌పోర్టుల్లో దానికి కేటాయించిన టైమ్‌-స్లాట్స్‌ను వెనక్కి తీసుకున్నాడు. బ్యాంకులు ఘొల్లుమన్నాయి. అప్పటికి కింగ్‌ఫిషర్‌ నష్టాలు రూ.8200 కోట్లు. 17 బ్యాంకులకు రూ.7 వేల కోట్లు బాకీ పడింది. అది వడ్డీతో కలిపి యిప్పుడు రూ. 9091 కోట్లయింది. తాకట్టు పెట్టిన మాల్యా ఆస్తులు స్వాధీనం చేసుకోవడం అంత సులభం కాదు. డిఆర్‌టి ఆదేశాలు వచ్చినా బ్యాంకులు సెక్యూరిటైజేషన్‌, రికన్‌స్ట్రక్షన్‌ ఆఫ్‌ ఫైనాన్షియల్‌ ఎసెట్స్‌ అండ్‌ ఎన్‌ఫోర్స్‌మెంట్‌ ఆఫ్‌ సెక్యూరిటీ ఇంట్రస్టు యాక్ట్‌ ప్రకారం ఆస్తులపై అజమాయిషీ తీసుకుని అమ్మి తమ డబ్బు తీసుకోవాలి. మాల్యా కేసులో ఆస్తుల విలువ తరిగిపోతోంది. 2014లో బ్యాంకుల 2.30 లక్షల కింగ్‌ఫిషర్‌ షేర్లు అమ్మితే రూ.7.50 కోట్లు వచ్చాయంతే.

కంపెనీలు ప్రారంభించడం లేదా కొనడం, కొన్నాళ్లకు వాటిని అమ్మడం మాల్యాకు కొత్త కాదు. 30కు పైగా కంపెనీల్ని అలా చేసిన మాల్యా మరి కింగ్‌ఫిషర్‌ నష్టాలు తెస్తోందని గమనించగానే ఎందుకు మూసిపారేయలేదు? మూసేయకపోగా యింకా విస్తరిస్తూ ఎందుకు పోయాడు అనే ప్రశ్న వేస్తే వ్యాపారదృక్పథం కంటె సెంటిమెంటు ఎక్కువై పోయిందనే సమాధానం వస్తుంది. మాల్యా నాలుగేళ్ల వయసులో అతని తండ్రి విఠల్‌ మాల్యా అతనికో బొమ్మ కారు బహుమతిగా యిచ్చాడు. తన తండ్రి చాదస్తుడని, పిసినారి అని ఫీలయిన మాల్యా తన కొడుకు సిద్ధార్థ 18 వ పుట్టినరోజుకి రెండు రోజుల ముందు 2005 మే 9 న అతనికి విమానం బొమ్మ కాదు, సొంత విమానం కాదు, ఏకంగా ఎయిర్‌లైన్సే బహూకరించాడు. 2007లో దాన్ని అంతర్జాతీయ స్థాయికి తీసుకెళ్లి కొడుకుని మరింత సంతోషపెడదామకుంటే కనీసం 20 విమానాలుంటేనే, ఐదేళ్లగా విమానాలు నడిపిస్తూ వుంటేనే విదేశాలకు ఫ్లయిట్లు నడపవచ్చని ప్రభుత్వం నియమాలు వల్లించింది. అటూ యిటూ చూశాడు. చిన్న బజెట్‌ విమానసంస్థగా మొదలుపెట్టి నడపడానికి అవస్థ పడుతున్న ఎయిర్‌ డెక్కన్‌ కనబడింది. దాన్ని కొనేసి కలిపేసుకుంటే తన కల నెరవేరుతుందనుకున్నాడు. దాని ఫిలాసఫీ వేరు, తన కంపెనీ ఫిలాసఫీ వేరు, ఉద్యోగుల స్థితిగతుల్లో కూడా తేడా వుంది, రెండిటిని కలపడం తప్పేమో అని తోచలేదు. మాంట్‌ కార్లోలో ఒక విలాసనౌకపై జరుగుతున్న పార్టీలో వుండగా హఠాత్తుగా ఎయిర్‌ డెక్కన్‌ చైర్మన్‌ జి ఆర్‌ గోపీనాథ్‌కు ఫోన్‌ చేసి ఎవరూ వూహించనంత ధర ఆఫర్‌ చేసి కొనేశాడు.

వ్యాపారదృక్పథంతో కంటె యిలా భావోద్రేకంతో చేసిన పనులే మాల్యా కొంప ముంచాయి. కొడుకు కోసం కింగ్‌ఫిషర్‌ కొనడానికి నెలన్నర ముందే విద్యా ఛబ్డియా నుండి రూ. 1251 కోట్లకు అతను షా వాలేస్‌ కొన్నాడు. ''20 ఏళ్లగా మను ఛబ్డియా నడిపే రోజుల్నించి కొనాలని చూస్తున్నాను, ఆయన బతికుండగా కుదరలేదు, ఇన్నాళ్లకి కుదిరింది. ఈ దెబ్బతో మా యుబి కంపెనీ ఇండియాలోని లిక్కర్‌ కంపెనీలలో నెంబర్‌ వన్‌ స్థానానికి రావడమే కాదు, ప్రపంచంలోనే డియాజియో తర్వాతి స్థానం మాదే'' అని ప్రకటించుకున్నాడు. ఆ పేరు కోసం, ప్రతిష్ఠ కోసం ఎంత డబ్బు వెచ్చించడానికైనా వెరవలేదు. ఓ సారి తాజ్‌మహల్‌ హోటల్‌కి వెళ్లి 'కింగ్‌ఫిషర్‌ బియర్‌ కావాలి' అన్నాడు. 'ఇక్కడ లండన్‌కు చెందిన పిల్స్‌నెర్‌ తప్ప కింగ్‌ఫిషర్‌ సప్లయి చెయ్యం' అన్నాడు సర్వర్‌. అక్కణ్నుంచే తన మార్కెటింగ్‌ ఎగ్జిక్యూటివ్‌కు ఫోన్‌ చేసి రప్పించాడు. కింగ్‌ఫిషర్‌ అమ్మేందుకు తాజ్‌ ఒప్పుకుంది. కింగ్‌ఫిషర్‌ పేరు చేర్చిన మెన్యూ కార్డులు కొత్తగా ముద్రించడానికి అయ్యే ఖర్చు భరించడానికి కింగ్‌ఫిషర్‌ ఒప్పుకుంది. 1988లో తన 33 వ యేట మాల్యా లండన్‌లో ఒక పత్రికా సమావేశంలో ''1760లో స్థాపించిన బ్రిటిష్‌ పెయింటు కంపెనీ బెర్గర్‌ పెయింట్స్‌ను నేను కొనేస్తున్నా'' అని ప్రకటించాడు. అప్పట్లో అలాటిది వూహించనైనా వూహించలేని బ్రిటన్లు ఆశ్చర్యంలో మునిగిపోయారు. సమావేశం ముగిసిన కాస్సేపటికి యుబి గ్రూపు సిఎఫ్‌ఓ నరేశ్‌ మల్‌హోత్రాకు మాల్యా ఫోన్‌ చేసి ''ఎలాగూ ప్రకటన చేసేశాను కాబట్టి యిప్పుడు కొనడానికి డబ్బు పోగేయ్‌'' అని చెప్పాడు. అదీ మాల్యా స్టయిల్‌. ముందు నిర్ణయం, తర్వాత ఆలోచన!

ఇలాటి జూదరి మనస్తత్వంతోనే కింగ్‌ఫిషర్‌కు పేరు తీసుకురావాలని చార్జీలు పెద్దగా తీసుకోకుండా ప్రయాణీకులకు సకల సౌఖ్యాలు యిచ్చాడు. ఢిల్లీ- లఖనవ్‌ రూటులో కిట్టుబాటు కాకపోయినా రూ.3600 టిక్కెట్టే పెట్టాడు. ఫస్ట్‌ క్లాస్‌, బిజినెస్‌ క్లాసుల్లో వున్న కస్టమర్లను వ్యక్తిగతంగా పేరు పెట్టి పలకరించే సాఫ్ట్‌వేర్‌ ప్రవేశపెట్టాడు. సూప్‌ ఫ్రెష్‌గా తయారు చేయించి పెట్టించాడు. కాబిన్‌ స్టాఫ్‌ డ్రస్సును ఫ్రెంచి డ్రెస్‌ డిజైనర్‌చే డిజైన్‌ చేయించాడు. ఇదంతా దేనికి అంటే 'నేను పోటీ పడుతున్నది ఎయిర్‌ ఇండియాతో కాదు, బ్రిటిష్‌ ఎయిర్‌వేస్‌, ఎమిరేట్స్‌తో..' అనేవాడు. దేశీయవిపణిలోనే ఓ పక్క ఎయిర్‌ యిండియా, జెట్‌ ఎయిర్‌వేస్‌ వంటి ఎస్టాబ్లిష్‌డ్‌ విమానసంస్థలతో, చౌకధరల విమానయానం అందిస్తున్న ఎయిర్‌ డెక్కన్‌, ఇండిగోతో పోటీ పడుతూ యింత హంగు చేయడంతో నష్టాలు రాసాగాయి. అలాటి పరిస్థితిలో దేశీయ మార్కెట్‌ను స్థిరపరచుకుని, నష్టాలు నివారించే మార్గాలు చూడాలి కానీ విదేశాలకు విమానాలు నడపాలని చూడకూడదు. మాల్యా చూశాడు. ఎయిర్‌ డెక్కన్‌ కొనేపాటికి రెండు సంస్థలు కలిపి రూ.1602 కోట్ల నష్టాల్లో వున్నాయి. ఎయిర్‌ డెక్కన్‌కు కింగ్‌ఫిషర్‌ రెడ్‌ అని పేరు మార్చి అనుబంధసంస్థగా నడిపాడు. కొన్న 9 నెలల తర్వాత 2008 సెప్టెంబరు నుంచి విదేశాలకు విమానాలు నడిపాడు. వీటి కోసం చేసిన అప్పులకు చచ్చేటంత వడ్డీ అయ్యేది. 2008లో ఋణాల మీద కట్టవలసిన వడ్డీ రూ.104 కోట్లయితే, తర్వాతి ఏడాదికి రూ.779 కోట్లయింది.

2010 నవంబరు వచ్చేసరికి రూ.6 వేల కోట్ల నష్టం వచ్చింది. ఆ ఏడాది నవంబరులో బ్యాంకులు కింగ్‌ఫిషర్‌ ఋణాలను పునర్వ్యవస్థీకరించాయి. బ్యాంకుల కన్సార్షియం తమకు రావలసిన రూ.1355 కోట్ల ఋణానికి బదులు కింగ్‌ఫిషర్‌లో వాటాలు తీసుకుంది - అదీ మార్కెట్‌లో వున్న షేరు ధరకు 61.6% ప్రీమియం చేర్చి! అంతే కాకుండా కొత్త ఋణాలు యిచ్చింది. ఏం చేసినా పోనుపోను నష్టాలు మరింత పెరిగాయి. కానీ దాన్ని మూసేయాలంటే అతని మనసు గిలగిల్లాడింది. 2012లో జెట్‌ విమానాల ఇంధనం ధరలు ఆకాశాన్నంటాయి. గాలను ధర 3.26 డాలర్లయింది (ప్రస్తుతం 93 సెంట్లు), ఇంధనం దిగుమతిపై మన దేశం విధించే అధిక స్థాయి పన్నులు ఎలాగూ వున్నాయి. 2012లో ఫ్లయింగ్‌ లైసెన్సు కాన్సిలయింది. 2012-13 వచ్చేసరికి చూస్తే ఆదాయం రూ.683 కోట్లు, నష్టం రూ.4301 కోట్లు! దాన్ని కాపాడడానికి చాలా విన్యాసాలు చేసి, దుస్సాహసాలు చేసి సర్వనాశనమయ్యాడు. బ్యాంకులకు ఋణాలు, ఉద్యోగులకు పిఎఫ్‌, జీతాలు, ఫ్యూయల్‌ కంపెనీలకు, విమానం విడిభాగాల సప్లయిదారులకు బాకీ పడ్డాడు. 2014 లో యునైటెడ్‌ బ్యాంక్‌ ఆఫ్‌ ఇండియా, 2015లో స్టేట్‌ బ్యాంక్‌ ఆఫ్‌ ఇండియా అతన్ని విల్‌ఫుల్‌ డిఫాల్టర్‌ (తిరిగివ్వగలిగిన స్తోమత వుండి కూడా కావాలని బాకీ ఎగ్గొట్టినవాడు)గా ప్రకటించాయి. 2016 ఫిబ్రవరిలో అతని తండ్రి నెలకొల్పిన యునైటెడ్‌ స్పిరిట్స్‌ లి. అతన్ని చైర్మన్‌ పదవి నుంచి దిగిపొమ్మంది. తమకు బాకీ పడిన 9 వేల కోట్ల కోసం పబ్లిక్‌ సెక్టార్‌ బ్యాంకుల కన్సార్షియం మార్చి 2 న డెట్‌ రికవరీ ట్రైబ్యునల్‌కు వెళ్లింది. అదే రోజున మాల్యా జండా పీకేసి లండన్‌ పారిపోయాడు. కొడుకుకి ఏం సాధించి పెట్టినట్లు?

తన కోసం ప్రారంభించిన ఎయిర్‌లైన్సు యిన్ని మొగ్గలు వేస్తూ వుంటే యింతకీ సిద్ధార్థ ఏం చేస్తున్నట్లు? అతను అమెరికాలో పుట్టి, లండన్‌లో పెరిగాడు. బిజినెస్‌ మేనేజ్‌మెంట్‌లో డిగ్రీ చేసి, ఒకటి రెండు మార్కెటింగ్‌ ఉద్యోగాలు చేసి, తండ్రి రాయల్‌ ఛాలెంజర్స్‌ క్రికెట్‌ టీముకి డైరక్టరుగా వున్నాడు. కొంతకాలం దీపికా పడుకొనేతో ప్రేమవ్యవహారం నడిపాడు. అతని ఆసక్తి అంతా నటుడు కావాలనే. సిడ్‌ మాల్యా అనే పేరుతో టీవీ షోలు హోస్ట్‌ చేయడం, మోడలింగ్‌ సినిమాల్లో నటించడం అతని హాబీలు. ఇటీవలే ''బ్రాహ్మన్‌ నామన్‌'' అనే పేర ఇండియన్లు తీసిన ఇంగ్లీషు కామెడీ సినిమాలో వేషం వేశాడు. అతను మాల్యాకు, అతని మొదటి భార్య సమీరా త్యాబ్జీకి పుట్టినవాడు. సమీరా ఎయిర్‌హోస్టెస్‌గా పనిచేసేది. ఆమెకు విడాకులు యిచ్చాక విజయ్‌ మాల్యా తన 38వ యేట చిన్ననాటి స్నేహితురాలు రేఖను 1993లో పెళ్లాడాడు. ఆమెకు అప్పటికే రెండు పెళ్లిళ్లయ్యాయి. రెండో వివాహం వలన కబీర్‌ అనే ఒక కొడుకు, లైలా మెహమూద్‌ అనే ఒక కూతురు వున్నారు. ఆ కూతుర్ని మాల్యా దత్తతకు తీసుకున్నాడు. తర్వాత వీళ్లిద్దరికి యిద్దరు కూతుళ్లు పుట్టారు. ఆ విధంగా విజయ్‌ మాల్యాకు ఒకడే సొంత కొడుకు.

విజయ్‌ మాల్యా కూడా తన తండ్రి మొదటి భార్యకు పుట్టాడు. విఠల్‌ మాల్యా తండ్రి బ్రిటిషు ఆర్మీలో డాక్టరు. విఠల్‌ ఢాకాలో పుట్టాడు. బాగా చదువుకున్నవాడు. లిక్కర్‌ బిజినెస్‌లోకి వచ్చి కోట్లు గడించాడు. స్వాతంత్య్రం వచ్చాక ఇండియాలో వ్యాపారం వదులుకుని వెళ్లిపోతున్న మెక్‌డొవెల్‌ కంపెనీ కొనేశాడు. మద్యనిషేధం పెడతామని మాటిమాటికీ ప్రతీ ప్రభుత్వం ప్రకటిస్తున్నా అది ఆచరణలో అమలు కాదని గ్రహించిన దీర్ఘదర్శి అతను. 1978లో జనతా పార్టీ కేంద్రంలోకి వచ్చి దేశమంతా సంపూర్ణ మద్యనిషేధం అమలు చేస్తామని ప్రకటిస్తే అనేక మద్యసంస్థలు భయపడి కంపెనీలు అమ్మేసుకోసాగాయి. విఠల్‌ మాత్రం ధైర్యంగా ముందుకు వచ్చి వాటిని కారుచౌకగా కొనేసి మద్యవ్యాపారంలో రారాజు అయిపోయాడు. అయితే దీన్నే నమ్ముకోకుండా పెట్రో కెమికల్స్‌లో, ఫార్మాలో, ఫైనాన్స్‌లో పెట్టుబడులు పెడుతూ వచ్చి యుబి గ్రూపును నిర్మించాడు. నిర్ణయాలు తనే తీసుకుంటూ, ప్రతీదీ స్వయంగా చూసుకుంటూ, రోజూ ఖాతాలు సరిచూసుకున్నాకే నిద్ర పోయేరకం. రాజకీయనాయకులను మచ్చిక చేసుకుని, వ్యాపారంలో మోసాలు చేశాడన్న ఆరోపణలు కూడా వున్నాయి కానీ కంపెనీ వృద్ధి చెందుతూ పోయింది. 1977లో అతనికి గుండెపోటు వచ్చింది. తన వారసుణ్ని వ్యాపారంలోకి తెచ్చి బాధ్యతలు అప్పగించాలని నిశ్చయించుకున్నాడు. అతనికి మూడు పెళ్లిళ్లయ్యాయి. కానీ ఒక్కడే కొడుకు. అతనే విజయ్‌ మాల్యా!

విజయ్‌ మాల్యా తల్లి లలితా రామయ్య భర్తతో విడిపోయాక కలకత్తా వచ్చి వుండసాగింది. విజయ్‌్‌ు అక్కడే చదువుకున్నాడు. విఠల్‌ మూడు నాలుగు నెలల కోసారి చూడడానికి వస్తూ వుండేవాడు. కొడుకుపై డబ్బులు కురిపించలేదు. డబ్బు దగ్గర చాలా గట్టి. తండ్రికి హార్ట్‌ ఎటాక్‌ వచ్చినపుడు విజయ్‌ వయసు 22. తండ్రి అతన్ని తీసుకుని వచ్చి కంపెనీ బోర్డులో నియమించి కొంత తర్ఫీదు యిచ్చి 1980లో తను పెట్టుబడి పెట్టిన హెక్స్‌ట్‌ ఫార్మా కంపెనీలో అమెరికాలో పని చేయడానికి పంపించాడు. 1982లో తిరిగి వచ్చాక తండ్రికి భిన్నమైన దారిలో వెళతానని విజయ్‌ చూపించుకున్నాడు. ముంబయిలోని ఫోర్ట్‌ ఏరియాలో వున్న యుబి హెడాఫీసు శిథిలావస్థలో వుండేది. తండ్రి అక్కడే అలాగే నడిపేస్తూండేవాడు. విజయ్‌ ఆ ఆఫీసులో ఒక ఫ్లోర్‌ను బోల్డు ఖర్చుతో పూర్తిగా మార్చేసి గ్రానైట్‌తో, స్మోక్‌డ్‌ గ్లాసుతో అలంకరించి ప్రారంభోత్సవానికి తండ్రిని పిలిచినపుడు ఆయన ''డబ్బు ఖర్చు పెట్టడం ఎంత సులభం!'' అని వ్యాఖ్యానించాడు. విఠల్‌ ఐఐఎమ్‌ల నుంచి మేనేజ్‌మెంట్‌ ఎక్స్‌పర్ట్స్‌ను తీసుకుని ఆవేశకావేషాలకు లోను కాకుండా పూర్తిగా ప్రొఫెషనల్‌గా కంపెనీ నడపగా, విజయ్‌ తన స్కూలుమేట్స్‌కు, కాలేజీ మేట్స్‌కు ఉద్యోగాలిచ్చి చుట్టూ పెట్టుకున్నాడు. తండ్రి అవసరమైన చోట ఖర్చు పెడుతూ సంప్రదాయ పద్ధతుల్లో వ్యాపారం చేయగా, కొడుకు దర్జాల కోసం ఖర్చు పెట్టి 'నా వ్యాపారసామ్రాజ్యానికి నేనే బ్రాండ్‌ అంబాసిడర్ని' అని చెప్పుకున్నాడు. 'లివ్‌ లైఫ్‌ కింగ్‌ సైజ్‌' అనే స్లోగన్‌ ఆచరిస్తూన్నట్టుగా డబ్బు విరజిమ్మాడు.

''రాండివూ విత్‌ సిమి గ్రేవాల్‌'' అనే టీవీ షోలో పాల్గొనడానికి టీవీ స్టూడియోకి వెళ్లినపుడు వెనక్కాల పెద్ద వ్యాన్‌ వేసుకుని వెళ్లాడు. దానిలో వందలాది సూట్లు, షర్టులు, టైలు వున్నాయి. 'వీటిలో ఏం వేసుకోవాలో నువ్వే చెప్పు'' అన్నాడు సిమితో. విజయ్‌ మాల్యాకు విపరీతమైన గుర్తింపు తెచ్చిన కింగ్‌ఫిషర్‌ క్యాలండర్‌, యిప్పుడు అతన్ని తిట్టిపోయడానికి బాగా ఉపకరిస్తోంది. ఇటలీకి చెందిన పిరెల్లి క్యాలండర్‌ చూసి దాని కంటె మెరుగ్గా వేయించాలనే పట్టుదలతో దాన్ని మొదలుపెట్టాడు. అర్ధనగ్నంగా వుండే మోడల్స్‌తో ఆ క్యాలండర్‌ ముద్రించినందుకు కొన్నేళ్ల క్రితం ఒక రైటిస్టు ఆర్గనైజేషన్‌ అతనిపై కేసు పెడతానంది. ''వాటిని బహిరంగంగా సందుసందునా అమ్మడానికి వేయించలేదు. కొందరు సన్నిహితులకు ప్రయివేటుగా బహుమతి యివ్వడానికి వేసినదది. దానికి మోడల్స్‌గా పనిచేసిన అమ్మాయిల నెత్తి మీద తుపాకీ పెట్టి బట్టలిప్పమని నేను అడగలేదు. తమ యిష్టంతోనే వాళ్లు పోజిచ్చారు.'' అని సమాధానం చెప్పాడు విజయ్‌. తన ఘనత చాటడానికి ఫార్ములా వన్‌ రేసింగ్‌ కార్లు, ఐపిఎల్‌ టీము కొన్నాడు. ప్రపంచవ్యాప్తంగా 25 చోట్ల ఆస్తులు కొన్నాడు. నాలుగు ప్రయివేటు విమానాలున్నాయి. 250 పాతకాలపు, అరుదైన (వింటేజ్‌) కార్లు వున్నాయి. ఇండియన్‌ ఎంప్రెస్‌ పేర పెద్ద నౌక వుంది. దానిపై ఖరీదైన పార్టీలు యిస్తూ ఋణదాతలను, రాజకీయ నాయకులను బుట్టలో పెట్టాడు. అతని హోషు చూసి అటువంటి వాడికి సంబంధించిన ఏ కంపెనీ యైనా సరే మునిగే ప్రశ్న లేదనుకుంటూ బ్యాంకులు ముందుకు దూసుకుపోయి మునిగిపోయాయి.

1983 అక్టోబరులో తన 59 వ ఏట విఠల్‌ మరణించగా విజయ్‌ మాల్యా 27వ ఏట తండ్రి స్థానంలో రూ. 300 కోట్ల యుబి గ్రూపుకు చైర్మన్‌ అయ్యాడు. ఇంకో రెండేళ్లలో ఎరిక్‌సన్‌తో కలిసి యునైటెడ్‌ టెలికమ్యూనికేషన్స్‌ లి. అనే టెలికామ్‌ కంపెనీ పెట్టి ఇపిఎబిఎక్స్‌లు, ఫోన్లు, ఫాక్స్‌ మిషన్లు అమ్మ నారంభించాడు. ఇక అక్కణ్నుంచి అతను అమ్మని వస్తువు లేదు. పీజాలు, కోలాలు, పెయింట్లు, ఇంజనీరింగు, ఏవియేషన్‌, హెల్త్‌కేర్‌, కెమికల్స్‌, ఫెర్టిలైజర్స్‌, హోటళ్లు, రిసార్టులు..యిలా ఎన్నో! తాగడం అనేది దురాచారంగా పరిగణించే రోజుల నుండి, సమాజం మారుతూ వచ్చి ఇంట్లో అందరూ, ఆడా మగా కలిసి మందు కొట్టే దృశ్యాలు సినిమాల్లో చూపించే స్థాయికి వచ్చి చేరడంతో మద్యం అమ్మకాలు విపరీతంగా పెరిగి, మాల్యా ఎదుగుతూ పోయాడు. కొత్తగా ఏదైనా కంపెనీ యీ వ్యాపారంలోకి వచ్చి తన బ్రాండ్‌ను మార్కెట్‌లోకి తేవాలంటే యాడ్స్‌ యివ్వాలి. కానీ మద్యం యాడ్స్‌పై నిషేధం వుంది. అందువలన పాత కంపెనీకే లాభం. పైగా విజయ్‌ మాల్యా తను అమ్మే బియర్‌, లిక్కర్‌ బ్రాండ్‌ల పేర్లను తన యితర వ్యాపార ఉత్పత్తులకు పేర్లగా పెట్టి ఆ పేర్లు జనాల నాలికలపై ఆడేట్లు చేశాడు. ఎయిర్‌లైన్స్‌కి పెట్టిన కింగ్‌ఫిషర్‌, ఐపిఎల్‌ టీముకి పెట్టిన రాయల్‌ ఛాలెంజర్స్‌ - యివన్నీ అతని బ్రాండ్‌ల పేర్లే.

ఆ విధంగా లిక్కర్‌ కంపెనీ నుంచి వచ్చిన ఆదాయంతోనే అతను అనేక కంపెనీలు ఎడాపెడా కొంటూ పోయి 2007 నాటికి తన గ్రూపును 2.1 బిలియన్‌ డాలర్ల ఆదాయం వచ్చే గ్రూపుగా చేశాడు. 2012లో కింగ్‌ఫిషర్‌ మూతపడేనాటికి అతని స్పిరిట్‌ వ్యాపారానికి రూ.9187 కోట్ల టర్నోవరు వుంది, రూ.1060 కోట్ల లాభం వుంది. బియర్‌కైతే రూ.5800 కోట్ల టర్నోవరు, రూ. 465 కోట్ల లాభం. ఇంత చేసినా షేర్‌హోల్డర్లకు లాభం చేకూర్చలేదని, డివిడెండ్లు సరిగ్గా యివ్వలేదని అంటారు. 1998 నవంబరులో విజయ్‌ మాల్యా రూ.18 కోట్లు పెట్టి శబరిమల అయ్యప్ప గుడికి 32 కిలోల బంగారం, గర్భగుడికి బంగారుతాపడం చేయించాడని పేపర్లలో వార్తలు వచ్చాయి. అయితే ఆ డబ్బు మాల్యా స్వయంగా యివ్వలేదు. యుబి గ్రూపు నుంచి యిచ్చాడు. బాలన్స్‌ షీటులో చివర్న ఎక్కడో రాశారట. ఆ విషయమై ఎజిఎమ్‌ (సంవత్సరానికి ఓ సారి జరిగే జనరల్‌ బాడీ మీటింగు)లో ఒక వాటాదారుడు ప్రశ్నిస్తే మాల్యా అనుయాయులు అతని నోరు నొక్కబోయారట. అతను యింకా గట్టిగా వాదిస్తూంటే 'మద్యవ్యాపారం చాలా చిక్కుల్లో వుంది, అందువలన అందరు షేర్‌హోల్డర్ల తరఫున నేను దేవుడి ఆశీస్సులు కోరుతూ విరాళాలు యిచ్చాను' అని మాల్యా సమాధానమిచ్చాడట.

దేవుడి ఆశీస్సుల మాట ఎలా వున్నా కింగ్‌ఫిషర్‌ కోసం, తన పేర ఆస్తులు కొనడానికి నిధుల తరలింపు కోసం మాల్యా తన యుబి గ్రూపుని పిండేశాడు. దాంతో సప్లయిర్లు, ఉద్యోగులు, వాటాదారులు అందరూ గగ్గోలు పెట్టారు. ఆ పరిస్థితిలోంచి బయట పడడానికి 2013 జులైలో డియాజియోకు యుఎస్‌ఎల్‌లో మెజారిటీ వాటా అమ్ముకోవలసి వచ్చింది. అమ్మకాల టైములో యుఎస్‌ఎల్‌ బోర్డు రూ.2 వేల కోట్ల గోల్‌మాల్‌ జరిగిందని కనిపెట్టింది. ఆ కంపెనీ నుంచి యుబి హోల్డింగ్స్‌కు రూ.1337 కోట్లు తరలించారని బయటకు రావడంతో బోర్డు మాల్యాను పదవిలోంచి దిగిపోమని 2015 ఏప్రిల్‌లో అడిగింది. అది అతని అహాన్ని దెబ్బ తీసింది. చివరకు పది నెలల తర్వాత రాజీ పడి 75 మిలియన్‌ డాలర్లు తీసుకుని బయటకు వెళ్లిపోవడానికి ఒప్పుకున్నాడు. దానిలో అతనికి 3.99% వాటా వుంటే దానిలో 52.8% బ్యాంకులకు తాకట్టు పెట్టాడు. అందువలన 1.9% వాటా మిగిలింది. దాని విలువ రూ.666 కోట్లు. యుబిలో స్కాటిష్‌ అండ్‌ న్యూ కాజిల్‌ అనే విదేశీ సంస్థ 2202లో పెట్టుబడి పెట్టింది. దాన్ని కొనడం ద్వారా హెంకీన్‌ అనే నెదర్లాండ్స్‌ సంస్థ యిప్పుడు యుబిలో 42% వాటాదారయింది. మాల్యాకు యుబిలో వున్న 32.3% వాటాలో 48% యిప్పుడు బ్యాంకుల తాకట్టులో వుంది. అతని చేతిలో వున్న వాటాల విలువ రూ.3609 కోట్లు.

కింగ్‌ఫిషర్‌ ఎయిర్‌లైన్స్‌ను హోల్డ్‌ చేస్తున్న యుబిఎచ్‌ఎల్‌ రియల్‌ ఎస్టేటులో కూడా వ్యాపారం చేసి మట్టి కరిచింది. దాని మార్కెట్‌ కాపిటలైజేషన్‌ ప్రస్తుతం రూ. 131 కోట్లు మాత్రమే. ఒకప్పుడు రూ.1378 రేటు పలికిన దాని షేరు యిప్పుడు రూ.19.50 పలుకుతోంది. దానిలో అతనికి వున్న 26.9% వాటాలో 28.8% బ్యాంకుకు తాకట్టు పెట్టడం వలన అతని వాటా విలువ రూ.27 కోట్లు. తండ్రి ద్వారా సంక్రమించిన హెక్స్‌ట్‌, సనోఫి వంటి కంపెనీల్లో వాటాలు మాల్యా అమ్ముకున్నాడు. మంగళూరు కెమికల్స్‌, ఫెర్టిలైజర్స్‌ అనే కంపెనీని నష్టాల్లో వుండగా తీసుకుని దాన్ని లాభాల బాట పట్టించాడు మాల్యా. కానీ దానిలో మెజారిటీ వాటా జువారీ ఆగ్రోకు చెందిన పొద్దార్లు కొనేశారు. ఇప్పుడు మాల్యాకు 21.9% వాటా వుంది, దానిలో 26.6% తాకట్టు పెట్టడం వలన మిగిలిన అతని వాటాల విలువ రూ.87.3 కోట్లుంది. యుబి ఇంజనీరింగులో 40.7% వాటా విలువ రూ.5.50 కోట్లు. ఇలా చూస్తే మాల్యాకు కంపెనీ వాటాల ఆస్తే రూ. 4400 కోట్లుంది. ఇది కాక ప్రపంచవ్యాప్తంగా ఆస్తులున్నాయి.

2014 సెప్టెంబరులో యునైటెడ్‌ బ్యాంక్‌ ఆఫ్‌ ఇండియా తన డైరక్టర్లతో సమావేశం ఏర్పాటు చేసి తమకు రూ. 430 కోట్లు బాకీ పడిన విజయ్‌ మాల్యాను విల్‌ఫుల్‌ డిఫాల్టరుగా ప్రకటించింది. అప్పటివరకు ఏ బ్యాంకు మాల్యాపై యిలాటి ముద్ర కొట్టలేదు. అలా ముద్ర పడితే భవిష్యత్తులో అతని ప్రాజెక్టులకు అప్పు పుట్టదు. అందువలన దాన్ని సవాలు చేస్తూ మాల్యా కలకత్తా హైకోర్టుకి వెళ్లాడు. ఆర్‌బిఐ రూల్సు ప్రకారం ఎవరు విల్‌ఫుల్‌ డిఫాల్టరో తేల్చే గ్రీవియన్స్‌ రిడ్రెసల్‌ కమిటీలో ముగ్గురు సభ్యులుండాలి. కానీ బ్యాంకు ఏర్పరచిన కమిటీలో నలుగురు సభ్యులున్నారనే సాంకేతిక కారణం చూపి కోర్టు బ్యాంకుకు వ్యతిరేకంగా తీర్పు యిచ్చింది. ఇలా మాల్యాకు సాయపడింది. 2015 నవంబరులో స్టేట్‌ బ్యాంక్‌ ఆఫ్‌ ఇండియా తమకు రూ.1600 కోట్లు బాకీ పడిన మాల్యాను, అతని కింగ్‌ఫిషర్‌ ఎయిర్‌లైన్సును, యుబి హోల్డింగ్స్‌ను విల్‌ఫుల్‌ డిఫాల్టరుగా ప్రకటించింది. 2013లో బ్యాంకులు తమ రూ.6493 కోట్ల ఋణం తిరిగి యిమ్మనమని మాల్యాను అడిగినప్పుడు అతను డియాజియో తన షేర్లను రూ.5000 కోట్లకు కొనబోతోందని నచ్చచెప్పాడు. ఫైనల్‌గా వచ్చిన ఆఫర్‌ రూ.2400 కోట్లకు! అది కూడా సుప్రీం కోర్టు నిలిపి పెట్టింది. ఇప్పుడు బ్యాంకులకు దక్కుతున్నదేమిటి? ఇప్పటివరకు తనఖా పెట్టిన షేర్లు అమ్మగా రూ.1200 కోట్లు వచ్చింది. రూ.1250 కోట్లు కర్ణాటక హైకోర్టు డిపాజిట్లలో వుంది. మాల్యా ఎప్పుడు తిరిగి వస్తాడో, ఎంత తిరిగి యిస్తాడో దేవుడికే తెలియాలి. గత ప్రభుత్వాలన్నిటినీ ఎడాపెడా వాడుకున్న మాల్యా ప్రస్తుత ప్రభుత్వాన్ని కూడా మచ్చిక చేసుకుని దేశం విడిచి పారిపోయాడు. అతని పలుకుబడి అలాటిది.

2003లో మాల్యా రాజకీయరంగప్రవేశం చేశాడు. జనతా పార్టీని పునర్ధురించి తన అభ్యర్థులను కర్ణాటకలోని 224 స్థానాల్లో పోటీకి నిలిపాడు. ఒక్కరంటే ఒక్కరు కూడా గెలవలేదు. కాంగ్రెసు, దేవెగౌడ నాయకత్వంలోని జెడి(యస్‌) మద్దతుతో 2004లో స్వతంత్ర సభ్యుడిగా రాజ్యసభకు వెళ్లాడు. ఆరేళ్ల తర్వాత జెడి(యస్‌)కు యీ సారి కాంగ్రెసు స్థానంలో బిజెపి తోడైంది. జూన్‌లో ఆ సభ్యత్వం పూర్తవుతోంది. మాల్యా స్నేహితులు అన్ని పార్టీల్లో వున్నారు. శరద్‌ పవార్‌తో స్నేహం మరీ గట్టిది. మాల్యా అమ్మే ఫోర్‌ సీజన్స్‌ వైన్‌ కోసం శరద్‌ పవార్‌ నియోజకవర్గం బారామతిలోని ద్రాక్ష కొంటాడు. బారామతిలోని కోఆపరేటివ్‌ బ్యాంకులు, యితర బ్యాంకులు శరద్‌ పలుకుబడితో మాల్యాకు దన్నుగా నిలిచాయి. శరద్‌ పార్టీ సహచరుడు ప్రఫుల్‌ పటేల్‌ ఏవియేషన్‌ మంత్రిగా మాల్యాకు చేసిన సాయం అంతాయింతా కాదు.

నిజానికి కింగ్‌ఫిషర్‌ ఎయిర్‌లైన్సుకు ప్రాథమిక అనుమతులు, మొట్టమొదటి ఎన్‌ఓసి (నిరభ్యంతర పత్రం) వాజపేయి హయాంలో వచ్చింది. దానికి కారణం మాల్యాకు, ప్రమోద్‌ మహాజన్‌కు వున్న సాన్నిహిత్యం అంటారు. 2004లో ప్రభుత్వం మారగానే ప్రఫుల్‌ పటేలే ఏవియేషన్‌ మంత్రిగా రావడంతో మాల్యా పంట పండింది. ఏవియేషన్‌ పరిశ్రమను మీరందరూ ప్రోత్సహించాలంటూ అతను బ్యాంకుల చేత కింగ్‌ఫిషర్‌కు అప్పులిప్పించాడు. అన్ని ఎయిర్‌పోర్టులలో మంచిమంచి స్లాట్స్‌ యిప్పించాడు. 2008-09లో ఆయిల్‌ కంపెనీలు దానికి ఇంధనం యివ్వడానికి నిరాకరిస్తూ వుంటే వాళ్లకు నచ్చచెప్పాడు. 2012లో పటేల్‌ వెళ్లిపోయి అజిత్‌ సింగ్‌ వచ్చాడు. అతనూ మాల్యాకు మిత్రుడే. డిజిసిఎ (డైరక్టర్‌ జనరల్‌ ఆఫ్‌ సివిల్‌ ఏవియేషన్‌)గా వున్న ఇకె భారత్‌ కింగ్‌ఫిషర్‌ ఎయిర్‌లైన్స్‌ ఉద్యోగులకు పడిన బకాయిల గురించి, ఆర్థికస్తోమత గురించి కలవరపడి వారికి వ్యతిరేకంగా నోట్‌ రాస్తే అజిత్‌ సింగ్‌ రాత్రికి రాత్రి అతన్ని మార్చేశాడు. ఇప్పుడు కేంద్రమంత్రిగా వున్న పీయూష్‌ గోయల్‌ 2004 నుంచి 2008 వరకు స్టేటు బ్యాంక్‌ బోర్డు సభ్యుడిగా వుండి కింగ్‌ఫిషర్‌కు ఋణాల మంజూరీలో సాయపడ్డాడట. కర్ణాటక రాజకీయనాయకులందరూ, వివిధ పార్టీలకు చెందిన రామకృష్ణ హెగ్గడే, ఎస్‌ఎమ్‌ కృష్ణ, దేవెగౌడలతో సహా - మాల్యాకు ఆప్తులే. ప్రభుత్వంలో యింత అండదండలున్నాయి కాబట్టే మాల్యాపై బ్యాంకులు తప్ప తక్కినవేవీ ఒత్తిడి తేవటం లేదు.

కింగ్‌ఫిషర్‌ వైఫల్యాన్ని ఒక వ్యక్తి వైఫల్యంగా చూడడం సరికాదు. కొన్ని దశాబ్దాలుగా ప్రభుత్వం అనుసరిస్తున్న విధానంలోనే లోపముంది. పబ్లిక్‌ సెక్టార్‌ కంపెనీలను చిన్నచూపు చూడడం, వాటి మానాన వాటిని స్వతంత్రంగా నడవనీయకుండా తనకు కావలసినవారిని నియమించడం, వారి తప్పుడు విధానాల వలన నష్టాలు వస్తే సంస్థకు, ఉద్యోగులకు, ప్రజలకు, సమాజానికి దండన విధించడం - యిదే జరుగుతోంది. ప్రయివేటు సెక్టార్‌ దగ్గరకు వచ్చేసరికి అన్ని విధాల కన్సెషన్లు యిస్తున్నారు. నేలబారు ధరలకు భూమి యివ్వడం, గ్యారంటీలు సరిగ్గా చూసుకోకుండా ఋణాలివ్వడం, వాళ్లు నిధులు పక్కకు మరలిస్తూంటే కళ్లు మూసుకోవడం, ఋణాలు తిరిగి యివ్వకపోతే విపరీతంగా గడువులు పెంచడం, గడువు తీసుకుని వాళ్లు కట్టకుండా కూర్చున్నా వెంటనే చర్య తీసుకోకపోవడం జరుగుతోంది. రూ.500 కోట్లకు మించిన విల్‌ఫుల్‌ డిఫాల్టర్ల పేర్లు చెప్పమని ఫిబ్రవరిలో సుప్రీం కోర్టు ఆదేశించినా ఆర్‌బిఐ వెనకాడుతోంది. సీల్డ్‌ కవర్లో యివ్వకుండా బహిరంగంగా చెప్పేస్తే ప్రజలకు బ్యాంకింగ్‌ వ్యవస్థపై నమ్మకం పోతుందని, దేశ ఆర్థిక వ్యవస్థ కుప్పకూలుతుందని వాదిస్తోంది. అంటే తప్పు చేసిన కార్పోరేట్లను వెనకేసుకుని వస్తూన్నట్లే కదా!

''నేను 2013లోనే ఆర్థికమంత్రి చిదంబరంకు లేఖ రాశాను - 10 గ్రూపులకు రూ.5.50 లక్షల కోట్ల అంటే మన దేశంలో ని బ్యాంకింగ్‌ వ్యవస్థలో 98% - ఋణాలు తీసుకున్నాయని! కొద్ది మందిపై అంత పెట్టుబడి పెట్టడం అది ఎంత రిస్కో ఆలోచించండి. అప్పణ్నుంచి ఆర్‌బిఐ కానీ ప్రభుత్వం కానీ ఏమీ చేయలేదు.'' అంటాడు రాజీవ్‌ చంద్రశేఖర్‌ అనే ఎంపి. ప్రపంచ వ్యాప్తంగా చోటు చేసుకునే ఒడిదుడుకుల వలన ఓడలు బళ్లవుతాయి. జెపి గ్రూపు 2006-12 మధ్య రియల్‌ ఎస్టేటు, పవర్‌, సిమెంటు రంగాల్లో భారీ పెట్టుబడులు పెట్టింది. ఆర్థికసంక్షోభం కారణంగా రియల్‌ ఎస్టేటు, సిమెంటు రేట్లు పడిపోయి 2015 మార్చి నాటికి గ్రూపు రూ.85,726 కోట్లు బాకీ పడింది. 2015 సెప్టెంబరులో రూ. 11,705 కోట్లు బాకీ పడిన 1164 మంది విల్‌ఫుల్‌ డిఫాల్టర్ల పేర్లు స్టేటు బ్యాంక్‌ ఆఫ్‌ ఇండియా ప్రకటించింది. ఈ ఫిబ్రవరిలో పంజాబ్‌ నేషనల్‌ బ్యాంక్‌ రూ.10,869 కోట్లు బాకీ పడిన 904 మంది విల్‌ఫుల్‌ డిఫాల్టర్ల పేర్లు వెల్లడించింది. బ్యాంకు ఋణాలిచ్చిన ఎన్‌పిఏలు (నిరర్ధక ఆస్తులు) రూ.4 లక్షల కోట్ల వున్నాయని ఆర్థిక సహాయమంత్రి జయంత్‌ సిన్హా యిటీవల పార్లమెంటులో చెప్పారు. 2015-16లో పబ్లిక్‌ సెక్టార్‌ బ్యాంకులు రూ.8033 కోట్లు మాఫీ చేశాయి. ఇదీ ప్రైవేటు సెక్టార్‌ పరిస్థితి.

పబ్లిక్‌ సెక్టార్‌ కంపెనీల వద్దకు వచ్చేసరికి లాభాల్లో వుంటే వాటాలు అమ్మేసుకుని ప్రభుత్వం డబ్బు చేసుకుంటోంది. అలా అమ్మేయగా వచ్చిన డబ్బును నష్టాల్లో వున్న మరో పబ్లిక్‌ సెక్టార్‌ యూనిట్‌లో పెట్టి ఆదుకున్నా, కొత్తగా యూనిట్‌ పెట్టినా అదో పద్ధతిగా వుండేది. పబ్లిక్‌ సెక్టార్‌ కంపెనీ నష్టాల్లో వుంటే మూసేస్తున్నారు లేదా ప్రయివేటు సెక్టార్‌కు కట్టబెట్టి, వాళ్లు స్థిరాస్తులు విక్రయించుకుని లాభపడేట్లు చూస్తున్నారు. పబ్లిక్‌ సెక్టార్‌కి కార్మిక సంక్షేమానికై, ప్రజా సంక్షేమానికై నిధులు వెచ్చించవలసిన సామాజిక బాధ్యత నెత్తిన వుంటుంది. ప్రయివేటు సెక్టార్‌ దగ్గరకు వచ్చేసరికి కార్మికుల పిఎఫ్‌ తినేస్తున్నారు. కింగ్‌ఫిషర్‌ విషయంలో తన ఉద్యోగులకు జీతాలివ్వలేదని, పిఎఫ్‌ కట్టకుండా ఖర్చుపెట్టేశాడని యిప్పుడు బయటకు వచ్చింది. 3 వేల మంది ఉద్యోగులకు అతను బాకీ పడ్డది రూ.312 కోట్లు. 2015 డిసెంబరులో గోవాలోని కింగ్‌ఫిషర్‌ విల్లాలో జరుపుకున్న షష్టిపూర్తి ఫంక్షన్‌కు అంతకంటె ఎక్కువ ఖర్చుపెట్టాడు. ఇప్పుడతను లండన్‌ శివార్లలో 30 ఎకరాల ఎస్టేటులో వుంటున్నాడు. నమ్ముకున్న వుద్యోగుల కొంప కూల్చి, బ్యాంకుల్లో డబ్బు దాచుకున్న ప్రజల ఉసురు పోసుకుని తిరుపతి దేవుడికి 11 కిలోల బంగారం యిచ్చాను, టిప్పుసుల్తాన్‌ కత్తి కొన్నాను, గాంధీ కళ్లజోడు కొన్నాను అంటే ఎవరిక్కావాలి? ఇలా పిఎఫ్‌ కట్టకుండా జల్సా ఉడాయించే కంపెనీలు ఎన్ని వున్నాయో ప్రస్తుతానికి తెలియదు. సహారా గ్రూపులా కంపెనీ దివాలా తీసినప్పుడే బయటకు వస్తుంది. కార్మిక మంత్రిగా వుండే రోజుల్లో కెసియార్‌ యీ విషయంలో కార్మికుల పొట్ట కొట్టి, ప్రయివేటు సెక్టార్‌కు ఎంత మేలు చేశారో ఆంధ్రజ్యోతి సీరీస్‌ వేసింది. అది యుపిఏ ప్రభుత్వం, ఇప్పుడున్నది ఎన్‌డిఏ ప్రభుత్వం. ఈ ప్రభుత్వ హయాంలోనే మాల్యా పారిపోయాడు. పారిపోయిన లలిత్‌ మోదీకు కేంద్రమంత్రి సిఫార్సు చేశారు. ప్రభుత్వంలో ఏ 'ఏ' వున్నా ధోకాసురులకు ఢోకా లేదని తేలుతోంది. - (సమాప్తం) ఎమ్బీయస్‌ ప్రసాద్‌ (ఏప్రిల్‌ 2016)

ఏప్రిల్‌ 24 వీక్లీకై ఎమ్బీయస్‌ : మెహబూబా దారి కొచ్చిన విధం

కశ్మీర్‌లో మూడు నెలల పాటు అనిశ్చిత స్థితి కొనసాగి..సాగి చివరకు యీ నెల 4 న మెహబూబా తొలి మహిళా ముఖ్యమంత్రిగా పగ్గాలు పట్టిందని అందరికీ తెలుసు. ఇన్నాళ్లెందుకు ఆలస్యమైందో కూడా జనాలకు తెలుసు. అధికారం కోసం బిజెపితో పొత్తు పెట్టుకుని తన తండ్రి అప్రతిష్ఠ పాలై, తన పార్టీకి పలుకుబడి తగ్గిందని, తండ్రి ఒప్పుకున్న ప్యాకేజీకి మించి బిజెపి వద్ద నుంచి ఏదైనా రాబడితే తప్ప కశ్మీరు ప్రజలను మెప్పించలేనని, తను నాయకురాలిగా నెగ్గుకు రాలేనని మెహబూబా అనుకుంది. 2014 వరదబాధితులకు నష్టపరిహారం పెంచాలని, రెండు హైడెల్‌ పవర్‌ ప్రాజెక్టులు మంజూరు చేయాలని, కొన్ని ప్రాంతాల్లోనైనా భారతసైన్యానికి యిచ్చిన ప్రత్యేక అధికారాలు తొలగించాలని ఆమె పట్టుబట్టి కూర్చుంది. అవి సాధిస్తే తండ్రిని మించిన గడుగ్గాయి అని యిమేజి వస్తుందని, అప్పుడు బిజెపితో పొత్తు పెట్టుకున్నందుకు కశ్మీరు లోయలో తన పార్టీ అభిమానులు శాంతిస్తారని లెక్క వేసింది. కానీ ఆమె చేసిన డిమాండ్లకు తలవొగ్గితే బిజెపికి జమ్మూలో పరువు పోతుంది. అధికారం కోసం అవధికి మించి రాజీ పడిందన్న పేరు వస్తుంది. అందుకని బిజెపి మౌనంగా పరిశీలిస్తూ కూర్చుంది.

..కూర్చుంది అనడానికి లేదు, పైకి ఏమీ అనకుండానే మెహబూబాకు పొగ పెట్టింది. 'కశ్మీరులో ముఖ్యమంత్రి లేకపోయినా ఫర్వాలేదు, అరాచకమై పోలేదు, పనులు ఆగిపోలేదు' అనే సంకేతం అందరూ గ్రహించేట్లు, గవర్నరు ద్వారా పనులు చేయించసాగింది. 2014 నాటి వరదబాధితులకు యివ్వవలసిన రెండవ విడత సహాయాన్ని గవర్నరు ఎన్‌ఎన్‌ వోహ్రా చేతుల మీదుగానే విడుదల చేసింది. వరదలు రావడానికి కారణం రీ­లమ్‌ నదిలో యిసుక మేట వేసుకుని పోవడం. ఆ మేట తీసేసే డ్రెడ్జింగ్‌ పనులు గవర్నరు ఆరంభించాడు. అంతేకాదు, రాజకీయనాయకుల ఫక్కీలో జనరంజకంగా - నెల రేషనులో యిచ్చే బియ్యం కోటాను 5 కిలోల నుండి 7 కిలోలకు పెంచాడు. వీటన్నిటితో బాటు శ్రీనగర్‌ వాసులకు సైన్యం అంటే కోపం అని తెలుసు కాబట్టి, టాటూ గ్రౌండ్స్‌లోంచి ఆర్మీ క్యాంప్‌ను ఎత్తివేయించాడు. ఇలా ముఖ్యమంత్రి లేకుండానే పనులు చకచకా జరిగిపోతూ వుండడంతో ప్రజలు సంతోషపడసాగారు. చేసెడివాడు గవర్నరయినా, చేయించెడిది కేంద్రంలోని బిజెపి అని అందరికీ తెలుసు కాబట్టి, బిజెపికి కూడా పేరు రాసాగింది.

'ఎవరో ఒకరు ముఖ్యమంత్రై మన నెత్తి కెక్కి వుద్ధరించేదేముంది? మెహబూబా పదవిలోకి వచ్చిన రాకపోయినా నష్టమేమీ లేదు' అని జనాలు అనుకుంటూండడం పిడిపిని కలవర పరచింది. ఇంకొన్నాళ్లు కొండెక్కి కూర్చుంటే కొండ దిగే అవసరమే పడదేమో అనసాగారు కొంతమంది పిడిపి నాయకులు. అబ్బే యింతకాలం బిగిసి కూర్చుని, ఏమీ సాధించకుండా వదిలేస్తే లోకువై పోతాం, యింకా కొన్నాళ్లు ఆగితే మంచిది అని మరి కొందరు పిడిపి నాయకులు వాదించసాగారు. పిడిపిలో లుకలుకలు రాసాగాయి. ఇది కూడా బిజెపి పుణ్యమే అంటారు. బిజెపి అనుకూలురైన పిడిపి నాయకులు మెహబూబాతో ''మనం బిజెపితో పొత్తు పెట్టుకోకపోతే వాళ్లు ఎన్నికలు పెడతారు. వాళ్లు జమ్మూలో ఎటూ గెలుస్తారు. దానితో పొత్తు కారణంగా కశ్మీరు లోయలో మన పార్టీ పలుకుబడి పోయింది. నువ్వు ముఖ్యమంత్రి అయ్యి బాగా పరిపాలించి మంచిపేరు తెచ్చుకుంటే ఏమో కానీ, యిప్పటికిప్పుడు ఎన్నికలంటే మన పార్టీ చావుదెబ్బ తినడం ఖాయం' అని భయపెట్టసాగారు. తక్కిన పిడిపి వారు ''ఇప్పటికైనా బిజెపితో తెగతెంపులు చేసుకుని, ప్రజలు క్షమాపణలు చెప్పుకుంటే ఎన్నికల్లో గెలిచేస్తాం'' అని వాదించారు. ''అంత ముఖ్యమంత్రి పదవి అక్కరలేని మెహబూబాను బతిమాలడడం దేనికి? మనలో ఎవరో ఒకరు ముఖ్యమంత్రి అయితే పోలా?' అని మరి కొందరు పిడిపి నాయకులు అనుకోసాగారు. ఇవన్నీ చూసి కంగారు పడిన మెహబూబా ఆఖరిసారిగా బిజెపికి రాయబారమంపింది. కానీ బిజెపి రాయబారి రామ్‌ మాధవ్‌ ''మీ నాన్నతో ఒప్పుకున్న దాన్ని మించి యింకో అంగుళం కూడా ముందుకు జరిగేది లేదు. హైడల్‌ ప్రాజెక్టూ లేదు, సైన్యం విశేషాధికారాల రద్దు లేదు, వరదసాయం పెంపూ లేదు, ఏం చేసుకుంటావో చేసుకో'' అని చెప్పేశాడు.

ఏం చేయాలో పాలుపోని మెహబూబా ఆగిన కొద్దీ పార్టీకి నష్టమే తప్ప లాభం యిసుమంతైనా లేదని గ్రహించినదై, మార్చి 23 న మోదీని కలిసి చూసి, చివరకు పొత్తుకు ఒప్పుకుని ముందుకు సాగింది. ఎందుకంటే కేంద్ర పరిపాలనలోకి వచ్చాక రాష్ట్రప్రభుత్వ యంత్రాంగంలో మతపరమైన చీలిక వచ్చేసింది. జమ్మూలో హిందూ అధికారులదే పైచేయి, కశ్మీరులో ముస్లిం అధికారులదే పైచేయి. ఎంతో రాజకీయ అనుభవజ్ఞుడైన ముఫ్తీ ముఖ్యమంత్రిగా వున్న రోజుల్లోనే జమ్మూకు సంబంధించిన బిజెపి ఎమ్మెల్యేలు అతన్ని ఖాతరు చేసేవారు కారు. ఈ పరిస్థితుల్లో రెండు ప్రాంతాలపై అదుపు సంపాదించాలంటే స్థానిక నాయకులే పూనుకోవాలి. పరిస్థితి యిలా విషమించడానికి మెహబూబా మూర్ఖత్వమే కారణం అని కశ్మీరు ప్రజలు భావిస్తే పార్టీ మూసుకోవాలి. పైగా అతిత్వరలో శ్రీనగర్‌లో మునిసిపల్‌ ఎన్నికలు జరగబోతున్నాయి. అది విభజనవాదులకు నెలవు. అక్కడ పార్టీ తగిన స్థానాలు సంపాదించుకో లేకపోతే యిక తన నాయకత్వానికే ఎసరని గ్రహించిన మెహబూబా చివరకి విధిలేక ముఖ్యమంత్రి విధులు చేపట్టింది.

మెహబూబా యిన్నాళ్లూ ఎంపీగా వుంది. మంత్రిగా పనిచేయలేదు, పాలనానుభవం లేదు, ఎకాయెకి ముఖ్యమంత్రి స్థానం అంటే ఎలా అని జంకుతూంటే ప్రథమ కబళే మక్షికాపాతః అన్నట్టు పార్టీ సీనియర్‌ లీడరు, ఎంపీ తారిఖ్‌ హమీద్‌ కర్రా ప్రమాణస్వీకార కార్యక్రమానికి హాజరు కాలేదు. ''హసీబ్‌ ద్రాబు, నయీమ్‌ అఖ్తర్‌లు పార్టీని చీల్చడానికి ప్రయత్నించారు. వారిని దూరంగా పెట్టమని ఆమెకు చెప్పాను. వినలేదు. వాళ్లకు మంత్రి పదవులిస్తోంది. పార్టీ సంక్షోభంలో వున్నపుడు ఆత్మపరిశీలన ముఖ్యం. అది ఆమె చేయటం లేదు. పక్కలో పామును పడుక్కోబెట్టుకుంటోంది.'' అని ఘాటుగా విమర్శించాడు. ముఫ్తీ పోగానే సోనియా పరామర్శకు వచ్చినప్పుడు కావాలంటే మేం మద్దతిస్తామని సూచన యిచ్చిందట. కానీ మెహబూబా ఆ ఉచ్చులో పడలేదు. అందువలన కాబోలు ప్రమాణస్వీకారం ఫంక్షన్‌కు కాంగ్రెసు గైరుహాజరైంది. 'అప్రజాస్వామికంగా యితర రాష్ట్రాలలో కాంగ్రెసు ప్రభుత్వాలను కుప్పకూలుస్తున్న బిజెపి వైఖరికి నిరసన తెలుపుతూ..' అని కారణం చెపుతూ బిజెపి-పిడిపి అనైతిక పొత్తును నిరసిస్తూ కూడా.. అని చేర్చింది. పొత్తు కుదరకపోతే మళ్లీ ఎన్నికలు వస్తాయేమో, యింకోసారి అదృష్టాన్ని పరీక్షించుకోవచ్చని ఆశ పెట్టుకున్న ఒమార్‌ అబ్దుల్లా పిడిపి వాళ్లను వెక్కిరించాడు - ''మంత్రులుగా ప్రమాణస్వీకారం చేశాక అందరూ 'భారతమాతాకీ జై' అని కోరస్‌ పాడతారా?' అని. కశ్మీరులోయలో అలాటి నినాదం యిచ్చిన పార్టీని ఎలా చూస్తారో అందరికీ తెలుసు.

ముఖ్యమంత్రి పదవి చేపట్టగానే మెహబూబా ఫైళ్లు గబగబా పరిగెట్టాలని, అవినీతిని సహించనని యిలాటి రొటీన్‌ కబుర్లు వల్లించింది. చేతలెలా వుంటాయో కాలమే చెపుతుంది. - ఎమ్బీయస్‌ ప్రసాద్‌ (ఏప్రిల్‌ 2016)

ఏప్రిల్‌ 25 వీక్లీకై ఎమ్బీయస్‌ : డాలరు నోటుపై ఒకప్పటి బానిస

20 డాలర్ల నోటుపై హేరియట్‌ టబ్‌మన్‌ అనే ఆఫ్రో-అమెరికన్‌ మహిళ బొమ్మ ముద్రించాలన్న అమెరికన్‌ ప్రభుత్వపు నిర్ణయం యీ రోజే వెలువడింది. ఏడాదికి పైగా సాగిన తర్జనభర్జనల తర్వాత, 6 లక్షల మంది పాల్గొన్న అభిప్రాయసేకరణ తర్వాత తొలిసారి మహిళ చిత్రంతో కరెన్సీ నోటు రాబోతోంది. మహిళల చిత్రాలతో నాణాలు వచ్చాయి. ఎప్పుడో ఒక డాలరు సిల్వర్‌ సర్టిఫికెట్‌పై మార్తా వాషింగ్టన్‌ బొమ్మ వేశారు కానీ డాలరుపై ఎప్పుడూ వేయలేదు. ఈ నాటి నిర్ణయానికి బీజం 2015 జనవరిలో పడింది. దొంగనోట్లు ముద్రించడానికి అవకాశం లేని విధంగా కరెన్సీ ఎలా ముద్రించాలి అని నిర్ణయించే 'ఎడ్వాన్స్‌డ్‌ కౌంటర్‌ఫీట్‌ డిటరెన్స్‌ స్టీరింగ్‌ కమిటీ' అనే సమితి డిజైనింగ్‌ నుంచి ముద్రణ వరకు వుండే వివిధ శాఖల పనిని సమన్వయం చేస్తుంది. 'డూప్లికేట్‌ చేయడానికి 10 డాలర్ల నోటు అనువుగా వుంది కాబట్టి దానిలో త్రీ డైమన్షనల్‌ సెక్యూరిటీ రిబ్బన్‌, పలు వాటర్‌మార్క్‌స్‌, కలర్‌ మారే యింకులు యిత్యాది భద్రతాపరమైన అంశాలతో కొత్త డిజైన్‌ చేయించాలి. నిర్ణయం తీసుకున్నాక అమలు చేయడానికి ఐదేళ్లు పడుతుంది. అది చలామణీలోకి వచ్చేసరికి మరో పదేళ్లు పడుతుంది. కాబట్టి 10 డాలర్ల నోటు మార్చే విషయం ఆలోచించండి' అని ఆ కమిటీ ప్రభుత్వ ట్రెజరీ సెక్రటరీ జాక్‌ ల్యూ కి సూచించింది. ఎలాగూ డిజైన్‌ మారుస్తున్నాం కాబట్టి ఎవరైనా మహిళ బొమ్మ వేస్తే బాగుంటుంది అని అతను జూన్‌లో ఒబామాకు సూచించాడు.

నిజానికి 2014లోనే ఒబామాకు సోఫియా అనే తొమ్మిదేళ్ల బాలిక మసాచుసెట్స్‌ లేఖ రాసింది - 'కరెన్సీ నోట్లపై ఎప్పుడూ మగవాళ్ల బొమ్మలే ఎందుకు వేస్తారు? ఫలానాఫలానా ప్రముఖ మహిళలున్నారు కదా వారి ఫోటో వేయవచ్చు కదా' అని. ఆమె సూచించిన పేర్లలో ఒబామా భార్య పేరు కూడా వుంది. ఒబామా యీ విషయం అందరికీ చెప్పాడు. ఈ ఆలోచన చిన్నపిల్లకే తట్టిందనుకోనక్కరలేదు. అమెరికా ట్రెజరర్‌గా పనిచేస్తూ డాలరు నోట్లపై సంతకాలు పెట్టే రోజీ రియోస్‌ అనే మహిళ 2009లో ఒబామా ప్రభుత్వంలో చేరిన దగ్గర్నుంచి దానికోసం పట్టుబడుతోంది. అమెరికాలో మగవారికి మాత్రమే ఓటింగు హక్కు వుండేది. 1920లో రాజ్యాంగానికి చేసిన 19 వ సవరణ ద్వారా తొలిసారి మహిళలకు ఓటింగు హక్కు కల్పించారు. దాని నూరేళ్ల పండగ 2020లో వస్తున్న సందర్భంగా అప్పటికి యీ నోటు విడుదల చేద్దామని, యిప్పటికే 10 డాలర్ల నోటు ముందువైపు అలెగ్జాండర్‌ హేమిల్టన్‌ బొమ్మ వుంది కాబట్టి వెనకవైపు ఎవరైనా మహిళ బొమ్మ వేద్దామని సెక్రటరీ సూచన. నోటు వెనకవైపు బొమ్మ వేయడమంటే ఆడవాళ్లను అవమానించినట్లే అని మహిళా సంఘాలు విరుచుకుపడ్డాయి. హేమిల్టన్‌ స్థానంలో వేద్దామనుకుంటున్నారేమో ఠాఠ్‌ వీల్లేదు అని భీష్మించారు హేమిల్టన్‌ అభిమానులు.

హేమిల్టన్‌ (1755-1804) చదువు పూర్తయ్యాక విప్లవంలో ప్రధానపాత్ర వహించాడు. 1776లో ఆయుధ ఫ్యాక్టరీ నడిపాడు. అమెరికా పితామహుడు జార్జి వాషింగ్టన్‌ దృష్టిని ఆకర్షించి అతనికి చేదోడువాదోడుగా నిలిచాడు. యుద్ధానంతరం కాంగ్రెసుకు ఎన్నికయ్యాడు. అమెరికా రాజ్యాంగ నిర్మాణంలో పాలు పంచుకున్నాడు. అన్నిటికంటె ముఖ్యంగా అమెరికా యీ నాటి బలమైన ఆర్థికశక్తి ఎదిగిదంటే దానికి కారణం - దేశానికి తొలి ట్రెజరీ సెక్రటరీగా అతను రచించిన ప్రణాళికలే, రూపొందించిన విధానాలే, ఏర్పరచిన వ్యవస్థే. వివిధ రాష్ట్రాల మధ్య ఆర్థిక సమన్వయం, కేంద్ర ప్రభుత్వం నుండి రాష్ట్రాల ప్రాజెక్టులకు ధనసహాయం, అన్ని రాష్ట్రాలకు కలిపి ఫెడరల్‌ బ్యాంకు ఏర్పాటు, బ్రిటన్‌తో వాణిజ్యబంధం యివన్నీ అతను ఆలోచించి అమలు చేశాడు. అందువలన అమెరికా పౌరులందరూ హేమిల్టన్‌ను ఆరాధిస్తారు. సాధారణంగా జాతీయ నాయకులను కొన్ని శతాబ్దాల తర్వాత ప్రజలు మర్చిపోతూ వుంటారు. హేమిల్టన్‌ కూడా కాస్త మరుపున పడేవాడేమో కానీ 2015లో అతనిపై వచ్చిన బ్రాడ్వే మ్యూజికల్‌ అతన్ని కొత్త తరానికి కూడా హీరోను చేసింది. అతని మీద 1931లో ఓ సినిమా వచ్చింది, గోరె విడాల్‌ రాసిన ''బర్‌'' (1973) నవలలో అతన్ని ఒక ప్రధాన పాత్రగా చూపించాడు, అయినా యీ మ్యూజికల్‌ హిట్‌ కావడంతో డాలరుపై హేమిల్టన్‌ బొమ్మ తీయడానికి వీల్లేదని పట్టుబట్టేవారు ఎక్కువయ్యారు.

ఇప్పుడిక చర్చ ప్రారంభమైంది - 2020 నాటికి మహిళ ఫోటోతో నోటు రావాలి, వెనకవైపు వేస్తే కుదరదు, యిప్పుడున్న వారిలో ఎవరిని తీసేయాలి? వేస్తేగీస్తే వేయవలసిన మహిళ ఎవరు? వారే ఎందుకు? వీరెందుకు కాదు? అని. పది డాలర్ల నోటు ఒక్కదాన్ని పట్టుకుని కూర్చుంటే మార్పులకు వెసులుబాటు వుండదు. పనిలో పనిగా 5,10,20 అన్ని నోట్లను మార్చేసి రీడిజైన్‌ చేయించేస్తే, మూడు నోట్ల మీదా మహిళల బొమ్మలు ఏర్పాటు చేస్తే ఎవరికీ నొప్పి కలగకుండా అందరినీ సర్దుబాటు చేయవచ్చని భావించి, తీవ్రంగా ఆలోచించి యిన్నాళ్లకు తేల్చుకున్నారు. దాని ప్రకారం - 10 డాలర్ల నోటు ముఖంపై హేమిల్టన్‌ స్థానభ్రంశం చెందడు. వెనకాల వైపు మహిళల ఓటింగు హక్కులపై పోరాడిన ఐదుగురు మహిళల (లూక్రెటియా మాట్‌, సోజర్నర్‌ ట్రూత్‌, సుశాన్‌ ఆంథోనీ, ఎలిజెబెత్‌ స్టాన్‌టన్‌, ఏలిస్‌ పాల్‌ - వీరిలో ఒకరు ఆఫ్రో-అమెరికన్‌) ఫోటోలు వేశారు. 5 డాలర్ల నోటుపై అబ్రహాం లింకన్‌ బొమ్మ అలాగే వుంటుంది. ఆ నోటు వెనక్కాల అబ్రహాం లింకన్‌ మెమోరియల్‌ భవంతి బొమ్మ వుంటుంది, దానితో పాటు ప్రజాహక్కుల ఉద్యమానికి మద్దతు యిస్తూ 1939లో అక్కడ పాట పాడిన మారియన్‌ ఏండర్సన్‌ అనే ఆఫ్రో-అమెరికన్‌ అపేరా సింగర్‌ బొమ్మ, అమెరికా అధ్యక్షుడిగా చేసిన ఫ్రాంక్లిన్‌ రూజ్వెల్ట్‌ భార్య ఎలినార్‌ బొమ్మ వేస్తారు. మగవాళ్లందరూ నోటు ముఖం మీదే వుండాలా అని అడిగేవారికి సమాధానంగా ఆ మెమోరియల్‌ వద్ద 1963లో ''ఐ హేవ్‌ ఏ డ్రీమ్‌'' అనే ప్రఖ్యాత ఉపన్యాసాన్ని యిచ్చిన మార్టిన్‌ లూథర్‌ కింగ్‌ (అతనూ ఆఫ్రో-అమెరికనే) బొమ్మ కూడా వీళ్ల పక్కనే వేస్తారు.

5, 10 నోట్లలో మహిళలుంటారు కానీ ముందువైపు కాదు. అందువలన 20 డాలర్ల నోటు ముఖంపై మహిళ బొమ్మ వేద్దామనుకున్నారు. దానికై 15 మంది మహిళలల్లో అందరూ ఎంచుకున్నది - హేరియట్‌ టబ్‌మన్‌! ఈవిడ వచ్చి ఆ నోటు ముందువైపు నుంచి వెనక్కు తరిమివేస్తున్నది ఆండ్రూ జాక్సన్‌ను! వీరిద్దరి గురించి తెలుసుకుంటే వారి మధ్య వున్న వైరుధ్యం బాగా అర్థమవుతుంది. టబ్‌మన్‌ విషయానికి వస్తే ఆమె 1820లో బానిసగా పుట్టింది. అమెరికన్‌ అంతర్యుద్ధం సమయంలో ఉత్తరాది రాష్ట్రాలలో బానిసలకు స్వేచ్ఛ నిచ్చారు. ఈమె 29 ఏళ్ల వయసులో ఆ రాష్ట్రాలకు దొంగతనంగా పారిపోయింది. ఉత్తర, దక్షిణ రాష్ట్రాల సరిహద్దు పొడుగునా బానిసల ఉద్యమం పట్ల సానుభూతిపరులను పోగుచేసి, అంచెలంచెలుగా బానిసలు తప్పించుకుని పారిపోవడానికి వీలుపడేట్లు చేసింది. బానిసత్వానికి వ్యతిరేకులను కూడగట్టుకుని వారి యిళ్లల్లో యీ పారిపోయే బానిసలు తలదాచుకునే ఏర్పాట్లు చేసింది. దీన్ని అండర్‌గ్రౌండ్‌ రైల్‌ రోడ్డు అనేవారు. ఈ విధంగా వేలాదిమంది బానిసలు తప్పించుకునేందుకు సాయపడింది. 1861లో అమెరికాలో 34 రాష్ట్రాలుండేవి. దక్షిణాన వున్న 7 రాష్ట్రాలు బానిసత్వం వుండి తీరాల్సిందే అని భీష్మించి ఉత్తర రాష్ట్రాలతో యుద్ధానికి దిగాయి. క్రమంగా వారి సంఖ్య 11కి చేరింది. నాలుగేళ్ల పాటు జరిగిన యుద్ధంలో ఏడున్నర లక్షల మంది చనిపోయారు. ఉత్తర రాష్ట్రాల విజయంతో దేశమంతా బానిసలు విముక్తి చెందారు. ఆ యుద్ధంలో ఆమె ఉత్తర రాష్ట్రాలకు గూఢచారిగా పనిచేసింది. యుద్ధవిజయం తర్వాత కూడా ఆమె మహిళల హక్కుకై పోరాడింది. 90 ఏళ్ల వయసులో మరణించింది. ఆమెను గౌరవిస్తే మహిళలను, ఆఫ్రో-అమెరికన్లను, మానవహక్కుల కార్యకర్తలను అందరినీ సత్కరించినట్లే అని అందరూ భావించారు. ఈ మార్పును హిల్లరీ క్లింటన్‌ కూడా సమర్థించడం హర్షణీయం.

ఇక ఆండ్రూ జాక్సన్‌ (1767-1845) అమెరికాకు ఏడవ అధ్యక్షుడిగా 1829-37 మధ్య పాలించాడు. డబ్బున్న కుటుంబంలో పుట్టాడు. అమెరికా స్వాతంత్య్రయుద్ధంలో పాల్గొన్నాడు. కానీ అతనికి చెందిన ప్లాంటేషన్‌లో వద్ద వందలాది బానిసలుండేవారు. తన భార్య పరువు ప్రతిష్ఠ విషయంలో యింకో వ్యక్తితో యుద్ధం చేసి చంపేశాడు. బ్రిటన్‌తో జరిగిన 1812 నాటి యుద్ధంలో, ఆ తర్వాత జరిగిన యుద్ధాల్లో పేరు తెచ్చుకుని రాజకీయాల్లోకి వచ్చాడు. 1824లో అధ్యక్షపదవికి పోటీ చేసి ఓడిపోయాడు. అప్పుడు డెమోక్రాటిక్‌ పార్టీ పెట్టాడు. మళ్లీ 1828లో పోటీ చేసి గెలిచాడు. తన పాలనలో అతను అనేక మంది భూమిపుత్రులైన (నేటివ్‌) అమెరికన్లను వారివారి స్వస్థలాల నుండి బయటి వూళ్లకు తరలించాడు. ఆ తరలింపు క్రూరంగా జరిగింది. వేలాదిమంది మరణించారు. అందుకే అతని పేరు చెప్పగానే కన్నీళ్లు వుబికి వస్తాయంటారు. అతని డెమోక్రాటిక్‌ పార్టీకే చెందిన ఒబామా హయాంలోనే అతన్ని 20 డాలర్ల నోటు ముంగిట్లోంచి పెరట్లోకి వెళ్లమంటున్నారు. 'ఈ విషయం తెలిసినా జాక్సన్‌ బాధపడేవాడు కాదు, ఫెడరల్‌ బ్యాంక్‌్‌ వ్యవస్థను, దేశాని కంతటికి ఒకే కరెన్సీ ప్రవేశపెట్టడాన్ని చేయడాన్ని అతను పూర్తిగా వ్యతిరేకించాడు. అతను సమాధిలోంచి లేచి వస్తే డాలరు నోటు మీద నుంచి తన బొమ్మ తీసిపారేయాలంటూ తనే ఉద్యమం నడిపేవాడు' అంటూ ''టైమ్‌'' పత్రిక చమత్కరించింది. - ఎమ్బీయస్‌ ప్రసాద్‌ (ఏప్రిల్‌ 2016)

ఏప్రిల్‌ 36,37,38 ఎమ్బీయస్‌ : బెంగాల్‌లో కొత్త వెలుగు - సూర్యకాంత మిశ్రా

సిపిఎం నాయకుడు, స్టేట్‌ సెక్రటరీ సూర్యకాంత మిశ్రా రూపంలో బెంగాల్‌ రాజకీయరంగంలో కొత్త వెలుగు ఆవరిస్తోంది. అయితేగియితే సిపిఎం-కాంగ్రెసు కూటమి గెలిస్తే అతనే ముఖ్యమంత్రి కావచ్చంటున్నారు. నిజానికి అలాటి ఒప్పందం కానీ, ప్రకటన కానీ ఏదీ జరగలేదు. సిపిఎ పార్టీ తన ముఖ్యమంత్రి అభ్యర్థిని ముందే ప్రకటించదు కూడా. తనను కాబోయే ముఖ్యమంత్రిగా పేర్కొంటున్న కాంగ్రెసు నాయకులకు అదే చెప్తున్నాడు మిశ్రా! నిజానికి యీ కాంగ్రెసు నాయకులెవరూ అతని మిత్రులు కారు. 'సిపిఎం పాలనలో మన కార్యకర్తలపై ఎంతో దౌర్జన్యం జరిగింది, వారితో పొత్తా?' అంటూ హై కమాండ్‌ వద్ద వ్యతిరేకించినవారే యిప్పుడు మిశ్రా కలుపుగోరుతనం చూసి ముగ్ధులై అతన్ని వాటేసుకుంటున్నారు. ఆకాశానికి ఎత్తేస్తున్నారు. అలాటివారిలో ప్రథముడు కాంగ్రెసు రాష్ట్ర అధ్యక్షుడు మానస్‌ భులాన్‌. కానీ మేదినీపూర్‌లోని అతని నియోజకవర్గానికి మిశ్రా వెళ్లి ఎప్పుడైతే ప్రచారం చేశాడో, ర్యాలీలు నిర్వహించాడో అతను మురిసిపోయి ''మిశ్రాయే మా ముఖ్యమంత్రి'' అన్నాడు. సిపిఎంతో పొత్తు వ్యతిరేకించినవారిలో మరో ప్రముఖురాలు ప్రియరంజన్‌ దాస్‌మున్షీ భార్య దీపా. ఆమె ఒకప్పుడు నాటకరంగంలో పేరున్న నటీమణి. తీవ్ర అనారోగ్యంతో 8 ఏళ్లగా అచేతనంగా మంచంలో పడి వున్న దాస్‌మున్షీయే మమతా బెనర్జీని రాజకీయాల్లోకి తీసుకుని వచ్చాడు. కానీ దీపాకు, మమతకు ఎప్పుడూ పడలేదు. ఇప్పుడు కాంగ్రెసు ఆమెను మమతకు వ్యతిరేకంగా భవానీపూర్‌ నియోజకవర్గంలో నిలబెట్టింది. గతవైరం మరచి దీపా సిపిఎం ఆఫీసుకి వెళ్లి వారి మద్దతు కోరింది. సిపిఎం వెంటనే స్పందించి ఆమెతో సహకరిస్తోంది. ఇదంతా మిశ్రా వంటి వారు తెచ్చిన మార్పే అనాలి. మాల్డాకు చెందిన ఆబూ హసీమ్‌ ఖాన్‌ చౌధురీ అనే కాంగ్రెసు ఎంపీ ''మా కూటమి అధికారంలోకి వస్తే మిశ్రాయే ముఖ్యమంత్రి అని మా పార్టీలో మేము నిశ్చయించుకున్నాం. ఆ విషయం బయటకు చెప్తే తప్పేముంది?'' అన్నాడు.

ఇదంతా దేనికి వచ్చిందంటే పొత్తు కుదిరాక కూడా కాంగ్రెసు నాయకులతో కలిసి మనం ప్రచారం చేయనక్కరలేదు అంటూ సిపిఎం పాలిట్‌ బ్యూరో సభ్యుడు, సీనియర్‌ నేత విమాన్‌ బోస్‌ ప్రకటించాడు. మిశ్రా ఒప్పుకోలేదు. 'రాజకీయ అస్పృశ్యత పాటించవద్దు. పెళ్లంటూ చేసుకున్నాక అంటుకోను, ముట్టుకోనంటే ఎలా?' అన్నాడు. కాంగ్రెసుతో పొత్తు పెట్టుకోకపోతే మమతా ధాటికి తట్టుకోలేమని సిపిఎం సెంట్రల్‌ కమిటీ సభ్యుడు గౌతమ్‌ దేవ్‌ మొదటగా ప్రతిపాదించాడు. సిపిఎం రాష్ట్ర కమిటీ దాన్ని చర్చించింది కానీ ఏమీ తేల్చుకోలేదు. అప్పుడు మిశ్రా రంగంలో దిగాడు. పాలిట్‌ బ్యూరో సభ్యుడిగా సాటి సభ్యులతో వాదించి ఒప్పించాడు. కేరళ సభ్యులు తీవ్రంగా వ్యతిరేకించినా, బెంగాల్‌లో కామ్రేడ్ల స్థితి ఎంత దీనంగా వుందో యితను వివరించాక పాలిట్‌ బ్యూరోలో మెజారిటీ సభ్యులు కరిగారు. అతనికి వున్న యిమేజి అలాటిది. మిశ్రా మితభాషి. వృత్తిరీత్యా డాక్టరు. 1996 నుంచి 2011 వరకు హెల్త్‌, రూరల్‌ డెవలప్‌మెంట్‌, లాండ్‌ రిఫార్మ్‌స్‌ మంత్రిగా వున్నా అవినీతి ఆరోపణలు లేవు. అనేక హెల్త్‌ స్కీములు ప్రవేశపెట్టాడు. వాటిని మమతా సర్కారు కూడా కొనసాగిస్తోంది. చాలా తెలివైనవాడు, సమర్థుడు, నియమాల ప్రకారం పనిచేస్తాడు. ఎవరితో పేచీ పెట్టుకోడు.

అయితే మిశ్రా కాకుండా 57 ఏళ్ల లోకసభ సభ్యుడు, మహమ్మద్‌ సలీమ్‌ను సిపిఎం తన ముఖ్యమంత్రి అభ్యర్థిగా ప్రకటిస్తే రాష్ట్రంలో వున్న 27% ముస్లిం ఓట్లు కూటమికి వస్తాయని కొందరు కాంగ్రెసు, సిపిఎం నాయకులు అంటున్నారు. మమతా బెనర్జీ ముస్లిములను ఆకట్టుకోవడానికి ఐదేళ్లలో చాలా చర్యలే చేపట్టింది. ఇమాములకు స్టయిపెండ్లు యిచ్చింది, హజ్‌ హౌస్‌లు పెట్టించింది, ఆలియా యూనివర్శిటీని కొత్త క్యాంపస్‌కు మార్పించింది, 400 మదరసా హాస్టళ్లు శాంక్షన్‌ చేసింది, ముస్లిం విద్యార్థీవిద్యార్థినులకు స్కాలర్‌షిప్పులు యిచ్చింది. ముస్లిముల్లో 80% మంది గ్రామాల్లో వుంటారు, 75% మందికి 5 వేల కంటె తక్కువ ఆదాయం. 47% మంది వ్యవసాయ కూలీలు. గ్రామీణ పేదల్లో మమతకు పలుకుబడి బాగా వుంది కాబట్టి దాన్ని తట్టుకోవాలంటే ముస్లిమును తమ సిఎం అభ్యర్థిగా ప్రకటించాలని వారి ఆలోచన. కానీ సిపిఎం ఎటూ చెప్పటం లేదు. ఎందుకంటే అందరి దృష్టీ 2014 పార్లమెంటు ఎన్నికలలో బిజెపి గెలుచుకున్న 17% ఓట్లపై వుంది. ఏనాడు బెంగాల్‌లో 4-6%కి మించని (రామమందిరం అంశం తెరపైకి వచ్చినపుడు మాత్రం 11%) బిజెపి ఓట్లు మోదీ హవా వలననే 17%కి చేరాయని, మళ్లీ ఆ అంకె రావడం అసాధ్యమనీ అందరికీ తెలుసు. మోదీ ప్రధాని అయ్యాక బెంగాల్‌లో కుమ్మరించిన నిధులేమీ లేవు. పైగా రాజ్యసభలో మద్దతు కోసం గతంలో కాంగ్రెసు సిపిఎంతో వైరం-స్నేహం పాటించినట్లే యిప్పుడు మోదీ కూడా మమతతో అలాటి సమీకరణమే పాటిస్తున్నారు. అందువలన మమత అభిమానులు కానీ, వ్యతిరేకులు కానీ మోదీ పట్ల ఆపేక్ష చూపటం లేదు. రాష్ట్రంలో బిజెపి ప్రతినిథిగా అందరికీ తెలిసిన గాయకుడు బాబుల్‌ సుప్రియో వుండేవాడు. అతని స్థానంలో పక్కా ఆరెస్సెస్‌ మనిషి దిలీప్‌ ఘోష్‌ను తెచ్చారు. అందువలన బిజెపికి ఏ 7% ఓట్లో వస్తే తక్కిన 10% ఓట్లు ఎవరికి వెళితే వాళ్లు గెలుస్తారు కాబట్టి తృణమూల్‌, సిపిఎం-కాంగ్రెసు కూటమి రెండూ వాటిపై ఆశ పెట్టుకున్నాయి. గతంలో బిజెపికి వేసినవారు యీసారి తమకు వేయాలంటే ముస్లిం అభ్యర్థిని ముఖ్యమంత్రిగా పేర్కొనడం అవివేకమవుతుందని సిపిఎం భయపడి వుండవచ్చు. ఏది ఏమైనా మమత కోట బీటలు వారినప్పుడే ప్రతిపక్షానికి ఛాన్సుంది. బీటలు వారుతుందా? గత ఐదేళ్లగా మమత వరుసగా ఎన్నికలు గెలుస్తూనే వుంది. 2014 పార్లమెంటు ఎన్నికలలో దేశమంతా మోదీ హవా వీచినా ఆమెకు 42 సీట్లలో 34 సీట్లు వచ్చాయి. 2015 సివిక్‌ సంస్థల ఎన్నికలలో 92 వాటిల్లో 70 గెలిచింది. ఎలా గెలుస్తోందన్నది లోతుగా పరిశీలిస్తేనే అర్థమవుతుంది.

ముందుగా వివాదాల గురించి - శారదా స్కాము సంగతి అందరికీ తెలుసు. తృణమూల్‌ మంత్రులే జైలుపాలయ్యారు. అయితే దానిపై సిబిఐ విచారణ నత్తనడకను మరిపిస్తోంది. నాలుగేళ్లగా సాగుతోంది. దానికి కారణం ఏమైనా కావచ్చు, మోదీకి రాజ్యసభలో మమత మద్దతు అవసరం పడడం కావచ్చు, మరేమైనా కావచ్చు. కానీ దాని వలన బెంగాల్‌ ప్రజల్లో మమతపై యిది కావాలని పెట్టిన కేసు అనే అభిప్రాయం బలపడింది. ఇక ఎన్నికలకు ముందు నారదా ఛానెల్‌ మమత సహచరులనేక మంది డబ్బు తీసుకుంటున్నట్లు స్టింగ్‌ ఆపరేషన్లో బయటపెట్టింది. దీని వెనుక బిజెపి వుందని కొందరు వాదిస్తారు. ఆ వీడియోలు నిరంతరం చూపిస్తున్నా మమత 'అంతా బోగస్‌' అని ఒక్క మాటలో కొట్టిపారేసింది. ఫ్లయిఓవరు కూలినప్పుడు కంపెనీ వాళ్లది తప్పు, శాంక్షన్‌ చేసిన సిపిఎం వాళ్లది తప్పు అనేసిందామె. కానీ యిప్పుడు తృణమూల్‌ నాయకులు సిండికేట్లు ఏర్పాటు చేసి సబ్‌ కాంట్రాక్టు తీసుకున్నారని, నాసిరకం మెటీరియల్‌ సప్లయి చేశారనీ బయటకు వస్తున్నాయి. గతంలో సిపిఎం పాలనలో స్థానిక క్లబ్బులుండేవి, వాళ్ల అనుమతి లేకుండా అక్కడ బిల్డింగు కట్టడానికి వీల్లేకుండా వుండేది. ఇప్పుడు వాటి స్థానంలో తృణమూల్‌ వారి సిండికేట్లు వచ్చాయి. కాంట్ట్రార్లు వాళ్లు చెప్పిన మనుషుల్నే లేబరుగా తీసుకోవాలి, పని చేయకపోయినా నోరెత్తడానికి వీల్లేదు, వాళ్లు సప్లయి చేసిన మెటీరియల్‌ ఎలా వున్నా నోరు మూసుకుని తీసుకోవాలి. దీని గురించి అడిగితే తృణమూల్‌ ఎమ్మెల్యే ''తప్పేముంది? ఇక్కడ అనేకమంది నిరుద్యోగులుండగా వేరే ఎక్కణ్నుంచో తీసుకురావడం దేనికి? వాళ్లకు ఉద్యోగాలు కల్పించినప్పుడే ఆర్థికాభివృద్ధి జరుగుతుంది.'' అని వాదించాడు. ఫ్లయిఓవరు వున్న నియోజకవర్గం తృణమూల్‌ ఎమ్మెల్యే స్మితా బక్షీ. ఆమె బావగారి కుమారుడు రజత్‌ బక్షీయే ఫ్లయిఓవరు మెటీరియల్‌ సప్లయిర్‌. ఇప్పుడు ప్రమాదం జరిగాక రజత్‌తో మాకు సంబంధం లేదని స్మిత, ఆమె భర్త సంజయ్‌ అంటున్నారు. రాష్ట్రమంతా తృణమూల్‌ నాయకులు సిండికేట్లకు అండగా వుంటున్నారు. సిండికేట్లు ఎన్నికలలో ఓటర్లను బెదిరించడాలు, కొనడాలు చేసి నాయకులకు సాయపడుతున్నారు. ఇవన్నీ నారదా స్టింగ్‌ ఆపరేషన్‌లో వెలుగులోకి వచ్చాయి.

మమత 2011లో అధికారంలోకి వచ్చినపుడు లెఫ్ట్‌ ఫ్రంట్‌పై వ్యతిరేకతే కారణమని చెప్పడంతో బాటు ఆమె వాగ్దానం చేసిన 'పరివర్తన్‌' (మార్పు) కూడా పెద్ద కారణమనే చెప్పాలి. మార్పు వచ్చిందా లేదా అంటే సామెత చెప్పినట్లు నాయకులు మారారు కానీ పరిస్థితులు మారలేదు. కంటికి కనబడే మార్పులేమిటంటే వెస్ట్‌ బెంగాల్‌ అనే బదులు 'పశ్చిమ బంగా' అని వ్యవహరించడం, రాష్ట్రప్రభుత్వ భవనాలన్నిటికి తెలుపు, నీలం రంగులు వేయించడం యిలాటివి. ఇక పరిస్థితుల మాట కొస్తే స్థానిక గూండాలు డబ్బు గుంజడాలు, పోలీసుల జులుం, శాంతిభద్రతలు, పరిశ్రమల తరలింపు.. యివన్నీ అలాగే వున్నాయి. ఆట్టే మాట్లాడితే గతంలో కంటె హీనంగా మారాయి. విమర్శకుల పట్ల లెఫ్ట్‌ ఫ్రంట్‌ దారుణంగా ప్రవర్తించేది కాదు, మమత మాత్రం ధిక్కారం సైచే రకం కాదు. ఈ విషయంలో మేధావులందరూ ఆమెకు దూరంగా జరిగారు. పబ్లిక్‌ మీటింగులలో కూడా ఆమె భాష చాలా సంస్కారహీనంగా వుంటుంది. పల్లెటూరివాళ్లు సహిస్తారు కానీ పట్టణవాసులు మొహం చిట్లిస్తారు. బెంగాల్‌లో మొదటి నుంచి చిన్నా, పెద్దా పరిశ్రమలుండేవి. చిన్న పరిశ్రమల్లో వ్యవస్థీకృతమైన లేబరు యూనియన్లు వుండేవి కావు. ఆర్గనైజ్‌డ్‌ లేబరు యూనియన్లు వుండేచోట కమ్యూనిస్టు పాలనలో వర్కర్లు క్రమశిక్షణారాహిత్యాన్ని ప్రదర్శించారు. ప్రభుత్వం వారిని అదుపు చేయకపోవడంతో పారిశ్రామికవేత్తలు బెంగాల్‌ విడిచి వెళ్లసాగారు. ఇతర రాష్ట్రాల వారు వారికి భూములిచ్చి, రాయితీలిచ్చి ఆకర్షించారు. ఇది గమనించిన బుద్ధదేవ్‌ భట్టాచార్య తమ విధానం మార్చుకుని టాటాలు, సలీమ్‌ గ్రూపును ఆహ్వానించి భూములివ్వబోయాడు. అప్పుడు మమత రంగంలోకి దిగి, వారికి, ప్రభుత్వానికి ఆందోళన చేసి అడలగొట్టి పంపేసింది. జనాలు ఆమె మాట విన్నారు. కమ్యూనిస్టులు దిగిపోయారు.

కానీ పరిశ్రమలూ వెళ్లిపోయాయి. విద్యుత్‌ సరఫరా మెరుగుపడినా వాళ్లను మళ్లీ తిరిగి తేవడం మమత వలన కాలేదు. ఆమె హామీలిచ్చినా నమ్మేందుకు ఎవరూ సిద్ధంగా లేరు. 2016 జనవరిలో కలకత్తాలో రెండవ బెంగాల్‌ గ్లోబల్‌ బిజినెస్‌ సమావేశం జరిగింది, రెండున్నర లక్షల కోట్ల పెట్టుబడులు వస్తాయని చెప్పేసున్నారు. తీరా చూస్తే ఏప్రిల్‌ మొదటివారంలో టాటా వారు ఓ యూనిట్‌ మూసేసి జంషెడ్‌పూరుకు తరలించేశారు. ఉద్యోగులతో కావాలంటే అక్కడకు వచ్చి చేరండి అని చెప్పారు. చిన్న పరిశ్రమలు కూడా విపరీతంగా మూతపడుతున్నాయి. వాటిని ఎలా పునరుద్ధరించాలో మమతకు తెలియటం లేదు. ఐటీ సెక్టారు కూడా బెంగాల్‌లో అంతగా విస్తరించలేదు. అక్కడ వైట్‌ కాలరు జాబులు లేవు, బ్లూ కాలరు జాబులూ లేవు. నిరుద్యోగం ప్రబలింది. ఈ ఐదేళ్లలో పని చేయగలిగిన బెంగాలీ విద్యావంతులందరూ యితర రాష్ట్రాల బాట పట్టారు. పెద్దగా చదవనివారు ఢిల్లీకి వెళ్లారు. తాపీ పనివారు కేరళకు, నగల పనివారు ముంబయికి, హోటల్లో పనిచేయడానికి సిద్ధపడేవారు దక్షిణాదికి - యిలా తరలివెళ్లిపోతున్నారు. మిగిలిపోయిన యువకులు సిండికేట్లలో చేరి కాంట్రాక్టర్లను దోచుకుంటున్నారు. వీరికి పని కల్పించడానికి మమత పెద్ద ఎత్తున రోడ్ల, వంతెనల నిర్మాణం, గ్రామ విద్యుదీకరణ, చెఱువుల పునరుద్ధరణ చేపట్టింది. అవి విజయవంతమై ఆమెకు పేరు తెచ్చిపెట్టింది. అనేక గ్రామాల పట్టణాలకు అనుసంధానమై వారంతా తృణమూల్‌ను ఆదరించే పరిస్థితి ఏర్పడింది. గ్రామీణుల్లో ఉపాధి కల్పనకై నరేగా పథకం (ఉపాధి హామీగా రూ. 120/రూ.160 కూలీ చొప్పున ఏడాదిలో 100 రోజుల పాటు పని యిచ్చే కేంద్ర పథకాన్ని పక్కాగా అమలు చేయడం వలన మమతకు ఆదరణ పెరిగింది. కలకత్తాలో చెత్త తొలగింపు విషయంలో కూడా ఎంతో మెరుగుదల కనబడింది. అందువలన కలకత్తా నగరవాసుల్లో కూడా తృణమూల్‌ పట్ల గౌరవం ఏర్పడింది.

తక్కిన రాష్ట్రాలన్నీ తమ కార్యకలాపాలన్నీ ఎప్పుడో ఆన్‌లైన్‌ చేయగా కమ్యూనిస్టు ప్రభుత్వం యూనియన్లకు దడిసి కంప్యూటరైజేషన్‌లో వెనకబడింది. తృణమూల్‌ యీ మధ్యే దాన్ని చేపట్టడంతో పన్నులు వసూళ్లలో చాలా వృద్ధి కనబడింది. అన్నిటికన్న ముఖ్యమైనది మాన్యుఫేక్చరింగ్‌. పరిశ్రమ, సేవారంగాలు. అవి పెరిగితేనే రాష్ట్రం బాగుపడినట్లు లెక్క. కరక్టుగా చెప్పాలంటే 2014-15 సం||రంలో బెంగాల్‌ పరిస్థితి 8 ఏళ్ల క్రితం నాటి (2006-07) పరిస్థితికి సమానంగా వుంది. అప్పుడు కమ్యూనిస్టులు రాజ్యం చేస్తున్నారు. మధ్యలో కమ్యూనిస్టులు రాజ్యం చేసిన ఆఖరి ఏడాది 2010-11 సం||రం చూస్తే యీ అంకెలన్నీ బాగా తక్కువగా వున్నాయి. అంటే మమత వచ్చాక కొద్దిపాటి మెరుగు వుంది కానీ మెరుగుదల 8 ఏళ్ల కితం నాటి స్థాయికి చేరిందన్నమాట. ప్రజలు ఆమెపై పెట్టుకున్న ఆశలతో పోలిస్తే యీ విజయం చాలా తక్కువ. ప్రతిపక్షంలో వుండగా ఆమె చెప్పినది ఒకటి, అధికారంలో వుండగా చేస్తున్నది మరొకటి. జంగల్‌మహల్‌ జిల్లాలో మావోయిస్టులను కేంద్ర పోలీసుల సాయంతో కమ్యూనిస్టులు అణచాలని చూసినప్పుడు ఆమె ఘాటుగా విమర్శించింది. కానీ తను అధికారంలోకి వచ్చాక అదే కేంద్ర పోలీసుల నుపయోగించి మావోయిస్టులను చంపించివేసింది. దాని వలన అక్కడి ప్రజలకు అభివృద్ధి ఫలాలు అంది, వారంతా తృణమూల్‌ సమర్థకులుగా మారారు. మమత అడ్డు తగలకుండా వుంటే యీ పని ఎప్పుడో జరిగేది. ప్రతిపక్షంలో వుండగా గూర్ఖా ఉద్యమానికి విపరీతంగా మద్దతు ప్రకటించిన మమత అధికారంలోకి వచ్చాక ఉద్యమాన్ని అణచివేస్తోంది. అందువలన ఆ ప్రాంతాల్లో ఆమెకు ఓట్లు పడేట్లు లేవు. అక్కడ ప్రతిపక్షాలు కూడా ఒప్పందానికి వచ్చి ఓట్ల చీలిక నివారించి, తృణమూల్‌ను ఓడిద్దామని చూస్తున్నాయి.

మమత రాజకీయాల మాట ఎలా వున్నా ఆమె సంక్షేమపథకాల ద్వారా పేదలను ఆకట్టుకుంటోంది. దారిద్య్రరేఖకు కింద వున్న వారికి 2 రూ.లకు కిలో బియ్యం పథకం అమలు చేస్తోంది. వారిలో ఎంపిక చేసిన కొన్ని కుటుంబాలకు నెలకు 2 వేల రూ.లిస్తోంది. కన్యాశ్రీ పథకం కింద ఆడబిడ్డల సంక్షేమానికి సాయపడుతోంది. సబుజ్‌ సాథీ పథకం కింద స్కూలు వెళ్లే విద్యార్థినులకు సైకిళ్లు యిస్తోంది. పరిపాలనా పరంగా చూసుకుంటే లెఫ్ట్‌ ఫ్రంట్‌లో అధికారం వికేంద్రీకృతమై వుండేది. కానీ తృణమూల్‌లో మమత మాటే వేదం. అందువలన పార్టీలో అసమ్మతి వినిపించనే వినిపించదు. ఆమె ఒక్కతే నాయకురాలు. తక్కిన వారందరూ అనుచరులే. ఆ పట్టు పోకుండా చూసుకున్నాక పరిపాలన విషయంలో మమత కొందరు మంత్రులపై, అధికారులపై బాధ్యతలు వదిలేస్తుంది. నచ్చకపోతే మమత బహిరంగంగా తిట్టేయగలదు, ఉద్యోగం వూడపీకేయగలదు అని కూడా వాళ్లకు తెలుసు కాబట్టి ఓపాటి భయమూ వుంది. దానివలన వాళ్లు గత మంత్రుల కంటె మెరుగ్గా పనిచేయగలుగుతున్నారు. కానీ ఎంత చేసినా ఫలితాలు పెద్దగా కనబడటం లేదు. రాష్ట్రం అభివృద్ధి పథంలో నడవటం లేదు. రాజకీయ, సాంఘికపరంగా చూసుకుంటే తృణమూల్‌ గూండాలు తమ కిష్టం వచ్చినట్లు చరిస్తున్నారు. తమకు ఓటేయనివారిని భయపెడుతున్నారు. ఈ గూండాగిరీని ఎదిరించే వ్యవస్థ లెఫ్ట్‌ ఫ్రంట్‌ వద్ద లేదు. పాప్యులారిటీలో మమతతో పోటీ పడగలిగినవారూ లేరు. ఆమె విజయం ఖాయమే అనుకున్నా గతంలో వచ్చినంత మెజారిటీ రాకపోతే దానికి కారణం కాంగ్రెస్‌-లెఫ్ట్‌ మైత్రి అనే చెప్పాలి. వారి తరఫున తనకు దీటుగా నిలబడేవారు ఎవరూ లేకుండా మమత జాగ్రత్తపడుతోంది. తన తప్పులు ఎత్తి చూపుతూ సూర్యకాంత మిశ్రా నిప్పులు కురిపిస్తూ ప్రసంగిస్తూ వుంటే మమత బెదురుతోంది. 1982 నుంచి అతను గెలుస్తూ వచ్చిన నారాయణగఢ్‌ నియోజకవర్గానికి వెళ్లి 'మీకేం కావలన్నా యిస్తాను. సూర్యబాబును ఓడించండి చాలు. మీరు దయ చూడకపోతే నేను ముందడుగు వేయలేను.'' అంది. ఫలితాలు వచ్చాక ఏ మేరకు దయ చూపించారో తెలుస్తుంది. -ఎమ్బీయస్‌ప్రసాద్‌ (ఏప్రిల్‌ 2016)

ఏప్రిల్‌ 40, 41 ఎమ్బీయస్‌ : హఠాత్తుగా మద్యనిషేధానికి గిరాకీ

సాధారణంగా ఎన్నికల ప్రచారంలో ప్రతిపక్షాలు తాము అధికారంలోకి వస్తే బెల్టు షాపులు ఎత్తించివేస్తామని, దశలవారీగా మద్యనిషేధం ప్రవేశపెడతామనీ, చట్టాల ద్వారా బలవంతంగా తాగుడు మాన్పించేకంటె నచ్చచెప్పి మాన్పిస్తామని, మద్యం వలన కలిగే దుష్ప్రభావాల గురించి ప్రజల్లో అవగాహన పెంచడానికి నిధులు వెచ్చిస్తామని.. యిలాటి కబుర్లు చెప్తారు. అధికారంలోకి వచ్చాక ఏదీ అమలు చేయరు. పైగా పాత ప్రభుత్వం కంటె ఎక్కువగా మద్యం అమ్మకాలు పెంచి ఎక్సయిజు ఆదాయం పెంచమని అధికారులపై ఒత్తిడి తెస్తారు. తాము నడుపుతున్న సంక్షేమ పథకాలకు ప్రధాన వనరు ఆ మద్యం అమ్మకాలే కాబట్టి అవి అలాగే కొనసాగిస్తున్నామని సంజాయిషీ చెప్పుకుంటారు. 'ఓ పక్క మా ఒళ్లు, యిళ్లు గుల్ల చేస్తూ రెండు రూపాయలకు బియ్యం, సంక్రాంతికి పొంగలి యివ్వడం దేనిక'ని పేదలు - ముఖ్యంగా మహిళలు ఏడుస్తారు. వారికి మీడియా కూడా పెద్దగా మద్దతు యివ్వదు.

మీడియా దృష్టిలో మద్యనిషేధం అమలు చేయడం అసాధ్యం, అది ఆచరణలో విఫలం కావడం ఖాయం, తాగేవాడి స్వేచ్ఛను హరించకూడదు. మద్యనిషేధం పెట్టిన చోట దొంగసారాయి అమ్మకాలు పెరుగుతాయి, ప్రజలకు పొరుగు రాష్ట్రాలకు వెళ్లి తాగుతారు యిటువంటి కారణాలతో మీడియా కథనాలు వెలువరిస్తుంది. మద్యనిషేధం లేని చోట కూడా దొంగసారాయి, కల్తీసారా ఎందుకు అమ్ముతున్నారో వీరు చెప్పరు. పరిమితులకు లోబడి చేసిన సారాయి తాగుబోతుకు కిక్కు యివ్వదు, అందుకని వాటిలో నిషిద్ధపదార్థాలు కలిపి చేసిన కల్తీసారా తాగుతారు. మద్యనిషేధం అమలు చేసినా చాటుగా తాగేవారు తాగుతారు కానీ మొత్తం మీద తాగుడు తగ్గుతుంది, పొరుగు రాష్ట్రాలకు వెళ్లి తాగిరావడానికి, వీధి మలుపులో తాగడానికి ఎంతో తేడా వుంది. మద్యాన్ని ఏరులా ప్రవహింపచేసి, వేరే పథకాల ద్వారా ప్రజలకు తాయిలాలు యిచ్చే ప్రభుత్వాలు చేసే హాని యింతా అంతా కాదు. మద్యం వలన జరిగే సామాజిక హానిని లెక్కలోకి తీసుకున్నపుడు యీ తాయిలాలు లెక్కలోకి రావు.

ఈ విషయాన్ని యిటీవలే గ్రహించినవాడు నీతిశ్‌ కుమార్‌. అతనూ అందరిలాగే గతంలో మద్యం ద్వారా ప్రభుత్వాదాయం పెంచుకున్నవాడే. జెడియు-బిజెపి సంయుక్త ప్రభుత్వపు ముఖ్యమంత్రిగా 2005లో పగ్గాలు చేపట్టినపుడు ఎక్సయిజ్‌ పాలసీ మార్చి ఆదాయం పెంచడానికి చూశాడు. ఆ పై ఏడాది బిహార్‌ స్టేట్‌ బెవరేజెస్‌ కార్పోరేషన్‌ పెట్టి మద్యం తయారీదారులందరూ దాని ద్వారానే అమ్మాలనే రూలు పెట్టాడు. లిక్కరు షాపుల సంఖ్య పెంచి, లైసెన్సు ఫీజు పెంచి ఆదాయం పెంచుకుంటూ పోయాడు. ఆ ఆదాయంతోనే విద్యార్థినులకు సైకిళ్ల వంటి జనాకర్షక పథకాలు పెట్టి పేరు గడించాడు. 2007-08లో 525 కోట్లు వుండే ఎక్సయిజు ఆదాయం 2015-16 వచ్చేసరికి 4 వేల కోట్లయి ప్రభుత్వ రెవెన్యూలో 13% తెచ్చిపెడుతోంది. అలాటి కల్పవృక్షాన్ని కొట్టివేయడానికి యిప్పుడు నీతిశ్‌ పూనుకున్నాడంటే ఆశ్చర్యంగా వుంది కదూ!

ప్రజలలో మద్యపానం పెరిగి ప్రభుత్వాదాయం పెరుగుతోంది కానీ దానికి మరో కోణం కూడా వుంది. తాగుడుకి బానిసలైన వారి సంసారాలు నాశనమవుతున్నాయి. 2010-11 నాటి ఏన్యువల్‌ హెల్త్‌ సర్వే ప్రకారం బిహార్‌లో 15 ఏళ్లు దాటిన 15 ఏళ్లు దాటిన మగవాళ్లలో 18% మంది తాగుబోతులే. ఆ ఏజ్‌ గ్రూపులో వున్న మహిళలలో 0.7% కూడా తాగుతున్నారు. ఇది ఐదేళ్ల క్రితం నాటి అంకెలు. ఈ పాటికి 20%కి చేరి వున్నా ఆశ్చర్యం లేదు. 2011 జనాభా లెక్కల ప్రకారం 15 ఏళ్లు దాటిన బిహారీ మొగవాళ్లు దాదాపు రెండున్నర కోట్ల మంది వున్నారు. వీరిలో 50 లక్షల మంది తాగుడుకు బానిసలే. మరి వీళ్లు భార్యాబిడ్డల్ని ఏ మాత్రం పట్టించుకుంటారో వూహించండి. తాము కష్టపడి కూలీపని చేసి తెచ్చిన డబ్బును మొగుడు తాగేస్తూండడం చూసిన బిహారీ శ్రామిక మహిళ మద్యం అంటేనే మండిపడుతోంది. అందుకే నీతిశ్‌ ఎన్నికల ప్రచారాని కంటె ముందే 2015 జులైలో ఓ సభలో మాట్లాడుతూన్నపుడు వారందరూ మద్యనిషేధం అమలు చేయాలని గట్టిగా కోరారు. ఏదైనా ఒకటికి పదిసార్లు ఆలోచించుకుని కాని వాగ్దానం చేయని నీతిశ్‌ వారి భావోద్వేగం గమనించి అమలు చేస్తానని మాట యిచ్చాడు.

నీతిశ్‌ బిహార్‌లో నెగ్గుకుంటూ వస్తున్నాడంటే దానికి కారణం అతను మహిళా ఓటు బ్యాంకును తయారుచేసుకున్నాడు. బాలికల సంక్షేమం పట్ల శ్రద్ధ వహించి, శాంతిభద్రతలను అదుపులోకి తెచ్చి ఏ కులానికి చెందిన స్త్రీ అయినా సరే తనంటే అభిమానం కనబరచేట్లు చేసుకున్నాడు. మద్యనిషేధం అమలు చేస్తే మహిళలు తనకు వెన్నుదన్నుగా నిలుస్తారని అంచనా వేసి రిస్కు తీసుకున్నాడు. నెగ్గిన రోజు నుంచి మద్యనిషేధం అమలు చేస్తానని ప్రకటిస్తూ వచ్చాడు. ఏప్రిల్‌1 న మొదటి మెట్టుగా కంట్రీ లిక్కర్‌ బ్యాన్‌ చేశాడు. ప్రభుత్వ దుకాణాల ద్వారా అమ్మే ఫారిన్‌ లిక్కర్‌ను, ఐఎంఎఫ్‌ఎల్‌ను మరి కొంతకాలం అనుమతిస్తానన్నాడు. ఈ ప్రకటనకు అనూహ్యమైన స్పందన వచ్చింది. మహిళలు నీతిశ్‌ను సమర్థిస్తూ ప్రదర్శనలు చేయసాగారు. దాంతో అతనికీ ధైర్యం వచ్చింది. నాలుగు రోజులు తిరక్కుండా ఏప్రిల్‌ 5 నుంచి మొత్తం మద్యాన్ని నిషేధించేశాడు. దొంగసారాయి నిలువ చేసే దుకాణాలపై గోడౌన్లపై దాడులు జరిపించాడు. నిజానికి బిహార్‌లో యీ పథకం విజయవంతం కావడం చాలా కష్టం. దాని 38 జిల్లాలలో 28 జిల్లాలు యితర రాష్ట్రాలను ఆనుకుని వున్నాయి. నేపాల్‌, ఉత్తర ప్రదేశ్‌, ఝార్‌ఖండ్‌, బెంగాల్‌ - వీటిలో మద్యం స్వేచ్ఛగా దొరుకుతుంది. అక్కణ్నుంచి సరఫరా చేసేయవచ్చు. 1977లో కర్పూరీ ఠాకూర్‌ ముఖ్యమంత్రిగా వుంటూ మద్యనిషేధం అమలు చేశాడు కానీ తర్వాతి వచ్చిన రామ సుందర్‌ దాస్‌ 1979కల్లా ఎత్తేశాడు. నీతిశ్‌ ఏమైతే అది అయిందని అమలు చేయడానికి పూనుకున్నాడు. ఆడవాళ్లు ఓట్లేస్తారు సరే, కానీ మగవాళ్లు పగబడితే అనే భయం వుండాలి. కానీ బిహార్‌లో కులం కూడా ఒక ముఖ్యమైన అంశం కాబట్టి వాళ్లల్లో చాలామంది యీ విషయంలో అసంతృప్తి వున్నా చివరకు కులప్రాతిపదికపై తమకు ఓట్లేస్తారని అతని ధీమా.

ఇతని లెక్కలు తమిళనాడు రాజకీయనాయకులలో ఆలోచనలు రేపాయి. పొరుగున వున్న కేరళలో చాండీ ప్రభుత్వం చాలా ధైర్యంగా మద్యనిషేధం అమలు చేసింది. దానివలన లిక్కరు లాబీ పగబట్టింది. ప్రభుత్వాన్ని కూల్చడానికి నానారకాలుగా ప్రయత్నిస్తోంది. రాజకీయ కారణాలతో వారికి లెఫ్ట్‌ ఫ్రంట్‌ మద్దతిస్తోంది. ఇద్దరూ కలిసి మోసగత్తె సరితా నాయర్‌ను అడ్డు పెట్టుకుని ఎన్నికల్లో గెలుద్దామని చూస్తున్నారు. ఈ పరిస్థితిలో డిఎంకె మద్యనిషేధం అమలు చేయమని రెండేళ్లగా జయలలితపై ఒత్తిడి తెచ్చింది. నిజానికి మద్యనిషేధాన్ని గతంలో ఎత్తివేసినది కరుణానిధే. కానీ యిప్పుడు తాగుడు మితిమీరిపోయి తమిళుల సంసారాలు కూడా కూలే పరిస్థితి రావడంతో యీ డిమాండు చేయసాగారు. కేరళ ముఖ్యమంత్రి పడుతున్న అవస్థలు గమనించిన జయలలిత ఎటూ నిర్ణయించుకోలేకపోయింది. కేరళ ఎన్నికల ఫలితం చూసివుంటే ప్రజాభీష్టం గురించి ఒక అంచనా తెలిసేది. అది తెలియకుండా రిస్కెందుని 'సంపూర్ణ ఆచరణసాధ్యం కాదు' అని ప్రకటించి వదిలేసింది. అయితే డిఎంకె తన మానిఫెస్టోలో యీ అంశాన్ని పెట్టింది. ఇంతలో నితీశ్‌ ప్రకటన వెలువడింది. అతన్ని ప్రేరేపించిన అంశాలే తమ వద్దా వున్నాయని గ్రహించిన తమిళ నాయకులు మద్యనిషేధం అంశాన్ని గట్టిగా పట్టుకున్నారు. పిఎంకె ఎప్పణ్నుంచో యీ డిమాండు చేస్తూ వుంటుంది. కొత్తగా డిఎంకె కూడా అందుకుంది. మద్యం అమ్మకం ద్వారా వచ్చే రూ.22 వేల కోట్ల ఆదాయాన్ని ఎలా వదులుకుంటారని స్టాలిన్‌ను అడిగినప్పుడు 'దానివలన అనారోగ్యం ప్రబలి వైద్యంపై ఖర్చుపెట్టాల్సి వస్తోంది, గృహహింస పెరిగి దానివలన జరిగే అనర్థాలను సవరించడానికి ఖర్చవుతోంది, తాగుడు వలన వ్యక్తుల పని సామర్థ్యం తరిగిపోయి, రాష్ట్ర ఎకానమీ దెబ్బ తింటోంది. ఇవన్నీ లెక్కవేస్తే 22 వేల కోట్ల నష్టం లెక్కలోది కాదు' అన్నాడతను.

ఇది ఓటర్లకు నచ్చసాగింది. అప్పటిదాకా ఎన్నికల ప్రచారంలో తన సంక్షేమపథకాల గురించే మాట్లాడుతూ వస్తున్న జయలలిత యిక గత్యంతరం లేక 'తనను మళ్లీ గెలిపిస్తే పాక్షికంగా మద్యనిషేధం పెడతా'నని వాగ్దానం చేస్తోంది. 'కితం నెల దాకా అసాధ్యమంటూ వచ్చిన జయలలిత యిప్పుడు యిలా అంటోందంటే దానికి కారణం, ఓడిపోతానన్న భయమే' అంటున్నాడు స్టాలిన్‌. ఈ డిమాండు ఎంతమంది చేసినా విజయకాంత్‌ నోటి వెంట మాత్రం యీ మాట రాదు. తాగితే తప్పేముంది? అని అతను బహిరంగంగానే అనేకసార్లు ప్రకటించాడు. మందు కొట్టడంతో ఆగకుండా అనుచరులను, పాత్రికేయులను కూడా కొడుతున్నాడతను. అతని మొరటు ప్రవర్తన వలననే గత ఐదేళ్లలో అతని పార్టీ నుంచి 11 మంది ఎమ్మెల్యేలు ఫిరాయించారు. అతను పెద్ద వక్త కాదు, వేదిక మీద జయలలిత, కరుణానిధి నడకతీరును అనుకరిస్తూ వెక్కిరిస్తూంటాడు. ఇది చూసి నగరవాసులు మొహం చిట్లిస్తూంటారు. మద్యపానం ప్రబలమైన అంశంగా రూపొందుతున్న యీ రోజుల్లో అతను యిప్పటికైనా తన విధానాన్ని మార్చుకున్నట్లు ప్రకటిస్తే మహిళా ఓటర్లు, పట్టణ ప్రజలు అతనివైపు ఆకర్షితులు కావచ్చు. ఎందుకంటే జయలలిత పాలన పట్ల వారిలో ఎంతో అసంతృప్తి వుంది. ఇటు డిఎంకె కుటుంబకలహాలతో కునారిల్లుతోంది. స్టాలిన్‌ను ముఖ్యమంత్రి అభ్యర్థిగా ప్రకటిస్తే అళగిరి, అతని అనుచరులు తిరగబడి పార్టీ చీలిపోతుందనే భయంతో కరుణానిధి లేవలేని, కూచోలేని స్థితిలో వున్నా ఎన్నికలలో నిలబడి తనే ముఖ్యమంత్రి అభ్యర్థి నంటున్నాడు. మద్యనిషేధం పట్ల మహిళల దృక్పథం ఎలా వుందో ఎన్నికల అనంతరం స్పష్టమౌతుంది. అది యితర రాష్ట్రాలకు కూడా సూచికగా వుంటుంది. నిషేధం ఏ మేరకు అమలవుతుందో తెలియకపోయినా మద్యపానం తప్పు, ఏదో ఒక స్థాయిలో దాన్ని నియంత్రించాలి అనే ఆలోచన బలంగా రావడం శుభసూచకం. అందర్నీ యీ దిశలో ఆలోచించేట్లా చేసిన ఘనత మాత్రం నీతిశ్‌దే! - ఎమ్బీయస్‌ ప్రసాద్‌ (ఏప్రిల్‌ 2016)

ఏప్రిల్‌ 42 ఎమ్బీయస్‌ : గుమ్‌నామీ బాబా బోసా? కాదా?

సుభాష్‌ చంద్ర బోసు స్వాతంత్య్రానంతరం భారతదేశం తిరిగి వచ్చి యుపిలోని ఫైజాబాద్‌లో గుమ్‌నామీ బాబా పేరుతో నివసించాడని కథలుకథలుగా చెప్పుకునేవారు. అవునో కాదో తేల్చినవారెవరూ లేరు. తేలకుండానే 1985 లో ఆయన పోయాడు. 30 ఏళ్ల తర్వాత యిప్పుడు ఆయన పుట్టుపూర్వోత్తరాలు తవ్వడానికి పూనుకుంది అఖిలేశ్‌ యాదవ్‌ ప్రభుత్వం. చరిత్రపై యింత ఆసక్తి ఎందుకు పుట్టిందని ఆశ్చర్యపడవద్దు. నెహ్రూ కుటుంబం తప్ప విడిచి తక్కిన పాతకాలం నాయకులందరినీ తన ఖాతాలో వేసుకోవడానికి బిజెపి చేస్తున్న ప్రయత్నాలు చూసి, తామెందుకు వెనకపడాలని సమాజ్‌వాదీ పార్టీ చేస్తున్న ప్రయత్నమిది. సుభాష్‌ బోసు పట్ల తమకూ భక్తి వుందని చాటుకోవడానికి ఏమైనా దొరుకుతుందా అని వెతికింది. బోసుకు, యుపికి వున్న కనక్షన్‌ ఏమీ దొరకలేదు - యీ బాబా లింకు తప్ప! సరే, దీన్నే గట్టిగా పట్టుకుందాం అనుకుని గుమ్‌నామీ బాబా ఎక్కడివాడో, ఏమో తేల్చండి అంటూ ఏప్రిల్‌ 3 న ఒక కమిటీ వేసింది. 'ఇన్నాళ్లూ లేనిది యిప్పుడెందుకు వేశారు, రాజకీయలబ్ధి కోసమా?' అని అడిగితే 'కోర్టు ఆదేశాల మేరకు వేశాం అని జవాబిచ్చాడు అఖిలేశ్‌. గుమ్‌నామీ బాబా నేపథ్యం తేల్చాలని నేతాజీ సోదరుని కూతురు లలితా బోసు 1986లో అలహాబాదు హైకోర్టులో ఒక పిటిషన్‌ వేశారు. బాబాకు ఆఖరి దశలో యిల్లు అద్దెకిచ్చిన గురుదత్‌ సింగ్‌ మనుమడైన శక్తి సింగ్‌ అనే బిజెపి నాయకుడు బాబా వస్తువులను మ్యూజియంలో పెట్టాలని కోరుతూ 2010లో మరో పిటిషన్‌ వేశాడు. వాటిపై తీర్పు చెపుతూ 'బాబా వస్తువులను ప్రభుత్వ మ్యూజియంలో ప్రదర్శనకు వుంచి, ఆయనెవరో తేల్చడానికి ఒక ఎంక్వయిరీ కమిషన్‌ వేయండి' అని కోర్టు 2013 జనవరి 31 న ఆదేశించింది. ఇది మూడేళ్ల తర్వాత గుర్తుకు వచ్చిందంటే రాజకీయ కోణం వుండే వుంటుందని అనుమానం.

బోసుకి రావలసినంత ఖ్యాతి రాకుండా చేయడానికి నెహ్రూ కుట్ర పన్నాడని నిరూపించడానికి బిజెపి ప్రభుత్వం బోసు ఫైళ్లు అంటూ కొన్ని దఫదఫాలుగా విడుదల చేస్తోంది. బెంగాల్‌ ఎన్నికలదాకా వేడి నిలపడానికే దఫదఫాలుగా చేస్తోందనుకున్నారు. మమతా బెనర్జీ అంతకుముందే బోసు ఫైళ్లు విడుదల చేసి బోసు భక్తురాలిగా చాటుకోబోయింది. కానీ బెంగాల్‌ ఎన్నికలలో బోసు గతం ఒక అంశంగా ఎవరూ ప్రస్తావించటం లేదు. ఇప్పటిదాకా బయటకు వచ్చిన ఫైళ్లలో గట్టిగా చెప్పుకోవడానికి ఏదీ లేదు. బోసు చేసిన రేడియో ప్రసంగం విన్నాను అంటూ బెంగాల్‌ గవర్నరు ఆఫీసులో పని చేసే ఒక బెంగాలీ ఆఫీసరు రాసిన లేఖ గురించి ప్రస్తావన బయటకు వచ్చింది. ఏ రేడియో స్టేషన్‌ నుంచి అది ప్రసారమైంది అన్న వివరాలు దానిలో లేవు. దాని గురించి ఆ ఆఫీసరు రిటైరయ్యాకైనా ప్రయత్నాలు చేసినట్లు, బోసు పేర నడిచే రాజకీయపక్షం ఫార్వార్డ్‌ బ్లాక్‌కైనా తెలిపినట్లు లేదు. బోసు బతికున్నాడని అసత్యాలు కల్పించిన బెంగాలీలలో యితనూ ఒకడమే తెలియదు. తాజాగా జపాన్‌ ప్రభుత్వం బోసు ఫైళ్లు కొన్ని విడుదల చేస్తానంటోంది. వాటిలోనైనా ఏమైనా వుంటుందేమో వేచి చూడాలి. యుపిలో ఎన్నికలు రాబోతున్నాయి. తమ పార్టీకి బోసు పట్ల ప్రేమ లేదని బిజెపి ప్రచారం చేస్తుందేమోనని భయం వేసి కాబోలు, అఖిలేశ్‌ వెంటనే బాబా వస్తువులను అయోధ్యలోని రామ కథా సంగ్రహాలయ అనే ప్రభుత్వ మ్యూజియంలో ప్రదర్శనకు పెట్టమని ఆదేశించాడు.

ఇంతకీ యీ గుమ్‌నామీ బాబా గురించి యిప్పటిదాకా తెలిసిన విశేషాలేమిటి? ముందుగా తెలుసుకోదగినది - బాబా అనగానే పెద్ద గడ్డం వేసుకుని ఆశ్రమం నడిపాడని, భక్తులను చేరదీసి దేశభక్తి నూరిపోసి, ప్రభుత్వానికి వ్యతిరేకంగా ప్రచారం చేశాడనీ అనుకోకూడదు. ఆయన ఖరీదైన 555 సిగరెట్లు తాగేవాడు. రెండు మూడు పైపులు కూడా దొరికాయి. జేబులో కరెన్సీ నోట్లు బాగా వుండేవిట. మటన్‌ ఖీమా, అన్నా బెంగాలీ స్వీట్లన్నా బాగా యిష్టం. అసలైన సంగతి - తను బోసునని ఆయన ఎప్పుడూ చెప్పుకోలేదు. ఎవరితో కలిసేవాడు కాదు. ఎవర్నీ తన ఫోటో తీయనిచ్చేవాడు కాదు. తరచుగా యిళ్లు మార్చేవాడు. ఆయన 1974లో యుపిలోని బస్తీ జిల్లా నుంచి ఫైజాబాద్‌ జిల్లాలోని అయోధ్యకు వచ్చాడు. 1982లో అయోధ్య నుంచి జిల్లా కేంద్రమైన ఫైజాబాద్‌కు మకాం మార్చాడు. గురుదత్‌ సింగ్‌ అనే మేజిస్ట్రేటు తన బంగళా చుట్టూ అనేక వాటాలు కట్టి అద్దెకిచ్చాడు. వాటిలో 300 చ.అ.ల వాటాలో నాలుగు వందల రూపాయల అద్దెకు యీ బాబా వుండేవాడు. ఎప్పుడూ బయటకు వచ్చేవాడు కాదు. ఆయనను చూడడానికి చాలా తక్కువమంది వచ్చేవారు. గుండ్రటి కళ్లద్దాలు పెట్టుకుని, పెద్ద గొంతుకతో మాట్లాడేవాడు. తన మొహం ఎవరికీ చూపేవాడు కాదు. అందరితో కిటికీలోంచే మాట్లాడేవాడు. 1985 అక్టోబరు 18 న ఫైజాబాదులోనే మరణించాడు. అక్కడే ఆయన్ని దహనం చేశారు. వారసులమంటూ ఎవరూ రాకపోవడంతో ఆయన వస్తువులను ఫైజాబాద్‌ జిల్లాలోని జిల్లా ట్రెజరీ ఆఫీసులో డబుల్‌ లాక్‌ సెక్షన్‌లో భద్రపరచారు. వాటిని బయటపెట్టమని ఆ మరుసటి ఏడాదే లలితా బోసు పిటిషన్‌ వేశారు.

1999లో బోసు మరణంపై 1999లో వేసిన ముఖర్జీ కమిషన్‌ బృందం బాబా వస్తువులను పరిశీలించింది. 2004లో సమర్పించిన నివేదికలో 1945 నాటి విమానప్రమాదంలో కాకపోయినా తర్వాత బోసు మరణించారని ఖాయం చేస్తూ, చేతివ్రాత నిపుణుల, డిఎన్‌ఏ పరీక్షల నివేదికలను చూస్తే బాబా మారువేషంలో వున్న బోసు అనడానికి రుజువేమీ లేదని చెప్పింది. ఆ వస్తువులను యీ మార్చిలో అఖిలేశ్‌ నియమించిన నిపుణుల కమిటీ కూడా పరిశీలించింది. ఇంతకీ అవేమిటి? అనేక ఫోటోలు.. వాటిలో చాలా భాగం బోసు కుటుంబానికి చెందినవే. ఫ్రేమ్‌ చేయించివున్న బోసు తల్లితండ్రుల ఫోటో, బోసు తన సోదరీసోదరులతో దిగిన చిన్ననాటి ఫోటో, పెద్దయ్యాక బోసు ఫోటోలు.. యిలా ఎన్నో. బైనాక్యులర్స్‌, రోలెక్సు వాచ్‌, కాసెట్‌ టేపు ప్లేయరు, పోర్టబుల్‌ టైప్‌రైటరు, రేడియో, వీటితో బాటు ఇంగ్లీషులో, బెంగాలీలో వున్న అనేక పుస్తకాలు. పుస్తకాల్లో ఎక్కువగా రాజకీయాలకు సంబంధించినవే వున్నాయి. ఆనందబజార్‌ పత్రిక పేపర్ల కట్ట కూడా వుంది. బోసు నడిపిన ఆజాద్‌ హింద్‌ ఫౌజ్‌లో యింటెలిజెన్సు ఆఫీసరుగా పనిచేసి పవిత్ర మోహన రాయ్‌కు ఆయనకు మధ్య నడిచిన ఉత్తరప్రత్యుత్తరాలున్నాయి. 1972 సెప్టెంబరులో అప్పటి ఆరెస్సెస్‌ అధినేత గోల్వాల్కర్‌ బాబాకు రాసిన ఉత్తరం దొరికింది. 'పరమ పూజ్యపాద విజయానంద్‌జీ మహరాజ్‌' అని సంబోధిస్తూ 'మీరు గత నెలలో మీరు రాసిన మూడు ప్రదేశాల గురించి నేను కనిపెట్టడానికి ప్రయత్నిస్తాను. వాటిల్లో సరిగ్గా ఎక్కడ వెతకాలో యితమిత్థంగా చెపితే నా పని సులువౌతుంది' అంటూ రాశారాయన.

ఇవన్నీ మ్యూజియంలోని ఒక విభాగంలో భద్రపరచి దాన్ని యీ ఏడాది ఆగస్టులో ఆవిష్కరించబోతున్నాడు అఖిలేశ్‌. 'ఇదంతా శుద్ధ అనవసరం.గుమ్‌నామీ బాబా సుభాష్‌ బోసు అనుయాయుడెవరైనా అయివుండవచ్చు తప్ప బోసు మాత్రం కాదు. బోసుకు అనేకమంది సోదరులు, సోదరీమణులు, వాళ్ల పిల్లలు.. ఎంతో బంధుబలగం వుంది. ఆయన బతికుండగా ఎవర్నీ కలిసే ప్రయత్నం చేయలేదు. సుభాష్‌ బోసుకు తన అన్నగారు శరత్‌ అంటే ఎంతో గౌరవం, ప్రేమ. ఆయన్నయినా, ఆయన పిల్లలనైనా కలవడమో, ఉత్తరాలు రాయడమో చేయకుండా ఎలా వుంటాడు? అయినా ఆయన తను బోసునని చెప్పుకోనే లేదు కదా, ఎందుకొచ్చిన రగడ యిది?' అంటున్నారు బోసు కుటుంబసభ్యులు. వాళ్లకేం, ఎన్నయినా చెప్తారు? ఓట్ల వేటగాళ్ల కష్టాలు వాళ్లకేం తెలుసు? - ఎమ్బీయస్‌ ప్రసాద్‌ (ఏప్రిల్‌ 2016)

ఏప్రిల్‌ 43 ఎమ్బీయస్‌ : నదుల అనుసంధానం జరిగేనా?

నా చిన్నప్పటి నుంచి నదుల అనుసంధానం అనే నినాదం వింటూ వచ్చాను. దేశంలో ఒక చోట నదుల్లో వరదలు వస్తూ వుంటాయి, అదే సమయంలో మరో భాగంలో నీరు లేక నదులు ఎండిపోతూ వుంటాయి. రెండింటిని కలిపేస్తే ఎక్కువగా వున్న నీళ్లన్నీ అటు వెళ్లిపోతాయి. వరదలూ వుండవు, కరువులూ వుండవు. వినడానికి ఎంత బాగుంది! మరి యిది అమలు కావడానికి యిన్నేళ్లు ఎందుకు పడుతోంది? సాంకేతికంగా యిది సాధ్యపడదని అనుకోవడం వలననా? అలా అయితే యిప్పుడు మోదీ ప్రభుత్వం రూ.11 లక్షల కోట్ల అంచనాతో యీ ప్రాజెక్టు ఎందుకు చేపడుతోంది?

బ్రిటిషువారి పాలనలోనే 1863లో మన రాష్ట్రంలో కె.సి.కెనాల్‌ వంటి కాలువను తవ్వి పెన్నేరు, తుంగభద్ర నదులను కలిపారు. అవి సాగునీటిని అందించడంతో బాటు, జలయానానికి, సరుకుల రవాణాకు కూడా ఉపయోగపడేవి. 1837లో విజయవాడను, మద్రాసును కలుపుతూ తవ్విన 315 కి.మీ.ల బకింగ్‌హామ్‌ కెనాల్‌ చెప్పుకోదగ్గది. అది తీరప్రాంతాల గుండా వెళుతూ మద్రాసు నౌకాశ్రయానికి సరుకులు అందించేది. అటువంటి కాలువను చెత్త, తుక్కు పోసి దాదాపుగా కప్పెట్టేశారు. సునామీ వచ్చినపుడు తీరప్రాంతాలు మరీ అంతగా నష్టపోకపోవడానికి కారణం అరకొరగా మిగిలిన యీ కాలువేట. దాన్ని బాగు చేయించే ప్రాజెక్టును మధ్యలో వదిలేయకుండా వుంటే మొన్న చెన్నయ్‌ వరదలు యింత బీభత్సాన్ని సృష్టించేవి కాదట. ఇలాటి సులభమైన మార్గాలు వదిలేసి, వూరంత భారీ ప్రాజెక్టులు కట్టి దేశమంతా నదులను కలుపుతామంటూ పెద్దపెద్ద కలలు కనడం, వాటిని ప్రజలకు అమ్మడం ఒక వ్యాపకమై పోయింది.

మూడు దఫాలు కేంద్రమంత్రిగా వున్న ప్రఖ్యాత ఇరిగేషన్‌ ఇంజనియర్‌ డా|| కె.ఎల్‌.రావుగారు ఎప్పుడూ దీని గురించే మాట్లాడేవారు. 2640 కి.మీ.ల కాలువలు తవ్వి పట్నా వద్ద గంగ నుండి దక్షిణాన కావేరీ వరకు తీసుకుని రావచ్చని 1972లో ప్రతిపాదించారు, కానీ సాంకేతికంగా అది సాధ్యమే అని ఎవరినీ ఒప్పించలేకపోయారు. ఆ తర్వాత మరో రెండేళ్లకు దిన్‌షా దస్తూర్‌ అనే వాటర్‌ మేనేజ్‌మెంట్‌ ఎక్స్‌పర్ట్‌ 'గార్లండ్‌ కెనాల్స్‌' పేర హిమాలయ నదులను వెస్టర్న్‌ ఘాట్స్‌ (పడమటి కనుమలు)తో కలుపుతూ మరో ప్రతిపాదన చేశారు. దానిపై ఓ దశాబ్దం పాటు చర్చలు జరిగి, చివరకు దాని కయ్యే ఖర్చు, సాగు అయ్యే భూమి లెక్కేసి చూస్తే గిట్టుబాటు వ్యవహారం కాదని వదిలిపెట్టేశారు. కానీ రాజకీయనాయకులు మాత్రం దాన్ని వదిలిపెట్ట దలచుకోలేదు. తమ ప్రాంతాల్లో సాగునీరు, తాగునీరు డిమాండు వచ్చినప్పుడల్లా అదిగో ఫలానా నది నుంచి మీకు నీరు తెప్పిస్తున్నాం అని చెప్పుకోవడానికి యీ పథకం గురించి మాట్లాడుతూనే వుండేవారు. జలవనరుల అభివృద్ధికై అంటూ నేషనల్‌ పెర్‌స్పెక్టివ్‌ ప్లాన్‌ (ఎన్‌పిపి) ఒకటి రూపొందించారు. అది 1980లో ఇంటర్‌ లింకింగ్‌ ఆఫ్‌ రివర్స్‌ (ఐఎల్‌ఆర్‌) అనే పథకాన్ని సూచించింది. ఆ పథకం ప్రకారం 15 వేల కి.మీ.ల కొత్త కాలువలు తవ్వి హిమాలయాల్లోని 14 నదులు, దక్షిణంలోని 16 నదులు మొత్తం 30 నదులను కలుపుతారు. తద్వారా 174 క్యూబిక్‌ కిమీ.ల నీటిని అటు నుంచి యిటు రవాణా చేస్తారు. ఆ నీటితో ఢిల్లీ, ముంబయి వంటి 100 మహానగరాలకు నీరు సరఫరా చేయవచ్చన్నమాట.

ఏ యే నదులను ఎలా మళ్లించాలో ప్రాజెక్టు రిపోర్టులు తయారుచేసేందుకు కేంద్ర జలవనరుల శాఖ 1982లో నేషనల్‌ వాటర్‌ డెవలప్‌మెంట్‌ ఏజన్సీ (ఎన్‌డబ్ల్యుడిఏ) అని ఒక ఆటానమస్‌ బాడీని ఏర్పరచింది. వాళ్లు 28 నదులకు ప్రతిపాదనలు తయారుచేశారు కానీ ఏ ప్రభుత్వమూ వాటిని పట్టించుకోలేదు. ఎందుకంటే అనేక రాష్ట్రప్రభుత్వాలు యీ పథకానికి వ్యతిరేకం. తమ రాష్ట్రంలో పారుతున్న నదిలోని నీళ్లు తమకే సొంతమని, వాటిని మరో రాష్ట్రానికి తరలించడానికి అనుమతిస్తే తమ ప్రజలు వ్యతిరేకిస్తారని వారికి భయం. ఏ రాష్ట్రమూ తమ వద్ద అదనంగా నీరు వుందని ఒప్పుకోవటం లేదు. కావాలంటే మరో రెండు ప్రాజెక్టులు కట్టేసి, ఆ నీటిని ఆపేసుకుని, తమ రాష్ట్రంలోని యితర ప్రాంతాలకు మళ్లించుకుందాం తప్ప పొరుగు రాష్ట్రానికి నీరు పారనిచ్చే ప్రశ్న లేదని వారి వాదన. ఇలాటి రాజకీయ కారణాల వలన యీ పథకం అటకెక్కింది. అయితే ఎవరో కోర్టుకి వెళ్లడం చేత సుప్రీం కోర్టు 2002 అక్టోబరులో కేంద్రాన్ని దీని సంగతేం చేశారు అని నిలదీసింది. అప్పుడు వాజపేయి ప్రభుత్వం అధికారంలో వుంది. ఈ పథకం మేమనుకున్నదే, తప్పకుండా చేసి తీరతాం అని వాళ్లు కోర్టుకి చెప్పి, కాసిన్ని ప్రకటనలు చేసి సరిపెట్టారు. జరిగిందేమీ లేదు.

2004లో యుపిఏ ప్రభుత్వం వచ్చింది. అప్పుడు మళ్లీ దీని గురించి చర్చ వస్తే సర్వజ్ఞుడైన జైరాం రమేశ్‌ 'ఇది సర్వనాశనకారియైన (డిసాస్ట్రస్‌) పథకం' అన్నాడు. అందువలన ఎక్కడ వేసిన గొంగళీ అక్కడే వుండిపోయింది. 2012 ఫిబ్రవరిలో సుప్రీం కోర్టు బెంచి 'ఇది జాతీయప్రయోజనాలతో కూడుకున్న పథకం, అమలు చేసి తీరాలి' దీనికై స్పెషల్‌ కమిటీ వేయండి' అని చెప్పినా బధిరశంఖారావమే అయింది. 2014 ఏప్రిల్‌లో మోదీ ఎన్నికల ప్రచారసమయంలో 'వాజపేయిగారు తలపెట్టిన యీ నదీ అనుసంధాన పథకాన్ని మేం పూర్తి చేస్తాం' అని ప్రకటించాడు. అధికారంలోకి రాగానే సెప్టెంబరులో సుప్రీం కోర్టు చెప్పిన స్పెషల్‌ కమిటీ వేశారు. 2015 ఏప్రిల్‌లో టాస్క్‌ ఫోర్సు కూడా ఏర్పాటు చేసి. అభ్యంతరాలు చెపుతున్న రాష్ట్రాలను ఒక తాటిమీదకు తీసుకురండి అన్నాడు.

ప్రస్తుతానికి అనుకుంటున్నదేమిటంటే 37 నదులను కలపడానికి 3 వేల పెద్ద డాములు కడతారట. ఖర్చు విషయానికి వస్తే ప్రస్తుత అంచనాల ప్రకారం 11 లక్షల కోట్లు. 2002-03లో లెక్కలు వేసినపుడు 5.60 లక్షల కోట్లే అన్నారు. ఇప్పుడు సహజంగానే పెరిగింది. భూసేకరణ, నిర్వాసితుల పునరావాసం ఖర్చు కూడా యిందులోనే. 15 లక్షల మందిని వాళ్ల నివాసాల నుంచి తరలించాలి. నీటిని సేకరించి రిజర్వాయర్లు కట్టాలి కాబట్టి వాటికోసం 27.66 లక్షల హెక్టేర్ల భూమి కావాలి. అన్నీ పూర్తవుతే దేశం యొక్క సాగుభూమి విస్తీర్ణం 140 మిలియన్ల హెక్టేర్ల నుంచి 175కు చేరుతుందట - 2050కి! జలవిద్యుదుత్పాదన ప్రస్తుతం వున్న 42,200 మెగావాట్ల నుండి రెట్టింపు అవుతుందట. ఇప్పుడు ఈ పథకంలో తొలిమెట్టుగా కెన్‌-బెట్వా ప్రాజెక్టు ను 2005 ఆగస్టులో మొదలుపెట్టారు. మధ్యప్రదేశ్‌లోని కెన్‌ నది నుంచి ఉత్తర ప్రదేశ్‌లోని బెట్వా నదికి 221 కి.మీ.ల కాలువ తవ్వి 1074 మిలియన్‌ క్యూమిక్‌ మీటర్ల నీటిని బదిలీ చేసే పథకం పూర్తి కావడానికి ఏడేళ్లు పడుతుందని కేంద్ర జలవనరుల మంత్రి ఉమాభారతి చెప్పారు.

ఇంత పెద్ద పథకం అనగానే సహజంగానే విమర్శలు వస్తాయి, వచ్చాయి కూడా. మొదటిది నీటిలభ్యత గురించి ఏజన్సీ యిచ్చిన గణాంకాలన్ని పాతవి అంటున్నారు. ఏడాదేడాదికి నదీజలాల పరిమాణం మారుతోందని అనేక వివాదాల్లో చూస్తున్నాం. ట్రైబ్యునల్స్‌ వద్ద వినబడే వాదనలు కూడా యీ అంశం గురించే! రెండోది ఏజన్సీ తయారుచేసిన సాంకేతికంగా కానీ, ఆర్థికపరంగా కానీ ఎవరూ మదింపు చేయలేదని. ఖర్చు ఎంతవుతుందో సరిగ్గా తేల్చడానికి యిప్పటిదాకా అది డిపిఆర్‌ (డిటైల్డ్‌ ప్రాజెక్టు రిపోర్టు) యివ్వలేదట. అసలు భారీ డాములు కట్టడం తప్పని వాదించేవారిలో మహారాష్ట్ర ముఖ్యమంత్రి ఫడ్నవీస్‌ కూడా వున్నారు. ''దేశంలోని పెద్ద డాముల్లో 40% మా రాష్ట్రంలో వున్నాయి. అయినా మా రాష్ట్రంలో 82% వ్యవసాయం వర్షాధారమే. ఈ డాములు కట్టేబదులు యింకుడు గుంతల వంటి పథకాల ద్వారా వాటర్‌షెడ్‌ మేనేజ్‌మెంటు చేసుకోవడం మేలు'' అంటాడతను. దేశం మొత్తం మీద చూసినా 68 మిలియన్‌ హెక్టేర్ల సాగుభూమిలో పెద్ద, మధ్యతరహా డాముల ద్వారా సాగునీరు లభించేది కేవలం 16 మిలియన్లకే. తక్కినవన్నీ వర్షాలమీదనే ఆధారపడుతున్నాయి. వరల్డ్‌ కమిషన్‌ ఆన్‌ డామ్స్‌ 2000 నాటి నివేదిక ప్రకారం భారతదేశంలోని ఆహారధాన్యాల ఉత్పాదనలో డాముల పాత్ర 10-12% మాత్రమే! భూగర్భజలాలు మాత్రమే ఇండియాకు శ్రీరామరక్ష. వాటిని పెంచేందుకు చెట్లను పెంచడాల వంటివి చేయాలి - అని వారి వాదన. వన్యమృగసంరక్షణ, అటవీప్రాంతాల రక్షణ వంటి వివాదాలు ఎలాగూ వున్నాయి. అందుకనే పర్యావరణ అనుమతులు యింకా రావటం లేదు.

ఈ విమర్శల మాట ఎలా వున్నా రూ.15 వేల కోట్లతో కెన్‌-బేట్వా కాలువ పని సాగుతోంది. మరో పక్క రాష్ట్రాలు యీ పథకాన్ని అడ్డుకుంటూనే వున్నాయి. మహానది-గోదావరిని లింకు చేసే వుద్దేశంతో కేంద్రబృందం 2015 జూన్‌లో ఒడిశా ముఖ్యమంత్రి నవీన్‌ పట్నాయక్‌ను కలిస్తే ఆయన నో అనేశాడు. దాని కోసం కట్టబోయే డామ్‌ వలన అనేక గిరిజనావాసాలు మునుగుతాయని, అందువలన తనకు సమ్మతం కాదని అన్నాడు. నదీజలాలు పొరుగురాష్ట్రాలకు తగాదాలు తెచ్చిపెట్టేందుకు కారణమౌతున్న యీ రోజుల్లో అందర్నీ ఒప్పించకుండా ముందుకు సాగడం దుస్సాహసమే అవుతుంది. తాను చేపట్టిన పోలవరం ప్రాజెక్టుకు యితర రాష్ట్రాలు తెలియపరుస్తున్న అభ్యంతరాలను పరిష్కరించలేని కేంద్రం, ఆంధ్ర-తెలంగాణ మధ్య జలాల పంపకాల విషయంలో ఎటూ తేల్చకుండా మీరే చూసుకోండి అంటూ చేతులెత్తేసిన కేంద్రం యిటువంటి బృహత్‌ పథకాన్ని ఎలా నెత్తికెత్తుకుంటోందో తలచుకుంటేనే ఆశ్చర్యం వేస్తుంది. - ఎమ్బీయస్‌ ప్రసాద్‌ (ఏప్రిల్‌ 2016)

ఏప్రిల్‌ 44 వీక్లీకై ఎమ్బీయస్‌ : వెనెజులా చెపుతున్న పాఠం

హ్యూగో చావెజ్‌ వెనెజులా అధ్యక్షుడిగా వుండగా తన ప్రజలకు అనేక సౌకర్యాలు కల్పించాడు. వస్తువులన్నీ చౌకధరకే అందేట్లా చేశాడు. ఉచితంగా యిళ్లు యిచ్చాడు. పెట్రోలు రెండు సెంట్లకే యిచ్చాడు. ఇదంతా ఆయిలు ఎగుమతులపై వచ్చిన డబ్బుతో చేసి ప్రజల మన్ననలు పొందాడు. ఆయన పోయాడు. ఆయన స్థానంలో నికోలస్‌ మదురో వచ్చాడు. చావెజ్‌ విధానాలే కొనసాగించాడు. ప్రస్తుతం వెనెజులా పరిస్థితి ఎలా వుందో తెలుసుకుంటే ఇలాటి విధానాలకు ఏ మేరకు అనుకరించాలో బోధపడుతుంది.

పెట్రోలు ధర తగ్గినందుకు ప్రపంచంలో చాలా దేశాలు ఆనందిస్తున్నాయి కానీ వెనెజులా ప్రజలు గగ్గోలు పెడుతున్నారు. ఎందుకంటే వెనెజులా ఆర్థికవ్యవస్థంతా ఆయిలు ధరలపై ఆధారపడి వుంది. వారి ఆదాయంలో 97% పెట్రోలు ఎగుమతుల ద్వారానే వస్తుంది. ఇప్పుడు వారి పరిస్థితి ఎంత దీనంగా వుందంటే దేశాధ్యక్షుడు జనవరిలో 'ఎకనమిక్‌ ఎమర్జన్సీ' ప్రకటించాడు. 60 రోజులన్నాడు కానీ పరిస్థితి ఏమీ మెరుగుపడలేదు. 2013, '14లలో ఆయిలు బారెల్‌ 100 డాలర్లుండే రోజుల్లో ఎగుమతుల ద్వారా పోగేసిన బంగారం, క్యాష్‌ నిలువలు తరిగిపోతున్నాయి. ఇప్పుడు బారెల్‌ 28 డాలర్లయింది. పన్నెండేళ్లల్లో యిదే కనిష్ఠధర. ఈ ఏడాది అది ఆయిలు ఎగుమతులపై ఆర్జించింది 30 బిలియను డాలర్లు మాత్రమే. దీనితో 3 కోట్ల మంది జనాభాను పోషించాలి. ఆర్థికవ్యవస్థ అతలాకుతలం కావడంతో ద్రవ్యోల్బణం గత ఏడాది 141% పెరిగింది. ఐఎంఎఫ్‌ అంచనా ప్రకారం అది యీ ఏడాది 720% తాకుతుంది. ఇప్పటికే వెనెజులా కరెన్సీ విలువ చూడబోతే గత ఏడాది డాలరుకు 175 బొలీవర్లు వస్తే ప్రస్తుతం 865 వస్తున్నాయి. ఆర్థిక గణాంకాలు చూస్తే జనం దడుసుకుంటారని 2014 నుంచి ప్రభుత్వం ప్రచురించడం మానేసింది.

ప్రస్తుతం వెనెజులా ఋణాలు 10 బిలియన్‌ డాలర్లు దాటాయి. మిత్రదేశాలైన చైనా, రష్యా, ఇరాన్‌ ఆదుకుంటే తప్ప వెనెజులా మునిగిపోవడం ఖాయం. సోషలిస్టు విధానాలు అవలంబిస్తున్న దేశంగా వెనెజులా ఆహారధాన్యాలు, తదితర పదార్థాలు తక్కువ ధరకు యిచ్చేట్లా వ్యాపారస్తులపై నిబంధనలు విధించింది. కొన్ని తనే రేషన్‌లో యిస్తూ వుంటుంది. ఇది వారికి ముప్పు తెచ్చిపెట్టింది. ఎందుకంటే వెనెజులాకు పొరుగున వున్న కొలంబియాలో దుర్భర పరిస్థితులుండడంతో సరిహద్దు గ్రామమైన కుకుటా పట్టణం మీదుగా స్మగ్లింగ్‌ జరిగిపోతోంది. గతంలో ఆ దారిలో మాదకద్రవ్యాలు దొంగరవాణా అయ్యేవి. ఇప్పుడు పెట్రోలు, నారింజలు, చిన్నపిల్లల డైపర్ల వంటి సాధారణ వస్తువులు కూడా వెళ్లిపోతున్నాయి. కొలంబియా ప్రభుత్వం ధరలపై ఆంక్షలు పెట్టలేదు కాబట్టి అవన్నీ అక్కడ హెచ్చుధరకు అమ్ముడుపోతున్నాయి. అంతేకాదు, అక్కడి ప్రజలు వెనెజులాకు వలస వచ్చేసి ప్రభుత్వం చౌకగా యిచ్చే విద్య, ఆరోగ్య సదుపాయాలు పొందుతున్నారు.

ఇది గమనించి వెనెజులా వెయ్యిమందిని బహిష్కరించింది. 20 వేల మంది భయపడి పారిపోయి కొలంబియాకు తిరిగి వచ్చారు. వెనెజులా గత ఏడాది సరిహద్దులు మూసేసింది. గట్టి బందోబస్తు పెట్టింది. అందువలన సామాన్యపౌరుల ద్వారా స్మగ్లింగ్‌ కార్యకలాపాలు కొనసాగిస్తున్నారు. మామూలుగా కనబడే అమ్మాయిలు కొలంబియా నుంచి నది దాటి వెనెజులా గ్రామంలోకి వస్తారు, అక్కడ ఒకతను వారిని కలిసి ప్రభుత్వం నడిపే సూపరు మార్కెటులో కొని పట్టుకుని వచ్చిన బీఫ్‌ వంటి ఆహారపదార్థాలు వాళ్ల చేతిలో పెడతాడు. వాళ్లు అది పట్టుకుని సామాన్య గ్రామస్తుల లాగానే వూరు చేరి తమను పంపించిన వాడి చేతికి అందిస్తారు. వెనెజులాలో 54 డాలర్లకు కొన్న 60 కిలోల బీఫ్‌ కొలంబియాలో మార్కెటుకు చేరేసరికి దాని ధర 200 డాలర్లు అవుతుంది. మధ్యలో కాపలాదారులకు 25 డాలర్లు లంచం యిస్తారు. ఈ అమ్మాయిల చేతిలో కొంత కూలీ యిస్తారు. కొలంబియాలో అనేక రౌడీ మూకలు ప్రయివేటు సేనలుగా ఏర్పడి ఓ పక్క ప్రభుత్వంతో తలపడుతూ, మరో పక్క తమలో తాము పోట్లాడుకుంటున్నాయి. ఈ స్మగ్లింగ్‌ వారి కనుసన్నల్లో నడుస్తోంది.

ఇలాటి పొరుగుదేశం వలన వెనెజులా అవస్థలు మరీ పెరిగాయి. పాలు, పిండి, గుడ్లు వంటివి దిగుమతి చేసుకునేందుకు డబ్బు సరిపోవటం లేదు. దిగుమతి చేసుకుంటే తప్ప ప్రజలకు చౌకధరలకు అందివ్వలేదు. చౌకదుకాణాల వద్ద ప్రజలు బారులు తీరుతున్నారు. ప్రస్తుతం ఫుడ్‌ క్రైసిస్‌ నడుస్తోంది. మదురో పరపతి తగ్గిపోతోంది. జనవరిలో జరిగిన ఎన్నికలలో అతని పార్టీకి కాంగ్రెసులో 54 సీట్లు వస్తే ప్రతిపక్షమైన డెమోక్రాటిక్‌ పార్టీ 109 వచ్చి కాంగ్రెసులో 65% సీట్లు సంపాదించుకుంది. వాళ్లు వచ్చి తన విధానాలు మార్చేయకుండా మదురో ముగ్గురు సుప్రీం కోర్టు జడ్జిలను వేసుకున్నాడు. కొత్తవాళ్లు రాజ్యాంగంలో ఏ మార్పు చేయబోయినా వాళ్లు అడ్డుకోవచ్చు. రాజకీయ సంక్షోభం కూడా తోడైతే దేశం యిప్పట్లో కోలుకోదు.

వెనెజులాలో లభించే ఆయిలు ముడి తైలం. దాన్ని శుద్ధిపరిస్తే తప్ప ధర పలకదు. శుద్ధిపరచే యంత్రాలపై గతంలో పెద్దగా పెట్టుబడి పెట్టకపోవడం వలన, 1999-2013 మధ్య పెట్రోలు ఉత్పత్తిలో 25% తగ్గిపోవడం వలన వాళ్లకు ఆయిలు ఆదాయం తగ్గింది. అయినా ఉచిత పథకాలు ఆపడం పాలకుల తరం కాకపోయింది. ప్రభుత్వం కరెన్సీ ఎక్కువగా ముద్రించసాగింది. దానితో డబ్బు విలువ తగ్గి, వస్తువ విలువ పెరిగి ద్రవ్యోల్బణం వచ్చింది. ప్రజలకు చౌకధరలకే అన్నీ అందించాలనే లక్ష్యంతో వాళ్లు వ్యవసాయ ఉత్పత్తులను, ఫ్యాక్టరీలలో తయారయ్యే రకరకాల వస్తువులను తాము చెప్పిన ధరకే అమ్మమని ఉత్పత్తిదారులపై ఒత్తిడి చేస్తున్నారు. అలా అమ్మితే గిట్టుబాటు కాదని రైతులు, పారిశ్రామికవేత్తలు మొత్తుకుంటున్నా వినటం లేదు. అలాటి ఒత్తిళ్లు పెట్టకుండా మార్కెట్‌ మానాన్న వదిలేస్తే అది ఏదో ఒక విధంగా స్థిరపడేదేమో, ప్రభుత్వజోక్యం వలన మొత్తం అస్తవ్యస్తమైంది. వస్తువులు ఉత్పత్తి చేసినా లాభం లేదనగానే వాళ్లు తయారుచేయడం మానేశారు. వారి కొనుగోలు శక్తి కూడా తగ్గిపోయింది. ప్రజలకు వస్తువులు లభ్యం కావడం మానేశాయి. పెట్రోలుపై ఆదాయం ఎల్లకాలం వుంటుందనుకుంటూ సంక్షేమ పథకాలకు, ప్రణాళికేతర వ్యయానికి పెద్దపీట వేస్తే ఎలాటి పరిస్థితి ఎదురవుతుందో వెనెజులా చూపుతోంది. - ఎమ్బీయస్‌ ప్రసాద్‌ (ఏప్రిల్‌ 2016)

ఏప్రిల్‌ 47 ఎమ్బీయస్‌ : యూరోప్‌ గాథలు 31

సీజరు హత్య గురించి తలచుకోగానే బ్రూటస్‌ పేరు వెంటనే తడుతుంది. చనిపోతూ సీజరు అన్న మాట 'యూ టూ బ్రూటస్‌' కూడా గుర్తుకు వస్తుంది. మార్కస్‌ జూనియస్‌ బ్రూటస్‌ గురించి కాస్త తెలుసుకుందాం. అతను క్రీ.పూ.85లో పుట్టాడు. అతను సీజరుకు అత్యంత ఆత్మీయుడు, పుత్రసమానుడు. సమానుడేమిటి, అక్రమంగా పుట్టిన పుత్రుడే అంటారు కొందరు - సీజరుకు, అతనికి 15 ఏళ్లు మాత్రమే తేడా వున్నా! బ్రూటస్‌ తండ్రిని పాంపే అన్యాయంగా చంపాడు. బాబాయి యితన్ని 16 వ యేట దత్తతకు తీసుకుని రాజకీయాల్లో, వాగ్ధాటిలో తర్ఫీదు యిచ్చాడు. ఇది అతను సైప్రస్‌ గవర్నరు కాటోకు అసిస్టెంటు కావడానికి ఉపయోగపడింది. ఆ ఉద్యోగంలో వుండగా అతను హెచ్చువడ్డీకి అప్పులిచ్చి డబ్బులు బాగా సంపాదించాడు. రోముకు తిరిగివచ్చి క్లాడియా అనే అమ్మాయిని పెళ్లాడి సెనేట్‌లో సభ్యుడిగా ఎన్నికయ్యాడు. క్రాసస్‌, పాంపే, సీజరులు ఏర్పరచిన మొదటి త్రయంకు వ్యతిరేకంగా ఏర్పడిన ఆప్టిమేట్స్‌ అనే కన్జర్వేటివ్‌ బృందంలో చేరాడు.

క్రీ.పూ. 49లో అంతర్యుద్ధం సమయంలో పాంపే ఆప్టిమేట్స్‌కు నాయకుడయ్యాడు, బ్రూటస్‌ అతని అనుచరుడిగా మారాడు. ఫార్సలస్‌ యుద్ధంలో పాంపే, సీజరు తలపడినప్పుడు బ్రూటస్‌ పట్ల కఠినంగా వ్యవహరించవద్దని సీజరు తన సైన్యాధికారులను ఆదేశించాడు. ఆ యుద్ధంలో పాంపే ఓడిపోయాడు. బ్రూటస్‌ సీజరుకు క్షమాపణ చెప్పుకుని అతనికి ఆంతరంగికుడిగా మారాడు. సీజరు అతన్ని గాల్‌కు గవర్నరుగా నియమించాడు. క్రీ.పూ.45లో అర్బన్‌ ప్రియేటర్‌గా నామినేట్‌ చేశాడు. అదే ఏడాది సరైన కారణం చెప్పకుండా మొదటి భార్యకు విడాకులిచ్చి, పోర్షియా అనే యువతిని రెండో పెళ్లి చేసుకోవడం వివాదాస్పదం అయింది.

సీజరు పాంపే కొడుకుల్ని చంపి ఆఫ్రికా యుద్ధం నుంచి విజేతగా తిరిగి వచ్చినపుడు రోమ్‌ ప్రజలు ఘనస్వాగతం పలికారు. అతన్ని యావజ్జీవ నియంతగా నియమించే ప్రతిపాదనకు జేజేధ్వానాలు పలికారు. ఈ రకమైన వ్యక్తి ఆరాధనతో రోము ప్రజలు ప్రజాస్వామ్యాన్ని, తమ స్వేచ్ఛాస్వాతంత్రాలు పోగొట్టుకుని సీజరుకు అమితమైన అధికారాలు దఖలు పరచి రాజుగా అభిషేకిస్తారని బ్రూటసు కలవరపడ్డాడు. ఒక ఉత్సవసందర్భంగా ఆంటోనీ సీజరుకు బహిరంగంగా కిరీటం ఆఫర్‌ చేశాడు. కానీ సీజరు తిరస్కరించాడు. ఇలా మూడుసార్లు జరిగింది. అయినా ఎప్పుడో ఒకప్పుడు సీజరు కిరీటాన్ని ఆమోదించి రాజయిపోతాడని బ్రూటసుకు భయం వేసింది. క్రీ.పూ. 46లో క్లియోపాత్రా తనకు, సీజరుకు పుట్టిన సీజరియన్‌ (చిన్న సీజరు) పిల్లవాణ్ని వెంటపెట్టుకుని చాలా అట్టహాసంగా రోమ్‌కు వచ్చింది. (క్లియోపాత్రా సినిమాలో ఆ ఘట్టాల ఫోటోలు చూడవచ్చు). సీజరు వివాహితుడు కాబట్టి క్లియోపాత్రాతో అతని సంబంధం గురించి ప్రజలు తప్పుపడతారన్న బెరుకు లేకుండా సీజరు ఆమెను తన రోముకి బయట వున్న తన భవంతిలో బస చేయించాడు. విదేశీయురాలు కాబట్టి ఆమెను రోము నగరంలోకి ప్రత్యక్షంగా తీసుకురావడానికి నియమాలు అడ్డు వస్తాయి కాబట్టి ఆమె బంగారు ప్రతిమను నగరమధ్యంలో వున్న వీనస్‌ దేవాలయంలో ప్రతిష్టాపించాడు. రోము ప్రజలు దీనికి అభ్యంతర పెట్టకపోగా క్లియోపాత్రాను చూసి ఉత్సాహంతో కేరింతలు కొట్టారు. క్లియోపాత్రా తమ కొడుకును వారసుడిగా గుర్తించమని సీజరును కోరింది. సీజరు విని వూరుకున్నాడు. ఇప్పుడు సీజరు క్లియోపాత్రాను రాణిగా చేసుకుని రోమ్‌, ఈజిప్టులను సంయుక్తంగా పాలిస్తూ తన తదనంతరం తన సింహాసనాన్ని సిజేరియన్‌కు అప్పగిస్తాడని బ్రూటసుతో సహా సెనేటర్లందరూ సందేహించారు.

వీళ్లను బాగా ఎగదోసినవాడు కేషియస్‌ (పూర్తిపేరు గియాస్‌ కేషియస్‌ లాంగినస్‌). బ్రూటసు సవతి సోదరిని పెళ్లాడి అతనికి బావమరిది అయ్యాడు. గ్రీకు భాషలో కూడా మంచి వక్త. సీజరుకు, పాంపేకు మధ్య అంతర్యుద్ధం జరిగే రోజుల్లో రోముకు తిరిగి వచ్చాడు. క్రీ.పూ. 49లో సెనేటరుగా ఎన్నికై సీజరుకు వ్యతిరేకంగా ఆప్టిమేట్స్‌ గ్రూపును సమర్థించాడు. తర్వాత పాంపే పక్షాన అతని సైన్యంలో చేరి, సీజరు నావలను సిసిలీలో దగ్ధం చేశాడు. పాంపే ఓటమి తర్వాత సీజరుకు బందీగా చిక్కాడు. సీజరు అతన్ని యుద్ధానికి పంపబోతే 'అక్కరలేదు, నేను రిటైరై పోయి రోములో వుంటా'నన్నాడు. రెండేళ్లపాటు ఏ పదవీ లేకుండా వుండి ప్రఖ్యాత సెనేటరు సిసెరోతో సఖ్యం నెరపాడు. అతని విశ్వాసాన్ని చూరగొన్నాడు. తన కంటె జూనియరైన బ్రూటసుకు పదవి రావడంతో అసూయపడి, అతనికి మద్దతిస్తున్న సీజరును మట్టుపెట్టే ప్రయత్నాలు చేయసాగాడు. కుట్రదారుల్లో సగం మందిని కేషియసే మార్చాడని చెప్పవచ్చు. కానీ బ్రూటసును తన వైపు మళ్లించడంతో అతను అనుకున్నది సాధించాడు. బ్రూటసు కుట్రదారులకు నాయకుడయ్యాడు.

సీజరంటే అభిమానం, ప్రేమ వున్నా అంతకంటె రోము అంటే బ్రూటసుకు అభిమానం మిన్న. సీజరుకు అడ్డుకట్ట వేయాలంటే బహిరంగంగా అతనితో తలపడలేమని, అతన్ని వంచించి, హత్య చేయడమొకటే మార్గమని టక్కరి అయిన కేషియస్‌ కొందరు సెనేటర్లను ఒప్పించాడు. గతంలో సీజరు జనరల్స్‌లో ఒకడు ఆంటోనిని కుట్రలో భాగస్వామిని చేద్దామనుకుంటే అతను ఒప్పుకోలేదు. అందువలన సీజరును చంపాక ఆంటోనీని కూడా చంపేద్దామని కేషియస్‌ అన్నాడు. బ్రూటసు విభేదించాడు - 'తల నరికాక కాళ్లు, చేతులు నరకడం దేనికి, సాధారణ ప్రజలు మనల్ని రాజకీయప్రక్షాళన చేసిన సంస్కారులుగా చూడాలి తప్ప హంతకులుగా కాదు' అంటూ.

క్రీ.పూ. 44 మార్చి నెలాఖరులో సీజరు పార్థియాకు వెళ్లబోతున్నాడని తెలిసి మార్చి 15 నాటికే సెనేట్‌ భవనంలో హత్య చేయడానికి నిశ్చయించుకున్నారు. సీజరు భార్యకు యీ విషయం తెలుసో ఏమో 'మిమ్మల్ని హత్య చేస్తున్నట్లు నాకు పీడకల వచ్చింది, యివాళ సెనేట్‌కు వెళ్లవద్ద'ని ప్రాధేయపడింది. కానీ వెళ్లకపోతే పిరికివాడ నుకుంటారని చెప్పి సీజరు సెనేట్‌కు వచ్చేసరికి ఆలస్యమైంది. కొందరు సెనేటర్లు ఏవో విజ్ఞాపన పత్రాలు యిచ్చే మిషతో సీజరు చుట్టూ మూగి, ఒక్కుమ్మడిగా మీద పడ్డారు. కొందరు కత్తులతో పొడిచారు. చివరగా బ్రూటసు పొడుస్తూంటే సీజరు ''ఎట్‌ టూ బ్రూట్‌' (నువ్వూనా? బ్రూటస్‌!?)'' అన్నాడట. (కాదు, గ్రీకు భాషలో ''కై సూ టెక్నాన్‌? (యూ టూ, మై చైల్డ్‌) అన్నాడని చరిత్రకారులు చెప్తారు) బ్రూటస్‌ యింత విశ్వాసఘాతుకానికి తలపడతాడని సీజరు వూహించలేదు. అప్పణ్నుంచి తీవ్రమైన నమ్మకద్రోహం చేసినవారిని బ్రూటస్‌ అనడం పరిపాటయింది. - ఎమ్బీయస్‌ ప్రసాద్‌ (ఏప్రిల్‌ 2016) (ఫోటో - ''క్లియోపాత్రా'' సినిమాలో రోము పర్యటన దృశ్యం)

ఏప్రిల్‌ 48 ఎమ్బీయస్‌ : సిబిఐ వెర్సస్‌ ఐబి

ఇది ఇష్రత్‌ జహాన్‌ కేసు గురించిన కథనం అనగానే వెంటనే కొన్ని కోయిలలు తొందరపడి నేను లష్కరె తొయిబా ఏజంట్లను వెనకేసుకుని రాబోతున్నానని తీర్మానించవద్దు. ఇష్రత్‌ జహాన్‌ టెర్రరిస్టు కాదని నేనేమీ వాదించబోవటం లేదు. ఆ విషయంలో వాస్తవాలు యింకా పూర్తిగా బయటకు రాలేదనే అనుకుంటున్నాను. వాస్తవాలు బయటకు వచ్చిన సందర్భాల్లో కూడా అవి బయటపడిన తీరుపై చాలా ప్రశ్నలు తలెత్తుతున్నాయి. అవి ప్రస్తావిస్తూనే ఆ కేసు కారణంగా బయటకు వచ్చిన నాటకాల గురించే ఫోకస్‌ పెడుతున్నాను. ఇంటెలిజెన్సు బ్యూరో (ఐబి), సిబిఐ శాఖల మధ్య జరిగిన కలహాలు, 'సమయానికి తగు మాటలాడిన' ఉన్నతాధికారుల తీరు, రాజకీయ ప్రత్యర్థులను దెబ్బ తీయడానికి వ్యవస్థను, సాధారణ (?) పౌరులను రాజకీయ నాయకులు వాడుకున్న విధానం - యివీ నాకు ఆసక్తి కలిగిస్తున్నాయి. నేను యిస్తున్న సమాచారంలో పొరపాటున్నా, అదనంగా ఏదైనా మీరు చదివి వున్నా తెలియపరచండి.

ముందుగా సంఘటన గురించి చెప్పుకుందాం. 2004 జూన్‌ 15న ఇష్రత్‌, మరో ముగ్గురు అహ్మదాబాద్‌ ఎయిర్‌పోర్టుకు దగ్గర్లో ఒక రోడ్డు మీద శవాలై పడి వున్నారు. గుజరాత్‌ పోలీసులు మర్నాడు విడుదల చేసిన ప్రెస్‌ రిలీజు ప్రకారం ''ఐబి వారు అందించిన సమాచారం ప్రకారం మేం ముంబాయి నుంచి వస్తున్న ఒక కారును అడ్డగించాం. దానిలో నలుగురు ప్రయాణీకులున్నారు. వారి వద్ద ఎకె 56 వంటి మారణాయుధాలున్నాయి. గుజరాత్‌లో జరగబోయే రథయాత్రపై దాడి చేయడానికి, ముఖ్యమంత్రి మోదీని చంపడానికి వాళ్లు వస్తున్నారని మా సమాచారం. అరగంటసేపు కాల్పులు జరిగాయి. ఎన్‌కౌంటర్లో వాళ్లు నలుగురూ చనిపోయారు. పోలీసుల్లో ఎవరూ గాయపడనైనా గాయపడలేదు. చనిపోయిన వారిలో జావేద్‌ షేక్‌ (అసలు పేరు ప్రాణేశ్‌ పిళ్లయి, మతం మార్చుకున్నాడు) అనే అతను ఎన్‌కౌంటరుకు ముందు పదిహేను రోజులుగా కనబడటం లేదు. ఆ సమయంలో చాటుగా పాకిస్తాన్‌ వెళ్లి ట్రైనింగ్‌ అయి వచ్చాడు. అతని సెక్రటరీగా వ్యవహరిస్తున్న ఇష్రత్‌, మోదీని చంపడానికి తయారుచేసిన మానవబాంబు.'' అన్నారు.

దీనిపై కొన్ని ప్రశ్నలు వచ్చాయి - వాళ్ల దగ్గర ఎకె 56 వంటి అత్యాధునిక ఆయుధాలు వున్నపుడు వాళ్లు పోలీసులపై ఎందుకు కాల్పులు జరపలేదు? ఒక్క పోలీసు కూడా ఎందుకు గాయపడలేదు? అయినా మోదీని చంపుదామని వచ్చిన టెర్రరిస్టులను సజీవంగా పట్టుకుని పోలీసు పద్ధతుల్లో విచారించి, వారినుండి రహస్యాలు, లష్కరె గుట్టుమట్లు లాగడానికి బదులు నలుగుర్నీ టపటపా చంపేస్తే ఎలా? అలా చంపవలసిన అవసరం ఏమొచ్చింది? వాళ్ల ఎదురు కాల్పుల వలన పోలీసులు గాయపడుతున్నారు అనడానికి కూడా లేదే! ఇష్రత్‌ తల్లి తన కూతురు అమాయకురాలని కోర్టులో కేసు వేసింది. అలాగే జావేద్‌ తండ్రి గోపీనాథ్‌ పిళ్లయి (ఆయన మతమూ, పేరూ మార్చుకోలేదు) తన కొడుకుపై చేసిన ఆరోపణ తప్పని కోర్టుకి వెళ్లాడు.

''2014 మేలో మా మనుమడు సెలవుల కోసం కేరళ వచ్చాడు. తిరిగి వెళ్లేందుకు పుణెకు టిక్కెట్లు దొరక్కపోవడంతో మా అబ్బాయి 'నేనూ, మీ కోడలు, తక్కిన యిద్దరు పిల్లలతో పుణె నుంచి వచ్చి మీ అందర్నీ చూసి మా అబ్బాయిని తీసుకెళతాం' అన్నాడు. ఆ ప్రకారమే నీలం రంగు ఇండికాలో పుణె నుంచి మే 31 న వచ్చాడు. ఓ వారం రోజులుండి, బంధువులందరినీ చూసి జూన్‌ 6 ఉదయం 5 గంటలకు యిక్కణ్నుంచి బయలుదేరి వెళ్లాడు. దారిలో కారు రిపేరు రావడంతో కోయంబత్తూరులో ఓ రాత్రి ఆగి, బెంగుళూరు, లాటూరు మీదుగా అహ్మద్‌నగర్‌ వెళ్లి మా కోడలు సోదరి యింట్లో ఫంక్షన్‌కి వెళ్లారు. అక్కడ వుండగానే జూన్‌ 9 న వాడికి ఓ ఫోన్‌కాల్‌ వచ్చింది. 'అర్జంటుగా ముంబయి వెళ్లాలి, సాయంత్రానికి తిరిగి వచ్చేస్తా' అని భార్యకు చెప్పి వెళ్లాడు. ఆ తర్వాత ఐదు రోజుల పాటు వాడి గురించి సమాచారం లేదు. జూన్‌ 15 న గుజరాత్‌లో టెర్రరిస్టులను కాల్చేశారని వార్త రాగానే టీవీ ఫోటోల్లో చూపించిన కారు మా వాడిదే అని గుర్తుపట్టి ఘొల్లుమన్నాం. కేరళలో వుండగానే వాడు నాతో 'వంజారా అనే గుజరాత్‌ పోలీసు ఆఫీసరు నాకు నాలుగైదు సార్లు ఫోన్‌ చేశాడు' అని చెప్పాడు. వాడి సెల్‌ఫోన్‌ కాల్‌ రికార్డు బయటకు తీస్తే అన్నీ తెలుస్తాయి. అది తీయకుండా మసిపూసి మారేడుకాయ చేసి ఘటనకు ముందు పాకిస్తాన్‌లో వున్నాడని అంటే ఎలా? కేరళలో మా బంధువులను అడిగినా తెలుస్తుంది, వాడు ఆ సమయంలో యిక్కడ వున్నాడో లేదో'' అని ఆయన వాదిస్తున్నాడు.

గతంలో హోం సెక్రటరీగా పనిచేసి రెండో అఫిడవిట్‌ గురించి సంచలనాత్మకమైన ప్రకటన చేసి వార్తల్లో కెక్కిన జికె పిళ్లయి ''అది ఐబి వాళ్లు కావాలని పన్నిన ఉచ్చు. ఐబి వాళ్లు లష్కరే వాళ్లను ఊరించి ఇండియాకు టెర్రరిస్టులను పంపించేట్లు చేశారు.'' అని చెప్పాడు. ఆయన మాట నమ్మితే లష్కరేను వూరించే స్థాయిలో ఐబి వాళ్లు వున్నారని కూడా నమ్మాలి. ఊరించి రప్పించిందాకా వుండి బెల్లించి రహస్యాలు కక్కించకుండా టుపుక్కుమని చంపేశారెందుకు అనే సందేహమూ వస్తుంది.

చనిపోయిన నలుగురిలో తక్కిన యిద్దరూ టెర్రరిస్టులా కాదా అనే ప్రశ్న ఎవరూ వేయటం లేదెందుకనో! జావేద్‌ కాదని అతని తండ్రి వాదిస్తున్నాడు. ఇక ఇష్రత్‌ మాత్రం టెర్రరిస్టు కాదేమోనన్న సందేహం సాధారణ ప్రజల్లో చాలా మందికి వచ్చింది. ఎందుకంటే ఆ అమ్మాయికి 19 ఏళ్లు. ముంబాయి శివార్లలో ముంబ్రాలోని పేద కుటుంబానికి చెందినది. గురునానక్‌ ఖాల్సా కాలేజీలో బియస్సీ సెకండియర్‌ చదువుతోంది. తన ఫీజు కోసం ట్యూషన్లు చెపుతూ వుంటుంది. డబ్బు సరిపోక తన తండ్రికి తెలిసిన జావేద్‌ వద్ద మే 1న సెక్రటరీగా చేరింది. అవసరమైనప్పుడు తనతో బాటు ఊళ్లు రావాలని అతను షరతు విధించాడని, అందుకే అతనితో బాటు ఆమె అవేళ ఆ కార్లో వుందని అంటారు. ''అబ్బే కాదు, ఆమె లష్కరెలో ఉమన్స్‌ వింగ్‌కు నాయకురాలు. మోదీని చంపడానికి వచ్చిన మానవబాంబు. జావేద్‌ ఆమెకు తర్ఫీదు యిచ్చి తీసుకుని వచ్చాడు.'' అంటారు ఐబి వారు. ఇష్రత్‌ జావేద్‌ వద్ద చేరి 45 రోజులే అయింది. దానిలో పది రోజులు మాత్రమే అతనితో కలిసి ప్రయాణాలు చేసింది. తక్కిన 35 రోజులు ఆమె కాలేజీకి హాజరైనట్లు కాలేజీ రికార్డులు చెపుతున్నాయి. మరి మారణాయుధాల్లో ఎప్పుడు తర్ఫీదు పొందినట్లు? మానవబాంబుగా తయారు కావడానికి, ఒకవేళ పోలీసులకు చిక్కితే నోరు మూసుకుని వుండడానికి ఆ పాటి ట్రైనింగ్‌ సరిపోతుందా? .303 రైఫిల్‌ నేర్చుకోవడానికే పదిహేను రోజులు పడుతుంది. అన్నిటికన్న ముఖ్యమైన ప్రశ్న మోదీని చంపడానికి వెళుతూ కాలేజీ ఐడెంటిటీ కార్డు ధరించి వెళుతుందా?

ఈ సందేహాల మాట ఎలా వున్నా ఆమె లష్కరే నాయకురాలు అని నొక్కి వక్కాణించడానికి గుజరాత్‌ పోలీసు ''లాహోర్‌కు చెందిన ''ఘాజ్వా టైమ్స్‌'' తన 2004 జులై 15 నాటి సంచికలో ఆమె లష్కరే కార్యకర్త అని రాసింది చూడండి'' అంటున్నారు. యుపిఏ ప్రభుత్వం సుప్రీం కోర్టుకు ఆగస్టు 2009లో సమర్పించిన అఫిడవిట్‌లో 8 వ పేరాలో యీ విషయం ప్రస్తావించింది. ఇది సమర్పించిన నెల్లాళ్లకు సమర్పించిన రెండో అఫిడవిట్‌ గురించే యిప్పుడు వివాదం చెలరేగుతోంది. దాని సంగతి తర్వాత చెప్పుకుందాం.

'ఇష్రత్‌ టెర్రరిస్టా కాదా అనే విషయం గురించి చర్చ శుద్ధ అనవసరం. హెడ్లీ ఘంటాపథంగా చెప్పేశాక, యింకా ఎందుకొచ్చిన రొష్టు' అని కొందరు విసుక్కోవచ్చు. హెడ్లీ నుంచి యీ సమాచారాన్ని రాబట్టిన విధానం కూడా వింతగా వుంది గమనించండి.

లష్కరేకు మూడు విభాగాలున్నాయి - ఫైనాన్స్‌ వింగ్‌, విమెన్స్‌ వింగ్‌, నేవల్‌ వింగ్‌. ముంబయి దాడుల గురించే ప్రధానంగా విచారణ సాగుతోంది కాబట్టి అది సముద్రమార్గం ద్వారా జరిగింది కాబట్టి డేవిడ్‌ కోల్మన్‌ హెడ్లీని వీడియో కాన్ఫరెన్సు ద్వారా విచారిస్తున్న పబ్లిక్‌ ప్రాసిక్యూటర్‌ ఉజ్జ్వల్‌ నికమ్‌ నేవల్‌ వింగ్‌ గురించి అడుగుతాడని వూహిస్తాం. కానీ నికమ్‌ ఫిబ్రవరి 11న దాని జోలికి వెళ్లకుండా 'లష్కరేకు విమెన్స్‌ వింగ్‌ వుందా?'' అని అడిగాడు. ఆ ప్రశ్నెందుకు వచ్చింది? అని నికమ్‌ను మీడియా అడిగితే 'ముంబయి క్రైమ్‌ బ్రాంచ్‌ వాళ్లు కనుక్కోమన్నారు' అని సమాధానం చెప్పాడు. ఈ ప్రశ్నకు హెడ్లీ ''ఉంది'' అని సమాధానమిచ్చాడు.

తర్వాతి ప్రశ్న ఏమిటంటే 'లష్కరేలో మహిళా సూసైడ్‌ బాంబర్లు వున్నారా?'

హెడ్లీ - 'ఏమో నాకు తెలియదు'

నికమ్‌ - 'నువ్వు ఎవరిదైనా పేరు చెప్పగలవా?'

హెడ్లీ - 'చెప్పలేను'

నికమ్‌ - 'లష్కరే ఇండియాలో చేసిన విఫలప్రయత్నం ఏమైనా తెలుసా?'

హెడ్లీ - 'తెలుసు, జకియుర్‌ రెహమాన్‌ లఖ్వి ముజమ్మిల్‌ భట్‌తో మాట్లాడుతున్నపుడు నాకు దాని గురించి తెలిసింది. తర్వాత ముజమ్మిల్‌ చెప్పాడు - ఏదో ఒక పోలీసు స్టేషన్‌ వద్ద పోలీసు కాల్పుల్లో ఒక మహిళా లష్కరే సభ్యురాలు చచ్చిపోయిందని విన్నాను. ఈ సంఘటన ఎక్కడ జరిగిందో నాకు సరిగ్గా తెలియదు.'

అప్పుడు నికమ్‌ ''మీలో ఎవరు కోటీశ్వరుడు''లో నాగార్జునలా 'సరే నేను మూడు పేర్లు చెప్తాను - నూర్‌ బేగమ్‌, ఇష్రత్‌ జహాన్‌, ముంతాజ్‌' అని ఆప్షన్లు యిచ్చాడు.

'రెండో పేరనుకుంటాను. ఇష్రత్‌ జహాన్‌ అనే పేరు విన్నాను' అన్నాడు హెడ్లీ.

అంతకు మించి ఇష్రత్‌ ఆపరేషన్‌ గురించి కానీ, అది ఎందుకు విఫలమైందన్న దాని గురించి కానీ హెడ్లీ ఏమీ చెప్పలేదు.

ఈ ఒక్క సమాచారంతో నికమ్‌ గుజరాత్‌ పోలీసులు, ప్రభుత్వయంత్రాంగం, ఐబీ - వీళ్లందరినీ గట్టున పడేశాడు. ఇలాటి ఘనుడు కాబట్టే మోదీ సర్కారు అతనికి జనవరిలోనే పద్మశ్రీ ప్రకటించింది. ఆ విషయమై హెడ్లీ అభినందించాడు కూడా. ఇష్రత్‌ వ్యవహారంలో అప్పటి గుజరాత్‌ రాష్ట్రప్రభుత్వం, కేంద్రప్రభుత్వం అజమాయిషీలోని ఐబి - రెండిటి తీరును కేంద్రప్రభుత్వం అజమాయిషీలోనే వున్న సిబిఐ, సుప్రీం కోర్టు నియమించిన సిట్‌ (స్పెషల్‌ ఇన్వెస్టిగేషన్‌ టీమ్‌) తప్పుపట్టాయి. సిబిఐ, ఐబి రెండింటిలో ఎవర్ని సమర్థించాలో తెలియక కేంద్రంలోని యుపిఏ ప్రభుత్వం తబ్బిబ్బు పడింది. సిబిఐని వెనకేసుకుని వస్తే గుజరాత్‌ ప్రభుత్వాన్ని, తద్వారా మోదీని యిబ్బంది పెట్టవచ్చు, కానీ అలా అయితే ఐబి కూడా యిరుక్కుంటుంది. ఇలాటి తర్జనభర్జనల వల్లనే ఇష్రత్‌ తల్లి, జావేద్‌ తండ్రి సిబిఐ విచారణ జరిపించాలని డిమాండ్‌ చేస్తే కేంద్రం తిరస్కరించింది. వాళ్లు 2009లో అహ్మదాబాద్‌ కోర్టులో పిటిషన్లు వేసినప్పుడు కేంద్ర హోం శాఖ కౌంటర్‌ దాఖలు చేస్తూ అది అసలైన ఎన్‌కౌంటరే అని అఫిడవిట్టు దాఖలు చేసింది. తర్వాతి రోజుల్లో సిబిఐ చేత విచారణ జరిపించినప్పుడు కూడా అది అసలైన ఎన్‌కౌంటరా, నకిలీ ఎన్‌కౌంటరా అనే అంశంపై వాకబు చేయమన్నారు తప్ప వాళ్లు టెర్రరిస్టులా కాదా అన్న విషయంపై పరిశోధన చేయమనలేదు. ఇలాటి కారణాల చేతనే దాదాపు 12 ఏళ్లగా యీ విషయం ఎటూ తేలకుండా వుండిపోయింది. ఇటీవలి కాలంలో మాత్రం వూపందుకోవడానికి ఒక కారణం చెప్తున్నారు - నరేంద్ర మోదీని ఎన్‌డిఏ తరఫున ప్రధాని అభ్యర్థిగా ప్రకటించిన రెండు రోజులకు అహ్మద్‌ పటేల్‌, కపిల్‌ సిబ్బల్‌ 2013 సెప్టెంబరు 15 న కేంద్ర మంత్రి వి. నారాయణస్వామి యింట్లో సమావేశమై మోదీని అడ్డుకునే సాధనం ఏముందాని వెతికారు. ఇష్రత్‌ మరణం వివాదం మోదీ మెడకు తగిలిస్తే మంచిదని తోచింది. అక్టోబరు 2 న జరిగిన తర్వాతి సమావేశానికి సిబిఐ చీఫ్‌ రంజిత్‌ సిన్హాను పిలిచి సంప్రదించారు. మోదీ, అమిత్‌ షాల పేర్లు యిరికిస్తూ రాసిన చార్జిషీటు డ్రాఫ్ట్‌ తయారుచేసి చూపించారు. కానీ రంజిత్‌ కుదరదనేశాడట.

ఇప్పుడు మోదీ ప్రధాని అయిపోయి, కేంద్రంలో అధికారం చేపట్టాడు. అందువలన సిబిఐను కూడా లొంగదీసుకుని దాని చేత కూడా ఐబి, గుజరాత్‌ పోలీసులు పాడిన పాట పాడించడం కష్టం కాదు. పనిలో పనిగా ఎటూ తేల్చకుండా ఎటూ తేల్చకుండా నాన్చిన నాటి యుపిఏ ప్రభుత్వంపై బురద చల్లడానికి కూడా ఉపయోగించుకోవచ్చు. మోదీ సర్కారు ఆలోచన ఏమిటో అర్థం కాగానే ఆనాటి యుపిఏలో ఉన్నతస్థానాల్లో వున్న అధికారులు ప్లేటు ఫిరాయించి, వేరే రకంగా మాట్లాడసాగారు. దాంతో ఎవరు నిజం చెపుతున్నారో, ఎవరు అబద్ధమాడుతున్నారో తెలియకుండా పోయింది. రకరకాలుగా వస్తున్న కథనాలేమిటో తెలుసుకుంటే వాటిలో దేన్ని నమ్మవచ్చో ఎవరికి వారే ఆలోచించుకోవచ్చు.

2004, జూన్‌ 15 న ఎన్‌కౌంటర్‌ జరిగిన రోజు రాత్రి 11 గం||లకు గుజరాత్‌ పోలీసు దాఖలు చేసిన ఎఫ్‌ఐఆర్‌ ప్రకారం - 'అహ్మదాబాదు సిటీ క్రైమ్‌ బ్రాంచ్‌కు ఉదయం 5 గంటలకు ఒక ఫోన్‌కాల్‌ వచ్చింది. క్రైమ్‌ బ్రాంచ్‌వారు లష్కరే టెర్రరిస్టులుగా అనుమానించబడుతున్న ముగ్గురు మగవారిని, ఒక మహిళను అహ్మదాబాదు శివార్లలో కోటర్‌పూర్‌ వాటర్‌ ట్రీట్‌మెంట్‌ ప్లాంట్‌కు దగ్గర్లో చంపడం జరిగింది. ఆ నలుగురిలో జిషాన్‌ జోహర్‌, అమ్జాద్‌ ఆలీ అక్బర్‌ అలీ రాణా పాకిస్తాన్‌ పౌరులు. జావేద్‌ షేక్‌ అనే అతను భారతీయుడే. వారికి సాయపడుతున్నాడు. వారితో పాటు వున్న మహిళ ఎవరో తెలియదు. నీలిరంగు ఇండికాలో వారు ముంబయి నుండి అహ్మదాబాదుకు మారణాయుధాలతో, బాంబులతో వస్తున్నారు. 14 రాత్రి వారిని అటకాయించి మర్నాడు ఉదయం 5 గంటల వరకు రెండు రివాల్వర్లు, రెండు ఎకె 56లతో 50 రౌండ్ల కాల్పులు జరిగాయి. కాల్పుల తర్వాత ఆ నలుగురూ మరణించారు. పోలీసులెవరూ చనిపోలేదు, గాయపడలేదు.'

ఇష్రత్‌ జహాన్‌ తల్లి షమీమా కౌసర్‌ 2004 ఆగస్టులో తన కూతుర్ని బూటకపు ఎన్‌కౌంటర్లో హతమార్చారని ఆరోపిస్తూ, దానిపై సిబిఐ విచారణ జరిపించాలని కోరుతూ గుజరాత్‌ హైకోర్టులో ఒక పిటిషన్‌ దాఖలు చేసింది. దానికి జవాబుగా 2006 జూన్‌లో అహ్మదాబాదు సిటీ క్రైమ్‌ బ్రాంచ్‌ ఎసిపి ఎన్‌కౌంటర్‌ సరైనదే అని జవాబిచ్చారు. దానిపై తృప్తి చెందని హైకోర్టు ఎస్‌పి తమాంగ్‌ అనే మెట్రోపాలిటన్‌ మేజిస్ట్రేటు ఆధ్వర్యంలో న్యాయవిచారణకు ఆదేశించింది. ఈ తమాంగ్‌ రిపోర్టు 2009 సెప్టెంబరు 7 వరకు రాలేదు. అది వచ్చేందుకు నెల ముందు యుపిఏ ప్రభుత్వం షమీమా సిబిఐ విచారణ డిమాండు తోసిపుచ్చుతూ వాళ్లు టెర్రరిస్టులే అంటూ మొదటి ఎఫిడవిట్‌ దాఖలు చేసింది. రిపోర్టు వచ్చాక సెప్టెంబరు 29న రెండో అఫిడవిట్‌ దాఖలు చేసింది. రెండిటి మధ్య అంతరం ఏమిటి అనేదే ప్రధానాంశం అయింది.

ఇష్రత్‌, తదితరులు టెర్రరిస్టులా కాదా అన్నది ఒక అంశం. జరిగిన ఎన్‌కౌంటర్‌ అసలుదా, బూటకపుదా అనేది మరో అంశం. భారతదేశంలో నకిలీ ఎన్‌కౌంటర్లు కోకొల్లలు. అవతలివాడు నక్సలైటు కావచ్చు, టెర్రరిస్టు కావచ్చు, చట్టం ప్రకారం ఎలా శిక్షించాలో అలాగే శిక్షించాలే కానీ పోలీసులు చట్టాన్ని చేతిలోకి తీసుకోకూడదు. ఆ క్రమంలో వాళ్లు కేవలం టెర్రరిస్టులనే కాలుస్తారన్న గ్యారంటీ ఏమీ లేదు. అనుమానం చేతనో, పొరపాటు వలననో అమాయకులను కూడా కాల్చేయవచ్చు. ఆ తర్వాత వాళ్ల శవాల వద్ద నిషిద్ధసాహిత్యాన్నో, మారణాయుధాలనో పడేసి వాళ్లపై ముద్ర కొట్టేసి తాము చేసినది సవ్యమైనదే అని వాదించవచ్చు. ఎవరు అమాయకుడో, ఎవడు మాయలమారో తేల్చడానికి కోర్టులే ఏళ్లూపూళ్లూ తీసుకుంటాయి. అలాటిది పోలీసులు తామే నింద మోపి, తామే తీర్పు యిచ్చేసి, తామే శిక్ష అమలు చేసేస్తే ఎలా? పోయినవాడి కుటుంబానికి కుటుంబసభ్యుడి ప్రాణనష్టమే కాదు, పరువు నష్టం కూడా జరుగుతుంది.

అహ్మదాబాద్‌ మెట్రోపాలిటన్‌ మేజిస్ట్రేట్‌ ఎస్‌పి తమాంగ్‌ తన 247 పేజీల రిపోర్టులో ''ఈ నలుగుర్నీ క్లోజ్‌ రేంజ్‌లో కాల్చారు. ఎంట్రీ వూండ్‌ (గుండు శరీరంలోకి ప్రవేశిస్తూ చేసిన గాయం) కంటె ఎగ్జిట్‌ వూండ్‌ (బయటకు వెళ్లిపోతూ చేసిన గాయం) కంటె చిన్నదిగా వుంది. పోలీసులు 70 బుల్లెట్లు కాల్చామన్నారు. హత్యాస్థలం వద్ద ఒక్క బుల్లెట్టూ కనబడలేదు. కారుని ఎడమవైపు కాల్చామని, టైరును పేల్చేశామనీ, దాంతో అది డివైడర్‌ను కుడివైపు ఢీ కొట్టిందని అన్నారు. అదే నిజమైతే కారు ఎడమవైపుకి తిరగాలి, కానీ కుడివైపుకి తిరిగింది. ఆయుధాలు కాలిస్తే మిగలవలసిన అవశేషాలు ఫోరెన్సిక్‌ పరీక్షల్లో కనబడలేదు. పోస్టుమార్టమ్‌ రిపోర్టు చూసినా పోలీసులు వాళ్లని వేరెక్కడో చంపి అక్కడకు తెచ్చి పడేసినట్లు, తుపాకులు వాళ్ల దగ్గర పెట్టినట్లు తెలుస్తోంది. తమ ప్రమోషన్ల కోసం, వ్యక్తిగతంగా పేరు తెచ్చుకోవడం కోసం కొందరు పోలీసు అధికారులు చేసిన బూటకపు ఎన్‌కౌంటరు యిది.' అని స్పష్టంగా చెప్పాడు.

సిబిఐ కోర్టులో దాఖలు చేసిన చార్జిషీటు ప్రకారం ఆ నలుగురిని ఐబివారు, గుజరాత్‌ పోలీసులు కలిసి జూన్‌ 15 కి ముందే అదుపులోకి తీసుకున్నారు. జిషాన్‌ జోహర్‌ అనే అతన్ని ఏప్రిల్‌ చివరి వారంలో రప్పించి, అహ్మదాబాదులోని ఎస్‌-జి హైవే దగ్గర గోటా హౌసింగ్‌లో 164-165 యింట్లో వుంచారు. అమ్జాద్‌ అలీ అనే అతన్ని మే 26న తీసుకెళ్లిపోయి అహ్మదాబాదు శివార్లలో అర్‌హామ్‌ ఫార్మ్‌హౌస్‌లో దాచి వుంచారు. వీళ్లిద్దరూ పాకిస్తాన్‌ పౌరులు. అలాగే ఇష్రత్‌ జహాన్‌, జావేద్‌ షేక్‌లను వల్సాడ్‌ టోల్‌ బూత్‌ వద్ద జూన్‌ 12 న అదుపులోకి తీసుకుని ఖోడియార్‌ ఫార్మ్‌హౌస్‌లో దాచి వుంచారు. ఐబి, గుజరాత్‌ పోలీసు కలిసి వీరిని హతమార్చారు. దానికి రుజువుగా సిబిఐ గుజరాత్‌ పోలీసు శాఖ నుంచి డిఎస్‌పిగా పనిచేసి రిటైరైన డిఎచ్‌ గోస్వామి స్టేటుమెంటు దాఖలు చేసింది. - ''2004 జూన్‌ 13 సాయంత్రం 7.30కి 8.30కి మధ్య నేను ఎటిఎస్‌ (యాంటీ టెర్రరిస్టు స్క్వాడ్‌)లో పని చేస్తున్న జిఎల్‌ సింఘాల్‌ ఐపిఎస్‌ తో కలిసి జాయింటు కమిషనర్‌ ఆఫ్‌ పోలీసు పిపి పాండే వుండే బంగళా నెంబరు 15కి వెళ్లాను. అక్కడ ఆయనతో బాటు గుజరాత్‌ డిప్యూటీ ఐజి వంజారా, ఐబి స్పెషల్‌ డైరక్టర్‌ రాజీందర్‌ కుమార్‌ వున్నారు. వాళ్లు లష్కరే ఆపరేషన్‌ గురించి మాట్లాడుకుంటున్నారు. రాజీందర్‌ కుమార్‌ వంజారాతో ''దీని గురించి ముఖ్యమంత్రితో మాట్లాడండి.'' అన్నాడు. ''నేను తెల్లగడ్డం, నల్లగడ్డం (మోదీ, అమిత్‌ షా)తో మాట్లాడతాను లెండి.'' అన్నాడు వంజారా. మర్నాడు మధ్యాహ్నం సింఘాల్‌తో కలిసి షాబాగ్‌లోని వంజారా ఆఫీసుకి వెళ్లాం. వంజారా ఒక వ్రాతపూర్వకమైన ఫిర్యాదు రాసిన కాగితాన్ని సింఘాల్‌ చేతికి యిచ్చాడు. ముఖ్యమంత్రిని చంపడానికి కొందరు ఎల్‌ఇటి వారు కుట్ర పన్నారని దానిలో వుంది. సింఘాల్‌ దానిలో ఇష్రాత్‌ జహాన్‌ పేరు వుండడం గురించి విభేదించాడు. డ్రాఫ్టు మారిస్తే మంచిదన్నాడు. కానీ వంజారా 'లేదు, నేను ముఖ్యమంత్రి, హోం మంత్రి ఆమోదం తీసుకున్నాను.' అని గట్టిగా చెప్పాడు.'' గోస్వామి యిచ్చిన ఈ స్టేటుమెంటు చూస్తే హతులను ముందుగా కస్టడీలోకి తీసుకుని తర్వాత వాళ్లను చంపేసి ఎన్‌కౌంటర్‌గా చూపించినట్లు స్పష్టమౌతుంది.

తమాంగ్‌ నివేదికను ఆమోదిస్తే గుజరాత్‌ పోలీసుల కంటె ఎక్కువ విస్తృతి, సాధనసంపత్తి వున్న ఐబికే ఎక్కువ చెడ్డపేరు వస్తుంది. అందువలన కేంద్రం ఐబిని కాపాడదామని చూసింది. ఇటు గుజరాత్‌ ప్రభుత్వం తన అధికారులను కాపాడుకోవాలని చూసింది. అందుకే తమాంగ్‌ నివేదికపై గుజరాత్‌ హైకోర్టుకు వెళ్లి స్టే తెచ్చుకుంది. హైకోర్టు 'మేజిస్ట్రేటు ప్రభుత్వాధికారుల వాదనలు వినకుండానే యిలాటి నిర్ణయానికి రాకూడదు' అంది. అంతటితో ఆగలేదు, తమాంగ్‌పై విచారణకు ఆదేశించింది. హైకోర్టు తీర్పును సుప్రీం కోర్టులో ఛాలెంజ్‌ చేశారు. జస్టిస్‌ అభిలాషా కుమార్‌, జయంత్‌ పటేల్‌ వున్న సుప్రీం కోర్టు బెంచ్‌ హైకోర్టుతో ఏకీభవిస్తూనే ఎన్‌కౌంటరు అసలో, నకిలీయో తేల్చడానికి సిట్‌ (స్పెషల్‌ ఇన్వెస్టిగేషన్‌ టీమ్‌) ఏర్పాటు చేసింది. (ఆ సిట్‌ 2011లో హైకోర్టుకు యిచ్చిన నివేదికలో అది బూటకపు ఎన్‌కౌంటరని చెప్పింది. 2013 జులైలో సిబిఐ ఫైల్‌ చేసిన చార్జిషీటులో కూడా బూటకపు ఎన్‌కౌంటరే అంది, ఆ విధంగా మేజిస్ట్రేటు తమాంగ్‌ నివేదిక కరక్టే అని తర్వాతి రోజుల్లో తేలింది) 2009 నాటికి హైకోర్టు ఏమని అభిప్రాయపడినా తమాంగ్‌ రిపోర్టు చిదంబరాన్ని మెప్పించింది. 'హతులు టెర్రరిస్టులే అని బల్లగుద్ది చెప్పేసిన మొదటి అఫిడవిట్‌ నాకు చూపించలేదు, తమాంగ్‌ రిపోర్టు వచ్చాక నాకు సందేహాలు వచ్చి మొదటి దానిలో మార్పులు చేసి, రెండోది దాఖలు చేయించాను' అన్నాడు చిదంబరం. అందుకే 'అతను లష్కరే సానుభూతిపరుడనుకుంటాను' అంటున్నాడు జైట్లే యిప్పుడు. ఇంతకీ రెండు అఫిడవిట్‌లలో ఏముంది?

గుజరాత్‌ హైకోర్టులో ఆగస్టు 2009లో కేంద్రం హోం శాఖ తరఫున ఆ శాఖ సెక్రటరీ పిళ్లయ్‌ దాఖలు చేసిన మొదటి అఫిడవిట్‌లో (ఇది 2007లో సుప్రీం కోర్టులో యిచ్చినదే) హతులందరూ లష్కరే కార్యకర్తలని (ఆపరేటివ్స్‌), అది అసలైన ఎన్‌కౌంటరే అని రాసి వుంది. వాళ్లు టెర్రరిస్టులని నిరూపించడానికి చూపిన సాక్ష్యం ఏమిటో తెలుసా? అఫిడవిట్‌లోని 8 వ పేరా ప్రకారం - 'టైమ్స్‌ ఆఫ్‌ ఇండియా, హిందూ, ఇండియన్‌ ఎక్స్‌ప్రెస్‌ పేపర్లు తమ 2004 జులై 15 వ సంచికలో లాహోర్‌ నుంచి వెలువడే ఘాజ్వా టైమ్స్‌లోని వార్తను పునర్ముద్రించాయి - ఆ ఘాజ్వా టైమ్స్‌ లష్కరే భావాలను ప్రతిబింబించే మౌత్‌పీస్‌. వాళ్లు రాసినదేమిటంటే - 'ఇండియన్‌ పోలీసులు తన భర్తతో కార్లో వెళుతున్న ఇష్రత్‌ అనే లష్కరే యాక్టివిస్టును చంపి, పరదా లేని ఆమె శవాన్ని యితర ముజాహిదీన్లతో బాటు నేలమీద పడేసి బహిరంగంగా ప్రదర్శించారు' అని.

''...అంతే కాకుండా 2007 మే 2నాటి జమాత్‌ ఉద్‌ దవా (ఇది లష్కరే యొక్క మరొక మౌత్‌పీస్‌) ఒక న్యూస్‌ ఐటెమ్‌ వేసింది. ఇష్రత్‌ను గతంలో లష్కరే కార్యకర్తగా పేర్కొన్నందుకు ఆమె కుటుంబానికి క్షమాపణ చెపుతూ లష్కరే విడుదల చేసిన ప్రకటన అది. ఈ క్షమాపణ ఒక నాటకం. ఇంకో 16 రోజుల్లో మే 18 న పిళ్లయ్‌ సుప్రీం కోర్టులో తన అఫిడవిట్‌ దాఖలు చేస్తారని తెలిసి కోర్టును తప్పుదోవ పట్టించడానికి, భారత పోలీసులకు అప్రతిష్ఠ పాలు చేయడానికి చేసిన ప్రయత్నం యిది.'' ఇదీ అఫిడవిట్‌లోని 8 వ పేరా. ఇది ఐబి, గుజరాత్‌ పోలీసు వాదనలకు అనుగుణంగా వుంది సరే కానీ, దీనిలో వాళ్ల టెర్రరిస్టు కార్యకలాపాల ప్రస్తావన ఎక్కడ? ఎన్‌కౌంటరు జరిగిన నెల్లాళ్ల తర్వాత వచ్చిన న్యూస్‌పేపరు కటింగ్స్‌ చూపించి, వాటినే రుజువులనుకోమంటే ఎలా? ఇది కోర్టులో నిలిచే వ్యవహారం కాదని స్వతహాగా లాయరైన చిదంబరానికి తట్టి వుంటుంది. పైగా మేజిస్ట్రేటు తమాంగ్‌ తీర్పు వచ్చాక చిదంబరానికి మరింత జంకు పుట్టింది.

అందుకే ఎందుకైనా మంచిదని రెండో అఫిడవిట్‌ డిక్టేట్‌ చేశాడు. అందరితో చర్చించాక చేశానని, పిళ్లయ్‌తో కూడా మాట్లాడానని చిదంబరం అంటాడు, కాదని పిళ్లయి అంటాడు. ఏది ఏమైనా దానిలో వున్నదేమిటి? మొదటి ఎఫిడవిట్‌లోని 8 వ పేరాలో మేం యిచ్చిన సమాచారం యింటెలిజెన్సు యిన్‌పుట్స్‌ ప్రకారం కాకుండా ఫలానా విధంగా జరిగి వుంటుందని భావించి యిచ్చినది. (The contents of paragraph 8 of the said affidavit did not constitute intelligence inputs and the inference drawn in relation thereto in the subsequent portions of the Affidavit have been needlessly misinterpreted.) దానిలో ఆ అఫిడవిట్‌ తయారుచేసే సమయానికి ఆ హత్యలపై సెక్షన్‌ 176 కింద జ్యుడిషియల్‌ ఎన్‌క్వయిరీ జరుగుతోందని కేంద్రప్రభుత్వానికి తెలియదు. గుజరాత్‌ పోలీసుల చర్యలను సమర్థించడానికి ఆ అఫిడవిట్‌ ఉద్దేశించబడలేదు. నిజనిర్ధారణకై సిబిఐ చేత కాని, మరొక ఏజన్సీ చేత కాని విచారణ జరిపించాలని కోర్టువారు నిర్ణయిస్తే కేంద్రం ఆ తీర్పుకు తలొగ్గుతుంది. the Central govt was not concerned with the merits of the action taken by the Gujarat polie and anything stated in the affidavit was not intended to support or justify the action of the state police. If, on a proper consideration of the facts it is found that an independent inquiry and investigation has to be carried out, by the CBI or otherwise, the Union of India would have no objection to this and would abide by the decision of the Hon’ble court.)

ఇక్కడ మనం గమనించవలసిన దేమిటంటే - రెండో అఫిడవిట్‌లో హతులు టెర్రరిస్టులా కాదా అన్నదానిపై ఏ నిర్ధారణా లేదు. మా దగ్గర ఆ మేరకు సమాచారం లేదు, సిబిఐ చేత విచారణ జరిపించమంటే జరిపిస్తాం అనే హామీ మాత్రమే వుంది. అరకొర సమాచారంతో, న్యూస్‌ పేపరు రిపోర్టులపై ఆధారపడి, సిబిఐ విచారణకు అభ్యంతరం తెలుపుతూ పిళ్లయ్‌ రాసిన మొదటి అఫిడవిట్‌ కంటె యిది బాధ్యతతో రాయబడింది. చిదంబరం దీన్ని సెప్టెంబరులో సబ్మిట్‌ చేయించాడు. దీన్ని పట్టుకునే యిప్పుడు చిదంబరంపై వివాదం చెలరేగుతోంది. ఆలోచించి చూస్తే నాకు చిదంబరం ప్రవర్తనలో ఆక్షేపణీయమైనది ఏమీ కనబడటం లేదు. తమాంగ్‌ ఎత్తి చూపిన సాక్ష్యాధారాల బట్టి చూసినా, పోలీసులెవరూ గాయపడలేదన్న విషయం గుర్తించినా ఇది బూటకపు ఎన్‌కౌంటరు అనే అనుకోవచ్చు.

ఎన్‌కౌంటరు బూటకం కావచ్చు కానీ కనీసం మగవాళ్లు ముగ్గురూ లష్కరే కార్యకర్తలై వుండడం బూటకం కాకపోవచ్చు. వారి తరఫున ఎవరూ గట్టిగా వకాల్తా తీసుకుని మాట్లాడటం లేదు. జావేద్‌ షేక్‌ తండ్రి చెప్పినది నిజమే అనుకున్నా, అతను ఆ సమయంలో పాకిస్తాన్‌లో కాకుండా కేరళలోనే వున్నా అతని జాతివిద్రోహ కార్యకలాపాల గురించి తండ్రికి తెలిసి వుండకపోవచ్చు. సజీదా అనే అమ్మాయిని పెళ్లాడడం కోసం అతను ముస్లిముగా మారాడు. 2003లో దుబాయికి, 2004లో ఒమాన్‌కు వెళ్లాడు. దుబాయిలోనే అతనికి మతోన్మాదం నూరిపోశారని సజీదా పోలీసులకు చెప్పిందట. ఏది ఏమైనా అతను పోలీసు రికార్డుల్లో వున్నాడు. ముంబయి, పుణెలలో నాలుగు పోట్లాట (అసాల్ట్‌) కేసుల్లో బుక్కయ్యాడు. ఒమాన్‌లో వుండగా అమ్జాద్‌ అలీ పరిచయమయ్యాడు. సిబిఐ చార్జిషీటు ప్రకారం అమ్జాద్‌ అలీ రాణా పాకిస్తాన్‌లో భాల్వాల్‌ తహసీల్‌కు చెందినవాడు. అతనే జావేద్‌ను జీషాన్‌ జోహార్‌కు పరిచయం చేశాడు. జీషాన్‌ పాకిస్తాన్‌లోని గుజ్రన్‌వాలా కు చెందినవాడు. 2003లో శ్రీనగర్‌ వద్ద సరిహద్దు దాటుతూ పోలీసులకు దొరికాడట.

కొన్ని కథనాల ప్రకారం యీ ముగ్గురు మగవాళ్లూ టెర్రరిస్టులు కారు. స్మగ్లర్లు, దొంగ నోట్ల పంపిణీదారులు. మన కరెన్సీని పాకిస్తాన్‌లో ముద్రించి ఇండియాలో చలామణీ చేస్తున్నారని ఎప్పణ్నుంచో రిపోర్టులు వస్తున్నాయి కదా, వీళ్లూ అలాటి బాపతే. ఈ జావేద్‌ షేక్‌పై ఆ మేరకు గతంలో కేసు కూడా వుంది. అతని దగ్గర అసలు పేరుతో ఒకటి, ముస్లిము పేరుతో మరొకటి రెండు పాస్‌పోర్టులున్నాయట. ఇలాటి దంధా చేసేవాళ్లతో పోలీసులు షరీకై వుంటారు. ఎక్కడో వాటాల దగ్గర తేడా వచ్చి వుంటుంది. లేపేసి వాళ్ల మీద టెర్రరిస్టు ముద్ర కొట్టి వుంటారు. బిల్డర్లను బెదిరించి డబ్బులు గుంజే బ్యాచ్‌తో ఆ వ్యాపారం చేయించినంత కాలం చేయించి, వాళ్లు దగా చేస్తున్నారన్న అనుమానం రాగానే యిదే రకమైన ముద్ర కొట్టి చంపేసిన ఘటనలూ విన్నాం.

ఇక ఇష్రత్‌ దగ్గరకు వస్తే వాళ్లది బిహారుకు చెందిన కుటుంబం. మహారాష్ట్రకు వలస వచ్చి ఠాణే జిల్లాలో ముంబ్రాలో నివసిస్తున్నారు. తండ్రికి కనస్ట్రక్షన్‌ కంపెనీ వుండేద. 2002లో పోయాడు. తల్లి ఫార్మా పాకేజింగ్‌ యిండస్ట్రీలో పనిచేసేది. వాళ్లిద్దరికీ ఏడుగురు పిల్లలు. ఇష్రత్‌ రెండో సంతానం. కుటుంబపోషణకై చదువుతో బాటు ఎంబ్రాయిడరీ వర్కు, పిల్లలకు ట్యూషన్లు చెప్పడాలు చేసేది. జావేద్‌ వద్ద డబ్బుకోసం ఉద్యోగానికి చేరింది. ఇష్రత్‌ తల్లికి యీ ఉద్యోగం యిష్టం లేదు. అందువలన 2004 జూన్‌ 11న ఇష్రత్‌ తల్లికి చెప్పకుండా యింట్లోంచి బయలుదేరింది. ఆ రోజు నాసిక్‌కు చేరాక బస్సు స్టాండ్‌ బయట వున్న పబ్లిక్‌ ఫోన్‌ బూతు నుండి తల్లికి ఫోన్‌ చేసింది. ''జావేద్‌ అంకుల్‌ యింకా రాలేదు.'' అంది. కాస్సేపటికి మరో సారి కాల్‌ చేసి ''జావేద్‌ అంకుల్‌ వచ్చాడు కానీ ఎవరో కొత్తవాళ్లతో వచ్చాడు'' అని భయపడుతూ చెప్పి, మధ్యలోనే కట్‌ చేసింది. ఇదీ ఇష్రత్‌ తల్లి కథనం. జావేద్‌ తండ్రి కథనం, ఇష్రత్‌ తల్లి కథనం, సిబిఐ, సిట్‌ కథనాలు చేర్చి చూస్తే జావేద్‌కు ఏదో చెప్పి వంజారా అతన్ని అహ్మదాబాదుకి రప్పించి కొంతకాలం బందీగా వుంచాడనే అనిపిస్తుంది. ఆమెను మానవబాంబు అనుకోవడం కష్టం. టెర్రరిస్టు (లేదా స్మగ్లరు - ఎలా అనుకుంటే అలా) వద్ద ఉద్యోగిని మాత్రం అయి వుండవచ్చు. పేదరికం వలన రిస్కు తీసుకుని వారితో తిరిగి ఓ బూటకపు ఎన్‌కౌంటరులో ప్రాణాలు విడిచింది.

ఎవరైనా జర్నలిస్టు అడవుల్లోకి వెళ్లి మావోయిస్టులతో యింటర్వ్యూ తీసుకుంటున్నా డనుకోండి. అప్పుడు పోలీసులు కాల్పులు జరిగితే అతనూ పోతాడు. అతనిపై మావోయిస్టు అనో మావోయిస్టు సానుభూతిపరుడనో, కొరియర్‌ అనో, కిడ్నాప్‌ కాబడినవారి తరఫున వచ్చిన మధ్యవర్తి అనో ముద్ర పడవచ్చు. కానీ మావోయిస్టే అని గట్టిగా చెప్పడం కష్టం. ఇష్రత్‌ది కూడా అలాటి కేసే కావచ్చు. ఆమె మోదీని చంపడానికి వచ్చిన మానవబాంబు అని ఐబి, గుజరాత్‌ పోలీసులు చెపుతున్నది నమ్మాలంటే దాన్ని వారు నిర్ద్వంద్వంగా నిరూపించాలి. మహారాష్ట్ర పోలీసులు కూడా తమ రికార్డుల్లో ఆమె నేరచరిత్ర లేదన్నారు. అది లేకపోవడం చేతనే ఇష్రత్‌ అంత్యక్రియలకు 10 వేల మంది సాధారణ ప్రజలు హాజరయ్యారు. మహారాష్ట్ర మైనారిటీ కమిషన్‌ విచారణ డిమాండ్‌ చేసింది. సమాజ్‌వాదీ పార్టీ రాష్ట్ర అధ్యక్షుడు సిబిఐ విచారణ కోరతానన్నాడు. ఇష్రత్‌ టెర్రరిస్టు కాదని సిట్‌ అంది. సిబిఐ కోర్టులో జులై 2013లో చార్జిషీటు దాఖలు చేసినపుడు తమను టెర్రర్‌ లింకుల గురించి విచారించమని గుజరాత్‌ హైకోర్టు కోరలేదని, ఎన్‌కౌంటరు నికార్సయినదా, బూటకపుదా అనే అడిగారని బూటకపుదని తమ అభిప్రాయాన్ని చెప్పింది. ''సిబిఐ అలా చెప్పిన మూడేళ్ల తర్వాత కూడా నేరారోపణ జరగలేదు. విచారణ ప్రారంభం కాలేదు. ఎందుకు?'' అని ఇష్రత్‌ తల్లి తరఫున వాదిస్తున్న వకీలు వృందా గ్రోవర్‌ అడుగుతోంది.

ఇష్రత్‌ గురించి అందరికీ వచ్చిన అనుమానమే జికె పిళ్లయికి కూడా వచ్చింది. 2013లో సిబిఐ చార్జిషీటు ఫైల్‌ చేసినప్పుడు అతను ''నేను ఇష్రత్‌కు 'బెనిఫిట్‌ ఆఫ్‌ డౌట్‌' (సందేహలాభం) యిస్తాను. ఎందుకంటే ఆమెకు వ్యతిరేకంగా తిరుగులేని (కన్‌క్లూజివ్‌) సాక్ష్యం లభించలేదు.'' అన్నాడు. అదే పిళ్లయ్‌ యిప్పుడు చిదంబరంపై అనుమానాలు రేకెత్తిస్తున్నాడు. రెండో అఫిడవిట్‌ తనకు చూపించలేదని, అది రాజకీయ కారణాలతో తయారుచేశారని, ఐబి నుంచి హోం శాఖ నుంచి యిన్‌పుట్స్‌ (సమాచారం) ఏదీ తీసుకోకుండా తయారు చేశారని చెపుతున్నాడు. దాని పట్ల అభ్యంతరాలుంటే అప్పుడే చెప్పవచ్చు కదా అని అడిగితే 'చెప్పి వుండాల్సింది' అని వూరుకున్నాడు. అప్పుడు చెప్పకపోవడానికి, యిప్పుడు చెప్పడానికి కారణం ఒక్కటే - అప్పుడతను యుపిఏ ప్రభుత్వంలో ముఖ్యమైన ఉన్నతాధికారి. ఇప్పుడతను ఎన్‌డిఏకు అత్యంత ఆప్తుడైన అడానీ గ్రూపులో డైరక్టరు! ప్రస్తుత వుద్యోగం వలననే పిళ్లయి మాటల విశ్వసనీయత ప్రశ్నార్థకమైంది.

''చిదంబరం అఫిడవిట్‌లో తప్పేముంది? ఇష్రత్‌కి బెనిఫిట్‌ ఆఫ్‌ డౌట్‌ యిస్తానని మీరు మూడేళ్ల క్రితం అన్నారు కదా'' అని పిళ్లయ్‌ని మీడియా అడిగితే 'ఆ సందర్భం వేరు' అంటూ '..యిప్పటికీ లష్కరేలో ఇష్రత్‌ సభ్యత్వం గురించి గట్టిగా ఏమీ చెప్పలేమనే అంటాను. అయితే ఆమె అవివాహిత అయి వుండి జావేద్‌ షేక్‌తో బాటు రాత్రుళ్లు హోటళ్లలో బస చేయడం, రిజిస్టర్లో మిస్టర్‌ అండ్‌ మిసెస్‌ అని పేర్లు రాయించడం సవ్యంగా లేదు (సమ్‌థింగ్‌ ఎమిస్‌). నా ఉద్దేశంలో ఏదో పొరపాటు జరుగుతోందని ఆమెకు తెలిసే వుంటుంది. బహుశా ఆమె కవర్‌ (నేరస్తులు తాము సాధారణ పౌరులమని చూపించుకోవడానికి ఉపయోగపడేవారు) కావచ్చు.'' అన్నాడు. ఈ వాదన నమ్మదగినదిగా వుంది. ముగ్గురు మగవాళ్లు టెర్రరిస్టులయి వుండవచ్చు. తోడుగా ఒక మామూలు ఆడపిల్ల కూడా వుంటే కుటుంబసభ్యులు కాబోలు అనుకుని పోలీసులు వదిలేస్తారనే అంచనాతో ఇష్రత్‌కు ఉద్యోగం పేరుతో వెంట తిప్పుతూ వుండవచ్చు. ఆమెకు వీళ్ల విషయం చూచాయగా తెలిసినా డబ్బు కోసం వీళ్ల వెంట తిరగడానికి ఒప్పుకుని వుంటుంది. దానికి ప్రాణాలతో మూల్యం చెల్లించింది. కానీ మనపాటికి మనం ఏదో అనేసుకుని తృప్తి పడితే చాలదు కదా, తక్కినవాళ్లు టెర్రరిస్టులు అని, యీమె సహాయకురాలని సాక్ష్యాలతో కోర్టును ఒప్పించాలి. ఐబి అటువంటి పని ఏమీ చేయలేదు. అనుమానం చేతనో, సమాచారం లభించో వాళ్లను కస్టడీలోకి తీసుకుని విచారణ సమయంలోనే వాళ్లను కాల్చివేశారు. వాళ్ల దగ్గర్నుంచి రాబట్టిన సమాచారం ఏమిటో బయటపెట్టడం లేదు.

పిళ్లయిలాగే ప్లేటు ఫిరాయించిన యింకో అధికారి ఆర్‌విఎస్‌ మణి. ఈయన హోం శాఖలో అండర్‌ సెక్రటరీగా చేశాడు. ఈయనది మరీ ఓవరాక్షన్‌. రెండో అఫిడవిట్‌పై సంతకం పెట్టమని, సబ్మిట్‌ చేయమని సిబిఐ, సిట్‌ తనను ఒత్తిడి చేసి, వెంటాడి, వేధించాయట. (ప్రెషర్‌డ్‌, ఛేజ్‌డ్‌, టార్చర్‌డ్‌) 'సిట్‌ చీఫ్‌ సతీశ్‌ వర్మ సిగరెట్లతో నా ప్యాంటు కాల్చి నన్ను హింసలు పెట్టాడు' అని చెప్పుకున్నాడు. అండర్‌ సెక్రటరీ స్థాయి అధికారిని యిలాటి హింస పెడతారని ఎవరైనా నమ్మగలమా? నిజంగా అలా జరిగితే ఆయన వెంటనే రాజీనామా చేసి బయటకు రావాలి. అప్పుడు నోరు విప్పే గట్స్‌ లేకపోతే యిప్పుడెలా వచ్చాయి? యుపిఏ పోయి ఎన్‌డిఏ వచ్చిందనా? ఈ కేసు విచారణలో వుండగానే కేంద్రంలో మళ్లీ ప్రభుత్వం మారితే యీ స్టేటుమెంటు కూడా చుట్ట కాల్చి యిప్పించారని చెపుతాడా? యుపిఏ ప్రభుత్వంలో యీయన అంత చేతకాని దద్దమ్మలా, సిట్‌ చీఫ్‌ చేత పాంటు కాల్పించుకునే స్థితిలో వుండేవాడా?

గుజరాత్‌ ఎటిఎస్‌లో వున్న జిఎల్‌ సింఘాల్‌ తనకు గుజరాత్‌ డిజిపి పిపి పాండేకు జరిగిన సంభాషణను టేప్‌ చేసి, సిబిఐకు సబ్మిట్‌ చేశాడు. దాని సారాంశం యిది - పాండే - ''కేంద్ర హోం శాఖ తరఫున గుజరాత్‌ హైకోర్టులో సబ్మిట్‌ చేసే అఫిడవిట్‌పై సంతకం చేయడానికి రేెపు ఢిల్లీ నుంచి అండర్‌ సెక్రటరీ (ఆర్‌విఎస్‌ మణి) వస్తున్నాడు. అభిచందానీ (అడ్వకేట్‌) ద్వారానే సబ్మిట్‌ చేస్తాడు. మణిని జాగ్రత్తగా హేండిల్‌ చేయమని అభిచందానీకి చెప్పు. పని సరిగ్గా చేస్తే అతన్ని హైకోర్టు జడ్జి చేస్తామని చెప్పు.'' దీన్ని బట్టి తెలిసేదేమిటి? మణి లాకాయిలూకాయి మనిషి కాదు, రెండో అఫిడవిట్‌ తమ వాదనకు వ్యతిరేకంగా వుండకూడదని గుజరాత్‌ పోలీసులు సకలయత్నాలు చేశారు.

సుప్రీం కోర్టు ఆదేశించినా సిట్‌ ఏర్పాటు అంత సులభంగా సాధ్యపడలేదు. దానిలో పని చేయడానికి ఆఫీసర్లను సేకరించడం కష్టమైంది. బిజెపి పాలిత రాష్ట్రాల వారు తమ ఆఫీసర్లను పంపలేమన్నారుట. చివరకు కేంద్రం అధీనంలో వున్న అధికారులతో, కాంగ్రెసు పాలిత రాష్ట్రాలలో పనిచేసే అధికారులతో సిట్‌ కర్నేల్‌ సింగ్‌ అనే ఆయన ఆధ్వర్యంలో ప్రారంభమైంది. ఆయనను మిజోరామ్‌ నుంచి రప్పించారు. నాలుగు టీముల్ని తయారుచేసి శ్రీనగర్‌, ఢిల్లీ, లఖనవ్‌, నాసిక్‌లకు పంపి ఇష్రత్‌ టెర్రరిస్టు లింకుల గురించి వాకబు చేయించాడు. ఆయన ఎయిమ్స్‌లో పని చేసే డా|| టిడి డోంగ్డా, సిఎఫ్‌ఎస్‌ఎల్‌ నుంచి డా|| రాజీందర్‌ సింగ్‌లతో ఫోరెన్సిక్‌ టీము ఏర్పరచాడు.

''సిఎఫ్‌ఎస్‌ఎల్‌ నిపుణుడు ఎన్‌కౌంటరు అసలైనదే అని రిపోర్టు యిచ్చినా సిట్‌కు తర్వాత అధిపతిగా వచ్చిన సతీశ్‌ వర్మ దాన్ని పక్కకు పెట్టేశాడు. ఎందుకు?'' అని అడుగుతున్నాడు ఐబి స్పెషల్‌ డైరక్టర్‌ రాజీందర్‌ కుమార్‌. యుపిఏ ప్రభుత్వం తనను బలి పశువును చేసిందని అనే అధికారుల్లో అతనూ ఒకడు. 2015 ఫిబ్రవరిలో ''గుజరాత్‌లోని సీనియర్‌ కాంగ్రెసు నాయకుడే సిబిఐ చేత కుట్ర చేయిస్తున్నాడు. ఇష్రత్‌ కేసులో మోదీని యిరికిస్తే నాకేవేవో యిస్తామని ఆశ పెట్టారు.'' అని చెప్పుకుంటున్నాడు. అతనూ, ఐబి చీఫ్‌ అసిఫ్‌ ఇబ్రహీమ్‌ - ''2004 ఫిబ్రవరిలో లష్కరే టెర్రరిస్టు అయిన ఎహసాన్‌ ఇలాహీ అనే అతన్ని జమ్మూ కశ్మీర్‌ పోలీసులు కాల్చి చంపారు. ఆ సంఘటన ఆధారంగా ఐబి విచారణ సాగించి జావేద్‌ పథకాన్ని కనుగొంది. గుజరాత్‌ పోలీసులకు ఉప్పందించింది. అతని వాదన ప్రకారం - అమ్జాద్‌ అలీ రాణా పాకిస్తాన్‌ నుంచి సరిహద్దు దాటుతూండగా కాల్పులకు గురయ్యాడు, అతని గాయాలకు చికిత్స జరిగింది. ఎన్‌కౌంటరు జరిగేందుకు ముందు రోజు టెర్రరిస్టులు పాకిస్తాన్‌కు 23 కాల్స్‌ చేశారు. హతులను ఎక్కడో చంపి అక్కడకు తీసుకుని వచ్చి పడేశారని సిబిఐ వాదించేది తప్పని సూరత్‌లోని శక్తి మోటార్స్‌ వర్క్‌షాప్‌లోని మోటార్‌ మెకానిక్‌ మనోజ్‌ కుమార్‌ యిచ్చిన స్టేటుమెంటు చూస్తే తేటతెల్లమౌతుంది. 2004 జూన్‌ 14న సాయంత్రం 6.30కు తన వద్దకు నీలం ఇండికాలో ఒక మగ, ఒక ఆడమనిషి వున్నారని వాళ్లు ఇంజన్‌ ఆయిలు, ఫిల్టర్‌ మార్పించుకున్నారని అతను చెప్పాడు.'' అని వాదిస్తారు.

సిబిఐ విచారణను ఐబి అడుగడుగునా అడ్డుకుంటూనే వుంది. ''ఐబి ఆఫీసర్ల టూరు రికార్డులు యిమ్మనమని మేం కోరినా వాళ్లు యివ్వలేదు. అవి నాశనమై పోయాయని చెప్పారు. వారి సెల్‌ఫోన్‌ కాల్‌ రికార్డులు యిమ్మనమన్నాం. అవీ యివ్వలేదు.'' అంటున్నాడు ఒక సిబిఐ అధికారి. ఐబి శాఖ సిబిఐ డైరక్టరు రంజిత్‌ సిన్హాపై ఒత్తిడి తెచ్చింది. అతను తన జూనియర్లతో ''ఐబి అధికారుల పేర్లు ప్రస్తావించకుండా వుండే వీలుందా?'' అని అడిగాడట. ''ఇది ఐబితో కలిసి చేసిన జాయింటు ఆపరేషన్‌ అని అరెస్టయిన గుజరాత్‌ పోలీసులు చెపుతున్నపుడు ఐబి అధికారులను మాత్రం వదిలేయడం ఎలా కుదురుతుంది? ఎన్‌కౌంటరు అసలైనదే అని ప్రకటిస్తేనే అందర్నీ బయటపడేయవచ్చు కానీ ప్రతికూలసాక్ష్యాలు యిన్ని కనబడుతున్నపుడు అలా చేయడం సాధ్యమా?'' అని జూనియర్లు అడిగారట. సిబిఐకు డైరక్టరుగా, ఐబికి జాయింటు డైరక్టరుగా పనిచేసిన ఆర్‌కె రాఘవన్‌ మార్చిలో ''హిందూ''లో వ్యాసం రాస్తే సిబిఐ, ఐబిలలో ఎవరి వాదన కరెక్టో రాస్తారనుకున్నాను. ఆయన రెండిటిలోనూ పనిచేశాడు కాబట్టి ఎటూ తేల్చకుండా రెండు కలిసి పనిచేయాలి అంటూ సంపాదకీయంలా రాశాడు.

ఐబి ఏం చెప్పినా, సిట్‌ 2011లో గుజరాత్‌ హైకోర్టుకు సబ్మిట్‌ చేసిన రిపోర్టులో అది ఫేక్‌ ఎన్‌కౌంటరే అని చెప్పింది. అప్పుడు హైకోర్టు కేసును సిబిఐకు అప్పగించింది. సిబిఐ అదే అభిప్రాయానికి వచ్చింది. 20 మంది అధికారులపై నేరాలు మోపింది. మరో రెండేళ్లు పోయాక 2013లో మరో 7గురిపై చేసింది. హతుల శరీరాల్లో దొరికిన తుపాకీ గుళ్లకు, కాల్పుల్లో వుపయోగించామని చెప్పిన తుపాకీలకు పోలిక లేదట. గుజరాత్‌ పోలీసులను అరెస్టు చేయించాక 90 రోజుల్లో చార్జిషీటు దాఖలు చేయాల్సిన సిబిఐ అలా దాఖలు చేయకపోవడంతో వాళ్లందరికీ బెయిలు దొరికింది. సిబిఐ ఎందుకలా చేసింది? ఐబి హోం శాఖపై తీసుకుని వచ్చిన ఒత్తిడా? అలా అయినా సిబిఐ 2014 ఫిబ్రవరి వచ్చేసరికి నలుగురు ఐబీ అధికారులపై కూడా అభియోగాలు చేసింది. బూటకపు ఎన్‌కౌంటరు జరిపిన ఐబి అధికార్లను ప్రాసిక్యూట్‌ చేయడానికి సిబిఐ కేంద్రప్రభుత్వాన్ని కోరింది.

కానీ యుపిఏ ప్రభుత్వం ఆ అనుమతి యివ్వలేదు. అయినా సిబిఐ వారికి వ్యతిరేకంగా సప్లిమెంటరీ చార్జిషీటు ఫైల్‌ చేసింది. ఇష్రత్‌, జావేద్‌లను ఐబి అధికారులు ముంబయిలో అదుపులోకి తీసుకుని, అక్కడే ఒక 'సేఫ్‌ హౌస్‌'లో నిర్బంధించి గుజరాత్‌ పోలీసులకు అప్పగించారని, అలా చేసిన నలుగురు ఐబి ఆఫీసర్లకు ప్రతికూలంగా సాక్ష్యాలు సేకరించామని సిబిఐ అంటోంది. ఆ నలుగురిలో ఐబి స్పెషల్‌ డైరక్టరు రాజీందర్‌ కుమార్‌ కూడా వున్నాడు. తక్కినవారు పి మిత్తల్‌, ఎంకె సిన్హా, రాజీవ్‌ వాంఖాడే. తమ 1500 పేజీల చార్జిషీటులో కాల్పులు జరిగినపుడు చూసిన ప్రత్యక్షసాక్షుల సాక్ష్యాలు కూడా వున్నాయిట. వారిని ప్రాసిక్యూట్‌ చేసేందుకు అనుమతి యిచ్చి వుండకూడదని అసిఫ్‌ ఇబ్రహీమ్‌ అంటాడు. ఆయన 2013 జూన్‌లో ప్రధానికి కార్యాలయానికి, హోం శాఖకు ''ఇష్రత్‌ లష్కరే కార్యకర్త అని, మోదీని, ఆడ్వాణీని చంపడానికి సమకట్టిందని ఐబి దగ్గర బోల్డు సాక్ష్యం వుంది'' అని చెప్పాడు. మరి అంత సాక్ష్యం వుంటే విదేశీ పత్రికల రిపోర్టులు, డేవిడ్‌ హెడ్లీ సంభాషణపై ఆధారపడడం దేనికో అర్థం కాదు.

డేవిడ్‌ హెడ్లీ ప్రకటన రాగానే గుజరాత్‌ ప్రభుత్వం హమ్మయ్య అనుకుంది. కేంద్రంలో బిజెపి వచ్చిన దగ్గర్నుంచీ గుజరాత్‌ ప్రభుత్వం కేసులో యిరుక్కున్న పోలీసు అధికారులు ఒకరొకరిని వదిలేస్తోంది. మళ్లీ ఉద్యోగాల్లో నియమిస్తోంది. ప్రమోషన్లు యిస్తోంది. పిపి పాండేను 2015 ఫిబ్రవరిలో బెయిలు మీద బయటకు వచ్చిన మూడు రోజులకే ఉద్యోగంలో నియమించి అతన్ని జైలుకి పంపిన సతీశ్‌ వర్మకు వ్యతిరేకంగా పెట్టిన కేసుకి యిన్‌చార్జిగా నియమించింది. ఇక కేంద్ర హోం శాఖ ఐబి అధికారులను ప్రాసిక్యూట్‌ చేయడానికి సిబిఐకు అనుమతి నిరాకరించింది. సిబిఐ స్వతంత్రించి ముందుకు వెళ్లలేదన్నది సర్వవిదితం. సిబిఐ 2014లో అహ్మదాబాదు కోర్టులో వేసిన కేసు పెండింగులోనే వుంది. గతంలో అయితే ఐబి, సిబిఐ కొట్లాడుకుంటూ వుంటే కేంద్రం ఎటు చెప్పాలో తేల్చుకోలేకపోయింది. ఇప్పుడు మోదీ ప్రధానిగా వచ్చాక ఐబికి బలం పెరిగింది ఎందుకంటే దానితో పాటు సహనిందితురాలిగా వున్న గుజరాత్‌ పోలీసు వ్యవస్థను కాపాడడానికి మోదీ నిశ్చయించుకున్నారు. అందువలన సిబిఐ ఏమీ చేయలేదు. నిజం ఎప్పటికైనా బయటకు వస్తుందన్న నమ్మకం లేదు.

విషయాలన్నీ చదివాక నాకు తోచినది (మీకు మరోలా తోచవచ్చు) - ముగ్గురు మగవాళ్లు టెర్రరిస్టులో కాదో కానీ సంఘవ్యతిరేక శక్తులే. ఇష్రత్‌కు వారి సంగతి తెలిసి కూడా వారితో పాటు తిరిగి నేరంలో పాలు పంచుకోకపోయినా ఆక్యుపేషనల్‌ హజార్డ్‌గా ప్రాణం పోగొట్టుకుంది. అది బూటకపు ఎన్‌కౌంటరే! ఐబి, గుజరాత్‌ పోలీసులు చేసినది ఆ విషయంలో తప్పే. సంఘవ్యతిరేక శక్తులను (బహుశా టెర్రరిస్టులను) బహిరంగంగా అరెస్టు చేసి, వారి ద్వారా రహస్యాలు లాగి, మరిందరు టెర్రరిస్టులను బంధించే బదులు వీరిని నిర్బంధించి చంపేశారంటే ఏదో మర్మం వుంది. ఆ మర్మమేమిటో కనుగొని ఐబిపై పైచేయి సాధిద్దామని సిబిఐ ప్రయత్నించింది కానీ కేంద్రం దాన్ని అప్పుడు కానీ, యిప్పుడు కానీ ముందుకు సాగనీయటం లేదు. అది పంజరంలో చిలక అని మరొక్కమారు రుజువైంది. - (సమాప్తం) - ఎమ్బీయస్‌ ప్రసాద్‌ (ఏప్రిల్‌ 2016)

మే 01,02 ఎమ్బీయస్‌ : జవాబులు రాని ప్రశ్నలు

ప్రస్తుత ఆంధ్ర రాజకీయాల గురించి నాకు కొన్ని సందేహాలు, ప్రశ్నలు వున్నాయి. ఎంత ఆలోచించినా జవాబులు తట్టటం లేదు. ప్రతీదానికి కార్యకారణ సంబంధం వుంటుందని తర్కం చెపుతుంది. కారణం లేకుండా కార్యం జరగదు. అయితే కార్యనిర్వాహకులకు తప్ప బయటివారికి ఆ కారణం అగోచరం కాబట్టి ఏవోవో వూహాగానాలు చేస్తాం. మన వూహలు చూసి ఆ నిర్వాహకులు నవ్వుకుంటారు. వాళ్లు నవ్వుకుంటారు కదాని మనం వూహాగానకచ్చేరీలు కట్టిపెట్టం. ఈ సందేహాల్లో మొట్టమొదటిది - ఆంధ్ర పట్ల బిజెపి వైఖరి, ఆ వైఖరి పట్ల టిడిపి వైఖరి.

ఆంధ్రకు ప్రత్యేక హోదా కల్ల. ఈ విషయం నోటిమాట ద్వారా, రాతపూర్వకంగా కేంద్రమంత్రులు కుండలు పట్టుకుని వచ్చి బద్దలు కొట్టి మరీ చెప్తున్నారు. ఆంధ్రకు సంబంధించిన బిజెపి నాయకులు 'ఇది కాంగ్రెసు చేసిన తప్పిదం. చట్టంలో పెట్టేసివుంటే గొడవ లేకపోయేది.' అంటున్నారు. చట్టంలో పెట్టేసి వుంటే ఆంధ్రలో కాంగ్రెసు ఓడిపోయేది కాదు, టిడిపి-బిజెపికి యిన్ని సీట్లు వచ్చేవి కావు, బిజెపి, టిడిపి తమ మ్యానిఫెస్టోలలో ప్రత్యేక హోదా పదేళ్లు, పదిహేనేళ్లు యిస్తాం అని హామీలిచ్చి ప్రజలను ఆకట్టుకునే అవకాశమే వుండేది కాదు. చట్టంలో లేదు కాబట్టే కసితో వాళ్లని ఓడించి, వీళ్లని ఎన్నుకున్నారు. నీతి ఆయోగ్‌ సిఫార్సు చేయలేదు అంటున్నారు, రాజ్యసభలో ప్రత్యేక హోదా గురించి బిజెపి నాయకులు పోట్లాడి 'మీరు ఐదేళ్లంటున్నారు, మేం వచ్చి పదేళ్లు యిస్తాం' అని ధీమాగా ప్రకటించినపుడు నీతి ఆయోగ్‌ లేదు కదా, హామీల తర్వాత పుట్టినదాన్ని యిప్పుడు సాకుగా చూపడం దేనికి? '14 వ ఫైనాన్సు కమిషన్‌ సిఫార్సుల మేరకు రాష్ట్రాలకు నిధుల పంపిణీ చేస్తున్నపుడు ప్రత్యేక హోదా వలన ఒనగూడేది ఏమీ లేదు' అని మరో కారణం చెప్తున్నారు. అది ఆరో వేలు లాటిదో, పనికిమాలిన బిరుదో కావచ్చు, ఆ బిరుదు పడేస్తే మీ సొమ్మేం పోయింది? అది తగిలించుకుని వూరేగుతాం కదా!

అసలీ ప్రత్యేక హోదా వలన లాభమా? నష్టమా? ఎంత శాతం? అనే లెక్క టిడిపి వాళ్లు ఎప్పటికీ తేల్చని చిక్కులెక్క. ఎన్నికలకు ముందు అదే సర్వస్వం, అదుంటే చాలు పొరుగు రాష్ట్రాల నుండి పెట్టుబడులు వరదలా వచ్చేసి, వాళ్లంతా కుళ్లుకు ఛస్తారు అన్నారు. ఎన్నికలయిన ఆర్నెల్లకు కేంద్రం యివ్వదేమో అని అనుమానం వచ్చాక 'ఆ హోదా పెట్టుకుని వుద్ధరించేది లేదు' అన్నారు. ఇప్పుడు యివ్వం అని తేల్చేశాక 'అమ్మో అది లేకపోతే ఎలా? దాని గురించి యింకో పాతికసార్లు ఢిల్లీ వెళతాం' అంటున్నారు. ఆ హోదాయే వేస్టనుకుంటే, దానికోసం మరో పాతికసార్లు వెళ్లి రావడం యింకా వేస్టు కాదూ!? వెంకయ్యనాయుడు గారు భలే చమత్కారి. కీర్తినింద చేయడంలో పూర్వకవులను తలదన్నాడు. 'చంద్రబాబుకి అమిత దాహం. రాష్ట్రం కోసం ఎంత యిచ్చినా చాలదంటాడు, యింకా అడుగుతాడు' అని సభాముఖంగా ఫిర్యాదు చేశాడు. అప్పుడైనా చంద్రబాబు లేచి 'ఎందుకండీ ఆడిపోసుకుంటారు? అమరావతి శంకుస్థాపన సమయంలో మోదీ గారి ఎదుట ప్రత్యేక హోదా గురించి అడిగానా?' అని ఖండించలేదు. ముసిముసి నవ్వులు నవ్వి 'నేనింతే' అన్నట్టుగా పోజిచ్చారు. నిజంగా హోదా సంపాదించి వుంటే యీ సరసాలు ముచ్చటగా వుండేవి. ప్రత్యేక హోదా గురించి టిడిపి నాయకులు యిప్పటికైనా స్పష్టమైన వైఖరితో మాట్లాడాలి. దాని గురించి ప్రతిపక్షాలు మాట్లాడినప్పుడు 'దానితో పనేముంది? అది శుద్ధ వేస్టు' అని మాట్లాడతారు. అంతలోనే 'మా ఢిల్లీ ప్రతినిథి నిత్యం ఆ పనిలోనే వున్నారు. కాస్త ఓపిక పడితే వచ్చేస్తుంది' అంటూంటారు. 'నాకు పూర్తి నమ్మకం వుందంటారు' కంభంపాటి, 'వచ్చేస్తోంది కాసుకోండి' అంటారు సుజనా చౌదరి. ఈ బుకాయింపులు మానేసి 'అది పనికిరాని హోదా కాబట్టి దాని గురించి పట్టించుకోవడం మానేసి, అంతకంటె ముఖ్యమైన వాటి మీద దృష్టి పెట్టాం' అని చెప్తే పోతుంది కదా!

ప్రత్యేక హోదా ప్రతిపక్షాలకు అందివచ్చిన అంశం. ఒకరు దీక్షలంటారు, మరొకరు కోటి సంతకాలంటారు. టిడిపి వారు 'బాబు మరో ఏభై సార్లు మళ్లీ ఢిల్లీ వెళ్లి, మళ్లీ మళ్లీ వెళ్లి ఢిల్లీలో గల్లీగల్లీ తిరిగి, మోదీని బతిమాలతారు, యిచ్చేదాకా, ఆయన పదవీకాలం ముగిసేదాకా అడుగుతూనే వుంటారు..' అంటారు. 'అలా విడిగా వెళ్లి ఒంటరి పోరాటం చేయడం బట్టే రావటం లేదు, మా అందర్నీ కలుపుకుని అఖిలపక్షాన్ని ఢిల్లీకి తీసుకెళితే మంచిది కదా, రాష్ట్రప్రయోజనాల కోసం అందరం కలిసి కొట్లాడదాం' అంటారు ప్రతిపక్షాలు. దానికి టిడిపి జవాబు చెప్పదు. 'మీరు నిర్మాణాత్మకమైన సలహాలు యిస్తే పుచ్చుకుంటాం' అని వూరుకుంటుంది. 'మీరు సలహా అడిగితే కదా, మేం చెప్పగలిగేది' అని ప్రతిపక్షాలంటాయి. ఈ ప్రతిపక్షాలను చేరదీయడం దేనికి బోడి అని టిడిపి అభిప్రాయం కాబోలు, అఖిలపక్షం అని ఛస్తే సమావేశ పరచదు. అదేమంటే తెలంగాణలో కెసియార్‌ మమ్మల్ని పిలుస్తున్నాడా అంటుంది. కెసియార్‌ యింతటి ఆదర్శనేత, అనుకరణీయుడు అని నేనెప్పుడూ అనుకోలేదు. టిడిపి కష్టాలు టిడిపివి. వీళ్లందరినీ వెంటపెట్టుకుని వెళ్లినదాకా వుండి కేంద్ర నాయకులు 'అదేమిటండీ, ప్రత్యేక హోదా లేదని మీకెప్పుడో చెప్పాం కదా!' అని పుసుక్కున అందరి ముందూ అనేస్తే కొంప మునిగిపోతుంది. ప్రత్యేక హోదా లేదని జయంత్‌ సిన్హా రాసిన లేఖను మీడియాకు లీక్‌ చేసినందుకు అవంతి శ్రీనివాస్‌పై బాబు కోపగించారని ఆంధ్రభూమి రాసింది. ప్రతిపక్షం అనేది లేకుండా చేసి అందరూ అసమదీయులే అయ్యాక అందరు ఎమ్మెల్యేలతో కలిసి ఢిల్లీ వెళ్లి వచ్చి 'వాళ్లు మాకు చెవిలో చెప్పారు - హోదా ఖాయం' అని చెప్దామని బాబు ఐడియా కాబోలు.

ఈలోగా హోదా గురించి ప్రజలకు ఏం చెప్పాలన్నది తేల్చుకోవాలి. 'హోదా కంటె నిధులు ముఖ్యం, హోదాను మరపించేట్లా, హోదాను మించేట్లా నిధులు కురిపిస్తే మనకు చేదా?' అనే పాట కొంతకాలం పాడారు. మనకు విస్తరీ కావాలి, దాన్లో అన్నమూ కావాలి. హోదాతో బాటు నిధులిస్తేనే కొత్త రాష్ట్రం నిలదొక్కుకుంటుంది. అయితే బిజెపి యివ్వటం లేదు. ఇచ్చామని చెప్తున్న గణాంకాలన్నీ 14 వ ఫైనాన్సు కమిషన్‌ ఫార్ములా ప్రకారం అన్ని రాష్ట్రాలతో బాటు రావాల్సిన నిధులే. అదనంగా యిచ్చిన నిధులు అతి తక్కువ. రాబోయే సంవత్సరాలలో వాళ్లు యిద్దామనుకున్న నిధులన్నీ కలిపి లెక్కలు చెప్తున్నారు. రైల్వే జోను వగైరా అనేక విషయాలలో ఆంధ్రకు అన్యాయం జరుగుతోంది. రాజధాని లేని, ఆదాయవనరులు లేని కొత్త రాష్ట్రం కదాని ఎక్కువగా యిచ్చినది లేకపోగా, యివ్వాల్సినది కూడా యివ్వటం లేదు. టీవీ చర్చల్లో, తెలుగు మీడియాలో కేంద్రాన్ని తిట్టని ఆంధ్ర నాయకుడు లేడు. 2014లో మోదీ అంటే అభిమానంతో చొక్కాలు చింపుకున్న ఆంధ్రులు యిప్పుడు వాటికి అతుకులేసుకుని మోదీని కనీసం ఆంధ్ర విషయంలో తిట్టుకుంటున్నారు. మోదీ ఎందుకిలా చేస్తున్నారన్నది అందరికీ వచ్చే పెద్ద సందేహం. బాబు గతంలో గోధ్రా అల్లర్లప్పుడు తన మీద చేసిన వ్యాఖ్యలపై కోపం పెట్టుకుని కసి తీర్చుకుంటున్నారని కొందరు, కేంద్రం యిచ్చినదాన్ని మీడియా సహకారంతో తన ఘనతగా చాటుకుంటాడనే దుగ్ధతో యివ్వడం లేదని కొందరు, బాబు పేరు తెచ్చేసుకుంటే 2019 నాటికి ఎన్‌డిఏ కన్వీనరుగానో, థర్డ్‌ ఫ్రంట్‌ కన్వీనరుగానో ఎదిగిపోయి తనకు అడ్డు వస్తాడన్న అసూయతో చేయి విదల్చడం లేదని కొందరు వూహిస్తూన్నారు. వీటిలో కొన్నో, లేక అన్నీనో కారణాలైతే కావచ్చు. కానీ బిజెపి నాయకులు ప్రజల్లోకి వెళ్లి యీ కారణాలు చెప్పలేరు కదా!

మరి ఆంధ్రలో బిజెపి పరిస్థితి ఏమిటి? కేంద్రంలో వున్న కాంగ్రెసు తమకు అన్యాయం చేసిందనుకున్న ఆంధ్రులు దానికి తిరుక్షవరం చేశారని అందరూ చూశారు. ఇప్పుడు బిజెపి చేస్తూ వుంటే చూస్తూ కూర్చుంటారా? మళ్లీ కత్తెర చేత్తో పట్టుకుని వెయిట్‌ చేయరా? ఎన్నికల సమయం వచ్చేసరికి టిడిపి తన వైఫల్యాలన్నిటికీ కేంద్ర సహాయనిరాకరణే అంటే బిజెపిపై నేరాన్ని నెట్టేస్తే బిజెపి గతేమిటి? వాళ్లకా భయం లేదా? ఆంతకుముందు పట్టులేని తమిళనాడు, కేరళలలో కాలూనడానికి ఎన్నో ప్రయత్నాలు చేస్తున్నారే, కాస్తో కూస్తో బేస్‌ వున్న ఆంధ్రలో వున్నది వదులుకుంటారా? టీవీ చర్చల్లో పాల్గొనే బిజెపి నాయకులు యీ ప్రశ్నలకు సమాధానం చెప్పలేక నీళ్లు నములుతున్నారు. 'హోదా వస్తుందని, ప్రత్యేక నిధులు యిస్తారని మా నమ్మకం చెదరలేదు... వెంకయ్య నాయుడుగారు ప్రతి శాఖ వద్దకు వెళ్లి వాళ్ల దగ్గర అడుగుబొడుగు మిగిలిపోయిన నిధులను ఆంధ్రకు మళ్లిస్తున్నారు..' అంటూ గొణుగుతున్నారు. వెంకయ్య నాయుడు మాట ఎత్తితేనే ఆంధ్రులకు భగ్గుమనే పరిస్థితి వస్తోంది. ఆయన వూరుకోకుండా ప్రతీ చోటకి వెళ్లి ఆశలు పెట్టి, అందర్నీ గిల్లి వదిలిపెట్టాడు. విజయవాడకు మెట్రో అన్నాడు, ఇదిగో యీ దారిలోనే వెళుతోంది అంటూ స్థలాలు చూపించి వాటి రేట్లు ఆకాశాన్నంటేట్లు చేశాడు. తీరా చూస్తే మెట్రో శాంక్షన్‌ కాలేదు. అక్కడ మెట్రో నడిపితే గిట్టుబాటు కాదు అని అధ్యయనం చేసి తేల్చేశారు. ఇక హోదా గురించి, నిధుల గురించి ఆయన అమ్మిన కలలు అన్నీయిన్నీ కావు. నాయుడుగారు రాష్ట్రాన్ని ఎంతో ముందుకు తీసుకుపోతున్నారు అని ఆయన, నాయుడుగారు కేంద్రం నుంచి రాష్ట్రానికి ఎంతో చేసేస్తున్నారు అని యీయనా చేసుకునే పరస్పరభజన సాగుతోంది తప్ప చూడబోతే రాష్ట్రం ఒక్క అడుగు ముందుకు వెళ్లటం లేదు. ఇది ఆర్థికమంత్రే మొత్తుకుంటున్న విషయం.

వెంకయ్యనాయుడిలా టిడిపితో మొహమాటాలు లేని బిజెపి నాయకులు మాత్రం కేంద్రం నుంచి నిధులు రాకపోవడానికి టిడిపియే కారణం అనేస్తున్నారు. 'రాజధానికి నిధులివ్వలేదేం?' అంటే 'ఇల్లు కట్టుకుంటానంటే డబ్బిస్తారు కానీ ఆకాశహర్మ్యాలు కడతానంటే ఎవరిస్తారండి?' 'డిటైల్డ్‌ ప్రాజెక్టు రిపోర్టు పంపించి ఫండ్స్‌ అడగాలి, ఆ రిపోర్టు ఎక్కడ?' 'అయినా దానికై యిచ్చిన నిధులను వేరే పథకాలకు మళ్లిస్తే ఎందుకిస్తాం?' అంటున్నారు. 'అనుమతి లేకుండా పట్టిసీమ ఎవరు కట్టమన్నారు?' 'ఇచ్చిన వాటికి లెక్కలడిగితే దిక్కులు చూస్తే ఎలా?' 'బజెట్‌లో నికరమైన లోటుంటే తీరుస్తామన్నాం కానీ ఋణమాఫీ అని, చంద్రన్న కానుక అని, మరోటనీ ఖర్చు పెట్టేసి దాన్నే లోటు అనుకోమంటే ఎందుకిస్తాం?' 'పారదర్శకత లేకుండా, ఖర్చులు పెట్టేసి కేంద్రాన్ని నిందిస్తే సబబుగా వుంటుందా?' యిలాటి ప్రశ్నలు వేస్తున్నారు. వీరెవరినీ కేంద్రనాయకత్వం మందలించటం లేదు. బిజెపిని విమర్శించడానికి యత్నిస్తున్న టిడిపివారిని బాబు కట్టడి చేస్తున్నారు తప్ప టిడిపి వ్యవహారశైలిని తప్పు పట్టే బిజెపి నాయకులను అమిత్‌ షా అదలించటం లేదు. మిత్రధర్మం అంటూ టిడిపి కలవరిస్తోంది కానీ బిజెపికి అలాటి శషభిషలు లేనట్టున్నాయి. దీన్ని బట్టి కొన్నాళ్లు పోయిన తర్వాతైనా బిజెపి టిడిపిని విరోధిపక్షంగా చూస్తుందన్న ఊహలు వస్తున్నాయి. తమ సహాయనిరాకరణ చేత, సొంత తప్పిదాలచేత బాబు విఫలం చెందడం ఖాయం కాబట్టి, 2019 నాటికి టిడిపికి ప్రత్యామ్నాయంగా ఎదుగుదామని చూస్తోందని వారి అంచనా. దానికి గాను వైసిపితో ప్రత్యక్షంగానో, పరోక్షంగానో పొత్తు లేదా అవగాహన పెట్టుకోవచ్చని కూడా అంటున్నారు.

వైసిపి శాసనసభాపక్షం యిసుక గడియారంలా గంటగంటకి తరిగిపోతున్న యీ ఘడియలో 2019 నాటికి వైసిపి ఒక పార్టీగా మిగులుతుందా, దానితో పొత్తు పెట్టుకోవడానికి ఎవరైనా ముందుకు వస్తారా అన్న సందేహం రావచ్చు. కానీ రాజకీయాలు ఎలాటి మలుపులు తీసుకుంటాయో ఎవరూ చెప్పలేరు. జగన్‌ వ్యవహారశైలిలో మార్పు వచ్చి, సృజనాత్మకంగా ఆలోచించగలిగితే వెళ్లిపోయిన సీనియర్ల స్థానంలో యువత వచ్చి చేరవచ్చు, ప్రభుత్వ వ్యతిరేక ఓట్లకు కేంద్రంగా మారవచ్చు, కొన్ని ప్రాంతాల్లోనైనా కాంగ్రెసు మళ్లీ కాస్త పుంజుకుని ముక్కోణపు పోటీలు జరిగి ప్రతిపక్షాలు కొన్ని స్థానాలు గెలవవచ్చు. ఎన్ని గెలుస్తారనేది టిడిపి సాధించే విజయాలపై వుంది. రాజధాని కట్టడం, అభివృద్ధి అన్ని జిల్లాలకు విస్తరించడం, రాష్ట్రం పారిశ్రామికంగా ముందడుగు వేయడం - అనే అంశాలపై టిడిపి పెర్‌ఫామెన్స్‌ను చూస్తారు. అధికారంలోకి వచ్చి రెండేళ్లయినా పెద్దగా ఏమీ జరగలేదు. ఈ ఏడాది బజెట్‌లో కూడా కేంద్ర కేటాయింపులు ఏమీ లేదు కాబట్టి 2017 మార్చి వరకు యిలాటి పరిస్థితే వుంటుందనుకోవాలి. పోలవరం పై నాలికమడత మాటలు మాట్లాడుతున్నారు. ఇక మిగిలినది రెండేళ్లు. అంత తక్కువ సమయంలో అద్భుతాలు సాధించి, ప్రజల ఆశలు తీర్చడం మానవాతీత కార్యమే. ఇప్పటికే జగన్‌పై వున్న కేసుల్లో నిందితులు కొన్ని మినహాయింపులు పొందుతున్నారు. వ్యక్తిగతంగా హాజరు కానక్కరలేదని కొందరు వ్యాపారస్తులకు, కేసేమీ లేదని కొందరు అధికారులకు ఊరట కలిగింది. ఇవి చిన్నవే కావచ్చు. కానీ ప్రజల దృష్టిలో 'సోనియా కసితో పెట్టించడమే తప్ప జగన్‌ పెద్దగా నేరం చేయలేదుట' అనే భావం కలిగితే మాత్రం టిడిపికి నష్టమే. టిడిపికి ప్రస్తుతం నాయకుల మద్దతు వుంది. ప్రజల మద్దతు వుందో లేదో ఏవైనా ఉపయెన్నికలు జరిగితే తెలుస్తుంది. అప్పటిదాకా అన్నీ వూహాగానాలే. రావాల్సిన ఫిరాయింపుదార్లందరూ వచ్చేశాక అందరినీ ఉపయెన్నికల్లో గెలిపించుకునే ధైర్యం బాబుకి వుందా? ఆ ధైర్యం వుంటే టిడిపి హవా నడిచిన 2014లోనే ఎస్పీవై రెడ్డి, గీత నియోజకవర్గాలలో పెట్టి వుండేవారు. ఇప్పుడు ఏమీ జరగటం లేదన్న అసంతృప్తి పెరిగిన తర్వాత ఉపయెన్నికలు పెట్టడం ఎంత రిస్కు! ఒకరిద్దరు మళ్లీ గెలవకపోయినా నగుబాటే కదా!

బిజెపి-టిడిపి సంబంధాలపై సందేహాలను కాస్సేపు పక్కకు పెడితే ప్రస్తుతం టిడిపి ఫిరాయింపులను యీ స్థాయిలో ఎందుకు ప్రోత్సహిస్తోందన్నది కూడా మరో గంభీరమైన ప్రశ్న. టిడిపికి అసెంబ్లీలో మెజారిటీ వుంది. ప్రతిపక్ష నాయకుడు చాకచక్యంగా తన ఎమ్మెల్యేలను ఎగరేసుకుని పోతాడన్న భయం లేదు. ఇంతమంది నాయకులను చేర్చుకుంటే పార్టీ బలోపేతమవుతుందన్న గ్యారంటీ లేదు, పదవుల కోసం అంతఃకలహాలు పెరగవచ్చు. గ్రూపులు కడితే వారి తగాదాలు తీర్చేటంత తీరిక యిప్పుడు బాబుకి లేదు. ఆయనే ముఖ్యమంత్రి, ఆయనే పార్టీ అధ్యక్షుడు. గతంలో ముఖ్యమంత్రిగా వున్నపుడు కూడా పార్టీ వ్యవహారాలకై టైము కేటాయించలేక ప్రజల్లో పెల్లుబికిన వ్యతిరేకత ఆయన వరకు చేరక నష్టం కలిగింది. ఉమ్మడి రాష్ట్రాన్ని పాలించడం కంటె తాడూ బొంగరం లేని కొత్త రాష్ట్రం పాలించడం మరీ కష్టం. ప్రభుత్వోద్యోగులను పోస్టు చేసిన చోటికి రప్పించడమే పెద్ద బ్రహ్మప్రయత్నంగా మారిపోయింది. ఇలా ప్రతీ చిన్న అంశానికి ముఖ్యమంత్రి కలగజేసుకోవాల్సిన స్థితిలో, యింత ఉక్కిరిబిక్కిరిలో పార్టీలో పేచీలు కూడా వున్నాయంటే ఎంత తలనొప్పి! రాష్ట్రంలో అభివృద్ధి పథంలో పరుగులు పెడుతూ వుంటే, ఎకనమిక్‌ బయాన్సీ వుంటే ప్రతీవాడికీ అంతో యింతో కాంట్రాక్టులు కట్టబెట్టి వూరుకోబెట్టవచ్చు. న్యూస్‌ పేపరు యాడ్స్‌లోనే తప్ప జిల్లాల్లో పనులేమీ జరగడం లేదు. ఇలాటప్పుడు 'మా నియోజకవర్గ అభివృద్ధి కోసం పార్టీ మారుతున్నా' అనే స్టేటుమెంటు చూస్తే నవ్వు వస్తుంది. నిధులే లేవు, అభివృద్ధి లేదు, జీతాలకే డబ్బు చాలటం లేదని ఆర్థికమంత్రి బహిరంగంగా గోల పెడుతూ వుంటే యీయన నియోజకవర్గంలో మాత్రం అభివృద్ధి జరిగిపోతోందా? ఎన్నికలు కాగానే పార్టీ ఫిరాయించిన వారి నియోజకవర్గాల్లో ఏమంత అభివృద్ధి జరిగిందట? పోనీ ఆర్నెల్ల తర్వాత వీళ్లు 'అభివృద్ధి - ఫిరాయింపుకు ముందు, ఫిరాయింపుకు తర్వాత' అని యాడ్‌ యివ్వగలరా?

ఫిరాయించేవారు టిడిపి సిద్ధాంతాలను చూసి వస్తున్నారనుకోవడానికి వీల్లేదు. ఎందుకంటే అది యిప్పటికిప్పుడు పుట్టిన పార్టీ కాదు. దాని విధానాలు, దాని నాయకుడి దక్షత వీళ్లకు ఎప్పణ్నుంచో తెలుసు, అయినా ఎన్నికల్లో వాళ్లతో తలపడి, నానారకాలుగా దూషించి, ఓటర్లను మెప్పించి గెలిచారు. ఉత్తరాఖండ్‌ హైకోర్టు వ్యాఖ్యానించినట్లు ఎండనకు, వాననకు, తుపానునకు, ముదిమి వయసును, మావోయిస్టుల బెదిరింపులను లెక్క చేయకుండా ఓటర్లు వచ్చి ఓట్లేస్తున్నారు. ఫలానా పార్టీలో వుండి మమ్మల్ని ఉద్ధరించు అని అభ్యర్థికి చెప్తున్నారు. వారి అభీష్టానికి వ్యతిరేకంగా, వారి నమ్మకాన్ని వమ్ము చేసి, వేరే పార్టీలోకి వెళదామని ఎమ్మెల్యే అనుకున్నపుడు రాజీనామా చేయడం సబబు. కానీ అలా చేయకపోవడం చాలా ఏళ్లగా సాగుతోంది. అందుకే 1985లో పార్టీ ఫిరాయింపు నిరోధక చట్టం వచ్చింది. ఏదో మూడోవంతు మంది ఒక్కసారిగా బయటకు వస్తే... అంటే మినహాయింపు యిచ్చారు. అంటే ఒక్కడు చేస్తే తప్పు, గుంపుగా చేస్తే ఒప్పు.. అన్నట్లు. దానికి కూడా తూట్లు పొడుస్తున్నారు. ఒక్కొక్కళ్లని ఫిరాయింపు చేయిస్తున్నారు. మాతృసంస్థ ఫిర్యాదు చేసినా స్పీకరు చర్య తీసుకోడు. ఏదైనా బిల్లుకు ఓటింగు పెట్టండి, వాళ్లు ఎటు ఓటు వేశారో తెలుస్తుంది, వేటు వేసే అవకాశం వస్తుంది అని అడిగితే మూజువాణీ ఓటుతో బిల్లు నెగ్గిపోయింది. ఎవరెటు ఓటేశారో తెలియటం లేదు అని మభ్యపెడతారు. ముఖ్యమంత్రి, సభాధ్యక్షుడు ఏకమైతే చాలు, కోట్లాది ఓటర్ల అభిప్రాయాలను తుంగలోకి తొక్కవచ్చు. ఇది అనేక రాష్ట్రాల్లో సాగుతోంది, ఆంధ్రలో కూడా జరుగుతోంది. తెలంగాణలో కెసియార్‌ ఎందుకు చేస్తున్నారో తెలియనట్లుగానే ఆంధ్రలో బాబు ఎందుకు చేస్తున్నారో తెలియటం లేదు.

మధ్యతరగతిలో బాబుపై వ్యామోహం వుంది. ఆయన రాజకీయాల్లో ఒక పద్ధతి వుందని వారు నమ్ముతారు. వైయస్‌, జగన్‌వి ఫ్యాక్షన్‌ రాజకీయాలని, బాబువి వున్నంతలో నీతివంతమైన రాజకీయాలని నమ్మి అలా ప్రచారం చేసే మేధావులు చాలామంది వున్నారు. ఎన్నికల ఫలితాలు రాగానే బాబు వైసిపి ఎమ్మెల్యే, ఎంపీలను పార్టీలోకి తీసుకోగానే కొందరు కంగు తిన్నారు. ఒకాయన నాకు మెయిలు రాశాడు - 'ఐ విష్‌ బాబు హేడ్‌ నాట్‌ డన్‌ యిట్‌' అని. ఎవరినైనా ఆరాధించడం మొదలెడితే మనం ఆచరించలేని ఆదర్శాల లగేజీ వాళ్లకు అంటగట్టేస్తాం. 2009 నుండి మన రాష్ట్రంలో భీకరంగా ఫిరాయింపులు జరుగుతున్నాయని, ఎన్నికలకు ముందు కాంగ్రెసు మంత్రులే బిజెపి లోకి దూకడం వంటి వింతలు జరిగాయని, వైసిపి ఫిరాయింపులలోనే పుట్టిన పార్టీ అని, టిడిపి అధ్యక్షుడు స్వయంగా ఫిరాయింపుదారుడని - యిలాటి వాస్తవాలన్నీ మర్చిపోతాం. ఇలాటి వాతావరణంలో ఫిరాయింపులను ప్రోత్సహించడంలో వింతేమీ లేదని ఆయన్ను సముదాయించాను. కానీ యిటీవల జరుగుతున్న వలస ఫిరాయింపుల వరస నాకూ అంతుపట్టడం లేదు. ఇంతమందిని తీసుకోవడం దేనికి? విడివిడిగా తీసుకోవడం దేనికి? మామూలుగా యిలాటి సందర్భాల్లో వైసిపిలో ఎవరో ఒకర్ని దువ్వి అతని నాయకత్వం కింద మూడోవంతు మందిని సమీకరిస్తారు. అతను జగన్‌ నాయకత్వాన్ని సవాల్‌ చేసి విడిగా వచ్చేసి వైసిపి ఫర్‌ డెమోక్రసీ (అందరికీ సాధారణంగా అందివచ్చే పదం యిది, నార్త్‌లో అయితే సోషలిస్టు అనో, సమాజ్‌వాదీ అనో పెడతారు) పేర పార్టీ ఏర్పాటు చేస్తారు. ఆ పార్టీ టిడిపికి మద్దతు యిస్తుంది. ఓ మంచి రోజు చూసి విలీనం అయిపోతుంది. ఇలాటి పద్ధతి ఎందుకు అనుసరించలేదు అంటే అలా వచ్చిన నాయకుడికి ప్రాముఖ్యం వస్తుందని, పార్టీలో అసమ్మతిదారులకు కేంద్రంగా మారతాడని బాబుకి భయం వుండి వుండవచ్చు. అందువలననే ఒక్కొక్కరిని గుంజుకుని వస్తున్నారు.

పార్టీ ఫిరాయించేవారికి ఎంత యిస్తున్నారు అనే విషయంలో ఎవరి వూహ వారిదే. అబ్బే యివ్వటం లేదు, వారి వ్యాపారవ్యవహారాల్లో లొసుగులు కనిపెట్టి బెదిరిస్తున్నారంతే అని కొందరంటారు. అదీ వుంది, యిదీ వుంది అంటున్నారు కొందరు. బెదిరించడం వరకు అయితే ఓకే కానీ డబ్బిచ్చి రప్పిస్తూ వుంటే మాత్రం రాష్ట్రం భవిష్యత్తుపై భయం వేస్తుంది. ఎందుకంటే ఆ డబ్బంతా ప్రజల దగ్గర్నుంచే వసూలు చేయాలి కదా! కాంట్రాక్టుల్లో నాణ్యత లేకపోయినా చూసీ చూడనట్లు వూరుకోవడం, టెండర్లు పిలవకుండా నామినేషన్లపై పనులు అప్పగించడం, ఎలాట్‌ చేశాక ఉత్తిపుణ్యాన రేట్లు పెంచేయడం, రాజధాని నిర్మాణానికి ముందుకు వచ్చిన డెవలపర్ల వద్ద కమిషన్లు తీసుకోవడం - యిలా అనేక రకాలుగా అవినీతి ప్రబలే అవకాశం వుంది. ఉత్తరాది రాష్ట్రాలలో యిలాటివి చాలా చూశాం. ప్రభుత్వం కూలిపోయే ప్రమాదంలో వున్నపుడే యిలాటివి చేస్తూ వుంటారు. కానీ యిక్కడ అలాటి ప్రమాదం ఏమీ లేకుండానే టిడిపి యీ పనికి పూనుకుంది. ఎందుకు? అని ఒకరినొకరం అడిగినా జవాబు తట్టదు. భారీ మెజారిటీతో నడిపిన ప్రభుత్వాలు కూడా ఎన్నికలలో కుప్పకూలిన సందర్భాలు బోల్డు వున్నాయి. పార్టీ పెరిగిన కొద్దీ గ్రూపులు ఏర్పడతాయనీ తెలిసీ బాబు యీ గేమ్‌ ఎందుకు ఆడుతున్నారో తెలియదు కానీ దీనివలన ప్రమాదం ఒకటుంది.

ప్రస్తుతం చేర్చుకునేవారందరినీ నియోజకవర్గాల సంఖ్య పెరుగుతుందని చెప్పి మరీ తీసుకుంటున్నారుట. కానీ 2031 వరకు అది అయ్యే వ్యవహారం కాదని నిపుణులు చెప్తూనే వున్నారు. ఫిరాయించేవారికి అది తెలియకుండా వుంటుందనుకోవడానికి లేదు. 2019 ఎన్నికల నాటికి టిక్కెట్లు యివ్వకపోతే అప్పుడే గోడ దూకుదామని వారు అనుకుంటూ వుండవచ్చు. అలా దూకే సదుపాయం బిజెపి చేయవచ్చు. టిడిపిలోనే బాబు నాయకత్వానికి వ్యతిరేకంగా ఎవరైనా నాయకుడు బయలుదేరి కొందర్ని పోగేస్తే బిజెపి వారితో పొత్తు కుదుర్చుకోవచ్చు. అలాటిది జరిగినా, జరగబోతోందని తెలిసినా బాబు వూరుకుంటారా? అలాటిదేదీ జరగకపోయినా 2018 మధ్యలోనే రాష్ట్రప్రగతికి బిజెపి అడ్డుపడుతోందని ఆరోపిస్తూ పొత్తు నుంచి బయటకు వచ్చేయవచ్చు. ఆ విధంగా ప్రభుత్వ వ్యతిరేకతను బిజెపి వ్యతిరేక ఓటుగా మార్చడానికి ప్రయత్నించవచ్చు.

ఇలాగే జరుగుతుందా అని మీరు ప్రశ్నిస్తే జరగదని కచ్చితంగా చెప్పగలరా అని నేను ఎదురు ప్రశ్నిస్తాను. రాజకీయాల్లో అనేక వింతలు జరుగుతున్నాయి. కశ్మీరులో పిడిపి-బిజెపి జతకట్టాయి, బెంగాల్‌లో కాంగ్రెసు-సిపిఎం జతకట్టాయి. ఆంధ్రలో కూడా అలాటి వింత జరుగుతుందని వూహ చేయడానికి కారణం ఏమిటి అని అడిగితే నేను ఒకటే చెప్తాను - 2014 ఆంధ్ర ఎన్నికల నాటి ముఖచిత్రం 2019 నాటికి వుండదు. 2014లో ఆశలున్నాయి, 2019 నాటికి ఆశాభంగాలుంటాయి. (మాయాబజార్‌లోని చిన్నమయ వచ్చి అమరావతి, పోలవరం కట్టేస్తే తప్ప!) ఆంధ్రుల ఆశలు భగ్నం కావడానికి కారణం మీరంటే మీరని అధికారాన్ని పంచుకున్న పక్షాలు ఒకరినొకరు నిందించుకోకుండా వుండలేరు. 'ప్రతిపక్షం అడ్డుపడడం వలన చేయలేకపోయాం' అనే సాకు చెప్పడానికి కుదరదు. అప్పటికి అది నామమాత్రంగా మిగులవచ్చు కాబట్టి! అత్యధిక మెజారిటీ వుండి కూడా ఏమీ ఎందుకు చేయలేకపోయారు అని ప్రజలు అడిగితే టిడిపి, బిజెపిలు ఏం చెప్తారో వూహించి చూడండి. మీలోనూ ప్రశ్నలు మెదులుతాయి, ప్రస్తుతానికి జవాబులు దొరకని ప్రశ్నలవి! (సమాప్తం) - ఎమ్బీయస్‌ ప్రసాద్‌ (మే 2016)

మే 07, 08 ఎమ్బీయస్‌ : లాలూ తనయులు

2014 పార్లమెంటు ఎన్నికలలో తన పార్టీకి రెండే రెండు లోకసభ సీట్లు వచ్చాయని తెలియగానే నిరాశలో మునిగిన నీతిశ్‌ ముఖ్యమంత్రి పదవికి రాజీనామా చేశాడు. అదే రోజు చీకట్లో చిరుదీపంలా లాలూ నుంచి అతనికి ఫోన్‌ వచ్చింది. ఒకప్పటి సహచరుడు, రెండు దశాబ్దాలుగా బద్ధశత్రువు అయిన లాలూ తనంతట తానే ఫోన్‌ చేసి 'మనిద్దరం కలిసి పని చేయకపోతే బిజెపి మనిద్దర్నీ మింగేస్తుంది జాగ్రత్త, రా, మళ్లీ చేరువౌదాం.' అని ఆఫర్‌ చేశాడు. పదవులు యిచ్చేటప్పుడు తను, తన కుటుంబం, తన బంధువుల గురించి తప్ప యితరుల గురించి ఆలోచించని లాలూ అహం చంపుకుని నీతిశ్‌కు ఫోన్‌ చేయడానికి కారణం వుంది. లాలూ, అతని భార్య రబ్డీ దేవి కలిసి బిహార్‌ను 1990 నుంచి 15 ఏళ్ల పాటు పాలించారు. 2005 ఫిబ్రవరిలో జరిగిన అసెంబ్లీ ఎన్నికలలో 25% ఓట్లు తెచ్చుకుని 215 సీట్లలో 75 గెలుచుకున్నారు. వాళ్లదే పెద్ద పార్టీ. అదే ఏడాది అక్టోబరులో జరిగిన అసెంబ్లీ ఎన్నికలలో నీతిశ్‌ జెడియు, బిజెపి కలిసి పోటీ చేశాయి. లాలూ పార్టీకి 23% ఓట్లు వచ్చాయి, 175 సీట్లకు పోటీ చేసి 54 గెలిచింది. 2009 పార్లమెంటు ఎన్నికలలో 19% ఓట్లు వచ్చాయి. 28 సీట్లకు పోటీ చేస్తే కితంసారి 22 గెలవగా యీసారి నాలుగే గెలిచింది. లాలూ ఒక నియోజకవర్గంలో గెలిచి, మరో దానిలో ఓడిపోయాడు. 2010 అసెంబ్లీ ఎన్నికలు వచ్చేసరికి ఓట్లు 18.8% తెచ్చుకుని 168 సీట్లలో 22 మాత్రమే గెలిచాడు. రబ్డీ దేవి రెండు స్థానాల్లో పోటీ చేసి రెండిటిలోనూ ఓడిపోయింది. 2014 పార్లమెంటు ఎన్నికలలో మోదీ హవాకు తట్టుకోలేక లాలూ భార్య, కూతురు యిద్దరూ ఓడిపోయారు. పార్టీ 27 సీట్లకు పోటీ చేసి 4 గెలిచింది. ఓట్ల శాతం 20.5%! ఈ విధంగా చూస్తే రమారమి 20% ఓట్లు తన చేతిలో వున్నా ఏదో గట్టి పార్ట్లీతో చేతులు కలిపితే తప్ప విజయం దక్కదని లాలూ గ్రహించాడు. అదే మాట నీతిశ్‌కు నచ్చచెప్పాడు.

తన కంటె అనుభవజ్ఞుడు, మిట్టపల్లాలు చూసినవాడు ఐన లాలూ మాటల్ని నీతిశ్‌ తలకెక్కించుకున్నాడు. ఆ దిశగా ఆలోచించసాగాడు. ఫలితంగా పదిహేను నెలల తర్వాత అతన్ని, కాంగ్రెసును కలుపుకుని పోటీ చేయడానికి సిద్ధపడ్డాడు. తన కుమారులకు మంత్రి పదవులు యిచ్చే పక్షంలో నీతిశ్‌ ముఖ్యమంత్రి కావడానికి లాలూ సమ్మతించాడు. 15 సీట్ల వరకు వదులుకుని లాలూ పార్టీతో సమానంగా తన పార్టీ సీట్లు తగ్గించుకోవడానికి నీతిశ్‌ ఒప్పుకున్నాడు. 'జంగిల్‌ రాజ్‌' నడిపాడంటూ తను గతంలో యీసడించిన లాలూతో తగు దూరం పాటిస్తూనే, అతని విసుర్లను తట్టుకుంటూనే ముందుకు సాగాడు. వారి కూటమి బిహార్‌లో మోదీ ఔద్ధత్యాన్ని తట్టుకుని గెలిచింది. అందరి కంటె లాలూ పార్టీకే ఎక్కువ సీట్లు వచ్చాయి. 18.35% ఓట్లతో 101 స్థానాలు పోటీ చేసి 80 గెలిచింది. జెడియు 71 గెలిచింది. బిజెపి భయంతో వీళ్లు చేతులు కలిపినా, అతి త్వరగా యిద్దరూ కొట్టుకుంటారని అందరూ ఎదురు చూసినా యిప్పటిదాకా ఆ ముచ్చట జరగలేదు. ఈ సందర్భంలో లాలూ కొడుకులెలాటి వారు అనే కుతూహలం సహజంగా కలుగుతుంది.

లాలూ సంతానానికి అమ్మానాన్నా యిద్దరూ ముఖ్యమంత్రులయ్యే అరుదైన సందర్భం ఏర్పడింది. అతని పిల్లల్లో పెద్దదైన మీసాభారతికి 38 ఏళ్లు. ఎంబిబియస్‌ చదువులో గోల్డ్‌ మెడలిస్టు అయిన ఆమె లాలూ పిల్లలందరిలో చురుకైనది, పరిణతి చెందినది, రాజకీయపరమైన మేధస్సు ఎక్కువగా వున్నది అంటారు. ఇద్దరు పిల్లల తల్లి ఐన ఆమె 2014లో లోకసభ ఎన్నికలలో పాటలీపుత్ర నుంచి నిలబడి ఒకప్పటి తన తండ్రి అనుచరుడు, ప్రస్తుతం బిజెపి అభ్యర్థి ఐన రామ్‌ కృపాల్‌ యాదవ్‌ చేతిలో 40 వేల ఓట్ల తేడాతో ఓడిపోయింది. అప్పణ్నుంచి ఆమె కాస్త తగ్గి వుంటోంది. ఇప్పుడు కనిమొళి తరహాలో తనను రాజ్యసభకు పంపించే ఏర్పాటు చేయమని తండ్రిని అడుగుతోందిట.

లాలూ పెద్ద కొడుకు 27 ఏళ్ల తేజ్‌ ప్రతాప్‌ తండ్రి లాగే అందరితో సులభంగా కలిసిపోతాడు. పట్నాలో తన తండ్రి చదివిన బిఎన్‌ఇబి కాలేజీలోనే యింటర్‌ దాకా చదివాడు. వాహనాలంటే పిచ్చి. 29 లక్షల బిఎమ్‌డబ్ల్యు కారు, 15 లక్షల హోండా సిబిఆర్‌ మోటార్‌ సైకిల్‌ వున్నాయి. ఎన్నికల ప్రచారంలో తండ్రి సంప్రదాయబద్ధమైన పద్ధతుల్నే నమ్ముకుంటున్నా ప్రతాప్‌ ఫేస్‌బుక్‌, సోషల్‌ మీడియా వంటి సాధనాలను బాగా వుపయోగించాడు. ఒక ఐటీ ప్రొఫెషనల్‌ సారథ్యంలో ఆరుగురితో ఒక టీము ఏర్పాటు చేసి, తమ ఫార్మ్‌హౌస్‌లో వాళ్ల ఆఫీసు పెట్టి ప్రతి నియోజకవర్గంలోని ఓటర్ల డేటాబేస్‌ తయారుచేయించాడు. దానిలో ఓటర్ల కులం, చదువు, ఆర్థికస్థితి దగ్గర్నుంచి సెల్‌ నెంబరు దాకా అన్ని వుంటాయి. తమ నియోజకవర్గంలో ఓటరెవరైనా సరే పని చెయ్యని ట్రాన్స్‌ఫార్మర్‌ గురించో, కూలిపోయిన బడి గోడ గురించో ఒక ఎస్సెమ్మెస్‌ పంపినా దానికి స్పందించే విధంగా సాఫ్ట్‌వేర్‌ తయారు చేయించుకున్నాడు. దశాబ్దం కితం లాలూ కంప్యూటర్లను ఓ కుర్రకారు వెర్రిగా తీసిపారేశాడు. అతని కొడుకులకు అవే అక్కరకు వచ్చాయి. అతని కంటె ఏడాదిన్నర చిన్నవాడైన తేజస్వి హుందాగా వుంటాడు. తండ్రి దేశీ స్టయిల్‌కు భిన్నంగా నాగరీకంగా, మృదువుగా, మితంగా మాట్లాడతాడు. 9 వ క్లాసుతో చదువు మానేసినా ఇంగ్లీషులో ధారాళంగా మాట్లాడగలడు. ఢిల్లీ పబ్లిక్‌ స్కూలులో చదివేటప్పుడు క్రికెట్‌ టీముకు కెప్టెన్‌గా వున్నాడు. ఐపియల్‌ ఢిల్లీ డేర్‌డెవిల్స్‌ టీముకు కూడా సెలక్టయ్యాడు.

2015 నవంబరులో కొత్త ప్రభుత్వం ఏర్పడ్డాక తన పార్టీ ద్వారా 12 ముఖ్యమైన మంత్రిత్వ శాఖలను తన చేతిలో పెట్టుకున్నా తన యిన్నింగ్స్‌ ముగిసిపోయినట్లే అని లాలూ గ్రహించాడట. దాదాపు 20 ఏళ్ల క్రితం తను ముఖ్యమంత్రిగా వుండగా వెనుకబడిన కులాలకు రాజకీయాధికారం కల్పించిన విషయం, తన ప్రభుత్వం సాధించిన విజయాలు అన్నీ యువత మర్చిపోయారని లాలూకు అర్థమైంది. ఆ నాటి శంకుస్థాపన ఫలకాలు లేవు, ప్రభుత్వాఫీసుల్లో తన ఫోటోలు లేవు, 8 వ తరగతి హిందీ పుస్తకంలో తన జీవితం గురించి ''మిట్టీ కా గౌరవ్‌'' అనే పాఠం వుంటే 2007లో నితిన్‌, బిజెపి కలిసి దాన్ని తీయించేశారు. ఇప్పటికీ అతని దగ్గరకి రోజూ వందలాది మంది జనం వస్తూ తమ గోడు వినిపించుకుంటూ వుంటారు. ఇతను సంబంధిత అధికారులకు ఫోన్‌ చేస్తూ వుంటాడు. ప్రజల్లో తన పలుకుబడి చెక్కు చెదరకపోయినా యికపై తను పదవుల గురించి ఆశ పెట్టుకోకుండా తన పిల్లల్ని తర్ఫీదు చేయడమే మంచిదని లాలూ భావించి దానికి తగ్గ ఏర్పాట్లు చేయబూనాడు.

లాలూ పరిపాలనాకాలంలో అధ్వాన్నంగా వున్న రోడ్లు నీతిశ్‌ కాలంలో బాగుపడ్డాయి. అవీ, కొత్తగా కట్టిన వంతెనలు అతనికి పేరు తెచ్చిపెట్టాయి. అలాగే నీతిశ్‌ పాలనలో ప్రభుత్వాసుపత్రులు కూడా మెరుగుపడ్డాయి. తన కొడుకులకు పేరు రావాలంటే ఆ శాఖలు వాళ్ల చేతిలో వుండాలనుకున్నాడు లాలూ. పైగా తన ప్రధాన ఓటు బ్యాంకు బిసిలు కాబట్టి, అది కూడా తమకే వుండాలనుకున్నాడు. తేజస్వికి పబ్లిక్‌ వర్క్స్‌ శాఖ, రోడ్లు, బిల్డింగుల నిర్మాణం, బిసి, ఇబిసి వెల్‌ఫేర్‌ శాఖలతో బాటు ఉపముఖ్యమంత్రి పదవి కూడా అడిగాడు. ఇక పెద్ద కొడుకు తేజ్‌ ప్రతాప్‌కు హెల్త్‌, మైనర్‌ ఇరిగేషన్‌, ఎన్వైర్‌మెంట్‌ అండ్‌ ఫారెస్టు శాఖలిమ్మన్నాడు. తన పార్టీలో సీనియరైన అబ్దుల్‌ బారీ సిద్దిఖీకి ఫైనాన్సు శాఖ యిప్పించాడు.

కొడుకిలిద్దరూ మంత్రులుగా ప్రమాణస్వీకారం చేసి యింటికి రాగానే లాలూ ''స్నేహితులమని చెప్పుకుంటూ మీ చుట్టూ కొందరు చేరతారు. కొన్నాళ్లకు పనులు చేసి పెట్టమని అడుగుతారు. మీరు మొహమాటానికి పోతే ఆనక చిక్కుల్లో పడతారు. వెంటనే వాళ్లను వదల్చుకోండి.'' అని సలహా యిచ్చాడట. ప్రతాప్‌ ఆ సలహా పాటించి తన సెక్రటరీతో సహా చాలామందిని తీసేశాడట. తేజస్వి కూడా...! లాలూ, రబ్డీ ముఖ్యమంత్రులుగా వున్నపుడు రబ్డీ సోదరులైన సాధు యాదవ్‌, సుభాష్‌ యాదవ్‌ అనేక ఆగడాలు చేసి, నోరు పారేసుకుని లాలూకి తలకాయనొప్పి తెచ్చిపెట్టారు. చివరకు రబ్డీ దేవి వాళ్లతో సంబంధాలు తెంచుకోవలసి వచ్చింది. ఇప్పుడు తేజ్‌ ప్రతాప్‌, తేజస్వి అదే బాటలో నడుస్తారని చాలామంది అనుకుంటున్నారన్న విషయం తెలిసిన లాలూ ''మీరు మర్యాదగా ప్రవర్తించండి. ఏదైనా మాట్లాడబోయే ముందు పదిమంది మిమ్మల్ని భూతద్దంలో గమనిస్తున్నారని గ్రహించి, ఆచితూచి మాట్లాడండి. మీ చేష్టల మీదనే పార్టీ భవిష్యత్తు ఆధారపడి వుంది.'' అని చెప్పాడట. మంత్రులుగా బంగళాలు కేటాయించినా కొడుకులిద్దరూ వాటిని వదిలేసుకుని లాలూ యింట్లోనే వుంటున్నారు. కొడుకులకు పేరు రావాలంటే వారికి సమర్థులైన అధికారుల తోడ్పాటు కావాలని లాలూకి తెలుసు. తను కేంద్రమంత్రిగా వుండగా తనకు అండగా నిలిచిన ఐయేయస్‌ అధికారులు సుధీర్‌ కుమార్‌, ఆర్‌కె మహాజన్‌లను బిహార్‌కు రప్పించి తేజస్వి రోడ్స్‌ డిపార్ట్‌మెంటులో సుధీర్‌ను, తేజ్‌ ప్రతాప్‌ ఆరోగ్యశాఖలో మహాజన్‌ను వేయించాడు.

ప్రజలకు లాలూ కొడుకుల సామర్థ్యంపై ఆశలేమీ లేవు కాబట్టి వారు ఏ కొద్దిపాటి ప్రతిభ చూపిినా ఆశ్చర్యపడుతున్నారు. తేజ్‌ ప్రతాప్‌ పదవిలో కుదురుకోవడానికి కంగారు పడుతూ, అసెంబ్లీలో ప్రశ్నలు ఎదుర్కోవడానికి బెదురుతూన్నాడు కాబట్టి అతనికి పాస్‌ మార్కులు పడతాయో లేదో సందేహమే కానీ తేజస్వి పని తీరు ప్రశంసలు పొందుతోంది. అసెంబ్లీలో అతను పరిణతితో జవాబులు యిచ్చే తీరు కూడా బాగుందిట. అతను నీతిశ్‌ను తన రాజకీయగురువుగా పేర్కొంటాడు. మంత్రి అయ్యాక గండక్‌ నదిపై వంతెన పూర్తి చేయించి బెట్టియా గోపాల్‌గంజ్‌ల మధ్య దూరాన్ని 75 కిమీలు తగ్గించాడు. పబ్లిక్‌ వర్క్స్‌ ఎలా సాగుతున్నాయో చూడడానికి స్వయంగా టూర్లు చేస్తూ వుంటాడు. వాటి నాణ్యత గురించి ఎవరైనా ఫేస్‌బుక్‌లో కామెంట్లు పెట్టినా స్పందిస్తాడు. ఇటీవల ఓ యింజనీరింగు స్టూడెంటు తన స్కాలర్‌షిప్‌ ఆగిపోయిందని ఫేస్‌బుక్‌లో పెడితే వెంటనే అందించే ఏర్పాటు చేశాడట. ''మేం కేంద్ర సహాయంపై ఆధారపడటం లేదు. గంగానదిపై కచ్చీ దర్గా నుంచి బుదుపూర్‌ వరకు 10 కిమీల పొడవునా ఆరు లేన్లతో వంతెన కట్టబోతున్నాం. ఇది దేశంలోనే అతి పెద్ద వంతెన అవుతుంది. ఆసియన్‌ డెవలప్‌మెంట్‌ బ్యాంకు నుంచి ఋణం తీసుకుంటున్నాం. తక్కిన నిధులు రాష్ట్ర ప్రభుత్వం సమకూరుస్తుంది. నా ప్రాధాన్యతలు - ఇన్‌ఫ్రాస్ట్రక్చర్‌, లా అండ్‌ ఆర్డర్‌, యూత్‌'' అంటున్నాడతను.

అతని అన్నగారికి యిచ్చిన ఆరోగ్య శాఖ కూడా కీలకమైనదే. డాక్టర్లు, సౌకర్యాలు లేని ప్రభుత్వాసుపత్రులను మెరుగు పరిచే పని పెట్టుకున్నాడు. ప్రస్తుతానికి బిహార్‌లో నకిలీ మందుల వ్యాపారాన్ని అరికట్టించే ప్రయత్నాలు జోరుగా సాగుతున్నాయి. ఇటీవల అతని యింటి ముందు అన్ని సౌకర్యాలతో కూడిన ఆంబులెన్సు నిరంతరం వుంటోందని, అవసరమైతే తెప్పించుకోవాలి తప్ప నిరుపయోగంగా అలా వుంచడమేమిటని మీడియాలో ప్రశ్నలు వచ్చాయి. మర్నాటి కల్లా అక్కణ్నుంచి తీసేశారు. అతనికి యిచ్చిన మరో శాఖ పర్యావరణ శాఖ. వాతావరణ కాలుష్యంలో పట్నా దేశంలోనే రెండవ స్థానం ఆక్రమిస్తుంది. లాలూ రాజ్యం చేసిన కాలంలో శాంతిభద్రతలు అస్సలు బాగుండేవి కావు. ఆటవిక పాలన అనేవారు. అప్పట్లో కిడ్నాపులు బాగా జరిగేవి. 1990ల నాటి ఆ రోజుల నేపథ్యంలో ''అపహరణ్‌ ఉద్యోగ్‌'' (కిడ్నాపింగ్‌ యిండస్ట్రీ) అనే పేర ఒక హిందీ సినిమా తీసి ఆగస్టులో విడుదల చేస్తున్నారు. దానిలో ముఖ్యమంత్రిగా చిన్న పాత్ర వేయడానికి తేజ్‌ ప్రతాప్‌ను అడిగితే సరేనన్నాడు. ''అసెంబ్లీలో ప్రశ్నలకు సమాధానాలే సరిగ్గా చెప్పలేనివాడు సినిమా డైలాగులు ఏం చెప్తాడు?'' అని బిజెపి నాయకుడు వెక్కిరించాడు.

నిజజీవితంలో ముఖ్యమంత్రి అయ్యే ఛాన్సు తేజ్‌ ప్రతాప్‌కు కనబడటం లేదు. నీతిశ్‌ జెడియు అధ్యక్షుడయ్యాక అతను 2019 నాటికి కేంద్ర రాజకీయాలకు వెళ్లిపోతాడని, అతని స్థానంలో తేజస్వి ముఖ్యమంత్రి కావచ్చని ఊహాగానాలు వినబడుతున్నాయి. దానికి గాను తన పార్టీ యిమేజిని - ముఖ్యంగా శాంతిభద్రతల విషయంలో - సవరించుకోవడానికి యిప్పుడు లాలూ ఆ అంశంపై వెంటనే స్పందిస్తున్నాడు. బెదిరించి డబ్బులు లాగే గ్రూపులు గత డిసెంబరులో సమస్తిపూరులో యిద్దరు యింజనియర్లను చంపివేసినపుడు లాలూయే మొదటగా గళమెత్తి నిందితులపై చర్య తీసుకోమన్నాడు. ఆ సందర్భంగా అతను దంచిన ఉపన్యాసాలు హోం మంత్రిగా కూడా వున్న నీతిశ్‌కి మింగుడు పడలేదు. లాలూ పార్టీ ఎంపీ తస్లీముద్దీన్‌ కొడుకు, నీతిశ్‌ పార్టీ ఎమ్మెల్యే ఐన సర్ఫరాజ్‌ ఆలమ్‌ తనతో అసభ్యంగా ప్రవర్తించాడంటూ ఒక మహిళ ఫిర్యాదు చేస్తే వెంటనే చర్య తీసుకోవాలంటూ లాలూ డిమాండ్‌ చేశాడు. గతంలో యిలాటి ఆరోపణలపై అతను స్పందించేవాడే కాదు. తన యిమేజిని మార్చుకోవడంతో బాటు తన గతపు నీడ కొడుకుల మీద పడకూడదని, నీతిశ్‌ కేంద్ర రాజకీయాలకు వెళ్లగానే తేజస్వి రాష్ట్రం పగ్గాలు చేపట్టాలని లాలూ ప్రయత్నిస్తున్నట్లుగా కనబడుతోంది. - ఎమ్బీయస్‌ ప్రసాద్‌ (మే 2016)

ఎమ్బీయస్‌ క్రైమ్‌ రచన - 18

మే 09 10 11 ఎమ్బీయస్‌ క్రైమ్‌ రచన : నమ్మాలా? వద్దా?

రష్యాకు, జపాన్‌కు మధ్య 1904-05లో యుద్ధం జరిగింది. ఆ యుద్ధంలో జయాపజయాలను నిర్ణయించినది సైనికబలం కాదు, గూఢచర్యబలం! అందునా మామూలు గూఢచారిలా సమాచారం సేకరించడం కాదు, డబుల్‌ క్రాస్‌ చేయడం. ఈ గూఢచారి గురించి తెలుసుకోవాలన్నా, అతని ప్రతిభ అర్థం కావాలన్నా ముందుగా ఆ యుద్ధం గురించి కాస్త తెలుసుకోవాలి.

రష్యాకు పసిఫిక్‌ మహాసముద్రం వైపు వున్న నౌకాశ్రయాలన్నీ శీతాకాలంలో గడ్డకట్టుకుపోయేవే. వ్లాదివొస్తోక్‌ రేవు వేసవికాలంలో మాత్రమే పని చేసేది. పోర్ట్‌ ఆర్థర్‌ అనే రేవు ఏడాదంతా వాడుకోవచ్చు కానీ అది చైనా అధీనంలో వుండేది. రష్యా కోరికపై చైనా దాన్ని వాళ్లకు లీజు యిచ్చింది. 1895లో జపాన్‌ చైనాను గెలిచిన తర్వాత రష్యా లీజు విషయం సందిగ్ధంలో పడింది. ఎందుకంటే జారిస్టు నియంతల పాలనలో వున్న రష్యా తన సామ్రాజ్యాన్ని ఎలా విస్తరించాలా అని నిరంతరం ప్రయత్నిస్తూండడం జపాన్‌కు రుచించలేదు. రష్యా పశ్చిమాన పోలండ్‌ను ఆక్రమించింది. దక్షిణాన ఆఫ్గనిస్తాన్‌ను ఆక్రమించింది. ఇటు తూర్పు వైపున మంచూరియా, కొరియాలను కూడా పూర్తిగా ఆక్రమించాలని చూస్తోంది. తూర్పు చివర వున్న వ్లాదివొస్తోక్‌ రేవు నుంచి కొరియాపై, జపాన్‌పై దాడి చేయడం అతి సులభం. కానీ యుద్ధం మొదలుపెట్టాక సైన్యాన్ని తరలించడం కష్టమవుతుంది. అందుకని మాస్కో నుంచి వ్లాదివొస్తోక్‌ వరకు 9335 కిమీ.ల ట్రాన్స్‌-సైబీరియన్‌ రైలు లైను ప్రాజెక్టును 1891లో మొదలుపెట్టాడు జార్‌ (రష్యా చక్రవర్తిని అలా పిలుస్తారు) రెండవ నికోలస్‌. అది 1916 నాటికి పూర్తయింది కానీ యీ లోపునే జపాన్‌కు భయం వేసింది - రష్యా తమపై కూడా కన్నేసిందని.

రష్యాను నిలవరించడానికి జపాన్‌ ఒక రాజీ ప్రతిపాదన చేసింది. 'మంచూరియాలో మీ ఆధిపత్యాన్ని మేం అంగీకరిస్తాం, కొరియాలో మా ఆధిపత్యాన్ని మీరు అంగీకరించండి' అని. 'మంచూరియా మాదే కానీ కొరియా మీది కాదు, దాన్ని తటస్థదేశంగా - బఫర్‌ జోన్‌గా - వుంచుదాం' అంది రష్యా. సంధి ప్రతిపాదనలు వీగిపోయాక 1904లో జపాన్‌ నేవీ పోర్ట్‌ ఆర్థర్‌లో వున్న రష్యా నౌకాదళాలపై దాడి చేసింది. ఇది యిలా చెయ్యబోతుందని రష్యా గూఢచారి వ్యవస్థ (జార్స్‌ ఇంటెలిజెన్స్‌ సర్వీస్‌) ముందే వూహించింది అంటాడు దానిలో కీలకస్థానంలో పని చేసిన జనరల్‌ యాబ్లోన్‌స్కీ. అప్పటికింకా దౌత్య సంబంధాలు చెడిపోలేదు కాబట్టి యిరుదేశాలలో రాయబారి కార్యాలయాలు వుండేవి. వాటిలో పైకి అధికారులుగా నటిస్తూ గూఢచారులు పని చేస్తూ వుండేవారు. టోక్యోలో వున్న రష్యన్‌ రాయబార కార్యాలయంలో ఉద్యోగులుగా పని చేస్తున్న గూఢచారులు జపాన్‌లో సైనిక సమాచారం సేకరించి తమ ఇంటెలిజెన్సు సర్వీస్‌కు పంపుతూండేవారు. ''జపాన్‌పై యుద్ధం అనివార్యమయ్యే పక్షంలో సిద్ధంగా వుండడానికి మనం ఏయే యుద్ధప్రణాళికలు రచిస్తున్నామో అవన్నీ యిక్కడి గూఢచారులకు తెలిసిపోతున్నాయి. మన వ్యవస్థలో ఎక్కడో లీక్‌ వుంది. ఎవరో కానీ మన రాజధాని సెయింట్‌ పీటర్స్‌బర్గ్‌లో వున్న జపాన్‌ రాయబార కార్యాలయ ఉద్యోగికి మన రహస్యాలు అందిస్తున్నారు. అతని ద్వారా వీళ్లకు సమాచారం వస్తోంది. అతనెవరో కనుక్కోండి.'' అని వాళ్లు మాటిమాటికీ హెచ్చరించేవారు.

మిలటరీ యింటెలిజెన్సు డివిజన్‌ చీఫ్‌కు అసిస్టెంటుగా పనిచేస్తున్న కెప్టెన్‌ యాబ్లోన్‌స్కీ జపాన్‌ రాయబార ఉద్యోగులపై దృష్టి సారించి చూస్తే అతని కంటికి కెప్టెన్‌ తనామా కనబడ్డాడు. అతను రాయబార కార్యాలయానికి మిలటరీ ఎటాచీగా 1901లో వచ్చాడు. మామూలు జపనీయుల్లా కాకుండా ఆరడుగులుంటాడు. కంచురంగు శరీరం. ముఖంలో అందం లేదు కానీ కులీన కుటుంబంలో పుట్టడం చేత కాబోలు హుందాతనం వుంది. యూనిఫాం వేసుకుని, దర్జాగా తిరుగుతూంటే అతనిలో ప్రత్యేకమైన ఆకర్షణ కనబడి రష్యన్‌ మహిళలు అతనంటే పడి చస్తున్నారు. జపాన్‌లో ప్రఖ్యాత వంశానికి చెందిన ధనవంతుడతను. అతని తండ్రిని ప్రిన్స్‌ అంటారు. జపాన్‌ చక్రవర్తి మికాడోకు సన్నిహితుడైన సలహాదారు. తనామా మంచి మాటకారి. స్నేహశీలి. రష్యన్‌ సమాజంలోని పెద్దలందరితో యిట్టే పరిచయాలు పెంచుకున్నాడు. ధారాళంగా ఖర్చు పెట్టేవాడు. అతని మిత్రబృందంలో ఉన్నతాధికారులు, కళాకారులు, ప్రభుత్వోద్యోగులు, వ్యాపారస్తులు, జమీందార్లు అందరూ వుండేవారు. అందరితో పేకాట ఆడేవాడు. జూదంలో ఎప్పుడూ ఓడిపోతూనే వుండేవాడు. కానీ దిగులు పడకుండా చిరునవ్వుతో మళ్లీ ఆటకు కూర్చునేవాడు. యాబ్లోన్‌స్కీ సహోద్యోగులిద్దరూ అతనితో పేకాట ఆడి సంపాదించిన డబ్బుతో తమ వుంపుడుగత్తెలకు వజ్రాలు కొన్నారు. (ఇలా జూదంలో కావాలని ఓడిపోవడం మరో రూపంలో లంచం యివ్వడం లాటిదే. ఈనాటి సమాజంలో కొందరు వ్యాపారస్తులు అధికారులతో యిలాగే ఓడిపోతూ వుంటారు. గెలిచినవాడు ఓడిపోయినవాడిపై జాలి పడుతూ, స్నేహంగా వుంటూ, ఎపుడైనా అడిగితే రహస్యాలు చెప్పేస్తూ వుంటారు. స్నేహం పోగొట్టుకుంటే డబ్బు రాదన్న భయం వుంటుంది. లంచం రూపంలో పుచ్చుకోవడం లేదు కాబట్టి యిది తప్పు కాదంటూ అంతరాత్మను జోకొట్టవచ్చు)

తనామా వ్యవహారాలను ఎంత నిశితంగా పరిశీలించినా యింటెలిజెన్సు డివిజన్‌కు ఏమీ తెలియరాలేదు. అతను అనేకమంది అమ్మాయిలతో తిరుగుతాడు. కానీ వాళ్ల దగ్గర్నుంచి ఏ రహస్యమూ సేకరించడు. ఎందుకంటే ఆ వేశ్యలలో కొందరిని డివిజనే నియమించింది. అధికారులను ప్రశ్నించి చూసినా ఎవరూ ఏమీ చెప్పలేదనే అంటున్నారు. అటు టోక్యోలో రష్యన్‌ గూఢచారులు 'గతంలో కంటె ఎక్కువగా రహస్యాలు బయట పడుతున్నాయి' అంటూ ఫిర్యాదు చేస్తున్నారు. ఇటు తనాకాను తప్ప వేరే వారిని శంకించడానికి ఎవరూ కనబడటం లేదు. అతను చూడబోతే దొరకటం లేదు. చివరకు డివిజన్‌ ఒక నిర్ణయానికి వచ్చింది - ఎలాగోలా తనాకాను దేశం నుంచి తరిమివేయాలి. అతని స్థానంలో వచ్చినవాడు యితనంత గ్లామరున్నవాడు, ఘటికుడు కాకపోవచ్చు. కానీ తనాకాను తరిమివేయడం ఎలా? అతని పరువు తీస్తే అవమానభారంతో అతను దేశం విడిచి వెళ్లిపోతాడు, జపనీయులకు ఆత్మాభిమానం ఎక్కువ కాబట్టి ఆత్మహత్య చేసుకున్నా చేసుకోవచ్చు. 'ఎలా జరిగినా మనకేం పోతుంది, అతని పీడ వదిలితే చాలు' అనుకున్నారు అధికారులు.

అతన్ని ఎలా యిరికించాలా అని పథకం వేశారు. ఇలైయిన్స్‌కయా అనే నటీమణితో తనాకాకు ఎఫైర్‌ వుందని డివిజన్‌కు తెలుసు. ఆమె వద్దకు ఆఫీసర్లను పంపి ఆమెను ఒప్పించాలని చూశారు. కానీ అతనంటె ఆమెకు యిష్టం కాబోలు, సహకరించడానికి నిరాకరించింది. చివరకు బెదిరించి దారికి తెచ్చుకున్నారు. వారు చెప్పినట్లే ఆమె ఓ సాయంత్రం అతని వద్దకు వెళ్లి వెంటనే తనను పెళ్లి చేసుకోమని కోరింది. ''అది కుదిరే పని కాదు. జపాన్‌ అధికారి జపానేతర మహిళను పెళ్లాడితే ప్రభుత్వోద్యోగం వదిలేయాలి. నేను వెనక్కి వెళ్లిపోవాల్సి వుంటుంది. పోనీ అలా వెళ్లిపోదామనుకున్నా, నేను యిప్పటికే వివాహితుణ్ని. కావాలంటే నీకు కోరినంత డబ్బు యిస్తా.'' అన్నాడు. ''నాకు డబ్బు అక్కరలేదు, నీతో పెళ్లే కావాలి. లేదంటే రచ్చ కెక్కుతా. రేపు రాత్రి దాకా ఆలోచించుకో. నా మాట కాదనే నా నమ్మకం.'' అంటూ యీమె వచ్చేసింది.

మర్నాడే తనాకా యాబ్లోన్‌స్కీకి ఫోన్‌ చేశాడు. ''మీతో అర్జంటుగా మాట్లాడాలి.'' అన్నాడు. యాబ్లోన్‌స్కీ వెంటనే అతని యింటికి వెళ్లగానే సూటిగా ''ఇలైయిన్స్‌కయా వ్యవహారం విన్నారా?'' అని అడిగాడు. ఇతనికి ఏం చెప్పాలో తెలియక ''లేదు'' అన్నాడు. అతను విషయం చెప్పి ''ఆమె బెదిరింపుల వలన నాకు దారులన్నీ మూసుకుపోయాయి. నా పరువు పోయినా ఫర్వాలేదు, ఆత్మహత్య చేసుకోవడానికీ నేను వెరవను. కానీ మా నాన్న జపాన్‌ చక్రవర్తి ప్రివి కౌన్సిల్‌లో సభ్యుడు. వృద్ధుడు. నా గురించి తెలిస్తే తట్టుకోలేడు. ఆయన యీ వయసులో యీ కష్టాన్ని భరించలేడు. నేను ఆత్మహత్య చేసుకుంటే ఆయనా చేసుకుంటాడు. మా బాబాయీ చేసుకుంటాడు. పరువు ప్రతిష్ఠలకు మా జపాన్‌ వాళ్లిచ్చే విలువను మీ రష్యన్లు అర్థం చేసుకోలేరు.'' అన్నాడు.

కాస్సేపాగి హఠాత్తుగా ''కెప్టెన్‌, కావాలంటే మీరు నన్ను రక్షించగలరు. ఆమె నోరు మూయించగలరు. ప్రతిగా నేను మీకే సాయం చేయాలి?'' అని డైరక్టుగా అడిగేశాడు.

పథకం పారినందుకు లోలోపల సంతసిస్తున్నా ''ఆవిడ మా మాట వింటుందో లేదో నాకు తెలియదు కానీ నువ్వు రష్యా విడిచి వెళ్లిపోవడం మాత్రం తప్పనిసరి''' అన్నాడు యాబ్లోన్‌స్కీ.

''అదెలాగూ చేస్తాను. నేను వెళ్లిపోయాకైనా ఆమె రచ్చ చేయవచ్చు. అలా చేయకుండా చూడడానికి మీకు యింకేం కావాలి?''

ఇంత సూటి ప్రశ్నకు సమాధానం చెప్పలేక యితను తడబడి ''మా సీనియర్లను అడిగి చెప్తాను.'' అని వచ్చేశాడు.

ఆఫీసులో చెపితే అందరూ విజయగర్వంతో పకపకా నవ్వారు. ''తనాకా యింత సులభంగా వలలో పడతాడని అనుకోలేదు. ఇప్పుడు ఉత్తిపుణ్యాన యీ ఆఫర్‌ యిస్తున్నాడు. దీనిలో ఓ కుట్ర వుంటుంది. మనం ఉచ్చు వేసి అతన్ని తరిమివేశామని గ్రహించిన జపాన్‌ గూఢచారులు యితని ద్వారా అబద్ధపు సమాచారం యిచ్చి మనల్ని తప్పుదోవ పట్టిద్దామని ప్రయత్నించడానికి చూస్తున్నారు. ఓకే, మనం కూడా ఏమీ తెలియనట్లు అమాయకత్వం నటిద్దాం. 'పోర్ట్‌ ఆర్థర్‌, దక్షిణ మంచూరియాలలో మీ సైన్యం కదలికల గురించి రహస్య సమాచారం సేకరించి మాకు పంపు' అని చెపుదాం. సరేనంటాడు, కొంతకాలానికి పంపుతాడు కూడా. అవి ఉత్తుత్తివని మనకూ తెలుసు. కానీ అవి తయారు చేయడానికి జపాన్‌ వార్‌ కాలేజి వాళ్లు శ్రమ పడుతున్నారన్న తృప్తే మనకు చాలు.'' అన్నాడు డివిజన్‌ చీఫ్‌.

యాబ్లోన్‌స్కీ తనాకా వద్దకు వెళ్లి ''నువ్వు మాకు రహస్య సమాచారం పంపుతున్నంత కాలం మీ నటీమణి నోరెత్తకుండా చూస్తాం'' అని చెప్పి వచ్చాడు. తనాకా సరేనంటూ మరుసటి రోజే రష్యా విడిచి వెళ్లిపోయాడు. ఇదంతా 1902 ఉత్తరార్థంలో జరిగింది. ఆ ఏడాది డిసెంబర్లో డివిజన్‌ వారందరూ తనాకాను మర్చిపోయిన సమయంలో టోక్యోలోని రష్యా మిలటరీ ఎటాచీ పంపిన డిప్లొమాటిక్‌ పౌచ్‌లో (దౌత్యసంప్రదాయాల ప్రకారం దాన్ని జపాన్‌లో ఎవరూ తెరిచి చూడకూడదు) ఒక పార్శిల్‌ వచ్చింది. దానిలో పోర్ట్‌ ఆర్థర్‌లో జపాన్‌ సేనలు ఎక్కడ దిగుతాయో, ఎటు వెళతాయో, ఎంతమంది వస్తారో అతి చిన్న అంశం దగ్గర్నుంచి విశదంగా వుంది. యుద్ధం ప్రారంభం కాగానే ఎంతమంది ఎటు వెళతారో కూడా ప్లాన్లు వేసి వున్నాయి. ఆ ప్లాన్లను క్షుణ్ణంగా పరిశీలించిన రష్యన్‌ గూఢచారి డివిజన్‌ వారు వాటిలోని నవ్యత్వానికి ఆశ్చర్యపడ్డారు. ''మనల్ని మోసగించడానికి తయారుచేసిన ప్లాన్లను కూడా ఆషామాషీగా చేయలేదు. చాలా శ్రద్ధగా, ఓపిగ్గా చేశారు'' అని ఓ సీనియరు అధికారి మెచ్చుకున్నాడు.

''ఒకవేళ అవి నిజమైనవేమో..'' అని సందేహించాడు ఓ జూనియర్‌.

''నాన్సెన్స్‌! మనకు అలా తోచాలనే అంత విపులంగా తయారుచేశారు.'' అన్నాడు చీఫ్‌ మండిపడుతూ. అందరూ కలిసి వాటిని చుట్టచుట్టి అటక మీద పడేశారు.

ఆర్నెల్ల తర్వాత 1903 వేసవికాలంలో యింకో సెట్టు వచ్చింది. ఈ సారి దక్షిణ మంచూరియాలో, మరీ ముఖ్యంగా ముక్‌డెన్‌లో జపాన్‌ సైన్యపు కదలికల గురించి వేసిన పథకాలు. అవి ఎంత ఆథెంటిక్‌గా వున్నాయంటే వాటిని నమ్మనివారు యీ సారి రెట్టింపయ్యారు. ఇద్దరు ముగ్గురు మాత్రం 'వీటిని నిర్లక్ష్యం చేయకుండా అవి నిజమే అనుకుని మనం కౌంటర్‌ ప్లాన్లు తయారు చేసుకుంటే మంచిది కదా' అన్నారు. 'ఆ పని అనుకున్నంత సులభం కాదు. మన పథకాలను పరిపూర్ణంగా మార్చవలసి వస్తుంది' అన్నాడు చీఫ్‌. ఫైనల్‌గా వీటినీ అటకెక్కించాలని దాదాపు అందరూ కలిసి నిర్ణయించారు.

1903 డిసెంబరులో మూడో సెట్టు కూడా వచ్చింది. ఈసారి యాలూ నది తీరంలో జరగబోయే యుద్ధం గురించి ప్రణాళికల గురించి. 'దీనిపై మళ్లీ చర్చకు కూర్చుందామా, అనవసరమా?' అని వూగిసలాడుతూండగానే జపాన్‌ నుంచి ఓ కబురు వచ్చింది. 'వార్‌ ఆఫీసు నుండి యుద్ధపథకాలను దొంగిలిస్తూ పట్టుబడిన నేరానికి తనాకాను శత్రు గూఢచారిగా నిర్ణయించి ఉరి తీశారు.' అని. ఇది కూడా జపానీయుల నాటకమేమో అని డివిజన్‌ వారు అనుకున్నారు. కానీ టోక్యోలో రష్యా రాయబారి ధృవీకరించాడు. అంతేకాదు, కొన్ని రోజుల తర్వాత తన కొడుకు చేసిన దేశద్రోహంతో మనసు కలత చెంది, అవమానభారంతో అతని తండ్రి కూడా ఆత్మహత్య చేసుకున్నాడు. అతని పదవి దృష్ట్యా యీ వార్త అంతర్జాతీయంగా అన్ని పత్రికలలోను వచ్చింది.

అప్పటిదాకా తనాకా పేపర్లను చిత్తుకాగితాల్లా చూసిన డివిజన్‌ ఉలిక్కిపడింది. అటక మీద నుంచి పాత కాగితాలను దింపి వాటిని క్షుణ్ణంగా అధ్యయనం చేయసాగారు. వాటికి కౌంటరు ప్లాన్లు తయారుచేయడానికి రాత్రింబవళ్లు కష్టపడ్డారు. సైన్యం కదలికలపై యివ్వవలసిన ఆదేశాలను సాంతం మార్చుకోవలసి వచ్చింది. ఇంకో రెండు నెలలకే 1904 ఫిబ్రవరిలో జపాన్‌ హఠాత్తుగా దాడి చేయడంతో రష్యా కూడా యుద్ధంలో దిగిపోయింది. 1904 ఏప్రిల్‌ 30న యాలూ నదిపై జరిగిన యుద్ధం యుద్ధం దిశను మార్చింది. తనాకా కాగితాల ప్రకారం వేసుకున్న పథకాలకు అనుగుణంగా రష్యన్లు అక్కడ సైన్యాన్ని మోహరించారు. కానీ వీళ్ల సైన్యదళం వున్న ప్రతి చోట వీళ్లకు రెట్టింపు జపాన్‌ సైన్యదళాలు వున్నాయి. రష్యా దళాలు పారిపోయేటప్పుడు జపాన్‌ సైన్యం వారిని నాశనం చేసింది. ఎందుకంటే వెనుకంజ వేసినపుడు రష్యన్లు తప్పు దిశగా వెళ్లారు. ఎందుకు వెళ్లారు? తనాకా పేపర్లను నమ్మారు కాబట్టి!

ఆ యుద్ధమనే కాదు, పోర్ట్‌ ఆర్థర్‌ వద్ద, ముక్‌డెన్‌ వద్ద అన్ని చోట్లా పరాజయమే ఎదురైంది. ఎందుకంటే తనాకా పేపర్లు తమను మోసగించాయని తెలిసినా ప్లాన్లను మార్చుకునే వ్యవధి రష్యన్లకు లేదు. 'ట్రాన్స్‌ సైబీరియన్‌ రైల్వే ద్వారా తగినంత సైన్యం వచ్చి చేరకపోయినందువలన మేం ఓడిపోయామని కొందరు చరిత్రకారులు రాస్తారు. కానీ అది నిజం కాదు. మాకు చాలినంత సైన్యం వుంది కానీ కావలసిన చోట లేదు. యుద్ధం ఒక చోట జరిగితే సైన్యం మరో చోట వుంది. ఇదంతా తనాకా కాగితాలను నమ్మిన ఫలితం.' అంటాడు యాబ్లోన్‌స్కీ.

యుద్ధంలో గెలుపోటములు సహజం. కానీ యీ యుద్ధం చరిత్ర గతినే మార్చేసింది. ఈ యుద్ధంలో మొట్టమొదటిసారి ఒక ఆసియన్‌ దేశం పాశ్చాత్య దేశాన్ని ఓడించింది. అమెరికా అధ్యక్షుడు థియోడోర్‌ రూజ్వెల్ట్‌ మధ్యవర్తిత్వం వహించి రష్యాకు మరీ నష్టం కలగకుండా చూశాడు కానీ రష్యన్‌ ప్రజలకు ఓటమిపాలైన జార్‌పై అసహ్యం పుట్టింది. తన సైన్యంపై, గూఢచారి వ్యవస్థపై అపారమైన నమ్మకంతో అతను యుద్ధాన్ని కొనసాగించి పరువు పోగొట్టుకున్నాడు. యుద్ధం ద్వారా తమకేమీ లాభం ఒనగూడనందుకు జపాన్‌ ప్రజలకు నిరాశ, మధ్యవర్తిత్వం వహించిన అమెరికాపై ఆగ్రహం కలిగాయి కానీ వారి ఆత్మవిశ్వాసం రెట్టింపైంది. జపాన్‌ వంటి చిన్నదేశంలో ఓడిపోయినందుకు రష్యాకు అంతర్జాతీయంగా పరువు పోయింది. రష్యాను చులకనగా చూసిన జర్మనీ ధైర్యంగా ముందడుగు వేసి మొదటి ప్రపంచ యుద్ధానికి తెర తీసింది. జార్‌ పరువు బజార్న పడడంతో 1917 ఫిబ్రవరిలో రష్యాలో సామాన్యులు సైతం అతనిపై తిరగబడ్డారు. జారిస్టు రష్యా కూలిపోయి, సోషలిస్టు రష్యా ఆవిర్భవించింది. చరిత్ర గతిని మార్చింది.

ఇన్ని మార్పులకు కారణం యీ యుద్ధంలో జపాన్‌ గెలుపు. ఆ గెలుపుకు కారణం రష్యన్‌ గూఢచారి వ్యవస్థ తనాకా పథకాలను నమ్మి మోసపోవడం! తనాకా కాగితాలు నిజమైనవి కావని యుద్ధం జరుగుతూండగానే అర్థమైంది. కానీ జపాన్‌ గూఢచారులు తనాకాను కూడా మోసగించారా? పాపం తనకి తెలియకుండా అతను మమ్మల్ని తప్పుదోవ పట్టించాడా? అన్న సందేహం రష్యన్‌ గూఢచారి డివిజన్‌కు కలిగింది. యుద్ధఖైదీలుగా పట్టుబడిన జపాన్‌ సైనికాధికారిని యాబ్లోన్‌స్కీ 'తనాకా గురించి తెలుసా?' అడిగాడు. 'తెలియకపోవడమేం? ఆయన మా జాతీయ హీరో. మా చక్రవర్తి ఆయనకు, ఆయన కుటుంబానికి 'ఆర్డర్‌ ఆఫ్‌ రైజింగ్‌ సన్‌' బిరుదిచ్చి సత్కరించాడు.'' అన్నాడతను.

''ఓ, అంటే అతని ఆత్మహత్య, అతని తండ్రి ఆత్మహత్య అంతా బూటకమన్నమాట!?''

''కాదు, కాదు. వాళ్లు నిజంగానే ఆత్మహత్య చేసుకున్నారు. తను ఆత్మహత్య చేసుకోకపోతే, గూఢచారిగా ముద్ర వేయించుకుని అప్రతిష్ఠపాలు కాకపోతే, మీరు ఆ కాగితాలను నమ్మరని అతనికి తెలుసు. అందుకనే జపాన్‌ గూఢచారులతో కలిసి అతను పన్నిన పన్నాగమిది. అతని తండ్రి కూడా దీన్ని ఆమోదించి, తన వంతు పాత్ర తను నిర్వహించాడు. అందుకే వారికి ఆ సత్కారం.'' అన్నాడు జపాన్‌ అధికారి.

రష్యన్‌ విప్లవం తర్వాత బ్రిటన్‌ పారిపోయి వచ్చిన యాబ్లోన్‌స్కీ యీ కథంతా ఓ జర్నలిస్టుకు చెప్పి 'ఆ తనాకాను మేం నమ్మకుండా వుంటే మా దేశంలో యీ కమ్యూనిస్టు రాజ్యం వచ్చేదే కాదు. కానీ మమ్మల్ని డబుల్‌క్రాస్‌ చేయడానికి ఏకంగా ఆత్మహత్య చేసుకునే వాళ్లుంటారని మేం మాత్రం ఎలా వూహించగలం? ఈ జపాన్‌ వాళ్ల దేశభక్తిని అర్థం చేసుకోవడం మహా కష్టం బాబూ' అని వాపోయాడు. - ఎమ్బీయస్‌ ప్రసాద్‌ (మే 2016)

మే 12,13, 14 వీక్లీకై ఎమ్బీయస్‌ : ఉత్తరాఖండ్‌ - రోజా నేర్చుకోవలసిన పాఠం

ఉత్తరాఖండ్‌ విషయంలో సుప్రీం కోర్టు యిచ్చిన తీర్పుతో ఒక విషయం తేటతెల్లమైంది - ముఖ్యమంత్రి, స్పీకరు ఏకమైతే వాళ్లకు ఎదురు లేదు. వాళ్లు నంది అంటే నంది, పంది అంటే పంది. స్పీకరు అనుమతిస్తేనే ఎవరైనా సభలోకి రాగలరు, ఓటేయగలరు. లేనివాళ్లు, వాళ్ల కెంత ప్రజాబలం వున్నా, వాళ్ల తరఫున ఎంత న్యాయం వున్నా, సభలో నోరెత్తడానికి అనర్హులే. ఈ విషయాన్ని రోజా గ్రహించాలి. ఆవిడ హైకోర్టు, సుప్రీం కోర్టులకు స్వయంగా వెళ్లి యీ విషయాన్ని ధృవీకరించుకుని వచ్చారు. హైకోర్టు బెంచ్‌ తన తీర్పులో స్పీకరు అధికారాన్ని గుర్తిస్తూనే రోజాను సభలోకి అనుమతించాలని అన్నందుకే రాష్ట్రప్రభుత్వం మండిపడి ఛాలెంజ్‌ చేసింది, తన మాట నెగ్గించుకుంది. సుప్రీం కోర్టు కూడా రోజాకు ఏం చెప్పింది - స్పీకరుకు వివరణ యియ్యి అంది. అది క్షమాపణ కాదు అని రాష్ట్రప్రభుత్వం లాయరు అభ్యంతరం తెలిపితే 'ఆవిడ యివ్వగలిగినది ఆవిడ యిచ్చింది, దానిమీద స్పీకరును నిర్ణయం తీసుకోమనండి' అంది. అంతే తప్ప స్పీకరు దాన్ని అంగీకరించి ఆవిడపై సస్పెన్షన్‌ ఎత్తేయాలి అని ఎక్కడా అనలేదు. సభాప్రాంగణంలోని పార్టీ కార్యాలయానికి కూడా వెళ్లనీయకపోవడం తప్పని, వెళ్లనీయాలని అంది తప్ప సభలో స్పీకరు మాటే సుప్రీమ్‌ అని తేల్చేసింది.

తనపై వేసిన వేటు విషయంలో ఎంత అన్యాయం జరిగిందో రోజా సవివరంగా చెప్పుకుంది - ఒక అభియోగానికై సభాసంఘం ఎదుట వివరణ యిమ్మన్నారనీ, మరో అభియోగంపై దండన వేశారని, అవతలి వాళ్ల చేష్టలను, మాటలను చూపకుండా వీడియోను పాక్షికంగా వాడుకున్నారని, పూర్తి వెర్షన్‌ చూపిస్తే న్యాయాన్యాయాలు తెలిసేవని, అసెంబ్లీ రికార్డుల నుంచి టీవీలకు వీడియోను లీక్‌ చేసినవారెవరో తేల్చలేదని.. యిలా ఎన్నో వాదనలు చేసినా న్యాయస్థానం స్పందించి దిద్దుబాటు చర్యలు చేపట్టలేదు. వీడియో పూర్తి పాఠం తమకు చూపించాలని గాని, అవతలివాళ్లు రోజాను ఎలా రెచ్చగొట్టారో అనే అంశం కూడా పరిగణనలోకి తీసుకోవాలని కాని పట్టుబట్టలేదు. అంతా స్పీకరు యిష్టం అని తేల్చేసింది. అసెంబ్లీ సమావేశం ఎప్పుడు జరిగితే అప్పుడు రోజా విషయంలో ఆంధ్ర అసెంబ్లీలో మళ్లీ గొడవ జరగదన్న హామీ లేదు. ఆమె వివరణ సంతృప్తికరంగా లేదు కాబట్టి ఏడాది సస్పెన్షన్‌కు కొసరుగా మరో ఆర్నెల్లు వడ్డించామని తీర్మానం చేసినా చేయవచ్చు. ఆ పాటికి అసెంబ్లీలో వైకాపా సభ్యులు గుప్పెడు మందైనా వుంటారో లేదో తెలియదు, ఒకవేళ వున్నా వాళ్లనీ ఆ రోజుకి సస్పెండ్‌ చేసేసి ముక్తకంఠంతో, ఏకగ్రీవంగా ఆ తీర్మానం పాస్‌ చేయించేయవచ్చు. రోజా దానిపై మళ్లీ హైకోర్టుకి, సుప్రీం కోర్టుకి వెళ్లినా లాయరు ఖర్చులు దండగ తప్ప జరిగేది సున్నకు సున్న, హళ్లికి హళ్లి.

ఇది గ్రహింపుకు వచ్చిన రోజున రోజా తన రాజకీయ జీవితాన్ని ఒక్కసారి పునస్సమీక్ష చేసుకోవాలి. మొదటినుంచి ఆమె నోరు పెట్టుకునే బతుకుతూ వస్తోంది. టిడిపిలో మహిళా విభాగంలో వుండేటప్పుడు కూడా యితర పార్టీ నాయకులపై చిత్తం వచ్చినట్లు మాట్లాడేది. జనవరి 2009లో 'ఓహో గులాబిబాలా..' పేరుతో రాసిన వ్యాసంలో ''...రోజా రాజకీయాల్లోకి వచ్చినదగ్గర్నుంచి యీ పంథానే నమ్ముకున్నట్టు కనబడుతోంది. కెసియార్‌పై 'రాత్రి బారు, పగలు దర్‌బారు' వంటి వ్యాఖ్యలు చేసి గుర్తింపు తెచ్చుకున్న దగ్గరనుండీ (తెరాస-తెదేపా పొత్తు సందర్భంగా యీ వ్యాఖ్యకు సవరణలు వెలువడుతాయేమో చూడాలి) ఆవిడకు హుషారు పెరిగింది. మొన్న చేసిన వ్యాఖ్యలు ఆమె వాచాలతకు పరాకాష్ట. 'ఏష్‌ట్రేకు ఎక్కువ, డస్ట్‌బిన్‌కు తక్కువ' అంటూ లెక్కలు చెప్పే రోజాకి కనీసం వాళ్ల జిల్లా గణాంకాల గురించి తెలుసో తెలియదో నాలాటి సామాన్యుడికి తెలియదు. వాటి గురించి ఆవిడ మాట్లాడలేదు యిప్పటిదాకా. చిత్తూరు జిల్లాలో నీటి వసతి ఎన్ని గ్రామాల్లో తక్కువుందో, ఎన్ని గ్రామాల్లో ఎక్కువుందో చెపితే మేం ఎక్కువ సంతోషించేవాళ్లం. ఇలాటి వ్యాఖ్యలు చేసేటప్పుడు అవతలినుండి రిటార్ట్‌ వస్తుందని ఆమె వూహించలేదా? బార్‌ అంటే బార్‌గర్ల్‌ అనవచ్చు. డస్ట్‌బిన్‌ అంటే స్పిటూన్‌ అనవచ్చు. ఇవన్నీ వూహించేవుంటారామె. ఎందుకంటే సినిమాల్లో యాక్షన్‌కు ఎంత ప్రాధాన్యత వుందో, రియాక్షన్‌కూ అంతే ప్రాధాన్యత వుంది. నటీనటులకు యాక్షన్‌, రియాక్షన్‌ రెండూ నేర్పుతారు. ఆమె కోరుకునేదే రియాక్షన్‌ అయితే మనం జాలిపడవలసినదే! పేరు తెచ్చుకోవడానికి యిదే సులభమార్గమని ఆమె అనుకుంటే యింకేం చేస్తాం? రాజకీయపార్టీలు సినిమా స్టార్లను రమ్మనమంటున్నది - ప్రచారానికి ఉపయోగపడతారని! ఈ దూషణపర్వం లేకపోయినా ఆమెను చూడడానికి వచ్చేవారు ఎలానూ వస్తారు. వద్దామనుకోని వాళ్లు ఎదురిచ్చినా రారు. ఆ భాగ్యానికి యిలా స్థాయి దిగజార్చు కోవడమెందుకు?..'' అని రాశాను.

అప్పట్లో 'ఈ రోజాకు ముళ్లెక్కువ' అని రాసిన వ్యాసంలో ప్రజారాజ్యం పార్టీని ఎదుర్కునేటప్పుడు చిరంజీవిపౖౖె చాలా అసభ్యంగా 'ఎంతమందిని పడుక్కోబెట్టుకున్నారో చెప్పండి' అంటూ మాట్లాడిన తీరు, పవన్‌ కళ్యాణ్‌ వైవాహిక జీవితం గురించి మాట్లాడడం, ఎన్నికల ప్రచారంలో డాన్సు చేయడాలపై చాలా విమర్శించాను. నిజానికి ఆమెకు రాజకీయ పరిజ్ఞానం ఏ మేరకు వుందో నాకు అస్సలు అవగాహన వుండేది కాదు. ఎందుకంటే ఆమె గురించి మీడియాలో యిలాటి రౌడీ యిమేజే తప్ప వేరే యిమేజి లేనే లేదు. వాళ్ల నియోజకవర్గపు ప్రచారంలో, లేదా యితర నగరాలలో ఎన్నికల ప్రచారసభల్లో గంభీరోపన్యాసాలు చేసేదేమో అక్కడి వాళ్లే చెప్పాలి తప్ప పేపర్లలో మెయిన్‌ ఎడిషన్లలో యిలాటి ప్రస్తావన ఎప్పుడూ రాలేదు. వివాదాస్పద వ్యాఖ్యలు మాత్రమే హైలైట్‌ అయ్యేవి. విభజనోద్యమం తారస్థాయిలో వుండే రోజుల్లో ఎచ్‌ఎంటివి వారు అనేక వూళ్లల్లో చర్చావేదిక పెట్టి ప్రత్యేకవాదం గురించి, సమైక్యవాదం గురించి మాట్లాడమని వక్తలను ఆహ్వానించేవారు. అలాటి ఒక సమావేశంలో రోజా సమైక్యవాదం గురించి చేసిన ఉపన్యాసం విని 'ఈమెకు యింత నాలెజ్‌ వుందా?' అని ఆశ్చర్యపడ్డాను. చిన్నప్పటినుంచి సినిమాల్లోనే వుంది కాబట్టి పేపర్లు చదవడానికి, చరిత్ర తెలుసుకోవడానికి అవకాశం తక్కువగానే వుండి వుండాలి. కానీ ఆమె గతచరిత్ర గురించి కాగితాలేమీ చూసుకోకుండానే గడగడా మాట్లాడింది. తర్వాత తర్వాత ఆమె టీవీ చర్చల్లో పాల్గొనడం పెరిగింది. ప్రతీసారీ మంచి పాయింట్లతో, అవగాహనతో మాట్లాడింది. తను అనుకున్నదాన్ని స్పష్టంగా, బలంగా చెప్పగలుగుతుంది. ఆమెతో ఏకీభవించినా లేకున్నా, ఆమె మేధస్సును, వచోశక్తిని మెచ్చుకోవాల్సిందే అని నాకనిపించింది. తెలుగు నాయకులలో చాలామందికి కమ్యూనికేషన్‌ స్కిల్స్‌ లేవు. ఈమె తన స్కిల్స్‌తో నాయకురాలిగా ఎదిగే అవకాశం వుంది అనుకున్నాను.

ఇలాటి స్కిల్స్‌ వుండగా అడ్డదారిలో ఒక రౌడీ యిమేజి తెచ్చుకుందామని ఆమె ఎందుకు అనుకుంటుందో నాకు అర్థం కాలేదు. ఎందుకిలా నోరు పారేసుకోవడం అని యింటర్వ్యూలలో అడిగితే 'నాకు స్వాభిమానం ఎక్కువ, ఆవేశం ఎక్కువ, అన్యాయం జరిగితే సహించను, తిరగబడతాను' అని జవాబిస్తుందామె. '..అయినా యీ లక్షణాలు యివాళ వచ్చాయా? టిడిపిలో వున్నప్పణ్నుంచి వున్నాయి కదా, అప్పుడు మెచ్చుకున్నవాళ్ల నాయకులే యీ రోజు నన్ను తప్పుపడుతున్నారు, హేళన చేస్తున్నారు, నేను టిడిపిలో వున్నంతకాలం రోజాగానే సంబోధించారు. ఈ రోజు కులపు తోక కలిగించి రోజా రెడ్డి అంటున్నారు. నేనెప్పుడైనా నా పేరును అలా చెప్పుకున్నానా? రికార్డుల్లో అలా వుందా?' అంటూ వాపోతోంది ఆమె. ఇది వింటే ఆమె అమాయకురాలో, అజ్ఞానురాలో అర్థం కాదు. నెలవులు తప్పితే మిత్రులు శత్రువులవుతారన్న పద్యాలు ఆమె చదువుకోలేదా? పి.రామచంద్రయ్య టిడిపిలో వున్నంతకాలం బిసి, ఆ పార్టీలోంచి బయటకు వస్తే అగ్రవర్ణం. టిడిపి అలాగే చాటుతుంది, జీహుజూర్‌ మీడియా అలాగే ప్రతిధ్వనిస్తుంది. సమైక్యవాదం వల్లించిన ఎన్‌జివో లీడరు అశోక్‌బాబు పేరుకు తెలంగాణ నాయకులు 'చౌదరి' అని చేర్చి ప్రస్తావించినపుడు అనేకమంది టిడిపి నాయకులు అభ్యంతర పెట్టారు - 'ఆయన పేరు అలా లేదు కదా, మీరెందుకు చేరుస్తున్నారు' అని. మరి రోజా విషయానికి వచ్చేసరికి ఖండించేవారు లేకపోయారు. ఆమె నెత్తి నోరు కొట్టుకుని చెప్పాల్సి వచ్చింది. అయినా ఆమెను నానామాటలూ అంటూ, ఆమెకు దండన విధించే తరుణంలో 'రెడ్డి' అని చేర్చి వాళ్లిద్దామనుకున్న సందేశం ఏమిటి? రెడ్లందరూ అలాటి వారనా? ఓ పక్క వైకాపా నుంచి అన్ని కులాల వారినీ తమ పార్టీలో చేర్చుకుంటూ మధ్యలో యీ కులప్రస్తావన దేనికి?

'రోజా నోటిదురుసుతనం వలననే అనుభవిస్తోంది' అని మీడియా నీతిపాఠాలు వల్లిస్తోంది. ఆమెకు సుద్దులు చెపుతోంది. అక్కడితో ఆగిపోతారేం, ఆమె పట్ల యితరులు వ్యవహరిస్తున్న తీరు గురించి అదే నోటితో ఎందుకు ఖండించరని అడగవలసి వస్తుంది. అసెంబ్లీలో రోజాను 'రోజా ఆంటీ' అంటూ పిలిచేవారిని ఏమనాలి? అలా పిలిచేవాడు ఏ కాలేజీ కుర్రాడో కాదు, బట్టతలవాళ్లు, బానబొజ్జల వాళ్లు. ఒక మహిళను ఉడికించాలన్న ఉద్దేశం కాకపోతే దీనిలో వేరేదైనా ఉద్దేశం కనబడుతోందా? ఆమె చేస్తున్న 'జబర్దస్త్‌' కార్యక్రమం గురించి మాటిమాటికీ విమర్శిస్తుంటారు. నిజమే దానిలో మొరటు హాస్యం చికాకెత్తిస్తుంది. దాన్ని టాప్‌మోస్ట్‌ పాప్యులర్‌ కార్యక్రమంగా నిలబెడుతున్న తెలుగు టీవీక్షకులపై ఆగ్రహం కలుగుతుంది. జబర్దస్త్‌ కార్యక్రమంపై వ్యతిరేకత వున్న టిడిపి నాయకులు దాన్ని ప్రసారం చేసే ఈటీవీపై కేసులు పెట్టే ప్రయత్నం చేయకుండా, ఆ కార్యక్రమంలో పాల్గొన్నందుకు రోజాపై విరుచుకుపడడం దేనికి? టిడిపి నిండా సినిమాతారలే. వారు నటించిన ఎన్నో అసభ్య, అశ్లీల సన్నివేశాలు సెన్సారు కత్తెర్లకు బలయ్యాయని అందరికీ తెలుసు. అది వారి వృత్తిపరమైన అంశం. అసెంబ్లీ వారి రాజకీయ చర్చలకు ఏర్పడిన వేదిక. అక్కడ రాజకీయ సిద్ధాంతాలు, పరిపాలనా విధానాలు, ప్రజాసమస్యల గురించి మాట్లాడాలి తప్ప - నువ్వు ఫలానా సినిమాలో డాన్సు చేశావు, నీకు వయసు మీరిపోయింది, నడుం లావెక్కిపోయింది, నీది ఐరన్‌ లెగ్గు.. యిలాటివి మాట్లాడడం ఆక్షేపణీయం. హైస్కూలు పిల్లలు ఒకరినొకరు వుడికించుకున్నారంటే చిన్నతనపు చేష్టలనుకుంటాం. ఎమ్మెల్యేలు అలా చేస్తే ఎలా? ఇంతోటి చేష్టలకు అంతంత జీతాలా? మళ్లీ వాటికి యింక్రిమెంట్లా? ఫ్యాక్టరీలో అయితే పని బాగా చేస్తేనే యింక్రిమెంట్లు, బోనస్సులు వస్తాయి. అసెంబ్లీలో పని చేయకుండా, హాజరు కాకుండా, హాజరైనప్పుడు కూడా ఒకరినొకరు వెక్కిరించుకుంటూ కాలక్షేపం చేసుకుంటూంటే యిలాటి సౌకర్యాలు అప్పనంగా అమరుతున్నాయి.

'నన్ను ఉడికించారు కాబట్టి, ఉడుక్కుంటున్నాను. తిరగబడి సమాధానం చెప్తున్నాను. అది వాళ్లు సహించలేకపోతున్నారు. వాళ్ల యాక్షన్‌ చూపించకుండా నా రియాక్షన్‌ మాత్రం చూపించి నన్ను దోషిగా నిలబెడుతున్నారు.' అని వాదిస్తుంది రోజా. కావచ్చు. దీనికి పరిష్కారం ఏమిటి? ఆవేశపడడం వలన పొందుతున్న లాభమేమిటో ఆమె సింహావలోకనం చేసుకోవాలి. ఈరోజు ఆమె అసెంబ్లీలో ఏడాదిపాటు తన వాణిని వినిపించే అవకాశం కోల్పోయింది. వినిపించాల్సింది ఆమె వ్యక్తిగత అవసరాలు కాదు, ఆమె నియోజకవర్గ ప్రజల ఘోష. తమ సమస్యలను వినిపించి పరిష్కరింప చేస్తుందేమోనన్న ఆశతో మండుటెండలో నిలబడి ఓటేసిన ప్రజల ఆక్రందన. వారి పట్ల ఆమె తన బాధ్యత విస్మరించరాదు. 'వారి గోడు ఏమైతే నాకేం? నాకు ఆత్మాభిమానం, ఆత్మగౌరవమే ముఖ్యం' అని ఆమె అనుకోవడం సరైనది కాదు. ఎవరైనా ఎంటర్‌ప్రెనార్‌ కంపెనీ నడుపుతున్నపుడు ఆత్మాభిమానం చంపుకుని రాజకీయ నాయకుల ఆదేశాలకు తల వొగ్గవలసి వస్తుంది. అహంభావులైన అధికారుల చేత అనవసరంగా మాటలు పడవలసి వస్తుంది. ఆచరణయోగ్యం కాని డిమాండ్లతో సమ్మె చేసే కార్మికుల తిట్లు తినవలసి వస్తుంది. అతడన్నీ భరిస్తాడు. పరిస్థితి చేజారుతూంటే క్షమాపణ కూడా చెప్తాడు. తన కోసం కాదు, తను నడిపే కంపెనీ కోసం, తనను నమ్ముకున్న ఉద్యోగుల కుటుంబాల కోసం, తన ఫ్యాక్టరీ పెట్టిన ప్రాంతంలోని ప్రజల మేలు కోసం. ఇక్కడ వ్యక్తిగత మానాభిమానాలు చర్చకు రావు. అతనా పదవి నుంచి రిటైరయ్యాక వీరెవరినీ లక్ష్య పెట్టవలసిన పని లేదు. కానీ ఆ పదవిలో వుండగా బాధ్యతే ముఖ్యం. కూతురు పెళ్లి సమయంలో, ఆమె కాపురం చిక్కుల్లో పడ్డ సమయంలో తన తప్పేమీ లేకున్నా తండ్రి క్షమాపణలు చెప్తూంటాడు. సినీనటిగా వుండగా డైరక్టరో, సహనటుడో, నిర్మాతో మర్యాదగా ప్రవర్తించకపోతే రోజా ఏం చేసేవారు? సినిమా తొలిదశలో అయితే అడ్వాన్సు వెనక్కి యిచ్చేసి తప్పుకుంటారు, మలిదశలో అయితే యిప్పుడు వైదొలగితే నిర్మాత, అతనిపై ఆధారపడిన అనేకమంది కళాకారుల, టెక్నీషియన్లకు యిబ్బంది కాబట్టి భరించక తప్పదు అనుకుని అన్నీ దిగమింగి సినిమా పూర్తి చేసి, మళ్లీ వీళ్లతో కలిసి పనిచేయను అని ఒట్టుపెట్టుకునే వారు.

రాజకీయరంగంలో ఆమెకు నియోజకవర్గ ప్రజల పట్ల బాధ్యత వుంది. వారి ప్రయోజనాలను దృష్టిలో పెట్టుకుని ఆమె క్షమాపణ చెప్పయినా సరే అసెంబ్లీలోకి ప్రవేశించి, వారి సమస్యలను ప్రస్తావించాలి. క్షమాపణ చెప్పడం సబబా? బేసబబా? అవసరమా? కాదా? అన్న చర్చ అప్రస్తుతం. మహానాయకు లనేకమంది అసెంబ్లీలలో, పార్లమెంటులో మాట తూలడం, వెనక్కి తీసుకోవడం, క్షమాపణ చెప్పడం జరుగుతూనే వుంటుంది. అంతమాత్రం చేత వారిని తక్కువగా చూడడమనేది జరగటం లేదు. ఉండవల్లికి చమత్కారం పాలు ఎక్కువ. రాజమండ్రి మునిసిపల్‌ ఆఫీసు చర్చలో పాల్గొంటూ 'అవతలివాళ్లు అలా ఎందుకు చేయాలి?' అని అడిగితే 'కర్మకాలి రాజ్యాంగంలో అలా వుంది కాబట్టి చేసి తీరాల్సిందే' అని వెటకారంగా జవాబిచ్చాడు. అంతవరకే అయితే గొడవ లేకపోయేది. రాజ్యాంగానికి 'ఆంబేడ్కర్‌ రాసిన..' అనే విశేషణం చేర్చాడు. అంతే, ఆంబేడ్కర్‌ను అవమానించినట్లు దళితులు ఆందోళనలు మొదలుపెట్టారు. ఏం సందర్భంలో అన్నాడు, ఎలా అన్నాడు అన్నది అప్రస్తుతం వాళ్లకి. కర్మకాలి, ఆంబేడ్కర్‌ యీ రెండు పదాలు కలిపి చూసి పేచీ పెట్టారు. ఉండవల్లి క్షమాపణ చెప్పి తీరాల్సిందే అన్నారు. అప్పుడు ముఖ్యమంత్రిగా వున్న వైయస్‌కు ఉండవల్లి అత్యంత ఆప్తుడు. అయినా వైయస్సే సలహా యిచ్చారట - క్షమాపణ చెప్పి గొడవలోంచి బయట పడమని. చచ్చినట్లు ఆంబేడ్కర్‌ విగ్రహానికి పాలతో కాళ్లు కడిగి నెత్తి మీద చల్లుకుని క్షమాపణలు చెప్పుకుని ఉండవల్లి బయటపడ్డాడు. ఈ రోజు రోజాకు ముఖ్యమంత్రి అండ లేదు. ఆమె పార్టీ బలం దినదినం తరిగిపోతోంది. ఆమె పట్టుదలకు పోయి క్షమాపణ చెప్పకుండా మూడేళ్ల పాటు అసెంబ్లీకి వెళ్లకపోయినా ఘనకార్యం సాధించినట్లు చరిత్రలో రికార్డు కాదు. ఈ రోజు యిది చర్చనీయాంశం. రెండేళ్లు పోయాక కాదు, పదేళ్లు పోయేసరికి 'రోజా!? ఎవరావిడ?' అని అడుగుతారు. తన యిస్యూ గురించి జాతీయ మీడియాలో కవరేజి ఎంత వచ్చిందో గమనిస్తే ఆవిడకు అర్థమవుతుంది - తనే అంశాన్ని పెద్దది చేసుకుంటోందని.

ఒకవేళ రోజా క్షమాపణ చెప్పో, చెప్పనక్కరలేకుండా ఆమె యిచ్చిన వివరణతో స్పీరు తృప్తి పడి సస్పెన్షన్‌ ఎత్తివేశాడే అనుకోండి. అంతమాత్రం చేత ఆమెను చికాకు పెట్టడం తగ్గుతుందా? తగ్గదు కాక తగ్గదు, పైగా హెచ్చుతుంది కూడా. ఆమె గట్టిపిండం అని గ్రహించిన కొద్దీ అవతలి వారికి మరింత కసిగా వుంటుంది. కొత్తగా వైష్ణవం పుచ్చుకున్నవాడు నామాలు దిట్టంగా పెడతాడన్నట్లు కొత్తగా టిడిపిలో చేరిన ఆమె వైకాపా సహచరులు పోటీలు పడి ఆమెను ఉడికిస్తారు. కొంతమంది ఆడవాళ్లు చుట్టుముట్టి హింసించనూ వచ్చు. (జయలలిత ఒక దశలో పడిన అవస్థల గురించి తమిళ రాజకీయాలు సీరీస్‌లో రాశాను). ఆంధ్రలో ప్రస్తుతం బాబుకి ఎదురు లేదు. ప్రతిపక్ష సభ్యులు తమ స్వార్థం తాము చూసుకుంటున్నారు. నానాటికీ బలహీనపడుతోంది. అభివృద్ధి జరగకపోయినా, ఎన్నో తప్పులు జరుగుతున్నా ఎత్తి చూపే మీడియా లేదు. ఎవరైనా ఎత్తి చూపితే ఏమౌతోందో యిటీవల కొమ్మినేని తన వివరణలో చెప్పారు. స్పీకరు పూర్తిగా ఏకపక్షంగా వ్యవహరిస్తున్నారు. కోర్టులు కూడా ఆయన్ని అదుపు చేసే స్థితిలో లేవు. ఇలాటి ప్రతికూల పరిస్థితుల్లో బతికి బట్టకట్టాలంటే రాజీ పడాల్సిందేనని గ్రహించి, దానికి సిద్ధపడితేనే ఆమె అసెంబ్లీకి వెళ్లాలి. లేకపోతే రాజకీయ సన్యాసం తీసుకుని, ఎమ్మెల్యే పదవికి రాజీనామా చేయాలి. తమ వాణి వినిపించే వారిని ఉపయెన్నికలోనైనా ఎన్నుకునే అవకాశం తన నియోజకవర్గ ప్రజలకు యివ్వాలి.

ఇక అసెంబ్లీలో ఎలా మాట్లాడాలో, తనపై యితరులు విసిరే విసుర్లకు ఎలా సమాధానం చెప్పాలో రోజా తర్ఫీదు పొందాలి. ఐరన్‌ లెగ్గు, ఆంటీ, జబర్దస్త్‌ - అనే మాటలు తప్ప ఒకాబులరీలో వేరే మాటలు లేని వాళ్లను చూసి ఆవేశపడకూడదు, జాలిపడాలి. వాళ్ల కంటె తనకు నాలెజ్‌ ఎక్కువుందని అనుకున్ననాడే ఉడుకుమోత్తనం, ఉక్రోషం తగ్గుతాయి. ఇక జవాబిచ్చే సందర్భాల్లో వ్యంగ్యం, సెటైర్‌ చాలా ఉపయోగపడుతుంది. అవతలివాళ్లు గొంతు చించుకుంటున్నా చెదరకుండా, అరవకుండా చిరునవ్వుతో వాళ్ల వాదనలో లోపాన్ని ఎత్తి చూపి వెటకారం రంగరించి తిప్పి కొడితే దాని ఎఫెక్టే వేరు. బ్రిటన్‌ పార్లమెంటు చరిత్ర నుండి భారత పార్లమెంటు చరిత్ర దాకా ఛలోక్తులుపయోగించి యిబ్బందికరమైన పరిస్థితులు దాటిన ఉదంతాలు కోకొల్లలు. వైయస్‌ రాజశేఖర రెడ్డికి ఆ కళ బాగా వచ్చు. అది జగన్‌కు వారసత్వంగా రాలేదు. అతను అసెంబ్లీలో ఎప్పుడు మాట్లాడినా మొహంపై ఆందోళనే తప్ప మరొకటి కనబడదు. నొసలు ఎప్పుడూ ముడివేసి వుంటాయి. వైయస్‌లా భాష మీద పట్టు, జాతీయాలు వుపయోగించడం, మాట తిప్పికొట్టడం జగన్‌కు పట్టుబడలేదు. రోజా వృత్తి రీత్యా నటి. అభ్యాసం చేసి నేర్చుకోగలదు. వ్యంగ్యభరితమైన డైలాగులతో స్క్రిప్టు రైటర్స్‌తో రాయించుకుని, బట్టీ పట్టి, ప్రతిభావంతంగా తన వంతు వచ్చినపుడు మాట్లాడే మార్గం గురించి ఆమె ఆలోచించాలి. సంయమనం కోల్పోయి, నోరు పారేసుకుని తెగేదాకా లాగితే ఏం జరిగిందో చూశారుగా!

రోజా ఉదంతంలో బాబు నేర్చుకోవలసిన పాఠం కూడా ఒకటుంది. టిడిపి వీరాభిమానులకు తప్ప, తక్కినందరికీ రోజా విషయంలో బాబు కక్షతో వ్యవహరించారనే తోచింది. పంతానికి పోయే తొందరలోనే పొరపాట్లు జరిగాయి, తప్పు నిబంధనలు ఉటంకించారు. వివరణ కోరకుండా, కమిటీ ఏర్పాటు చేయకుండా హడావుడిగా సస్పెండ్‌ చేశారు. ఎమ్మెల్యే స్థాయిలో వున్నా రోజాకు స్పీకరును కలిసే అవకాశం యీయలేదు. ప్రాంగణంలో వున్న పార్టీ ఆఫీసుకి రానీయలేదు. వీడియో లీకు చేశారు. పూర్తి వీడియో రిలీజు చేయాలన్న డిమాండ్‌ పట్టించుకోలేదు. ఆమెపై విరుచుకు పడిన తన పార్టీ సభ్యులను కట్టడి చేయలేదు. ఇవి స్పీకరు పేర జరిగినా సూత్రధారి బాబు అని అందరికీ తెలుసు. తాను ఏం చేసినా ప్రస్తుతం చెల్లుబాటు అవుతోందన్న భావం ప్రబలి ఆయన వ్యవహరిస్తూ వుండవచ్చు. కానీ యివన్నీ ఒక ఫ్యాక్షన్‌ రాజకీయనాయకుడికి శోభించినట్లు బాబుకు అమరవు. హరియాణాలో, బిహార్‌లో, తమిళనాడులో యిలాటివి జరిగాయంటే ఓహో అనుకుంటాం. ఉన్నంతలో డీసెంటు పొలిటిషియన్‌ అనే యిమేజ్‌ బాబుకి మధ్యతరగతివారి ఓట్లు తెచ్చిపెడుతోంది. రోజా విషయంలో ఆయన పగ సాధిస్తున్నాడన్న అభిప్రాయం ఆ యిమేజికి గండి కొడుతోంది. సుప్రీం కోర్టు తీర్పు తర్వాతైనా ఆయన పట్టు సడలించి రోజాను సభలోకి రానిస్తే మేలు. లేకపోతే ఏ ఫ్యాక్షన్‌ రాజకీయాలనైతే ఆయన అనునిత్యం విమర్శిస్తాడో ఆ రాజకీయాల తానులో ముక్కే తను కూడా అని ప్రజలు అనుకునే అవకాశం వుంది. - ఎమ్బీయస్‌ ప్రసాద్‌ (మే 2016)

మే 18 ఎమ్బీయస్‌ : వృద్ధనాయకు లిద్దరు...

తనకున్న ప్రజాదరణ కారణంగా కేరళలో లెఫ్ట్‌ ఫ్రంట్‌కు ముఖ్యనాయకుడిగా, అయితేగియితే కాబోయే ముఖ్యమంత్రిగా అందరూ పరిగణిస్తున్న వియస్‌ అచ్యుతానందన్‌కు 93 ఏళ్లు. వృద్ధనాయకులకు సిపిఎం పెట్టింది పేరు. అయినా ఈయన వయసు వచ్చేసరికి వారంతా రిటైరయ్యారు. ఈయన మాత్రం సీతారాం ఏచూరి సలహా మేరకు ఫేస్‌బుక్‌, ట్విట్టర్‌ అలవాటు చేసుకుని సోషల్‌ మీడియాలో కూడా చురుగ్గా వున్నాడట. తనకు అలవాటైన పర్యటనలు ఎలాగూ వున్నాయి. ప్రతీసారీ అట్టు తిరగేసే కేరళ ఓటర్లు యీసారి తమను ఎలాగైనా అధికారంలోకి తెస్తారన్న ఆశతో లెఫ్ట్‌ ఫ్రంటు ముందుకు సాగుతోంది. ఒకే పార్టీలో వుంటూ బద్ధశత్రువులుగా వ్యవహరించిన అచ్యుతానందన్‌, పినరాయి విజయన్‌ల ఫోటోలతో లెఫ్ట్‌ ఫ్రంట్‌ పోస్టర్లు కేరళలో ప్రతీచోటా కనబడుతున్నాయి. వీళ్లిద్దరూ ఈళవ కులానికి చెందినవారే. అయినా ఈళవ కులస్తులు భారత ధర్మజనసేన (బిడిజెఎస్‌) పేర పార్టీగా ఏర్పడి బిజెపితో పొత్తు పెట్టుకుని ముక్కోణపోటీని తెచ్చిపెట్టారు. వృద్ధుడైనా అచ్యుతానందన్‌లో చమత్కారం యిగిరిపోలేదు. అతని కొడుకు వికె అరుణ్‌ కుమార్‌ కొబ్బరిపీచు తయారీ కంపెనీల సంఘం కాయిర్‌ఫెడ్‌కు డైరక్టరుగా వుండేవాడు. కాయిర్‌ఫెడ్‌ 2007లో రూ. 47 లక్షల వ్యయంతో కట్టిన వేర్‌హౌస్‌ నిర్మాణంలో అవకతవకలకై 2014లో విజిలెన్సు కమిషన్‌ అరుణ్‌పై కేసు పెట్టింది. అప్పణ్నుంచి అచ్యుతానందన్‌ చాండీపై పగబట్టాడు. తనను శృంగారపరంగా వేధించాడని సరితా నాయర్‌ చేసిన ఆరోపణను ఎదుర్కుంటున్న ఊమెన్‌ చాండీ పేరు పలికేటప్పుడు ఊ...మెన్‌ చాండీ అని పలికి 'ఉమెన్‌' అనే పదాన్ని స్ఫురింపచేస్తున్నాడు. సరితా నాయర్‌ పేరు చెప్పేటప్పుడు 'సరితా చాండీ' అంటున్నాడు. ఇక మోదీకి ఆయన యిచ్చిన బిరుదు ''ఉలగం సుట్రుమ్‌ వాలిబన్‌'' (లోకం చుట్టబెడుతున్న యువకుడు - యీ పేరుతో ఎమ్జీయార్‌ హిట్‌ సినిమా ఒకటి వుంది). ''ఆయన అప్పుడప్పుడు ఇండియాకు వస్తూంటాడు' అని వెటకరిస్తున్నాడు.

అచ్యుతానందన్‌ కడుపేద కుటుంబంలో పుట్టాడు. 11 ఏళ్ల వయసుకే తలిదండ్రులిద్దరూ పోయారు. 14వ యేట కమ్యూనిస్టు పార్టీలో చేరాడు. స్వాతంత్య్ర పోరాటంలో జైలుకి వెళ్లాడు. 1980లో ఇకె నాయనార్‌ ముఖ్యమంత్రిగా వుండగా పార్టీ స్టేట్‌ సెక్రటరీగా నియమించిబడినపుడు అతని పేరు అందరికీ తెలిసింది. అయినా నంబూద్రిపాద్‌, నాయనార్‌ వంటి పెద్దవారి నీడలోనే అతను ఒదిగి వుండవలసి వచ్చింది. చివరకు 2001లో అతన్ని మాస్‌ లీడరుగా పార్టీ గుర్తించి అరణ్యవిధ్వంసానికి, లాండ్‌ మాఫియాకు వ్యతిరేకంగా పోరాడే పని అప్పచెప్పింది. అప్పుడతని వాగ్ధాటి అక్కరకు వచ్చింది. ప్రజలు అతన్ని ప్రేమతో అచ్చు మామా అని పిలవసాగారు. ఈ కారణంగా 2006 ఎన్నికల్లో పార్టీ గెలిచినప్పుడు 83 వ యేట పార్టీ అతన్ని ముఖ్యమంత్రిని చేసింది. అయితే అతని చేతిలో ప్రభుత్వం వుంది కానీ పార్టీని, చాలామంది మంత్రులను సిపిఎం స్టేట్‌ సెక్రటరీ అయిన పినరాయి విజయన్‌ తన చేతిలో పెట్టుకున్నాడు. 72 ఏళ్ల విజయన్‌ ఒకప్పుడు అచ్యుతానందన్‌ కింద పనిచేసినవాడే. కానీ పార్టీ కేంద్ర నాయకత్వం తనకు వత్తాసు పలకడంతో అతను అచ్యుతానందన్‌ను బహిరంగంగా వ్యతిరేకించాడు, మాటిమాటికీ అడ్డు తగిలేవాడు. అప్పట్లో కేరళలో ఓ జోక్‌ వినబడేది - 'అచ్యుతానందన్‌ ముఖ్యమంత్రి, ప్రధాన ప్రతిపక్ష నాయకుడు కూడా!' అని.

విజయన్‌కు అవినీతిపరుడనే ముద్ర వుండడం చేత యీసారి అతన్ని ముందుకు తెచ్చే ప్రయత్నం పార్టీ చేయలేదు. ముసలివాడైనా అచ్యుతానందన్‌నే లీడరుగా చూపుతున్నారు. అతని నిరాడంబర జీవితం, అవినీతికి దూరంగా వుండే పద్ధతి మలయాళీలను మెప్పిస్తుంది. కేరళలో బిజెపి బలపడుతోంది కాబట్టి దానికి కౌంటర్‌గా ముస్లిం లీగ్‌తో పొత్తు పెట్టుకుందామని పార్టీ పెద్దలు ఆలోచించినపుడు 'దాని నాయకుడు పికె కున్హలికుట్టి అవినీతి కేసుల్లో యిరుక్కున్నాడు. వారితో పొత్తు వద్దు' అని వారించాడు. బెంగాల్‌లో కాంగ్రెసు, సిపిఎం పొత్తు కుదిరితే కేరళలో మనకు ముప్పు అని విజయన్‌ బృందం వాదించినా 'ఏం ఫర్వాలేదు, అక్కడ పొత్తు కుదుర్చుకోకపోతే సిపిఎం వర్కర్లను మమతా బెనర్జీ బతకనిచ్చేట్లు లేదు' అని వాదించాడు. ఎల్‌డిఎఫ్‌ గెలిస్తే ఎవర్ని ముఖ్యమంత్రిగా ఎంపిక చేయాలో సీతారాంకు పెద్ద సమస్య. అచ్యుతానందన్‌ వెనుక ఓటర్లున్నారు, విజయన్‌ వెనుక పార్టీ నాయకులున్నారు. అదీ డైలమా. దానికి గాను రాజీ ఫార్ములా ఒకటి తయారైందని, నెగ్గిన వెంటనే అచ్యుతానందన్‌ను ముఖ్యమంత్రి చేస్తారని, ఏడాది తర్వాత ఆయన వయోభారం పేరుతో గద్దె దిగి విజయన్‌కు ఛాన్సు యిస్తాడని, తక్కిన నాలుగేళ్లు విజయన్‌ పాలిస్తాడని చెప్పుకుంటున్నారు.

తమిళనాడులో మరో వృద్ధనాయకుడు తిరుగుతున్నాడు. ఆయన అచ్యుతానందన్‌ కంటె రెండేళ్లు చిన్నవాడే. కానీ అనారోగ్యపీడితుడు. చక్రాలకుర్చీలో తప్ప తిరగలేడు. అయినా 'నా కంటె 23 ఏళ్లు చిన్నదైన జయలలితను గద్దె దింపి, నన్ను మళ్లీ ఒకసారి ముఖ్యమంత్రి చేయండి' అని అభ్యర్థిస్తూ ఎన్నికల ప్రచారం చేస్తున్నాడు. చెన్నయ్‌లో వచ్చిన వరదబీభత్సాన్ని, ప్రభుత్వవైఫల్యాన్ని ప్రస్తావిస్తూ 'మీరు జయలలితను ఎన్నుకున్నది యిందుకేనా?' అని ఓటర్లను అడుగుతున్నాడు. జయలలిత ప్రచారానికై ఏ వూరు వెళ్లినా సాయంత్రాని కల్లా హెలికాప్టరులో తిరిగి వచ్చేస్తుంది. కరుణానిధి మాత్రం తనకై ప్రత్యేకంగా చేయించుకున్న వ్యాన్‌లో వూళ్లు తిరుగుతూ, దానిలోనే నిద్రిస్తూ ప్రచారం చేస్తున్నాడు. అతని నియోజకవర్గం తిరువారూరులో ప్రత్యర్థి ఎవరైనా సరే, కరుణానిధి గెలవడం ఖాయం. 1957లో మొదటి సారి పోటీ చేసిన దగ్గర్నుంచి అతను ఎన్నడూ ఓడిపోలేదు. అతను శారీరకంగా బలహీనుడైనా, మానసికంగా దృఢంగానే వున్నాడు. బుద్ధి చురుగ్గానే పనిచేస్తోంది, మాటకు మాట విసిరే నేర్పు సన్నగిల్లలేదు. ప్రజలకు తమ 2 జి స్పెక్ట్రమ్‌ కేసు మరుపున పడిందన్న ఆశతో ఎడిఎంకె అవినీతి గురించి మాటిమాటికీ ప్రస్తావిస్తున్నాడు. తను వృద్ధుడైనా, తన వారసుడు స్టాలినే అని యిటీవలే చాటి, అతనికి ఉపముఖ్యమంత్రి పదవి అప్పగిస్తానని చెప్పకనే చెప్పాడు. స్టాలిన్‌ కంటె ఐదేళ్లు మాత్రమే పెద్దదైన జయలలిత అనారోగ్యంతో బాధపడుతున్నట్లు బాహాటంగానే తెలుస్తోంది. స్టాలిన్‌ చాలా చురుగ్గా వున్నాడు. ఇటీవలే 'నమక్కు నామే' కార్యక్రమం పేరు చెప్పి ఆర్నెల్ల పాటు రాష్ట్రమంతా కలయతిరిగాడు.

కరుణానిధి గతంలో హిందీ వ్యతిరేకత, రాష్ట్రాలకు మరిన్ని అధికారాలు వంటి అంశాలపై పోరాడుతూ వచ్చాడు. వాటికి ఏ పరిష్కారమూ సాధించలేకపోయాడు. కానీ యీ రోజు సామాన్యులకు జయలలిత కంటె కరుణానిధిని కలవడం సులభమనే అభిప్రాయం కలిగింది. కరుణానిధి ఇటీవల మద్యనిషేధం గురించి ఎక్కువ మాట్లాడుతున్నాడు. ప్రభుత్వ సంస్థ టాస్మాక్‌ ద్వారా అనేక లిక్కరు దుకాణాలు నడుస్తున్నాయి. ఆదాయమంతా మద్యానికే పోవడంతో యితర వస్తువులపై ఖర్చు పెట్టేందుకు డబ్బు చాలటం లేదు. దాని వలన వస్తూత్పత్తి దెబ్బ తింటోంది. డబ్బు చలామణీ కావడం లేదు. రియల్‌ ఎస్టేటు దగ్గర్నుంచి అన్నిటి ధరలూ పడిపోయాయి. తాగి నడిపే వారి కారణంగా కుటుంబసభ్యులను పోగొట్టుకున్న మహిళలు మద్యపానానికి తీవ్ర వ్యతిరేకత చూపుతున్నారు. కానీ జయలలిత మద్యనిషేధాన్ని పాక్షికంగా, దశలవారీగా అమలు చేస్తానంటోంది. కరుణానిధి దాన్ని ఎద్దేవా చేస్తున్నాడు.

'తమిళనాడులో తీవ్రమైన విద్యుత్‌ కొరత వుండేది. ఇప్పుడా పరిస్థితి లేదు. మిగులు రాష్ట్రంగా వుంది' అని జయలలిత చెప్పుకోవడాన్ని పరిశీలకులు పరిహసిస్తున్నారు. '2006-11 మధ్య డిఎంకె హయాంలో విద్యుత్‌ కొరత వుండేది. 2011లో ఎడిఎంకె వచ్చిన తర్వాత మెరుగుపడుతుందేమో ననుకుంటే నాలుగేళ్ల పాటు పరిస్థితి అలాగే వుంది. రోజుకి 10 గంటల పాటు కరంటు తీసేయడంతో విసిగిపోయిన కోయంబత్తూరులోని పరిశ్రమలు కర్ణాటకకు, మహారాష్ట్రకు తరలిపోయాయి. అందువలన యిప్పుడు విద్యుత్‌ మిగులుతోంది.' అని వారి వాదన. 'మిగులు విద్యుత్‌కు కారణం పరిశ్రమలు తరలిపోవడం కాదు, మేం అధికారంలోకి రాగానే చేపట్టిన విద్యుత్‌ ప్రాజెక్టులు, యితర రాష్ట్రాల నుంచి కొనుగోలు చేయడం. గత ఐదేళ్లలో విద్యుత్‌ ఉత్పాదన 7500 మెగావాట్లు పెరిగింది. ప్రాజెక్టులు పూర్తి చేయడానికి ఆ మాత్రం సమయం పట్టదా?' అంటున్నారు ఎడిఎంకె అభిమానులు. దీన్ని కరుణానిధి ఖండించాడు - 'ఎడిఎంకె అధికారంలోకి వచ్చాక కొత్త ప్రాజెక్టులు తలపెట్టలేదు, టెండర్లు పిలవలేదు, ఒక్క మెగావాట్‌ కొత్తగా ఉత్పత్తి చేయలేదు' అంటూ. జయలలిత అధికారం చేపట్టిన 2011-12లో ప్రభుత్వఋణం రూ.1.04 లక్షల కోట్లుంటే పరిపాలన ముగుస్తున్న 2015-16 నాటికి అది 2.11 లక్షల కోట్లయిందని కరుణానిధి ఎత్తి చూపుతున్నాడు. 21 పెద్ద రాష్ట్రాల జాబితాలో తమిళనాడు ఇన్‌ఫ్రా అంశంలో 17 వ స్థానంలో, విద్యారంగంలో 13 వ స్థానంలో వుందని గణాంకాలు వల్లిస్తున్నాడు. తనపై, తన కుటుంబసభ్యులపై అవినీతి, బంధుప్రీతి ఆరోపణలు ఎన్నో వున్నా ఎన్నికల సమరంలో దిగి, యీ వయసులో కూడా కరుణానిధి జయలలితకు దడ పుట్టిస్తున్నాడంటే అది గొప్ప విషయమే! - ఎమ్బీయస్‌ ప్రసాద్‌ (మే 2016)

మే 19 ఎమ్బీయస్‌ : యూరోప్‌ గాథలు 32

రోమన్‌ కాలండరులో నెలను మూడు భాగాలుగా విభజించి చూస్తారు. నెల మధ్య కాలాన్ని ఐడ్స్‌ అంటారు. ఇది నాలుగు నెలల్లో 15 వ తారీకుకి, 8 నెలలల్లో 13 వ తారీక్కు వస్తుంది. మార్చినెలలో 15న వస్తుంది. దాన్ని (|ఖిలిరీ ళితీ ఖబిజీబీనీ) పవిత్రదినంగా భావించి రోమ్‌ ప్రజలు జరుపుకుంటూ వుంటారు. ఒక సోదె చెప్పేవాడు సీజరుతో ''ఐడ్స్‌ ఆఫ్‌ మార్చి నాటికి నీకు ప్రమాదం కలుగుతుంది.'' అని హెచ్చరించాడట. తన హత్య జరిగిన 'థియేటర్‌ ఆఫ్‌ పాంపే' (ప్రజలను మెప్పించడానికి యీ భవనాన్ని పాంపే తన డబ్బుతో కట్టించాడు కాబట్టి అతని పేరు పెట్టారు)కు సీజరు వెళ్లబోతూ వుండగా అతను ఎదురయ్యాడు. సీజరు అతనితో నవ్వుతూ ''ఐడ్స్‌ ఆఫ్‌ మార్చ్‌ వచ్చేసిందిగా'' అన్నాట్ట. ''వచ్చింది కానీ వెళ్లిపోలేదుగా'' అని జవాబిచ్చాడట అతను. ఏదైనా రాజకీయ కుట్ర జరిగినపుడు ''ఐడ్స్‌ ఆఫ్‌..'' అని అనడం కూడా వాడుకలోకి వచ్చింది. ఎన్టీయార్‌ను నాదెండ్ల పదవీచ్యుతుణ్ని చేసినపుడు ఇంగ్లీషు పేపర్లు 'ఐడ్స్‌ ఆఫ్‌ ఆగస్ట్‌' అని కాప్షన్‌ పెట్టాయి.

కుట్రదారులందరూ కత్తులతో పొడుస్తూ వుంటే సీజరు పోర్టికో మెట్లపై జారిపడ్డాడు. అతను రక్తపు మడుగులో పడి వుండగానే అందరూ నిర్దాక్షిణ్యంగా అతన్ని పొడవసాగారు. సుమారు 60 మంది కుట్రలో పాలు పంచుకున్నారు. అతను 23 కత్తిపోట్లకు గురై అతను రక్తస్రావంతో మరణించాడు. తమకు తాము లిబరేటర్స్‌ (విముక్తిదారులు) అని పేరు పెట్టుకున్న యీ సెనేటర్లు సీజరుని చంపడంతో ఆగకుండా అతని అనుయాయులను కూడా చంపుతారని ఆంటోనీ భయపడ్డాడు. ఒక బానిసలా వేషం మార్చుకుని రోము విడిచి పారిపోయాడు. కానీ అలా జరగలేదు. రోములోని మధ్యతరగతి, పేద ప్రజలకు సీజరు అంటే ఆరాధన. అతని నియంతృత్వభావాలతో వారికి పని లేదు. డబ్బున్న కొందరు కలిసి సీజరును చంపారని వారికి కోపం వచ్చింది. ఆ సంగతి తెలిసి సీజరు హంతకులు రాజధాని ప్రాంతంలోనే సైనికుల రక్షణలో దాగున్నారు.

ఇది గ్రహించాక ఆంటోనీ తిరిగి వచ్చాడు. కాన్సల్‌గా వున్న తన హోదా వుపయోగించి ప్రభుత్వ ఖజానాను అజమాయిషీలోకి తీసుకున్నాడు. సీజరు భార్యను కలిస్తే ఆమె సీజరు ఆస్తిపాస్తుల కాగితాలు, అతని వీలునామా యిచ్చింది. హత్య జరిగిన మర్నాడే సీజరు ఆశ్వికదళాధిపతి లెపిడస్‌ 6 వేల మంది సైనికులను వెంటపెట్టుకుని రోముకి వచ్చి సీజరు అనుయాయులకు ఏ హానీ జరగకుండా చూస్తానన్నాడు. సైన్యంతో రాజధాని ప్రాంతంపై దాడి చేసి హంతకులను వధిస్తానన్నాడు. కానీ ఆంటోనీ లౌక్యంగా వ్యవహరించాలన్నాడు. అంతర్యుద్ధం తలెత్తకుండా ప్రస్తుతానికి వాళ్లతో రాజీ పడితే మంచిదని నచ్చచెప్పి బ్రూటసు తదితర సెనేటర్లకు కబురు పంపాడు. సీజరు సైన్యం దూకుడు గమనించి వాళ్లు కూడా రాజీమార్గం మంచిదనుకున్నారు. రాజీ షరతులలో భాగంగా సెనేటు సమావేశమై సీజరు హంతకులకు క్షమాభిక్ష ప్రసాదించాలని, ఆ తీర్మానాన్ని ఆంటోనీయే ప్రవేశపెట్టాలని అడిగారు. బ్రూటసు, కేషియస్‌ పదవులు పదిలంగా వుండాలని కోరారు. సీజరు తీసుకున్న నిర్ణయాలను తిరగతోడరాదని ఆంటోనీ పట్టుబట్టాడు. సీజరు స్థానంలో డోలబెల్లాను కాన్సల్‌గా పెడతామని సెనేటర్లు అన్నపుడు ఆంటోనీ ఒప్పుకోవలసి వచ్చింది. ఇవన్నీ చూసి గత్యంతరం లేక ఆంటోనీ తమతో రాజీపడ్డాడని బ్రూటసు, కేషియస్‌ సంతోషపడ్డారు. సీజరు అంత్యక్రియల నాడు తనకు ఉపన్యాసం యిచ్చే అవకాశం యిమ్మనమని ఆంటోనీ కోరితే సరేనన్నారు.

మార్చి 19 న సీజరు విల్లు తెరిచి చదివారు. సీజరు తన వారసుడిగా 19 ఏళ్ల తన మేనల్లుడు గియాస్‌ ఆక్టేవియన్‌ను (తర్వాతి రోజుల్లో యితను చక్రవర్తి అయ్యాక తన పేరును అగస్టస్‌గా మార్చుకున్నాడు) నియమించాడు, క్లియోపాత్రా కొడుకును కాదు! మార్చి 20 న సీజరు అంత్యక్రియలకు ఏర్పాట్లు జరిగాయి. బ్రూటసు ముందుగా మాట్లాడాడు - 'నేను సీజరును తక్కువగా ప్రేమించలేదు, రోమును ఎక్కువగా ప్రేమించానంతే. సీజరుకు అధికారకాంక్ష పెరిగింది, అందుకనే నేను చంపాను. రోమ్‌ కోసం నా ప్రియమిత్రుణ్ని చంపడమే కాదు, నా ప్రాణమైనా యిస్తాను. బానిసత్వాన్ని ప్రేమించే, రోమన్‌ ప్రేమించలేని మనిషి యిక్కడుంటే వారే నాతో వ్యతిరేకిస్తారు' అంటూ. జనాలు హర్షధ్వానాలు చేశారు.

అప్పుడు ఆంటోనీ తన ఉపన్యాసాన్ని ప్రారంభించాడు - 'రోమ్‌ పౌరులారా, మిత్రులారా, కాస్త చెవి ఒగ్గి వినండి. సీజరును సమాధి చేయడానికే వచ్చాను, పొగడడానికి కాదు. సీజరు అత్యాశాపరుడని గౌరవనీయుడైన బ్రూటసు చెప్పాడు. అత్యాశ తప్పు, అందుకే సీజరు మూల్యం చెల్లించాడు. ఎందరినో బానిసలుగా చేసి రోమ్‌కు తెచ్చాడు, ధనరాసులతో రోమ్‌ను నింపివేశాడు, యుద్ధాలలో గెలుస్తున్నా, రోమ్‌కు కీర్తి కలుగుతున్నా అంతటితో ఆగకుండా ఒకదాని తర్వాత మరొక యుద్ధం చేస్తూ రోమ్‌ను విస్తరిస్తూ పోయాడు. అది అత్యాశ కాక మరేమిటి? అందుకే బ్రూటస్‌ గౌరవనీయుడంటున్నాను. సీజరుకు నేను మూడు సార్లు కిరీటాన్ని బహూకరించాను, ఆయన తిరస్కరించాడు. దానికి కారణం అత్యాశట. మీరంతా అతన్ని ప్రేమించారు, ఆరాధించారు. దానికి ఏదో కారణం వుండి వుండాలి. అది సీజరు అత్యాశే అంటున్నాడు బ్రూటసు. ఆయన గౌరవనీయుడు కాబట్టి అది నిజమే అయి వుండాలి. నిన్నటి వరకు మేరు పర్వతంలా నిలబడిన సీజరు యీనాడు కట్టెలా పడివున్నాడు. బ్రూటసుకున్న వాక్చాతుర్యం నాకు వుండి వుంటే అతని గాయాల చేత మాట్లాడగలిగించి వుండేవాణ్ని. ఇదిగో కేషియస్‌ పొడిచిన యిక్కడే, బ్రూటసు పొడిచినది యిక్కడే అని వాటంతట అవే చెప్పగలిగేవి. కానీ నేను బ్రూటసు వంటి వక్తను కాను..

''.... సీజరు విల్లు మాత్రం చదువుతాను, దానిలో అతను ప్రజాసంక్షేమం కోసం ధర్మనిధులు ఏర్పాటు చేసిన విషయం గమనించండి. దీన్ని అత్యాశ అని మర్యాదస్తుడైన బ్రూటసు అంటున్నాడు, నిజమే కాబోలు...' అంటూ యీ ధోరణిలో హంతకుల ఎదుటే, వారిని మెచ్చుకుంటున్నట్లే మాట్లాడుతూ లౌక్యంగా వారి వాదనలో లోపాల్ని ఎత్తి చూపిస్తూ, ప్రజలను రెచ్చగొడుతూ రక్తసిక్తమైన సీజరు దుస్తులు ప్రదర్శించడంతో, రోమన్‌ ప్రజలందరిలో ఒక్కసారిగా హతుడిపై సానుభూతి కురిసింది. అతను ప్రాణాలొడ్డి పోరాడినది సామ్రాజ్యవిస్తరణకే కదా, రోమ్‌ కోసమే కదా అనే భావం కలిగి, హంతకులపై కోపం రగిలి వారిని చంపబోయారు. వారు ప్రాణభీతితో ఇటలీ పారిపోయారు. రోమన్‌ ప్రజలు ఫోరమ్‌లోని సెనేటర్ల యిళ్లు తగలబెట్టారు. అప్పుడు ఆంటోనీ బ్రూటస్‌, కేషియస్‌లతో ''మీరిక్కడుంటే మీ ప్రాణాలకు రక్షణ కల్పించలేను. మీ ఉద్యోగాల నుంచి తప్పిస్తాను, సిసిలీ, ఆసియా వెళ్లి గోధుమలు సేకరించండి.'' అన్నాడు. గోధుమలు సేకరించే పరువుతక్కువ పని చెయ్యం అంటూ యిద్దరూ గ్రీసుకి వెళ్లిపోయారు. పరిస్థితంతా గమనించిన క్లియోపాత్రా యిక్కడ వుంటే తనకు, తన బిడ్డకు ప్రాణాలకు ముప్పని భయపడి దాదాపు ఏడాదిన్నర మకాం ఎత్తేసి వెంటనే ఈజిప్టుకు ప్రయాణమైంది. - ఎమ్బీయస్‌ ప్రసాద్‌ (మే 2016) (ఫోటోలు - సీజరు హత్య చిత్రం, హత్య జరిగిన థియేటర్‌ ఆఫ్‌ పాంపే భవంతి - ప్రస్తుతం రోమ్‌లో కనబడే స్థితి)

మే 20, 21 ఎమ్బీయస్‌ :బ్రెజిల్‌ రాజకీయ సంక్షోభం

ఉత్తర అమెరికా కార్యకలాపాలు ఆకర్షించినంతగా దక్షిణ అమెరికా సంఘటనలు మన దృష్టిని ఆకట్టుకోవు. మన తెలుగు మీడియా వాటి గురించి తక్కువగా రాయడం ఒక ప్రధాన కారణం. బ్రెజిల్‌లో అధ్యక్షురాలిని అభిశంసించడం గురించి మనవాళ్లు చర్చించకపోవడం విశేషమేమీ కాదు కానీ బ్రిక్స్‌ దేశాల్లో బ్రెజిల్‌ ఒక దేశం కాబట్టి దాని రాజకీయ పరిణామాలు గమనించవలసిన అవసరం వుందని నాకు తోస్తుంది. పాశ్చాత్య దేశాల ఆధిపత్యాన్ని ఎదిరించి స్వతంత్రంగా ఎదిగే అవకాశాలున్న దేశాలుగా బ్రెజిల్‌, రష్యా, ఇండియా, చైనాలను ఎకనమిస్టులు పేర్కొన్నారు. అప్పట్లో యీ గ్రూపును బ్రిక్‌ అనేవారు. ఇటీవల సౌత్‌ ఆఫ్రికా కూడా వచ్చి చేరి అది బ్రిక్స్‌ అయింది. ఈ దేశాలు ఒకరితో మరొకరు ఆర్థికంగా సహకరించుకోవాలనే ఉద్దేశంతో బ్రిక్స్‌ డెవలప్‌మెంట్‌ బ్యాంకు అని ఒకటి నెలకొల్పి ఆ దేశాల్లో పబ్లిక్‌, ప్రయివేటు ప్రాజెక్టులకు ఋణాలు, గ్యారంటీలు, పెట్టుబడులు పెట్టడానికి వుపయోగపడాలనే ఆలోచనను 2012 నాటి బ్రిక్స్‌ సమావేశంలో ప్రతిపాదించారు. చివరకు అది 2014లో ఏర్పడి 2015 నుండి అమలులో వుంది. దానికి న్యూ డెవలప్‌మెంట్‌ బ్యాంక్‌ అని పేరు మార్చారు. ఇలా మనతో భాగస్వామ్యం వున్న బ్రెజిల్‌ గత కొద్దికాలంలో ఆర్థిక సంక్షోభానికి గురవుతూ వచ్చి యిప్పుడు రాజకీయ సంక్షోభంలో మునిగింది. దీనికి కేంద్రంగా వున్నది - ఆ దేశానికి తొలి మహిళా అధ్యక్షురాలిగా ఎన్నికైన దిల్మా రూసెఫ్‌ అనే 68 ఏళ్ల మహిళ.

బల్గేరియా నుండి బ్రెజిల్‌కు వచ్చి స్థిరపడి బాగా సంపాదించిన కుటుంబంలో పుట్టిన దిల్మా యువతిగా వుండగా సోషలిస్టు భావాల పట్ల ఆకర్షితురాలైంది. బ్రెజిల్‌లో రెండవ ప్రపంచయుద్ధం తర్వాత 1946లో వామపక్ష-ప్రజాస్వామ్య ప్రభుత్వం ఏర్పడి 18 ఏళ్ల పాటు నడిచింది. 1964లో దాన్ని కూలదోయడానికి అమెరికా ప్రభుత్వం సిఐఏ ద్వారా బ్రెజిల్‌ సైన్యం చేత కుట్ర చేయించింది. సైన్యాధికారులు అధికారంలోకి వచ్చి కమ్యూనిజం వ్యతిరేకత, ఆర్థిక పరిపుష్టి, జాతీయవాదం తమకు మార్గదర్శక సూత్రాలని ప్రకటించారు. (నియంతలెప్పుడూ జాతీయవాదం పేరు చెప్పి ప్రజలను రెచ్చగొడుతూ తమ అధికారానికి అడ్డు లేకుండా చూసుకోవడం అన్ని చోట్లా జరిగేదే) ప్రజాస్వామ్యం తిరిగి తెస్తామంటూనే మూడేళ్ల తర్వాత రెండు పార్టీల విధానాన్ని తెచ్చారు. ఒకటి ప్రభుత్వానికి మద్దతిచ్చే నేషనల్‌ రెన్యూవల్‌ ఎలయన్స్‌ పార్టీ, మరొకటి బ్రెజిలియన్‌ డెమోక్రాటిక్‌ మూవ్‌మెంట్‌ (ఎండిబి) పార్టీ. తక్కిన పార్టీల నాయకులందరినీ అరెస్టు చేసి జైళ్లల్లో కుక్కారు. ప్రెస్‌ సెన్సార్‌షిప్‌ విధించి బ్రెజిల్‌ ఆర్థికంగా వెలిగిపోతోందన్న ప్రచారం చేసి లోకాన్ని, దేశప్రజలను మభ్యపెట్టారు. ఆ పరిస్థితుల్లో సైనిక పాలన ఎదిరించడానికి దిల్మా గెరిల్లా పోరాటవీరులతో చేరింది. 1970లో పట్టుబడి మూడేళ్లపాటు జైలుపాలై అక్కడ చిత్రహింసలకు గురైంది. చివరకు 1985లో సైనిక పాలన అంతమై ప్రతిపక్షం అధికారంలోకి వచ్చింది.

అప్పటికే ద్రవ్యోల్బణం పెరగడంతో ధరలు నియంత్రించడానికి జీతాలు తగ్గించడం వంటి చర్యలు చేపట్టడంతో, నిత్యావసర వస్తువులకు కొరత ఏర్పడి ఆ ప్రభుత్వం ప్రజాదరణ కోల్పోయింది. తర్వాత జరిగిన అనేక రాజకీయ పరిణామాల్లో దిల్మా తన భర్తతో కలిసి వామపక్ష విధానాలతో డెమోక్రాటిక్‌ లేబర్‌ పార్టీ (పిడిటి) స్థాపించి ఎన్నికలలో నెగ్గుతూ వచ్చింది. 2000లో ఆ పార్టీ వదిలేసి వర్కర్స్‌ పార్టీ (పిటి)లో చేరింది. 2002లో అధ్యక్షపదవికి పోటీ చేస్తున్న లూలా సిల్వా నెలకొల్పిన ఎనర్జీ కమిటీలో చేరింది. ఆమె మేధస్సును, చురుకుతనాన్ని గ్రహించిన సిల్వా ఎన్నికల్లో నెగ్గాక ఆమెకు ఎనర్జీ మంత్రి పదవి అప్పగించాడు. 2005లో చీఫ్‌ ఆఫ్‌ స్టాఫ్‌గా పని చేసే వ్యక్తి అవినీతి ఆరోపణల కారణంగా రాజీనామా చేయవలసి వచ్చినపుడు ఆమె కా పదవి అప్పగించాడు. 2010 వరకు ఆమె ఆ పదవిలో వుంది.

అక్టోబరులో ఆమె అధ్యక్ష పదవికి పోటీ చేసి సోషల్‌ డెమాక్రాటిక్‌ పార్టీ (పిఎస్‌డిబి)కి చెందిన ప్రత్యర్థి జోస్‌ సెర్రాపై 56% ఓట్లతో ఘనవిజయం సాధించింది. నాలుగేళ్ల తర్వాత 2014 అక్టోబరులో మళ్లీ అధ్యక్షపదవికి నిలబడినప్పుడు ప్రజాదరణ తగ్గినా 51% ఓట్లతో సెంటర్‌-రైట్‌ భావాలున్న పిఎస్‌డిబి అభ్యర్థి నెవెస్‌పై గెలిచింది. దిల్మా తెలివైనది, కష్టపడేస్వభావం కలిగినది, నిజాయితీపరురాలే కానీ ఆమెలో రాజకీయచతురత లేదు. ఆగ్రహావేశాలను అణచుకోలేక పోవడంతో అనేకమంది శత్రువులు ఏర్పడ్డారు. బ్రెజిల్‌ రాజ్యాంగం ప్రకారం పార్లమెంటుకి చాలా అధికారాలుంటాయి. పార్లమెంటు సభ్యులు (డిప్యూటీ అంటారు) అధ్యక్షుడి విధానాలను ఎదిరించగలరు. అనేక పార్టీలు వుండడం చేత ఏ పార్టీకి పూర్తి మెజారిటీ రాదు. 1995 నుంచి అధికారంలో వున్న ఏ పార్టీకి 20%కు మించి ఓట్లు రాలేదు. వారు అధికారంలో కొనసాగడానికై పార్లమెంటు సభ్యుల అవినీతిని చూసీ చూడనట్లు వదిలేస్తూ వచ్చారు. బ్రెజిల్‌ రాజ్యాంగం ప్రకారం మొత్తం పార్లమెంటు సభ్యుల్లో 10% మంది మాత్రమే ప్రత్యక్షంగా ఎన్నికవుతారు. తక్కినవారందరూ తమతమ పార్టీల చేత నామినేట్‌ చేయబడినవారే. ఎన్నికలలో తమకు దక్కిన ఓటింగు శాతానికి అనుగుణంగా ప్రతి పార్టీ కొందరు నాయకులను నామినేట్‌ చేస్తుంది. అవినీతికి పాల్పడినా వచ్చే ఎన్నికల్లో ప్రజలు తమకు ఓటేయరన్న భయం 90% మంది సభ్యులకు వుండదు. అందువలన అధికార, విపక్ష సభ్యులందరూ అవినీతిలో మునిగి తేలే పరిస్థితి వచ్చింది. స్వయంగా అవినీతికి దూరంగా వుండే దిల్మా వీరందరికీ ముకుతాడు వేస్తుందని సామాన్యప్రజలు ఆశించారు కానీ ఆమె విఫలం కావడంతో నిస్పృహ చెందారు. దిల్మా స్వయంగా లంచాలేమీ తీసుకోకపోయినా 2003 నుండి 2010 వరకు పెట్రోబ్రాస్‌ బోర్డు ఆఫ్‌ డైరక్టర్లలో ఒకరిగా దిల్మా వుంది కాబట్టి ప్రజలు ఆమెనూ దోషిగా చూశారు. ఆమె నాకేమీ తెలియదన్నా సర్వేలో పాల్గొన్నవారిలో 44% మంది ఆమె వ్యతిరేక మయ్యారు. రోజులు గడుస్తున్న కొద్దీ ఆమె వ్యతిరేకులు 64% అయ్యారు.

పెట్రోబ్రాస్‌ (పెట్రోలియం కార్పోరేషన్‌) కుంభకోణం బయటపడ్డాక ప్రభుత్వ, ప్రతిపక్ష రాజకీయ నాయకుల అవినీతికి వ్యతిరేకంగా 2015 మార్చిలోి బ్రెజిల్‌లో లక్షలాది మందితో నిరసన ప్రదర్శనలు జరిగాయి. బ్రెజిల్‌లో మీడియా ధనవంతుల చేతుల్లో వుంది. వారు వర్కర్స్‌ పార్టీకి పూర్తిగా వ్యతిరేకం. అందువలన ప్రజల ఆందోళనలను వారు బాగా హైలైట్‌ చేశారు. అవినీతిపరులపై చర్యలు తీసుకోవడానికి ప్రభుత్వం అవినీతి వ్యతిరేక చట్టం చేసి, అవినీతి ఆరోపణలపై విచారణ ప్రారంభించింది. ఇటీవల ''ఆపరేషన్‌ లావా జాటో'' (కార్‌ వాష్‌) పేరుతో వారి అవినీతిపై విచారణలు చేపట్టింది. రాజకీయ, ఆర్థిక నేరాలపై విచారణ చేసే సత్తాను దిల్మా కోర్టులకు కలగచేసింది. కోర్టు ఆదేశాల మేరకు ఆమె కాబినెట్‌లో ఆరుగురు మంత్రులు కితం ఏడాది రాజీనామా చేయవలసి వచ్చింది. ప్రస్తుతం పార్లమెంటులో 513 మంది సభ్యులుంటే 299 మందిపై అవినీతి, బంధుప్రీతి ఆరోపణలపై విచారణ జరుగుతోందంటే పరిస్థితి తీవ్రత అర్థమౌతుంది. దిల్మా తమను రక్షించటం లేదని అవినీతిపరులైన ఆమె పార్టీ సభ్యులే మండిపడసాగారు.

ఆమె వామపక్షానికి చెందినదైనా తన తరహా మార్చుకుని ఆర్థిక ఆచరణవాదం వైపు మొగ్గింది. ప్రయివేటీకరణను వ్యతిరేకించలేదు. పెద్ద ఇన్‌ఫ్రా ప్రాజెక్టుల విషయంలో ప్రైవేటు పెట్టుబడి తప్పదని వాదించింది. 2014 ఫిఫా వరల్డ్‌ కప్‌ ఉత్సవ సందర్భంగా బ్రెజిల్‌లో ఎయిర్‌ పోర్టు కట్టడానికి అనుమతించింది. ఇది శ్రామికవర్గాలకు నమ్మకద్రోహంగా తోచింది. కానీ ఆమె విద్యుత్‌ బిల్లుపై, నిత్యావసర వస్తువులపై పన్నులు తగ్గించి తన పాప్యులారిటీని కాపాడుకుంది. రెండోసారి అధ్యక్ష పదవి చేపట్టాక ఆమె పాప్యులారిటీ తగ్గసాగింది. 2013 మార్చిలో జరిగిన సర్వేలో ఆమె ప్రభుత్వానికి 63% మంది ఆమోదం తెలిపినా ఆమెకు వ్యక్తిగతంగా 79% వచ్చాయి. 2014 వచ్చేసరికి ఆమె అధ్యక్ష పదవికి తగినది అని 58% మాత్రమే అభిప్రాయపడ్డారు. ప్రపంచవ్యాప్తంగా వస్తువుల ధరలు తగ్గడంతో, పెట్రోలు ఎగుమతులపై ఆధారపడిన బ్రెజిల్‌ ఆర్థికవ్యవస్థ దెబ్బ తింది. ప్రభుత్వవ్యయం తగ్గించడానికి సంక్షేమ పథకాలకు కోత విధించడంతో దిల్మా పార్టీకి అండగా నిలిచిన పేదలు దానికి ఎదురు తిరిగారు.

దిల్మాపై కత్తి కట్టిన వివిధ రాజకీయపక్షాలది ఒక్కోరిది ఒక్కో కారణం. రోమన్‌ కాథలిక్‌ చర్చి అబార్షన్లను వ్యతిరేకిస్తుంది. అబార్షన్లను చట్టబద్ధం చేయాలని వాదించినందుకు దిల్మాపై చర్చికి ఆగ్రహం కలిగింది. దిల్మా తన వాదనను సవరించుకుని తల్లికి ప్రాణాపాయం వున్న కేసుల్లో, బలాత్కారానికి గురై గర్భం దాల్చిన సందర్భంలో అబార్షన్లను అనుమతించాలంది. అయినా ఆమె ప్రత్యర్థి జోస్‌ సెర్రా యిది క్రైస్తవ వ్యతిరేకమంటూ ఆమెపై ధ్వజమెత్తాడు. మీడియా కూడా అతన్ని సమర్థించింది. చివరకు అతని భార్య యవ్వనంలో వుండగా అబార్షన్‌ చేయించుకుందన్న విషయం బయటపడ్డాక అతను నోరు మూశాడు. అమెజాన్‌ నదిపై హైడ్రో ఎలక్ట్రిక్‌ డామ్‌ కట్టడానికి దిల్మా అనుమతి యివ్వడం పర్యావరణ వేత్తలను, నిర్వాసితులు కాబోయే గిరిజనులను మండించింది. ఈ ప్రతికూల పరిస్థితులను రాజకీయంగా వుపయోగించుకోవాలని, ఆరోపణలు ఎదుర్కుంటున్న వారి సహకారంతో ఆమె ప్రత్యర్థులు పథకాలు రచించారు. అలాటి ఆరోపణలు ఎదుర్కొంటున్న ఉపాధ్యక్షుడు మైకేల్‌ టెమెర్‌ కూడా వారితో చేతులు కలిపాడు. అతను దిల్మాకు చెందిన వర్కర్స్‌ పార్టీతో పొత్తు కుదుర్చుకున్న ఎండిబి పార్టీకి చెందినవాడు. ఇప్పుడతన్ని దిల్మా నమ్మకద్రోహిగా అభివర్ణించింది.

ఈ అసంతృప్తికి ఒక రూపం కల్పించి, రాజకీయపరమైన కుట్రకు సూత్రధారిగా దిగువ సభ ఐన చాంబర్‌ ఆఫ్‌ డిప్యూటీస్‌కి ప్రెసిడెంటుగా రాజ్యాంగం ప్రకారం మూడో స్థానంలో వున్న్న వర్కర్స్‌ పార్టీకే చెందిన ఎడ్యురాండో కన్హా అవతరించాడు. అతనిపై చాలా అవినీతి ఆరోపణలున్నాయి. స్విస్‌ బ్యాంకులో లక్షలాది డాలర్లు దాచిన ఆరోపణలు రావడంతో స్విస్‌ అధికారులు విచారిస్తున్నారు. పెట్రోబ్రాస్‌లో 40 మిలియన్‌ డాలర్ల లంచం తీసుకున్న ఆరోపణపై పార్లమెంటు ఎథిక్స్‌ కమిటీ విచారణ జరుపుతోంది. దొంగసాక్ష్యం చెప్పినందుకు మరో కేసు నడుస్తోంది. పనామా పేపర్లలో కూడా అతని పేరు బయటకు వచ్చింది. ఇలాటి కష్టకాలంలో తన వర్కర్స్‌ పార్టీ తనకు అండగా నిలవలేదని దానికి దిల్మాయే కారణమని ఆతని ఆగ్రహం. ప్రత్యర్థులకు దిల్మాపై చేయడానికి అవినీతి ఆరోపణలేమీ దొరక్కపోవడంతో 2014లో బడ్జెట్‌ అంకెలను తారుమారు చేసిందన్న నేరం మోపారు. ప్రభుత్వవ్యయం ఎక్కువ కావడంతో 2014లో బజెట్‌లో లోటు చూపవలసి వచ్చింది. అక్టోబరులో ఎన్నికలకు వెళ్లబోతూ యిలాటి బజెట్‌ చూపిస్తే ఓట్లు రావన్న భయంతో ఆమె పబ్లిక్‌ సెక్టార్‌ బ్యాంకుల నుంచి ఋణాలు తీసుకుని ఆ విషయాన్ని మరుగు పరచి, దేశ ఆర్థిక పరిస్థితి బాగా వుందని చూపించి ఎన్నికల్లో విజయం సాధించింది. ఆ విధంగా నిజాన్ని మరుగు పరచినందుకు దిల్మాపై పార్లమెంటు అభిశంసన ప్రకటించింది.

ఆ ప్రక్రియే పరిశీలకులకు వింతగా తోస్తోంది. 2016 ఏప్రిల్‌ 17 న పార్లమెంటు దిగువ సభలో చర్చ జరిగి 367 మంది అభిశంసన తీర్మానికి మద్దతు తెలపగా, 137 మంది వ్యతిరేకించారు. ఆ సభలో రైట్‌, సెంటర్‌-రైట్‌ పార్టీ సభ్యులదే మెజారిటీ. వారంతా దిల్మాకు వ్యతిరేకంగా ఓటేశారు. వర్గర్స్‌ పార్టీ, కమ్యూనిస్టు పార్టీ, డెమోక్రాటిక్‌ లేబర్‌ పార్టీ, సోషలిజం అండ్‌ ఫ్రీడమ్‌ పార్టీ దిల్మాకు అనుకూలంగా ఓటేశారు. టెమెర్‌ పార్టీకి చెందిన ఏడుగురు కూడా దిల్మా వైపే ఓటేశారు. ఆ సందర్భంగా పార్లమెంటు దిగువ సభ ప్రెసిడెంటు హోదాలో కన్హా ఒక్కో సభ్యుణ్ని ప్రసంగించడానికి ఆహ్వానించాడు. దిల్మాకు వ్యతిరేకంగా ఓటు వేయడానికి కొందరు చెప్పిన కారణాలు - ''జెరూసలేంలో శాంతి కోసం..'', ''కమ్యూనిజం నుంచి దేశాన్ని రక్షించడానికి...'', ''జైల్లో వుండగా దిల్మాను చిత్రహింసలు పెట్టిన కల్నల్‌ బ్రిల్‌హంటే ఉస్త్రా గౌరవార్థం..'', ''1964 సైనిక కుట్ర జరిపిన అధికారుల గౌరవార్థం..''.. యిలా. ఇలా మాట్లాడినవారిలో ఇంటర్‌ పోల్‌ రెడ్‌ లిస్టులో వున్నవారు, మనీ లాండరింగ్‌ కేసుల్లో వున్నవారు, డాక్యుమెంట్ల ఫోర్జరీ కేసులో వున్నవారు, ప్రభుత్వ ధనాన్ని గోల్‌మాల్‌ చేసినవారు వున్నారు. ఇప్పుడు వీరందరూ అమెరికాకు వెళ్లి దిల్మా దిగిపోతే అమెరికన్‌ వ్యాపారస్తులకు తమ దేశంలో ఎఱ్ఱ తివాచీ పరుస్తామని చెప్పి వస్తున్నారు. 23 గంటల పాటు సాగిన చర్చ తర్వాత జవాబిస్తూ దిల్మా ఆపరేషన్‌ లావా జాటోలో తనకు వ్యతిరేకంగా ఏ సాక్షీ సాక్ష్యం చెప్పలేదని, మహా అయితే తను పాలనాపరంగా తప్పులు చేసి వుండవచ్చునని అంది.

దిగువ సభలో జరిగినట్లే మే 12 న సెనేటులో కూడా జరిగింది. 11 క్రిమినల్‌ కేసుల్లో విచారణ ఎదుర్కుంటున్న రేనాన్‌ కాలహీరాస్‌ ఆమెపై దాడికి నాయకత్వం వహించాడు. అభిశంసన తీర్మానాన్ని 55 మంది బలపరచగా, 22 మంది వ్యతిరేకించారు. పార్లమెంటు ఆర్నెల్లపాటు ఆమెను అధికారానికి దూరంగా వుంచింది. ఈ లోగా సెనేట్‌ విచారణ జరిపి ఆమెను క్షమించాలో లేదో తేలుస్తుంది. ఈ అభిశంసనపై ఆమె కోర్టుకి వెళ్లినా ప్రయోజనం లేకపోవచ్చు. దేశంలోని అన్ని వ్యవస్థల వలె సుప్రీం కోర్టు కూడా సిద్ధాంతపరంగా రైటు, లెఫ్టుగా చీలిపోయింది. దిల్మా గద్దె దిగాక, ఆమె స్థానంలో అవినీతి ఆరోపణలు ఎదుర్కుంటున్న, ప్రజల్లో కేవలం 2% మంది మాత్రమే ఆమోదించే ఉపాధ్యక్షుడు మైకేల్‌ టెమెర్‌ అధ్యక్ష పదవి అధిష్టించాడు. అతన్నీ అభిశంసించాలని హైకోర్టు సూచించింది. ఇదే జరిగితే సూత్రధారి ఐన కన్హా త్వరలోనే టెమర్‌ను తప్పించి తనే ముందుకు రావచ్చు. ఈ గందరగోళాన్ని నివారించడానికి నవంబరులో జరిగే మునిసపల్‌ ఎన్నికలతో బాటు కొత్తగా అధ్యక్ష ఎన్నికలు జరపాలని కొందరు సెనేటర్లు సూచిస్తున్నారు. - ఎమ్బీయస్‌ ప్రసాద్‌ (మే 2016)

మే 22 ఎమ్బీయస్‌ : పుదుచ్చేరిలో మామా అల్లుళ్ల సవాల్‌

పుదుచ్చేరి ముఖ్యమంత్రి ఎన్‌ రంగసామి మళ్లీ గెలుస్తాడో లేదో ఎవరూ చెప్పలేకుండా వున్నారు. అతని ప్రత్యర్థిగా, అయితేగియితే ముఖ్యమంత్రిగా ముందుకు వస్తున్న ఎ నమశ్శివాయం అతని అన్నగారి అల్లుడే! నమశ్శివాయం రాష్ట్ర కాంగ్రెసు అధ్యక్షుడు. కాంగ్రెసు నుంచి బయటకు వచ్చి తన పేరు మీద ఆలిండియా ఎన్‌ రంగసామి కాంగ్రెస్‌ (ఎఐఎన్‌ఆర్‌సి) పార్టీ పెట్టుకుని ముఖ్యమంత్రి పదవి చేపట్టినందుకు కాంగ్రెసుకు రంగసామిపై మంటగా వుంది. అది 21 స్థానాల్లో పోటీ చేస్తూ తన భాగస్వామి డిఎంకెకు 9 స్థానాలిచ్చింది. రంగసామి మీద జయలలిత కూడా కసిగా వుంది. ఐదేళ్ల క్రితం ఎన్నికలలో తమతో పొత్తు పెట్టుకుని, గెలిచాక ఓ యిండిపెండెంటును తన పార్టీలో కలుపుకుని, పొత్తును తోసి రాజన్నందుకు ఆమె అతని పేరు చెపితేనే భగభగ ఎగసి పడుతుంది. అతన్ని ఎలాగైనా ఓడించాలని అతని పార్టీ నుంచి, కాంగ్రెసు నుంచి, ఫిరాయింపులను ప్రోత్సహించి బలం విస్తరించుకుందామని చూస్తోంది. ''రంగసామి ద్రోహి. మీరెలాగైనా ఓడించండి. మీరు ఓడిస్తే నేను కేంద్రంతో చెప్పి ప్రత్యేక హోదా యిప్పిస్తాను. అంతేకాదు, కేంద్రానికి బాకీ పడిన మొత్తాన్ని మాఫీ చేయిస్తాను.'' అని జయలలిత ఓటర్లకు విజ్ఞప్తి చేసింది. ''నా సంగతి పక్కన పెట్టండి. పుదుచ్చేరి ఎయిర్‌పోర్టు విస్తరించడానికి స్థలం కావాలని తమిళనాడు ప్రభుత్వాన్ని అడిగితే ముఖ్యమంత్రిగా వున్న ఆవిడ నిరాకరించింది. అది లేనిదే మన రాష్ట్రం ప్రగతి సాధించలేదు. పుదుచ్చేరి పట్ల ఎవరిది భక్తో, ఎవరిది ద్రోహమో మీరే తేల్చుకోండి.'' అన్నాడు రంగసామి.

పుదుచ్చేరి అసెంబ్లీలో 30 సీట్లున్నాయి. ప్రధాన పుదుచ్చేరిలో వున్న 23 సీట్లకు, దానికి దూరంగా వున్నా దాని అజమాయిషీలో వున్న ప్రాంతాల్లోని 7 సీట్లు కూడా కలిపితే యీ అంకె వస్తుంది. తూర్పు గోదావరి జిల్లా వద్ద యానాంలో ఒక సీటు వుంది. అక్కడ కాంగ్రెసు గెలుస్తూ వస్తోంది. కేరళ కన్నూరు వద్ద తీరంలో వున్న మాహేలో ఒక సీటుంది. అక్కడ కమ్యూనిస్టులు గెలుస్తున్నారు. తమిళనాడులో నాగపట్టినం దగ్గర్లో వున్న కారైక్కల్‌ జిల్లాలో5 సీట్లున్నాయి. వాటిపై తమిళనాడు ప్రభావం ఎక్కువగానే వుంటుంది. తమిళనాడులో కులం, యీసారి మద్యనిషేధం ఎన్నికలలో ప్రధాన అంశాలుగా నిలవగా, ప్రధాన పుదుచ్చేరిలో అవేమీ పెద్ద అంశాలు కావు. అక్కడి జనాభాలో వణ్నియార్లు పెద్ద సంఖ్యలో వున్నా ఆ కులస్తుల కోసం పెట్టుకున్న పిఎంకె పార్టీ కూడా అక్కడ పెద్దగా రాణించలేదు. అయినా 28 సీట్లలో పోటీ చేస్తోంది. తమిళనాడులో పీపుల్స్‌ వెల్‌ఫేర్‌ ఫ్రంట్‌ పేర జట్టుకట్టిన పార్టీల్లో కొన్ని - డిఎండికె, ఎండిఎంకె, సిపిఐ, సిపిఎం, విసికె యిక్కడ ఆర్‌ఎస్‌పి (రివల్యూషనరీ సోషలిస్టు పార్టీ)ని కూడా కలుపుకుని పోటీ చేస్తున్నాయి. ఇది కాక రంగసామితో పొత్తుకోసం ఎదురు చూసిచూసి వేసారిన బిజెపి సొంతంగా పోటీ చేస్తోంది. ఇలా ప్రభుత్వ వ్యతిరేక ఓటు పలు విధాలుగా చీలిపోయే అవకాశం వుంది.

ప్రభుత్వ వ్యతిరేకత కూడా గాఢంగానే వుంది. యుటి (యూనియన్‌ టెరిటరీ)గా అనుభవిస్తూ వచ్చిన టాక్స్‌హాలీడే గడువు ముగిసిపోవడంతో చాలా పరిశ్రమలు రాష్ట్రం విడిచి వెళ్లిపోయాయి. కొత్తగా వచ్చే పరిశ్రమలు కాలుష్యరహితంగా వుండాలని, నీటిని వాడకూడదని రంగసామి షరతులు విధించడంతో చాలా పరిశ్రమలు రాలేదు, దాంతో నిరుద్యోగం ప్రబలింది. లిక్కర్‌పై ఎక్సయిజ్‌ పెంచడం, వ్యాట్‌ పెంచడం చేత వ్యాపారస్తులు కోపంగా వున్నారు. కాంగ్రెసు నుంచి రంగసామి బయటకు వెళ్లిపోవడం చేత కాంగ్రెసు నాయకత్వంలోని యుపిఏ పుదుచ్చేరికి పెద్దగా ఆర్థికసాయం చేయలేదు. పైగా గ్రాంట్లలో కోత విధించింది. అందువలన ప్రభుత్వ ఋణం 6 వేల కోట్లయింది. ఎన్‌డిఏ వచ్చినా బిజెపి విడిగా బలపడదామని చూస్తూ రంగసామిపై కరుణ చూపలేదు. పుదుచ్చేరికి మొండిచెయ్యే మిగిలింది. ఏం చూపించి ఓటర్లను మెప్పించాలా అనే చింత రంగసామికి లేనట్టుంది. భారం దేవుడి మీద పడేసి, గుళ్లూ గోపురాలు తిరుగుతున్నాడు. ముఖ్యంగా తను ఎప్పణ్నుంచో నమ్ముకున్న అప్పా పైత్యంస్వామి జీవసమాధి పొందిన సమాధి వద్దకు వెళ్లి ప్రార్థనలు చేస్తున్నాడు. దేవుడు మామ మొర వింటాడో, అల్లుడి కోరిక ఆలకిస్తాడో వేచి చూడాలి. - - ఎమ్బీయస్‌ ప్రసాద్‌ (మే 2016)

మే 23 ఎమ్బీయస్‌ : కేరళలో బిజెపికి ఛాన్సెంత?

ఎగ్జిట్‌ పోల్స్‌ ఫలితాల ప్రకారం కేరళలో ఆనవాయితీ ప్రకారం అట్టు మళ్లీ తిరగబడి లెఫ్ట్‌ ఫ్రంట్‌ అధికారంలోకి వస్తోంది. సర్వేలలో విశేషంగా తోచిన అంశమేమిటంటే బిజెపికి 2 నుంచి 4 సీట్లు వస్తాయని చాలా సర్వేలు చెప్పాయి. ఒక సర్వే అయితే ఎన్‌డిఏకు ఏకంగా 8 వస్తాయంది. ఈ మార్పుకు కారణమేమిటి? కేరళలో బిజెపి లేదా దాని పూర్వరూపమైన జనసంఘ్‌ అనగానే 85 ఏళ్ల ఓ. రాజగోపాల్‌ గుర్తొస్తారు. ఆయన రాష్ట్ర పార్టీకి చాలాకాలం అధ్యక్షుడిగా వుండేవారు. 1980 నుంచి ఆయన పోటీ చేయని అసెంబ్లీ ఎన్నిక గాని, పార్లమెంటు ఎన్నిక గాని లేదు, నెగ్గిన ఎన్నికా లేదు. చివరకు బిజెపి ఆయనను మధ్యప్రదేశ్‌ నుంచి రాజ్యసభకు ఎంపిక చేసి కేంద్రంలో మంత్రి పదవి యిచ్చింది. కేరళలో బిజెపి పరిస్థితి అది. అలాటి బిజెపి యీసారి కేరళలో కీలకమౌతుందన్న లెక్క ఎందుకు వేస్తున్నారు అంటే రెండు కారణాలు - 2014 లోకసభ ఎన్నికలలో తిరువనంతపురం పార్లమెంటు నియోజకవర్గంలో 4 అసెంబ్లీ సిగ్మెంట్లలో బిజెపికి అన్ని పార్టీల కంటె ఎక్కువ ఓట్లు వచ్చాయి. ఈ నాలుగిటిలో హిందూ జనాభా 70%కి మించి వుంది. తిరువనంతపురం పార్లమెంటు నియోజకవర్గంలో ఒక అసెంబ్లీ సిగ్మెంటులో, కాసరగోడు పార్లమెంటు నియోజకవర్గంలో రెండు అసెంబ్లీ సిగ్మెంట్లలో ద్వితీయ స్థానంలో వుంది. ఇది కాకుండా 7 సిగ్మెంట్లలో బిజెపి గణనీయంగా ఓట్లు చీల్చి రెండు ప్రధాన కూటములకు మధ్య వున్న మార్జిన్‌ను మరింతగా తగ్గించేసింది. కేరళలో ఆ ఫ్రంట్‌ల బలాబలాలు ఎంత తూకంగా వుంటాయంటే గెలుపోటములు తారుమారు చేయడానికి ఒక్క తులసీదళం చాలు. కితం అసెంబ్లీ ఎన్నికలలో యుడిఎఫ్‌కు 8 నియోజకవర్గాల్లో విన్నింగ్‌ మార్జిన్‌ వెయ్యికి లోపే! 18 నియోజకవర్గాల్లో వెయ్యి నుండి 5 వేలకు లోపు, 40 నియోజకవర్గాల్లో 5 నుంచి 10 వేలకు లోపు! ఇలాటి సున్నితమైన పరిస్థితుల్లో బిజెపి అభ్యర్థి నాలుగైదు వేల ఓట్లు పట్టుకుపోయినా ఫలితం అటూయిటూ అయిపోతుందని రెండు ఫ్రంటులకు భయంగా వుంది. కానీ బిజెపికి వున్న బలం ఏ స్థాయిలో వుంది అన్నదే యిప్పుడు ప్రశ్న.

2014 పార్లమెంటు ఎన్నికలు మోదీ పాప్యులారిటీకి సూచికే తప్ప బిజెపి బలానికి కాదని దరిమిలా వచ్చిన అనేక అసెంబ్లీ ఎన్నికలలో నిరూపించబడింది. కేరళ కూడా మినహాయింపు కాదు. అయితే 2015 నాటి తిరువనంతపురం మునిసిపల్‌ కార్పోరేషన్‌ ఎన్నికలలో అది 15% ఓట్లతో, గతంలో వుండే 6 సీట్ల స్థానంలో 35 సీట్లు తెచ్చుకుని అందర్నీ ఆశ్చర్యపరిచింది. ఈ సారి కేరళ అసెంబ్లీకి బిజెపి సభ్యులను పంపి తీరాలని అమిత్‌ షా కంకణం కట్టుకున్నాడు. అందుకే రాజ్‌నాథ్‌ సింగ్‌, వెంకయ్య నాయుడు, నితిన్‌ గడ్కరీ, స్మృతి ఇరానీ వంటి 14 మంది కేంద్రమంత్రులు ప్రచారానికి వచ్చారు. రెండు హెలికాప్టర్లు 60 దాకా ట్రిప్పులేసి వుంటాయని అంచనా. మరో యిద్దరు మంత్రులు జెపి నడ్డా, రాజ్‌ ప్రతాప్‌ రూడీ కేరళలోనే మకాం పెట్టారు. అమిత్‌ ఎలాగూ వస్తూ పోతున్నాడు. మోదీ ఐదు ఎన్నికల ప్రచార సభల్లో పాల్గొన్నాడు. బిజెపి తరఫున ప్రచారం చేసేవారిలో యిటీవలే రాజ్యసభ సభ్యత్వం పొందిన సినీనటుడు సురేశ్‌ గోపీ వున్నాడు. పాలక్కాడ్‌, కాసరగోడు, తిరువనంతపురం జిల్లాలలో బిజెపికి ముందునుంచీ కొంత బలం వుంది. ఈ సారి ఈళవ కులస్తుల భారతీయ ధర్మ జనసేన (37 సీట్లు), కేరళ కాంగ్రెసు (పిసి థామస్‌ గ్రూపు) (4 సీట్లు), గిరిజనుల జనాధిపత్య రాష్ట్రీయ సేన (1 సీటు), జనాధిపత్య సంరక్షణ సమితి(1 సీటు) లను లుపుకుని బిజెపి (97 సీట్లు) ఎన్‌డిఏ కూటమిని ఏర్పరచింది. ఇంతమంది భాగస్వాములున్నారు కాబట్టి వారి ద్వారా ఓట్లు రాబట్టుకుని కుట్టనాడు, త్రిపునితురాలలో కూడాలో కూడా తన సత్తా చాటవచ్చనుకుంటున్నారు.

తిరువనంతపురం జిల్లాలో బిజెపి కనీసం రెండు సీట్లు గెలుస్తుందని, తక్కిన చోట గెలిచినా మానినా రెండు కూటములను బెదరగొడుతుందని అనుకుంటున్నారు. ఆ జిల్లాల్లో పోటీ చేస్తున్న ముగ్గురు ముఖ్యుల గురించి చెప్పుకోవాలి. ఓ రాజగోపాల్‌ పోటీ చేస్తున్న నేమామ్‌ నియోజకవర్గంలో హిందువుల శాతం 80%! పాపం ఎప్పుడూ ఓడిపోతున్నాడన్న జాలితో యీ సారి రాజగోపాల్‌ను గెలిపించవచ్చంటున్నారు. కేంద్రమంత్రిగా చేసినా ఆయనకు సొంత యిల్లు లేదు. సొంత వాహనమూ లేదు. కొడుకు, సినీనిర్మాత అయిన శ్యామాప్రసాద్‌ యింటికి దగ్గరగా అద్దెంట్లో వుంటున్నాడు. ఆయన ప్రత్యర్థి సిపిఎం అభ్యర్థి వి శివకుట్టి, అసెంబ్లీలో రగడ చేస్తూండడం వలన నెగటివ్‌ యిమేజి వున్నా, అందరికీ అందుబాటులో వుంటాడని, సాయపడతాడన్న పాజిటివ్‌ యిమేజి బలంగా వుంది. గతంలో 5 వేల ఓట్ల తేడాతో రాజగోపాల్‌ను ఓడించాడు. రాజగోపాల్‌కి తన వద్దకు సాయం కోరుతూ వచ్చేవారికి నీతులు చెప్పి పంపించేస్తాడన్న పేరుంది. రాష్ట్రంలో లెఫ్ట్‌కు అనుకూల వాతావరణమూ వుంది, బిజెపికి అనుకూల వాతావరణమూ వుందంటున్నారు కాబట్టి ఎవరు గెలుస్తారో చెప్పడం కష్టం.

తిరువనంతపురం నియోజకవర్గం నుంచి బిజెపి తరఫున క్రికెటర్‌ శ్రీశాంత్‌ నిలబడ్డాడు. అతని తండ్రి కమ్యూనిస్టు. ఆతని కజిన్‌ డా|| సీమా సిపిఎం అభ్యర్థిగా నియోజకవర్గంలో అతని పార్టీ రాష్ట్ర అధ్యక్షుడు రాజశేఖరన్‌తో పోటీ పడుతోంది. ఇతను బిజెపిలో చేరాడు కానీ రాజకీయ పరిజ్ఞానంతో మాట్లాడడం చేతకావటం లేదు. అతనితో సెల్ఫీలు దిగడానికి ఉబలాటపడుతున్న ఓటర్లు అతనికి ఓటేస్తారో లేదో తెలియదు. శ్రీశాంత్‌ బౌలింగ్‌ చేయడానికి ముందు గాలిలో శిలువ గుర్తు వేసుకోవడం అందరూ గమనిస్తూనే వుంటారు. 'హిందువువై వుండి యిదేం పని?'' అని అడిగితే ''నాకు ప్రత్యేకంగా ఏ మతమూ లేదు. మా అమ్మ సెయింట్‌ ఏంథోనీ చర్చికి వెళుతుంది. మా కుటుంబమంతా చర్చిలకు వెళుతుంది.'' అన్నాడు. బిజెపి ఓటర్లలో వుండే తీవ్ర హిందూవాదులకు యిది ఎంతవరకు రుచిస్తుందో తెలియదు. పార్టీ గురించి మొన్నటిదాకా ఏమీ తెలియని యితన్ని తీసుకుని వచ్చి అభ్యర్థిగా నిలపడం బిజెపి కార్యకర్తలకు నచ్చలేదు. అక్కడ లెఫ్ట్‌ ఫ్రంట్‌ అభ్యర్థి ఎంపికపై కూడా కార్యకర్తలకు అసంతృప్తి వుంది. అందువలన రెండు పార్టీల కార్యకర్తలు యుడిపిఎఫ్‌ అభ్యర్థిగా నిలబడుతున్న విఎస్‌ శివకుమార్‌కు అనుకూలంగా క్రాస్‌ ఓటింగు చేయవచ్చన్న భయం వుంది. పైగా శివకుమార్‌కు నాయర్‌ సర్వీస్‌ సొసైటీకి నాయకుడు జి సుకుమారన్‌ మద్దతు బాగా వుంది.

అదే జిల్లాలోని వట్టియూర్‌కావు నుండి బిజెపి రాష్ట్ర అధ్యక్షుడు రాజశేఖరన్‌ నిలబడుతున్నాడు. అతను గురించి పార్టీలోనే చాలామందికి తెలియదు. పర్యావరణ సమస్యలపై ఉద్యమించే తీవ్ర మతవాద భావాలున్న హార్డ్‌కోర్‌ ఆరెస్సెస్‌ ప్రచారకుడిగానే జనాలకు పరిచితుడు. అతన్ని హఠాత్తుగా బిజెపి అధ్యక్షుణ్ని చేశారు. అతనికి ప్రత్యర్థిగా లెఫ్ట్‌ ఫ్రంట్‌ తరఫున డా|| టిఎన్‌ సీమా, యుడిఎఫ్‌ నుంచి కె.మురళీధరన్‌ నిలబడుతున్నారు. మురళీధరన్‌ మాజీ కేరళ ముఖ్యమంత్రి కరుణాకరన్‌ కుమారుడు. అతనూ, తండ్రి పదేళ్ల క్రితం కాంగ్రెసును విడిచి పెట్టి డెమోక్రాటిక్‌ ఇందిరా కాంగ్రెస్‌ (కరుణాకరన్‌) అనే పేర పార్టీ పెట్టి విఫలమయ్యారు. కొంతకాలానికి కరుణాకరన్‌ను కాంగ్రెసు పార్టీలో చేర్చుకున్నారు కానీ అనేకమంది కాంగ్రెసు నాయకులను దూషించినందుకు కొడుకుని చేర్చుకోలేదు. అతను ఎన్‌సిపిలో చేరి 2009 లోకసభ ఎన్నికల్లో నిలబడి ఓడిపోయాడు. చివరకు 2011లో కాంగ్రెసులో చేర్చుకుని యీ నియోజకవర్గం నుంచి టిక్కెట్టిచ్చారు. నెగ్గాక నియోజకవర్గానికి సేవ చేసి పేరు తెచ్చుకున్నాడు. అందరికీ అందుబాటులో వుంటాడు. అతనిపై యిప్పటివరకు అవినీతి మరక పడలేదు. అతన్ని ఓడించడం కష్టమే కానీ కాంగ్రెసులోని ఒక వర్గం అతనిపై కత్తి కట్టింది. మురళీధరన్‌కు టిక్కెట్టిచ్చారని తెలియగానే ఆ వర్గానికి చెందిన టీవీలో ఎమర్జన్సీ అత్యాచారాల్లో ఒకటైన రాజన్‌ హత్య కేసుపై కథనం వేశారు. ఆ కేసులో నిందితుడైన కేరళ ముఖ్యమంత్రి కరుణాకరన్‌ కొడుకే యితను అని ఓటర్లకు గుర్తు చేయడం వారి లక్ష్యం.

కాంగ్రెసు కూటమిలో ముస్లిం లీగు, కైస్తవుల కేరళ కాంగ్రెసు ప్రధానవర్గాలు వుంటూండడంతో చాలా మంది హిందువులు లెఫ్ట్‌ ఫ్రంట్‌కు ఓటేస్తూ వచ్చారు. వారిలో తీవ్రభావాలున్నవారికి యిప్పుడు బిజెపి ఒక ప్రత్యామ్నాయంగా గోచరిస్తోంది. బిజెపి యిలా బలపడడం కేరళ ముస్లిములకు దిగులుగా వుంది. ఇండియన్‌ యూనియన్‌ ముస్లిం లీగ్‌ కు బాగా బలమున్న మళప్పురమ్‌ జిల్లాలో వాళ్లెటూ గెలుస్తారు. తక్కిన చోట్ల వారు ఎవరికి ఓటేస్తారన్నది ప్రధానం. ఐయుఎమ్‌ఎల్‌ ఉండవలసినంత తీవ్రభావాలతో లేదని, బాబ్రీ మసీదు విధ్వంసం తర్వాత కూడా తగినంతగా స్పందించలేదని ఆరోపిస్తూ కొందరు దానిలోంచి విడిగా వెళ్లి అతివాద సంస్థలు పెట్టుకున్నారు. అందువలన ఐయుఎమ్‌ఎల్‌ బలం కొంత తగ్గింది. రాష్ట్రంలోని 12 వేల మదరసాలలో 8500 వాటిని కంట్రోలు చేసే ఇకె ఆబూబకర్‌ ముసలియార్‌ ఐయుఎమ్‌ఎల్‌కు మద్దతు యిస్తున్నాడు. 2000 మదరసాలను తన నియంత్రణలో పెట్టుకున్న ఎపి ఆబూబకర్‌ ముసలియార్‌ లెఫ్ట్‌ ఫ్రంట్‌ వైపు మొగ్గు చూపుతాడు. కాంగ్రెసు, లెఫ్ట్‌ రెండూ బిజెపికి వ్యతిరేకమైన పార్టీలే. కానీ యిద్దరిలో ఎవరికి బిజెపిని ఆపే శక్తి వుందో అనేది ముస్లిములకు కీలకాంశమైంది. ఎగ్జిట్‌ పోల్స్‌ ప్రకారం చూస్తే వాళ్లు లెఫ్ట్‌కే ఆ శక్తి వుందని భావించారని తోస్తోంది. - ఎమ్బీయస్‌ ప్రసాద్‌ (మే 2016)

మే 24, 25 ఎమ్బీయస్‌ : ఉచిత పథకాలు జయలలితను రక్షించలేవా?

ఎగ్జిట్‌ పోల్స్‌ ప్రకారం జయలలిత ఓడిపోయి, డిఎంకె కూటమి అధికారంలోకి రాబోతోంది. దేశంలో ఏ రాష్ట్రప్రభుత్వం యివ్వనంతగా ఉచిత పథకాలు అమలు చేసిన జయలలిత ఓడిపోబోతోందంటే ఆశ్చర్యంగానే వుంటుంది. 2014 పార్లమెంటు ఎన్నికలలో అద్భుతవిజయాలు సాధించడమే కాక, అవినీతి కేసులోంచి బయట పడ్డాక ఆర్‌ కె నగర్‌ ఉపయెన్నికలో బ్రహ్మాండమైన మెజారిటీతో నెగ్గిన జయలలిత అంటే అంతలోనే మొహం మొత్తిందా? ప్రభుత్వాల పనితీరు గురించి ఎన్నికల సమయంలోనే సరైన విశ్లేషణలు బయటకు వస్తూంటాయి. ఫలితాలు ఎలా వుండబోతున్నా తమిళనాడు రాజకీయ ముఖచిత్రం గురించి కొన్ని విషయాలు తెలుసుకోవడం ఆసక్తికరంగా వుంటుంది. ఈ ఎన్నికలలో 5.82 కోట్ల ఓటర్లున్నారు. వారిలో 2.93 కోట్ల మంది మహిళలు కాగా, 2.89 కోట్ల మంది పురుషులు. 18-19 సం||ల మధ్య వున్న 1.05 లక్షల మంది మొట్టమొదటిసారి ఓటేస్తున్నారు. 20-29 సం||ల మధ్య వున్న యువత 1.17 కోట్లమంది వున్నారు. తమిళనాడులో పోటీ బహుముఖాలుగా వుంది. ఎడిఎంకె, రిపబ్లికన్‌ పార్టీ, సమత్వ మక్కల్‌ కచ్చి, తమిళనాడు కొంగు ఇలైంజర్‌ పెరవై, పార్టీలు కలిసి ఒక కూటమి 2) డిఎంకె, కాంగ్రెసు, ముస్లిం లీగు, మణిదనీయ మక్కల్‌ కచ్చి, పుదియ తమిళగమ్‌, పెరుంతలైవర్‌ మక్కల్‌ కచ్చి పార్టీలతో మరో కూటమి. 3) విజయకాంత్‌ డిఎండికె, వైగో ఎండిఎంకె, సిపిఐ, సిపిఎం, టిఎంసి, విసికె పార్టీలతో ఏర్పడిన పీపుల్స్‌ వెల్‌ఫేర్‌ ఫ్రంట్‌, బిజెపి, ఇందియ జననాయక కచ్చిలతో ఎన్‌డిఏ కూటమి కాకుండా పిఎంకె, సినిమా డైరక్టర్‌ సీమాన్‌ నడుపుతున్న నామ్‌ తమిళర్‌ కచ్చి అనే తమిళ పార్టీ, వెల్‌ఫేర్‌ పార్టీ ఆఫ్‌ ఇండియా, సోషల్‌ డెమోక్రాటిక్‌ పార్టీ ఆఫ్‌ ఇండియా, తమిళగ వాళ్వఉరుమై కచ్చి, ద ఫ్యూచర్‌ ఇండియా పార్టీ, మజ్లిస్‌ పార్టీలు కూడా విడివిడిగా పోటీ చేస్తున్నాయి.

ముందుగా ఎడిఎంకె కూటమి గురించి - మొత్తం 234 స్థానాల్లో ఎడిఎంకె 227 స్థానాల్లో పోటీ చేస్తూ కేవలం 7 సీట్లను యితర పార్టీలకు కేటాయించింది కానీ వాళ్లు తమ రెండాకుల గుర్తుతోనే పోటీ చేయాలని షరతు విధించింది. జయలలితకు నమ్మకాలు, చాదస్తాలు ఎక్కువ. ఏప్రిల్‌ 25న నామినేషను దాఖలు చేసింది. తన పార్టీ అభ్యర్థులనే కాక తన పార్టీ గుర్తుపై పోటీ చేస్తున్న భాగస్వామ్య పార్టీ సభ్యులందరినీ ఏప్రిల్‌ 28 మధ్యాహ్నం 12 50 నుంచి 1 20 లోపునే తమ తమ నియోజకవర్గాల్లో నామినేషన్లు వేయమంది. 233 మంది ఏకకాలంలో నామినేషన్‌ వేయడం రికార్డు కావచ్చు. ఎందుకంటే జయలలిత జాతకం ప్రకారం అది మంచి సమయమట. ఓటేయడం కూడా రాహుకాలం దాటిపోయాకనే వేసింది. నిజానికి యీ ఎన్నికలలో జయలలితకు ఆత్మవిశ్వాసం చాలటం లేదనిపిస్తోంది. తన కాబినెట్‌ సహచరుల్లో మూడోవంతు మందికి, సిటింగ్‌ ఎమ్మెల్యేలలో దాదాపు సగం మందికి టిక్కెట్లు యివ్వలేదు. చాలా నియోజకవర్గాల్లో ప్రకటించిన అభ్యర్థులను మార్చేసింది. ఆమె ఆరోగ్యం బాగా వుండటం లేదు. మద్రాసు నుంచి దూరంగా వెళ్లి ప్రచారం చేస్తే ఆ రాత్రి వెనక్కి వచ్చేస్తోంది. మర్నాడు విశ్రాంతి తీసుకుంటోంది. హెలికాప్టరులో తప్ప వేరేలా తిరగడం లేదు. 'ప్రజలకు అందుబాటులో వుండని గాలిలో తిరిగే ముఖ్యమంత్రి కావాలా? నేలపై మసలుతూ అందుబాటులో వుండేవాడు కావాలా?' అని డిఎంకె ప్రచారం చేస్తోంది.

2006 ఓటర్లకు కలరు టీవీలు యిస్తామంటూ డిఎంకె మొదలుపెట్టిన ఉచితపథకాలు జయలలిత హయాంలో ఆకాశాన్నంటాయి. ''డిఎంకెవారు ప్రభుత్వ ఖర్చుతో యిచ్చిన టీవీల ఖరీదు 2 వేలు. కానీ దానికి కేబుల్‌ కనక్షన్‌ తీసుకోవాలంటూ పార్టీ నాయకుల కంపెనీల ద్వారా వసూలు చేసినది మూడేసి వేలు! ఈ విధంగా 25 వేల కోట్లు వసూలు చేశారు. నా పథకాలు అలాటివి కాదు.'' అని జయలలిత చెప్పుకుంది. ఎడిఎంకె ఉచితంగా యిస్తూ వచ్చిన వస్తువుల జాబితా చాలా పెద్దది - స్కూలు పిల్లలకు యూనిఫామ్స్‌, స్లిప్పర్లు, అచ్చుపుస్తకాలు, నోటు పుస్తకాలు, జామెట్రీ బాక్సులు - సీనియర్‌ సెకండరీ స్కూలు పిల్లలకు సైకిళ్లు, కాలేజీ స్టూడెంట్లకు లాప్‌టాపులు. గ్రామీణులకు మేకలు, ఆవులు. పెళ్లి చేసుకునే యువతులకు నాలుగు గ్రాముల మంగళసూత్రం, వృద్ధుల పెన్షన్‌ నెలకు వెయ్యి రూ.లు, ఇల్లాళ్లకు ఫాన్లు, మిక్సీలు, గ్రైండర్లు. ఈ సారి నెగ్గితే అదనంగా యిస్తామని చెప్తున్నవి - రేషన్‌ కార్డులున్నవారందరికీ సెల్‌ ఫోన్లు, 78 లక్షల యిళ్లకు 100 యూనిట్ల ఉచిత విద్యుత్‌, లాప్‌టాపులు యిచ్చినవారికి ఉచిత ఇంటర్నెట్‌ సౌకర్యం, ఆఫీసుకి వెళ్లడానికి మోపెడ్లు, స్కూటర్లు కొనే మహిళలకు 50% సబ్సిడీ, సంక్రాంతి సమయంలో రేషన్‌ కార్డులున్న ప్రతివారికీ కోఆప్టెక్స్‌ వస్త్రాలు కొనడానికి రూ.500ల గిఫ్ట్‌ కూపను. ప్రభుత్వం నడిపే అరసు కేబుల్‌ టీవీ కనక్షన్‌ వున్నవారికి ఉచితంగా సెటప్‌ బాక్సు. వధువు టెన్త్‌ క్లాసు దాకా చదివితే 8 గ్రా.ల తాళిబొట్టు, గర్భవతులకు యిచ్చే సాయం రూ.12 వేల నుంచి 18 వేలకు పెంపు. ఇక ఋణమాఫీలైతే చెప్పనే అక్కరలేదు. రైతులు, చేనేత కార్మికులు, వ్యాపారస్తులు, మైనారిటీలు అందరికీ మాఫీ అనేసింది. కోఆపరేటివ్‌ బ్యాంకుల నుంచి మధ్యకాలిక దీర్ఘకాలిక ఋణాలన్నిటిని మాఫీ చేస్తానంది. 2006 నుంచి 2016 వరకు డిఎంకె, ఎడిఎంకెలు రెండూ కలిసి యీ ఉచితాలకై రూ.15 వేల కోట్లు ఖర్చుపెట్టాయి. ప్రస్తుతం తమిళనాడు రెవెన్యూ లోటు రూ.9154 కోట్లు. డిఎంకె కూడా యింతకు మించి వాగ్దానాలు గుమ్మరించింది. దాని మానిఫెస్టోలో రాసిన 16 లక్షల విద్యార్థులకు లాప్‌టాపులు, టాబ్లెట్లు, ఇళ్లు లేనివారికి ఉచిత యిన్సూరెన్సు, వ్యాపారం పెట్టుకోవడానికి నిరుద్యోగులకు లక్ష రూ.ల ఋణం యిలాటివి అమలు చేస్తే రూ. 70 వేల కోట్లు అవుతుందట. ఇవన్నీ చూసి ఎన్నికల కమిషన్‌ దడుచుకుని నోటీసులిచ్చింది. వాటికి బెదరనక్కరలేకుండా పార్టీలు బుకాయించి పబ్బం గడుపుకోవచ్చని ఆంధ్ర ఎన్నికలలో చూశాం.

ఎడిఎంకె సంజాయిషీ చెప్పుకోవలసిన అంశాల్లో చెన్నయి వరదలు ఒకటి. అడయారు నదిలోకి నీరు వదిలేసిన అధికారుల తప్పిదం వలననే వరదలు ఊరిని ముంచెత్తాయన్నది బహిరంగ రహస్యం. అడయారు, కూవమ్‌, కోసస్థలయార్‌ నదులు పొంగాయి. 35 పెద్ద చెరువుల గట్లు తెగాయి. వారం రోజుల పాటు ఊరంతా నీటిలో మునిగిపోయింది. 470 మంది చనిపోయారు. లక్ష పశువుల దాకా చనిపోయాయి. 3.83 లక్షల హెక్టేర్లలో పంటలు నాశనమయ్యాయి. 30 లక్షల యిళ్లు పూర్తిగానో, పాక్షికంగానో దెబ్బ తిన్నాయి. ఆ స్థాయిలో వరదలు వచ్చాక ఏ ప్రభుత్వమైనా చేతులు ఎత్తేయక తప్పదు. ఇంటికి 5 వేల రూ||ల చొప్పున 14 లక్షల మందికి ఆన్‌లైన్‌లో చెల్లించారు కానీ అది ఏ మూలకు? అంటున్నారు ప్రజలు. వరద నీరు తగ్గేవరకు వారం రోజుల పాటు తిండి కోసం ముష్టెత్తుకోవలసిన రోజుల్ని ఓటర్లు మర్చిపోలేకున్నారు. వరద ప్రభావిత నియోజకవర్గాలు తిరువళ్లూరు జిల్లాలో 10, చెన్నయ్‌ జిల్లాలో 16, కాంచీపురం జిల్లాలో 11, కడలూరు జిల్లాలో 9 మొత్తం 36 వున్నాయి. వీటిలో ఎడిఎంకె గట్టెక్కడం కష్టమే అంటున్నారు. నదీతీరాలలో అక్రమంగా నివాసాలు, మురికివాడలు ఏర్పరచుకున్న కుటుంబాల వారు వరద ముంచెత్తినపుడు చాలా కష్టాలపాలయ్యారు. వరద తగ్గాక ఆ అక్రమవాడలను తొలగించడానికి అధికారులు ప్రయత్నించడంతో వారందరూ జయలలితపై కత్తి కట్టారు.

చెన్నయ్‌లో పరిగణించవలసిన మరో అంశం మెట్రో రైలు. ప్లానింగ్‌ కమిషన్‌ 2008 ఏప్రిల్‌లో అనుమతి యిచ్చింది. 2009 జనవరిలో టెండర్లు పిలిచారు. పని జరుగుతూండగానే 2011లో జయలలిత అధికారంలోకి పని ఆపించింది. మెట్రోరైలుకి బదులుగా మోనోరైలు సిస్టమ్‌ పెడతానంది. దాన్ని అమలు చేసే కాంట్రాక్టరు దొరకలేదు. ఇటు మెట్రో రైలు కుంటుకుంటూ 2015 జూన్‌ నుంచి 10 కి.మీ.ల మేర నడుస్తోంది. ఇన్‌ఫ్రా ప్రాజెక్టులేవీ జయలలిత పాలనలో రూపుదిద్దుకోలేదు. తక్కువ ధరలో టిఫెన్ల్లు, నీళ్లు వగైరాలు యివ్వడం దేనికి ఉద్యోగకల్పనకు పనికి వచ్చే ప్రాజెక్టులను వెనక్కి నెట్టడం దేనికి అని విమర్శలు వస్తూంటే జయలలిత ఓటర్లతో ''నేను మీ అమ్మను. బిడ్డకు ఏం కావాలో తల్లికి తెలియదా?'' అని అంటుంది. దాన్ని తిప్పికొట్టడానికి కరుణానిధి కూతురు కనిమొళి ఓ సభలో జనాలను ఉద్దేశించి ''మీ అందరికీ తల్లి వుందా?'' అని అడిగింది. ''ఉంది, ఉంది'' అని కేకలు వేశారు వాళ్లు. ''ఆవిడ చాలదా? మీకు యింకో అమ్మ కావాలా?'' అని అడిగితే వాళ్లు ''అక్కరలేదు'' అన్నారు. ''వెళ్లి యీ ముక్క జయలలితకు చెప్పండి. ఈ ఎన్నికలు ముఖ్యమంత్రిని ఎన్నుకోవడానికి తప్ప తల్లిని ఎన్నుకోవడానికి కాదని చెప్పండి'' అంది.

డిఎంకె గురించి, విజయకాంత్‌ పార్టీ గురించి యిదివరకే చర్చించాం. అతని ఫ్రంట్‌లోని వైగో గురించి చెప్పాలంటే - అతను పోటీకి దిగిన నియోజకవర్గంలో దేవర్‌ కులస్తులు తమ కులానికి చెందిన యువతిని పెళ్లాడిన దళిత యువకుణ్ని మార్చి 13న చంపివేశారు. వైగో ఆ హత్యను ఖండించడంతో దేవర్లలో ఒక వర్గం అతనిపై కక్ష కట్టారు. ఒక గ్రామంలో దేవర్‌ నాయకుడైన పశుంపోన్‌ ముత్తురామలింగ దేవర్‌ విగ్రహానికి దండ వేయబోతూ వుంటే అడ్డుకున్నారు. ఇది వైగోను బాధించింది. డిఎంకె దేవర్లను తనపై ఉసికొల్పుతోందని, యీ పేరు చెప్పి కులకలహాలను ఎగదోస్తోందని అందుకని తను బరి లోంచి తప్పుకుంటున్నానని ప్రకటించాడు. ఆ సందర్భంగా కరుణానిధి కులప్రస్తావన చేసి, తర్వాత క్షమాపణ చెప్పుకున్నాడు.

ముఖ్యమంత్రి అభ్యర్థులుగా ముందుకు వస్తున్న వారిలో జయలలిత, కరుణానిధి, విజయకాంత్‌లతో బాటు అన్బుమణి రాందాస్‌ కూడా వున్నాడు. అతని పార్టీ పిఎంకె కాంచీపురం, తిరువల్లూరు, చెంగల్పట్‌, వేలూరు, తిరువణ్నామలై వంటి ఉత్తర జిల్లాల్లో ఎంబిసి కేటగిరీలోకి వచ్చే వణ్నియారు కులస్తుల కోసం పుట్టిన పార్టీ. వణ్నియార్‌ సంఘం ఏర్పరచి వాళ్లను సంఘటిత పరచిన డా|| రాందాస్‌ దాన్ని పాట్టాల్‌ మక్కల్‌ కచ్చి (పిఎంకె) అనే పార్టీగా మార్చాడు. 1989 పార్లమెంటు ఎన్నికలలో తొలిసారి బరిలో దిగుతూ 26 చోట్ల పోటీ చేసి ఎక్కడా గెలవలేదు. కానీ 5.8% ఓట్లు రావడం దానికి ఉత్సాహాన్నిచ్చింది. 'వణ్నియాన్‌ ఓటు అన్నియనుక్కు యిల్ల' (వణ్నియార్‌ ఓటు అన్యులకు కాదు) అనే నినాదంతో వణ్నియార్లకే టిక్కెట్టిస్తూ వాళ్ల ఓట్లను సంఘటిత పరుస్తూ, ఓసారి డిఎంకెతో మరోసారి ఎడిఎంకెతో చేతులు కలుపుతూ క్రమంగా ఎదగసాగాడు. పిఎంకె 1998 లోకసభ ఎన్నికలలో ఎడిఎంకెతో కలిసి 5 పోటీ చేసి 6% ఓట్లు, 4 సీట్లు గెలిచింది. 1999 లోకసభ ఎన్నికల్లో మాత్రం డిఎంకెతో చేతులు కలిపినపుడు 8% ఓట్లు, 5 సీట్లు వచ్చాయి. 2001 అసెంబ్లీ ఎన్నికలలో మళ్లీ ఎడిఎంకెతో కలిసి 20 సీట్లు గెలిచింది. పిఎంకెకు దక్షిణ, పశ్చిమ తమిళనాడులో ఏ మాత్రం పట్టు లేదు. అయినా తమ ప్రాబల్యం వున్న చోట పోటీ చేస్తూనే మొత్తం ఓట్లలో 6% ఓటు బ్యాంకు నిలుపుకుంటూ వస్తోంది. కానీ ఎట్టి పరిస్థితుల్లోనూ, తప్పెవరిదైనా వణ్నియార్ల కులస్తులను వెనకేసుకుని రావడంతో యితర కులాలు దూరం కాసాగాయి. దళితుల్లో పరయా కులస్తులు ఆ ప్రాంతంలో బహుళంగా వున్నారు. వారు విడుదలై చిరుతైగళ్‌ కచ్చి (విసికె) అనే పార్టీ పేరుతో సంఘటితమై వణ్నియార్లను ఎదిరించసాగారు. ఇతర ఒబిసి వర్గాలైన మొదలియారు, ఒడయారు, చెట్టియార్లు కూడా వణ్నియార్లకు దూరమయ్యారు. వీళ్లను డిఎంకె, ఎడిఎంకె ఆకర్షించసాగాయి. ఇటీవల ధర్మపురిలో నాథమ్‌ కాలనీలో ఒక దళిత యువకుడు వణ్నియారు అమ్మాయిని ప్రేమించి పెళ్లాడినపుడు పిఎంకె నేతృత్వంలో వణ్నియార్లు దళితులపై దాడులు జరపడంతో బాటు 'ఇప్పుడు మీరు మమ్మల్ని సమర్థించకపోతే రేపు దళిత యువకులు మీ కులాల అమ్మాయిలను కూడా ప్రేమించే సాహసం చేస్తారు జాగ్రత్త' అంటూ యితర ఒబిసి కులస్తులను రెచ్చగొట్టారు. ఆ కారణంగా వాళ్లు పిఎంకెను బలపరిచారు. 2014 పార్లమెంటు ఎన్నికలలో పిఎంకె పార్టీ నుంచి నెగ్గిన అన్బుమణి రాందాస్‌ (రాందాస్‌ కొడుకు) ఒక్కడే, అదీ ధర్మపురి నుంచే!

పిఎంకె యీ సారి ఎవరితో పొత్తు పెట్టుకోకుండా మొత్తం 234 స్థానాల్లో నిలబడడం అందర్నీ ఆశ్చర్యపరచింది. 1991 లోకసభ ఎన్నికల్లో ఒంటరిగా రంగంలోకి వచ్చి 31 చోట్ల నిలబడి అన్నీ పోగొట్టుకుంది. అసెంబ్లీ ఎన్నికలలో 195 చోట్ల నిలబడి 1 గెలిచింది. 1996 అసెంబ్లీ ఎన్నికలలో 4 గెలిచింది. ప్రతీసారి పొత్తుదార్లను మార్చడం చేత దాని ఓటర్లు గందరగోళ పడుతున్నారు. పైగా వణ్నియార్‌ బెల్టులో అన్ని పార్టీల వాళ్లూ వణ్నియార్లనే అభ్యర్థులుగా నిలుపుతున్నారు. అందువలన ఏ పార్టీకి వేసినా మనవాడే గెలుస్తున్నాడు కదా అనుకోసాగారు వణ్నియార్లు. ఈ సారి 2.4% ఓట్ల బలం వున్న విసికె ధర్మపురి సంఘటన తర్వాత పిఎంకెకు ఎలాగైనా బుద్ధి చెప్పాలన్న కృతనిశ్చయంతో పీపుల్స్‌ వెల్‌ఫేర్‌ ఫ్రంట్‌తో చేతులు కలిపింది. దానిలో ముఖ్యభూమిక వహిస్తున్న విజయకాంత్‌ నడిపే డిఎండికె పార్టీ కూడా బిసిల పార్టీగానే చెప్పుకోవాలి. ఉత్తర జిల్లాల్లో దానికి చెప్పుకోదగిన బలం వుండడంతో అక్కడున్న మొత్తం 104 సీట్లలో 50 స్థానాల్లో నిలబడుతోంది. ఇది కాక వణ్నియారు మహిళలు తమకు ఉచితంగా ఆవుల్ని, గొఱ్ఱెలను పంచిపెట్టిన జయలలిత పట్ల ఆదరం చూపుతున్నారు. ఎడిఎంకె అమలు చేస్తున్న ఉచితపథకాలు వాళ్లకు ప్రయోజనం చేకూర్చాయి. డిఎంకె అమలు చేస్తానంటున్న మద్యనిషేధం కూడా వారిని ఆకర్షిస్తోంది. మరి పిఎంకె ఏ ఆశతో నిలబడుతోంది అంటే ముఖ్యమంత్రి అభ్యర్థులందరిలో వయసు తక్కువ వాడైన అన్బుమణి రాందాస్‌ను చూసి 20-29 సం||ల మధ్య వున్న 1.07 కోట్ల యువతీయువకులు ఆకర్షితులవుతారని పార్ట్లీ ఆశ. మద్యనిషేధం గురించి తామూ గట్టిగా పట్టుబడుతున్నాం కాబట్టి మహిళలు సైతం తమకు ఓటేస్తారని ఆశ.

ఆశలు నెరవేర్చుకోవాలంటే యీ రోజుల్లో పర్సు బయటకు తీయాలి. ఎన్నికల తర్వాతి రోజుల్లో మద్యనిషేధం మాట ఎలా వున్నా ప్రచారసమయంలో మాత్రం మద్యం ఏరులై ప్రవహిస్తోందట. ఓట్ల కొనుగోలుకు డబ్బు, వస్తువుల పంపిణీ గురించి చెప్పాలంటే తమిళనాడు పరిశీలకులు అనేదేమంటే చాలా నియోజకవర్గాలలో రూ.200 నుండి రూ. 500 వరకు యిస్తూండగా కొన్ని కీలక నియోజకవర్గాల్లో రూ.500 నుండి వెయ్యి దాకా యిస్తున్నారట. 2009లో జరిగిన తిరుమంగళం ఉపయెన్నిక నుంచి డబ్బు వాడకం క్రమంగా పెరుగుతూ వచ్చిందని, ప్రస్తుతం సరాసరిన ఒక్కో అభ్యర్థి రూ. 5 కోట్ల వరకు ఖర్చు పెడుతున్నాడని అన్నారు. అంటే మన తెలుగు రాష్ట్రాల కంటె వెనకబడే వున్నారన్నమాట. నోట్ల పంపిణీ కెమెరాలకు చిక్కకుండా, పార్టీ కరపత్రంతో బాటు నోటు గుచ్చి పొద్దున్న న్యూస్‌ పేపరుతో సహా వేయించేస్తున్నారట. అధికారంలో వున్న ఎడిఎంకెకు తీసిపోకుండా డిఎంకె డబ్బు పంచిందిట. మరి యీ డబ్బంతా ఎలా రాబడతారో, మద్యనిషేధం అమలు చేస్తూనే ఉచిత పథకాలు ఎలా చేపడతారో అంతా మాయగా వుంది. వేచి చూదాం. - ఎమ్బీయస్‌ ప్రసాద్‌ (మే 2016)

మే 28. 29 వీక్లీకై ఎమ్బీయస్‌ : క్షవరం - వివరం

క్షవరం అయితే తప్ప వివరం బోధపడదని సామెత. ''ప్రత్యేక హోదా వలన లాభమా? నష్టమా?'' అనే హైస్కూల్లో ప్రసంగించమంటే కావలసినన్ని పాయింట్లు పోగేసుకుని వచ్చారు చంద్రబాబు. అయితే యీ వివరం వుత్తినే రాలేదు. ఢిల్లీలో క్షవరమయ్యాకనే శిరోభారం తగ్గి, కళ్లకు ముందు వేళ్లాడుతున్న ముంగురులు తొలగిపోయి, అన్నీ స్పష్టంగా గోచరించసాగాయి. ''ప్రత్యేక హోదా పొందిన రాష్ట్రాలు ఏం బావుకున్నాయి? గత పదేళ్లగా ఆ హోదా అనుభవిస్తూ కూడా ముందడుగు వేయలేక పోయాయి కదా!'' అనే జ్ఞానోదయం కలిగింది. జ్ఞానోదయం కలిగిన బుద్ధుడు ''కోరికే అన్ని దుఃఖాలకు మూలం. దాన్ని విడిచి పెడితేనే సద్గతి'' అని లోకులకు బోధించి బోధిసత్వుడయ్యాడు. ఇప్పుడు బాబుకు కూడా జ్ఞానోదయం అయ్యాక దాన్ని తనకే వుంచేసుకోవాలని అనుకోకుండా మనందరికీ పంచారు. ''చీకట్లో తాడును చూసి పామని భ్రమిస్తాం. మనకు ప్రత్యేక హోదా లేదు కాబట్టి, అవి వున్న రాష్ట్రాలు ఊహూ ముందుకు వెళ్లిపోతున్నాయని భ్రమ పడ్డాం. దాని కోసం రాజ్యసభలో డిమాండ్లు, ఎన్నికల్లో వాగ్దానాలు, కోటి సంతకాల ఉద్యమాలు, అధికారికంగా మహజర్లు, ఢిల్లీ యాత్రలు, ఇంకేముంది వచ్చేస్తోంది అనే ప్రకటనలు అనేకం చేశాం. ఇప్పుడు భ్రమ తొలగింది. అది కేవలం తాడే, ప్రత్యేక హోదా పేరు తగిలించుకున్నా అదీ మామూలు రాష్ట్రమే అనే ఎఱిక కలిగింది.'' అని చెప్పి మన కళ్లు కూడా తెరిపించారు.

అసలు తాడు అనే మూలపదార్థం మీద పాము అనే భావాన్ని సూపర్‌ యింపోజ్‌ చేసినదేమిటి? అంధకారం, మన అజ్ఞానం, అవిద్య! వెలుగు వెలగగానే జ్ఞానం కలగగానే పాము మాయమై పోయింది. తాడు మాత్రమే మిగిలింది. బాబు గారి దయవలన యిప్పుడు మనం విద్యావంతులమయ్యాము కాబట్టి ప్రత్యేక హోదా పొందిన రాష్ట్రాలు పేరులోనే ప్రత్యేకమైనవి, అభివృద్ధి విషయంలో వెనకబడిన రాష్ట్రాలు అనే విషయాన్ని గ్రహించాం. ఈ తెలివిడి రావడానికి యిన్నాళ్లూ రెండేళ్లు పట్టింది. ఈ జ్ఞానం యింకా రాక నితీశ్‌ కుమార్‌ బిహార్‌కు ప్రత్యేక హోదా అడిగారు. తెరాసవారు తెలంగాణకు అడుగుతున్నారు. రజ్జుసర్పభ్రాంతిలో మన బుద్ధిని కమ్మివేసేది మాయ. మరి ప్రత్యేక హోదా విషయంలో అదేదో గొప్ప విషయంగా మనల్ని కమ్మివేసినదేమిటి? రాజకీయ పార్టీల ప్రచారమాయ. వారిలో అగ్రతాంబూలం అందుకోవలసినది బిజెపి. రాష్ట్రవిభజన సమయంలో ఆంధ్రప్రాంత ప్రజలు ఆ హోదా గురించి అడగలేదు. హైదరాబాదు మాకు కావాలి, లేదా అందరికీ అందుబాటులో వుండే యూటీ చేయాలి తప్ప సాంతం తెలంగాణకు యివ్వడానికి వీల్లేదు అనే గోల తప్ప మరొకటి వినిపించలేదు. విభజన బిల్లు తయారుచేసిన జయరాం రమేశ్‌, జయపాల్‌, చిదంబరం యిత్యాది కాంగ్రెసు నాయకులూ దాని గురించి ఆలోచించలేదు. తక్కినవన్నీ గొరిగేసి హైదరాబాదుని పదేళ్లపాటు ఉమ్మడి రాజధానిగా వుంచితే చాలు అనుకున్నారు. లోకసభలో అలాగే బిల్లు పాస్‌ చేయించేశారు. దానికి బిజెపి, టిడిపి తెలంగాణ యూనిట్‌ వంటివి వంత పాడాయి. ఆంధ్ర ప్రాంతపు ఎంపీలు అడ్డుకోబోతే తెలంగాణ కాంగ్రెసు, టిడిపి నాయకులు వారికి దేహశుద్ధి చేశారు.

రాజ్యసభకు వచ్చేసరికి బిజెపి సహకారం మరింత కావలసి వచ్చింది. ఉన్నదున్నట్టుగా పాస్‌ అవనివ్వకూడదని బిజెపి నిర్ణయించింది. అప్పుడు యీ ప్రత్యేక హోదా గురించిన ఆలోచన వెంకయ్య నాయుడుగారికే తట్టిందని ఆయనే చాటుకున్నారు. తెర వెనుక కాంగ్రెసుతో మంతనాలు సాగాయి. బిల్లులో మార్పులు చేర్పులు చేస్తే మళ్లీ లోకసభకు వెళ్లాల్సి వస్తుంది. అక్కడ మళ్లీ దీపాలార్పేసి చీకటి వ్యవహారం చేయడం యీసారి కష్టమేమో అనుకున్నారు. కాంగ్రెసు, బిజెపి రెండూ కుమ్మక్కయి మన్‌మోహన్‌ 'ఐదేళ్ల పాటు ప్రత్యేక హోదా' అనే ప్రకటన చేశారు. వెంకయ్యనాయుడు పదేళ్లు అని డిమాండ్‌ చేసి, 'సరేలే, ఎలాగూ అధికారంలోకి వచ్చేది మేమేగా, రాగానే పదేళ్లు యిచ్చి తీరతాం' అని గంభీర ప్రకటన చేసి ఆంధ్రుల జేజేలు అందుకున్నారు. బిల్లులో లేకపోయినా ప్రధాని రాజ్యసభలో చేసిన ప్రకటనగా దానికి విలువ వచ్చింది. ఆంధ్ర ఎన్నికల ప్రచారంలో కాంగ్రెసు ఐదేళ్లు యిచ్చామని చెప్పుకుంటే 'మేం అడిగితేనే యిచ్చారది, మేం పదేళ్లిస్తాం, ఆట్టే మాట్లాడితే పదిహేనేళ్లు యిస్తాం. అది యిస్తే మీ రాష్ట్రాన్ని ఎవరూ పట్టుకోలేరు. పక్క రాష్ట్రాల నుంచి పెట్టుబడులు వరదలై పారతాయి. వాళ్లంతా మిమ్మల్ని చూసి కుళ్లుకుని ఛస్తారు. అందుకే మీకు యివ్వద్దని కాలడ్డుపెడుతున్నారు. మీతో పాటు మాకూ యిమ్మనమని వంతులకు వస్తున్నారు.'' అంటూ ఎన్నికలలో డప్పు కొట్టి ఆంధ్రులను తెగ వూరించారు. టిడిపి కూడా అంతే ధాటీగా ఢంకా బజాయించి ప్రత్యేక హోదా ఆంధ్రుల హక్కు అనేసింది. అంటే మనల్ని కమ్మిన మొదటి మాయ బిజెపి, టిడిపి కూటమి అన్నమాట.

అప్పటిదాకా ఆ హోదా ఏమిటో, దాని కథాకమామీషూ ఏమిటో, ఎవరెవరికి యిచ్చారో ఏమీ తెలియని సామాన్య ఓటరు కూడా అదేదో వస్తే స్వర్గం భూలోకానికి దిగి వచ్చినట్లే అని మురిసిపోయాడు. రాష్ట్రాన్ని విభజించిన కాంగ్రెసును భూస్థాపితం చేసి, ప్రత్యేక హోదా సాధించిపెట్టిన బిజెపికి, దాని మిత్రపక్షమైన టిడిపికి పట్టం కట్టారు. ఎన్నికల అనంతరం కేంద్రంలో అధికారం బిజెపికి, రాష్ట్రంలో అధికారం టిడిపికి కైవసం అయ్యాయి. రెండూ కలిసి యిదిగో వస్తోంది, అదిగో వస్తోంది అంటూ కబుర్లు చెప్పసాగాయి. టిడిపి కేంద్రమంత్రులైతే మరీనూ, తెగ ఓవరాక్షన్‌ చేసేశారు. వాళ్లలా చేస్తూండగానే 'ప్రత్యేక హోదా రావటం రాష్ట్ర ప్రగతికి ఎంతో అవసరం, అది తేవడం వీళ్ల చేత కాక దొంగ నాటకాలు ఆడుతున్నారు, మేం సాధిస్తాం చూడండి' అంటూ కాంగ్రెసు, వైకాపా ఉద్యమాలు, దీక్షలు చేపట్టి వాళ్లూ మనల్ని మాయలో ముంచెత్తారన్నమాట. ఇన్నాళ్లకు బాబు దయతలచి మనకు జ్ఞానజ్యోతి ప్రకాశాన్ని దయచేయించారు. హోదా అనేది ఒట్టి మేడిపండని, కరి మింగిన వెలగపండని అనే విషయం ఆయనకు ముందే తెలిసి వుంటే ఎన్నికలలో, తర్వాత రెండేళ్లలో దాని గురించి యింత ప్రచారం చేసి వుండేవారు కారు పాపం. ఇప్పుడే వివరం బోధపడింది. అలా బోధపడేట్లా చేసినది మోదీ చేసిన క్షవరం. బాబుకి యింకో వివరం కూడా బోధపడింది. ప్రత్యేక హోదాపై స్పందించాల్సిన బాధ్యత బిజెపిది మాత్రమే కాదని, విభజన సమయంలో అన్ని పార్టీలూ కలిసి ఆంధ్రకు అన్యాయం చేశాయని అన్నారు. ఈ ముక్కే కాంగ్రెసూ చెప్తూ వుంటుంది - 'తక్కిన అన్ని పార్టీలూ యిమ్మనమని అన్నాకనే మేం ప్రత్యేక రాష్ట్రం యిచ్చాం. అడ్డగోలుగా విభజించామని మమ్మల్ని నిందించే బాబు కూడా ఆనాటి సమావేశాల్లో 'ఇది నిలువుగోలు విభజన, యిలా చేయండి' అని సూచించారా? కనీసం అసెంబ్లీలో తన ఉపన్యాసం సందర్భంగా చెప్పారా?' అని. విభజనకు సిపిఎం మినహా తక్కిన అన్ని పార్టీలు బాధ్యత వహించవలసినదే. విభజనకై లేఖ యిచ్చి, తన పార్టీ తెలంగాణ విభాగం ద్వారా ఉద్యమం చేయించి, అఖిలపక్ష సమావేశాల్లో విభజన వాదనలు వినిపించిన బాబు కూడా విభజనకు బాధ్యుడే.

క్షవరం అనేది పెద్దమాటగా తోచవచ్చు జనాలకు. కానీ ఆంధ్ర రాష్ట్రపు దుస్థితి గురించి బాబు చెప్పిన వివరాలు చదివితే కేంద్రం ఎంత చిన్నచూపు చూసిందో అర్థమవుతుంది. హోదాను తగ్గించి చూపడానికి బాబు మధ్యమధ్యలో 'హోదా యిచ్చి నిధులు యివ్వకపోతే ఏం ప్రయోజనం?' అంటూంటారు. కాళికాదేవి తెనాలి రామలింగణ్ని పాలా? పెరుగా? అని అడిగినట్లు హోదాయా? నిధులా? అని మోదీ ఆయన్ను అడుగుతున్నారా? రెండేళ్లగా హోదా యివ్వలేదు, సరే నిధులివ్వాలిగా. అదీ యివ్వలేదుగా! మరి దానికి ఏమంటారు బాబు? విభజన చట్టం ప్రకారం రావలసినదేమిటి? బిజెపి నాయకులు ముగ్గురు మూడేసి రకాల అంకెలు చెప్పినా నిజంగా వచ్చిందేమిటి అనే అంశాలతో ఆంధ్ర అధికారులు గణాంకాలు యిచ్చారంటూ ఆంధ్రజ్యోతిలో వచ్చింది. ఇప్పటివరకు కేంద్రం యిచ్చినది 6088 కోట్లేట. ఏపిలో పెట్టుబడులపై అదనంగా 15% సబ్సిడీ, పెట్టుబడుల తరుగుదలపై మరో 15% సబ్సిడీ యిస్తామని హామీ యిచ్చింది కానీ యీ హామీలతో ఏ పెట్టుబడిదారూ ఉత్సాహం చూపలేదని, ఫలితంగా గత 20 నెలల్లో రాష్ట్రానికి ఒక్క భారీ పరిశ్రమా రాలేదని అధికారులు చెప్పారు. ఇక రాజధాని నిర్మాణానికై మౌలిక సదుపాయాల అభివృద్ధి కోసం 1500 కోట్లు ఒకసారి, రాజ్‌భవన్‌, హైకోర్టు వగైరాల నిర్మాణం కోసం 350 కోట్లు యిచ్చారట. 2016-17 బజెట్‌లో అమరావతికి నిధులు కేటాయించలేదు. ఇక రెవెన్యూ లోటు 2014-15లో రూ. 16200 కోట్లు వుందని రాష్ట్రం కేంద్రానికి నివేదిక యిస్తే దానిలో రూ.2803 కోట్లు మాత్రం అందాయి. 2016-17 బజెట్‌లో దీని కోసం ఒక్క రూపాయైనా కేటాయించలేదు. వెనకబడిన జిల్లాల అభివృద్ధికై ప్రత్యేక ప్యాకేజీ యివ్వాలి. దానికి 24500 కోట్లు అడిగితే 700 కోట్లు మాత్రం వచ్చాయి. 2016-17 బజెట్‌లో నిధులు కేటాయించలేదు. పోలవరం బజెట్‌ 30 వేల కోట్లు కాగా రాష్ట్రానికి 735 కోట్లు విడుదల చేసి, యీ ఏడాది బజెట్‌లో 100 కోట్లు కేటాయించారు.

ఇవీ ఆంధ్రకు వస్తున్న నిధులు, జరుగుతున్న అభివృద్ధి! ఇవన్నీ అధికారుల గణాంకాలే. ఇంతోటి అభివృద్ధి తమ నియోజకవర్గాలలో జరగటం లేదని బాధ పడిపోయిన వైసిపి ఎమ్మెల్యేలు 'అభివృద్ధి కోసం' అంటూ పార్టీ మారుతున్నారు. ఏ పార్టీలో వున్నా ఎమ్మెల్యేకు ఎంపీలకు నియోజకవర్గంలో పనులకై యిచ్చే నిధులు వాళ్లు ఏ మేరకు ఉపయోగించారో తెలియదు. ప్రత్యేక హోదా లేక నాశనమై పోతున్నాం మహాప్రభో అని బాబు చెప్పుకుంటూ వుంటే టిడిపి ఎమ్మెల్యేల నియోజకవర్గాల్లో మాత్రం జరిగిపోతోందని వీళ్లెలా అనుకుంటున్నారో నాకు అర్థం కాదు. వాళ్ల గోల పక్కన పెడితే రెండేళ్ల తర్వాత తేలిందేమిట్రా అంటే ఆంధ్రులకు ప్రత్యేక హోదా లేదు, ప్రత్యేక ప్యాకేజీ లేదు, నిధులూ లేవు. వచ్చే ఏడాది మార్చి వరకు నిధులు రావని యీ బజెట్‌ చెప్పేసింది. ఇక మిగిలినది పొడవైన సముద్రతీరం మాత్రమే. ఆంధ్రులకు యీ వివరం బోధపడడానికే మోదీ వాళ్లకు కూడా క్షవరం చేసేశాడు. మోదీతో బాబు ఏయే అంశాలపై మాట్లాడాలనుకున్నారో ఆ జాబితాను రాష్ట్ర ప్రభుత్వం మంగళవారం విడుదల చేసిందని, దానిలో ప్రత్యేక హోదా అంశం లేదనీ ఆంధ్రభూమి రాసింది. భేటీ అనంతరం మీడియాతో మాట్లాడుతూ బాబు 'నేను ప్రత్యేక ప్యాకేజీ గురించి మాట్లాడలేదు' అన్నారట. ప్రత్యేక హోదా గురించి, ప్రత్యేక ప్యాకేజీ గురించి మాట్లాడకపోవడానికి కారణం ఏమిటై వుంటుంది?

అవధానాల్లో కవిగారు ఆశువుగా పద్యం చెపుతూ వుంటే ఆయన ఏ పదం చెప్పబోతున్నాడో ముందుగానే వూహించిన పృచ్ఛకుడు 'ఫలానా 'శ' నిషిద్ధం అంటాడు. 'శివుడు' అందామనుకున్న కవి అప్పుడు అక్షరం మార్చి 'హరుడు' అంటాడు. ఈ ప్రక్రియను 'నిషిద్ధాక్షరి' అంటారు. అలా భేటీకి ముందే మోదీ బాబుతో 'ప్రత్యేక' పదం నిషిద్ధం అని చెప్పారేమో! బాబు యిన్నిసార్లు ఢిల్లీ వెళ్లి ప్రధానిని కలిశారు. అసలు వాళ్లిద్దరి మధ్య ఏం జరుగుతోందో బిజెపి తరఫున ప్రతినిధి ఏమీ చెప్పరు. బాబు పెట్టిన 12 డిమాండ్లు గురించి ఈనాడు పెద్ద లిస్టు వేసింది. దానికి అవతలివాళ్లు ఏ మేరకు స్పందించారన్నదే మనకు యింట్రస్టు. రాజధానికి కదలి రమ్మనమంటే ఆంధ్ర వుద్యోగులూ చేంతాడంత జాబితా యిస్తారు బాబుకి. బాబు సరేనన్నారా లేదా అన్నదే చూస్తాం. మోదీ భేటీ తర్వాత బాబు బయటకు వచ్చి 'సానుభూతితో విన్నారు, తప్పకుండా చేస్తామన్నారు, ఇప్పటికే ఆలస్యమైంది, అయినా మా మీద నమ్మకం పెట్టుకుని, ఓపిక పట్టమన్నారు' అని చెప్పుకుంటూ వుంటారు. మళ్లీ ఎక్కడ వేసిన గొంగళీ అక్కడే వుంటోంది. టిడిపి ఎంపీ శివప్రసాద్‌ పార్లమెంటులో రకరకాల ఏకపాత్రాభినయాలు వేస్తూ వుంటారు. (బయటి వేషాలే తప్ప ఏదైనా విషయంపై ఆయన పార్లమెంటులో ప్రసంగించిన వీడియోలు నేనిప్పటిదాకా చూడలేదు) ఈసారి ఆయన మోదీ, బాబుల మధ్య సంభాషణ అనే స్కిట్‌ ద్వారా బాబుకి జ్ఞానోదయం ఎలా అయిందో తెలుగు ప్రజలకు తెలియవలసినదిగా కోరుతున్నాను. - ఎమ్బీయస్‌ ప్రసాద్‌ (మే 2016)

మే 30 ఎమ్బీయస్‌ : మమతకు యీ స్థాయి గెలుపు ఎలా దక్కింది?

మొత్తం 294 సీట్లు వున్న బెంగాల్‌ అసెంబ్లీ ఎన్నికలలో మమత గెలుస్తుందని ఎగ్జిట్‌ పోల్స్‌ చెప్పాయి కానీ 45% ఓట్లతో 2011 కంటె 27 సీట్లు పెరిగి 211 (ఎన్నిక జరిగినది 293 స్థానాల్లోనే) వస్తాయని ఎవరూ వూహించలేదు. 2011లో కాంగ్రెసుతో కలిసి పోటీ చేసి 39% ఓట్లు తెచ్చుకుంది. 2014 లోకసభ ఎన్నికలలో దేశమంతా మోదీ జపం చేస్తున్నా తమిళనాడులో జయలలిత, బెంగాల్‌లో మమత ఆ ప్రభంజనాన్ని తట్టుకున్నారు. అప్పుడు తృణమూల్‌ ఒంటరిగా పోటీ చేసి 40% ఓట్లు తెచ్చుకుని 214 అసెంబ్లీ సెగ్మంట్లలో గెలిచింది. ఇప్పుడు ఓటింగు శాతం మరింత పెరిగింది. అంతేకాదు, దాని హిట్‌ రేట్‌ (గెలిచిన స్థానాలు/పోటీ చేసిన స్థానాలు) 72% వుంది. ఇది చాలా ఘనమైన రికార్డు. ఇన్నాళ్లూ తృణమూల్‌కు రాష్ట్రపు దక్షిణ జిల్లాలలో వున్న 191 స్థానాల్లో పట్టు వుండేది. ఈ సారి అవన్నీ గెలుస్తూనే 4 ఉత్తర జిల్లాల్లో కూడా బలం సాధించింది.

ఒకప్పుడు గ్రామీణ ప్రాంతాల్లో లెఫ్ట్‌కు పట్టు వుండేది. పంచాయితీ అధికారులను బెల్లించో, బెదిరించో మమత తనవైపుకి తిప్పేసుకుంది. ఆమె చేపడుతున్న రోడ్ల విస్తరణ వంటి అభివృద్ధి పథకాల వలన ప్రయోజనం పొందాలంటే అధికార పార్టీలో చేరి తీరాలని వాళ్లందరికి అనిపించేట్లా చేసింది. ప్రభుత్వోద్యోగులకు ఎంతిచ్చినా చాలదంటూనే వుంటారని తెలుసు కాబట్టి వాళ్ల డిఎలు ఆపేసి ఆ నిధులను మళ్లించి సంక్షేమ పథకాలపై వ్యయాన్ని మూడింతలు పెంచింది. కమ్మర్షియల్‌ టాక్స్‌ బేస్‌ పెంచి మధ్యతరగతి వారిని యిబ్బంది పెట్టి వాటినీ గ్రామీణ ప్రాంతాల్లో మౌలిక సదుపాయాలకు వినియోగించింది. మమత హయాంలో గ్రామాల్లో రోడ్ల కనెక్టివిటీ 15% పెరిగింది. గ్రామాల్లో మరుగుదొడ్ల నిర్మాణంలో దేశంలోనే బెంగాల్‌ రెండవ స్థానం ఆక్రమించింది. అందుకే గ్రామీణ ప్రాంతాలు మమతకు దన్నుగా నిలిచాయి. వాళ్లొక్కళ్లే కాదు, ఫ్లయివోవరు కూలిపోయిన కలకత్తా నగరంలో కూడా తృణమూల్‌ విజయదుందుభి మోగించింది. ఆమె నియంతృత్వ పోకడలు, ఆమె కార్యకర్తల హింసాత్మక ధోరణులు మేధావులకు, మధ్యతరగతివాళ్లకు రుచించకపోయినా, ఆమె హయాంలో పరిశ్రమలు రాలేదని నిరుద్యోగులు, ఆర్థికవేత్తలు విమర్శించినా సాధారణ ప్రజలు ఆమెకు పట్టం కట్టడానికి కారణం ఆమె సాధారణ జీవనశైలి! అయితే యింతటి ఘనవిజయానికి ఆ వివరణ చాలదు. లెఫ్ట్‌-కాంగ్రెసు పొత్తు వైఫల్యం మమత గెలుపుకు ఎంతో దోహదపడింది.

గతంలో కంటె తృణమూల్‌కు పెరిగిన 5% ఓట్లు ఎక్కడివి? ప్రభుత్వ వ్యతిరేకత కారణంగా 40% కంటె కొంత తగ్గినా బిజెపి, కాంగ్రెసుల ఓట్లు సంపాదించడం చేతనే యీ పెరుగుదల కనబడుతోంది అనుకోవాలి. బిజెపి సంగతి తీసుకుంటే పార్లమెంటు ఎన్నికలలో వారికి 17% రాగా యీసారి 10% మాత్రమే వచ్చాయి. ఆ 7% బిజెపి ఓటర్లు సిద్ధాంత రీత్యా తాము వ్యతిరేకించే లెఫ్ట్‌కు గాని, కాంగ్రెసుకు గాని వేసి వుండరని సులభంగా వూహించవచ్చు. బిజెపితో బాటు తృణమూల్‌ కాంగ్రెసు నుంచి కూడా కొన్ని తెచ్చుకుని వుండాలి. ఎందుకంటే లెఫ్ట్‌కు 2011లో 40% ఓట్లు వచ్చాయి, 2014లో 30% వచ్చాయి. ఈ సారి కాంగ్రెసుతో కలిసినా యిద్దరికీ కలిపి కనీసం 42% రావలసినది 32% వచ్చాయి! బెంగాల్‌లో లెఫ్ట్‌, కాంగ్రెసు ఎన్నడూ కలిసి లేవు. దశాబ్దాల తరబడి కార్యకర్తలు ఒకరితో మరొకరు కలహిస్తూ వచ్చారు. ఇప్పుడు హఠాత్తుగా కలిసి పనిచేయాలంటే వాళ్ల వలన కాలేదు. ఫలితాల తర్వాత చూస్తే లెఫ్ట్‌ ఓటర్లు తమ పార్టీ చెప్పిన ప్రకారం కాంగ్రెసుకు ఓటేయగా, కాంగ్రెసు కార్యకర్తలు, ఓటర్లు తమ పార్టీ అభ్యర్థి లేని చోట లెఫ్ట్‌కు వేసే బదులు తృణమూల్‌కు ఓటేశారని తేలుతోంది. కాంగ్రెసుకు గతంలో కంటె రెండు సీట్లు పెరిగి 44 వచ్చాయి. అది పోటీ చేసినది 92 సీట్లే. దాని హిట్‌ రేట్‌ 48% వుంది. గతంలో 10% ఓట్లు తెచ్చుకునే కాంగ్రెసు యీ సారి రాష్ట్రం మొత్తం మీద చూస్తే 12% ఓట్లు సంపాదించింది. పోటీ చేసిన నియోజకవర్గంలోని ఓటర్లను తీసుకుని చూస్తే 40% మంది వేసినట్టు లెక్క.

జనాభాలో 28% వున్న ముస్లిములు చాలాకాలంగా లెఫ్ట్‌కు ఓటేస్తూ వచ్చారు. మమత తనను తాను ముస్లిము పక్షపాతిగా ప్రదర్శించుకుంది. వారికి అనేక సౌకర్యాలు సమకూర్చింది. అయినా పార్టీ దెబ్బ తిన్నదెక్కడైనా వుందంటే ముస్లిములు మెజారిటీలో వున్న మాల్డా, ముర్షీదాబాద్‌, ఉత్తర దినాజ్‌పూర్‌ జిల్లాలలోనే. ముస్లిములు తక్కువగా వున్న ప్రాంతాల్లో వాళ్లు యీసారి లెఫ్ట్‌ను కాదని ఆమెకే ఓటేశారు. వింతగా తోచినా యీసారి బిజెపి ఓట్లు కూడా మమతకు పడ్డాయి. ఎందుకంటే లెఫ్ట్‌-కాంగ్రెసు రెండూ బిజెపికి పరమశత్రువులే. వాళ్లిద్దరూ కలిసి బెంగాల్‌లో చేసే ప్రయోగం విజయవంతమైతే వేరే చోట కూడా యిదే పునరావృతం కావచ్చు. ఇక్కడ దాన్ని విఫలం చేయాలంటే, ఆ కూటమి అభ్యర్థి ఓడిపోయేట్లా చూడాలి. అందువలన తమ పార్టీ అభ్యర్థికి విజయావకాశాలు లేని చోట్ల వారు తృణమూల్‌కు ఓటేశారు. గతంలో ఏ సీటూ లేని బిజెపి 291 స్థానాల్లో పోటీ చేసి 3 సీట్లు గెలిచింది. దాని హిట్‌ రేట్‌ 1%. రాష్ట్రప్రజల్లో దానికి 10% మంది ఓటేశారు. నెగ్గినవారిలో రాష్ట్ర అధ్యక్షుడు కూడా వున్నాడు.

ప్రతిపక్ష కూటమిలో పెద్ద పార్టీ అయిన సిపిఎం 148 సీట్లలో పోటీ చేసి గతంలో కంటె 14 తక్కువగా 26 గెలిచింది. అంటే దాని హిట్‌ రేట్‌ 18% మాత్రమే. రాష్ట్రం మొత్తం మీద చూస్తే 20% దానికి ఓట్లేశారు. పోటీ చేసిన నియోజకవర్గంలోని ఓటర్లను తీసుకుంటే 39% మంది వేశారు. లెఫ్ట్‌ ఫ్రంట్‌లో భాగస్వామిగా 25 సీట్లలో పోటీ చేసిన ఫార్వర్డ్‌ బ్లాక్‌కు 9 తగ్గి 2 మాత్రమే వచ్చాయి. దాని హిట్‌ రేట్‌ 8%. రాష్ట్రం మొత్తం మీద చూస్తే 3% దానికి ఓట్లేశారు. పోటీ చేసిన నియోజకవర్గంలోని ఓటర్లను తీసుకుంటే 33% మంది వేశారు. 19 సీట్లలో పోటీ చేసిన ఆర్‌ఎస్‌పికి 3 దక్కాయి. సిపిఎం తరఫున ముఖ్యమంత్రి అభ్యర్థి అనుకున్న డా|| సూర్య కాంత మిశ్రా ఓడిపోయాడు. 1972లో సిపిఎంకు 14 సీట్లు వచ్చాయి. అప్పుడు కాంగ్రెస్‌ వారు పోలీసుల సహాయంతో ఎన్నికలు రిగ్‌ చేశారనేది బహిరంగ రహస్యం. జ్యోతి బసు కూడా ఓడిపోయారు. ఎమర్జన్సీ ఎత్తివేసిన తర్వాత జరిగిన 1977 ఎన్నికల నుండి 1991 వరకు 170 ప్లస్‌ తెచ్చుకుంటూ వచ్చింది. 1996లో, 2001 ఎన్నికలలో 20 తగ్గాయి. 2006లో మళ్లీ 176 తెచ్చుకుంది. అక్కణ్నుంచి 2011కి 40కి పడిపోయింది. ఇప్పుడు యింకా కిందకు పడిపోయి 26 తెచ్చుకుంది. 1972లా యీసారి రిగ్‌ అయిందని అనడానికి లేదు. చాలాకాలం అధికారంలో వుండడం చేత పార్టీలో అలసత్వం ఏర్పడిందని, ప్రజలు విసుగెత్తి పోయారని అనుకోవాలి. తృణమూల్‌ శారదా స్కాములో యిరుక్కున్నా మదన్‌ మిత్రా తప్ప తక్కినవారు ఓడిపోలేదు. నారదా స్టింగ్‌ ఆపరేషన్‌ బయటకు వచ్చినా జనాలు పట్టించుకోలేదు. పారిశ్రామిక ప్రగతి ఏమీ జరగకపోయినా మమతనే ఆదరించారు. సరైన ప్రత్యామ్నాయం తయారయ్యేవరకు మమతకు ఢోకా లేనట్టుంది. గెలిచిన అభ్యర్థుల ఓట్ల శాతం, విన్నింగ్‌ మార్జిన్‌ వివరాలు పూర్తిగా తెలిసిన తర్వాత మరింత స్పష్టత వస్తుంది.

బిహార్‌లో కాంగ్రెసు-నీతిశ్‌-లాలూ కూటమి బాగానే పనిచేసింది. కానీ బెంగాల్‌లో కాంగ్రెసు లెఫ్ట్‌ పట్ల పాతపగలను వదులుకోలేక పోయింది. భవిష్యత్తు అవసరాల దృష్ట్యా మీరు పొత్తుధర్మం పాటించాలని గట్టిగా చెప్పే నాయకత్వం రాష్ట్రంలో కాని, కాంగ్రెసు హెడ్‌ క్వార్టర్స్‌లో కాని లేదు. కాంగ్రెసుతో పొత్తు వుండాలని వాదించిన సిపిఎం నాయకులందరూ వ్రతం చెడ్డా ఫలం దక్కలేదని నింద పడవలసి వుంటుంది. సిద్ధాంతాలపై రాజీ పడ్డారు, కానీ కాంగ్రెసు దగా చేసింది. బెంగాల్‌లో జరిగిన మోసాన్ని లెఫ్ట్‌ మర్చిపోదు. కేంద్రంలో బిజెపికి ప్రత్యామ్నాయంగా లెఫ్ట్‌తో కూడిన మూడో ఫ్రంట్‌ మద్దతుతో కాంగ్రెసు కానీ, కాంగ్రెసు మద్దతుతో మూడో ఫ్రంట్‌ కానీ ఏర్పడే అవకాశాలు పూర్తిగా దెబ్బ తింటాయి. ఏది ఏమైనా సిపిఎంలో బెంగాల్‌ నాయకులు యిన్నాళ్లూ పెద్దన్న పాత్ర వహిస్తూ వచ్చారు. పేరుకు జాతీయ పార్టీయే గాని, బెంగాల్‌ ప్రయోజనాల చుట్టూనే సిపిఎం రాజకీయాలు నడిపింది. ఇక బెంగాల్‌ నాయకులకు మొహం చెల్లదు. సొంత రాష్ట్రంలో యింత ఘోరంగా విఫలమయ్యాక వారు మిగతావారికి ఏం సుద్దులు చెప్తారు? కార్మిక, కర్షక, ఉద్యోగి సంఘాలను సంఘటితం చేసి ప్రజాసమస్యలపై ప్రజలను ఉత్తేజితులను చేస్తే తప్ప లెఫ్ట్‌కు బెంగాల్‌లో భవిష్యత్తు లేనట్లే. ఎందుకంటే మమత విఫలమయ్యే పక్షంలో ఆ స్థానం భర్తీ చేయడానికి కాంగ్రెసు, బిజెపి పోటీ పడతాయి. రెండింటిలో ఎవరు సృజనాత్మకంగా ఉద్యమాలు చేపడితే వారికి గుర్తింపు వస్తుంది. - ఎమ్బీయస్‌ ప్రసాద్‌ (మే 2016)

మే 30 ఎమ్బీయస్‌ : కరుణ ఓడిన కారణం ?

ఈసారి ఎగ్జిట్‌ పోల్స్‌ ఫలితాలు తక్కిన రాష్ట్రాల విషయంలో ఫర్వాలేదు కానీ తమిళనాడు విషయంలో బాగా దెబ్బ తిన్నాయి. ఉదాహరణకి ఇండియా టుడే-యాక్సిస్‌ సర్వే తీసుకుంటే డిఎంకె 124-140, ఎడిఎంకెకు 89-101 వస్తాయంది. టైమ్స్‌నౌ-సి ఓటరు ఒక్కటే ఎడిఎంకెకు 139 (134 వచ్చాయి), డిఎంకె కూటమికి 78 (89 వచ్చాయి) వస్తాయని చెప్పింది. దినతంతి టివి ఎడిఎంకెకు 111, డిఎంకెకు 99 వస్తాయంది. తక్కినవన్నీ దెబ్బ తిన్నాయి. ఎందుకిలా జరిగింది? తమిళ ఓటరు కావాలని వీళ్లను తప్పుదోవ పట్టించాడా? నా అనుమానం ఎగ్జిట్‌ పోల్‌ సర్వే శాంపుల్‌ తక్కువగా తీసుకుని (ఎందుకంటే సమయం తక్కువ వుంటుంది, పోలింగు పూర్తవుతూండగానే టీవీలో చర్చ మొదలుపెట్టేయాలి మరి) వీళ్లు ముందునుంచి సర్వేలు చేస్తూ వచ్చి, కొన్ని గణాంకాలు సేకరించి పెట్టుకుని, వాటిని ఎగ్జిట్‌ పోల్స్‌ అంకెలతో సమన్వయపరచి, మొత్తం అంకెల్ని ఎగ్జిట్‌ పోల్స్‌ సర్వేగా చూపిస్తున్నారని! ఒకవేళ యిదే నిజమనుకుంటే పోలింగుకు ముందు చేసిన సర్వేల్లో చాలా భాగం డిఎంకెకు అనుకూలంగా వుండి వుంటాయి. పోనుపోను చివరకి వచ్చేసరికి ఎడిఎంకెకు అనుకూలంగా పవనాలు వీచి వుంటాయి. అది వీళ్లు పసి గట్టలేకపోయారు.

జయలలిత పరిపాలన బాగా లేదన్న విషయం వరదల విషయంలో బాగా బయటపడింది. చెంబరుబాకం చెఱువులో చేరిన అదనపు నీటిని దశల వారీగా విడుదల చేయకుండా నవంబరు 16న ఒక్కసారిగా వదిలిపెట్టేయడంతో వూరు మునిగింది. డిసెంబరు 2న మళ్లీ అలాగే చేశారు. వరదల సమయంలో జయలలిత ఆ ప్రాంతాలు సందర్శించలేదు. ఒక్కసారి తన ఆర్‌కె నగర్‌ నియోజకవర్గానికి వచ్చి వాహనం దిగకుండా 'నా ప్రియమైన ఓటర్లలారా' అంటూ ఉపన్యసించింది. ఆ సంబోధనతో మండిపడిన ప్రజలను ఎడిఎంకె కౌన్సిలర్లు తమ చర్యలతో మరింత రెచ్చగొట్టారు. ఇతర ప్రాంతాల నుంచి స్వచ్ఛంద సంస్థలు ఆహారం, దుస్తులు ప్యాక్‌ చేసి తెస్తే వీళ్లు వాటిని లాక్కుని ఆ ప్యాకెట్లపై జయలలిత బొమ్మ ముద్రించి మరీ పంపిణీ చేశారు. ఇలాటి పరిస్థితిలో కూడా వీళ్లకు ఓట్ల ధ్యాసే అని అందరూ తిట్టుకున్నారు. అందుకే చెన్నయ్‌లో వున్న 16 సీట్లలో 10 సీట్లలో ఎడిఎంకె ఓడిపోయింది. వరదల వలన ప్రభావితమైన 37 నియోజకవర్గాల్లో 21 వాటిలో ఓడిపోయింది. గతంలో అయితే భాగస్తులతో కలిసి 35 నెగ్గింది!

ఆర్థిక అభివృద్ధికి కావలసిన పారిశ్రామిక ప్రగతి జరగలేదని కూడా విశ్లేషకుల మనసుల్లో మెదలుతూ తాము అనుకున్నదానికి అనుకూలంగా గణాంకాలను మలచి వుంటారు. జయ హయాంలో తిరుపూరు జౌళి పరిశ్రమ పూర్తిగా దెబ్బ తినిపోయింది. శ్రీపెరంబుదూరు, మద్రాసులలో ఆటోమొబైల్‌, ఆటోస్పేర్‌ పార్ట్‌స్‌ పరిశ్రమలు కూడా అదే బాట పట్టాయి. సుగర్‌ పరిశ్రమ వాళ్లు కూడా ఇథనాల్‌ అమ్మకాల విషయంలో పెట్టిన పరిమితిపై గగ్గోలు పెడుతున్నారు. రాష్ట్రంలో మాన్యుఫాక్చరింగ్‌ సెక్టార్‌, ఎక్స్‌పోర్టు సెక్టార్‌ రెండు డీలా పడ్డాయి. పారిశ్రామిక వేత్తల సంఘాలు జయలలితను కలిసి తమ కష్టాలు చెప్పుకుందామంటే ఆమె అపాయింట్‌మెంటే యివ్వటం లేదు. పరిశ్రమలు రాష్ట్రం నుండి తరలిపోతున్నాయి. వీటన్నిటి వలన జయలలిత ఓటమి తథ్యం అనుకున్నారు పరిశీలకులు. జయలలితకు కూడా యీ విషయాలన్నీ తెలుసు. అందుకనే అనేకమంది ఎమ్మేల్యేలకు టిక్కెట్లు యివ్వలేదు. పార్లమెంటు ఎన్నికలలో ఐదుగురు మంత్రులను జిల్లా యిన్‌చార్జిలుగా పెట్టింది. ఈసారి వాళ్లెవరికీ బాధ్యత అప్పగించలేదు. గతంలో అన్ని ఎన్నికలలో 30-40 మందిని పార్టీ తరఫున ఎలక్షన్‌ పర్యవేక్షకులుగా పెట్టేది. ఈసారి అలాటిది చేయలేదు. అన్ని ఆదేశాలూ జయలలిత నివాసం నుండే వెళ్లాయి. పార్టీలోనే ఎవర్నీ నమ్మకుండా, ఓ పక్క భయపడుతూనే వున్నా ప్రతిపక్షాల అనైక్యతే తనను గట్టెక్కిస్తుందని ఆమె లెక్క వేసింది. ఒంటరిగా పోటీ చేసి ఓ రకంగా జూదమాడినట్లే ఆడింది. కొద్దిలో ఆట గెలిచింది.

2011లో 160 స్థానాల్లో పోటీ చేసి (తక్కినవి భాగస్వామి పక్షాలకు యిచ్చింది) 150 గెలిచిన ఎడిఎంకె యీసారి 227లో పోటీ చేసి 131 గెలిచింది. ఐదుగురు మంత్రులు ఓడారు. 2015లో ఆర్‌ కె నగర్‌లో లక్షన్నర ఓట్ల తేడాతో గెలిచిన జయ యీసారి 40 వేల తేడాతో గెలిచింది. అక్కడ డిఎంకె అభ్యర్థికి దాదాపు 58 వేల ఓట్లు వచ్చాయి. ఎడిఎంకెకు 176.17 లక్షల ఓట్లు, డిఎంకె కూటమికి 171.75 లక్షల ఓట్లు. అంటే తేడా నాలుగున్నర లక్షల కంటె తక్కువ. ఓట్ల శాతం తేడా 1.1%! ఉచితాలు, సబ్సిడీలు ఎన్ని యిచ్చినా ఎడిఎంకెకు గతంలో కంటె 16 సీట్లు తగ్గాయి. డిఎంకె గతంలో కంటె 9% ఓట్లతో 66 సీట్లు ఎక్కువ గెలిచింది. డిఎంకె కూటమికి మొత్తం 39.7% ఓట్లు వస్తే కూటమిలో విడివిడిగా డిఎంకెకు 31.6%, కాంగ్రెసుకు 6.4%, ముస్లిం లీగుకు 0.7%, తక్కినవాటికి 1% వచ్చాయి. డిఎంకె, ఎడిఎంకె డైరక్టుగా పోటీ పడిన 172 నియోజకవర్గాల్లో 52% అంటే 89 స్థానాలు డిఎంకెకు వచ్చాయి. అంటే విడిగా చూస్తే డిఎంకె బలపడింది కానీ భాగస్వాములు వీక్‌ కావడంతో వాళ్ల కూటమి నష్టపోయింది. ఇతర భాగస్వాములతో ఎడిఎంకె తలపడిన 60 చోట్లలో ఎడిఎంకె 51 గెలిచింది. మిత్రపక్షాలు డిఎంకెను దెబ్బ తీశాయి.

దేశమంతా మోదీ హవా వీచిన 2014 పార్లమెంటు ఎన్నికలలో జయలలితకు 45% ఓట్లు వచ్చాయి. 39 సీట్లలో 37 గెలిచింది. (హిట్‌ రేట్‌ 95%) డిఎంకెకు 24% ఓట్లు వచ్చినా ఒక్క సీటూ దక్కలేదు. (హిట్‌ రేటు 0%) అలాటిది యీ రోజు జయలలిత హిట్‌ రేటు 232టిలో పోటీ చేసిన ఎడిఎంకె 134 సీట్లు పొందగా (58%), డిఎంకె విషయానికి వస్తే 176లో పోటీ చేసి 89 నెగ్గింది. (హిట్‌ రేటు 51%). ఇలా చూస్తే డిఎంకె విజయం అంచుల దాకా వచ్చినట్లు అర్థమవుతుంది. మరి చివర్లో అంచెందుకు జారింది అన్నదే పరిశీలించాలి. దీన్ని పార్టీ బయటి వ్యవహారాలు, అంతర్గత వ్యవహారాలుగా విడమర్చి చూడాలి. ప్రభుత్వ వ్యతిరేకతను ఉపయోగించుకోవాలంటే ప్రతిపక్షాల మధ్య ఓట్లు చీలిపోకూడదని తెలిసిన కరుణానిధి ఎంత ప్రయత్నించినా పొత్తులు కుదరలేదు. పిఎంకె మరీ కొమ్మెక్కింది. చివరకు 5.3% ఓట్లు తెచ్చుకుని డిఎంకె అవకాశాల్ని చెడగొట్టడానికే పనికి వచ్చింది. పిఎంకె ఓట్లు చీల్చిన కారణంగా డిఎంకె 30 స్థానాల్లో ఓడిపోయింది. 234లో పోటీ చేసిన పిఎంకె ఒక్కటీ గెలవలేదు. 4టిలో రెండో స్థానం, 66లో మూడో స్థానం దక్కింది. ముఖ్యమంత్రి అభ్యర్థి అనుకున్న అన్బుమణి కూడా ఓడిపోయాడు.

ఇక ఫ్రంట్‌ సంగతి చూడబోతే విజయకాంత్‌ను ముఖ్యమంత్రిగా ప్రకటించడంతో సర్వనాశనమైంది. అతని దురుసు ప్రవర్తన, మతిమాలిన మాటలు, తన పార్టీ ఎమ్మెల్యేలను కాపాడుకోలేని అసమర్థత యివన్నీ అతనిపై ఓటరుకు విశ్వాసం కలిగించలేదు. ''నేను కింగ్‌మేకర్‌ను కాను, కింగ్‌నే'' అంటూ చివరకు జోకర్‌లా మిగిలాడు. ఉళుందూర్‌ పేట నియోజకవర్గంలో మూడో స్థానంలోకి జారి డిపాజిట్టు సైతం పోగొట్టుకున్నాడు. గతంలో తెచ్చుకున్న 29 సీట్లు పోగొట్టుకున్నాడు. ఇతరులు కూడా 27 సీట్లు పోగొట్టుకున్నారు. అవన్నీ డిఎంకె ఖాతాలో పడ్డాయి. ఫ్రంట్‌లో ముఖ్యనాయకుడైన వైగో పెద్ద కబుర్లు చెప్పి మధ్యలో పోటీలోంచి తప్పుకోవడంతో - తప్పుకోవడానికి ఏ కారణం చెప్పినా - ప్రజలకు ఆ కూటమి పట్ల విశ్వాసం పోయింది. ఫలితాల తర్వాత వైగో మాట్లాడుతూ ''ఆఖరి మూడు రోజుల్లో కూటమి దెబ్బ తింటోందని తెలిసిపోయింది. ఈసారి మధ్యతరగతి, ధనిక వర్గాలు కూడా ఓటుకు డబ్బు తీసుకున్నాయి. మీడియా మాకు వ్యతిరేకంగా పనిచేసింది'' అని చెప్పుకున్నాడు. అతను మూడు రోజులు అన్నాడు కానీ విశ్లేషకులు రెండు వారాల క్రితమే అది నీరసించిందని చెప్పారు. వాళ్లు బలంగా వుండి వుంటే డిఎంకె, ఎడిఎంకెలకు యిన్ని ఓట్లు వచ్చేవి కావు. ఫ్రంట్‌లో భాగస్వామి ఐన కమ్యూనిస్టు లీడరు ఓడిపోయాక మీడియాతో మాట్లాడుతూ ''వైగో ఉపసంహరణతో మాపై విశ్వాసం పోయింది. టిఎమ్‌సి పార్టీని పునరుద్ధరించిన జికె వాసన్‌్‌, విజయకాంత్‌ చివరి వరకు ఎడిఎంకె తో బేరాలాడి చివరకు మా దగ్గరకు వచ్చారని ఓటర్లందరూ గమనించారు. వాళ్లతో కలిసి వూరేగిన మాకు విశ్వసనీయత ఎక్కడిది?'' అన్నారు. తక్కిన పార్టీల్లో బిజెపి 156 స్థానాల్లో పోటీ చేసి అన్నిట్లోనూ ఓడిపోయింది. రాష్ట్ర అధ్యక్షుడికి డిపాజిట్టు కూడా దక్కలేదు. తమిళ తీవ్ర జాతీయవాదం బోధించే నామ్‌ తమిళగ కచ్చి 232 స్థానాల్లో పోటీ చేసి ఎక్కడా గెలవలేదు. పార్టీ అధ్యక్షుడికి డిపాజిట్టూ పోయింది.

ఇక పొత్తు కుదిరిన కాంగ్రెసు విషయంలో కరుణానిధి అంచనాలు బెడిసి కొట్టాయి. వారితో పొత్తు నష్టదాయకంగా పరిణమించింది. కాంగ్రెసు నుంచి జికె వాసన్‌ విడిగా వెళ్లిపోయిన తర్వాత కూడా కాంగ్రెసు బలం తగ్గింది. అది గ్రహించకుండా వాళ్లకు 41 సీట్లు కేటాయించాడు కరుణానిధి. వాటిలో అది కేవలం 8 గెలిచింది. వాటిలో మూడు కన్యాకుమారి జిల్లాలో గెలిచినవే. 2011తో పోలిస్తే 3 సీట్లు ఎక్కువ వచ్చాయి కానీ ఓట్ల శాతం 3% తగ్గింది. డిఎంకె కూటమిలోని యితర పార్టీల గురించి చెప్పుకుంటే - డిఎంకె రెండు ముస్లిము పార్టీలను చేర్చుకుని తలో ఐదూ యిచ్చాడు. వాటిలో 1 మాత్రమే గెలిచారు వాళ్లు. నాలుగు సీట్లు యిచ్చిన పుదియ తమిళగం ఒక్కటి కూడా గెలవలేకపోయింది. విజయకాంత్‌ పార్టీని చీల్చి తెచ్చిన నాయకులకు మూడు సీట్లు యిస్తే వాళ్లూ ఓడిపోయారు. భాగస్వాములకు 58 సీట్లు కేటాయిస్తే వాళ్లు నెగ్గినవి 9 మాత్రమే! ఇన్ని కేటాయించకుండా తామే స్వయంగా పోటీ చేసి వుంటే డిఎంకెకు లాభం చేకూరేదని తోస్తుంది. ఎడిఎంకె తన భాగస్వామి పక్షాలకు 7 సీట్లు కేటాయిస్తే వాళ్లు 3 నెగ్గారు. డిఎంకె 1 సీటును 49 ఓట్ల తేడాతో పోగొట్టుకుంది. 500 కంటె తక్కువ తేడాతో 5, వెయ్యి కంటె తక్కువ తేడాతో 3 పోయాయి. 3 వేల తేడాతో పోయిన సీట్లు 21! ''విజయకాంత్‌ పార్టీకి యిప్పుడు 3% ఓట్లే వచ్చాయి. కానీ డిఎంకె అతన్ని ఎలాగైనా తన దారికి తెచ్చుకుని వుంటే అప్పుడు 6-8% ఓట్లు సంపాదించేవాడు. ఇద్దరూ కలిసి ఎడిఎంకెను ఓడించేవారు.'' అంటారు కొందరు.

ఇక డిఎంకె అంతర్గత విషయాలకు వస్తే - లేచుంటే కూర్చోలేని, కూర్చుంటే లేవలేని స్థితిలో వున్నా రుణానిధి తనను తాను కాబోయే ముఖ్యమంత్రిగా ప్రకటించుకోవడం తప్పయిందని యిప్పుడనుకుంటున్నారు. తన బదులు స్టాలిన్‌ను చూపించి వుంటే తప్పకుండా పరిస్థితి మెరుగ్గా వుండేదట. ఐదేళ్ల క్రితం డిఎంకె పీకలనిండా కూరుకుపోయిన అవినీతి, బంధుప్రీతి గురించి తమిళ ప్రజలు పూర్తిగా మర్చిపోలేదు. ఆ స్కాముల్లో స్టాలిన్‌ నిందితుడు కాడు. అతను నమక్కు నామే పేరిట ఏడాది పాటు చేసిన 11 వేల కిమీల పాదయాత్రలో డిఎంకె గత పాలన గురించి యిబ్బందికరమైన ప్రశ్నలు ఎదుర్కోవచ్చింది. డిఎంకె నాయకుల్లో కరుణానిధితో సహా నోరు పారేసుకునే వారు చాలామంది వున్నారు. కానీ స్టాలిన్‌ మృదుభాషి. అన్న అళగిరిలా దురుసుగా ప్రవర్తించడు. సౌమ్యంగా రాజకీయాలు నడిపే వ్యక్తి. తన తర్వాత పార్టీని నడిపించగలిగేది స్టాలిన్‌ ఒక్కడే అని కరుణానిధికి కూడా తెలుసు.

అయినా అతనే ముఖ్యమంత్రి అని ప్రకటిస్తే అళగిరి అలిగి చెడగొడతాడని భయపడ్డాడు. ప్రకటించకపోయినా అళగిరి చెడగొట్టాడు. అతని అనుచరులు జయకు ఓటేశారని మీడియాకు అనుమానం. అతనికి పట్టున్న 5 జిల్లాల మధురై మండలంలో 56 స్థానాల్లో ఎడిఎంకె నెగ్గింది. దానితో బాటు 57 స్థానాల కొంగు మండలం (కోయంబత్తూరు, తిరుపూరు, నీలగిరి, సేలం, ఈరోడు, నామక్కల్‌, ధర్మపురి, కృష్ణగిరి జిల్లాలు) కూడా డిఎంకెను దెబ్బ తీసింది. అక్కడ ఎడిఎంకె 45 గెలిచింది. స్టాలిన్‌ను ముఖ్యమంత్రిగా, అళగిరిని పార్టీ అధ్యక్షుడిగా ప్రకటించి వుంటే పరిస్థితి మెరుగ్గా వుండేదేమో. అళగిరిని పూర్తిగా తొక్కేయాలనుకోవడం పొరపాటైంది. స్టాలిన్‌ ఒంటరిగా ప్రచారం చేస్తూండగా కరుణానిధి తన పక్కన దయానిధి మారన్‌ను పెట్టుకుని ప్రచారం చేశాడు. దయానిధిని చూడగానే అందరికీ ఎయిర్‌సెల్‌-మాక్సిస్‌ కుంభకోణం గుర్తుకు వచ్చింది. వీళ్లిద్దరూ కాకుండా కనిమొళి కూడా విడిగా ప్రచారం చేసింది. ఆమెను చూడగానే 2 జి స్కామ్‌ గుర్తుకు రావాలి అయినా ఆమె పట్ల, అవినీతి కేసుల్లో నిండా మునిగిన జయలలిత పట్ల ప్రజలు మరీ అంత వ్యతిరేకంగా లేరని పరిశీలకులు అంటున్నారు.

జయకు మించి సంక్షేమ పథకాలు కొనసాగిస్తాం, పెంచుతాం, వాటితో పాటు మద్యనిషేధం పూర్తిగా అమలు చేస్తామంటూ తొలి సంతకం చేస్తాం అని కరుణానిధి చెప్పుకోవడం నష్టదాయకమైంది. సంక్షేమ పథకాల పెంపు, సంపూర్ణ మద్యనిషేధం రెండూ ఒకేసారి సాధించడం కష్టమని తమిళ ప్రజలకు అర్థమైంది. తొలి సంతకం చేస్తానన్నాడు కాబట్టి మద్యనిషేధం నిజంగా అమలు చేస్తే తమకు వచ్చే ఉచితాలు ఎగిరిపోతాయని భయపడ్డారు. దశలవారీ మద్యనిషేధం చేస్తానన్న జయలలితను నమ్మారు. మందుకు అలవాటు పడిన డిఎంకె సమర్థకులు తమ పార్టీ వస్తే మందు దొరక్కుండా పోతుందేమోనన్న భయంతో యీసారి ఎడిఎంకెకు వేసి వుంటారని కొందరు చమత్కరించారు. అయితే కావచ్చు కూడా. ఉచితాల హామీని అమలు చేస్తూన్న జయలలిత యీసారి ఓడిపోతే, ఉచితాలు ఓట్లు తెచ్చిపెట్టవని డిఎంకె అనుకునే అవకాశం వుంది. అలా అనుకున్నాక వాటిని రద్దు చేయవచ్చు, తగ్గించవచ్చు. 'వాళ్లిస్తారో లేదో, యిస్తున్నవారిని చెడగొట్టకోవడం దేనికి?' అనుకుని ఓటర్లు అనుకుని ఎడిఎంకెకే ఓటేసి వుండవచ్చు.

జయలలిత కొన్ని నియోజకవర్గాల్లో అభ్యర్థులను ఏడుసార్లు మార్చింది. ఎవర్ని మార్చినా పార్టీలో తిరుగుబాటు రాలేదు. కానీ డిఎంకె వర్కర్లు మాత్రం అభ్యర్థిని మార్చిన సందర్భాల్లో హై కమాండ్‌తో విభేదించి కొన్ని చోట్ల ఓడించారు కూడా. 15 స్థానాల్లో అభ్యర్థుల ఎంపికలో లోపం వలన పార్టీ ఓడిపోయిందని అంచనా. డిఎంకె పార్టీ ఎన్నికల ముందే చురుగ్గా వుండి, ఎన్నికలు అయిపోయాక స్తబ్దంగా వుంటుందన్న విమర్శ వుంది. పొరుగున వున్న కేరళలో ప్రతిపక్షంలో వున్న లెఫ్ట్‌ ఫ్రంట్‌ నిరంతరం ఏదో ఒక ఆందోళన చేపడుతూ ప్రజల్లో చురుగ్గా వుంది. కానీ యిక్కడ గత ఐదేళ్లలో ప్రజాసమస్యలపై ఆందోళన చేసి నాయకులు అరెస్టయిన సందర్భాలు లేవు. నమక్కు నామే పాదయాత్రలో కూడా స్టాలిన్‌ ప్రజల సమస్యలు ఓపిగ్గా విన్నాడే తప్ప 'పదండి, స్థానిక అధికారులను నిలదీద్దాం' అని చొక్కా చేతులు మడిచి ఊరేగింపుగా ప్రభుత్వ ఆఫీసులపైకి వెళ్లలేదు. అతని పాదయాత్ర ఏర్పాటు చేసినది పార్టీ కార్యకర్తలు కారు. స్టాలిన్‌ అల్లుడు శబరీశన్‌, ఒక ప్రయివేటు ఏజన్సీని ఏర్పాటు చేసుకుని, పార్టీవారితో ఏమీ సంప్రదించకుండా చేసుకొచ్చాడు. సోషల్‌ మీడియా కూడా పార్టీ తరఫున యితరులే మేనేజ్‌ చేశారు. దానికి దాదాపు 90 కోట్ల రూ.లైందిట. పాదయాత్ర, సోషల్‌ మీడియా ప్రచారం వలన పార్టీ నిధులు, టైము చాలా ఖర్చయ్యాయని, వాటికి బదులు సాంప్రదాయపద్ధతుల్లో ప్రచారం చేసినా బాగుండేదని సాధారణ కార్యకర్తలు వాపోతున్నారు.

జయలలితకు మహిళల మద్దతు బాగా వుందని ఒక విశ్లేషణ వచ్చింది. మొత్తం 582 లక్షల మంది ఓటర్లుండగా 74.3% మంది అంటే 428.74 లక్షలు ఓటేశారు, వారిలో మహిళలు 50.45% మగవాళ్లు 49.55%. 143 స్థానాల్లో అధిక సంఖ్యలో పోలింగుకు వచ్చారు. అక్కడ 83 (58%) స్థానాల్లో ఎడిఎంకె, 53 (37%) స్థానాల్లో డిఎంకె, కాంగ్రెసు 6 (4.2%) స్థానాల్లో, ముస్లిం లీగ్‌ 1 (0.7%) స్థానంలో గెలిచాయి. 163 స్థానాల్లో మహిళలు మగవాళ్ల కంటె ఎక్కువ సంఖ్యలో ఓటేశారు. జయలలిత పెళ్లి సమయంలో యిస్తున్న 4 గ్రా. బంగారం, గర్భం ధరిస్తే యిచ్చే 12 వేల రూ.లు, బేబీ కిట్‌, ఉచితంగా యిచ్చే మిక్సీ, గ్రైండర్‌, ఫ్యాను, నాలుగు గొఱ్ఱెలు, ఆవు యివన్నీ వారిని ఆకట్టుకున్నాయి. ప్రభుత్వ స్కూళ్లలో చదివే పిల్లలకు వుచితంగా యిచ్చే యూనిఫాం, నోటుబుక్స్‌, అచ్చు పుస్తకాలు, జామెట్రీ బాక్సు, చెప్పులు యివన్నీ కూడా భేషుగ్గా వున్నాయని మగవాళ్లు కూడా ఒప్పుకున్నారు. 1991 నుండి 1996 వరకు సాగిన పాలనలో జయలలిత తన దత్తత కొడుకు వివాహం, అవినీతి, ప్రత్యర్థులపై హింసాత్మకమైన దాడులు యిటువంటి వివాదాల్లో చిక్కుకుని 1996లో ఓడిపోయింది. 2001 నుండి 2006 వరకు సాగిన పాలనలో ప్రభుత్వోద్యోగులను హింసించడం, మతాంతీకరణ బిల్లు వగైరా వివాదాలతో 2006లో ఓడిపోయింది. గత ఐదేళ్లగా యిలాటి పెద్ద వివాదాలు తలెత్తలేదు. శాంతిభద్రతలు కూడా బాగానే వున్నాయి. అందువలన ప్రభుత్వ వ్యతిరేకత మరీ అంత బలంగా లేదు. ఉన్నదాన్ని వినియోగించుకోవడం చేతకాక డిఎంకె ఓడిపోయింది. - (సమాప్తం) ఎమ్బీయస్‌ ప్రసాద్‌ (మే 2016)

ఎమ్బీయస్‌ క్రైమ్‌ రచన 19

మే 32,33 ఎమ్బీయస్‌ : పార్టీకి రాని మొగుడు

ఆ రోజు 1963 జనవరి 23. లెబనాన్‌ రాజధాని బీరూట్‌లో బ్రిటిష్‌ ఎంబసీలో ఫస్ట్‌ సెక్రటరీ యింట్లో పార్టీ జరుగుతోంది. ఉన్నతాధికారులు, రాజకీయనాయకులు, సంఘంలో పెద్దమనుషులు అందరూ వున్నారక్కడ. ఆ పార్టీలో ఒకామె తన భర్త రాక కోసం ఎదురుచూస్తోంది. 'నువ్వు ముందెళ్లు. పార్టీ జరుగుతూండగా నేను వచ్చి కలుస్తా' అని ఫోన్‌ చేశాడతను. అందుకని ఒంటరిగా వచ్చింది. 'కిమ్‌ యింకా రాలేదా?' అని అడుగుతున్న వారందరికీ వచ్చేస్తాడు అని చెప్తూనే, లోలోపల విసుక్కుంటోంది.

ఆమె పేరు ఎలినార్‌. అమెరికాలో పుట్టి, ''న్యూయార్క్‌ టైమ్స్‌'' కరస్పాండెంట్‌ శామ్‌ బ్రూవర్‌ను పెళ్లాడింది. ఏడేళ్ల క్రితం మొగుణ్ని బీరూట్‌కు బదిలీ చేస్తే అతనితో బాటు వచ్చింది. వచ్చిన కొన్నాళ్లకే కిమ్‌ ఫిల్బీ పరిచయమయ్యాడు. అతను ఇంగ్లీషు వాడు. ఇంగ్లండు నుంచి వెలువడే ''ద అబ్జర్వర్‌'', ''ద ఎకనమిస్ట్‌'' అనే రెండు ప్రఖ్యాత వార్తాపత్రికల తరఫున మధ్యప్రాచ్యంలో విలేకరిగా పనిచేస్తాడు. అతని తండ్రి హేరీ కిల్బీ ఇండియాలో ఐసియస్‌ అధికారిగా పనిచేశాడు, తర్వాత అరేబియాలో పనిచేసి చాలా పేరు తెచ్చుకున్నాడు. ఇరాక్‌లో హోం మంత్రిగా చేశాడు. అరేబియా రాజుకు సలహాదారుగా వుండేవాడు. కిమ్‌ ఇండియాలో అంబాలాలో 1912లో పుట్టాడు. కేంబ్రిజ్‌లో చదివి ఇంగ్లండులో పెద్ద ఉద్యోగాలు చేసి వున్నాడు. భార్య, పిల్లల్ని ఇంగ్లండులోనే వుంచి బీరూట్‌కు ఒంటరిగా వచ్చి బీరూట్‌ శివార్లలో వున్న తన తండ్రికి చెందిన పెద్ద బంగళాలో వుండేవాడు. రాజధానిలో హై సర్కిల్స్‌లో జరిగే పార్టీల్లో కిమ్‌, ఎలినార్‌ కలిశారు. ఇద్దరి మధ్య పరిచయం, ప్రేమ ఏర్పడింది. తరచుగా కలవడానికి వీలుగా బీరూట్‌లోనే ఫ్లాట్‌ తీసుకున్నాడు. అనుబంధం చిక్కనైంది. పెళ్లి చేసుకుని కాపురం చేద్దామంటే కుదిరేట్లు లేదు. ఇద్దరూ వివాహితులే!

ఇంతలో 1957 డిసెంబరులో కిమ్‌ భార్య ఎయిలీన్‌ ఇంగ్లండులో నిద్రమాత్రలు మింగి చనిపోయింది. ఆమెకు మానసికవ్యాధి వుండేది. బాగా తాగుతూ వుండేది. క్షయ కూడా సోకడంతో ఆ బాధ భరించలేక ఆత్మహత్య చేసుకుంది. ఆమె చనిపోయాక తనను పెళ్లాడమని కిమ్‌ ఎలినార్‌ను అడిగాడు. దాంతో ఆమె తన భర్తకు విడాకులు యిచ్చి కిమ్‌ను పెళ్లాడింది. వాళ్లిద్దరికీ యిద్దరు పిల్లలు పుట్టారు. ఉద్యోగంలో కిమ్‌ పేరుప్రతిష్ఠలు సంపాదించుకున్నాడు. వార్తాసేకరణలో భాగంగా సౌదీ అరేబియా, ఈజిప్టు, జోర్డాన్‌, కువైత్‌, యెమెన్‌ వగైరా దేశాలన్నీ తిరుగుతూ వుండేవాడు. తనను ఆదరంగా చూసుకుంటూంటాడు. కిమ్‌ పెద్ద వక్త కాదు. నత్తి వుంది. ఉన్నతోద్యోగాల్లో పని చేసిన తండ్రి దాష్టీకం వలననే అతనికి యీ లోపం వచ్చిందంటారు. పెద్ద చొఱవ వున్నవాడూ కాదు. పార్టీకి వచ్చినపుడు మొదట కాస్సేపు బెరుగ్గా వుంటాడు. రెండు, మూడు పెగ్గులు పడ్డాక అప్పుడు హుషారు ప్రారంభమవుతుంది. అందరితో సరదాగా సరసాలాడతాడు. అందుకే అందరూ అతని గురించి మరీమరీ అడుగుతున్నారు.

రాత్రి పొద్దు పోయినా కిమ్‌ జాడ లేదు. 'ఏదైనా పనిలో వుండిపోయాడేమోలే, కంగారు పడకు' అని అందరూ ఓదార్చారు. ఎలినార్‌ ఇంటికి తిరిగి వచ్చేసింది. రాత్రంతా ఎదురు చూసింది. ఏ కబురూ లేదు. పొద్దున్న తనకు తెలిసున్న అమెరికన్‌ బిజినెస్‌మన్‌ జాన్‌కు ఫోన్‌ చేసింది. అతను బీరూట్‌లోనే స్థిరపడి వ్యాపారం చేస్తున్నాడు. పెద్దవాళ్లందరితో మంచి పరిచయాలున్నాయి. అతను వెంటనే లెబనీస్‌ సీక్రెట్‌ పోలీసు చీఫ్‌ కల్నల్‌ జల్బౌట్‌కు ఫోన్‌ చేసి విషయం చెప్పాడు. అతను వూళ్లోని ఆసుపత్రులను వెతికించాడు. బీరూట్‌ నుంచి బయటకు వెళ్లే మార్గాలన్నిటిని తనిఖీ చేయించాడు. ఎక్కడా కిమ్‌ సంగతి తెలియరాలేదు.

మర్నాడు జాన్‌ ఎలినార్‌ యింటికి వచ్చి ''ఇదీ సంగతి, కంగారు పడకు, వెతుకుతున్నారు'' అన్నాడు.

ఎలినార్‌ దుఃఖం ఆపుకోలేక పోయింది. ''అతని కోసం శామ్‌ను వదిలేసి వచ్చాను. అలాటిది పెళ్లయి ఐదేళ్లయిందో లేదో నన్ను ఒంటరిగా విడిచి వెళ్లిపోయాడన్న ఆలోచనే భయంకరంగా వుంది. అతనికి మొదటి భార్య లిజా అంటే చాలా యిష్టం. ఆమె ఎక్కడుందో ఏమైనా తెలుసా?'' అని అడిగింది.

---

1933లో కిమ్‌ కేంబ్రిజ్‌ చదువు పూర్తయేనాటికి జర్మనీలో హిట్లర్‌ నాజీ నియంతగా చెలరేగిపోతున్నాడు. తన ప్రత్యర్థులను, యూదులను హింసలకు గురి చేస్తూన్నాడు. వారు దేశం వదిలి యితర దేశాలకు పారిపోతున్నారు. పారిస్‌కు వచ్చే అలాటి వారి కోసం జర్మన్‌ కమ్యూనిస్టులు శరణార్థి శిబిరాలు నడిపేవారు. కిమ్‌ వెళ్లి వారితో చేరాడు. అక్కణ్నుంచి వియన్నాకు వెళ్లి అక్కడా సహాయక కార్యక్రమాల్లో పాలుపంచుకున్నాడు. అక్కడే అతనికి లిజా ఫ్రెడ్‌మన్‌ అనే ఆస్ట్రియన్‌ కమ్యూనిస్టు కార్యకర్త పరిచయమైంది. ఆమె హంగరీలో యూదు కుటుంబానికి చెందినది. లిజా చొరవ, నిజాయితీ, అంకితభావం కిమ్‌కు బాగా నచ్చాయి. ఆమెతో కలిసి పనిచేశాడు. 1934లో వాళ్లు పెళ్లి చేసుకున్నారు. ఇంతలో ఆస్ట్రియాలో రాజకీయ విప్లవం రావడంతో యిద్దరూ కలిసి ఇంగ్లండు పారిపోయి అక్కడ తలదాచుకున్నారు. రాయబార కార్యాలయాల్లో కాని, ప్రభుత్వ ఇంటెలిజెన్సు సర్వీసెస్‌లో కాని ఉద్యోగం సంపాదించుకోవడానికి విదేశీ భాష నేర్చుకోవడం చాలా వుపకరిస్తుందనే ఆమె సలహాతో అతను స్లావనిక్‌ భాషలు నేర్పే కళాశాలలో చేరి రష్యన్‌ భాష నేర్చుకున్నాడు. అదే సమయంలో ''ద వరల్డ్‌ రివ్యూ ఆఫ్‌ రివ్యూస్‌'' అనే పత్రికకు వ్యాసాలు రాస్తూండేవాడు.

చదువు పూర్తయ్యాక 1936లో ఆంగ్లో-రష్యన్‌ ట్రేడ్‌ గెజెట్‌ అనే పత్రికకు ఎడిటరు అయ్యాడు. కొన్ని రోజులకు ఆ పత్రికను ఆంగ్లో-జర్మన్‌ ట్రేడ్‌ పేపరుగా మార్చారు. ఆ హోదా వుపయోగించుకుని కిమ్‌ లండన్‌లోని జర్మన్‌ రాయబారితో తరచుగా కలుస్తూండేవాడు. అతని సహకారంతో ఆంగ్లో-జర్మన్‌ ఫెలోషిప్‌లో చేరాడు. తరచుగా బెర్లిన్‌ వెళ్లి వస్తూండేవాడు. 1937లో స్పెయిన్‌లో అధికారంలో వున్న సోషలిస్టు రిపబ్లికన్‌ ప్రభుత్వానికి వ్యతిరేకంగా ఫాసిస్టు భావాలున్న జనరల్‌ ఫ్రాంకో నేతృత్వంలో తిరుగుబాటు జరిగింది. ''ద టైమ్స్‌'' విలేకరి హోదాలో కిమ్‌ ఫ్రాంకోకు మద్దతుగా, వారి విజయాలను కీర్తిస్తూ వార్తలు పంపేవాడు. కానీ అంతర్గతంగా సోషలిస్టు ప్రభుత్వానికి సాయపడేవాడు. అంతేకాదు, బ్రిటిషు యింటెలిజెన్సు వారికి కోడ్‌ భాషలో రహస్య సమాచారం పంపేవాడు. మామూలుగా చూస్తే అవి ఎవరో అమ్మాయికి ప్రేమలేఖలు రాసినట్లు తోచేది. ఒకసారి అతను యితర జర్నలిస్టులతో కలిసి ప్రయాణిస్తున్న కారుపై ప్రభుత్వ సేనలు బాంబులు వేశాయి. తక్కినవారు చనిపోగా కిమ్‌ స్వల్పగాయంతో బతికాడు. దాంతో అతని పట్ల ఫ్రాంకోకు గౌరవం పెరిగింది. 1938లో అతని మిలటరీ క్రాస్‌ ప్రదానం చేశాడు. దాని కారణంగా ఫాసిస్టు వర్గాలన్నిటికీ కిమ్‌ సన్నిహితుడై వారి నుంచి రహస్యాలు సేకరించి బ్రిటన్‌కు పంపడానికి వీలైంది.

స్పెయిన్‌లో వుండగానే లేడీ లిండ్సే హాగ్‌ అనే ఆమెతో ప్రేమ వ్యవహారం సాగింది. ఆమె ధనికురాలైన వితంతువు. నటీమణి. ఫ్రాంకో, హిట్లర్‌లకు అభిమాని. ఇద్దరూ కలిసి స్పెయిన్‌లో వివిధ ప్రాంతాలకు విహరిస్తూండేవారు. ఈ కారణంగా లిజా, అతనూ ఎడమైౖ పోయారు. కానీ స్నేహంగానే వున్నారు. జర్మన్లు 1940లో పారిస్‌పై దండెత్తినపుడు లిజా అక్కడ యిరుక్కుపోయింది. జర్మన్లతో తన పలుకుబడి వుపయోగించి కిమ్‌ ఆమెను లండన్‌కు తప్పించివేశాడు. 1940 పాటికి కిమ్‌ లండన్‌ వచ్చేసి ఎయిలీన్‌ ఫర్స్‌ అనే ఆమెతో సహజీవనం సాగిస్తున్నాడు. ముగ్గురు పిల్లలు పుట్టాక, నాలుగో బిడ్డ గర్భంలో వుండగా పెళ్లి చేసుకుందామని నిశ్చయించుకుని 1946లో లిజా నుంచి విడాకులు తీసుకుని యీమెను పెళ్లాడాడు. ఆ తర్వాత మరో పిల్లాడు పుట్టాడు. ఆమెకు తాగుడు వ్యసనం వుంది. భర్తపై అనుమానమూ ఎక్కువే. మానసిక సమస్యలతో సతమతమవుతూండేది. కిమ్‌కు రాజకీయంగా సమస్యలు వచ్చినపుడు అతనికి దూరంగా లండన్‌లోనే వేరే చోట వుండేది.

ఈ విషయాలన్నీ ఎలినార్‌కు, జాన్‌కు తెలుసు. ''లిజా ఆమె వేరే అతన్ని పెళ్లాడి, అక్కణ్నుంచి రష్యాకు తప్పించుకుని పారిపోయిందని అంటారు. రష్యాకు వెళ్లిపోయినవాళ్లు మళ్లీ వెనక్కి రావడం అసంభవం. రెండో భార్య వలన కలిగిన పిల్లల్ని చూడడానికి వెళ్లేడేమో, నువ్వు అనవసరంగా కంగారు పడవద్దు.'' అన్నాడు.

''అలా అయితే చెప్పే వెళ్లేవాడుగా. అతనికి ఆమె ద్వారా పిల్లలున్నారన్న సంగతి నాకెలాగూ తెలుసు.'' అంది ఎలినార్‌. ''ఎవరైనా ఎత్తుకుపోయారేమోనని నా భయం.''

''నీ కోసం ఉత్తరం ఏదీ రాసి పెట్టలేదా?''

''ఇంట్లో ఏమీ లేదు. నాకు రావల్సిన ఉత్తరాలన్నీ నార్మండీ హోటల్‌ కేరాఫ్‌గా వస్తాయి. అదే నా మెయిలింగ్‌ ఎడ్రస్‌.''

''రేపు ఓసారి వెళ్లి అక్కడ చూసిరా, ఎవరైనా ఎత్తుకుపోయి వుంటే అక్కడకి ఉత్తరం పంపి వుంటారు.'' అన్నాడు జాన్‌.

ఆమె సరేనంది. మర్నాడు పొద్దున్నే అక్కడకు వెళ్లింది. కాస్సేపటికి జాన్‌కు ఫోన్‌ చేసింది. ''జాన్‌, నువ్వు మీ జల్బౌట్‌తో కిమ్‌ గురించి వెతకడం మానేయమని చెప్పు.'' అని.

''ఏం అతను దొరికాడా?

''లేదు కానీ వర్రీ కావలసిన పని లేదు. నా మెయిల్‌ బాక్స్‌లో కిమ్‌ రాసిన ఒక ఉత్తరం కనబడింది. 'నాకు ఒక కొత్త ఎసైన్‌మెంట్‌ వచ్చింది. మిడిల్‌ ఈస్టంతా తిరగాలి. కంగారు పడవద్దు.' అని రాశాడు. ఇప్పుడు నాకు ఏ చింతా లేదు. అంతా సవ్యంగానే వుంది. పాపం మీ వాళ్లను ఎందుకు అవస్థ పెట్టడం?''

''ఓకే, వాళ్లకు చెప్తానులే.'' అన్నాడు జాన్‌. కానీ ఆ సాయంత్రం మళ్లీ వచ్చాడు. ''నిజం చెప్పు ఎలినార్‌, ఈజ్‌ ఎవిరిథింగ్‌ ఆల్‌రైట్‌?'' అని అడిగాడు.

చాలాసార్లు అడిగాక ఆమె మనసు విప్పి మాట్లాడింది. ''నాకేమీ పాలుపోవడం లేదు. ఊరు వెళ్లేవాడు బట్టలు, టూత్‌బ్రష్‌, పేస్టు, రేజరు పట్టుకెళ్లకుండా వట్టి చేతులతో ఎందుకు వెళతాడు?'' అంది నెమ్మదిగా.

''తనతంట తనే మాయం కావడం ఎవరికీ అర్థం కావటం లేదు. ఊళ్లో పుకార్లు. కైరోలో వున్నాడని, బ్రిటిషు యింటెలిజెన్సు వాళ్లు కిడ్నాప్‌ చేశారని, ఆత్మహత్య చేసుకున్నాడని, అదేం కాదు రష్యాకు పారిపోయాడని - యిలా రకరకాల పుకార్లు.'' అన్నాడు జాన్‌.

---

కిమ్‌ కేవలం పత్రికా విలేకరే అయితే యింత చర్చ జరిగేది కాదు. అతను బ్రిటిషు యింటెలిజెన్సులో ఉన్నతాధికారిగా పనిచేసి వివాదాల్లో చిక్కుకున్న వ్యక్తి. రెండవ ప్రపంచయుద్ధం జరుగుతూండగా స్నేహితుల పలుకుబడితో కిమ్‌ బ్రిటిషు గూఢచారి వ్యవస్థలో ఎంఐ 6 విభాగంలో చేరాడు. విదేశాలలో ఇంగ్లీషు గూఢచారుల వ్యవహారాలు పర్యవేక్షించడం, వారి ద్వారా ఇంగ్లండులో పనిచేసే విదేశీ గూఢచారులను కనుగొని తప్పుడు సమాచారంతో వారిని తప్పుదోవ పట్టించడం ఆ విభాగం పని. దానిలో చేరేముందు కిమ్‌ను తన రాజకీయ అభిప్రాయాల గురించి ఉన్నదున్నట్లు చెప్పమన్నారు. తను కాలేజీ రోజుల్లో వుండగా వామపక్ష భావాలను అభిమానించానని, తన తండ్రి తరచుగా బ్రిటిషు బ్యూరాక్రసీని విమర్శిస్తూ వుండడం వలన కాలేజీలో వుండగా ప్రభుత్వ విధానాలకు వ్యతిరేకంగా జరిగిన నిరసన ప్రదర్శనలలో పాల్గొన్నానని, తన భార్య లిజా కమ్యూనిస్టని, స్పెయిన్‌ యుద్ధంలో ఫ్రాంకోకు అనుకూలంగా వున్నట్లు నటించినా నిజానికి సోషలిస్టు ప్రభుత్వానికి నైతిక మద్దతు యిచ్చానని. ఎన్ని చేసినా తను బ్రిటనే ముఖ్యమని, అందుకే బ్రిటిషు యింటెలిజెన్సుకు సమాచారాన్ని అందించేవాణ్ననీ అతను చెప్పుకున్నాడు. ఆ రోజుల్లో యువకులందరిలో సోషలిస్టు భావాలు, ప్రభుత్వ వ్యతిరేక భావాలు వుండడం సహజమే కాబట్టి యీ వివరణను అధికారులు ఆమోదించారు. అతని రష్యాపై కౌంటర్‌ఎస్పియోనేజ్‌ అప్పగించారు. అంటే రష్యన్‌ గూఢచారి వ్యవస్థకు తప్పుడు సమాచారాన్ని అందించే పని. అది అతను అతి సమర్థవంతంగా నిర్వహించి చాలా పేరు తెచ్చుకున్నాడు. యుద్ధానంతరం అతనికి ఆర్డర్‌ ఆఫ్‌ బ్రిటిష్‌ ఎంపైర్‌ ఎవార్డు యిచ్చారు. ప్రభుత్వం అతనికి చక్కని యిల్లు, మంచి ఆదాయం సమకూర్చింది. త్వరలోనే బ్రిటిష్‌ యింటెలిజెన్సు శాఖకు అతను అధిపతి కాబోతాడని అనుకునేవారు.

1949లో అతన్ని వాషింగ్టన్‌లోని బ్రిటిషు ఎంబసీలో ఫస్ట్‌ సెక్రటరీగా వేశారు. ఇంగ్లండు, అమెరికా యిరు దేశాలకు సంబంధించిన రక్షణ వ్యవహారాలపై సమాచారం యిచ్చి పుచ్చుకుంటూ పని అనుసంధానం చేసే బాధ్యత అప్పగించారు. అతని వద్దకు సిఐఏ, స్టేట్‌ డిపార్టుమెంటు, డిఫెన్సు డిపార్టుమెంటు అధికారులు తరచుగా వస్తూ వుండేవారు. ఏడాది తిరిగేసరికి అతని కింద సెకండ్‌ సెక్రటరీగా పాత మిత్రుడు గై బర్జెస్‌ను వేశారు. అతనూ, డోనాల్డ్‌ మెక్లీన్‌ అనే మరోతనూ కిమ్‌కు కేంబ్రిజ్‌లో సహాధ్యాయులు. వాళ్లిద్దరూ మార్క్సిస్టులు. వాళ్ల బోధనల వలన కాలేజీ రోజుల్లో కిమ్‌ ప్రభావితం అయ్యాడు. పెద్దయ్యాక బర్జెస్‌ చరిత్రకారుడయ్యాడు. బ్రిటిషు ప్రభుత్వోద్యోగి అయ్యాడు. ఇప్పుడు కిమ్‌తో కలిసి పనిచేయడానికి అమెరికా వచ్చాడు. కిమ్‌ అతన్ని తన క్వార్టర్స్‌లోనే వుండమన్నాడు. అతనూ, మెక్లీన్‌ రష్యా తరఫున గూఢచారులుగా పనిచేస్తున్నారని అమెరికా గూఢచారి సంస్థ ఎఫ్‌బిఐ సాక్ష్యాలు సేకరించింది. బ్రిటిషు రాయబార కార్యాలయంలో వున్న రష్యా గూఢచారుల జాబితాను కిమ్‌కు అందచేసింది. అలా అందచేసిన మర్నాడు బర్జెస్‌ అమెరికా విడిచి లండన్‌కు వెళ్లిపోయాడు. కొన్ని వారాల్లోనే అతనూ, మెక్లీన్‌ కలిసి రష్యాకు పారిపోయారు. దాంతో వాళ్లు గూఢచారులన్న సంగతి లోకానికి రూఢి అయిపోయింది. వాళ్లకు ఉప్పందించింది తనే అని కిమ్‌ ఒప్పుకున్నాడు. పై అధికారుల విచారణలో కిమ్‌ తొణక్కుండా బెణక్కుండా జరిగినది చెప్పాడు -

''నేను ఓ రోజు పొద్దున్న ఆఫీసుకు వచ్చేసరికి ఎఫ్‌బిఐ రిపోర్టు టేబుల్‌ మీద వుంది. దానిలో బర్జెస్‌ పేరు చూసి నాకు నవ్వు వచ్చింది. అంతలో అతనే వచ్చాడు. ''ఈ ఎఫ్‌బిఐ వాళ్లకు వెర్రి ముదిరింది. నిన్ను రష్యన్‌ గూఢచారి అనుకుంటున్నారు.'' అని నవ్వాను. అతనూ పగలబడి నవ్వాడు - 'బాగానే వుంది వ్యవహారం' అంటూ. అతను గూఢచారి అని నేనెన్నడూ వూహించలేదు. ఆ రోజు రాత్రి యింటికి వెళ్లి అతని గదిలోకి తొంగి చూద్దును కదా, లేడు. నాకు సడన్‌గా సందేహం కలిగింది. వెంటనే రాయబారికి, ఉన్నతాధికారులకు అందరికీ యీ విషయం రిపోర్టు చేశాను.'' అని చెప్పుకున్నాడు.

ఇది విని పై అధికారులకు ఏం చేయాలో పాలుపోలేదు. వారిలో కొందరు కిమ్‌ ప్రవర్తనలో అసహజమైనది ఏదీ లేదని వాదించారు. కాలేజ్‌మేట్‌, స్నేహితుడు అయిన వ్యక్తితో ఆ మాత్రం జోక్‌ చేయడంలో వింతేముందన్నారు. నిజంగా రష్యాయే అతని వెంట వుండేమాటైతే కొద్ది రోజుల్లో బ్రిటన్‌ యింటెలిజెన్సుకి చీఫ్‌ కావల్సిన వ్యక్తిని యిలా పోగొట్టుకుంటుందా? అని కొందరు సందేహించారు. కిమ్‌ అమాయకుడే అని నమ్మారు. కానీ ఎఫ్‌బిఐ, సిఐఏ మండిపడ్డాయి. 'కిమ్‌ను యిక్కణ్నుంచి తీసివేయకపోతే మేం సమాచారాన్ని మీతో యిక పంచుకోం' అని బెదిరించాయి. దాంతో గత్యంతరం లేక 1951 మేలో అతన్ని వెనక్కి తీసుకుని వచ్చి జులైలో ఉద్యోగం పీకేశారు. కిమ్‌కు ఉద్యోగం పోయి, ఆదాయం లేక భార్య, ఐదుగురు బిడ్డలతో దరిద్రంలో బతకవలసి వచ్చింది. అతన్ని చూసి యింటెలిజెన్సు శాఖలో వుద్యోగులు జాలిపడసాగారు. ఇతను నిజంగా రష్యా గూఢచారి అయి వుంటే యింత పేదగా ఎందుకు బతుకుతాడు? హాయిగా రష్యాకు పారిపోయేవాడు కదా అనుకున్నారు. 1954 ఆగస్టులో ఫ్లీట్‌ స్ట్రీట్‌ లెటర్‌ అనే డిప్లోమాటిక్‌ న్యూస్‌ లెటర్‌లో ఉద్యోగం సంపాదించుకున్నాడు. 1955లో బ్రిటిషు పార్లమెంటులో లేబరు పార్టీ వారు కిమ్‌పై ఆరోపణలు చేస్తే ప్రభుత్వం తరఫున ఫారిన్‌ సెక్రటరీ 'అతని దేశభక్తిని శంకించడానికి లేదు' అని సర్టిఫికెట్టు యిచ్చాడు.

కొన్నాళ్లకు బ్రిటిషు గూఢచారి వ్యవస్థ ఎంఐ కిమ్‌ సేవలను ఉపయోగించుకుందామని అనుకుంది. రష్యన్లు చురుకుగా వున్న అరేబియా ప్రాంతంలో ఏదో ఒక పేరు చెప్పి కిమ్‌ను పంపిస్తే అక్కడ అతను తన చొరవతో, కాంటాక్ట్స్‌తో వారి నుంచి సమాచారం సేకరించి పంపగలడు అనుకున్నారు. ఎంఐ వారే 'ద అబ్జర్వర్‌' 'ద ఎకనమిస్ట్‌' యాజమాన్యాలతో మాట్లాడి అతనికి జాయింటుగా ఉద్యోగం యిచ్చే ఏర్పాటు చేసి 1956 సెప్టెంబరులో బీరూట్‌కు పంపారు.

---

ఇవన్నీ ఎలినార్‌కు, జాన్‌కు తెలుసు. అతను కమ్యూనిస్టు గూఢచారి కాదని సర్టిఫికెట్టు సంపాదించుకున్నా, అతను యిక్కడకు వచ్చిన తర్వాత కూడా బ్రిటిషు ప్రభుత్వ గూఢచార వ్యవస్థకు పనిచేస్తున్నా అతన్ని నమ్మనివారు యింకా వున్నారనీ తెలుసు.

''కిమ్‌ నిజంగా రష్యన్‌ గూఢచారి అంటావా?'' అని అడిగింది ఎలినార్‌.

''తెలియదు. స్పెయిన్‌ అంతర్యుద్ధంలో ఒకరి తరఫున పనిచేస్తూన్నట్లుగా కనబడుతూ అవతలివాళ్లకు సాయపడిన వ్యక్తి అతను. ఆ యుద్ధంలో తను సేకరించిన రహస్య సమాచారాన్ని అటు బ్రిటన్‌తో బాటు యిటు రష్యాకు కూడా పంపించాడని పుకారు వుంది. అంతేకాదు, రెండవ ప్రపంచయుద్ధం జరిగే రోజుల్లో రష్యాకు తప్పు సమాచారం పంపుతున్నానని డిపార్టుమెంటును నమ్మిస్తూ అసలైన సమాచారమే పంపించేశాడని కొందరంటారు.''

''అలా అయితే అతను ఉద్యోగం పోగొట్టుకుని అప్పుల్లో మునిగినప్పుడు రష్యా వూరుకుందేం? ఇక్కడకు వచ్చినప్పుడు కూడా తలమునకలా అప్పుల్లో వుండేవాడు. ఇంగ్లండులో వున్న భార్యాబిడ్డలకు పంపడానికి డబ్బు వుండేది కాదు. నాతో పెళ్లయ్యాకే దశ తిరిగింది.''

జాన్‌ ఆలోచనలో పడ్డాడు. ''..అది నిజమే. పైగా అతను సమాచార సేకరణకు పెద్దగా కష్టపడడు. గూఢచారి ఐతే అష్టకష్టాలు పడి విషయాలు సేకరిస్తాడు. ఇతను ఎవరైనా తనకు ఏదైనా చెపితే వాటి మీద రాసేవాడు కానీ పట్టుదలతో పని చేయలేదు.''

ఎలినార్‌ పుంజుకుంది - ''ఇంకో విషయం. ఇతను గూఢచారి అని ఏ కొద్ది ఆధారం వున్నా, బ్రిటష్‌ ప్రభుత్వం అతనికి క్లీన్‌ సర్టిఫికెట్టు ఎందుకిస్తుంది?'' అంది.

''ఆ పాయింటులో బలం లేదు. తమ గూఢచారి వ్యవస్థలో యింతటి ఉన్నతోద్యోగి డబుల్‌ ఏజంటు అని అంటే వాళ్లకు ఎంత తలవంపులు? అందువలన చర్య ఏమీ తీసుకోలేదు. అతను రష్యన్‌ గూఢచారి అని నమ్మడానికి, బాహాటంగా ప్రకటించడానికి ప్రభుత్వం అందుకే సంకోచించింది.'' అన్నాడు జాన్‌.

తన భర్త ఎలాటివాడో ఎలినార్‌కు అర్థం కాలేదు. జాన్‌ మాటలు ఎంతవరకు నిజమో తెలియదు. థాంక్స్‌ చెప్పి అతన్ని పంపించివేసింది.

\_\_\_

ఇది జరిగిన కొన్నాళ్లకు అరేబియాలోని ఓ వూరు నుంచి కిమ్‌ రాసిన ఉభయకుశలోపరి లేఖ ఎలినార్‌కు చేరింది. ఆ తర్వాత వేరే వూరి నుంచి మరొకటి, కొన్ని రోజులకు యింకొకటి. .. ఇలా వస్తూ వుండగానే 1963 ఏప్రిల్‌లో కిమ్‌ నుంచి ''ఆపరేషన్‌ ప్లాన్‌'' అనే పేరుతో ఒక లేఖ వచ్చింది. దాని ప్రకారం - ఆమె తనకూ, పిల్లలకూ ఫలానా రోజుకి లండన్‌కు బిఓఎసి ఎయిర్‌లైన్సు టిక్కెట్లు కొనాలి. తర్వాత ఎవరికీ తెలియకుండా బీరూట్‌లోని చెక్‌ (చెకొస్లొవేకియా) ఎయిర్‌లైన్సు ఆఫీసుకి వెళ్లాలి. అక్కడ తన పేరు చెప్పగానే విమానం టిక్కెట్లు చేతికిస్తారు. చెక్‌ విమానం, బిఓఎసి విమానం ఒకే సమయానికి బయలుదేరతాయి. ప్రయాణం రోజున బిఓఎసి విమానం ఎక్కబోతున్నట్లుగా కనిపిస్తూనే ఆఖరి నిమిషంలో చెక్‌ విమానం ఎక్కేయాలి. విమానం దిగగానే కిమ్‌ వాళ్లను పలకరిస్తాడు. దీనిలో ఏదైనా గందరగోళం వుంటే, ఎమర్జన్సీ ఫీలవుతే వుంటే ఎలినార్‌ తన కిచెన్‌ కిటికీలో పూలకుండీ పెట్టాలి. అప్పుడు కిమ్‌ తరఫున ఒక వ్యక్తి వెంటనే వచ్చి కలుస్తాడు.

ఇదంతా ఏమిటో, ఎందుకో తెలియక ఎలినార్‌ కంగారు పడింది. చెక్‌ ఎయిర్‌లైన్సు అంటున్నాడు కాబట్టి తన భర్త రష్యాకు పారిపోయి, తమను అక్కడకు రప్పించుకుంటున్నాడని అర్థమైంది. ఎందుకొచ్చిన గొడవ వదిలేసి వెళ్లిపోదామా అనుకుంది కానీ అతనిపై ప్రేమ వెనక్కు లాగింది. ముందు కొన్ని సందేహాలు నివృత్తి చేసుకోవాలి అనుకుంది. కిచెన్‌ కిటికీలో పూలకుండీ పెట్టింది.

గంట గడవకుండానే ఒక అపరిచితుడు తలుపు తట్టాడు. అతను రష్యా రాయబార కార్యాలయంలో ఉద్యోగిట. ఆ మాట వినగానే ఎలినార్‌ తన భర్త నిజస్వరూపమేమిటో చెపితేనే రష్యా వెళతానని ఆమె అనడంతో అతను కిమ్‌ సంగతంతా చెప్పాడు. 'కిమ్‌ ఎప్పటినుంచో రష్యాకు గూఢచారిగా వున్నాడు. స్పెయిన్‌ అంతర్యుద్ధంలో ఫ్రాంకో రహస్యాలు బ్రిటన్‌కే కాదు, రష్యాకూ చేరవేశాడు. బ్రిటన్‌ గూఢచారి విభాగంలో వుంటూ డబుల్‌ ఏజంటుగా వున్నాడు. కావాలనే గై బర్జెస్‌, డోనాల్డ్‌ మెక్లీన్‌లు పారిపోవడానికి సాయపడ్డాడు. మధ్యలో రష్యాతో టచ్‌ పోయింది. బీరూట్‌లో పోస్టింగు వేశాక మళ్లీ గూఢచర్యం ప్రారంభించాడు. బ్రిటన్‌కు, రష్యాకు డబుల్‌ ఏజంటుగా వున్నాడు...''

''అలాగే కంటిన్యూ కావచ్చు కదా, యిప్పుడు రష్యా పారిపోవడం దేనికి? ఎవరికైనా సందేహం వచ్చిందా?'' అని అడిగింది ఎలినార్‌.

''అవును, 1961లో రష్యన్‌ గూఢచారి సంస్థ కెజిబిలో చీఫ్‌ డైరక్టరుగా పనిచేసిన వ్యక్తి అమెరికాకు డిఫెక్ట్‌ అయ్యాడు. ఆమెరికా, ఇంగ్లండులలో రష్యా తరఫున పనిచేసే గూఢచారుల జాబితా యిస్తాను, ఆశ్రయం యిమ్మనమని కోరాడు. సిఐఏ సరేనంది. ఆ జాబితాలో కిమ్‌ పేరుంది. అయినా ఎంఐ 5కి చీఫ్‌గా వున్న ఎలియట్‌ దాన్ని నమ్మలేదు. అతను కిమ్‌ దగ్గర గతంలో పనిచేసినవాడు. కిమ్‌ డబుల్‌ ఏజంటంటే నమ్మలేమన్నాడు. ఇకపై అతని కదలికలను జాగ్రత్తగా గమనించుదాం అన్నాడు....''

''...ఆ విషయం కితం ఏడాది కిమ్‌కు ఎవరో చెప్పినట్లున్నారు. అప్పణ్నుంచి కాస్త డిప్రెస్‌డ్‌గా వుంటున్నాడు. బాగా తాగుతున్నాడు కూడా.'' అంది ఎలినార్‌.

''గత ఏడాది చివర్లో కిమ్‌ ఒక అరబ్‌ రాజకీయవేత్తతో స్నేహం పెంచుకుని, ఓ రోజు ఆ మాటా యీ మాటా చివరకు 'బ్రిటిషు గూఢచారిగా పని చేయరాదా?' అని అడిగాడు. 'చేస్తే ఎంతిస్తావు?' అని అడిగి కిమ్‌ చేత ఒక అంకె చెప్పించుకున్నాడు. ఆ తర్వాత ఆ విషయాన్ని ఎంఐకు చెప్పాడు. అతను అప్పటికే వాళ్లకు గూఢచారిగా పనిచేస్తున్నాడు. అప్పుడు ఎంఐకు అనుమానం బలపడింది - కిమ్‌ రష్యా తరఫున గూఢచారులను చేర్చుకునే పనిలో వున్నాడని! బ్రిటన్‌ పేరు చెప్పి వీళ్ల దగ్గర సమాచారం సేకరించి, రష్యాకు పంపుతాడన్నమాట. వాళ్లకు ముట్టచెప్పేది రష్యా వాళ్లిచ్చే డబ్బే!''

ఎలినార్‌ ఆశ్చర్యపడింది. ''ఆ అరబ్బతను బ్రిటిషు గూఢచారి అని కిమ్‌కు ఎంఐ చెప్పలేదా?''

''లేదు. ఇతని నుంచి సమాచారం తీసుకోవడమే తప్ప యిక్కడి ఆపరేషన్స్‌ అతని చేతిలో పెట్టలేదు కదా. అందువలన ఆ పొరబాటు జరిగింది. ఇక అప్పుడు ఎంఐ వారు కిమ్‌ను రాత్రింబవళ్లు అనుసరించమని, పరిశీలించమని లెబనీస్‌ యింటెలిజెన్సు చీఫ్‌ కల్నల్‌ జల్బౌట్‌ను అడిగారు. అతను మనుష్యులను నియమించి కిమ్‌ హాజరవుతున్న రహస్య సమావేశాల గురించి ఆచూకీ లాగాడు. రాత్రి పూట మీ డాబా ఎక్కి నల్లని వస్తువును గాలిలో వూపుతూండడం గమనించాడు. నిజానికి అది ఎంతోమందికి కనబడుతుంది. ఎవరైనా చూసినా దానిలో వింతేమీ తోచదు. అయినా లెబనీస్‌ పోలీసు ఏజంట్లు బాగా గాలించి ఆ సందేశాలు రిసీవ్‌ చేసుకుంటున్న ఒక ఆర్మీనియన్‌ను పట్టుకున్నారు. ఆ సందేశాలను వేరే వాళ్లకు చేరవేయడం తప్ప వాటిలో ఏముందో అతనికి తెలియదు. ఆ కోడ్‌ను ఛేదించడంలో లెబనీస్‌, బ్రిటిషు గూఢచారులు విఫలమయ్యారు. కానీ అతన్ని అరెస్టు చేసి లోపల కూర్చోబెట్టారు.''

ఎలినార్‌ నిట్టూర్చింది. ''అదే జల్బౌట్‌ దగ్గరకు నేను వెళ్లి మా ఆయన్ని వెతికి పెట్టమని బతిమాలాను. నా అమాయకత్వం చూసి నవ్వుకుని వుంటాడు.''

''...తన సందేశాలు అవతలివాళ్లకు చేరటం లేదని గ్రహించిన కిమ్‌ ఒక నెల్లాళ్లపాటు ఓపిక పట్టి, యిక ఆగలేక ఏమైతే అదే అయిందని డైరక్టుగా తన బాస్‌లను కలుద్దామనుకున్నాడు. నాలుగైదు టాక్సీలు మారి, నైట్‌ క్లబ్బుల మధ్య వున్న ఆర్మీనియన్‌ కాండీ షాప్‌ పైన వున్న ఎపార్టుమెంటుకి వచ్చాడు. అక్కడకు నేనూ వెళ్లాను. విషయాలన్నీ చెప్పాడు. ఆ సమావేశంలోనే అతనిక్కడ కొనసాగడం ప్రమాదకరమని సలహా యిచ్చాను. ఇంకా వేచి చూస్తానన్నాడు కిమ్‌.''

''..ఇంత జరిగినా ఎంత మొండిధైర్యం?'' ఆశ్చర్యపడింది ఎలినార్‌.

''1962 డిసెంబరులో కిమ్‌ దగ్గరకు ఎలియట్‌ వచ్చాడు. ''నువ్వు యిటువంటివాడివి అనుకోలేదు. నా దగ్గర సాక్ష్యాలన్నీ వున్నాయి. నువ్వు తప్పు ఒప్పేసుకుని, మన వ్యవస్థలో పనిచేసే యితర డబుల్‌ ఏజంట్ల గురించి చెప్పేయ్‌.'' అన్నాడు. ''వాళ్ల గురించి చెప్పలేను కానీ, నేను తప్పు చేసిన మాట వాస్తవమే.'' అన్నాడు కిమ్‌. అయితే అది రాసి యిస్తావా? అంటే యివ్వనన్నాడు. ''జనవరి నెలాఖరులో మళ్లీ వస్తాను. ఆ పాటికి ఒక నిర్ణయానికి రా.'' అని చెప్పి వెళ్లిపోయాడు. ఎందుకంటే కిమ్‌ ఎదురు తిరిగితే అతన్ని బీరూట్‌లో అరెస్టు చేసే అధికారం ఎంఐకు లేదు. బ్రిటన్‌కు నమ్మకద్రోహం చేయడం లెబనాన్‌లో నేరం కాదు కదా!''

ఎలినార్‌ ఉత్కంఠతో వింటోంది. ''ఇవేమీ నాకు తెలియదు. పార్టీకి రాలేదేం అనుకున్నానంతే. అయితే యీ వార్నింగు రాగానే కిమ్‌ పారిపోయాడన్నమాట.'' అంది.

''అవును. కిమ్‌ మాయమయ్యాక ఎలా పారిపోయాడా అని జల్బౌట్‌ వాకబు చేయించాడు. జనవరి 24 తెల్లవారకుండా బీరూట్‌ నుంచి ఒడెస్సాకు వెళ్లే రష్యన్‌ ఓడ ఎక్కి పారిపోతూంటే చూశానని ఒకడు చెప్పాడు. కొందరు సిరియా, ఆర్మీనియాల ద్వారా రష్యా చేరాడని అంటారు. నిజానిజాలు నాకే తెలియవు. ఏది ఏమైనా అతను ప్రస్తుతం రష్యాలో వున్నాడు. మీరూ, పిల్లలూ అక్కడకు చేరడం క్షేమం.'' అన్నాడు వచ్చినతను.

---

ఎలినార్‌కు సర్వం బోధపడింది. భర్త బాట పట్టడానికి ఆమెకు ఏదోలా అనిపించింది. జాన్‌ ద్వారా జల్బౌట్‌ను, అతని ద్వారా బ్రిటిషు యింటెలిజెన్సు వారిని సంప్రదించి, విషయాలన్నీ వాళ్లకు చెప్పేసింది. మే నెలలో ఎంఐ ఎలినార్‌ను, పిల్లల్ని రహస్యంగా, క్షేమంగా లండన్‌ చేర్చింది. పిల్లల్ని కిమ్‌ బంధువుల దగ్గర వదిలిపెట్టి, ఆమె ఒంటరిగా జీవించసాగింది. కిమ్‌ పట్ల ప్రేమ, అతని గూఢచర్యం పట్ల ఏవగింపు ఆమెను అటూయిటూ లాగి డిప్రెషన్‌కి లోను చేశాయి.

కిమ్‌ తమ వద్దకు వచ్చేయడంతో రష్యా జులై 1 న ఒక ప్రెస్‌ కాన్ఫరెన్సు ఏర్పరచి అతన్ని బహిరంగంగా చూపిద్దామనుకుంది. బ్రిటిషు గూఢచారి వ్యవస్థలో ఉన్నతోద్యోగి, ఆర్డర్‌ ఆఫ్‌ బ్రిటిష్‌ ఎంపైర్‌ ఎవార్డు పొందిన వ్యక్తి తమ తరఫున పనిచేశాడని ప్రకటించి, బ్రిటిషు వ్యవస్థ ఎంత లోపభూయిష్టమో లోకానికి చాటుదామనుకుంది. అది పసిగట్టిన ఎంఐ నాలుగు రోజుల ముందుగానే 'కిమ్‌ డబుల్‌ ఏజంటు' అని తనే ప్రకటించేసింది. ఇక దానితో జులై 30 న రష్యా కిమ్‌కు రాజకీయ ఆశ్రయం యిచ్చినట్లు ప్రకటించింది. సెప్టెంబరు నాటికి ఎలినార్‌ ఒక నిర్ణయానికి రాగలిగింది. ఏది ఏమైనా కిమ్‌తోనే తన జీవితం అనుకుంది. లెబనాన్‌ విమానం ఎక్కి, అక్కణ్నుంచి మాస్కో విమానం ఎక్కేసింది.

---

మాస్కోలో జరిగినది చెప్పకపోతే యీ కథ సంపూర్ణం కాదు. రష్యా చేరాక కిమ్‌కు తెలిసి వచ్చింది - అక్కడ తను ఎదురుచూసినంత సీను లేదని. అతనికి మంచి పదవీ యివ్వలేదు. గౌరవమూ లేదు. ఒక హెల్త్‌ ఫామ్‌లో కొంతకాలం పెట్టారు. తర్వాత అతని జర్నలిజం నేపథ్యాన్ని దృష్టిలో పెట్టుకుని, ఒక ప్రచురణ సంస్థలో ఉద్యోగం యిచ్చారు. ఎలినార్‌ రష్యా వచ్చి ఏడాది వున్నాక 1964లో అమెరికాకు వెళ్లి వచ్చింది. ఆమె అమెరికా వెళ్లిన సమయంలో చిరకాల మిత్రుడు డోనాల్డ్‌ మెక్లీన్‌ భార్య మెలిండాతో కిమ్‌ సంబంధం పెట్టుకున్నాడు. తిరిగి వచ్చిన ఎలినార్‌కు విషయం తెలిసి భర్తతో పోట్లాడి విడాకులు తీసుకుని 1965 మేలో రష్యా విడిచి వెళ్లిపోయింది. మెలిండా కిమ్‌తో కొన్నాళ్లు కాపురం చేసి, 1968లో మళ్లీ మెక్లీన్‌ వద్దకు వెళ్లిపోయింది. 1971లో కిమ్‌ తన కంటె 20 ఏళ్లు చిన్నదైన రూఫినా పుఖోవా అనే పోలిష్‌ అమ్మాయిని పెళ్లి చేసుకుని 1988లో చనిపోయేదాకా ఆమెతో కలిసివున్నాడు. రష్యాలో అతని జీవితం నిస్సారంగానే గడిచిందని చెప్పాలి. అతని మరణానంతరం అతనిపై స్టాంపు విడుదల చేసింది రష్యా.

కిమ్‌ ఫిల్బీ డబుల్‌ ఏజంటుగానే పనిచేసిన వైనం, దానిపై చాలాకాలం సాగిన తర్జనభర్జనలు జనాలకు చాలా ఆసక్తిదాయకంగా తోచాయి. అతనిపై కథలు, నవలలు, టీవీ సీరియల్స్‌, సినిమాలు చాలా తయారయ్యాయి. - (సమాప్తం) ఎమ్బీయస్‌ ప్రసాద్‌ (మే 2016)

జూన్‌ 01, 02 ఎమ్బీయస్‌ : వరసలెందుకు?

మీరు గమనించే వుంటారు - చంద్రబాబు యీసారి పాలనలోకి వచ్చాక, తనను తాను 'చంద్రన్న'గా మార్కెట్‌ చేసుకుంటున్నారు. గతంలో యిలాటి వరుసలు పెట్టుకోలేదు. అప్పట్లో ఆయన రాష్ట్రాన్ని ఒక కార్పోరేట్‌గా, తనను తాను దానికి సిఇఓగా పొజిషన్‌ చేసుకునేవారు. అది యువతరానికి బాగా నచ్చింది. వాళ్లల్లో నూటికి 90 మందికి వ్యవసాయం చేయడం, చేయించడం బోరు. అందుకే ఆయన 'వ్యవసాయంతో బతుకు తెల్లారదు, కంప్యూటర్లదే భవిష్యత్తు. అందరూ వైట్‌కాలర్‌ జాబ్స్‌కు మళ్లండి' అని పిలుపివ్వగానే యీయన మామూలు తరహా రాజకీయనాయకుడు కాదు, రేపటి చూపున్న ముందుతరం నాయకుడు అని ఆరాధన పెంచుకున్నారు. ఈయన విధానాలను వరల్డ్‌ బ్యాంకు మెచ్చుకుంది, ఐఎంఎఫ్‌ శభాషంది అంటే పొంగిపోయారు. అయితే జనాభాలో వారి శాతం తక్కువ కావడం వలన, రాష్ట్ర ఓటర్లలో అత్యధికులు గ్రామీణులు, వ్యవసాయంపై ఆధారపడినవారు కావడం చేత వారికి ఆయన విధానాలు నచ్చక బాబు ఓడిపోవలసి వచ్చింది. 1994 వరకు ఎన్నికలు ఎన్టీయార్‌ గెలిపించి పెట్టినవే. 1999లో ఒక్కసారే బాబు టిడిపి నాయకుడిగా ఎన్నికలు ఎదుర్కున్నారు. అప్పుడూ సొంతబలం చాలక బిజెపితో పొత్తు పెట్టుకున్నారు. విడిగా పోటీ చేసి 2004లో, పొత్తులు పెట్టుకుని 2009లో ఓడిపోయారు. ఉమ్మడి రాష్ట్రానికి మళ్లీ ముఖ్యమంత్రి కావాలన్న కల తీరకుండానే రాష్ట్రం విడిపోయింది. టిడిపికి బలం వున్న ఆంధ్రప్రాంతం ప్రధానంగా వ్యవసాయాధారితం. ఓ మోస్తరు నగరాలు (ఆట్టే మాట్లాడితే పెద్ద సైజు పట్టణాలు) తప్ప తక్కినవన్నీ పట్టణాలూ, పల్లెలే. హైదరాబాదు తెలంగాణాలో వుండిపోయింది. ఆంధ్రలో ఐటీ వేళ్లూనుకోలేదు. కార్పోరేట్లు కదలి రాలేదు. పెద్ద పరిశ్రమలు వుంటేనే, వాటిలో ఉద్యోగులు, వారి కుటుంబాలు బహుళసంఖ్యలో వుంటేనే ఆ సంస్కృతి, ఆ పరిభాష చెల్లుబాటవుతాయి. పరిశ్రమలు పెద్దగా లేని వూళ్లల్లో ప్రొప్రయిటర్లు, పార్ట్‌నర్లు అంటే తెలుస్తుంది కానీ సిఇఓ, సిఎఫ్‌ఓ వంటి పదాలు ప్రాచుర్యంలో వుండవు. ఆ పేర్లు వింటే ఎవరూ పులకించరు.

అందుకనే ఆంధ్రలో మాత్రమే తనకు ఛాన్సుందని గ్రహించగానే బాబు రైతుబాంధవుడిగా చూపించుకోసాగారు. సిఇఓ వంటి పదాల జోలికి పోకుండా యిరిగేషన్‌ గురించి, ప్రాజెక్టుల గురించి మాట్లాడసాగారు. పరిశ్రమలను తెస్తాను, ఉద్యోగాలు కల్పిస్తాను, విదేశీ సాయంతో రాజధాని కడతాను - వంటి వాగ్దానాలు గుప్పిస్తూనే అవన్నీ యిప్పట్లో కానరానంత దూరంలో వున్నాయి కాబట్టి యీ లోపున కుటుంబపరమైన ఆత్మీయత పెంచుకోవాల్సిన అవసరం వుందని అనుకున్నారు. అందుకే సంక్షేమ పథకాలను విపరీతంగా పెంచేశారు. చేప యిచ్చే బదులు, చేపలు పట్టే విద్య నేర్పుతానన్నది యిదివరకటి బాబు. చేప యిచ్చినా వండుకోలేవు, వండి యింటికి పంపుతానంటున్నది యిప్పటి బాబు. ఎందుకలా? అని అడిగితే నువ్వూ నేను చుట్టాలం కాబట్టి అనడానికి ఓ చుట్టరికం కలుపుకోవాలి. అందుకే యీ చంద్రన్న ఉద్భవించాడు.

బాంధవ్యం లేకపోయినా వయసులో పెద్దవారిని 'అన్నా' అనే పిలుపు రాయలసీమ, తెలంగాణలలో సాధారణం. కోస్తాలో తక్కువే. ఎన్టీయార్‌ టిడిపి పెట్టినపుడు యీ 'అన్న' బిరుదును సొంతం చేసుకున్నారు. ఇందిరా గాంధీకి ప్రధాన ఓటుబ్యాంకు మహిళలే. భర్త ఏ పార్టీకి ఓటేసినా, వాళ్లు ఇందిరకే ఓటేసేవారు. దానికి గండి కొట్టకపోతే రాష్ట్రంలో కాంగ్రెసును ఓడించలేమని లెక్క వేసుకున్న ఎన్టీయార్‌ వారిని ఆకర్షించడం ఎలా అని ఆలోచించారు. తమిళనాడులో ఎమ్జీయార్‌కు కూడా ప్రధానమైన ఓటుబ్యాంకు మహిళలే. అయితే అక్కడ వాళ్లు ఎమ్జీయార్‌ను అన్నగా భావించలేదు. అన్నా అని పిలవలేదు. తెరపై ఎమ్జీయార్‌ క్రూరపాత్రలు వేయలేదు, సిగరెట్టు, మద్యం ఏదీ సేవించలేదు. అతని పాత్రలన్నీ స్త్రీలను గౌరవించేవి, రక్షించేవి. అయితే అతనిది రొమాంటిక్‌ యిమేజే. ఇద్దరేసి హీరోయిన్లు వుండేవారు. వీళ్లు కాక తక్కినవాళ్లు కూడా అతన్ని చూసి మోహపడినట్లు, డ్రీమ్‌ సాంగ్‌లో అతనితో విహరించినట్లు చూపించి, వాళ్లు తమ ప్రేమ వెల్లడించగానే ఎమ్జీయార్‌ 'నిన్ను చెల్లిగా భావించాను' అని అన్నట్లు చిత్రీకరించేవారు. ఎమ్జీయార్‌ అంటే తమిళ మహిళలు బాగా మోజు పడినట్లు, అతని వాల్‌పోస్టర్లతో తయారుచేసిన పక్కను అద్దెకు తీసుకునేవారనీ మీడియాలో వార్తలు వచ్చేవి. అందువలన ఎమ్జీయార్‌ తనను తాను అన్నగా ప్రొజెక్టు చేసుకోలేదు. ఆ అన్నా బిరుదు అణ్ణాదురైకు వెళ్లిపోయింది. కరుణానిధికున్న బిరుదు కలైంజర్‌ (కళాభిజ్ఞుడు). ఎమ్జీయార్‌ను సామాన్య జనం 'వాదియార్‌' (గురువు) అనేవారు. ఎందుకంటే తన సినిమాలలో, పాటలలో నీతులు చెప్తూండేవాడు.

ఈ నేపథ్యంలో ఎన్టీయార్‌ మహిళా ఓటర్లను ఆకట్టుకోవడానికి వాళ్లను ఆడపడుచులని సంబోంధించడం మొదలుపెట్టారు. తను వారికి అన్ననని చెప్పుకోసాగారు. ఈ అన్న పదం ఆనాటి యువతకు కూడా నచ్చింది. నిజానికి అప్పటికి ఆయనకు తాత వయసు. టీన్స్‌లో వున్న కుర్రవాడికి షష్టిపూర్తి చేసుకున్న వ్యక్తి 'అన్న' ఎలా అవుతాడు? పైగా ఎన్టీయార్‌ రాజకీయాల్లో వచ్చాక ప్రచారసభల్లో తిరిగినప్పుడు కాకీ ప్యాంటూ, షర్టూ వేసుకున్నా మిగతా సమయాల్లో పంచె, లాల్చీలతోనే కనబడ్డారు. అయినా అందరూ అన్న, అన్న అన్నారు. దాంతో లక్ష్మీపార్వతి అభిమానులు ఆవిణ్ని వదిన అనేశారు. హరికృష్ణ, బాలకృష్ణలను ఎలా పిలవాలో తెలియక వూరుకున్నారు. కొద్దికాలానికి తండ్రి పేర చీలిక పార్టీ పెట్టిన హరికృష్ణ దాన్ని 'అన్న టిడిపి' అన్నారు. చివరకు తెలుగువాళ్లకు, ఎన్టీయార్‌కు అన్నా-తమ్ముళ్ల బంధం ఖరారై పోయింది. తక్కిన తెలుగువాళ్ల మాట ఎలా వున్నా, టిడిపి కార్యకర్తలందరూ మీడియా పరిభాషలో తమ్ముళ్లయిపోయారు. వారి గురించి నిందాపూర్వకంగా రాసేటప్పుడు పచ్చచొక్కాల వాళ్లని, మెచ్చుకోలుగా రాసేటప్పుడు తమ్ముళ్లని పిలవడం రివాజైంది. తెలుగునాట తక్కిన నాయకులెవరూ వరసలు కలుపుకోలేదు.

పొరుగున వున్న జయలలిత చాలాకాలం ఎమ్జీయార్‌ సహచరిగా తనను ప్రొజెక్టు చేసుకుంది. అక్కా, వదినా వంటి పిలుపులు పిలిపించుకోలేదు. వయసు మీరిన తర్వాత అమ్మ అవతారం ఎత్తింది. ఆమె పార్టీ కార్యకర్తలందరూ అమ్మ అంటూ కాళ్ల మీద పడడం ఎలాగూ వుంది. ఇప్పుడు యావత్తు తమిళులకు అమ్మ కాదలిచింది. అమ్మ క్యాంటీన్లు, అమ్మ నీరు, అమ్మ ఫినాయిలు.. ఎటు చూసినా అమ్మే. ఎన్నికల ప్రచారంలో కూడా నేను మీ అమ్మను, మీరు నా బిడ్డలు. బిడ్డకేం కావాలో తల్లికి తెలియదా? మీకు ప్రస్తుతం సారా కావాలి. అందుకే సంపూర్ణ మద్యనిషేధం పెట్టడం లేదు. అంటూ చెప్పుకొచ్చింది. బెంగాల్‌లో మమతా బెనర్జీ అక్క అవతారం ఎత్తింది. అక్కడ అమ్మ అంటే కాళీమా యే గుర్తుకు వస్తుంది జనాలకు. కాళీఘాట్‌లో నివాసముంటూ మళ్లీ ఆవిడతో పోటీ ఎందుకులే అనుకుందేమో అక్కతో సరిపెట్టుకుంది. ఆమె పార్టీ వాళ్లే కాదు, సామాన్యప్రజలు కూడా 'దీదీ'గానే పిలుస్తున్నారు. బెంగాల్‌లో చాలా మంది నాయకులున్నారు. గతంలో కూడా సుభాష్‌బాబు, జ్యోతిబాబు అనే వ్యవహరించేవారు కానీ దాదా అని జనాల చేత పిలిపించుకోలేదు. వ్యక్తిగతంగా మాట్లాడేటప్పుడు పేరుకు చివర 'దా' (దాదా'కు సంక్షిప్తరూపం) చేర్చి పిలిచేవారు కానీ, ఫలానావారే దాదా, తక్కినవారు కారు అనే లెవెల్లో ఎవరూ ప్రొజెక్టు కాలేదు. ఈ రోజు మమత దీదీ అనిపించేసుకుంది. ఈ వరసల ప్రభావమో ఏమో కానీ, మమత, జయలలిత గత ఐదేళ్లగా ప్రజాదరణ పొందుతూనే వస్తున్నారు. మళ్లీ ఎన్నికల్లో గెలిచారు కూడా. అది చూసి బాబుకి అనిపించి వుంటుంది - తనకీ ఓ చుట్టరికం వుంటే బాగుండునని. గతంలో ఎన్టీయార్‌ వయసు యిప్పుడు బాబుకి వుంది. ఆయన అన్న కాగా లేనిది, యీయన మాత్రం కాలేడా? అందువలన నిజజీవితంలో తాత అయినా 'అన్న'కే బాబు ఫిక్సయ్యారు. దేవీలాల్‌ను హరియాణాలో 'తావూ' (పెదనాన్న) అనేవారు. జయలలిత అమ్మ అనిపించుకుంటోంది కాబట్టి ఆవిడ కంటె రెండేళ్లు మాత్రమే చిన్నయిన బాబు న్యాయప్రకారం మావయ్యో, బాబయ్యో కావాలి. కానీ ఆయన అలా అనుకోలేదు. అన్న దగ్గరే ఆగితేనే యూత్‌ఫుల్‌ అని తోచి వుంటుంది.

అయితే అన్న బిరుదు అల్‌రెడీ బుక్‌డ్‌. అందుకని తన పేరు కలిపి 'చంద్రన్న'ను తయారు చేశారు. సంక్రాంతి కానుకలను చంద్రన్న సంక్రాంతి కానుకలుగా మార్కెట్‌ చేశారు. ఇప్పుడు ఎటు చూసినా చంద్రన్నే - చంద్రన్న బీమా పథకం, చంద్రన్న విద్యాదీపం, చంద్రన్న రైతు క్షేత్రం పథకం, చంద్రన్న సంచార చికిత్స, చంద్రన్న బాట, చంద్రన్న చేయూత, చంద్రన్న పశుసేవా కేంద్రం...యిలా. గతంలో జయలలిత అమ్మ క్యాంటీన్లను చూసి బాబు అన్న క్యాంటీన్లు పెడతానన్నారు. ఏడాదిన్నరైనా యింకా పెట్టలేదు. తమిళనాడు ఎన్నికల ఫలితాలు చూశాక యిప్పుడు పెడతామంటున్నారు. పెెట్టినా వాటిని చంద్రన్న క్యాంటీన్లగానే పెడతారేమో, చూడాలి. సకూరా కంపెనీ తన పేరును 'కోనీకా'గా మార్చుకున్నపుడు ఒక యాడ్‌ తయారు చేశారు. ఒకడు కొండల్లోకి వెళ్లి సకూరా అని అరిస్తే ప్రతిధ్వనిగా 'కోనీకా' అని వినబడుతుంది. అలా యికపై 'అన్న' అని టిడిపి సర్కిల్స్‌లో వినబడితే బదులుగా 'చంద్రన్న' అనే సవరణ వినబడుతుంది. ఇప్పటికే గూగుల్‌ సెర్చ్‌లోకి వెళ్లి ఎన్టీయార్‌ అని కొడితే జూనియర్‌ ఫోటోలే ముందు వస్తాయి. అసలు ఎన్టీయార్‌ ఫోటోలు ఎప్పుడో తర్వాత వస్తాయి. అలాగే కొద్దికాలంలో అన్న అని కొడితే ఆటోకరక్షన్‌ అయిపోయి చంద్రన్న అని కూడా రావచ్చు.

కాపులకు వరాలిస్తున్నామంటూ ఎనౌన్సు చేసిన పథకాలన్నిటికీ చంద్రన్న పేరు తగిలించేశారు. ఎందుకో ఎవరికీ అర్థం కాలేదు. ఇచ్చేది ప్రభుత్వపు డబ్బు. పెట్టే పేరులో సింపుల్‌గా అన్న, అక్క, అమ్మ వుంటే - ఎవరైనా కావచ్చని బుకాయించవచ్చు. ఎందుకంటే అక్క అంటే మమత అని, అమ్మ అంటే జయలలిత అని ప్రస్తుతం అనుకుంటున్నాం. ఇదివరలో అమ్మ అంటే ఇందిరా గాంధీ గుర్తుకు వచ్చేది. అందువలన అలాటి పేర్లు జనరిక్‌ అనవచ్చు. కానీ ఎప్పుడైతే అన్నకు ముందు 'చంద్ర' అని పేరు పెట్టారో అది ఫలానా వ్యక్తి పెట్టారని తెలిసిపోతుంది. పథకాలకు నాయకుల పేర్లు పెట్టడం ఎప్పణ్నుంచో వుంది. గాంధీ ఉపాధి పథకం, నెహ్రూ యువక్‌ కేంద్ర, ఇందిరమ్మ యిళ్లు, రాజీవ్‌ ఆరోగ్యశ్రీ పథకం యిలా జాతీయ నాయకుల పేర్లే కాదు, ముఖ్యమంత్రి పేరు కలిసి వచ్చేట్లు 'ఉద్యోగకిరణాలు' పథకం కూడా పెట్టారు. అందువలన చంద్రబాబు పేరు ఏదైనా పథకానికి పెట్టినా ఆక్షేపణ ఏమీ వుండడానికి వీల్లేదు. కానీ కాపు కులస్తుల భవనానికి కాపేతర వ్యక్తి పేరేమిటి అని కనుబొమలు పైకి లేచాయి. హరిజన్‌ భవన్‌కి ఆంబేడ్కర్‌ పేరో, జగ్జీవన్‌ రామ్‌ పేరో పెడతారు. బిసిల కుద్దేశించిన పథకానికి జ్యోతి పూలే పేరు పెడుతూంటారు. కాపులలో ప్రముఖులెవరూ లేనట్లు కాపుల సంక్షేమానికి ఉద్దేశించిన విదేశీ విద్యా దీవెన, పదోన్నతి, స్వయం ఉపాధి పథకాలకు కూడా కాపేతరుడైన చంద్రబాబు పేరు పెట్టడమేమిటని కాపు నాయకుల బాధ. బాబు తన పేరులోని ముందుభాగం చంద్రను వదిలేసి చివర్లోని 'నాయుడు' పేర 'నాయుడన్న పదోన్నతి..' అని పెట్టి వుంటే దొరికేవారు కారు. కానీ యిప్పుడాయన చంద్రన్న బ్రాండ్‌ యిమేజి బిల్డింగులో వున్నారు. అందుకని ఆ టెక్నిక్‌ వుపయోగించలేదు. దాంతో ముద్రగడ 'మా 'జాతి' వారి యింటిపేరు కూడా చంద్రన్నగా మార్చుకోమంటారేమో' అంటూ ఓవరాక్షన్‌ చేశారు. కొద్దికాలంలోనే ఆయన కా భ్రమలు తొలగిపోతాయి. ఎందుకంటే ఆంధ్ర ప్రభుత్వం దాదాపు అన్ని కులాల వారికి కార్పోరేషన్లు, భవనాలు వాగ్దానాలు చేసింది. ప్రభుత్వధనంతో కట్టిన ఏ కులస్తుల భవనానికైనా ఎలాటి పక్షపాతం చూపకుండా కామన్‌గా చంద్రన్న పేరు పెట్టాలని చూస్తారు. ప్రతిఘటన ఏ మేరకు వుందో చూసుకుని, కొన్ని సందర్భాల్లో మార్పులు చేయవచ్చు కానీ చంద్రన్న పేరుతో చాలా చాలా పథకాలు, భవనాలు వెలవడం ఖాయం.

2019 నాటికి ఈ అన్నగారి హోదా ఉపకరిస్తుందని బాబు ఐడియా కావచ్చు. ఆయన వరకు బాగానే వుంది కాని, బాలకృష్ణకు యిబ్బందులు వస్తాయి. ఓటర్లతో బంధుత్వాలు కలుపుకోవాలంటే 'నేను.. మీ బాలయ్యబావను' అని చెప్పుకుంటే అదోలా వుంటుంది, ముఖ్యంగా మహిళల వద్ద! ఇక లోకేశ్‌ 'మీ అన్నగారబ్బాయిని' అని చెప్పుకోవాలి. 'అలాటి యిబ్బందేమీ వుండదు, ఎన్టీయార్‌ అన్న కాగా లేనిది, వాళ్ల అల్లుడు కూడా అన్నే అయ్యాడుగా' అని వాదించవచ్చు. నిజమే కానీ 20 ఏళ్ల గ్యాప్‌ తర్వాత బాబు అన్న అవతారం ఎత్తారు. బాలకృష్ణ, బాబు ఒకేసారి ప్రచారంలో దిగుతూ బాలన్న, చంద్రన్న అనిపించుకుంటారా!? ఏమో! - ఎమ్బీయస్‌ ప్రసాద్‌ (జూన్‌ 2016)

జూన్‌ 03, 04 ఎమ్బీయస్‌ : ఇప్పుడెందుకు చెప్తున్నారు?

జయపాల్‌ రెడ్డిగారు యిన్నాళ్లూ గుండెల్లో దాచుకున్న రహస్యాన్ని నిన్న బయటకు కక్కారు. 'తెలంగాణ కోసం చచ్చుడు అంటూ కెసియార్‌ చేసినవి దొంగదీక్షలు. ఖమ్మంలో దీక్ష మానేస్తున్నానని కలక్టరుకి చెప్పారు. నిమ్స్‌లో వుండగా రోజూ 750 కాలరీలు సమకూర్చే యింజక్షన్లు చేయించుకున్నారు.' అని. ఈ రహస్యం బయటపెట్టగానే బ్రహ్మాండం బద్దలై పోతుందని ఆయన వూహించి వుంటే చాలా నిరాశ పడి వుంటారు. ఖమ్మంలో కెసియార్‌ దీక్ష మానేయగానే ఉస్మానియా యూనివర్శిటీలో ఆయన దిష్టిబొమ్మలు తగలబడడం, వెంటనే ఆయన మళ్లీ దీక్ష చేస్తున్నాననడం అందరికీ తెలిసున్న విషయమే. తెలంగాణ స్కూలు పుస్తకాల్లో ఉద్యమచరిత్ర రాసేటప్పుడు ఉస్మానియా విద్యార్థుల బెదిరింపు ఘట్టం వదిలేసి వుంటారు. ఖమ్మంలో కొన్నాళ్లు, ఆ తర్వాత నిమ్స్‌లో చేశారనే రాసి వుంటారు. ఖమ్మం నుంచి హైదరాబాదుకి ఆయన్ని ఎందుకు మార్చారు? దాని వెనక ఏ కాంగ్రెసు నాయకులున్నారు అన్న విషయంపై వివరణ కూడా వుండి వుండదు. ఖమ్మంలో జనం ఎవరూ పెద్దగా స్పందించలేదు. కొన్నాళ్లకి మావోయిస్టు కుర్రాళ్లెవరో కాస్త హంగు చేశారంతే. అక్కడే వుంచితే ప్రజల్లోకి ఉద్యమం వెళ్లలేదు అనే సంకేతం వెళుతుందేమోనని భయపడిన జయపాల్‌ వంటి సూత్రధారులు హైదరాబాదుకి రప్పించి, నిమ్స్‌లో పెట్టారు. 'ఈ రోజు ఉదయం ఫలానావారు చూడడానికి వచ్చారు, మధ్యాహ్నం ఫలానావారు పలకరించారు' అంటూ మీడియాలో హైలైట్‌ చేస్తూ కెసియార్‌ను హీరో చేశారు. ఈయన్ని చూపించి ఢిల్లీలో తెలంగాణ కాంగ్రెసు నాయకులు డ్రామా ఆడాలి కాబట్టి నిరాహార దీక్ష చాలా తీవ్రంగా జరుగుతోందని, కెసియార్‌ అటోయిటోగా వున్నారని వార్తలు గుప్పించేరు.

నాటకం కొనసాగాలంటే పాత్రధారికి ఓపిక వుండాలి. అందుకే కెసియార్‌కు యింజక్షన్లు యిచ్చారని గోనె ప్రకాశరావు ఎప్పుడో వెల్లడించారు, నిమ్స్‌ రికార్డులు బయటపెట్టమని వందల సార్లు గొంతు చించుకుంటూ డిమాండ్‌ చేశారు. ఒక్కడూ పట్టించుకోలేదు. ఇప్పుడు జయపాల్‌ రెడ్డి చెప్పినా అంతే జరుగుతోంది. ఆయన అల్లాటప్పా మనిషి కాదు. తెలంగాణ ఆవిర్భవించడానికి తెరచాటు భాగోతం నడిపిన అపర శకుని. కెసియార్‌ దీక్ష మాన్పించడానికి కేంద్రం యిచ్చిన స్టేటుమెంటు నుంచి, ఆంధ్రప్రదేశ్‌ విభజన బిల్లు దాకా అన్నీ ఆయన చేతివాటమే. ఈనాడు ఆంధ్ర గగ్గోలు పెడుతున్న అడ్డగోలు విభజన ఆయన పుణ్యమే. ఆస్తులు ఒకలా, అప్పులు మరోలా, విద్యుత్‌ కేటాయింపు యింకోలా పంపకాలు చేసిన ఘనుడాయనే. ఈ రోజు కెసియార్‌ను దొంగదీక్ష చేశాడని నిందించే ముందు, తను ఎన్ని దొంగమాటలు చెప్పారో, తిమ్మిని ఎలా బెమ్మిని చేశారో బహిరంగంగా చెప్పుకోవాలి. కెసియార్‌ది ఉత్తుత్తి దీక్ష అని నాకు అప్పుడే తెలుసని యిప్పుడు చెప్తున్నారు. ఆ ముక్క అప్పుడే చెప్పవచ్చుగా. చెప్పకుండా కెసియార్‌కు త్యాగమూర్తి బిరుదు వచ్చేట్లా సహకరించడం దేనికి? ఎందుకంటే కెసియార్‌ ద్వారా ప్రత్యేక రాష్ట్రం సాధించుకోవాలి కాబట్టి. దానికై ఆయన్ని ఇంద్రుడిగా, చంద్రుడిగా చూపించాలి కాబట్టి. ప్రజలంతా ఆయన వెంటే వున్నారని చూపిస్తూ, రాష్ట్రవిభజనే ప్రజల అభిమతం అని ఢిల్లీ పెద్దలను నమ్మించాలి కాబట్టి.

తెలంగాణ ఏర్పడిందంటే దానికి కారణం - ఉమ్మడి రాష్ట్రంలో వుంటే ఆంధ్ర నాయకులతో పోటీ పడలేపోతున్నామని భావించిన తెలంగాణ కాంగ్రెసు నాయకుల దురాశ. దీక్షతో, పట్టుదలతో, చాకచక్యంతో మంత్రులు, ముఖ్యమంత్రులు కావడం అసాధ్యమేమీ కాదు. గతంలో అనేకమంది అలాగే ఎదిగారు. అయితే వీరికి అంత ఓపిక లేదు. అడ్డదారిలో పైకి రావాలి. రాష్ట్రాన్ని విడగొట్టేస్తే పోరాటక్షేత్రం చిన్నదవుతుంది. దానిలో తమకు ఛాన్సు వస్తుంది. ఇదే ఆలోచన. దీని వలన రాష్ట్రానికి, ప్రజలకు లాభమా? నష్టమా అని ఆలోచించినవాడు ఎవడూ లేడు. రాష్ట్రాన్ని విడగొట్టాలంటే ఉద్యమం నడవాలి. అది నడిపే ఓపిక లేదు. అందువలన వాళ్ల కంటికి కెసియార్‌ ఆనాడు. అప్పటికి ఆయన అర్భకుడు. ఎంత గింజుకున్నా ఒక స్థాయికి, కొన్ని జిల్లాలకు మించి ఎదగటం లేదు. గ్రాఫిక్స్‌ మాయాజాలంతో ఆయన్ని బాహుబలిలా చూపిస్తే తప్ప కాంగ్రెసు హైకమాండ్‌ పట్టించుకోదు. అందువలన పైకి కెసియార్‌తో కలహిస్తున్నట్లు కనబడుతూనే, కెసియార్‌ యిమేజి పెంచడానికి శతథా ప్రయత్నించారు. ఎం సత్యనారాయణ రావు, కె కేశవరావు, డి శ్రీనివాస్‌ యిత్యాదులంతా యిప్పుడు ఎక్కడున్నారో చూడండి. వీళ్లంతా ఆ రోజు కెసియార్‌కు వ్యతిరేకంగా చేసిన ఛాలెంజ్‌లు, పర్యవసానంగా కెసియార్‌ పార్టీకి పునరుజ్జీవనం ప్రసాదించడం అంతా గుర్తుకు తెచ్చుకోండి. తెలంగాణ ప్రజలను కాంగ్రెసుకు వ్యతిరేకంగా రెచ్చగొట్టడానికి కెసియార్‌ తెలంగాణ కాంగ్రెసు నాయకులను చిత్తం వచ్చినట్లు తిట్టేవారు. అయినా వీళ్లెవరూ కిమ్మనేవారు కారు. మనసులో దురూహలు లేకపోతే తిరగబడవద్దా? కనీసం మా తరఫున వాస్తవాలివి అని ప్రకటించవద్దా? వీళ్లకు పార్టీ ఏమై పోయినా ఫర్వాలేదు. తెలంగాణ రావాలి, కెసియార్‌ అండన బతకాలి. అంతే!

తెలంగాణ ఎలా వస్తుంది? కాంగ్రెసు హై కమాండ్‌ను తప్పుదోవ పట్టిస్తే వస్తుంది. 'ప్రస్తుతం ఉమ్మడి రాష్ట్రంలో కాంగ్రెసు పరిస్థితి ఘోరంగా వుంది. 2014 ఎన్నికలలో ఘోరంగా ఓడిపోతుంది. విడగొడితే కనీసం తెలంగాణలో పార్టీ అధికారంలోకి వస్తుంది.' అని చెప్పుకొచ్చారు. 'మరి కెసియార్‌?' అంటే 'కెసియార్‌కు యికపై పార్టీ నడుపుకునేందుకు శారీరకంగా ఓపికా లేదు, ఆర్థికంగా స్తోమతా లేదు. తెలంగాణ యిస్తే చాలు, కెసియార్‌ మన కాళ్ల దగ్గర పడతాడు. పట్టుకొచ్చి పడేసే పడేసే భారం మాది.' అని నచ్చచెప్పారు. నమ్మించారు. నమ్మకద్రోహం చేశారు. మూర్ఖులైన మాతాసుతులు నమ్మారు. నమ్మవద్దని చెప్పినవాళ్లకు మొట్టికాయలు వేశారు. అప్పణ్నుంచి యిప్పటిదాకా, ప్రతీ రాష్ట్రంలోనూ యిదే కథ. బ్యాకింగ్‌ ద రాంగ్‌ హార్స్‌! జయపాల్‌ రెడ్డి, కేశవరావు వంటి నేతలను గుడ్డిగా నమ్మారు. మంచి పార్లమెంటేరియన్‌గా అవార్డు పొందిన జయపాల్‌, పార్లమెంటరీ సంప్రదాయాలను తుంగలోకి తొక్కి తెలంగాణ బిల్లు పాస్‌ చేయించే ప్రహసనానికి స్క్రిప్టు రైటరయ్యారు. రాష్ట్రం వచ్చాక కాంగ్రెసు నాయకులందరూ కెసియార్‌ గూటికి చేరారు. పదవులు పొందారు. జయపాల్‌ కూడా బేరం పెట్టి వుంటారు, ఏ రాజ్యసభ సభ్యత్వానికో! దక్కి వుండదు. అందుకే ఇప్పుడు కసి ప్రదర్శిస్తున్నారు. మంచిదే, ఏదో రకంగా వాస్తవాలు చెప్పండి. ఇదొక్కటే కాదు, హై కమాండ్‌ దగ్గర చెప్పిన అబద్ధాలన్నీ బయటపెట్టండి. ఉద్యమం సందర్భంగా వాస్తవాలను, గణాంకాలను తారుమారు చేసిన సంగతి ఒప్పుకోండి. ఎన్నో అసత్యాలతో, అతిశయోక్తులతో, వక్రభాష్యాలతో ఉద్యమం నడిచిందని ఒప్పుకోండి. తెలంగాణ వస్తే భూతలస్వర్గం దిగి వస్తుందని ప్రజలను నమ్మించి, సోదరుల పట్ల ద్వేషాన్ని పెంచి, వాస్తవాలు చెప్పబూనిన వ్యక్తులను, మీడియాను బెదిరించి, మసిపూసి మారేడుకాయ చేశామని సోదాహరణంగా వివరించండి. అది చరిత్ర పుటల్లోకి ఎక్కేట్లు చూడండి.

నిజాలతో జయపాల్‌ ప్రభృతులు ఆడిన దోబూచులాట దుష్ఫలితం కొన్ని తరాల పాటు అనుభవించవలసి వస్తోంది. విభజన తర్వాత జరుగుతున్నది గమనించండి. 'అన్నదమ్ముల్లా విడిపోదాం, విడిపోయి కలిసి వుందాం' అనేది ఉద్యమసమయంలో క్యాచీ స్లోగన్‌. విడిపోయి రెండేళ్లయింది. ఒక్క అంశంలోనైనా రాజీ పడ్డారా? ఉద్యోగుల పంపిణీ దగ్గర్నుంచి, నీళ్ల దాకా అడుగడుగునా పేచీలే, కలహాలే. పాలన చేయడం కంటె పంచాయితీలకు దిగడంలోనే యిరు రాష్ట్రాల శక్తి, సమయం వృథా అవుతున్నాయి. అభివృద్ధి మాట ఎలా వున్నా ఏదో సాధించేశామని చెప్పుకోవడంలో తెగ పోటీలు పడి ప్రజాధనం వృథా చేస్తున్నారు. రెండేళ్ల పాలన పూర్తయిన సందర్భంగా అన్ని పేపర్లలో నాలుగు ఫుల్‌ పేజీల యాడ్స్‌ యిచ్చింది కెసియార్‌ ప్రభుత్వం. అవసరమా? ఉమ్మడి రాష్ట్రంలో యిలా ఏటేటా పండుగలు చేసేవారా? పథకాలకు డబ్బుండదు కానీ ప్రచారాల కుంటుంది. ఒకరిపై మరొకరు నిఘా వేసుకోవడానికి డబ్బుంటుంది. పక్కవాళ్ల దిష్టి తగలకుండా వాస్తు మార్పులు చేసుకోవడానికి డబ్బుంటుంది.

రెండు రాష్ట్రాలూ ఏర్పడి రెండేళ్లయింది. ఆంధ్రలో వర్తమానం అయోమయంగా వుంది. భవిష్యత్తు అంధకారంగా వుంది. తాడూ, బొంగరమూ ఏదీ ఏర్పడటం లేదు. ఏర్పడే ఆశా కనబడటం లేదు. ఇక తెలంగాణలో అయితే అమర్చిన విస్తరి హైదరాబాదు ఒకటుంది. బండి వుంది కాబట్టి పెట్రోలు పోస్తే చాలు, నడుస్తుంది. ఆంధ్రలో అయితే బండి బాడీ, చక్రాలూ, పెట్రోలూ ఏమీ లేవు. ఇక్కడ ఆల్‌రెడీ వున్న యిన్‌ఫ్రాస్ట్రక్చర్‌ చూసి పెట్టుబడులు వస్తున్నాయి. కానీ అభివృద్ధి అంతా మళ్లీ హైదరాబాదు చుట్టూనే జరుగుతోంది. కొత్త ప్రాంతాలను, శాటిలైట్‌ టౌన్సును డెవలప్‌ చేసి చూపించినపుడే తెరాస ప్రతిభ కానవస్తుంది. మిషన్‌ భగీరథ గురించి చాలా ప్రచారమే సాగుతోంది. వర్షాలు వచ్చినపుడు గతంలో కంటె క్యాచ్‌మెంట్‌ ఎంత ఎక్కువైందో రికార్డయితేనే అది ఏ మేరకు సక్సెసైందో తెలుస్తుంది. పోల్చి చూస్తే తెలంగాణలో ఎంతోకొంత పరిపాలన సాగుతోంది. కరువు వచ్చి, వ్యవసాయం పూర్తిగా దెబ్బ తిని, విద్యుత్‌ సరఫరా యివ్వడం వలన పరిశ్రమలు నిలదొక్కుకున్నాయి. కానీ ప్రజలకు ఆశ పెట్టినదానితో పోలిస్తే యిది ఎంతో స్వల్పం. ముఖ్యమంత్రి నుంచి మేయరు దాకా అందరూ కబుర్లు మాత్రం విపరీతంగా చెపుతున్నారు. మొన్ననే మేయరుగారంటున్నారు - హుస్సేన్‌సాగర్‌ ఒడ్డున లండన్‌ఐ పెడతారట! చుట్టూ ట్రామ్‌ట. ఊళ్లో రోడ్లు చూస్తే గుంతలు. ట్రాఫిక్‌ జామ్‌లు. ఎక్కడ చూసినా చెత్త. కాస్త వర్షం వస్తే హోర్డింగులు కూలి ప్రాణాలు పోతున్నాయి. కనురెప్పపాటు సమయం కూడా కరంటు పోదని కెసియార్‌ అంటారు. నగరంలోనే గంటల తరబడి కరంటు తీసేస్తున్నారు.

రాష్ట్రం విడిపోయాక పాలకులు ఆంధ్రుల పట్ల వివక్షత చూపించి, తిప్పలు తెచ్చుకుంటారని అందరూ అనుకున్నారు. కానీ డబ్బున్నవాడు, మనకు పనికి వచ్చేవాడు ఏ ప్రాంతంవాడైనా మావాడే అనే ధోరణి కనబరుస్తూ పాలకులు సర్దుకుపోతున్నారు. కానీ సాధారణ ప్రజల మైండ్‌సెట్‌ అలా లేదు. రాష్ట్రసాధనోద్యమ సందర్భంగా నాయకులు రగిల్చిన ద్వేషాగ్ని వారిలోకి చొచ్చుకుపోయింది. 'తెలంగాణ రాగానే ఆంధ్రా వాళ్లని తరిమేసి వాళ్ల ఉద్యోగాలు, యిళ్లు తమకు కట్టబెట్టేస్తారని' మూఢంగా నమ్మినవాళ్లందరూ నిరాశలో మునిగారు. తెరాస చేసిన వాగ్దానాలు నెరవేరకపోవడానికి ఆంధ్రులు యింకా యిక్కడే వుంటూ తమను పట్టిపీడించడమే కారణమని వారు నమ్ముతున్నారు. సందర్భవశానో, అసందర్భంగానో సాధారణ జీవితంలో అది కొన్ని సార్లు ప్రకటితమవుతోంది. ఇది దురదృష్టకరం. వాగ్దానాల అమలులో తెరాస విఫలమైన కొద్దీ సాధారణ తెలంగాణీయుడిలో ఆంధ్రుల పట్ల చికాకు పెరగడం ఖాయం. ఇటువంటి పరిణామంలో, తెలుగుజాతిని యిలా చీల్చిన పాపంలో జయపాల్‌ రెడ్డి వంటి వారికీ వాటా వుంది. అలాటివారు యిప్పుడు ఆక్రోశించినా ఏమి లాభం? ఇప్పుడాయన దొంగదీక్ష అన్నా, ప్రజలు కెసియార్‌పై తిరగబడరు, తెరాసలో చేరే యితర పార్టీ నాయకులు ఆగిపోరు, మీడియా ఎడిటోరియల్స్‌ రాయదు. చీటికీమాటికీ పిల్‌ వేసే కోర్టుపక్షులు కూడా ప్రజలను మోసగించినందుకు కెసియార్‌పై కేసు పెట్టరు. అందరూ గుంభనగానే వుంటారు. కడుపులో దాచుకున్న రహస్యాన్ని బయటపెట్టి పొట్టభారం దింపుకున్నానని తృప్తి ఒక్కటే జయపాల్‌కు దక్కుతుంది. - ఎమ్బీయస్‌ ప్రసాద్‌ (జూన్‌ 2016)

జూన్‌ 05, 06 ఎమ్బీయస్‌ : స్వచ్ఛ భారత్‌ అంటే చీపురేనా?

స్వచ్ఛభారత్‌ ప్రచారాన్ని 2014లో గాంధీ జయంతి నాడు మోదీ ప్రారంభించారు. నగర వీధుల్లో చీపురు పట్టుకుని కాస్సేపు తుడిచి ఫోటోలకు పోజులిచ్చారు. ఇక ఆ తర్వాత అందరూ అదే పని చేశారు. సినీతారలు, క్రీడా తారలు, రాజకీయనాయకులు - వారూవీరని లేకుండా పెద్దలందరూ కెమెరా ముందు చీపురు పట్టుకుని కాస్సేపు తుడవడం, తర్వాత కార్లో వెళ్లిపోవడం. తాము ఓ పక్కకు తుడిచిన చెత్త చివరకు ఎక్కడ చేరిందో, దాన్ని ఎలా డిస్పోజ్‌ చేశారో తెలుసుకునే తీరిక వాళ్లెవరికీ లేదు. గతంలో యుపిఏ ప్రభుత్వం చేపట్టిన 'నిర్మల్‌ అభియాన్‌' కార్యక్రమాన్నే పేరు మార్చి మోదీ తన స్టాంపు కొట్టారు, పబ్లిసిటీ దంచుతున్నారు అనుకుని నవ్వుకున్నాం. కానీ గత ఏడాది నవంబరులో ఆ పేర సెస్సు వేసేటప్పటికి నవ్వు యిగిరిపోయింది. అన్ని పన్నులు కలిపేసి జిఎస్‌టి తెస్తామని ఓ పక్క చెపుతూ మధ్యలో యీ సెస్సు ఏమిటి? ఇది చాలనట్లు యీ నెల నుంచి కృషి కళ్యాణ్‌ సెస్‌ అని మరోటి వడ్డించారు. పరిసరాలను శుభ్రంగా వుంచడం ప్రభుత్వం పనే కదా, దానికిగాను రకరకాల పన్నులు తీసుకుంటున్నారు కదా, మరి యీ సెస్సులు దేనికి? ప్రచారం చేసిన బాలీవుడ్‌ యాక్టర్లకు పారితోషికం, నాలుగు చినుకులు పడితే మన నెత్తిమీద విరుచుకు పడే పెద్ద పెద్ద హోర్డింగులలో పోస్టర్ల ఖర్చు అన్నీ మన నెత్తిన రుద్దుతున్నారా? ఈ సెస్సు ఎంతకాలం వుంటుందో ఎవరికీ తెలియదు. మన దేశమంతా శుభ్రపడేవరకూ.. అంటే మాత్రం మన జీవితమంతా సెస్సు కట్టాల్సిందే. లైబ్రరీ సెస్సు అని కడుతూ వుంటాం. ఉన్న లైబ్రరీలు ఎత్తేస్తున్నారు. ఎత్తకుండా వుంచిన చోట పుస్తకాలుంచటం లేదు. మరి అదెక్కడికి పోతోంది? 2014-15 కాగ్‌ రిపోర్టు ప్రకారం సెస్సుల పేర సేకరించిన 1.4 లక్షల కోట్ల రూపాయలు ఆయా పద్దుల కింద ఖర్చు పెట్టడం లేదు. ఈ స్వచ్ఛభారత్‌ సెస్సు కింద వచ్చినదాన్ని దేనికి తగలేస్తారో తెలియదు.

స్వచ్ఛభారత్‌ అభియాన్‌ కింద నిధుల కేటాయింపు ఎలా వుంటోందో, వాటిలో ఎన్ని అమలవుతున్నాయో యిప్పుడిప్పుడే చెప్పలేం. మూడు నాలుగేళ్లు పోయాక ఏ కాగ్‌ రిపోర్టో వచ్చినపుడు సంగతులు బయటకు వస్తాయి. ఈ లోపున పత్రికల వాళ్లు, ఎన్‌జిఓలు అక్కడాయిక్కడా సేకరించిన గణాంకాలు, సమాచారం ఆధారంగా కొంత అవగాహన కలుగుతుంది. ఉదాహరణకి ముంబయిని తీసుకుందాం. ముంబయి నగరానికి కేంద్రం స్వచ్ఛభారత్‌ అభియాన్‌ పథకం కింద రూ.240 కోట్లు కేటాయించానని చెపుతోంది. కానీ ముంబయి కార్పోరేషన్‌ (ఎంసిజిఎమ్‌) మాకు 8.3 కోట్లే వచ్చిందంటోంది. దేశంలోనే అతి ధనిక కార్పోరేషన్‌ - ముంబయి కార్పోరేషన్‌. దాని సంవత్సరపు బజెట్‌ రూ.33 వేల కోట్లు. అయినా అక్కడ శానిటేషన్‌ సమస్యలు యిబ్బడిముబ్బడిగా వున్నాయి. ముంబయి జనాభాలో 57% మంది మురికివాడల్లో (స్లమ్స్‌) వుంటారు. వారిలో 21% మంది కమ్యూనిటీ టాయిలెట్స్‌ (సామూహిక శౌచాలయాలు) వుపయోగిస్తారు. తక్కినవారు బహిరంగ విసర్జనే. బహిరంగ విసర్జన స్థలాలు 118 వున్నాయని కార్పోరేషనే ఒప్పుకుంటోంది. ఇలా బహిరంగ విసర్జన మాన్పించే లక్ష్యాన్ని ఓడిఎఫ్‌ (ఓపెన్‌ డిఫెకేషన్‌ ఫ్రీ) గా వ్యవహరిస్తున్నారు. గాంధీ 150 వ జయంతి అంటే 2019 నాటికి భారతదేశాన్ని ఓడిఎఫ్‌గా అంటే బహిరంగ విసర్జన ముక్త భారత్‌గా చేయాలనే లక్ష్యాన్ని మోదీ నిర్దేశించారు. దానికి గాను రూ. 1.96 లక్షల కోట్లతో 12 కోట్ల మరుగుదొడ్లను గ్రామీణ భారతంలో కట్టాలని సంకల్పించారు.

మరుగుదొడ్లను కట్టించడమైతే కట్టించగలరు కానీ వాటిని వాడేట్లా ఎలా చూడడం? అదీ ప్రధాన సమస్య. నిర్మల్‌ అభియాన్‌ రోజుల నుంచి విద్యాబాలన్‌ చేస్తూ వచ్చిన టీవీ యాడ్స్‌ కారణంగా యిళ్లల్లో టాయిలెట్ల కట్టించడం పెరిగిందని పరిశీలకులు అంటున్నారు. అంతకుముందు అది యింట్లో వుంటే అరిష్టమనే అభిప్రాయం వున్న ప్రాంతాలు కూడా వున్నాయి. ఈ యాడ్‌ వలన కొందరిలో మార్పు వచ్చి ఆడవాళ్లు మరుగుకై బయటకు పోకూడదనే ఫీలింగు బలపడింది. కానీ చిక్కేమిటంటే టాయిలెట్లు ఆడవాళ్లకే తప్ప మగవాళ్లకు కాదనే భావన పోలేదు. రిసెర్చి ఇన్‌స్టిట్యూట్‌ ఆఫ్‌ కంపాషనేట్‌ ఎకనామిక్స్‌ (రైస్‌) 5 రాష్ట్రాలలో 3200 కుటుంబాలను సర్వే చేయగా 47% మంది తమకు బహిరంగ విసర్జకే సౌఖ్యంగా వుంటుందని చెప్పారు. ఇంట్లో టాయిలెట్‌ వున్నా అది ఆడాళ్లు, ముసలివాళ్లు, జబ్బుపడినవాళ్లు వాడతారు తప్ప మేం వాడమని సర్వేలో పాల్గొన్న మగవాళ్లు చెప్పారు. సామూహికంగా కట్టే మరుగుదొడ్లలో, నీటివాడకం అక్కరలేకుండా, చవకలో కట్టే వ్యక్తిగతమైన టాయిలెట్లలో పెద్ద గొయ్యి తవ్వి విసర్జించిన చోట మట్టి వేస్తూ పోతే, కొన్నాళ్లకు దాన్ని తవ్వి తీస్తే మంచి ఎరువు తయారవుతుందని, లేదా అలాటి గోతుల్లోంచి గోబర్‌ గ్యాస్‌ తయారుచేసుకుని గ్రామ విద్యుత్‌ అవసరాలు తీర్చుకోవచ్చని ఎంత చెప్పినా గ్రామీణ భారతీయులకు అది నచ్చటం లేదు. పొట్ట బరువు తీర్చుకుని వెళ్లిపోవడం తప్ప, మళ్లీ అటు తిరిగి చూడడం కూడా వాళ్ల కిష్టం లేదు. ఆ గోతులను తవ్వడం చాలా అసహ్యకరమైన పని అని వాళ్ల అభిప్రాయం.

ఇలాటి మనస్తత్వం వున్నవాళ్లను మార్చడానికి, ఒప్పించడానికి ఎంతో శ్రమించాలి. అయితే స్వచ్ఛ భారత్‌ మిషన్‌కౖౖె కేటాయించిన మొత్తం బజెట్‌లో ఇన్ఫర్మేషన్‌, ఎడ్యుకేషన్‌, కమ్యూనికేషన్‌ (ఐఇసి అంటారు)లకు కలిపి 8% మాత్రమే ఎలాట్‌ చేశారు. ఇళ్లల్లో టాయిలెట్లు కట్టుకునేందుకు డబ్బివ్వడానికే ఎక్కువ ప్రాధాన్యత యిస్తున్నారు. ఆ పేరుతో డబ్బు తీసుకుని యింట్లో యింకో గది వేసుకుంటున్నారో లేక మరుగుదొడ్డి కట్టుకుంటున్నారో చూసేవారెవరు? కట్టుకున్నా అందరూ వాడుతున్నారో, కొంతమందే వాడుతున్నారో రోజూ వెళ్లి పరీక్షించేవారెవరు? అయినా నిధుల వితరణ సులభం కావడం చేత ప్రభుత్వం యీ పథకాన్ని ప్రోత్సహిస్తోంది. 1999లో రూ.500 లిచ్చేవారు, ప్రస్తుతం 12 వేలిస్తున్నారు. రాష్ట్రప్రభుత్వాలు యిచ్చేది ఎలాగూ వుంటుంది. ఎకవుంటబిలిటీ ఇనీషియేటివ్‌ అనే సంస్థ 2015-16 సం||నికి గ్రామీణ ప్రాంతాలకై కేటాయించిన మిషన్‌ నిధుల్లో ఫిబ్రవరి నాటికి 49% మాత్రమే విడుదల చేశారని చెప్పింది. తక్కిన 51% మార్చిలో విడుదల చేయగలరా? ఈ స్కీములో మరుగుదొడ్లకై దరఖాస్తు చేసుకున్న కుటుంబాలలో 43% మందికి మాత్రమే నిధులు మంజూరయ్యాయి. ఇచ్చిన నిధులు ఏ మేరకు సద్వినియోగం అవుతున్నాయో చూద్దామని ఐదు రాష్ట్రాలలోని పది జిల్లాలలో ఒక్కో గ్రామంలో 25 యిళ్లు ఎంచుకుంటూ, 7500 యిళ్లను ఎంపిక చేసుకుని ఇనీషిటేయటివ్‌ ఆఫ్‌ సెంటర్‌ ఫర్‌ పాలసీ రిసెర్చ్‌ (సిపిఆర్‌) సర్వే నిర్వహించింది. ఆ యిళ్లను ఎంచుకోవడంలో ఒక తరహా పాటించారు. స్వచ్ఛ భారత్‌ మిషన్‌ వారి వెబ్‌సైట్‌లో పేరు, అడ్రసుతో సహా ప్రస్తావించిన యిళ్లల్లో ఐదు, తమకు తోచిన 20 యిళ్లు కలిపి మొత్తం 25 యిళ్లు! సర్వే పూర్తయాక వారు అన్నదేమిటంటే - ''వెబ్‌సైట్లలో ప్రస్తావించిన యిళ్లు కొన్ని గ్రామాల్లో లేనే లేవు. కొన్ని సందర్భాల్లో వేర్వేరు గ్రామాల్లో వున్నాయి. మరి కొన్ని సందర్భాల్లో ఒకే పేరును అనేక గ్రామాల్లో చూపారు.'' అన్నారు. వ్యక్తిగతమైన టాయిలెట్లకు ప్రభుత్వం డబ్బిస్తూ వుంటే యిలాటి అవినీతి జరుగుతోంది. మరి మనదేశంలో బహిరంగ విసర్జన మాన్పడం ఎలా?

బంగ్లాదేశ్‌ వాసి డా|| కమల్‌ కార్‌ అనే ఆయన 2000 సం||రంలో కమ్యూనిటీ లెడ్‌ టోటల్‌ శానిటేషన్‌ (సిఎల్‌టిఎస్‌) అనే స్వచ్ఛంద సంస్థ నెలకొల్పాడు. ''విదేశీ స్వచ్ఛంద సంస్థల నుంచి విరాళాలు తీసుకుని యిళ్లల్లో టాయిలెట్లు కట్టడం వలన సమస్య పరిష్కారం కాదని మేం గ్రహించాం. ఉత్తర బంగ్లాదేశ్‌లో రాజ్‌షాహీ అనే గ్రామంలో 200-300 మందిని పోగేసి నేలమీద వాళ్ల వూరి మ్యాప్‌ గీసి చూపించాం. ఎవరు ఎక్కడెక్కడ విసర్జిస్తున్నారో పసుపుపచ్చ ముగ్గుతో మార్కులు పెట్టి చూపించాం. చూస్తూండగానే మ్యాపంతా పచ్చగా అయిపోవడం వారు గమనించారు. ఆ తర్వాత అదంతా వూరి చుట్టూ వున్న చెఱువులో ఎలా కలుస్తోందో వివరించి చెప్పాం. తాము విసర్జించినదాన్నే ఒకరిదొకరు తాగుతున్నామని, దానిలోనే తమ బట్టలు వుతుక్కుంటున్నామని వాళ్లు గ్రహించి ఏహ్యత కలిగింది. మా దగ్గరకు వచ్చి 'మాకు డబ్బివ్వండి, మరుగుదొడ్లు కట్టుకుంటాం' అన్నారు. 'ఇది డబ్బిచ్చే సంస్థ కాదు, కావాలంటే తక్కువ ధరలో ఎలా కట్టుకోవాలో సూచనలిస్తాం' అని చెప్పాం. సరేనని, వాళ్ల దగ్గరున్నదానితోనే వాళ్లు కట్టుకున్నారు.'' అన్నాడాయన. ఆ ఉద్యమం అలా విస్తరించి బంగ్లాదేశ్‌లో బహిరంగ విసర్జన దాదాపు మాయమైంది. ప్రపంచ ఆరోగ్య సంస్థ బంగ్లాదేశ్‌ను 99% ఓడిఎఫ్‌ గా ప్రకటించబడింది. సిఎల్‌టిఎస్‌ మోడల్‌ను 31 దేశాలు అనుకరించి లాభపడ్డాయి. మన దేశంలో మహారాష్ట్రలో నాందేడ్‌, అహ్మద్‌నగర్‌లలో హరియాణా, హిమాచల్‌ ప్రదేశ్‌లలో కొన్ని వూళ్లల్లో అనుసరించి ఫలితాలు సాధించారు. ఈ ప్రయోగానికి విస్తృత ప్రచారం కల్పించాలంటే యాడ్స్‌ యీ థీమ్‌ మీద తయారు చేయించాలి. చీపురు పట్టుకునే యాడ్స్‌ మీద కాదు. భారతీయుల మనస్తత్వాన్ని, ఆలోచనా విధానాన్ని అవగాహన చేసుకుని తదనుగుణంగా స్ట్రాటజీ తయారుచేసుకోవాలి.

ఉదాహరణకి మన యిళ్లల్లో తయారయ్యే చెత్తను తడి, పొడిగా విడగొట్టి వేర్వేరు బ్యాగుల్లో వేసే పని మనమే చేయాలని ప్రభుత్వం భావిస్తోంది. మేం నివసించే ప్రాంతంలో రెండు రకాల బకెట్లు పంపిణీ చేశారు. మనం విడివిడిగా వేసినా, కార్పోరేషన్‌ పనివారు తీసుకెళ్లేటప్పుడు రెండూ కలిపేస్తున్నారు. అంటే సప్లయిరు వద్ద బకెట్లు కొనేందుకు చూపిన ఉత్సాహం పథకాన్ని అమలు చేయడంలో కార్పోరేషన్‌ చూపటం లేదన్నమాట. ఇక్కడే కాదు, ఎంతో పెద్ద బజెట్‌ వున్న ముంబయి కార్పోరేషన్‌ కూడా యిదే పద్ధతి. చెత్తను తొలగించి, దాన్ని నిర్మూలించడం (సాలిడ్‌ వేస్ట్‌ మేనేజ్‌మెంట్‌)లో అదీ చాలా వెనకబడి వుంది. పట్టుకెళ్లిన చెత్త దేవ్‌నార్‌ డంపింగ్‌ గ్రౌండ్‌లో పడేస్తున్నారు. రోజుకి 5500 మెట్రిక్‌ టన్నుల చెత్త చేరుతోంది. అక్కడ జనవరి-మార్చి మధ్య పదిసార్లు మంటలు చెలరేగాయి. వాటిల్లోంచి లేచిన పొగలతో అక్కడి జనం ఉక్కిరిబిక్కరయ్యారు. ఎవరో దుండగులు నిప్పంటించారు అంటోంది కార్పోరేషన్‌. చెత్తంతా యిక్కడిదాకా రానీయకుండా హౌసింగ్‌ సొసైటీలే వాళ్ల సొంత కాంపౌండ్లలో చెత్తను వేరు చేసి, గోతులు తవ్వి కంపోస్టు చేయాలని సలహా లిస్తోంది. ఇది సాధ్యపడే విషయమేనా? కార్పోరేషన్‌ బాగా పనిచేయాలంటే దానిలోని ఉద్యోగుల పనితీరు మెరుగు పడాలి. కానీ వాళ్లల్లో అసంతృప్తి చాలా వుంది. ముంబయి మునిసిపల్‌ మజ్దూర్‌ యూనియన్‌ సెక్రటరీ ''స్వచ్ఛ భారత్‌ మిషన్‌ అంటూ మాకు పని పెంచారు. ఎక్కువసేపు పని చేయమంటున్నారు. గ్లవ్స్‌ అడిగితే 45 రోజుల తర్వాత యిచ్చారు. మహిళా వర్కర్లకు బట్టలు మార్చుకునేందుకు ఎక్కడా సౌకర్యాలు కల్పించలేదు. బాత్‌రూము లున్నచోట సబ్బులు, తువ్వాళ్లు లేవు.'' అని ఫిర్యాదు చేస్తున్నారు. అనేక మహానగరాల్లో చెత్త పేరుకుపోతోంది. వాటిని ప్రాసెస్‌ చేయవలసిన ఏజన్సీలు ఆ పని చేయటం లేదు. కార్పోరేషన్లు, రాష్ట్రప్రభుత్వాలు పారిశుధ్యం పేర రకరకాల పన్నులు తీసుకుంటున్నాయి తప్ప వీటిని పట్టించుకోవటం లేదు. ఇప్పుడు కేంద్రం కూడా సెస్సు విధించడం మొదలుపెట్టింది. చివరకు యిది ఎలా తేలుతుందో చూడాలి. - ఎమ్బీయస్‌ ప్రసాద్‌ (జూన్‌ 2016)

జూన్‌ 07 ఎమ్బీయస్‌ : విమర్శించాలంటే పార్టీ పెట్టాలా?

ప్రస్తుతం తెరాస నాయకుల దృష్టిలో కోదండరాం పెద్ద విలన్‌. కనబడిన ప్రతిపక్ష నాయకుణ్నల్లా ఎలాగోలా చేర్చేసుకుని శత్రుశేషం లేకుండా చేసేసుకున్నాం అనుకుంటూండగా హఠాత్తుగా కోదండరాం యీ అవతారం ఎత్తడంతో తెరాస నాయకులందరికీ వెర్రెత్తిపోయింది. అనేకానేక విమర్శలు గుప్పిస్తున్నారు. వాటిలో వింతగా అనిపించినది ఈటెల చేసిన వ్యాఖ్య - 'ప్రభుత్వాన్ని విమర్శించాలంటే రాజకీయ పార్టీ పెట్టి అప్పుడు విమర్శించు' అనేది. ఈ సిద్ధాంతం చాలా కొత్తగా వుంది. ప్రభుత్వాన్ని తిట్టడం రాజ్యాంగం మాకిచ్చిన ప్రాథమిక హక్కు అని సామాన్యుడు కూడా ఫీలవుతాడు. పత్రికల్లో సంపాదకీయాలు రాసేవాళ్లే కాదు, ఉత్తరాలు రాసేవాళ్లూ ఫీలవుతారు. ఉబుసుపోకకు పార్కులో ఉపన్యాసాలు దంచేవారి దగ్గర్నుంచి ఉద్యమాలు నడిపేవాళ్ల దాకా అందరిదీ అదే భావం. ఇది తెరాస నాయకులు ఎలా మర్చిపోయారో తెలియదు. జయశంకర్‌ ఏ పార్టీ పెట్టారని అప్పటి ప్రభుత్వాలను దుయ్యబట్టేరు? కోదండరాం ఏ పార్టీ పెట్టారని ప్రభుత్వాలను అడలగొట్టారు? అప్పుడు ఆయన నాయకత్వంలోని జాక్‌లో తెరాస ఎలా పాలుపంచుకుంది? 'ముందు ఓ పార్టీ పెట్టి అప్పుడు తిట్టండి మాస్టారూ' అని మందలించక పోయిందా? ఇప్పుడు తమదాకా వచ్చేసరికి అన్ని రకాల అభ్యంతరాలూ చెపుతున్నారు. తమ సవాళ్లు స్వీకరించి ఆయనో పార్టీ పెట్టి ఓ నలుగురు ఎమ్మెల్యేలను గెలిపించుకుంటే వాళ్లనూ లాగేసుకోవచ్చన్న ఐడియా యేమో. పార్టీయే పెట్టనివాణ్ని ఏం చేయగలమనే చింత కాబోలు.

ప్రజాస్వామ్యంలో విమర్శ ఒక భాగం. దాన్ని స్వీకరించవచ్చు, తిరస్కరించవచ్చు. కానీ విమర్శ చేసినవాడిపై యింతలా విరుచుకుపడడం ఎన్నడూ చూడలేదు. ఏకంగా 12 మంది మంత్రులతో పాటు ఎమ్మెల్యేలు, ఎంపీలు, పార్టీల కతీతంగా వుండవలసిన డిప్యూటీ స్పీకరు కూడా నోరు పారేసుకున్నారు. కోదండరాంను తిట్టినవాళ్లల్లో తెలంగాణ ఉద్యమంలో పనిచేయనివారు, లేటుగా వచ్చినవారు కూడా వున్నారు. సడన్‌గా వాళ్లందరూ తెలంగాణ రక్షకులు, కోదండరాం భక్షకుడు అయిపోయాడు. కోదండరాం టిడిపి లీడరో, కాంగ్రెసు లీడరో, సమైక్యవాదో, రాక్షస పుట్టుక పుట్టిన ఆంధ్రుడో కాదు. ఆయన జాక్‌ నడిపే రోజుల్లో కాంగ్రెసు జాక్‌ను వీడింది, టిడిపిని జాక్‌ బయటకు పంపించేసింది. గాంధీగారు విదేశీవస్తు బహిష్కారం లెవెల్లో కోదండరాం ఆంధ్రులు తయారు చేసిన వస్తువులు వాడవద్దని తెలంగాణ ప్రజలకు విజ్ఞప్తి చేసి ఆంధ్ర వస్తువుల జాబితా తయారుచేయడం మొదలెట్టారు. (అది యిప్పటికీ పూర్తి కాలేదనుకోండి) అవన్నీ చూసి 'అయన పదహారణాల తెలంగాణ వ్యక్తి, ప్రొఫెసరు, పదిమందికి పాఠాలు చెప్పినవాడు, పార్టీ టిక్కెట్టు యిస్తే వద్దని అన్నవాడు' అంటూ తామే ఆకాశానికి ఎత్తేసిన పెద్దమనిషిని యీ రోజు తెరాస నాయకులు దుయ్యబడుతున్నారు.

ఆయన నిజంగా ఏదైనా పార్టీ పెట్టి వీళ్లకు వ్యతిరేకంగా ఎన్నికలలో నిలబడితే రాజకీయాల్లో భాగంగా తిట్టినా అదో పద్ధతిగా వుండేది. ఆయన యింకా ఉద్యమకారుడిగానే వున్నాడు. కానీ ఆయనపై వీళ్లు విరుచుకు పడిన తీరు చూడండి - 'సర్కారును ఏదైనా అంటే నాలుగు కోట్ల తెలంగాణ ప్రజల్ని కించపరిచినట్లే', 'ఆయనను దుష్టశక్తులు ఆడిస్తున్నాయి', (ఆయన ఉద్యోగాన్ని హేళన చేస్తూ) 'పాఠాలు వేరు, పాలన వేరని తెలియాలి', 'కుబుసం విడిచిన విషనాగు' 'కాంగ్రెసు ఏజంటు', 'ఈ మాటలతో ఆయన విపక్షాల చేతుల్లోకి పోయినట్లే చూస్తాం', 'అమెరికా వెళ్లి వచ్చిన దగ్గర్నుంచి యిలా మాట్లాడుతున్నాడు', 'ఎక్కణ్నుంచి ఏ ఆఫర్లు వచ్చాయో', 'మతి భ్రమించింది', 'అసలు టి-జాక్‌ ఎక్కడుంది?' యిత్యాది.

ఎందుకింత తీవ్రత? గత రెండేళ్లగా తెరాసను ప్రతిపక్షాలు విమర్శిస్తూనే వున్నాయి. ఎవరి మీదా యింతలా విరుచుకుపడలేదు. కోదండరాం చేసిన పాపమేమిటి? ఆ కోపాన్ని టి-జాక్‌పై మళ్లించడమేమిటి? 'తెలంగాణ ఏర్పడ్డాక జాక్‌ కాన్సిలైంది', 'రాష్ట్ర ఆవిర్భావం తర్వాత యింకా జాక్‌ ఎందుకు?' అనడం దేనికి? నిజానికి జాక్‌ రాజకీయ పార్టీల కూటమి కాదు, ప్రజాసంఘాలు, ఉద్యోగసంఘాలు, మేధావుల సంఘాలు అన్నీ చేరాయి దానిలో. రాష్ట్రం ఏర్పడినా కంటిన్యూ అవుతామని, ఏ ప్రభుత్వం ఏర్పడినా వాచ్‌డాగ్‌లా వుంటామని అప్పుడే చెప్పారు. జాక్‌లో సభ్యులుగా వున్న పార్టీలు పరస్పరం తలపడినప్పుడు జాక్‌ తటస్థంగా వుండడానికి చూసింది. ఠాఠ్‌ వీల్లేదని, తమను గెలిపించడానికే జాక్‌ అవతరించిందని మెహబూబ్‌నగర్‌ ఉపయెన్నికల సమయంలో తెరాస దబాయించింది. దాంతో ఎన్నికల సమయంలో తెరాసకు ఓటేయమని కోదండరాం అనడం, అందుకు జాక్‌ సభ్యులందరూ మండిపడడం జరిగాయి. 'ఇది రాజకీయ వేదిక కాదు, తెలంగాణ ప్రజల కోసం పని చేయాలి తప్ప, ఒక పార్టీ కోసం కాద'ని అందరూ కలిసి మందలించారు. 'తెలంగాణ ఏర్పడినా ప్రజలుంటారు, ఉద్యోగులుంటారు, వారి సమస్యలుంటాయి. అందువలన తెలంగాణ ప్రజల్లో చైతన్యం తేవడానికి, ప్రజా సమస్యలపై ఉద్యమస్ఫూర్తిని కొనసాగించడానికి జాక్‌ పని చేస్తూనే వుంటుంద'ని చెప్తూ వచ్చారు.

తమ పార్టీని అధికారంలోకి తేవడానికి మాత్రమే జాక్‌ ఏర్పడిందని, ఆ పని అయిపోయింది కాబట్టి యిక దాన్ని కట్టిపెట్టి అటకెక్కించాలని తెరాస అనుకుంటే, జాక్‌లోని కొందరు నాయకులను లాక్కుని వారికి పదవులు కట్టబెట్టి జాక్‌ నిర్వీర్యం అయిపోయిందనుకుంటే అది వారి సమస్య. జాక్‌ ఒకటే కాదు, తాము అధికారంలోకి వచ్చాక ప్రజాసంఘాలు, విద్యార్థి సంఘాలు, చైతన్యవేదికలు అన్నీ దుకాణం మూసుకోవాలని తెరాస ఆకాంక్ష. గతంలో ఉస్మానియా విద్యార్థులు ఆందోళన చేసినప్పుడల్లా చప్పట్లు కొట్టిన తెరాస నాయకులు యిప్పుడు 'విద్యార్థులకు రాజకీయాలెందుకు? చదువుకోక' అంటున్నారు. ఈనాడు ఉస్మానియా ఆవరణలో రాజకీయ సమావేశాలు జరగకుండా చూడడానికి శతథా ప్రయత్నిస్తున్నారు. అదే ఆలోచనాధోరణిలో వున్నవారెవరో 'అక్కడ రాజకీయ సమావేశాలు జరగకుండా చూడమంటూ' పిల్‌ కూడా వేశారు. తెలంగాణ ఉద్యమం టైములో యిలాటివి ఎవరూ వేయలేదు మరి. తెలంగాణ ఉద్యమాగ్ని ఆరిపోకుండా నిరంతరం సమిధలు వేస్తూ వున్నది ఉస్మానియా గుండంలోనే! అలాటి ఉస్మానియా గుండాన్ని ఆర్పేస్తున్నాం కాబట్టి జాక్‌ను కూడా నీరు కార్చేద్దామని తెరాస అనుకోవచ్చు. కానీ జాక్‌ మూసేసినట్లు అధికార ప్రకటన వెలువడేవరకూ అది క్రియాశీలంగానో, నిష్క్రియాశీలంగానో బతికే వున్నట్లు లెక్క. జాకే మిథ్య అయినప్పుడు కోదండరాం మిథ్య కాకుండా వుంటాడా అనుకుంటే కోదండరాం ప్రకటనలకు మీడియాలో, ప్రతిపక్షాల్లో, సాధారణ ప్రజల్లో వచ్చిన స్పందన చూసిన తర్వాతైనా తెరాస తన పొరపాటు దిద్దుకోవడం మంచిది.

నిజానికి మిలియన్‌ మార్చ్‌ సందర్భంగా కోదండరాం ఓ వెలుగు వెలిగారు. అప్పట్లో కెసియార్‌ కంటె పెద్ద లీడరన్న బిల్డప్‌ కనబడింది. అయితే రాష్ట్రమంతూ ఏర్పడితే కోదండరాం కోదండగ రాముడిగా మిగులుతారని అప్పుడు రాశాను. మరీ ముఖ్యంగా పసుపు విఘ్నేశ్వరుడితో పోల్చాను. పెద్ద పూజ చేసేముందు పసుపు విఘ్నేశ్వరుడికి కాస్సేపు పూజ చేసి పక్కన పెట్టేస్తారు. తర్వాత అది ఎక్కడుందో కూడా ఎవరికీ గుర్తుండదు. అయితే తెలంగాణ ఏర్పడ్డాక ఆయన్ని తెరాస వారు ఉత్సవ విఘ్నేశ్వరుణ్ని చేస్తున్నారు. గణేశ నవరాత్రులు పూర్తయ్యాక తీసుకెళ్లి ముంచేసి ఆనవాలు లేకుండా చేసినట్లు, కోదండరాంను కూడా ఉనికి లేకుండా చేద్దామనుకుంటున్నారు. ఇంత కోపం ఎందుకు వచ్చింది అంటే దానికి కొన్ని కారణాలు కనబడుతున్నాయి. రాష్ట్రం ఏర్పడ్డాక కెసియార్‌ కోదండరాంను పట్టించుకోవడం మానేశారు. ఆవిర్భావ దినోత్సవాల్లో కూడా ఆయనకు పిలుపు లేదు. రెండు సార్లు ఎపాయింట్‌మెంట్‌ అడిగితే యివ్వలేదు. తాను ఒంటిచేత్తో తెలంగాణ సాధించానని ప్రజల మనసుల్లో నాటుకోవాలంటే కోదండరాం చెరిగిపోవాలి. తన పక్కన అందమైన చెలికత్తె వుంటే హీరోయిన్‌కి ఎంత చిరాకో, తనతో పాటు వేదిక పంచుకునే ఉద్యమనేతలన్నా కెసియార్‌కు అంత చిరాకు. దీనివలన కోపం తెచ్చుకున్నారో, లేక నిజంగా ప్రజల పట్ల అక్కర వుందో తెలియదు కానీ కోదండరాం జాక్‌ను పునరుద్ధరించి, రెండేళ్ల పాలనలో తెరాస సాధించినదేమిటి, సాధించలేకపోయినదేమిటి అని వివిధ కమిటీల ద్వారా అధ్యయనం చేయసాగింది.

స్వాతంత్య్రపోరాటకాలంలో నెహ్రూ ప్రసంగాలు చేసేవాడు - 'మాకు అధికారం వచ్చాక బ్లాక్‌మార్కెటీర్లను అందుబాటులో వున్న కరంటు స్తంభానికి ఉరి తీస్తాం' అని. స్వాతంత్య్రం వచ్చాక ఒక్క బ్లాకుమార్కెటీరు అలా ఉరికంబానికి వేలాడలేదు. వాళ్లే కాదు, అన్ని రకాల అక్రమ వ్యాపారస్తులు కాంగ్రెసు పార్టీకి ఆప్తులయిపోయారు. తెలంగాణ ఉద్యమకాలంలో కెసియార్‌, ఆయన అనుచరులు రామోజీ ఫిల్మ్‌ సిటీ గురించి, పద్మాలయా స్టూడియో, అన్నపూర్ణ స్టూడియో, రాఘవేంద్రరావు కాంప్లెక్సు, నాగార్జున కన్వెన్షన్‌ హాలు, ఐ మాక్స్‌, అయ్యప్ప సొసైటీ యిలా అనేక వాటి గురించి మాట్లాడుతూండేవారు. ఇవన్నీ ఎన్నో అక్రమాలు చేశాయని, ఆంధ్రులు నడిపే ప్రభుత్వంలో వీరి కారణంగా తెలంగాణ ప్రజలు నష్టపోయారని అనేవారు. ఇప్పుడు ప్రభుత్వంలో తెలంగాణ వారే వున్నారు. వీరిపై చర్యలు తీసుకున్నారా? లేదే! పైగా వాళ్లకు కొత్తకొత్త వరాలు యిస్తున్నారు. ఎందుకు? ఆంధ్రులు చెఱువులు కబ్జా చేశారని తెగ చెప్పేవారు. ఇప్పుడు మిషన్‌ భగీరథ సందర్భంగా చెఱువుల ఆక్రమణదారులెవరో తేలి వుంటుంది కదా. వాళ్ల పేర్లు బయటపెట్టలేదేం? ఆంధ్ర విద్యాసంస్థలు తెలంగాణ విద్యార్థులను దోచుకు తింటున్నాయని హరీశ్‌ రోజూ చెప్పేవారు. వారిని అరికట్టడానికి యీ రెండేళ్లలో ఏం చేశారు? ఏమీ చేయకపోతే దాని అర్థం వాళ్లు అక్రమాలు చేయలేదనేనా? మరి అప్పటి మీ ఆరోపణల మాటేమిటి? ఆంధ్రప్రాంతపు పారిశ్రామికవేత్తలు, పెట్టుబడిదారులు హైదరాబాదు పర్యావరణాన్ని నాశనం చేశారని తెగ వూదరగొట్టారు కదా. మీరు వచ్చాక వారిని ఎలా దండించారు? ఆంధ్రులు కదాని దండించనక్కరలేదు. ఆ కారణంతో వదలనూ అక్కరలేదు. అక్రమాలు చేసినవారు ఏ ప్రాంతం వారైనా సరే వారిని వదిలిపెట్టం అని ఆచరించి చూపినప్పుడు కదా, తెరాసపై నమ్మకం చిక్కేది.

సమైక్యరాష్ట్రంలో ఏ ఒప్పందం జరిగినా పారదర్శకత లేదు, ఆంధ్రులకు కాంట్రాక్టులు యిచ్చేరు అని వివాదం చేసేవారు. ఇప్పుడు జరుగుతున్నదేమిటి అనే విషయంపై జాక్‌ అధ్యయనం చేయసాగింది. సాగునీటి ప్రాజెక్టుల టెండర్లు, వాటర్‌గ్రిడ్‌ టెండర్లు, టెండర్ల పారదర్శకత, వాటిని దక్కించుకున్న కంపెనీలు, ఆ కంపెనీల యాజమాన్యాలు వంటివి యిప్పటికే స్థూలంగా అధ్యయనం చేసింది. తెలంగాణ సర్కారు కొనుగోలు చేసిన పోలీసు వాహనాలు, వాహనాలను సరఫరా చేసిన కంపెనీలు ఏ ప్రాంతానికి చెందినవనే దానిపై కూడా చేసింది. పాఠ్యపుస్తకాలు సరఫరా చేసిన కంపెనీలు, జిఎచ్‌ఎంసి సప్లయి చేసిన చెత్త డబ్బాలు తయారు చేసిన కంపెనీలు ఎవరివి, ఏ ధరకు కొన్నారు అనేది తరచి చూస్తున్నారు. సప్లయిదారుల్లో తెలంగాణ వారెవరు? తక్కినవారెవరు? అని పట్టిపట్టి చూస్తున్నారు. ఇది తెరాసకు యిబ్బంది కలిగించే అంశం. ఉద్యమంలో వుండగా ఏమైనా మాట్లాడవచ్చు కానీ ఓట్ల దగ్గరకు, నోట్ల దగ్గరకు వచ్చేసరికి ఆంధ్రుల దగ్గర కొనము అని బాహాటంగా అనడానికి లేదు. ఆంధ్ర మూలాల వారి ఓట్లు, ఆంధ్ర పారిశ్రామికవేత్తల, కాంట్రాక్టర్ల నోట్లు ప్రతి పార్టీకి అవసరమే కాబట్టి ఏ పార్టీయైనా గట్టిగా దీని గురించి మాట్లాడలేదు. అలాటి ఎన్నికల మొహమాటం లేని స్వచ్ఛంద సంస్థలు మాత్రమే దీనిపై యాగీ చేయగలవు.

తెలంగాణ ఉద్యమకాలంలో తెరాసకు మద్దతు యిచ్చిన మేధావి వర్గాలు విద్యుత్‌ ఒప్పందాలపై, సాగునీటి ప్రాజెక్టులపై కెసియార్‌ నిర్ణయాలను తీవ్రంగా విమర్శిస్తున్నారు. ఛత్తీస్‌గఢ్‌ విద్యుత్‌ ఒప్పందాల రూ. 900 కోట్ల భారం పడుతుందని, మణుగూరు పవర్‌ ప్లాంట్‌ వలన 20 ఏళ్లలో కలిగే నష్టం రూ. 10 వేల కోట్లు అని, దామరచర్ల వలన రూ. 6 వేల కోట్లు నష్టమని విద్యుత్‌ ఉద్యోగుల ప్రతినిథి రఘు వాదిస్తున్నారు. ఉద్యమకాలంలో ఆయన్ని ఒక హీరోగా చూసిన తెరాస, యిప్పుడు ఆయనలో విలనీయే చూస్తోంది. ఇప్పుడు ఆయన కోదండరాంతో కలిసి విద్యుత్‌ ప్రాజెక్టులపై ప్రత్యేక అధ్యయనం చేశాం, సెమినార్లు ఏర్పాటు చేస్తాం, పవర్‌పాయింటు ప్రజంటేషన్లు యిచ్చి ధననష్టం, పర్యావరణ నష్టం గురించి ప్రజలను మేల్కొల్పుతాం అంటున్నాడు. అలాగే యిరిగేషన్‌ ప్రాజెక్టులను కెసియార్‌ చిత్తం వచ్చినట్లు మార్చేయడాన్ని అనేక ప్రజా సంఘాలు, నిపుణుల వేదికలు వ్యతిరేకిస్తున్నాయి. అయినా కెసియార్‌ పట్టించుకోవటం లేదు.

ఇప్పుడు మల్లన్న సాగర్‌ గొడవ వచ్చింది. దాని కింద 21 వేల ఎకరాల భూమి కావాలి. 14 గ్రామాలు మునుగుతాయి. నిర్వాసితులు తమ భూమిని 2013 నాటి కేంద్ర భూ సేకరణ చట్టం తీసుకోమని అడుగుతున్నారు. దాని ప్రకారమైతే మార్కెట్‌ విలువ కంటె మూడు రెట్లు (ఎస్సీ, ఎస్టీల కైతే 4 రెట్లు) పరిహారం యివ్వాలి. పైగా మరో చోట స్థలాన్ని చూపించి ఇందిరమ్మ యిళ్లలాటివి కట్టించి యివ్వాలి. నాలుగేళ్ల పాటు ఆ భూమిని వినియోగించకపోతే వెనక్కి యిచ్చేయాలి. అవన్నీ యివ్వడం యిష్టం లేని రాష్ట్రప్రభుత్వం 2015 జులైలో జీవో 123 తెచ్చింది. దాని ప్రకారం మార్కెట్‌ ధర యిచ్చేస్తే చాలు. పునరావాసం గట్రా వాళ్లే చూసుకోవాలి. వెనక్కివ్వడాలుండవు. మల్లన్న సాగర్‌ ముంపు బాధితులకు యింటికి రూ.5.04 లక్షలు, పొలానికి ఎకరానికి రూ.5.95 లక్షలు యిస్తామన్నారు. కోదండరాం మార్కెట్‌ రేటు ఎకరా 8-10 లక్షలు పలుకుతుంటే 5,6 లక్షలు యిస్తాననడమేమిటి? అని అడుగుతున్నారు. ఈ సందర్భంగా మల్లన్న సాగర్‌ ముంపు బాధిత గ్రామాల్లో పర్యటిస్తూ వారికి మద్దతుగా మాట్లాడుతూ 'గొర్రెల మంద మీద తోడేళ్లు పడ్డట్టు గ్రామాల మీద పడతారా? 50 టిఎంసిల నీటి కోసం 14 ఊళ్లు ముంచాలా? ప్రజాభిప్రాయం లేకుండా భూసేకరణ చేస్తారా? 2013 నాటి భూసేకరణ చట్టం ప్రకారం పరిహారం యివ్వాలి. జీఓ తెచ్చి ప్రజల్ని వేధించకూడదు.' అని చాలా తీవ్రంగా మాట్లాడారు.

ఇవే మాటలు ప్రతిపక్షాలంటే వాటికంత ప్రభావం వుండదు. కానీ స్వచ్ఛంద సంస్థ అనడంతో వేల్యూ వచ్చింది. అంతకుముందే జాక్‌ కరువుపై 4 జిల్లాల్లో తిరిగి అధ్యయనం చేసి ప్రభుత్వానికి నివేదిక యిచ్చింది. రైతు ఆత్మహత్యలపై అధ్యయనం చేసి కోర్టుకి వెళ్లింది. సింగరేణిలో ఓపెన్‌ కాస్ట్‌ మైనింగ్‌కు వ్యతిరేకంగా తన అభిప్రాయాలను గట్టిగా చెప్పింది. నిజాం సుగర్స్‌ తిరిగి తెరవాలన్న డిమాండ్‌ చేసింది. నిజానికి యివన్నీ గతం ప్రభుత్వహయాంలో తెరాస నాయకులు చేసిన డిమాండ్లే. తాము అధికారంలోకి రాగానే మర్చిపోయారు. కానీ అప్పుడు పోరాటాలు చేసిన రఘు, వేణుగోపాల్‌, హరగోపాల్‌ వంటి ఉద్యమకారులు మర్చిపోలేదు. వాళ్లంతా సమావేశమై 'అభివృద్ధి తెలంగాణ ఆదాయంలో 13% గ్రామాలది, 87% జిఎచ్‌ఎంసిది. ఇప్పటికీ అభివృద్ధి హైదరాబాదు చుట్టూనే జరుగుతోంది. ఎన్నికల్లో గెలిచినంత మాత్రాన గొప్పగా పని చేస్తున్నట్లు అర్థం కాదని, మీడియా సరిగ్గా పనిచేయటం లేదని..' యిలా విమర్శించారు. జాక్‌ తరఫున దళితులకు మూడెకరాల భూమి, కేజి టు పిజి, ఉద్యోగ నియామకాలు, రైతు రుణమాఫీ, వ్యవసాయ అనుబంధ సమస్యలు యిత్యాది సమస్యలపై ప్రజలకు అవగాహన పెంచుతామన్నారు.

వీళ్లకు ఉద్యమకారులుగా తెలంగాణలో విశ్వసనీయత వుంది కాబట్టి, వీరి నివేదికలు బయటకు వస్తే ప్రజలు నమ్మవచ్చనే భయం తెరాసకు వుంది. అందువలన వారిని భయపెట్టడానికే కోదండరాంపై యింత ఉధృతంగా విరుచుకుపడ్డారు. ఆ పడడంలో కోదండరాం లేవనెత్తిన ఒక్క పాయింటుకూ సమాధానం చెప్పలేదు. ఎంతసేపూ తాము తలపెట్టిన పథకాల గురించి, తమ ఎన్నికల విజయాల గురించే ప్రస్తావిస్తున్నారు. 60 ఏళ్ల దుష్పరిపాలనను దిద్దడానికి రెండేళ్లు సరిపోతుందా? అంటున్నారు. ఎన్నేళ్లు సరిపోతుందో చెప్పటం లేదు. పాత అక్రమాలు పక్కన పెట్టి యిప్పుడు వారు చేస్తున్న తప్పులపై సంజాయిషీ చెప్పాలి.ఆ పాయింటునే కోదండరాం పట్టుకున్నారు. 'మేం అడిగేది తప్పయితే ఎలా తప్పో చెప్పాలి. పారదర్శకత పెంచడానికి సర్కారు చేపట్టే పథకాలు, ప్రాజెక్టుల డిపిఆర్‌లు వెబ్‌సైట్లలో పెట్టి ప్రజల ముందు వుంచాలంటున్నాం. తప్పా? ఉద్యోగులకు చేసినట్లే తక్కిన ప్రజలకూ మేలు చేయాలని, ప్రయివేటు విద్యాసంస్థలపై నియంత్రణ వుండాలనీ అనడం తప్పా? తెలంగాణ యూనివర్సిటీలలో విసిలు లేరని చెప్పడం తప్పా? తెరాస వచ్చిన రెండేళ్లలో కొన్నింట్లోనే ఫలితం దక్కింది. ముఖ్యంగా తెలంగాణ ంటూ నాయకత్వం ఎదగడానికి అవకాశం కలిగింది. కానీ ప్రజల జీవనోపాధి అవకాశాలు పెరగలేదు. వాటి గురించి అడుగుతున్నాం. జవాబు చెప్పండి.' అంటున్నారు.

ఆ సమాధానం తెరాస నుంచి రావటం లేదు. కోదండరాంను ప్రజాద్రోహిగా ముద్ర కొడుతున్నారు. వీళ్లేమన్నా సరే మల్లన్న సాగర్‌ నిర్వాసితులకు ఆయన దేవుడిలా కనబడతాడు. కెసియార్‌ తలపెట్టిన అనేక యిరిగేషన్‌ ప్రాజెక్టుల కారణంగా యిళ్లు, పొలాలు పోగొట్టుకునేవారందరూ ఉద్యమించడం మొదలుపెడతారు. వాళ్లందరూ పిలకలు ఎగరేయకుండా వుండాలంటే జాక్‌ను, ప్రజా సంఘాలను కట్టడి చేయాలని తెరాస సర్కారు అనుకోవడంలో ఆశ్చర్యం లేదు. ప్రస్తుతం కోదండరాం ఆస్ట్రేలియా పర్యటిస్తున్నారు. అక్కడున్న తెలంగాణ ఎన్నారైలకు కోదండరాంపై నమ్మకం పోలేదు. పది రోజుల పర్యటనను స్పాన్సర్‌ చేస్తున్నారు. తెరాసతో గొడవ పెట్టుకున్నారు కదాని టూరు కాన్సిల్‌ చేయలేదు. తిరిగి వచ్చాక కోదండరాం ఉద్యమం కొనసాగిస్తారో, చల్లబడతారో తెలియదు. కొనసాగిస్తే మాత్రం తెరాసకు తలనొప్పి తప్పదు. ఎందుకంటే గత ప్రభుత్వాలకు, తెరాస ప్రభుత్వానికి మౌలిక స్వభావంలో తేడా ఏమీ కనబడటం లేదు. డబ్బున్నవాళ్ల మాట అప్పుడూ నెగ్గింది, యిప్పుడూ నెగ్గుతోంది. ఒకప్పుడు దుమ్మెత్తి పోసిన వాళ్లందరినీ తెరాస అక్కున చేర్చుకుంటోంది. ఈ విషయాలన్నీ తెలంగాణ ప్రజలకు అర్థమయిననాడు వాళ్లు పెదవి విరవడం మొదలుపెడతారని తెరాస భయపడడంలో ఆశ్చర్యం ఏముంది? - (సమాప్తం) ఎమ్బీయస్‌ ప్రసాద్‌ (జూన్‌ 2016)

జూన్‌ 10 ఎమ్బీయస్‌ : బ్రాహ్మలు శ్రమజీవులు కారా?

ఉన్నట్టుండి దీనిపై చర్చ రావడానికి కారణం - కంచ ఐలయ్య గారు. ఆయన హిందూద్వేషి. బ్రాహ్మణద్వేషి. ఆ సంగతి దాచుకోకుండా ఎన్నో వేదికలపై సందర్భం వున్నా లేకపోయినా వెల్లడిస్తూనే వుంటారు. అగ్రకులస్తుల చేతిలో అవస్థలు పడిన అనుభవాలు ఆయనకున్నాయి. దేశంలో భావప్రకటనా స్వాతంత్య్రం వుంది. అందుచేత ఆయనకు తోచినది ఆయన చెప్తూనే వుంటారు, రాస్తూనే వుంటారు. ఒక్కోప్పుడు హద్దు మీరిన సందర్భాల్లో యితరులు ఆయనతో తలపడతారు. వెంటనే ఐలయ్యగారి భక్తగణం వారిపై విరుచుకు పడుతూంటారు. అభిప్రాయాలు చెప్పే హక్కు యీయన కెంత వుందో అవతలివాళ్లకీ అంతే వుందన్న స్పృహ వాళ్లకు లోపిస్తూంటుంది అప్పుడప్పుడు. బ్రాహ్మణులు సోమరులని, తిని పడుక్కోవడం తప్ప వేరేమీ చేయరని ఐలయ్య అన్నట్లు పేపర్లో వార్తలు వచ్చాయి. వాటిని ఆయనేమీ ఖండించలేదు. ఆ వార్తలపై మండిపడిన కొన్ని బ్రాహ్మణ సంఘాలు ఆయన వద్దకు వెళ్లి క్షమాపణ కోరడం జరిగింది. క్షమాపణ చెప్పారని వీళ్లు, అబ్బే చెప్పలేదని ఆయనా అంటారు. భయపడి క్షమాపణ చెప్పినా దాన్ని లెక్కలోకి తీసుకోనక్కరలేదు. ఆయన భావజాలం ఎలా వుంది అనేదే చర్చకు వస్తుంది. ఈ సంఘటన తర్వాత ఆయన 'బ్రాహ్మణులు శ్రమజీవులు కారని మాత్రమే అన్నా'నన్నారు. ఆయన ఒక యింటర్వ్యూలో చెప్పినదిది - 'విజయవాడలో సీటూ (సిపిఎం వారి కార్మికసంఘాల కూటమి) సభలో మాట్లాడుతూ ఇండియాలో శ్రామికవర్గం రూపుదిద్దుకున్న సందర్భాన్ని వివరిస్తూ బ్రాహ్మణులు ఎప్పుడూ ఉత్పత్తిలో పాలు పంచుకోలేదని, శ్రమ చేయలేదని అన్నాను.' ఆయన మాటనే విశ్వసిస్తూ ఆయన మాటల్లో ఔచిత్యమెంత అనేది ఆలోచిద్దాం.

అసలు శ్రమ జీవి, ఉత్పత్తిలో పాలు పంచుకోవడం అనే మాటకు అర్థం ఏమిటి? ఫ్యాక్టరీలో సుత్తి పట్టుకుని దెబ్బలు వేసేవాడే శ్రామికుడా? సుత్తి పట్టుకోకుండా సీట్లో కూర్చుని మిషను ఆపరేట్‌ చేసేవాడు శ్రామికుడు కాడా? ఉత్పాదన యొక్క నాణ్యత ఎలా వుందో టెస్ట్‌ చేసే కంప్యూటరున్న ఎసి గదిలో కూర్చుని పర్యవేక్షించేవాడు శ్రామికుడు కాడా? ఫ్యాక్టరీని ప్లాను చేసినవాళ్లు, ఉత్పాదనలను మార్కెట్‌లో ప్రవేశపెట్టడానికి పబ్లిసిటీ డిజైన్లు, యాడ్స్‌ తయారుచేసేవాళ్లు, యింటింటికి తిరిగి సరుకులు అమ్మేవాళ్లు, ఫ్యాక్టరీ ఆర్థికపరమైన లావాదేవీలు చూసేవారు, దానికి రక్షణ కల్పించేవాళ్లు, కార్మికుడు గాయపడితే చికిత్స చేసే వైద్యులు, వీళ్లందరికీ యీయీ విద్యల్లో తర్ఫీదు యిచ్చిన అయ్యవార్లు - వీళ్లెవరూ శ్రామికులు కారా? చెమట కార్చినవాడే శ్రామికుడా? కళ్లతో, బుర్రతో పనిచేసేవాడు శ్రామికుడు కాడా? ఉత్పత్తిలో భాగస్వామి కాడా? అసలు వీళ్లందరి సామర్థ్యాలను పరీక్షించి చూసుకుని, వారిపై నమ్మకంతో పెట్టుబడి పెట్టి, లాభనష్టాలతో ప్రమేయం లేకుండా వీరందరికీ జీతాలు యిచ్చి పెట్టుకున్న సాహసి ఐన పెట్టుబడిదారుణ్ని ఉత్పత్తిలో పాలుపంచుకున్నట్లు లెక్క వేస్తారా లేదా? వీరందరినీ విస్మరించి ఎండలో స్వేదం చిందించినవాడు మాత్రమే మొత్తం ఉత్పత్తికి కారకుడు అని తీర్మానిస్తే అంతకంటె పొరపాటు మరొకటి వుండదు. శారీరక శ్రమ గొప్పది, బౌద్ధిక (బుద్ధితో చేసే) శ్రమ తక్కువది అనుకుంటే మూర్ఖత్వమే. యంత్రంలో భాగాలు పేద్ధగా, భీకరంగా, బలంగా వుండవచ్చు. కానీ కరంటు స్విచ్‌ వేయకపోతే అది పని చేయదు. కరంటు వచ్చేది సన్నటి వైర్లద్వారానే. సన్నగా, పీలగా వుంది కదాని వైర్లు పీకేస్తే యంత్రం మూలపడుతుంది. శరీరాన్ని నడిపించే పాదాల నుంచి, అంగాలన్నిటికీ సంకేతాలు పంపే మెదడు దాకా అన్నీ ముఖ్యమైనట్లే, సమాజాభివృద్ధికి దానిలో వున్న అన్ని వర్గాల సహకారమూ అవసరమే అనే మౌలిక అవగాహన కొరవడకూడదు.

బ్రాహ్మడు అనగానే కొంతమందికి కళ్లముందు గుండు, పిలకతో పూజారి లేదా పురోహితుడి రూపం ఒక్కటే కళ్లక్కడుతుంది కాబోలు. బ్రాహ్మల్లో ఎంతమంది ఆ వృత్తిలో వున్నారో కాస్త దృష్టి సారిద్దాం. నా దగ్గర గణాంకాలు ఏమీ లేవు. ఉజ్జాయింపు లెక్కలతో ముందుకు సాగుదాం. జనాభాలో బ్రాహ్మలు 3-4% వుంటారంటారు. పోనీ 3% అనుకుందాం. తెలుగు రాష్ట్రాల జనాభా 8 కోట్లు అనుకుంటే వీళ్ల సంఖ్య 24 లక్షలు. వారిలో స్త్రీలు సగభాగం అనుకుంటే 12 లక్షల మంది పురుషులు. వారిలో పిల్లలు, వృద్ధులను పక్కన పెడితే వృత్తి చేయగల స్థితిలో వున్నవాళ్లు 6 లక్షలనుకుందాం. ఒక గుడిలో పూజారులు ఎంతమంది వుంటారు? చాలా గుళ్లల్లో ఒకరే వుంటారు. ఒకే కాంపౌండులో రెండు, మూడు వుంటే ఒకాయనే అటూయిటూ తిరుగుతూ తీర్థం యిస్తూ వుంటాడు. పెద్ద గుళ్లల్లో నలుగురు వుంటారనుకున్నా, సరాసరిన గుడికి యిద్దరు పూజారులు అనుకుంటే యీ 6 లక్షల మందికి ఉపాధి కల్పించడానికి 3 లక్షల గుళ్లు వుండాలి. ఉన్నాయా? ఈ కాలంలోనే కాదు, ఆ కాలంలోనూ లేవు. పైగా కొన్ని గుళ్లల్లో బ్రాహ్మణేతరులే పూజారులు. ఇక పురోహితుడు. గ్రామానికి ఒకళ్లిద్దరు వుంటే సరిపోతుంది. ఎందుకంటే మూఢాలని, శూన్యమాసాలని, ముహూర్తాలు లేవనీ ఏదో కారణం చెప్పి నెలకు మూడు, నాలుగు శుభకార్యాల కంటె వుండడం గగనం. వాటికి వచ్చే దక్షిణతో బతకాలంటే ఎంత కష్టం? దానిలో పోటీదారులు కూడా వుంటే ఎవరికీ వ్యాపకం వుండదు. చెప్పదలచినదేమిటంటే వైదిక (వేదసంబంధమైన) వృత్తిని నమ్ముకుని జీవించే బ్రాహ్మలు అతి తక్కువ. ( వీరు శ్రమజీవులా కాదా అనే చర్చ తర్వాత చేద్దాం) ఉన్నవాళ్లని చూసి బ్రాహ్మలందరూ యిదే వృత్తిలో వున్నారనుకోవడం అవివేకం.

మరి తక్కిన బ్రాహ్మణులు జీవనోపాధికి ఏం చేస్తూ వుంటారు? ఉద్యోగుల్లో చాలామంది బ్రాహ్మణులు కనబడతారు. తెలుగు నాట అయితే కాకతీయుల కాలంలో జైనద్వేషి అయిన గణపతిదేవుడు అప్పటిదాకా ఉద్యోగాలలో వున్న జైనులను తొలగించి, వారి స్థానంలో ఆరువేల మంది బ్రాహ్మణులను ఒక్కసారిగా నియోగించాడని, అప్పణ్నుంచే వారిని ఆరువేల నియోగులు అంటారని చెప్తారు. అంతకుముందు నుంచి బ్రాహ్మణులు మంత్రులుగా వున్నారు. చాళుక్యయుగంలో బ్రాహ్మణులు మంత్రి, సామంత, దండనాయకాది ఉన్నతపదవులు ఆక్రమించి వుండేవారని, కాకతీయ యుగం వచ్చేసరికి యితర కులస్తులు కూడా ఆ యా పదవులకు ఎదిగారని చరిత్ర పుస్తకాలు చెపుతున్నాయి. రాత్రికి రాత్రి మంత్రులు, దండనాయకులు అయిపోరు. సైనికులుగా చేరి యుద్ధప్రావీణ్యం చూపితేనే సైన్యంలో పైకి వస్తారు. మంత్రికి కూడా సకల ఆయుధాలలో నైపుణ్యం వుండాలి. బ్రాహ్మణ సైన్యాధికారుల్లో కొంతమంది రాజులయ్యారు. సైన్యంలో చేరేవారు కొందరైతే విద్యార్జనలో, విద్యగరపడంలో మునిగినవారు కొందరు. ఆనాటి విద్య అంటే వేదాలు వల్లించడం, శాస్త్రాలు నేర్పడం మాత్రమే కాదు, ఆయుధవిద్య నేర్పడం కూడా. ద్రోణుడు, కృపుడు - వీళ్లంతా బ్రాహ్మణులే కదా, కురువంశీకులకు క్షాత్రవిద్య నేర్పినది వీరే కదా. వైద్యులుగా, పరిశోధకులుగా, విద్వాంసులుగా, కవులుగా, రచయితలుగా, సంగీతకారులుగా, నృత్యకారులుగా, కళాకారులుగా జీవనం సాగించిన బ్రాహ్మణులెందరో!

తక్కిన వృత్తులు ఎన్ని చేసినా, బ్రాహ్మణులకే కాదు, అన్ని వర్ణాలకు, వర్గాలకు తిండి పెట్టిన వృత్తి - వ్యవసాయమే. ఎందుకంటే తక్కినవన్నీ పైఆదాయానికి పనికి వస్తాయి తప్ప, భుక్తికై నమ్ముకోదగినది వ్యవసాయం ఒక్కటే. అందుకే పోతన హాలికులైన నేమి? అన్నాడు. ఆయనా బ్రాహ్మడే. శ్రీనాథుడు సొంత వ్యవసాయంతో సరిపెట్టుకోక భారీ ఎత్తున వ్యవసాయం చేయబోయి చేతులు కాల్చుకున్నాడు. ఆయనా బ్రాహ్మడే. వ్యాపారస్తులైన బ్రాహ్మణుల గురించిన కథలు కూడా ప్రాచీన సాహిత్యంలో వున్నాయి. పాతకాలం మాట నమ్మం అంటారా, ఆంగ్లపాలన వచ్చి ఉద్యోగాలకై పట్టణాలకై తరలి వచ్చేవరకూ సమస్తకులాలతో పాటు బ్రాహ్మణులు కూడా రైతులుగానే బతికారు కదా. ఇంగ్లీషు చదువులు చదివి, ఉద్యోగాల మోజులో గ్రామాలను వదిలినవారిలో మొదటి బ్యాచ్‌ బ్రాహ్మణులది కాబట్టి యీనాడు బ్రాహ్మణ రైతులు తక్కువగా, బ్రాహ్మణ ఉద్యోగులు ఎక్కువగా కనబడతారు కానీ వందేళ్ల క్రితం వరకు అందరూ రైతులే. ఓ పక్క వ్యవసాయం చేసుకుంటూ పైసంపాదనకై యింటి అరుగు మీద పాఠాలు చెప్తూండేవారు. ఉపాధ్యాయ వృత్తిలో బ్రాహ్మలు ఎంత ఎక్కువమంది వుండేవారంటే చివరకు 'పంతులు' 'అయ్యవారు' అనే మాటలు బ్రాహ్మలకు పర్యాయపదాలుగా మారిపోయాయి. నిజానికి అవి కులసూచకాలు కావు, వృత్తిసూచకాలు మాత్రమే.

ఇప్పుడు ఐలయ్యగారి దృష్టిలో రైతు, సైనికుడు, సేనాపతి, మంత్రి, ఉద్యోగి, ఉపాధ్యాయుడు, వైద్యుడు వగైరాలు శ్రమజీవులో కాదో తెలుసుకోవాలి. జవాబిచ్చేముందు తనూ ఉపాధ్యాయుడన్న సంగతి ఆయన గుర్తుంచుకోవాలి. ఉపాధ్యాయుడు శ్రమజీవి కాదు, యింకోరి మీద పడితినే పరాన్నభుక్కు అంటే ఆ మాట ఆయనకూ తగులుతుంది. గురువు లేని సమాజాన్ని ఎవరైనా నిర్మించగలరా? వారిని నీచంగా వర్ణించతగునా? ఇక కవులు, రచయితల గురించి మాట్లాడుకుందాం. కథల్లో, సినిమాల్లో చూస్తూ వుంటాం. ఎవరో బ్రాహ్మణకవి తలపాగా చుట్టుకుని, చెవికి కుండలాలు తగిలించుకుని వచ్చి ఓ పద్యం పాడతాడు. వెంటనే రాజుగారు ఓ అగ్రహారాన్ని బహుమతిగా యిచ్చేస్తాడు. బేవార్సుగా భలే కొట్టేసాడ్రా అనుకుంటాం. నిజానికి అంత సులభంగా గ్రామాలను దానాలు చేసేవారు కారు. అంతేకాదు, రాజుగార్ని మెప్పించే కావ్యం రాయాలంటే పాత కావ్యాలు చదవడానికి, కొత్తది రాయడానికి ఆ కవికి కొన్నేళ్లు శ్రమ పడాలి. అది ఆ శ్రమకు ఫలితమే తప్ప, ఉద్దరిగా వచ్చి పడిన డబ్బు కాదు. అలాగే రచయిత కావాలన్నా ఎంతో శ్రమించాలి. బద్ధకంగా ఒళ్లు విరుచుకుంటూ కూర్చుంటే అక్షరాలు వాటంతట అవే తాళపత్రాలపై అమరిపోవు.

ఇక్కడ అగ్రహారాల గురించి యింకో విషయం ప్రస్తావిస్తున్నాను. ఒక పెద్ద ప్రాంతాన్ని దానంగా పొందిన బ్రాహ్మణుడు ధర్మశాస్త్రాల ప్రకారం దాన్ని మొత్తం తనకే వుంచేసుకోకూడదు. తన అవసరాలకు కొంత వుంచుకుని, తక్కినది యితరులకు దానం చేసేయాలి. ఆనాటి బ్రాహ్మణులు దాన్ని పాటించి, తన బంధువులకు, యితర బ్రాహ్మణులకు కొంతకొంత పొలం దానం యిచ్చేసేవాళ్లు. అనేకమంది బ్రాహ్మలు సమూహంగా నివసించే ఆ ప్రాంతాలను అగ్రహారం అనేవారు. అక్కడ శాస్త్రనియమాలను నిష్ఠగా పాటించే తపన వుండేది కాబట్టి అగ్రహారీక భాష, అగ్రహారిక కట్టుబాట్లు వగైరా పదాలు పుట్టుకుని వచ్చాయి. కాలక్రమేణా అవి భ్రష్టు పట్టినపుడు బ్రాహ్మణులే ఆ లోపాలను ఎత్తి చూపుతూ రచనలు చేశారు. దానాలిచ్చినపుడు సాటి బ్రాహ్మలకే యిచ్చారన్న సంగతి నిజమే ఐనా అన్నదమ్ములే ఆస్తికోసం తగాదాలాడడం భారతకాలం నుంచి చూస్తున్న మనకు యీ దానగుణం విడ్డూరంగా తోస్తుంది. అందుకే లాగుంది, బ్రాహ్మణ జమీందార్లు పెద్దగా కనబడరు. ఈ అగ్రహారికులు తమ పొలాల్లోనే యిళ్లు కట్టుకుని వ్యవసాయం చేసుకుంటూ జీవనం సాగించేవారు. అలాటి వర్గాలను యితరుల శ్రమను దోపిడీ చేసినవారిగా పేర్కొనడం ఏం సబబు?

కూచిపూడి భాగవతులు వూరూరూ తిరిగి నృత్యప్రదర్శనలిచ్చేవారు. వారిది శ్రమ కాదా? సంగీతకారుడు ఏళ్ల తరబడి సాధన చేస్తే తప్ప సంగీతకళ పట్టుబడదు. కచ్చేరీలో ఆయన కూర్చుని పాడడం చూసి, యీయన బాసింపట్టు వేసుకుని కూర్చుని డబ్బులు గడించేస్తున్నాడు అనుకుంటే ఎలా? అలాగే పురోహితుడు. ఏవో నాలుగు ముక్కలు మనకు అర్థం కాకుండా చదివేసి, మనం పెట్టిన భోజనం పూటుగా లాగించేసి, తాంబూలంలో నోట్లు పట్టుకుని పోతున్నాడనుకుంటే ఎలా? ఆ నాలుగు ముక్కలు చదవడానికి ఆయన ఏడెనిమిదేళ్ల పాటు వేదాధ్యయనం చేస్తాడు కదా. ఎంతో శ్రమ పడితే తప్ప, సాధన చేస్తే తప్ప, రెగ్యులర్‌ ప్రాక్టీసు వుంటే తప్ప నోరు అలా తిరగదు కదా. తర్వాత పూజాక్రతువులో కూడా గంటల తరబడి కూర్చుని, మంత్రాలు వల్లిస్తూ, హోమగుండంలో మంట కలిగించే వేడిని పొగను భరిస్తూ లేస్తూ, కూర్చుంటూ నానా కసరత్తులు చేస్తారు. పద్మాసనం వేసుకుని కూర్చోమంటే మనలో చాలామంది స్టూలేసుకుని కూర్చుంటారు. అయినా అరగంట తర్వాత కాళ్లూ, కీళ్లూ కదలవు. దేవుడి విగ్రహం మీద మామిడాకుతో నీళ్లు చల్లమంటే, పువ్వు వేయమంటే ఒంగలేక కూర్చున్నచోటి నుంచే నీళ్లు విదిలిస్తాం, విసిరేస్తాం. దేవుడి మీద పడితే పడితే సరేసరి, లేకపోతే అన్ని తప్పులకూ కలిపి చివర్లో దండం పెట్టేస్తాం. మరి ఆ పురోహితుడిది శారీరక శ్రమ కాదు, ఆయన శ్రమ జీవి కాదు అంటే ఎలా?

పూజారి సంగతికి వస్తే మంత్రాలు, వేదవిద్య సరే. తెల్లవారుఝామున గుడి తెరవాలి. నిర్మాల్యం తీసి శుభ్రం చేసుకోవాలి, దేవుడికి అభిషేకాలు, అలంకారాలు, పూజలు, హారతులు.. భోజనవేళకు నైవేద్యాలు, వచ్చిన భక్తులకు తీర్థప్రసాదాలు, వాళ్ల పేరున అర్చనలు జరిపించడాలు - యివన్నీ శ్రమతో కూడుకున్నవి కావా? ఆయన శ్రామికుడు కాడా? ఆట్టే మాట్లాడితే ఫ్యాక్టరీ వర్కర్‌ కంటె అతనిది మరింత కష్టం. 'అన్‌గాడ్లీ' అవర్స్‌లో పని ప్రారంభమవుతుంది. సౌకర్యవంతమైన యూనిఫాం కాదు. రిప్లేస్‌మెంట్‌ కష్టం కాబట్టి, ఓ పట్టాన సెలవు పెట్టనివ్వరు. అనారోగ్యం చేత కంఠం దెబ్బ తిన్నా, చేయి లేవకపోయినా డిస్మిసలే. ఇలా ఏ విధంగా చూసినా యీ వృత్తులన్నీ శ్రమకు సంబంధించినవే. ఈ వృత్తుల్లో వున్నవారు - బ్రాహ్మలు కావచ్చు, మరొకరు కావచ్చు - శ్రామికులు కాదనడం, యితరుల శ్రమపై పడి తింటున్నారనడం పొరపాటు.

ఐలయ్యగారు వెళ్లినది కమ్యూనిస్టు వర్కర్ల సభకు. అక్కడ సమాజంలో వర్గాల గురించి మాట్లాడాలి. వర్ణాల గురించి ఎందుకు మాట్లాడారో తెలియదు. పెట్టుబడిదారులు, రాజకీయనాయకులు, వ్యాపారస్తులు, ఆ కాలం నాటి రాజులు, పాలకవర్గం వారు, వర్తకులు - వీరంతా తాము స్వయంగా శ్రమ పడకుండా కార్మిక, కర్షక వర్గాలను దోచుకున్నారని చెప్పినా అదో రకంగా వుండేది. (ఆ వాదన కూడా తప్పే, అయినా కమ్యూనిస్టు సభ కాబట్టి యిలాటివి చెల్లిపోతాయి). అదేమీ కాకుండా ఆయన కులం గురించి ఎందుకు ప్రస్తావించారో అర్థం కావటం లేదు. సభలో వున్న వారెవరైనా యీయన వాదనను ఖండించారో లేదో తెలియదు. ఖండిస్తే వూరుకునే రకం కాదు ఐలయ్య గారు. టీవీ చర్చల్లో చూశా - ప్రశ్నలో వున్న పాయింటు పట్టించుకోకుండా పశ్న అడిగిన వాడి కులగోత్రాల్ని తవ్వితీసి, ఫలానా కులస్తుడివి కాబట్టి యిలా మాట్లాడుతున్నావని ఆరోపించగల దిట్ట.

ఇంకో వింతేమిటంటే హిందూమతం అంటే ఒంటికాలిమీద లేచే ఐలయ్యగారు బౌద్ధాన్ని సహిస్తారు. అమరావతిలో పేద్ద బౌద్ధక్షేత్రం వెలవాలని ఆకాంక్షిస్తారు. ఈ శ్రామిక సిద్ధాంతం బుద్ధుడికి అప్లయి అవదా అని నా సందేహం. బుద్ధుడు రైతో, కమ్మరో, కుమ్మరో, వడ్రంగో కాదు. మొదట్లో రాజుగా భోగి, సన్యాసి అయ్యాక ముక్కుమూసుకుని తపస్సు చేసుకున్నాడు. తర్వాత భిక్షువయ్యాడు. ఏ వస్తువు ఉత్పాదనలో పాలుపంచుకున్నాడు? ఇక బౌద్ధం - బుద్ధుడు పోయాక హిందూమతానికి నకలుగానే తయారైంది. ఆత్మలేదు, జన్మలు లేవన్న బుద్ధుడికి జాతక కథలు పుట్టించారు. హైందవంలో విగ్రహారాధన వలననే అంటరానితనం అని తీర్మానించిన ప్రొఫెసర్‌ ఐలయ్యగారికి బౌద్ధంలో విగ్రహారాధన గురించి ఏమంటారు? అనేక దేశాల్లో వెలిసిన బుద్ధ విగ్రహాలు ఆయన కంటికి ఆనవా? ఆ విగ్రహాలు పూజలందుకుంటున్న దేశాల్లో అంటరానితనం వుందా మరి? బౌద్ధం వున్న బర్మాలో, శ్రీలంకలో సామాజిక కల్లోలం లేదా? ఎనీవే, మనం ఏం చెప్పినా ఐలయ్యగారు తన అభిప్రాయాలను మార్చుకోరు. సందు దొరికితే, దొరక్కపోతే దొరికించుకుని హిందువుల మీద, ముఖ్యంగా బ్రాహ్మణులమీద విరుచుకు పడుతూంటూనే వుంటారు. అడిగితే నాకు బ్రాహ్మల్లో స్నేహితులు వున్నారంటారు. సో వాట్‌? ఆయన లేవనెత్తిన అంశం ముఖ్యం కానీ ఆయన కున్న స్నేహాలు ముఖ్యం కాదు. తనకు తోచినదాన్ని బయటకు చెప్పే స్వేచ్ఛ ఆయనకుంది. ఆయనతో అంగీకరించే లేక విభేదించే హక్కు మనకుంది. - (సమాప్తం) ఎమ్బీయస్‌ ప్రసాద్‌ (జూన్‌ 2016)

జూన్‌ 12 ఎమ్బీయస్‌ : సాగనంపడం ఎలా?

వచ్చే సంవత్సరం గుజరాత్‌లో అసెంబ్లీ ఎన్నికలు జరగబోతున్నాయి. మోదీ, అమిత్‌ల సొంత రాష్ట్రం కాబట్టి అక్కడ గెలవడం అతి ముఖ్యం. కష్టపడి యుపిలో అధికారంలోకి రావడమో, ప్రధానపక్షంగా అవతరించడమో సాధించినా గుజరాత్‌లో ఓడిపోతే తలవంపులుగా వుంటుంది. అయితే గెలవడం అంత సులభం కాదు. ఎందుకంటే అప్పటికే గుజరాత్‌లో బిజెపి పాలన 19 ఏళ్లు పూర్తి చేసుకుని వుంటుంది. సాక్షాత్తూ మోదీయే హేట్రిక్‌ సాధించడానికి కష్టపడవలసి వచ్చింది. గతంలో కంటె తక్కువ సీట్లతో సరిపెట్టుకోవలసి వచ్చింది. ఇన్నేళ్లలో ప్రభుత్వ వ్యతిరేకత బలపడడంలో ఆశ్చర్యం ఏముంది? దాన్ని అధిగమించి నెగ్గుకు రావాలంటే బిజెపి అభ్యర్థికి గ్లామర్‌, రాజకీయ చతురత పుష్కలంగా వుండాలి. ప్రస్తుతం ముఖ్యమంత్రిగా వున్న ఆనందీబెన్‌ పటేల్‌ కొంతవరకు ఫరవాలేదు కానీ నెగ్గుకు రాలేకపోతోంది. మోదీకి సామర్థ్యంతో బాటు వాక్చాతుర్యం, గ్లామర్‌ కూడా వున్నాయి. అతని నేతృత్వంలో ఆనంది మంచి విజయాలే సాధించింది. విద్యాశాఖా మంత్రిగా వుండగా ప్రభుత్వ స్కూళ్లలో టీచర్ల నియామకాల్లో అవినీతి అరికట్టింది. రెవెన్యూ మినిస్టర్‌గా వేసినపుడు డిపార్టుమెంటును సంస్కరించింది. నర్మదా డామ్‌ ప్రాజెక్టు కాలువలకై భూమి సేకరించడంలో ప్రధాన భూమిక వహించింది. ఆమె సామర్థ్యం, తన పట్ల విధేయత చూసి మోదీ తన వారసురాలిగా ఆమెను నియమించాడు. ఇప్పుడు కూడా కొన్ని రంగాల్లో ఆమె పనితీరు బాగుంది. స్వచ్ఛ భారత్‌ కింద దేశంలో 13 లక్షల టాయిలెట్లు కడితే వాటిలో 37% గుజరాత్‌లోనే కట్టించింది.

అయితే ఎన్నికలు నెగ్గడానికి యిది సరిపోదు. ఆమెకు పార్టీ యంత్రాంగంపై కాని, ప్రభుత్వ యంత్రాంగంపై కానీ పెద్దగా పట్టు లేదు. పార్టీ వ్యవహారాలన్నీ అమిత్‌ షా చేతిలో వున్నాయి. అతనికి, ఆమెకు పడదు. కాబినెట్‌లో ఆమె సహచరులు ఆమె ఎంచుకున్నవాళ్లు కారు. మోదీ, అమిత్‌ ఎంపిక చేసినవారు. వారు తనను లక్ష్యపెట్టకపోయినా ఆమె ఏమీ చేయలేకపోతోంది. మోదీ స్థానంలో ఆమెను వూహించుకోవడాన్ని అధికారులు, పార్టీ కార్యకర్తలు జీర్ణించుకోలేక పోతున్నారు. మోదీ వెళ్లిపోయాక ప్రభుత్వ యంత్రాంగం తన మామూలు ధోరణికి వచ్చేసింది. ఇన్‌ఫ్రాస్ట్రక్చర్‌ ప్రాజెక్టులలో, రెవెన్యూ డిపార్టుమెంటులో అవినీతి పెరిగిందని ఆరోపణలు చుట్టుముడుతున్నాయి. మోదీ వున్నంతకాలం తమను పట్టించుకోకపోవడంతో ఏం చేయాలో తెలియక గజిబిజి పడిన ఆరెస్సెస్‌ అతను వెళ్లిపోయాక విజృంభించింది. ప్రవీణ్‌ తొగాడియా వంటివారు చెలరేగారు. ఏదో కిందామీదా పడుతూ బండి లాక్కుంటూ వస్తూంటే 2015లో పటేళ్ల ఆందోళన వచ్చిపడింది. జనాభాలో 12-15% వున్న పటేళ్లు బిజెపికి అండగా నిలుస్తూ వచ్చారు. వాళ్లే ఆనందికి, బిజెపికి వ్యతిరేకంగా ఉద్యమించడంతో ఏం చేయాలో ప్రభుత్వానికి తెలియలేదు. కొన్నాళ్లు ఉదాసీనంగా, కొన్ని సందర్భాల్లో కఠినంగా వుండడంతో సమస్య జటిలమైంది. పోలీసుల్లో పటేల్‌ కులస్తులు, వారి ఆందోళన పట్ల సానుభూతి వున్నవాళ్లు వుండడంతో ఆందోళనకారులను నియంత్రించడం సాధ్యపడలేదు. పటేల్‌ ఉద్యమనాయకుడైన హార్దిక్‌ పటేల్‌ హీరోగా వెలిగిపోయాడు.

ఆనందిబెన్‌పై అవినీతి, బంధుప్రీతి ఆరోపణ వచ్చింది. 2010లో గిర్‌ అరణ్యం పరిసరాల్లో ప్రభుత్వం 422 ఎకరాల భూమిని కేవలం చ.మీ. రూ.15 రేటుకి టూరిజం ప్రాజెక్టు పేరుతో ఒక వైల్డ్‌ వుడ్స్‌ అనే వ్యాపారసంస్థకు భూమి కేటాయించింది. ఆ సంస్థను దక్షేష్‌ షా, అమోల్‌ సేఠ్‌ అనే యిద్దరు చేజిక్కించుకున్నారు. వారు ఆనంది కూతురు అనార్‌ పటేల్‌కు వ్యాపారసంస్థలతో వ్యాపారం చేస్తూంటారు. వైల్డ్‌వుడ్‌కు ప్రభుత్వం స్టాంప్‌ డ్యూటీలో 91.6% డిస్కౌంట్‌ యిచ్చి చ.మీ. రూ.180 మాత్రం వసూలు చేసింది. అదే సమయంలో మురళీధర్‌ గోసేవా ట్రస్టు అనే ధార్మిక సంస్థకు ఆ పక్కనే స్థలం చ.మీ. రూ.671 చొ||న, స్టాంపు డ్యూటీ రూ. 190 చొ||న రేటు నిర్ణయించారు. ఈ రెండు నిర్ణయాలూ రాష్ట్ర ప్రభుత్వ కమిటీ ఒకేసారి, ఒకే సమావేశంలో తీసుకుంది. ఆ కేటాయింపు జరిగినప్పుడు ఆనంది రెవెన్యూ మంత్రి. వ్యాపారసంస్థకు అంత తక్కువ రేటుకి యిచ్చిన ప్రభుత్వం తమకు 45 రెట్లు ఎక్కువ అడగడంతో గో సేవా సమితి తెల్లబోయింది. ప్రభుత్వ భూమి వద్దని చెప్పి 30 కి.మీ.ల దూరంగా ఎవరో దాత యిచ్చిన భూమిలో గోశాల నెలకొల్పింది. గిర్‌ ఫారెస్టు రిజర్వ్‌కు 2 కి.మీ.ల వ్యాసార్థంలో ఏ విధమైన కార్యకలాపాలు చేపట్టకూడదని ప్రభుత్వ నియమం. వైల్డ్‌వుడ్స్‌కు కేటాయించిన భూమి గిర్‌ రిజర్వ్‌కు 2 కి.మీల లోపే వుందని లోకల్‌ రేంజ్‌ ఫారెస్టు ఆఫీసరు 2014లో అభ్యంతర పెట్టాడు. దాంతో 2015లో ప్రభుత్వం ఆ రూలు మార్చేసింది. 2 కిమీ లిమిట్‌ను 1.5 కిమీ తగ్గించేసింది. అప్పుడు ఆనంది ముఖ్యమంత్రి. భూమి కేటాయించినపుడు కంపెనీ ఓనర్‌షిప్‌ మారకూడదని ప్రభుత్వం రూలు పెట్టినా సంజయ్‌ ధనాక్‌ అనే అతని స్థానంలో దక్షేష్‌ షా, అమోల్‌ సేఠ్‌ వచ్చేశారు. ఐదేళ్లలోపుగా ప్రాజెక్టు ప్రారంభించాలని లేకపోతే భూమి వెనక్కి తీసేసుకుంటామని అన్నారు. ఐదేళ్లయింది, ప్రాజెక్టు యింకా ప్రారంభం కాలేదు. 2015 సెప్టెంబరులో కంపెనీ వారు ఎక్స్‌టెన్షన్‌ అడిగారు. ప్రభుత్వం అవుననీ, కాదనీ ఏమీ చెప్పలేదు. భూమి వెనక్కి తీసుకోలేదు. ఈ వ్యవహారంలో గోల్‌మాల్‌ జరిగిందని అనిపిస్తున్నా యీ కారణంగా ఆనందిపై మోదీ చర్య తీసుకోవడం కుదరదు. ఎందుకంటే ఆ సమయంలో అతనే ముఖ్యమంత్రి!

ప్రభుత్వంపై వ్యతిరేకత పెరగడంతో 2015 డిసెంబరులో జరిగిన స్థానిక ఎన్నికలలో బిజెపికి ఆరు మునిసిపాలిటీల్లో గెలిచినా, గ్రామీణ ప్రాంతాల్లో ఓడిపోయింది. 31 జిల్లా పంచాయితీల్లో 23 పోగొట్టుకుంది. సరైన నాయకత్వం లేక, నిర్జీవంగా పడివున్న గుజరాత్‌ కాంగ్రెసు 18 ఏళ్ల తర్వాత ఊపిరి పోసుకుని 31 జిల్లా పంచాయితీల్లో 21, 230 తాలూకా పంచాయితీల్లో 110 గెలవడం బిజెపి అధినాయకత్వం సీరియస్‌గా తీసుకుంది. కాంగ్రెసు 18 లోక్‌ దర్బార్లు నిర్వహిస్తే వాటిలో 8 విజయవంతమయ్యాయి. అమిత్‌ పార్టీ జనరల్‌ సెక్రటరీ ఓమ్‌ ప్రకాశ్‌ మాథుర్‌ను గుజరాత్‌కు పంపించి క్షేత్రస్థాయిలో బిజెపి పాప్యులారిటీ గురించి అధ్యయనం చేయమన్నాడు. పటేల్‌ ఆందోళన తీవ్రమయ్యాక ఆగస్టు నుండి ఆనంది పరపతి తగ్గుతూ వచ్చిందని రాసి అతను తన రిపోర్టును ఏప్రిల్‌ 25 న సమర్పించాడు. ఆగస్టులో పటేళ్లు అహ్మదాబాదులో నిర్వహించిన సభపై పోలీసులు తీవ్రంగా విరుచుకుపడ్డారు. పదిమంది మరణించారు. హార్దిక్‌ పటేల్‌పై ఆనంది ప్రభుత్వం దేశద్రోహం కేసు మోపింది. వీటివలన బిజెపికి రాజకీయంగా నష్టం వాటిల్లిందని రిపోర్టు సారాంశం. మాధుర్‌ రిపోర్టు వచ్చాక డామేజి కంట్రోలుగా ఆర్థికంగా వెనుకబడిన వారికి (అంటే సాలీనా 6 లక్షల కంటె తక్కువ ఆదాయం వున్నవారు) 10% కోటా యిస్తూ నిర్ణయం వెలువడింది. వారిలో పటేల్‌ పేదవారు కూడా వుంటారు కాబట్టి వాళ్లు చల్లారాలని ఆశించారు కానీ అలా జరిగినట్లు లేదు. మోదీ ప్రభుత్వం రెండేళ్లు పూర్తి చేసుకున్న సందర్భంగా రాష్ట్రమంతా గౌరవ్‌ వికాస్‌ యాత్ర నిర్వహించారు. సూరత్‌లో ఆ యాత్ర జరుగుతుండగా ప్రజలు కోడిగుడ్లు విసిరారు. బిజెపి ఎంపీ దర్శనా జర్దోష్‌ తలపై ఒక గుడ్డు పగిలింది.

ఆనందిని తప్పించవలసినదని అందరూ సూచిస్తున్నా తను నియమించిన వ్యక్తిని తానే తొలగించే పరిస్థితి రావడం మోదీకి రుచించడం లేదు. అది అహాన్ని దెబ్బతీసినట్లే భావిస్తున్నాడట. అందుకని ఆమెను సాగనంపేందుకు సరైన సమయం, కారణం గురించి వెతుకుతున్నారు. ఈ నవంబరుకు ఆమెకు 75 ఏళ్లు నిండుతున్నాయి. పైకి చాటకపోయినా 75 ఏళ్లు దాటినవారికి బరువైన బాధ్యతలు అప్పగించకూడదనే సిద్ధాంతంతో ఆడ్వాణీ, మురళీ మనోహర్‌ జోషి వంటి వారిని తప్పించిన మోదీ, అదే రూలు ప్రస్తావించి ఆనందిని పదవి నుంచి తప్పించి, గవర్నరుగా పంపుతారని అనుకుంటున్నారు. ఆమెను తప్పిస్తారనగానే ఆ స్థానాన్ని భర్తీ చేయడానికి మేమంటే మేమంటూ చాలామంది ముందుకు వస్తున్నారు. ఆనందీ పటేల్‌ను తీసేసి వేరే కులస్తుణ్ని పెడితే పటేళ్లకు కోపం వస్తుందని కొందరు వాదిస్తున్నారు. పటేల్‌ అభ్యర్థుల్లో - ఆరెస్సెస్‌ మద్దతు వున్న హెల్త్‌ మినిస్టర్‌ నితిన్‌ పటేల్‌ (60 సం||లు), ఫైనాన్స్‌ ఎనర్జీ మినిస్టర్‌, రాష్ట్ర విద్యుత్‌రంగాన్ని మెరుగుపరచిన సమర్థుడు సౌరభ్‌ పటేల్‌ (57 సం||లు) వున్నారు.

'ఆనంది కానీ, ఆమె కాబినెట్‌లోని పటేల్‌ మంత్రులు కానీ పటేళ్లు బలంగా వున్న ఉత్తర గుజరాత్‌లో బహిరంగ సభ పెట్టి జనాల్ని ఒప్పించగల స్థితిలో లేరు. పార్టీకి పటేళ్లు ఎలాగూ దూరమయ్యారు కాబట్టి ఆ కులానికి ప్రత్యర్థులైన క్షత్రియుణ్ని పెడితే మంచిద'ని కొందరి వాదన. ఆ కులానికి చెందిన అభ్యర్థి - 65 సం||ల విద్యామంత్రి భూపేంద్ర సింహ్‌ చూడాసమాకు ఆరెస్సెస్‌ నేపథ్యం వుంది. అటు క్షత్రియుడు, యిటు పటేల్‌ కాకుండా బనియా లేదా బ్రాహ్మణ అభ్యర్థిని పెడితే ఆ ఓట్లన్నీ కొల్లగొట్టవచ్చని అమిత్‌ షా వర్గీయులు అంటున్నారు. అమిత్‌ జైన్‌-బనియా. రాష్ట్ర బిజెపి అధ్యక్షుడుగా అతను తెచ్చిన ట్రాన్స్‌పోర్టు మినిస్టర్‌ విజయ్‌ రూపాణీ కూడా జైన్‌ బనియాయే. మోదీ బిసి కాబట్టి బిసి కులాల నుంచి ఎవరైనా యువ అభ్యర్థిని పెట్టినా మంచిదేనని కూడా ఆలోచిస్తున్నారట. ఇంకా ఏమీ తేలలేదు. దానాదీనా నవంబరు దాకా గుజరాత్‌లో సిఎం మారరనే ప్రస్తుతానికి అనుకుంటున్నారు. - ఎమ్బీయస్‌ ప్రసాద్‌ (జూన్‌ 2016)

జూన్‌ 14 ఎమ్బీయస్‌ : హరియాణా జాట్‌ ఆందోళన తర్వాత...

తుని సంఘటనలో అరెస్టు చేసినవారిని విడిచిపెట్టాలనే డిమాండుతో ముద్రగడ మళ్లీ కాపులను రెచ్చగొట్టే ప్రయత్నంలో పడ్డారు. వ్యవహారం ముదిరిన కొద్దీ యింకెన్ని రైళ్లు, బస్సులు తగలబడతాయో తెలియదు. ఆయన బాబుతో 'గతంలో యిలాటివి మీరు చేయించలేదా?' అని వాదించవచ్చు. అవి రాజకీయ ప్రత్యర్థుల మధ్య జరిగిన బలప్రదర్శన. ఇప్పుడు ఒక కులం కేంద్రంగా జరుగుతున్న ఆందోళన. ఈ సందర్భంగా చేస్తున్న ప్రకటనలు, వితండవాదనలు ఆ కులానికి మేలు చేయబోతాయో, కీడు చేయబోతాయో తరచి చూసుకోవడానికి హరియాణాలో జాట్‌ ఉదంతంతో పోల్చి చూసుకోవాలి. గత ఫిబ్రవరిలో జాట్ల ద్వారా జరిగిన హింసాకాండకు, కాపుల ప్రస్తుత ఆందోళనకు పోలిక లేదు. కానీ తుని ఘటనకు బాధ్యులైన వారిని శిక్షించకుండా వదిలితే అలాటివి యింకెన్ని జరుగుతాయో, క్రమేపీ ఏ రూపం తీసుకుంటాయో తెలియదు. తోటకూరనాడే చెప్పకపోయావా అన్నట్లు హింస ద్వారా సాధించేది ఏమీ లేదని కాపు కార్యకర్తలకు నచ్చచెప్పడానికి కాపు నాయకులు హరియాణా కథ చెప్పి తీరాలి.

ఫిబ్రవరిలో 7 నుండి 22 వరకు జరిగిన హింసాకాండపై హరియాణా ప్రభుత్వం నియమించిన ప్రకాశ్‌ సింగ్‌ కమిటీ 414 పేజీల నివేదికను మే 13న సమర్పించగా కొంత తర్జనభర్జనల తర్వాత ప్రభుత్వం దాన్ని మే 31న విడుదల చేసింది. గతంలో యుపి, నాగాలాండ్‌లలో డిజిపిగా చేసిన ప్రకాశ్‌ తన నివేదికలో ప్రభుత్వాన్ని దుమ్మెత్తిపోశాడు. పోలీసులు పక్షపాతంతో వ్యవహరించారని, ఆర్మీని పిలిపించినా దాన్ని సరిగ్గా వినియోగించుకోలేదని ఎత్తి చూపాడు. ఆయన నివేదిక ప్రకారం - 30 మంది చనిపోయారు, రూ. 20 వేల కోట్ల ప్రభుత్వ, ప్రయివేటు ఆస్తులు ధ్వంసమయ్యాయి. 75 యిళ్లు, 1196 దుకాణాలు, 23 పెట్రోలు పంపులు, 371 వాహనాలు దగ్ధమయ్యాయి. 30 స్కూళ్లపై, 53 హోటళ్లు, ధాబాలపై, 29 పోలీసు స్టేషన్లపై దాడులు జరిగాయి. 7232 చెట్లు కొట్టేసి 449 చోట్ల అడ్డంకులు కల్పించారు. ఈ విధ్వంసం జరగనిచ్చినందుకు నివేదిక దృష్టిలో దోషులు - 80 మంది హరియాణా ప్రభుత్వోద్యోగులు, 59 పోలీసు అధికారులు, 21 మంది సివిల్‌ ఎడ్మినిస్ట్రేటర్స్‌, హోం సెక్రటరీ పికె దాస్‌తో సహా 5గురు ఐయేయస్‌లు, డిజిపి యశ్‌పాల్‌ సింగ్‌తో సహా 5గురు ఐపిఎస్‌లు!

ప్రభుత్వం చేతకానితనానికి అందరూ దుమ్మెత్తిపోయడంతో బాధితులకు నష్టపరిహారం చెల్లించడంలో ప్రభుత్వం చురుగ్గా వ్యవహరించింది. కోటి రూ.ల లోపు నష్టం కలిగినవారికి ప్రభుత్వ ఖజానా నుండే డబ్బు చెల్లించారు. అయినా బాధితులు శాంతించటం లేదు. ఎందుకంటే ప్రభుత్వం అధికారులను దండిస్తానంటోంది కానీ తమపై హింస జరిపిన జాట్లపై చర్య తీసుకోవడం లేదు. ఆనాటి ఘటనలపై 2,124 ఎఫ్‌ఐఆర్‌లు నమోదైతే అరెస్టు చేసినది కేవలం 593 మందినే! వారిపై కేసులు ఎంత బలహీనంగా పెట్టారంటే వారిలో 305 మంది యిప్పటికే బెయిలుపై బయటకు వచ్చేశారు. ''గోహానాలో మా అన్నయ్య నడిపే హోండా ఏజన్సీ షాపుపై దాడి చేసి అనేక స్కూటర్లు ఎత్తుకుపోయారు. ఎత్తుకుపోయినవాళ్లు దర్జాగా వాటి మీద వూళ్లోనే తిరుగుతున్నారు. కానీ పోలీసులు పట్టుకోవటం లేదు.'' అంటాడు ఒకతను. ''వాళ్లను జైలుకి పంపి, శిక్షించేదాకా మాకు ధైర్యం చిక్కదు. అందుకనే నష్టపరిహారం చేతికి వచ్చినా మేం మళ్లీ దుకాణాలు తెరవటం లేదు. మాలో కొంతమంది యితర ప్రాంతాలకు తరలిపోతున్నాం కూడా.'' అన్నారు కొందరు. రోహటక్‌లో రియల్‌ ఎస్టేటు ధరలు 60%కు పడిపోయాయి.

''అత్యధిక సంఖ్యలో దోపిడీలు ఎప్పుడు జరిగాయో తెలుసా? ఫిబ్రవరి 20 న కర్ఫ్యూ విధించి పోలీసులు మమ్మల్ని అటువైపు రాకుండా చేసినపుడు యీ జాట్‌ ఆందోళనకారులు మా దుకాణాలపై పడి దోచుకున్నారు. అది కూడా వాళ్లు బ్రాహ్మణులు, పంజాబీలు, సైనీలు, బనియాల షాపులనే గుర్తు పెట్టుకుని దోచుకున్నారు. కనబడిదనల్లా కాజేస్తే అది సంఘవ్యతిరేక శక్తుల పని అనుకుంటాం. కానీ యిలా ఎంచిఎంచి ఎటాక్‌ చేశారంటే జాట్‌లకు మాపై వున్న ద్వేషం తెలుస్తోంది. వాళ్లు రిజర్వేషన్లు కోరినప్పుడు మేమెన్నడూ అభ్యంతర పెట్టలేదు. ఈ దౌర్జన్యకారులకు ఏ శిక్షా పడలేదు. ఏ బెరుకూ లేకుండా కాలరెత్తుకుని తిరుగుతున్నారు. మమ్మల్ని నాశనం చేసినవారి మధ్యనే బిక్కుబిక్కు మంటూ బతకాల్సి వస్తోంది. సరుకులు పోయాయని పోలీసులకు ఫిర్యాదు చేసి మూణ్నెళ్లయ్యాయి. ఒక్కటైనా వెతికి యిచ్చారా? లేదే! ఇక మేం జాట్లను, యీ ప్రభుత్వాన్ని ఎలా నమ్మగలం?'' అని అడుగుతున్నారు. ''జాట్లు యిలా ప్రవర్తిస్తారని వూహించలేక, ఎదుర్కోవడానికి సన్నాహాలు చేసుకోక పోవడం చేత మేం ఫిబ్రవరిలో దెబ్బ తిన్నాం. ఈ సారి మేం తయారుగా వున్నాం. ఈ సారి మా జోలికి వస్తే మేం ప్రభుత్వ పోలీసుల గురించి చూడం. మేం చచ్చేముందు కనీసం ఒక జాట్‌నైనా చంపి చస్తాం.'' అంటున్నారు కొందరు పంజాబీ దుకాణదారులు.

ఈ హింసాత్మక ఆందోళన కారణంగా హరియాణా సమాజం జాట్‌-జాటేతర కులాలుగా చీలిపోయింది. జాట్‌లకు ఒక పక్క, 35 యితర కులాలు మరో పక్క మోహరించాయి. జాట్‌లకు ఉద్యోగాలు యివ్వడానికి, వారితో వ్యాపారబంధాలు పెట్టుకోవడానికి యితర కులాలు వారు ఒకటికి రెండుసార్లు ఆలోచిస్తున్నారు. హరియాణా ఆటోకింగ్‌గా పేరు బడిన జగ్‌మోహన్‌ మిత్తల్‌కు అనేక వూళ్లల్లో మారుతి-సుజుకి షోరూములున్నాయి. రోహటక్‌లో ఢిల్లీ బైపాస్‌ రోడ్డు మీద ఫిబ్రవరి 18న ఓ షోరూము తెరిస్తే రెండు రోజులు తిరక్కుండా ఆందోళనకారులు వచ్చి దాన్ని తగలబెట్టేశారు. డెలివరీకి సిద్ధంగా వున్న 200 కార్లు, ఎస్‌యువిలు బూడిదై పోయాయి. జాట్‌లకు తను చేసిన హాని ఏమిటా అని అతను ఆలోచనలో పడ్డాడు. అతని దగ్గర 5 వేల మంది పనిచేస్తున్నారు. ఇన్నాళ్లూ వాళ్ల కులగోత్రాలు కనుక్కోలేదు. ఇప్పుడు ఆరాతీస్తే 70% మంది జాట్లు అని తేలింది. తన డ్రైవరు దగ్గర్నుంచి జాటే. అతన్ని తీసేయి, ఎందుకైనా మంచిదని స్నేహితులు సలహా యిస్తున్నారు.

గతంలో లేని కులవిభేదాలు యిప్పుడు ముందుకు వచ్చాయి. జాట్‌, జాటేతర విభేదాలు ఏడాదిగా ముదురుతూ వచ్చాయని ప్రకాశ్‌ సింగ్‌ నివేదిక పేర్కొంది. ఏడాదిగా వివిధ వర్గాల నాయకుల స్టేటుమెంట్లను పరిశీలించి కమిటీ యీ నిర్ధారణకు వచ్చింది. ''అఖిల భారతీయ జాట్‌ ఆరక్షణ్‌ సంఘర్ష్‌ సమితి నాయకుడు యశ్‌పాల్‌ మాలిక్‌, ఒబిసి నాయకుడు కురుక్షేత్ర ఎంపీ రాజ్‌ కుమార్‌ సైనీలు రెచ్చగొడుతూ చేసిన ప్రసంగాలపై క్రిమినల్‌ కేసులు పెట్టడానికి కావలసినంత అవకాశం వుంది.'' అంది నివేదిక. ఆంధ్రలో కాపు ఆందోళనను హేండిల్‌ చేయడంలో ప్రభుత్వవైఫల్యం, అధికార పార్టీ వైఫల్యం కనబడుతోంది. కొందరు కాపు మంత్రులు అనవసరంగా మాట్లాడి ముద్రగడపై సానుభూతి పెంచుతున్నారు. ముద్రగడతో ఎలా వ్యవహరించాలో తెలియక గతంలో కూడా చాలామంది ముఖ్యమంత్రులు తబ్బిబ్బుపడ్డారు. సరైన రీతిలో వ్యవహరించకపోతే పార్టీల రాజకీయ లాభనష్టాల మాట ఎలా వున్నా సమాజం చీలిపోతుంది. హింసామార్గం పట్టి సమాజంలోని యితర వర్గాలను దూరం చేసుకుంటే కాపులు నష్టపోతారు.

ఫిబ్రవరి ఆందోళన తర్వాత జాట్‌లకు, మరో ఐదు యితర కులాలకు బిసి (సి) కేటగిరిలో రిజర్వేషన్‌ కల్పించారు. కానీ దానికి వ్యతిరేకంగా ఎవరో పిల్‌ వేయడంతో హైకోర్టు స్టే యిచ్చింది. దాంతో జాట్లు తమ ఆందోళనను జూన్‌ 5 నుంచి మళ్లీ మొదలుపెట్టారు. 10 రోజులైనా యిప్పటివరకు శాంతియుతంగానే ధర్నాలతో, నిరాహారదీక్షలతో సరిపెడుతున్నారు. ప్రభుత్వం యీసారి 6 వేల కేంద్రబలగాలతో 14 వేల యితర రక్షణదళాలతో పరిస్థితి గమనిస్తోంది. ఈ శాంతి ఎంతకాలం వుంటుందో, గత అల్లర్లల్లో నష్టపోయినవారు కసికొద్దీ రెచ్చగొడితే జాట్లు మళ్లీ హింసామార్గం పడితే ఏమవుతుందో వూహించలేము. ఎమ్బీయస్‌ ప్రసాద్‌ (జూన్‌ 2016)

జూన్‌ 15 వీక్లీకై ఎమ్బీయస్‌ : ఇన్నాళ్లకు వార్తల్లోకి..

గోవా ముఖ్యమంత్రి గురించిన వార్తలు మనం తరచుగా చూడం. 40 మంది ఎమ్మెల్యేలున్న చిన్న రాష్ట్రం కావడం ఒక కారణం కావచ్చు. ప్రస్తుతం వున్న ముఖ్యమంత్రి లక్ష్మీకాంత్‌ పార్సేకర్‌ బొత్తిగా అగస్త్యభ్రాత కావడం మరో కారణం. తనకు ముందు వున్న మనోహర్‌ పారికర్‌ నీడలోంచి బయటకు రావడం అతనికి చాలా కష్టంగా వుంది. 2012 ఎన్నికల్లో నెగ్గి ముఖ్యమంత్రి అయ్యాక మనోహర్‌ చాలా మంచి పేరు తెచ్చుకున్నాడు. అయితే 2014 నవంబరులో అతన్ని కేంద్రంలో డిఫెన్సు మంత్రిగా తీసుకుని ముఖ్యమంత్రిగా అతను సూచించిన లక్ష్మీకాంత్‌ను నియమించారు. అది కూడా సజావుగా సాగలేదు. డిప్యూటీ ముఖ్యమంత్రిగా వున్న ఫ్రాన్సిస్‌ డి సౌజా తనను చేయాలని పట్టుబట్టాడు. అప్పుడు బాలట్‌ ద్వారా ఎన్నిక నిర్వహించారు. 21 మంది బిజెపి ఎమ్మెల్యేలలో మనోహర్‌ మద్దతిచ్చిన లక్ష్మీకాంత్‌ పక్షాన 15 మంది ఓటేసి అతన్ని ఆ పదవిలో కూర్చోబెట్టారు. గోవా విడిచి వెళ్లినా మనోహర్‌ దాన్ని తన చెప్పుచేతల్లోనేే వుంచుకోవాలనుకుంటున్నాడు. అందుకే ప్రతీ వారాంతం గోవాలో తన యింటికి వచ్చేసి, లక్ష్మీకాంత్‌ను ఫైళ్లతో సహా తన యింటికి రమ్మంటాడు. నిర్ణయాలన్నీ తను తీసుకుని అతన్ని ప్రకటించమంటాడు. ఈ లోపుగా ఎవరైనా అధికారులు కానీ, పారిశ్రామికవేత్తలు కానీ వచ్చి ఏమైనా అడిగితే లక్ష్మీకాంత్‌ 'సార్‌ను అడగాలి' అనో 'సార్‌ వచ్చినపుడు చెప్పిచూదాం' అనో జవాబులు యిస్తూ వుంటాడు. అతను స్వతంత్రంగా తీసుకున్న నిర్ణయం ఏదైనా వుందా అంటే ఒకటి కనబడుతోంది. ఫోరమ్‌ ఫర్‌ రైట్స్‌ ఆఫ్‌ చిల్డ్రన్‌ టు ఎడ్యుకేషన్‌ అనే సంస్థకు సంబంధించిన 40 మంది సభ్యులు తమ పిల్లలు మాతృభాషలో చదువుకునే అవకాశం వుండాలంటూ చేపట్టిన ఆందోళన సందర్భంగా ప్రభుత్వ ఆస్తులు ధ్వంసం చేస్తే వారిపై కేసులు పెడతానని లక్ష్మీకాంత్‌ ప్రకటించాడు. కానీ మనోహర్‌ చెప్పడంతో ఆ ప్రకటనను వెనక్కి తీసుకున్నాడు. 2017లో రాబోయే అసెంబ్లీ ఎన్నికలను దృష్టిలో పెట్టుకుని గోవాలో పనాజీలో మే 23న ఏర్పాటు చేసిన సభలో ఆప్‌ నాయకుడు అరవింద్‌ అందుకే ''మనోహర్‌కి డిఫెన్సు వ్యవహారాల మీద కంటె గోవా మీదే ధ్యాస ఎక్కువ. ఇక్కడో కీలుబొమ్మను పెట్టి ప్రభుత్వం నడుపుతున్నాడు.'' అని విమర్శించాడు.

దాంతో ఎలాగోలా వార్తల్లోకి ఎక్కి, తనకంటూ వ్యక్తిత్వం వుందని కీలుబొమ్మను కానని నిరూపించుకోదలచాడు లక్ష్మీకాంత్‌. ''అరవింద్‌ మీటింగు ఎలా జరిగిందని, దాని ప్రభావం ఎలా వుంటుందని మోదీ నన్ను వాకబు చేశారు.'' అని ఓ స్టేటుమెంటు యిచ్చాడు. ఢిల్లీ వంటి అర్ధరాష్ట్రానికి ముఖ్యమంత్రి ఐన అరవింద్‌ గురించి ప్రధాని స్థాయిలో వున్న తను ఆలోచిస్తున్నానని, అతని మీటింగుల జయాపజాయాలను పట్టించుకుంటున్నానని యితర పార్టీలకు తెలియడం మోదీకి రుచించే విషయం కాదు. ఆంతరంగికంగా అడిగిన ప్రశ్నను లక్ష్మీకాంత్‌ యిలా బయటపెట్టడం అతని తెలివితక్కువను సూచిస్తుంది. దీనికి తోడు అతని కాబినెట్‌ సహచరుడిపై మోపిన కేసు అతనికి యిబ్బందిగా పరిణమించింది. 2009 ఏప్రిల్‌లో కర్ణాటక నుంచి వచ్చిన యిద్దరిని ఏవో కేసుల్లో కొటిగావ్‌ వైల్డ్‌లైఫ్‌ శాంక్చువరీ సీనియర్‌ ఫారెస్టు ఆఫీసరు సిబ్బంది అదుపులోకి తీసుకున్నారు. అప్పుడు బిజెపి ఎమ్మెల్యే అయిన రమేశ్‌ తావడ్కర్‌ ఆ ఆఫీసుపై తన అనుచరులతో దాడి చేసి వాళ్లను విడిపించుకుని పోయాడు. అతనిపై పోలీసులు కేసు పెట్టారు. ఏడేళ్ల తర్వాత యిప్పుడు మేజిస్ట్రేటు ముందు చార్జిషీటు దాఖలు చేశారు. రమేశ్‌ యిప్పుడు లక్ష్మీకాంత్‌ కాబినెట్‌లో క్రీడామంత్రిగా వున్నాడు. అతనిపై వున్న కేసుల దృష్ట్యా అతన్ని మంత్రిగా తీసేయాలని ప్రతిపక్షాలు డిమాండ్‌ చేస్తున్నాయి. ఆ డిమాండ్‌ను తోసిపుచ్చుతూ లక్ష్మీకాంత్‌ ''నేను రమేశ్‌ను అడిగాను. వాళ్లు గోవా వాళ్లు కూడా కాదు. కర్ణాటక వాళ్లు. చెక్‌పోస్టు దగ్గర పోలీసులు వాళ్లని చావగొట్టేస్తూ వుంటే రక్షించానని చెప్పాడు. నేను నమ్మాను.'' అన్నాడు.

ఇటీవల ఆఫ్రికన్లపై దాడులు జరగడం వలన మన దేశం యిమేజికి భంగం వాటిల్లింది. మనకూ జాతివివక్షత వుందని యితర దేశాలు సందేహించేందుకు ఆస్కారం ఏర్పడింది. అలాటిది ఏమీ లేదని దేశ నాయకులందరూ డామేజి కంట్రోలు చేస్తున్న సమయంలో లక్ష్మీకాంత్‌ 'నైజీరియన్ల ప్రవర్తన పట్ల, వారి జీవనశైలి పట్ల, వారి స్వభావాల పట్ల గోవా ప్రజలు చికాకు (ఎన్నాయిడ్‌) పడుతున్నారు' అని ప్రకటన యిచ్చి బిజెపిని యిబ్బందిలో నెట్టాడు. రాజధానికి 20 కిమీ. ల దూరంలో వున్న ఆశాగాంవ్‌ గ్రామంలో 31 ఏళ్ల వనితను బలాత్కరించినందుకు ఒక నైజీరియన్‌ పోలీసులు అరెస్టు చేసిన సందర్భంలో ''అనేక సందర్భాల్లో స్థానిక ప్రజలు నైజీరియన్లపై ఫిర్యాదులు చేస్తున్నారు. అనేక దేశాల నుంచి గోవాకు వచ్చి పడుతున్న విదేశీయుల గురించి గోవా పౌరులకు ఒళ్లు మండుతోంది. అందరి కంటె ఎక్కువగా నైజీరియన్ల గురించి తరచుగా ఫిర్యాదులు వస్తున్నాయి.'' అన్నాడు. 2013 అక్టోబరులో గోవా డ్రగ్‌ మాఫియా చేతిలో ఒక నైజీరియన్‌ జాతీయుడు హత్యకు గురైనప్పుడు, పోలీసుల అలసత్వానికి నిరసనగా 50 మంది నైజీరియన్లు నేషనల్‌ హైవేను దిగ్బంధం చేశారు. వాళ్లను తొలగించడానికి ప్రయత్నించగా నైజీరియన్లు పోలీసులను, స్థానికులను చావగొట్టడం, వాళ్లంతా కలిసి నైజీరియన్లను చితక్కొట్టడం జరిగాయి. ఇప్పుడు యిది కూడా జరగడంతో ముఖ్యమంత్రి యిలాటి వ్యాఖ్య చేశాడు. వెంటనే గోవా టూరిజం మంత్రి దిలీప్‌ పరులేకర్‌ 'నైజీరియన్లను దేశం నుంచి పంపించివేసేందుకు కొత్త చట్టం వెంటనే చేయాల'ని డిమాండ్‌ చేశాడు. ఇలాటి ప్రకటనలకు అంతర్జాతీయంగా ప్రకంపనలు వస్తాయి. పైగా గోవాలో అక్టోబరులో బ్రిక్స్‌ (బ్రెజిల్‌, రష్యా, ఇండియా, చైనా, సౌత్‌ ఆఫ్రికా) దేశ ప్రతినిథుల సమావేశం జరగబోతోంది. ఇతర దేశాల నుంచి నిరసనలు వచ్చాయేమో తెలియదు కాని, ప్రకటన చేసిన పది రోజులకు కేంద్ర హోం మంత్రి లక్ష్మీకాంత్‌ని పిలిచి మందలించినట్లుంది. ఆయనతో సమావేశమై బయటకు రాగానే 'నైజీరియన్లతో సహా సకల విదేశీయులను గోవాకు ఆహ్వానిస్తున్నాం. వారి భద్రతకు ఏర్పాట్లు చేస్తాం' అని ప్రకటన యిచ్చాడు. బ్రిక్స్‌ సమావేశానికి 8 వేల మంది డెలిగేట్లు వస్తారని, వారికై ఎయిర్‌పోర్టు విస్తరిస్తామని, గోవాను టూరిస్టు డెస్టినేషన్‌గా ప్రమోట్‌ చేస్తామనీ కూడా ప్రకటించాడు.

లక్ష్మీకాంత్‌ బావమరిది దిలీప్‌ మాళవాంకర్‌ గోవా యిండస్ట్రియల్‌ డెవలప్‌మెంట్‌ కార్పోరేషన్‌లో ఫీల్డు మేనేజర్‌గా పనిచేస్తాడు. ఏడాది క్రితం యింకో అధికారితో కలిసి యిండస్ట్రియల్‌ ఎస్టేటులో ప్లాటు కేటాయింపుకై లక్ష రూ.ల లంచం పుచ్చుకున్న విషయం అవినీతి నిరోధక శాఖ దృష్టికి వచ్చి అతనిపై కేసు పెట్టి సస్పెండు చేయించారు. ఇప్పుడు అతన్ని ఉద్యోగంలో పునర్నియమించడానికై ప్రయత్నాలు జరుగుతున్నాయని ప్రతిపక్షం ఆరోపణలు చేస్తోంది. ఎసిబి అధికారులను, పోలీసు సూపరింటెండెంటును, బదిలీ చేయడం దాని కోసమే అని వారంటున్నారు. అవినీతి పట్ల బిజెపి ఉదాసీనత ఓటర్లను ఆశ్చర్యపరుస్తోంది. కాంగ్రెసు హయాంలో దిగంబర్‌ కామత్‌ ముఖ్యమంత్రిగా వుండగా మైనింగ్‌ స్కాము జరిగింది. దాని విలువ ఎంత అనేది యింతా తెలియటం లేదు. 16 వేల కోట్ల నుంచి 35 వేల కోట్ల దాకా అన్ని అంకెలూ వినబడుతున్నాయి. ఎన్నికల సమయంలో దాన్ని ప్రధానాంశం చేసుకుని బిజెపి 28 సీట్లలో 21 సీట్లు గెలుచుకుంది. దాని భాగస్వామి మహారాష్ట్ర గోమంతక్‌ పార్టీ (ఎంజిపి) 7 పోటీ చేసి 3 గెలిచింది. మైనింగ్‌ స్కామ్‌లో నిందితులను పట్టుకుంటామని, శిక్షిస్తామని ప్రతిన చేసి అధికారంలోకి వచ్చిన బిజెపి యిప్పటిదాకా ఎవర్నీ అరెస్టు చేయించలేదు. సాంకేతిక కారణాలేమైనా యిది ఓటర్లకు మింగుడు పడలేదు. పైగా మనోహర్‌ నవంబరు 2014లో మాట్లాడుతూ ఆ స్కాము వలన ప్రభుత్వానికి కలిగిన నష్టాన్ని చాలా పెంచి చూపించారని వాదించాడు. అంతేకాదు కొత్త ముఖ్యమంత్రి 2015 మార్చిలో మైనింగ్‌పై నిషేధాన్ని ఎత్తివేశాడు కూడా. ఇవన్నీ మధ్యతరగతి ప్రజలలో అసంతృప్తి కలిగిస్తున్నాయి. వారి మరో ఫిర్యాదు ఏమిటంటే మాండోవి నదీతీరాన వున్న నాలుగు కేసినోలను వేరే చోటకి తరలిస్తామని చెప్పిన ప్రభుత్వం తరలించకపోగా యీ మార్చిలో వాటికి ఏడాది గడువు పెంచింది. పైగా మరో కాసినో తెరిచేందుకు అనుమతి యిచ్చింది. గోవాలో చిన్న తరహా మత్స్యకారులు ఎక్కువ. పెద్ద కంపెనీల వాళ్లు ఎల్‌ఇడి లైట్లతో, ట్రాలింగ్‌తో తమ వ్యాపారానికి దెబ్బ కొడుతున్నారని వారు మొత్తుకుంటున్నారు. అయినా వారికి ఏ సహాయమూ అందలేదు.

ఆరెస్సెస్‌ వారికీ బిజెపిపై ఒక విషయంలో చాలా కోపం వుంది. 2011 జూన్‌లో కాంగ్రెసు ముఖ్యమంత్రి దిగంబర్‌ కామత్‌ చర్చిలు నడిపే 136 ఇంగ్లీషు మీడియం స్కూళ్లకు ఆర్థికసాయం అందించడానికి నిర్ణయించాడు. అది గోవా ఆరెస్సెస్‌ అధినేత సుభాష్‌ వెళింగ్‌కర్‌ను మండించింది. కోర్టులో పిటిషన్‌ వేశాడు. తాము వస్తే దీన్ని తీసేస్తామని బిజెపి మానిఫెస్టోలో పెట్టి 2012లో అధికారంలోకి వచ్చింది. అయినా పాలసీ మారలేదు. మనోహర్‌ సుభాష్‌ను పిలిచి పిటిషన్‌ ఉపసంహరించుకోండి, ప్రభుత్వం దీనిపై విధానపరమైన నిర్ణయం తీసుకోబోతోంది అని చెప్పాడు. సుభాష్‌ విత్‌డ్రా చేసుకున్నాడు. అలా రెండేళ్లు మాటలతో కాలక్షేపం చేసి చివరకు తను కేంద్రమంత్రిగా వెళ్లబోతూ ఆ స్కూళ్లకిచ్చే గ్రాంట్లను కొనసాగిస్తూ ఆర్డరు పాస్‌ చేసి మనోహర్‌ వెళ్లిపోయాడు. గోవాలో కాథలిక్‌ ఓటర్ల సంఖ్య గణనీయంగా వుంది కాబట్టి, వారిని వ్యతిరేకం చేసుకోవడం మనోహర్‌కు యిష్టం లేదు. అతని ఉపముఖ్యమంత్రి కూడా కాథలిక్కే. కానీ ఆరెస్సెస్‌కు అలాటి మొహమాటాలు లేవు కాబట్టి 'మీరైనా ఆ గ్రాంట్‌ ఆపించండి' అని లక్ష్మీకాంత్‌ను అడుగుతోంది. అతనూ మాట్లాడడం లేదు. దాంతో సుభాష్‌ 'భారతీయ భాషా సురక్షా మంచ్‌' (బిబిఎస్‌ఎమ్‌) అనే సంస్థ ఏర్పాటు చేసి మే 21 న 3 వేల మందితో సభ నిర్వహించాడు. ఇంగ్లీషు మీడియం కారణంగా భారతీయ భాషలకు విఘాతం కలుగుతోందని, ఇంగ్లీషు స్థానంలో కొంకణి ప్రవేశపెట్టాలని వారి డిమాండు. ఆ సంస్థ బలపడితే ఉత్తర గోవాలో బిజెపి ఏడెనిమిది స్థానాలకు గండం ఏర్పడుతుందని అంచనా. దక్షిణ గోవాలో కాంగ్రెసు బలంగా వుంది. 2012 ఎన్నికలలో కాంగ్రెసుకి 9 సీట్లు మాత్రమే వచ్చినా బిజెపి కంటె 0.6% తక్కువ ఓట్లు, అంటే 34.9% వచ్చాయి. ప్రస్తుతం కాంగ్రెసు వ్యవస్థాపరంగా దిక్కుతోచక నీరసించి వుంది కాబట్టి దాని స్థానాన్ని భర్తీ చేద్దామని ఆప్‌ ఉవ్విళ్లూరుతోంది. పరిస్థితులు గమనించిన గోవా బిజెపి ముంబయిలో రెండు రోజుల ఆత్మవిమర్శనా సదస్సు నిర్వహించింది. దిద్దుబాటు చర్యలు ఎలా వుంటాయో వేచి చూడాలి. ఎమ్బీయస్‌ ప్రసాద్‌ (జూన్‌ 2016)

జూన్‌ 15 ఎమ్బీయస్‌ : ఉడ్‌తా పంజాబ్‌ని అడ్డుకునే యత్నాలు

పంజాబ్‌లో మత్తుపదార్థాల వాడకంపై తీసిన ''ఉడ్‌తా పంజాబ్‌'' సినిమాపై సెన్సార్‌ కత్తి కట్టింది. కానీ బొంబాయి హైకోర్టు ఆ అభ్యంతరాలన్నిటినీ తోసిపుచ్చి రేపు జూన్‌ 17న రిలీజయ్యేందుకు వీలు కల్పించింది. కానీ రిలీజ్‌ చేస్తే పంజాబ్‌ పరువు పోతుందనే సాకుతో ఓ స్వచ్ఛంద సంస్థ కోర్టులో పిల్‌ దాఖలు చేసింది. దాని వెనక్కాల ఏ పార్టీ వుందో తెలియదు. దానికి తోడు ఆ సినిమాను వాణిజ్యపరంగా దెబ్బ తీయాలనే కుట్రతో సినిమా మొత్తాన్ని ఆన్‌లైన్‌ లీక్‌ చేసేశారు. చేసినవారెవరనేది యింకా తేలలేదు. కానీ సినిమాను దెబ్బ తీయాలనే ప్రయత్నాలు గట్టిగా జరుగుతున్నాయని కచ్చితంగా చెప్పవచ్చు.

పంజాబ్‌లో పాలన అధ్వాన్నంగా వుండడంతో, యువతకు ఉపాధి అవకాశాలు తగ్గిపోయి డిప్రెషన్‌కి లోనవుతున్నారు. మద్యపానం బాగా పెరిగింది. దాంతో బాటు మత్తుపదార్థాల వాడకం కూడా చాలా ఎక్కువై పోయింది. కొన్నేళ్లగా దాని గురించి వార్తలు వస్తూన్నా అకాలీ దళ్‌-బిజెపి సంయుక్త ప్రభుత్వం దాన్ని అరికట్టడంలో విఫలమైంది. కేంద్ర ప్రభుత్వపు సోషల్‌ జస్టిస్‌, ఎంపవర్‌మెంట్‌ శాఖ, ఆరోగ్య శాఖ, పంజాబ్‌ ప్రభుత్వం కలిసి సమస్య తీవ్రతను అధ్యయనం చేసే బాధ్యతను సొసైటీ ఫర్‌ ప్రమోషన్‌ ఆఫ్‌ యూత్‌ అండ్‌ మాసెస్‌ (ఎపివైఎమ్‌), ఎయిమ్స్‌కి సంబంధించిన నేషనల్‌ డ్రగ్‌ డిపెండెన్స్‌ ట్రీట్‌మెంట్‌ సెంటర్‌ (ఎన్‌డిడిటిసి)లకు అప్పగించాయి. అవి 2015 ఫిబ్రవరి-ఏప్రిల్‌ మధ్య సర్వే నిర్వహించి జూన్‌ ప్రాంతంలో 'పంజాబ్‌ ఒపియాయిడ్‌ డిపెండెన్స్‌ సర్వే' (పిఓడిఎస్‌) పేర నివేదికను సమర్పించింది. ఆ రిపోర్టు సారాంశాన్ని హెల్త్‌ అండ్‌ ఫ్యామిలీ వెల్‌ఫేర్‌ శాఖ, పంజాబ్‌ ప్రభుత్వం తమ వెబ్‌సైట్‌లలో పెట్టాయి తప్ప 26 పేజీలున్న పూర్తి నివేదికను బయటపెట్టలేదు.

నివేదిక ప్రకారం రాష్ట్రంలో 2,30,000 మంది డ్రగ్స్‌కు అలవాటు పడ్డారు. వారిలో 76% మంది 18-35 సం||ల వయసులో వున్నవారే. ఉత్పాదక శక్తి అధికంగా గల ఆ ఏజ్‌ గ్రూపులో వున్న మగవాళ్లలో 1.75 లక్షల మంది మత్తులో జోగుతున్నారన్నమాట. తీసుకున్న శాంపుల్‌ను రాష్ట్రం మొత్తానికి ప్రొజెక్టు చేసి చూస్తే ఆ వయసు మగవాళ్లలో 15% మంది మత్తుమందు తీసుకునేవాళ్లే. 4% మంది యిప్పటికే దానికి బానిసలై పోయారు. ఊ 15%లో 5% మంది తక్కువ మత్తు కలిగించే పదార్థాలు తీసుకుంటున్నారు. 8% మంది హెరాయిన్‌ తీసుకుంటున్నారు. మిగిలినవాళ్లు ఆ 8% మంది బాట పట్టబోతున్నారు. పోలీసులకు పట్టుబడి జైళ్లకు వెళ్లినవాళ్లు జైళ్లల్లో కూడా యివి లభిస్తున్నాయని చెప్పారు. దీన్ని బట్టి జైళ్ల వ్యవస్థ ఎంత కుళ్లిపోయిందో తెలుస్తోంది. ఈ రిపోర్టు వచ్చాక ప్రభుత్వపరంగా చేపట్టిన చర్యలు ఏమీ లేవు. పైగా నివేదికను ఆమోదించలేదు కాబట్టి వెబ్‌సైట్‌లో పెట్టిన సంక్షిప్త సమాచారాన్ని కూడా తొలగించాలని కేంద్రం సలహా యిస్తోందట.

పంజాబ్‌లో యీ స్థితి దేశవాసులందరికీ కలవరం కలిగిస్తుంది. పంజాబీలకు మరీనూ. ఈ సమస్యపై ప్రజలకు అవగాహన పెంచడానికి ఉత్తర ప్రదేశ్‌కు చెందిన అభిషేక్‌ చౌబే, ఐఐఎమ్‌లో చదివిన సుదీప్‌ శర్మ కలిసి రచన చేశారు. అభిషేక్‌ డైరక్టు చేయడానికి ముందుకు రాగా, ఉత్తర ప్రదేశ్‌కే చెందిన అనురాగ్‌ కశ్యప్‌ నిర్మాణానికి తలకెత్తుకున్నాడు. అది చూసి పంజాబీలైన శోభా కపూర్‌ ఫాంటమ్‌ ఫిల్మ్‌స్‌తో కలిసి సహనిర్మాతలుగా ముందుకు వచ్చారు. పంజాబీయేలే ఐన షాహిద్‌ కపూర్‌, కరీనా కపూర్‌లతో బాటు ఆలియా భట్‌ కూడా తమ పారితోషికాలను సగానికి సగం తగ్గించుకుని నటించారు. సినిమా తయారై విడుదల అయితే పంజాబ్‌ ప్రభుత్వానికి చెడ్డపేరు రావడం ఖాయం అని ప్రభుత్వం నడుపుతున్న అకాలీ దళ్‌- బిజెపిలకు అనుమానం తగిలింది. అక్కడ వచ్చే ఏడాది రాబోయే ఎన్నికలపై ఆప్‌ పార్టీ కన్నేసింది. ఈ సినిమా వెనక్కాల ఆప్‌ నేతలున్నారన్న పుకారు కూడా రావడంతో అధికార పార్టీకి జంకు పుట్టింది. సినిమాను ఎలాగైనా ఆపించాలనే ప్రయత్నాలు సాగాయి.

జూన్‌ 17 న సినిమా రిలీజు చేద్దామనుకుని సెన్సార్‌కు సబ్మిట్‌ చేస్తే జూన్‌ 4 న సెన్సార్‌ సాధారణ ప్రజలకు యీ సినిమా కథాంశం అర్థమయ్యే స్థితిలో లేదని చెప్పి ఆపేయబోయింది. కాదు రిలీజు చేద్దామంటే 89 కట్స్‌ చేయాలంది. పంజాబ్‌ అనే పేరు వుండకూడదని, పంజాబ్‌లోని ఊళ్ల పేర్లు ఉండకూడదని... యిలా బోల్డు అవరోధాలు కల్పించింది. సెన్సార్‌ బోర్డు చైర్మన్‌గా వున్న పంకజ్‌ నిహలానీ యిప్పటికే అనేక వివాదాస్పద నిర్ణయాలు తీసుకుని విమర్శలకు గురవుతున్నాడు. మోదీ భక్తుడైన ఆయన మోదీకి యిబ్బంది కలుగుతుందనే భావనతో యిలా నియంతలా ప్రవర్తిస్తున్నారని అనురాగ్‌ కశ్యప్‌ విరుచుకు పడ్డాడు. భావస్వేచ్ఛ హరించడానికి యిదేమైనా ఉత్తర కొరియానా అని అడిగాడు. సినిమావాళ్లంతా అతనికి అండగా నిలబడ్డారు. నిహలానీ కూడా తగ్గలేదు. 'అవును మోదీ భక్తుణ్నే' అని చాటుకున్నాడు. చివరకు సిపిఎఫ్‌సి వారు 13 కట్స్‌తో 'ఎ' సర్టిఫికెట్టు యిచ్చారు.

నిర్మాతలు బొంబాయి హైకోర్టును ఆశ్రయించారు. వాళ్లు ఒకే ఒక్క కట్‌ చెప్పి సినిమా రిలీజ్‌ చేసుకోవచ్చని జూన్‌ 13 న ఆర్డర్‌ వేశారు. దాంతో 17 నాటికి రిలీజు కావడానికి సర్వం సిద్ధమైంది. ఇంతలో 15న సినిమా మొత్తం కొన్ని వెబ్‌సైట్లలో ప్రత్యక్షమైంది. ఆ ప్రింట్లపై ఒక మూల ''ఫర్‌ సెన్సార్‌'' అనే వాటర్‌మార్కు కూడా వుంది. అంటే సెన్సారు బోర్డు వాళ్లే, మరీ ముఖ్యంగా పంకజ్‌ నిహలానీయే యీ సినిమాపై పగ సాధించడానికి పైరేటెడ్‌ వెర్షన్‌ను ఆన్‌లైన్‌కు విడుదల చేశాడని అనుకునే పరిస్థితి కల్పించారు. కానీ హత్య చేసినవాడు తమ విజిటింగ్‌ కార్డు నక్కడ వదిలి వెళతాడా? ఆ వాటర్‌మార్కుని అలాగే వుంచి ఆయన మాత్రం ఎందుకు లీక్‌ చేస్తాడు? అని కొందరు అడుగుతున్నారు. హేకర్స్‌ వాటర్‌ మార్కును కూడా డూప్లికేట్‌ చేయగలరని, కావాలనే వాళ్లు నిహలానీపై అనుమానం వచ్చేట్లు చేశారని వాళ్లంటున్నారు. రాజకీయ వివాదాలు లేని సందర్భాల్లో అనేక తెలుగు సినిమాలు ''బాహుబలి''తో సహా లీక్‌ అయిన సంగతి మనం చూశాం. సెన్సారు వివాదంతో యీ సినిమాపై ఆసక్తి పెరిగిన కారణంగా ఆధునిక టెక్నాలజీ వుపయోగించి ఎవరో యీ చౌర్యానికి పాల్పడ్డారని అనుకోవచ్చు.

ఏది ఏమైనా యీ సంగతి బయటకు రాగానే నిర్మాతలు వెబ్‌ నుంచి 600 లింకులు తొలగింప చేశారు. అనురాగ్‌ కశ్యప్‌ ప్రేక్షకులందరికీ విజ్ఞప్తి చేశాడు - ''దయచేసి యీ సినిమాను డౌన్‌లోడ్‌ చేసుకోకండి. శుక్రవారం రిలీజయ్యాక టాక్‌ ఎలాగూ బయటకు వస్తుంది. శనివారం నాటికి సినిమా టిక్కెట్టు కొని చూడాలా లేదా అన్న విషయం మీకు తెలిసిపోతుంది. టిక్కెట్టు కొనక్కరలేదని మీకనిపించాకనే డౌన్‌లోడ్‌ చేసుకోండి. అందుకని శనివారం వరకు ఓపిక పట్టండి.'' అని. ఈ లోగా వెబ్‌లో సినిమా చూసేసిన కొందరు ప్రేక్షకులు 'సినిమా అత్యద్భుతం, టిక్కెట్టు కొని చూడండి' అని కాన్వాస్‌ చేస్తున్నారు. సాధారణ ప్రేక్షకులు, మరీ ముఖ్యంగా పంజాబ్‌ ప్రేక్షకులు యీ సినిమాను ఎలా ఆదరిస్తారో, దానిలోని సందేశాన్ని ఎలా స్వీకరిస్తారో కొన్నాళ్లలో తెలుస్తుంది. - ఎమ్బీయస్‌ ప్రసాద్‌ (జూన్‌ 2016)

జూన్‌ 16 ఎమ్బీయస్‌ : మధురా నగరిలో మంటలు...

ఉత్తర ప్రదేశ్‌లోని మధురలో జవాహర్‌ బాగ్‌ను ఆక్రమించుకున్నవారికీ, పోలీసులకు మధ్య జూన్‌ 2 న కాల్పులు జరిగినప్పుడు ఆక్రమణదారులు గ్యాస్‌ సిలండర్లతో సహాయంతో తమ నివాసాలను దగ్ధం చేశారు. ఆ మంటలు కొంత సేపటికి చల్లారాయి కానీ ఆ సంఘటన రగిల్చిన రాజకీయాగ్ని ఎన్నికల వరకు చల్లారదని కచ్చితంగా చెప్పవచ్చు. కోర్టు ఆదేశాల మేరకు ప్రభుత్వస్థలాన్ని స్వాధీనం చేసుకోవడానికి వెళ్లిన పోలీసులు యింత తీవ్ర ప్రతిఘటనను ఎదురు చూడలేదని అనిపిస్తోంది. ఆ పార్కులో మారణాయుధాలున్నాయన్న సంగతి యింటెలిజెన్సు వర్గాలు ముందుగా చెప్పలేదని, ఇంటెలిజెన్సు పోలీసు వైఫల్యం వుందని ముఖ్యమంత్రి అఖిలేశ్‌ ఒప్పుకున్నాడు. ఈ సంఘటన సంగతి సరే, రెండేళ్లకు పై బడి అక్కడ వాళ్లు తిష్టవేసి సమాంతర ప్రభుత్వం నడుపుతూంటే కళ్లు మూసుకున్నారా? అని ప్రతిపక్షాలు అఖిలేశ్‌ను నిలదీస్తున్నారు. అతని వద్ద జవాబు లేదు. ఆ పార్కులో 26 నెలల పాటు చట్టవిరుద్ధమైన క్యాంప్‌ నిర్వహించిన తీరు గురించి సంఘటన అనంతరం మీడియాలో చాలా రిపోర్టులు వచ్చాయి కానీ సంఘటనకు ముందు మీడియా దీన్ని వెలుగులో తెచ్చే ప్రయత్నం చేసినట్లుగా తోచదు. దానికి కారణం ఏమై వుండవచ్చో ఎవరికి వారే వూహించుకోవాలి - ఈ గొడవలకు మూలకారణం ఏమిటో తెలుసుకున్నాక!

కథ జై గురుదేవ్‌ బాబా దగ్గర ప్రారంభమవుతుంది. ఆయన యుపిలోని ములాయం సొంత జిల్లా ఐన ఈటావా జిల్లాలోని ఖిటోరా గ్రామానికి చెందిన వాడు. అసలు పేరు తులసీదాస్‌ మల్‌హార్‌. 1970 ప్రాంతంలో బాబాగా మారాడు. పలుకుబడి వున్నవాళ్లందరూ అతని శిష్యులయ్యారు. ఇందిరా గాంధీ, చంద్రశేఖర్‌, అటల్‌ బిహారీ వాజపేయి, ఆడ్వాణీ, జార్జి ఫెర్నాండెజ్‌ వంటి హేమాహేమీలు అతన్ని దర్శించారు. అతని అనుయాయుల ఓట్ల కోసం కావచ్చు, లేదా అతని వద్ద పోగుపడిన నిధుల కోసం కావచ్చు. ఎవరైనా బాబా అవతారం ఎత్తగానే భక్తులమంటూ అనేకమంది ధనికులు చేరి తమ బ్లాక్‌మనీ వారి దగ్గర దాచుకుంటారు. రాజకీయ నాయకులు భక్తుల పేరుతో వారికి అండగా నిలుస్తారు. పోలీసులు వారి జోలికి రారు. అందువలన బాబా ఆశ్రమాలన్నీ స్థానిక స్విస్‌ బ్యాంకులుగా మారతాయి. కోట్ల కొద్దీ ఆస్తి అక్కడ జమపడుతుంది. డబ్బు సహాయంతో విపరీతంగా ప్రచారం చేస్తారు. బీదసాదలందరూ భక్తులుగా చేరి, వున్నది వాళ్లకు ధారపోస్తారు. జై గురుదేవ్‌ కూడా అలాటి బాబాయే. 1970లలో కాన్పూరు జరిగిన ఒక సభలో బాబా తను సుభాష్‌ చంద్ర బోసునని ప్రకటించుకున్నాడు. ఫ్రాడ్‌ చేస్తున్నాడని అరెస్టు చేసి జైల్లో పెట్టారు. తర్వాత వదిలేశారు. అదీ అతని గుణం. అయితే నేతాజీ ఆశయసాధన అనే లక్ష్యం చూపించి జనాల్ని, ఆస్తుల్ని పోగేశాడు. మధ్యప్రదేశ్‌, ఝార్‌ఖండ్‌, బిహార్‌, యుపిలలో ఆయన పేర వున్న ట్రస్టుకి వున్న ఆస్తుల యిప్పటి విలువ రూ. 12 వేల కోట్లు. మధుర శివార్లలో నేషనల్‌ హైవే 2 పక్కన ఆ ట్రస్టుకి వెయ్యి ఎకరాల భూమి వుంది. 2012లో చనిపోయిన బాబాకు మధురలో వున్న ఆశ్రమంలో కట్టిన పాలరాతి గుడి తాజ్‌మహల్‌ కంటె తళతళ లాడుతూ వుంటుంది.

ఆస్తులుంటే తగాదాలు రావడం ఎంతసేపు? అతని మరణం తర్వాత ప్రధాన శిష్యులు ముగ్గురూ కొట్టుకున్నారు. ముగ్గురిలో ప్రథముడు చరణ్‌ సింగ్‌. అతని కొడుకు పంకజ్‌ సింగ్‌ బాబాకు డ్రైవరుగా వుండేవాడు. రెండోవాడు ఉమాకాంత్‌ తివారి, మూడోవాడు రామవృక్ష యాదవ్‌. రామవృక్ష యాదవ్‌ ప్రవర్తన బాగా లేదంటూ 2009-10 లోనే మధుర ఆశ్రమం నుంచి పంపించేశారు. అతను మధ్యప్రదేశ్‌లోని సాగర్‌లో వున్న ఆశ్రమం సొంతం చేసుకుని అక్కడ కార్యకలాపాలు సాగించాడు. 2011లో మధురకు వచ్చి బాబా ఆశ్రమం వద్ద ర్యాలీ నిర్వహించి ఆశ్రమవాసులపై దాడి చేశాడు కూడా. బాబా చనిపోయాక చరణ్‌, అతని కొడుకు పంకజ్‌ కలిసి చక్రం తిప్పారు. తన వారసుడిగా బాబా ఎంపిక చేసిన ఉమాకాంత్‌ తివారికి నచ్చచెప్పి అతన్ని ఉజ్జయిని ఆశ్రమానికి పంపేశారు. యుపిలో వున్న 300 ఆస్తులను తమ అధీనంలోకి తీసుకున్నారు. ఈ పనిలో మధ్యవర్తిత్వం వహించి, ఆ ఏర్పాటు చేసినవాడు ములాయం సోదరుడు, ప్రస్తుత ముఖ్యమంత్రి బాబాయి, పబ్లిక్‌ వర్క్స్‌ మంత్రి అయిన శివపాల్‌ యాదవ్‌! అతనూ బాబా శిష్యుడే. ఈ లోపాయికారీ ఒప్పందాన్ని యితర ట్రస్టీలు వ్యతిరేకించారు.

చరణ్‌, పంకజ్‌లు ఇలా ఎదిగిపోవడాన్ని రామవృక్ష యాదవ్‌ సహించలేక పోయాడు. మధురలోనే క్యాంప్‌ వేసి వాళ్లను ఎదుర్కోవడానికి నిశ్చయించుకున్నాడు. స్వాధీన్‌ భారత్‌ వైదిక్‌ సత్యాగ్రహి (ఎబివిఎస్‌) అనే సంస్థ నెలకొల్పి సుభాష్‌ బోసు కలలు కన్న రాజ్యం నెలకొల్పడమే తన లక్ష్యంగా ప్రకటించుకున్నాడు. తుపాకులు, దేశవాళీ పిస్టళ్లు, కత్తులు, మోలోటోవ్‌ కాక్‌టెయిల్స్‌ అన్నీ సేకరించి పెట్టుకున్నాడు. 2014 జనవరి 11న సాగర్‌ నుంచి తన అనుచరులతో సహా మధురకు నిరసన పాదయాత్ర మొదలుపెట్టాడు. మార్చి 15కి మధుర చేరి, పార్కులో బస చేయడానికి జిల్లా అధికారులను అనుమతి కోరాడు. వాళ్లు రెండు రోజులుండవచ్చన్నారు. సరే అని చేరి ఆ 270 ఎకరాల పార్కును ఆక్రమించి, తమ డిమాండ్లు నెరవేరేదాకా ఖాళీ చేయను పొమ్మన్నాడు. ఆ డిమాండ్లు ఏమిటంటే - ప్రధాని, రాష్ట్రపతి పదవులు రద్దు చేయాలి, రూపాయికి 60 లీటర్ల డీజిల్‌ కానీ 40 లీటర్ల పెట్రోలు కానీ 12 తులాల బంగారం కానీ యివ్వాలి. ఇప్పుడున్న కరెన్సీని తీసివేసి ఆజాద్‌ హింద్‌ బ్యాంకు వారి కరెన్సీ పెట్టాలి, సుభాష్‌ బోసు మరణానికి సంబంధించి డాక్యుమెంట్లన్నీ బహిరంగపరచాలి... యిలాటివి. ఇవి ఎవరు తీర్చగలరు? అయితే ఖాళీ చేయం అన్నాడు రామవృక్ష యాదవ్‌.

ఆ పార్కులో హార్టికల్చర్‌ శాఖ, ఆ శాఖకు సంబంధించిన ఆఫీసులు వుండేవి. ఉద్యోగులను తరిమివేసి చుట్టుపట్ల వున్న వెయ్యి మంది పేదల్ని పోగు చేసి అక్కడ ఆశ్రయం కల్పించాడు. ఏదైనా గొడవ వస్తే వాళ్లల్లో ఆడవాళ్లను, పిల్లల్ని అడ్డం పెట్టుకుని తమను తాము రక్షించుకుందామని ప్లాను. ఆ పేదల్లో పని పోగొట్టుకున్న రైతు కూలీలు, సంతానం పట్టించుకోని వృద్ధులు యిలాటి వాళ్లున్నారు. అందరూ పొద్దున్న ప్రార్ధనకు రావాలి. ఆలస్యంగా వస్తే దండనే. ఎవరికీ సొంత ఆస్తులుండకూడదు. పెట్టిన భోజనం నోరు మూసుకుని తినాలి. అందరూ ఐడెంటిటీ కార్డులు పెట్టుకోవాలి. బయటకు వెళ్లాలంటే అనుమతి తీసుకుని, మరో యిద్దర్ని గ్యారంటీగా పెట్టి మరీ వెళ్లాలి. టైముకి తిరిగి రాకపోతే అందరికీ శిక్షే. లోపలే పిల్లలకోసం స్కూలు వుంది. వాళ్లకు తుపాకీలతో తర్ఫీదు యిస్తారు. జై హింద్‌, జై సుభాష్‌, కశ్మీర్‌ హమారా హై, పాకిస్తాన్‌ ముర్దాబాద్‌ వంటి నినాదాలు యిప్పిస్తారు. బయటి ప్రజలు శనివారాల్లో అక్కడకు వచ్చి వస్తువులు కొనుక్కోవచ్చు. పాతిక రూ.లకే పంచదార (బయట 40) యిస్తారు. కూరలు మార్కెట్‌ ధర కంటె మూడో వంతు రేటుకే యిస్తారు. అయితే పార్కు లోపలకి వెళ్లేముందు అక్కడున్న రిజిస్టరులో తమ వివరాలు రాసి వెళ్లాలి. ఇదంతా ఏ మారుమూలో జరగ లేదు. ఆ పార్కు మధురా కంటోన్మెంటుకి మధ్యలో వుంది. పడమట వైపు సరిహద్దులో మిలటరీ హెలిపాడ్‌ వుంది. జైలు వుంది. ఎదురుగా సిటీ పోలీసు సూపరింటెండెంటు ఆఫీసుంది, కలక్టరేటు వుంది. కాస్త అవతలగా జిల్లా కోర్టు వుంది. ఇన్ని ప్రభుత్వాఫీసుల మధ్య రామవృక్ష యాదవ్‌ దర్జాగా ఆక్రమించుకుని సమాంతర ప్రభుత్వం నడిపాడు.

ఈ వ్యవహారమంతా చూసి విజయ సింగ్‌ తోమార్‌ అనే ఒకతను పిల్‌ వేస్తే అలహాబాద్‌ హైకోర్టు వెంటనే పార్కు నుంచి యీ ఆక్రమణదారులను తొలగించమని మే 20న ఆర్డరు వేసింది. దాన్ని ఛాలెంజ్‌ చేస్తూ ఎబివిఎస్‌ అప్పీలు చేస్తే దాన్ని మే 26న కొట్టేసింది. ఖాళీ చేయమని ఎన్నిసార్లు కబురు పంపినా ఆక్రమణదారులు వినలేదు. చివరకు జూన్‌ 2 న కోర్టు ఆదేశాల మేరకు పార్కును స్వాధీనం చేసుకుందామని వస్తేనే యింత రగడ జరిగింది. లోపలున్న వారెవరైనా పారిపోదామని చూస్తే రామవృక్ష యాదవ్‌ మనుష్యులు అడ్డుకుంటారని తెలుసు కాబట్టి పోలీసులు ఒక పార్కు గోడను పగల కొట్టి పెట్టారు. దాని ద్వారానే లోపలకి వెళ్లబోయారు. అలా వెళుతూండగానే పోలీసు సూపరింటెండెంట్‌, స్టేషన్‌ ఆఫీసరు తుపాకీ గుళ్లకు బలయ్యారు. దాంతో పోలీసులు కాల్పులు మొదలుపెట్టారు. 29 మంది చనిపోయారు. వారిలో రామవృక్ష యాదవ్‌ కూడా వున్నాడు.

ఇక్కడ జరుగుతున్న కార్యకలాపాల గురించి యింటెలిజెన్సు శాఖ 2015 జనవరి 25 నుంచి సుమారు 50 హెచ్చరికలు పంపిందని మీడియా బయటపెట్టింది. అందువలన యింటెలిజెన్సు వైఫల్యం వుందనడానికి లేదు. రాజకీయ సంకల్పం లేదంతే. సంఘటన జరిగాక జిల్లా మేజిస్ట్రేటును, పోలీసు సూపరింటెండెంటును సస్పెండు చేశారు. అయినా అనేక ప్రశ్నలు పుడుతున్నాయి. వీళ్లు వచ్చి పార్కును ఆక్రమించినప్పుడు 26 నెలల పాటు వాళ్లను తొలగించ లేకపోయారు సరే, స్థానిక అధికారగణం వాళ్లకు నీళ్లూ, విద్యుత్‌, గ్యాస్‌ సిలండర్లు ఎందుకు సరఫరా చేశారు? ఎవరి ఆదేశాల మేరకు యిచ్చారు? సహజంగా వచ్చే సందేహం శివపాల్‌ యాదవ్‌ మీదే. కానీ యిక్కడ గమనించవలసిన దేమిటంటే అతను రామవృక్ష యాదవ్‌పై కత్తి కట్టిన చరణ్‌-పంకజ్‌ సింగ్‌లకు ఆత్మీయుడు. రామవృక్ష యాదవ్‌ను ఎదగకుండా చూశాడంటే నమ్మవచ్చు కానీ చట్టవిరుద్ధమైన అతని కార్యకలాపాలకు మద్దతెలా యిస్తాడు? అతను కాకపోయినా ప్రభుత్వంలో వున్న నేత వేరెవరో సాయపడుతూ వుండాలి. ఎందుకు? రామవృక్ష యాదవ్‌ నుంచి డబ్బు ముడుతూ వుండవచ్చు. ఎందుకంటే అతని దగ్గర ఆస్తులు బాగా వున్నాయి. లేకపోతే వెయ్యిమంది వున్న క్యాంప్‌ రెండేళ్ల పాటు నడపడానికి, వూళ్లో వాళ్లకు చవకగా కూరలు, పప్పువుప్పులు అమ్మడానికి డబ్బు ఎక్కణ్నుంచి వస్తుంది? బిజెపి సిబిఐ చేత విచారణ చేయించమంటోంది. చేయిస్తే యివన్నీ బయటకు రావచ్చు. పనిలో పనిగా యితర బాబాల ఆస్తులపై కూడా విచారణ జరిపిస్తే మంచిది. వీళ్లంతా మతం పేరు పెట్టుకుని మారణాయుధాలు, వేల కోట్ల ఆస్తులు పోగు చేస్తున్నారు. అది దురదృష్టకరం. - ఎమ్బీయస్‌ ప్రసాద్‌ (జూన్‌ 2016)

జూన్‌ 18, 19, 20 ఎమ్బీయస్‌ : ఏక్‌నాథ్‌తో వేగడం ఎలా?

మహారాష్ట్ర ప్రభుత్వంలో నెంబర్‌ టూగా వున్న 63 ఏళ్ల ఏకనాథ్‌ ఖాడ్సే వ్యవహారం బిజెపికి తలనొప్పిగా తయారైంది. ప్రస్తుతానికి అతని చేత రాజీనామా చేయించి వూరడిల్లారు కానీ యీ శాంతి తాత్కాలికమే అని వాళ్లకూ తెలుసు. తన సీనియారిటీని, ప్రతిపక్షంలో వుండగా కాంగ్రెసు, ఎన్‌సిపిలకు నిద్ర పట్టకుండా చేసిన తన పోరాటపటిమను పక్కకు పెట్టి తన కంటె వయసులో, అనుభవంలో, రాజకీయ పోరాటంలో ఎంతో చిన్నవాడు, అసెంబ్లీలో వెనకబెంచీల్లో వుంటూ వచ్చిన దేవేంద్ర ఫడ్నవీస్‌ను ఆరెస్సెస్‌ పలుకుబడితో ముఖ్యమంత్రిగా చేసినప్పుడే అతను 'బిజెపి బ్రాహ్మణుల పార్టీ, అందుకే బిసినైన నన్ను ముఖ్యమంత్రిగా చేయలేదు' అని అన్నాడు. 'మహారాష్ట్రకు బ్రాహ్మణేతరుడు ముఖ్యమంత్రి కావాలని ప్రజలనుకుంటున్నారు' అని ప్రకటన కూడా చేశాడు. బిజెపికి చెందిన కేంద్రమంత్రులపై, రాష్ట్రమంత్రులపై అవినీతి ఆరోపణలు వస్తూన్నా వారెవరికీ పడని శిక్ష తనకు పడినందుకు అతను మండిపడుతున్నాడు. 40 ఏళ్లగా పార్టీని నమ్ముకుని వున్నందుకు యిదా ఫలితం అని వాపోతున్నాడు. 2011 జూన్‌లో బిజెపి అగ్రనేత గోపీనాథ్‌ ముండే తన సహచరులను సమావేశ పరచి ''పార్టీ అధినాయకత్వం నన్ను పట్టించుకోవటం లేదు. కాంగ్రెసులోకి ఫిరాయిద్దా మనుకుంటున్నాను. మీరూ నాతో వస్తే మంచిది.'' అని చెప్పాడు. తక్కినవారందరూ ఏం మాట్లాడాలో తెలియక తికమకపడుతూ వుంటే అప్పట్లో అసెంబ్లీలో ప్రతిపక్ష నాయకుడైన ఏక్‌నాథ్‌ గోపీనాథ్‌పై విరుచుకు పడ్డాడు - ''నేనే కాదు, మాలో ఎవ్వరూ నీతో రారు, నిన్ను సమర్థించరు.'' అని. గోపీనాథ్‌ ఏమీ చేయలేక పార్టీలోనే వుండిపోయాడు. అంత విశ్వాసపాత్రంగా వున్న నన్ను యీ రోజు కుట్ర చేసి పంపించేస్తారా అంటూ ఏక్‌నాథ్‌ కోపంతో రగులుతున్నాడు.

ఏక్‌నాథ్‌ కున్న ప్రజాబలం తెలిసిన మంత్రులు, ఎమ్మెల్యేలు రాబోయే రోజుల్లో అతను మళ్లీ పగ్గాలు పట్టవచ్చనే అంచనాతో అతని పట్ల సానుభూతి ప్రకటిస్తున్నారు. రాజీనామా ప్రకటించడానికి ప్రెస్‌ కాన్ఫరెన్సు పెడితే దానికి అతనితో బాటు సీనియర్‌ మంత్రులైన సుధీర్‌ ముంగటివార్‌, వినోద్‌ తావడే హాజరయ్యారు. ఆ తర్వాత కాస్సేపటికి అతని యింటికి పంకజా ముండే, గిరీశ్‌ మహాజన్‌ తప్ప తక్కిన మంత్రులందరూ వచ్చి పలకరించారు... రాష్ట్ర అధ్యక్షుడు కూడా. రాజీనామా చేసిన మూడు గంటల్లో ''నా అనుచరులు నా రాజీనామాను ఆమోదించడం లేదు. నిరసనగా ర్యాలీలు నిర్వహిస్తామంటున్నారు. అల్లర్లు జరుగుతున్నాయన్న భయంతో నేనే వారించాను.'' అని ఏక్‌నాథ్‌ చెప్పుకున్నాడు. పార్టీ తమ నాయకుడి పట్ల వ్యవహరించిన తీరుకి నిరసన తెలుపుతూ మర్నాడు అతని సొంత జిల్లా జలగాంవ్‌లోని కార్పోరేషన్‌లో 14 మంది కార్పోరేటర్లు నిరసన తెలుపుతూ రాజీనామా తెలిపారు. నలుగురు ఎంపీలు, 12 మంది ఎమ్మెల్యేలు ఏక్‌నాథ్‌కు విదేయులుగా వుంటామని ప్రకటించుకున్నారు.

'అవినీతి పట్ల మాది జీరో టోలరెన్స్‌' అని చెప్పుకునే బిజెపి పార్టీలోని నాయకులు ఆరోపణలపై రాజీనామా చేసిన నాయకుడి యింటి చుట్టూ యిలా ప్రదక్షిణాలు చేయడం వింతగా తోచవచ్చు. కానీ ఏక్‌నాథ్‌ తడాఖా అలాటిది. జలగాంవ్‌, ధూలే, నాసిక్‌, బుల్‌ధానా జిల్లాలలో అధిక సంఖ్యలో వున్న లేవా పాటిల్‌ అనే ఒబిసి కులానికి చెందిన ఏక్‌నాథ్‌ రైతు కుటుంబంలో పుట్టాడు. జలగాంవ్‌ జిల్లా అతని కార్యక్షేత్రం. అక్కణ్నుంచే 1989లో బిజెపి టిక్కెట్టుపై ఎమ్మెల్యేగా గెలిచాడు. రెండేళ్లు పోయాక కాంగ్రెసు నాయకులు, పెద్ద వ్యాపారస్తులు స్థానిక మహిళలను సెక్సుపరంగా ఎలా దోపిడీ చేస్తున్నారో బయటపెట్టి మీడియాలో సెన్సేషన్‌ సృష్టించాడు. రెవెన్యూ, వ్యవసాయం, ఎక్సయిజ్‌, డైరీ డెవలప్‌మెంట్‌ వంటి 10 శాఖల్లో మంత్రిగా పనిచేసిన అనుభవం అతనికి వుంది. దేవేంద్ర అధికారులపై ఎక్కువగా ఆధారపడతాడు కానీ ఏక్‌నాథ్‌కు తన సొంత తెలివితేటలమీదే నమ్మకం ఎక్కువ. రెవెన్యూ సెక్రటరీ మనుకుమార్‌ శ్రీవాస్తవతో పేచీ పెట్టుకోవడం దేవేంద్రకు నచ్చలేదు. అందరు బిజెపి నాయకుల లాగానే యితనూ ఇందిరా గాంధీ వంశపారంపర్యపు రాజకీయాలను నిరసించినవాడే. కానీ తన కోడలు రక్షను 2014లో ఎంపీగా నిలబెట్టి గెలిపించుకున్నాడు. 2014 అక్టోబరులో తను మంత్రిగా ప్రమాణస్వీకారం చేసిన ఆర్నెల్లలోనే భార్య మందాకినిని స్టేట్‌ కోఆపరేటివ్‌ మిల్క్‌ ఫెడరేషన్‌కు చైర్మన్‌ను చేశాడు. కూతురు రోహిణిని జలగాంవ్‌ జిల్లా బ్యాంకుకి, ముక్‌తాయీ కోఆపరేటివ్‌ సుగర్‌ మిల్లుకి చైర్మన్‌ చేశాడు.

మంత్రిగా ఏక్‌నాథ్‌పై ఆరోపణలు వస్తూనే వున్నా దేవేంద్ర వాటి నుంచి యితన్ని రక్షించటం లేదు. బిజెపి ఎంపీ హేమమాలినికి అతి చవకగా వెర్సోవాలో భూమి ఎలాట్‌ చేయడాన్ని అందరూ విమర్శించారు. 'హేమమాలిని ఒక ట్రస్టు నడుపుతోందని, ట్రస్టులకు ప్రభుత్వభూమిని నామమాత్రపు ధరలకు కట్టబెట్టే పాలసీ వుందని' ఏక్‌నాథ్‌ వాదించాడు. కానీ దేవేంద్ర ఆ పాలసీని పునఃపరిశీలించమని ఆదేశించాడు. ఆ రకమైన భూమి కేటాయింపు చేయిస్తానంటూ ఏక్‌నాథ్‌ సహాయకుడు గజానన్‌ పాటిల్‌ ఒకరి దగ్గర రూ. 30 కోట్ల లంచం అడుగుతూండగా పట్టుబడి అరెస్టయ్యాడు. అతనికి ఆ ఆఫర్‌ యిచ్చినవాడు రమేశ్‌ జాదవ్‌ అనే సామాజిక కార్యకర్త. అతన్ని యిరికించడానికే ఆ ఆఫర్‌ యిచ్చి దాన్ని బయటపెట్టాడు. ''ఆ భూమి విలువ 5 కోట్లుంటుంది. దాన్ని సొంతం చేసుకోవడానికి ఎవరైనా 30 కోట్ల లంచం యిస్తారా? ఇదంతా నాన్సెన్స్‌'' అని ఏక్‌నాథ్‌ కొట్టేయబోయాడు. కానీ దాని విలువ రూ. 226 కోట్లుంటుందని నిపుణుల అంచనా. అతనిలా వాదిస్తూ వుండగానే గజానన్‌ను ఒక డాక్టరును కోటి రూపాయల లంచం అడుగుతూ ఎసిబి (అవినీతి నిరోధక శాఖ)కు పట్టుబడ్డాడు. అరెస్టు చేశారు. ఇప్పటిదాకా బెయిలు రాలేదు.

ఏక్‌నాథ్‌ అల్లుడు ప్రాణ్‌జల్‌ మనీష్‌ ఖేవల్కార్‌ ఒక వివాదంలో యిరుక్కున్నాడు. 2001లో అంధేరీ నివాసి ఒకతను హ్యుందాయ్‌ సొనాటా కారుని కొని రూ. 25 లక్షలు ఖర్చు పెట్టి దాన్ని లిమోజాన్‌గా మార్చుకున్నాడు. అలా చేయడం చట్టవిరుద్ధం. 20 మీటర్ల పొడుగున్న లిమోజాన్లు ట్రాఫిక్‌కు యిబ్బంది కలిగిస్తున్నాయని 2011లో మహారాష్ట్ర ఆర్‌టిఓ రద్దు చేయగా ఆ కారును హరియాణాకు తీసుకెళ్లి అక్కడ రిజిస్టర్‌ చేయించారు. 2012 సెప్టెంబరులో జలగాంవ్‌కు తీసుకుని వచ్చి మనీష్‌ పేర రిజిస్టర్‌ చేశారు. జలగాంవ్‌లో ఏక్‌నాథ్‌ రాజ్యమే నడుస్తుంది కాబట్టి అక్కడ దర్జాగా నడుపుతున్నాడని ఫిర్యాదు వస్తే ఆర్‌టిఓ చట్టవిరుద్ధంగా లిమోజాన్‌ నడుపుతున్నందుకు అతనిపై కేసు పెట్టింది. ఏక్‌నాథ్‌ నడిగితే ''అది లిమోజాన్‌ కాదు, సొనాటాయే. పైగా ఏడాదిన్నరగా పని చేయడం లేదు. (తన సెల్‌ఫోన్‌ గురించి కూడా యిలాగే చెప్పాడు) అయినా మా అమ్మాయితో అతని పెళ్లి 2013లో జరిగింది. దానికి ముందు అతను చేసిన వాటికి నేనెలా బాధ్యుణ్ని?'' అని వాదిస్తున్నాడు. ఇంతలో అంజలీ దమాణియా అనే సామాజిక కార్యకర్త ఏక్‌నాథ్‌ తన ఆస్తుల వివరాలు సరిగ్గా వెల్లడించలేదని బయటపెట్టింది. జలగాంవ్‌లో వున్న తన 80ఎకరాల భూమిని వ్యవసాయభూమిగా చూపించాడని, కానీ దాన్ని రెసిడెన్షియల్‌ ప్లాట్లుగా ఎప్పుడో మార్చివేశాడని ఆమె ఆధారాలతో చూపించింది. ఏక్‌నాథ్‌ రాజీనామా చేయాలంటూ ముంబయిలోని ఆజాద్‌ మైదాన్‌లో నిరాహారదీక్ష చేయసాగింది.

ఇవన్నీ చాలనట్లు ఇండియా టుడే టీవీ ఛానెల్‌ మే 21న ఏక్‌నాథ్‌కి వ్యతిరేకంగా ఒక కథనం ప్రసారం చేసింది. వడోదరాకు చెందిన మహేశ్‌ భంగాలే అనే ఒక ఎథికల్‌ హ్యాకర్‌ ఏక్‌నాథ్‌కి దావూద్‌ ఇబ్రహీంకు గల లింకును బయటపెట్టగా టీవీ దానికి విశేష ప్రచారం కలిగించింది. అతని ప్రకారం కరాచీలోని ఒక లాండ్‌లైన్‌ ఫోను నుంచి ఏక్‌నాథ్‌ సెల్‌ఫోన్‌కు 2015 సెప్టెంబరుకు, 2016 ఏప్రిల్‌కు మధ్య ఆరు కాల్స్‌ వచ్చాయి. ఆ లాండ్‌లైన్‌ దావూద్‌ ఇబ్రహీర భార్య పేర రిజిస్టరై వుంది. ఈ ఆరోపణ రాగానే ఏక్‌నాథ్‌ అదంతా అబద్ధమన్నాడు. ఆ సెల్‌ఫోన్‌ ఏడాదిగా పనిచేయడం లేదన్నాడు. ఇండియా టుడే వాళ్లు కూపీ లాగి అది ఏప్రిల్‌ వరకు పనిచేస్తూనే వుందని, ఆ నెంబరుకు కాల్స్‌ వస్తూ పోతూనే వున్నాయని బయటపెట్టారు. దాంతో ఏక్‌నాథ్‌ తన సెల్‌ఫోన్‌ను హ్యేక్‌ చేసారని తన సిమ్‌ కార్డును ఎవరో క్లోన్‌ చేసి వాడి వుంటారని చెప్పసాగాడు. మహేశ్‌ను ''కరాచీ సమాచారం ఎక్కణ్నుంచి వచ్చిందో చెప్పమని దబాయించాడు. పాకిస్తాన్‌ టెలికమ్యూనికేషన్స్‌ కంపెనీ లి. వాళ్ల వెబ్‌సైట్‌ హ్యేక్‌ చేసి సేకరించానని, తన సమాచారం ప్రకారం దావూద్‌ ల్యాండ్‌ లైన్‌ నుంచి ఒక యుకె నెంబరుకు, 4 దుబాయి నెంబర్లకు, 5 ఇండియన్‌ నెంబర్లకు కాల్స్‌ వెళ్లాయని, అంతకంటె ఎక్కువ వివరాలు చెప్పనని మహేశ్‌ అన్నాడు.

''ఆ వెబ్‌సైట్‌ హ్యేక్‌ చేసినవాడు నా సెల్‌ఫోన్‌ కూడా హ్యేక్‌ చేసి వుండవచ్చు. ఈ ఆపరేషన్స్‌ చేయడానికి అసలు నీకు డబ్బెక్కడిది?'' అని అడిగాడు ఏక్‌నాథ్‌. ఎందుకంటే ఆప్‌ మహేశ్‌కు అండగా నిలబడింది. ఇదంతా ఆప్‌ చేయిస్తున్న అల్లరని ఏక్‌నాథ్‌కు అనుమానం. సిబిఐకు అప్పగిస్తే నిజాలు బయటకు వస్తాయని మహేశ్‌ వాదన. చివరకు దేవేంద్ర మహారాష్ట్రకే చెందిన ఎటియస్‌ (ఏంటీ టెర్రరిస్టు స్క్వాడ్‌)కు విచారణ బాధ్యత అప్పగించాడు. వాళ్లు ఏక్‌నాథ్‌ సెల్‌కు పాకిస్తాన్‌ నుంచి ఎలాటి కాల్సూ రాలేదని, వెళ్లలేదనీ తేల్చేశారు. నెలలోపు తమ ఎదుట హాజరై వివరణ యివ్వాలని మహేశ్‌కు నోటీసు పంపారు. అతనిపై కేసు పెట్టే అవకాశం కూడా వుందని అంటున్నారు. ఎటియస్‌పై నమ్మకం లేని మహేశ్‌ ముంబయికి స్వయంగా రాకుండా తన లాయరును పంపాడు. సిబిఐ విచారణకు ఆదేశించాలని బాంబే హైకోర్టుకు పిటిషన్‌ పెట్టుకున్నాడు. ఎటియస్‌ సహాయంతో ఏక్‌నాథ్‌ యీ గొడవలోంచి ఎలాగోలా బయటపడ్డాడనుకున్నా అవినీతి సెగ మాత్రం అతన్ని చుట్టుముట్టింది.

పుణె వద్ద వున్న భోసారీ ఇండస్ట్రియల్‌ ఏరియాలో మూడెకరాల భూమి వుంది. ఎంఐడిసి (మహారాష్ట్ర ఇండస్ట్రియల్‌ డెవలప్‌మెంట్‌ కార్పోరేషన్‌) దాన్ని 1968లో తీసుకుంది కానీ దాని సొంతదారైన అబ్బాస్‌ ఉకానీకి పరిహారం చెల్లించలేదు. వాళ్లిస్తానన్న నష్టపరిహారానికి అతను ఒప్పుకోక పోవడంతో వ్యవహారం ఎటూ తేలకుండా వుండిపోయింది. తన పేర దఖలు పడకపోయినా ఎంఐడిసి 1971 నుంటి 1985 వరకు ఆ స్థలంలో కొంత భాగాన్ని 15 భాగాలు చేసి 14టిని వివిధ పరిశ్రమలకు 99 ఏళ్ల లీజుకి యిచ్చింది. స్వాధీనం చేసుకున్న 40 ఏళ్లలోపున పరిహారం చెల్లించి రిజిస్ట్రేషన్‌ చేయించుకోక పోతే చట్టప్రకారం ఆ స్వాధీనం చెల్లదు. దాన్ని ఉదహరిస్తూ, ఆ ఆస్తి తనదేనని, ఎంఐడిసికి హక్కు లేదనీ కలకత్తాలో వుంటున్న అబ్బాస్‌ 2010లో పుణె పేపర్లలో ప్రకటన యిచ్చాడు. అది చూసి ఎంఐడిసి తహసిల్దార్‌ రికార్డుల్లో తమ పేరు 'అదర్‌ రైట్స్‌'లో చేర్పించింది. అంటే ఎన్‌కమ్‌బరెన్సు సర్టిఫికెట్టులో ఓనరుగా అబ్బాస్‌ పేరున్నా ఎంఐడిసికి కూడా ఎంతో కొంత మేరకు హక్కు వుంది అని నోటిఫై చేయించింది. అబ్బాస్‌ అది ఒప్పుకోలేదు. 2013లో లాండ్‌ ఎక్విజిషన్‌ యాక్ట్‌ వచ్చాక నష్టపరిహారం విపరీతంగా పెరిగింది కాబట్టి ఆ రేటున ఎంఐడిసి తనకు యివ్వాలని బొంబాయి హైకోర్టులో దావా వేశాడు.

రెవెన్యూ మంత్రి హోదాలో వున్న ఏక్‌నాథ్‌ మార్చి నెలలో అధికారుల దగ్గర్నుంచి యీ సమాచారమంతా సేకరించాడు. ఈ వివాదాస్పద భూమినుండి డబ్బు పిండుదామనుకున్నాడు. ఆ భూమిని తన భార్య మందాకిని, అల్లుడు గిరీశ్‌ చౌధరీ చేత అబ్బాస్‌ నుంచి ఏప్రిల్‌ 27 న రూ.3.74 కోట్లకు కొనిపించాడు. రికార్డుల్లో ఎంఐడిసి పేరున్నా వాళ్లను రంగంలోకి తీసుకుని రాలేదు. ఇప్పుడు ఓనర్లు తనవాళ్లే కాబట్టి రేపు ఎంఐడిసి చేత 2013 చట్టప్రకారం హెచ్చు రేటుకి నష్టపరిహారం యిప్పించగలడు. ఎందుకంటే రెవెన్యూ మంత్రిగా ఎంత యివ్వాలో నిర్ణయించేది అతనే. ఏక్‌నాథ్‌ ''నేను మంత్రినైనంత మాత్రాన నా కుటుంబసభ్యులు భూములు కొనుక్కోకూడదా?'' అని వాదిస్తున్నాడు. కొనుక్కోవచ్చు. కానీ యిక్కడ అతని పదవి ప్రమేయం కనబడుతోంది. పోయిపోయి వివాదాల్లో వున్న భూమిని, యిప్పటికే వేరే వాళ్లకు ఎలాట్‌ చేసేసిన భూమిని ఎవరైనా కొంటారా? ఎంఐడిసి పేరు కూడా రికార్డుల్లో వున్నపుడు వేరే ఎవరైనా ధైర్యం చేస్తారా?

40 ఏళ్లకు పైగా పోరాడుతూ వచ్చిన అబ్బాస్‌ చట్టప్రకారం రావల్సిన బోల్డంత పరిహారం వదులుకుని మార్కెట్‌ రేటు ప్రకారం రూ. 23 కోట్లు వున్న 15 ఎకరాల భూమిని కేవలం 3.74 కోట్లకు ఎందుకు అమ్మేసుకున్నాడు? ఏక్‌నాథ్‌ అతన్ని పిలిచి ''నువ్విలా పోట్లాడుతూ వుంటే యీ లిటిగేషన్‌లో నీ జీవితకాలం గడిచిపోతుంది. ఎంఐడిసి తరఫు నుంచి పైసా రాకుండా చేయగలను. మేం యిచ్చినది తీసుకుని తృప్తి పడు.'' అని బెదిరించి, వైట్‌లో కొంత, బ్లాక్‌లో కొంత యిచ్చి పంపి వుండడానికి అవకాశం వుంది. స్వరాజ్‌ అభియాన్‌ కార్యకర్త మారుతి భాప్‌కర్‌ యిదే తరహా అనుమానం వ్యక్తం చేశారు. ఈ కొనుగోలును మేం ఒప్పుకోం అని ఆ 14 మంది పారిశ్రామికవేత్తలు అభ్యంతరం వ్యక్తం చేస్తున్నారు. దీనిపై తనకు హక్కు వుందంటూ ఎంఐడిసి మాకు 99 ఏళ్ల లీజుకి డబ్బు వసూలు చేసింది. ఇప్పుడు వేరేవాళ్లు వచ్చి యిది మాది అంటే వూరుకుంటామా? అంటున్నారు.

ఏక్‌నాథ్‌ ఎదుర్కుంటున్న యిబ్బందికర పరిస్థితి శివసేనకు కనులవిందుగా, వీనులవిందుగా వుంది. జలగాంవ్‌లో సేన, ఏక్‌నాథ్‌ పోటీ పడుతూ వచ్చారు. 2014 అసెంబ్లీ ఎన్నికలలో శివసేనతో పొత్తు పెట్టుకోరాదని తన పార్టీ నాయకులతో వాదించి నెగ్గిన ఏక్‌నాథ్‌ అంటే సేనకు కోపం. ఆ ఎన్నికలలో శివసేన బాగా దెబ్బ తింది. ఇప్పుడు రాజీనామా వార్త బయటకు రాగానే వాళ్లు పండుగ చేసుకున్నారు. అంతే కాదు, ఏక్‌నాథ్‌ను వెక్కిరిస్తూ ''కుర్రాడు (దేవేంద్ర) వెనక్కాల మందు దట్టిస్తున్నాడన్న సంగతి ఏక్‌నాథ్‌ గ్రహించలేకపోయాడు'' అంటూ ఉద్ధవ్‌ ఠాక్రే సంపాదకీయం రాశాడు. 2017లో జరగబోయే బృహత్‌ బొంబాయి కార్పోరేషన్‌ ఎన్నికలలో ఏక్‌నాథ్‌ అవినీతిని ఎన్నికల అంశంగా మలచుకోవడానికి శివసేన ఉవ్విళ్లూరుతోంది. కావడానికి మిత్రపక్షాలే కానీ శివసేన ఏక్‌నాథ్‌పై అవినీతి ఆరోపణలను వెలుగులోకి తేవడంలో మొదటి వరుసలో నిలబడింది. బిజెపితో తెగతెంపులు చేసుకుని సొంతంగా పోటీ చేస్తే లాభమా? కలిసే వుండాలా అన్న విషయంపై శివసేన ఏదీ తేల్చుకోలేక పోతోంది.

ఏక్‌నాథ్‌పై గట్టిగా చర్య తీసుకుంటే అవినీతిపరులైన అగ్రవర్ణ నాయకులను వదిలేసి కేవలం బిసిపైనే చర్య తీసుకున్నారన్న పేరు వస్తుందేమోనని, అది తమకు 2017 యుపి ఎన్నికల్లో యిబ్బందిగా పరిణమిస్తుందని బిజెపి భయం. ఏక్‌నాథ్‌ విషయంలో ఏం చేయమంటారని అడగడానికి దేవేంద్ర జూన్‌ 2 న ఢిల్లీలో మోదీని, అమిత్‌ షాను కలిశాడు. 'మనం డిస్మిస్‌ చేస్తే బాగుండదు, ఆయన్నే రాజీనామా చేయమను' అని వాళ్లు సలహా యిచ్చారు. కానీ ఆ ముక్క చెప్పే ధైర్యం దేవేంద్రకు లేదు. ఈలోగా మహారాష్ట్రలో మీడియా దుమ్ము రేపేస్తోంది. వాళ్లు ఏక్‌నాథ్‌ వ్యవహారంపై అడిగే ప్రశ్నలకు దడిసి 'ఇకపై బిజెపి నుంచి ఎవరమూ టీవీ చర్చలకు రాము' అని బిజెపి పార్టీ ప్రతినిథి చెప్పేశాడు. ఇక టీవీ చర్చల నిర్వాహకులు ఎద్దేవా చేయసాగారు.

తనపై ఏకధాటిగా ఆరోపణలు వచ్చి పడుతూండడంతో ఏక్‌నాథ్‌ మే 30 నుంచి జలగాంవ్‌లో కాపురం పెట్టాడు. కాబినెట్‌ సమావేశాలకు రావడం మానేశాడు. నితిన్‌ గడ్కరీ తనకు సాయం చేస్తాడేమోనని చూస్తే అతను 'అమిత్‌ షాను కలిసి నీ వైపు కథ చెప్పు' అని సలహా యిచ్చాడు. ఆరెస్సెస్‌ చేత చెప్పిద్దామని అధినేత మోహన్‌ భగవత్‌ దగ్గరకు వెళదామంటే ఆయన కలవను పొమ్మన్నాడు. గడ్కరీ అమిత్‌ను స్వయంగా అడిగి చూస్తే 'రాజీనామా చేయమను, లేకపోతే మేమే తీసేయాల్సి వస్తుంది' అని చెప్పాడట. ఇక ఏక్‌నాథ్‌ జూన్‌ 4 న తన రాజీనామా పట్టుకెళ్లి దేవేంద్రకు యిచ్చాడు. తక్షణం ఒప్పుకుంటే తన మీద నింద వేస్తాడని భయపడిన దేవేంద్ర 'దీనిపై హై కమాండ్‌ నిర్ణయం తీసుకుంటుంది' అని చెప్పి తప్పుకున్నాడు.

''2009-2014 మధ్య నేను 137 ల్యాండ్‌ స్కాములను బయటపెట్టాను. నిందితుల్లో శరద్‌ పవార్‌ కుటుంబం కుటుంబం కూడా వుంది. 1989లో ఆయన ముఖ్యమంత్రిగా వుండగా తన కూతురు సుప్రియా, అల్లుడు సదానంద్‌ సూలే ట్రస్టీలుగా వున్న ముకుంద్‌ భవన్‌ ట్రస్టు అనే స్వచ్ఛంద సంస్థకు పుణెలో 3.26 ఎకరాలు ఎలాట్‌ చేశాడు. 2011లో దాని గురించి లోతుగా పరిశోధిస్తే ఆ ట్రస్టు మధ్యలో చుక్క ఎగరకొట్టేసి 326 ఎకరాలు ఆక్రమించిందని తెలిసింది. 2 జి స్కాములో నిందితులుగా వున్న షహీద్‌ బల్వా, వినోద్‌ గోయెంకా కూడా ట్రస్టీల్లో వున్నారు.'' అన్నాడు ఏక్‌నాథ్‌. అలాటివాడు తనే భూబకాసురుడిగా తేలాడు. భోసారీ కుంభకోణంపై ఒక రిటైర్డ్‌ జడ్జి విచారణ జరుపుతాడని దేవేంద్ర ప్రకటించాడు. ''ఆర్నెల్లలో దాన్ని ముగించి, దాని చేత క్లీన్‌ చిట్‌ యిప్పించి, అప్పుడు మళ్లీ పదవి అప్పగిస్తామని బిజెపి కేంద్ర నాయకులు చెప్పిన మీదటనే ఏక్‌నాథ్‌ రాజీనామా చేయడానికి ఒప్పుకున్నాడు. అసలు వ్యవహారం యింతదాకా వస్తుందని అతను అనుకోలేదు. తన సీనియారిటీ చూసి, ఒబిసి కార్డు చూసి పార్టీ తన జోలికి రాదని అతివిశ్వాసంతో వున్నాడు. అందుకే దీనికి తెగబడ్డాడు.'' అంటున్నాడు ఒక బిజెపి నాయకుడు. రాజీనామా చేసినంత మాత్రాన ఏక్‌నాథ్‌ పునీతుడై పోయాడని, బిజెపి అతన్ని ఎప్పటికీ దూరం పెట్టేస్తుందనీ అనుకోకూడదు. చూడబోతే ఏక్‌నాథ్‌ అవినీతి కాండ యీనాటిది కాదు. ఎప్పణ్నుంచో సాగుతోంది. అతని రాజకీయబలం చూసి బిజెపి అతనితో వైరం పెట్టుకోదని యెడ్యూరప్ప ఉదంతం చూస్తే తెలిసిపోతుంది. అవినీతిపరుల నిర్మూలనపై లెక్చర్లు దంచడం సులభమే, ఆచరణలో పెట్టడమే కష్టం. దావూద్‌ ఇబ్రహీంతో లింకు వున్నట్లు ఆధారాలు దొరికితే మాత్రం ఏక్‌నాథ్‌ పని అయిపోయినట్లే. ఎందుకంటే దేశప్రజలు దాన్ని క్షమించలేరు. కేవలం అవినీతి మాత్రమే అయితే ఆర్నెల్ల తర్వాత అతను మళ్లీ బిజెపిలో ప్రధాన నాయకుడు అయిపోయినా ఆశ్చర్యం లేదు. - ఎమ్బీయస్‌ ప్రసాద్‌ (జూన్‌ 2016)

జూన్‌ 21 ఎమ్బీయస్‌ : యూరోప్‌ గాథలు 33

సీజరు విల్లులో వారసుడిగా ఆక్టేవియన్‌ పేరున్నా మార్క్‌ ఆంటోనీ రాజకీయ శూన్యతను తనకు అనువుగా మలచుకుందామని చూశాడు. సీజరు అనుయాయులను చేరదీసి తనను నాయకుడిగా ప్రకటించుకున్నాడు. సీజరు విల్లు ప్రకారం తనకు రావలసిన అతని ఆస్తి కంటె ఎక్కువగా స్వాధీనం చేసుకున్నాడు. సెనేటర్లను తృప్తి పరచడానికి నియంత పదవిని రద్దు చేశాడు. సీజరుతో కలిసి పనిచేసిన సైన్యాధికారులకు ప్రభుత్వ భూమిని పంచిపెట్టి వారిని మంచి చేసుకున్నాడు. సీజరు స్థానంలో లెపిడస్‌ను పాంటిఫిక్స్‌ మాగ్జిమస్‌గా ఎన్నికయ్యేట్లు చూసి అతని కొడుకుతో తన కూతురికి పెళ్లి నిశ్చయం చేశాడు. ఎప్పుడూ తన చుట్టూ 6 వేల మంది సీజరు అనుయాయులు వుండేట్లు చూసుకుని రోమ్‌ పాలకుడిగా ఎదుగుదామని చూశాడు.

సీజరు పోయిన రెండు నెలలకు ఆక్టేవియన్‌ రోముకి వచ్చి సీజరు వారసుడిగా తన స్థానాన్ని పొందడానికి ప్రయత్నించాడు. ఆంటోనీలో అప్పటికే అహంకారం బలిసింది. సీజరు ఆస్తిలో కొంత భాగం పబ్లిక్‌ ట్రస్టులు ఏర్పరచడానికి వినియోగించాలని వున్నా దాన్ని దిగమింగి కూర్చున్నాడు. ఆక్టేవియన్‌ అతన్ని అడిగి చూసి, లాభం లేదని, అప్పులు చేసి ఆ డబ్బుతో ట్రస్టులు ఏర్పాటు చేసి రోమన్‌ ప్రజల, సీజరు అనుయాయుల మన్ననలు పొందాడు. సీజరు అనుయాయులు ఆంటోనీని అసహ్యించుకోసాగారు. గతంలో ఆంటోనీతో రాజీపడిన లిబరేటర్లు కూడా అతన్ని అనుమానంగా చూస్తున్నారు. ఆక్టేవియస్‌ దాన్ని ఉపయోగించుకుని, లిబరేటర్లలో ప్రముఖుడైన సిసెరోను రెచ్చగొట్టాడు. అతను క్రీ.పూ. 44 సెప్టెంబరులో సెనేట్‌లో వరుస ఉపన్యాసాలతో ఆంటోనీని ఘాటుగా విమర్శించాడు. అతను రిపబ్లిక్‌కు చేటు కలిగిస్తున్నాడని ఆరోపించాడు.

సీజరు అసలైన వారసుడు తనే అని, ఆంటోనీ కాడని చూపించుకోవడానికి ఆక్టేవియన్‌ సకలయత్నాలు చేశాడు. దాని కోసం సీజరు అభిమానులు, అనుయాయులకు నచ్చే పనులు చేయసాగాడు. గతంలో ఆంటోనీ లౌక్యం ప్రదర్శించి సీజరు హంతకులకు క్షమాభిక్ష ప్రసాదింపచేసే తీర్మానాన్ని ప్రతిపాదించాడని తెలుసు కాబట్టి సెనేట్‌లో తను కాన్సల్‌ కాగానే సీజరు హంతకులను దేశద్రోహులుగా ప్రకటింపచేసి ఆంటోనీ కంటె తనే సీజరు భక్తుణ్నని చూపించుకున్నాడు. ఈ తీర్మానం చూసి సిసెరో భగ్గుమన్నాడు. దేశం బయట వుంటున్న బ్రూటస్‌కు ఉత్తరం రాస్తూ ఆక్టేవియన్‌కు, ఆంటోనీకి మధ్య పడటం లేదని, యిద్దర్నీ విడివిడిగా ఎదిరిస్తే మంచిదని అన్నాడు. నవంబరు వచ్చేసరికి గతంలో సీజరుకు, ప్రస్తుతం ఆంటోనీకి అండగా నిలబడిన దళాలు ఆక్టేవియస్‌ వైపుకు మళ్లాయి. ఆక్టేవియన్‌ కారణంగా తన పరపతి తగ్గుతోందని గమనించిన ఆంటోనీ తన కాన్సల్‌ పదవి పూర్తి అవుతోంది కాబట్టి గాల్‌కు గవర్నరుగా నియమించమని సెనేట్‌ను కోరాడు. దాన్ని బ్రూటస్‌కు యిచ్చాం కాబట్టి నీకు మాసిడోనియా యిస్తామన్నారు సెనేటర్లు. ఆంటోనీ అది ఒప్పుకోకుండా తన సైన్యంతో గాల్‌ను ముట్టడించాడు. ఆక్టేవియన్‌ నాయకత్వంలోని సెనేట్‌ అతని చర్యను నిరసించి, అతనికి దేశబహిష్కార శిక్ష వేసింది. క్రీ.పూ.43 జనవరి 1 న ఆంటోనీని, అతని వెంట వున్న ఐదు దళాలను ఓడించడానికి ఆక్టేవియన్‌ను పంపింది. ఏప్రిల్‌ కల్లా ఆంటోనీ ఓడిపోయాడు. ఆ యుద్ధంలో ఆక్టేవియన్‌తో బాటు వున్న యిద్దరు కాన్సల్సు చనిపోయి, ఆక్టేవియన్‌ ఒక్కటే కాన్సల్‌గా మిగిలాడు. అతని వద్ద 8 దళాలున్నాయి.

ఆంటోనీ శక్తి వుడిగింది కాబట్టి యిక ఆక్టేవియన్‌ అధికారాన్ని కూడా కుదిస్తే యిక తమకు ఎదురుండదని సెనేటర్లు భావించారు. సీజరుకు శత్రువుగా వుండిన పాంపే కొడుకు సెక్‌స్టస్‌కు రిపబ్లిక్‌ యొక్క సైనికదళాధిపతిగా నియమించి ఆక్టేవియన్‌ను సైన్యబలాన్ని తగ్గించారు. సీజరును హత్య చేసిన బ్రూటసు, కేషియస్‌లకు మాసెడోనియా, సిరియాలకు గవర్నర్లగా వేశారు. అయితే ఆక్టేవియన్‌ అజమాయిషీలో వున్న ఎనిమిది దళాలు సెక్‌స్టన్‌ మాట వినడానికి మొరాయించాయి. అందువలన ఆక్టేవియన్‌ బలం తగ్గలేదు. ఇక అవతల ఆంటోనీ కూడా గాల్‌, స్పెయిన్‌లలో కొంత భాగానికి గవర్నరుగా నియమితుడైన లెపిడస్‌ సహాయంతో బలాన్ని పుంజుకున్నాడు. అతన్ని పంపించి సెనేట్‌తో బేరాలాడించాడు. లెపిడస్‌ సీజరు భక్తుడే అయినా అతనికి సెనేట్‌తో, సెక్స్‌టస్‌తో మంచి సంబంధాలున్నాయి. లెపిడస్‌, ఆంటోనీ సైన్యదళాలు కలిస్తే మొత్తం 17 దళాలున్నాయి. అందువలన సెనేట్‌ అతని మాట మన్నించవలసి వచ్చింది.

ఇదంతా చూసి మే నాటికి ఆక్టేవియన్‌ ఆంటోనీకి కబురు పెట్టాడు - మనిద్దరం కలహించడం చేతనే సెనేట్‌ మనల్ని ఆడిస్తోంది. మనం చేతులు కలిపితే సెనేట్‌ను లొంగదీయవచ్చు, నువ్వు సరేనంటే నీపై దేశబహిష్కార శిక్ష ఎత్తేయాలని సెనేట్‌ను బహిరంగంగా కోరతాను అని. ఆంటోనీ రాజీకి సమ్మతించాడు. క్రీ.పూ. 43 జులైలో ఆక్టేవియన్‌ తనను కాన్సల్‌గా నియమించాలని, ఆంటోనీపై బహిష్కారం ఎత్తివేయాలని సెనేట్‌ను కోరాడు. సెనేట్‌ తిరస్కరించింది. వెంటనే తన 8 దళాలతో రోమ్‌పై దండెత్తి నగరాన్ని తన అదుపులోకి తీసుకున్నాడు. తనను తానే కాన్సల్‌గా ప్రకటించుకుని, తన సైనికులకు బహుమతులిచ్చి, సీజరు హంతకులకు, సెక్స్‌టస్‌కు శిక్షలు ప్రకటించాడు. ఆ తర్వాత లెపిడస్‌ మధ్యవర్తిత్వంతో ఆంటోనీని కలుసుకోవడానికి నవంబరులో గాల్‌ వెళ్లాడు. రెండు రోజుల చర్చల తర్వాత లిపిడస్‌, ఆంటోనీలతో కలిసి ఒక త్రయం (ట్రయమ్‌విరేట్‌)గా ఏర్పడ్డాడు. (దీన్ని ద్వితీయత్రయం అన్నారు. సీజర్‌, పాంపే, క్రాసస్‌లతో ఏర్పడిన ప్రథమత్రయం లాగే యిదీ కొంతకాలానికి విచ్ఛిన్నమైంది) ఐదేళ్లపాటు నియంతలుగా పాలించడానికి వారి మధ్య ఒప్పందం కుదిరింది. ముగ్గురి మధ్య సమతూకం సాధించడానికి రోమన్‌ సైన్యాన్ని, ప్రాంతాలను తమ మధ్య పంచేసుకున్నారు. ఆంటోనీకి గాల్‌, లెపిడస్‌కు స్పెయిన్‌, ఆక్టేవియన్‌కు ఆఫ్రికా దక్కాయి. ఇటలీని మాత్రం పంచుకోలేదు. తూర్పు మధ్యధరా ప్రాంతం బ్రూటస్‌, కేషియస్‌ చేతిలో మధ్యధరా దీవులు సెక్స్‌టస్‌ చేతిలో వున్నాయి. ఒప్పందంలో భాగంగా ఆక్టేవియన్‌ ఆంటోనీ సవతి కూతురు క్లోడియాను పెళ్లాడాడు.

ఇప్పుడు యీ త్రయం ముందున్న తక్షణ కర్తవ్యం - బ్రూటస్‌, కేషియస్‌, సెక్స్‌టన్‌లను ఓడించడం. అంతకంటె ముందు రోములో వున్న సీజరు హంతకులను నాశనం చేయడం. గతంలో నియంత సల్లా వుపయోగించిన చట్టాన్ని వుపయోగించి వాళ్లు తమ రాజకీయశత్రువులను దునుమాడారు. ఆ చట్టప్రకారం ప్రభుత్వం నేరస్తులుగా ప్రకటించిన వారికి పౌరసత్వ హక్కులు పోతాయి. అతని ఆచూకీ చెప్పి పట్టిచ్చినవారికి, స్వయంగా చంపినవారికి అతని ఆస్తిలో కొంత వాటా యిస్తారు. తక్కిన ఆస్తి ప్రభుత్వానికి పోతుంది. అతని మరణానంతరం అతని భార్య వేరెవరినీ పెళ్లాడడానికి వీల్లేదు. ఇలాటి చట్టాన్ని ఆసరా చేసుకుని వీళ్లు సెనేటర్లలో మూడో వంతు మందిని, 2 వేల మంది రోమన్‌ నైట్స్‌ను చంపేశారు. సిసెరోను ఉరి తీశారు. ఆస్తులు స్వాధీనం చేసుకోవడంతో ఖజానా గలగలలాడింది. ఆ డబ్బుతో వీళ్లు యుద్ధానికి సన్నద్ధమయ్యారు. - ఎమ్బీయస్‌ ప్రసాద్‌ (మే 2016) (ఫోటో - ఆక్టేవియన్‌ సీజరు)

జూన్‌ 23, 24 ఎమ్బీయస్‌ : సగకాలం తాపీ - సగకాలం ఆదుర్దా

ఓ సినిమాకు రచయితలుగా తాపీ ధర్మారావుగారిని, ఆరుద్రగారిని పెట్టుకున్నారు. అది విని శ్రీశ్రీ ''ఒకరు తాపీ, మరొకరు ఆదుర్దా. పనులు ఎలా అవుతాయో మరి'' అని చమత్కరించారు. యుపి ముఖ్యమంత్రి అఖిలేశ్‌ కథ వింటే యిదే గుర్తుకు వస్తుంది. ప్రతిపక్షంలో వుండగా కష్టపడి ప్రచారం చేసి అధికారంలోకి వచ్చిన అతను రెండేళ్ల పాటు వ్యవహారాలను లైట్‌గా తీసుకున్నాడు. తమతో మీటింగుల్లో కూడా తాము చెప్పేది అర్ధమనస్కంగా వింటూ అతను స్మార్ట్‌ ఫోన్‌ చూసుకుంటూ వుండడం గమనించిన అధికారగణం తామూ టేకిట్‌ యీజీగా గడిపారు. ఇంతలో 2014 పార్లమెంటు ఎన్నికలు వచ్చాయి. కనీవినీ ఎరగని స్థాయిలో బిజెపి 80 స్థానాల్లో 71 పట్టుకుపోయింది. రాష్ట్రంలో అధికారంలో వున్న ఎస్పీకి చచ్చీచెడి 5 దక్కాయి. దెబ్బకి అఖిలేశ్‌కు నిద్రమత్తు దిగిపోయింది. ఏదో ఒకటి చేసి చూపించకపోతే 2017 అసెంబ్లీ ఎన్నికలలో ఉప్పూ, పత్రీ లేకుండా పోతామని అర్థమై కొన్ని ప్రాజెక్టులను సెలక్టు చేసుకుని శరవేగాన్న పరుగులు పెట్టిస్తున్నాడు. తక్కిన పార్టీలకు ఏదో ఒక కార్డు వుంది కాబట్టి, తనది అభివృద్ధి కార్డని చూపించుకోవాలని అతని తాపత్రయం.

యుపి వంటి పెద్ద రాష్ట్రానికి ముఖ్యమంత్రి పదవి దక్కిన అఖిలేశ్‌ మొదటి రెండేళ్లు చురుగ్గా ఎందుకు లేడు అంటే దానికి కొంత నేపథ్యం వుంది. 2012 ఎసెంబ్లీ ఎన్నికల ప్రచారసమయంలో ఎస్పీ తరఫున ముఖ్యమంత్రి ఎవరనేది సస్పెన్సుగానే వుంది. పెద్దాయన ములాయమే ముఖ్యమంత్రి కావాలని, అవుతాడని ఎస్పీ కార్యకర్తలనుకున్నారు. నెగ్గిన తర్వాత కాస్త తర్జనభర్జనల తర్వాత ములాయం తన కొడుకు అఖిలేశ్‌ను ముఖ్యమంత్రిగా ప్రకటించాడు. ఎన్నికల ముందే చెప్పి వుంటే అతని మొహం చూసి యువత కూడా ఓటేసేవారు కదా అని మనం అనుకోవచ్చు. కానీ ములాయం కష్టాలు ములాయంవి. అతనికి బోల్డు బంధుగణం. ఎవరికి వారికే పదవులపై ఆశ. ముందుగా ఫలానా అని చెప్పేస్తే తక్కినవాళ్లు లోపాయికారీగా కుట్ర చేసి ఓడించేస్తారేమోనని భయం. 'ఇలాటి భయాలు అందరికీ వుంటాయి. కెసియార్‌కు లేదా? కెటియార్‌ను ప్రమోట్‌ చేస్తే హరీశ్‌కు కోపం, కవితను ప్రమోట్‌ చేస్తే కెటియార్‌కు కోపం. మరి అందర్నీ కెసియార్‌ సర్దుకుంటూ రావటం లేదా?' అంటారేమో. ఇక్కడ ముగ్గురు. మరి అక్కడ? ములాయం అన్నగారు రతన్‌సింగ్‌ మనుమడు తేజ్‌ ప్రతాప్‌ సింగ్‌ (మెయిన్‌పురి ఎంపి), ములాయం తమ్ముడు అభయ్‌ రామ్‌ యాదవ్‌ కొడుకు ధర్మేంద్ర (బదౌన్‌ ఎంపీ), ములాయం కజిన్‌ రామగోపాల్‌ యాదవ్‌ (రాజ్యసభ ఎంపి), అతని కొడుకు అక్షయ్‌ (ఫిరోజాబాద్‌ ఎంపీ). ములాయం తమ్ముడు శివపాల్‌ యాదవ్‌ అందరి కంటె గట్టివాడు. ఎమ్మేల్యే, అనేక శాఖలు నిర్వహిస్తున్న మంత్రి. అతని కొడుకు ఆదిత్య స్టేట్‌ కోఆపరేటివ్‌ ఫెడరేషన్‌కు చైర్మన్‌. ఇక ములాయం మొదటి భార్య మాలతీ దేవి కొడుకు అఖిలేశ్‌ ముఖ్యమంత్రి, అతని భార్య డింపుల్‌ కన్నౌజ్‌ ఎంపీ. ములాయం రెండో భార్య సాధనా సింగ్‌కు పూర్వ వివాహం వలన కలిగిన ప్రతీక్‌ రియల్‌ ఎస్టేటు వ్యాపారే కానీ అతని భార్య అపర్ణ 2017 అసెంబ్లీ ఎన్నికలలో లఖ్‌నవ్‌ నుంచి నిలబడతానంటోంది. వీరు కాక దాయాదులు అనేకమందిని పార్టీ కమిటీల్లో, స్థానిక సంస్థల్లో, కార్పోరేషన్లలో పదవులిచ్చి ఊరుకోబెట్టవలసి వస్తోంది.

సోషలిస్టులమని చెప్పుకునే వీరందరూ కాంగ్రెసులోని వారసత్వ నాయకత్వాన్ని నిరసిస్తూ ఎదిగినవారే. తమ దాకా వచ్చేసరికి యిదీ వరస. వీళ్లంతా బహిరంగంగా పోట్లాడుకోరు. ఎవరైనా తమ కుటుంబంపై దాడి చేస్తే కలిసికట్టుగా ఎదిరిస్తారు. కానీ లోపల్లోపల నిరంతరం ఒకరిపై మరొకరు పైచేయి సాధించాలని చూస్తూనే వుంటారు. వీళ్లు కాక ములాయం కుటుంబసభ్యుడిగా పరిగణింపబడే ఆజం ఖాన్‌ వున్నాడు. అతను యుపి కాబినెట్‌లో సీనియర్‌ మంత్రి. అతనిలాటి వాడే అమర్‌ సింగ్‌. 2010 దాకా ములాయంతోనే అంటకాగి పదవులు తీసుకున్నాడు. పార్టీలోంచి వెళ్లిపోయాడు హమ్మయ్య అనుకుంటే యీ మధ్యే వెనక్కి వచ్చేసి ''నేను సమాజ్‌వాదీని కాను, ములాయం వాదీని'' అని ప్రకటించుకున్నాడు. వెంటనే రాజ్యసభ ఎంపీ పదవితో సత్కరించారు. వీళ్లందరి యిళ్లూ దగ్గరదగ్గరే వుంటాయి. ఎవరైనా ఏదైనా చేయబోతే వచ్చి కూర్చుని తమకు కావలసినట్లుగా రూల్సు మార్పించేసుకుంటూ వుంటారు. ఇలాటి కుటుంబభారంతో అఖిలేశ్‌ ముఖ్యమంత్రి పదవి చేపట్టాడు.

ఇది చాలనట్లు 72 ఏళ్ల (అప్పటికి) ములాయం అతనికి ఫ్రీ హ్యేండ్‌ యివ్వలేదు. వెనక్కాలే నిలబడి 'ఇలా చేయి, అలా చేయవద్దు' అంటూ శాసిస్తున్నాడు. పార్టీపై, ప్రభుత్వంపై తన పట్టు పోకుండా చూసుకున్నాడు. 'నువ్వు 38 ఏళ్ల కుర్రాడివి, నువ్వు పొరపాట్లు చేస్తే పార్టీకి దెబ్బ. నీ పనిని పర్యవేక్షించడానికి మనవాళ్లుండాలి' అంటూ తనకు విశ్వాసపాత్రురాలైౖన ఐయేయస్‌ అధికారిణి అనితా సింగ్‌ను అఖిలేశ్‌కు ప్రిన్సిపల్‌ సెక్రటరీగా వేయించాడు. సొంత తమ్ముడు శివలాల్‌ను, కజిన్‌ రాంగోపాల్‌ను, అత్యంత విశ్వసనీయుడు ఆజం ఖాన్‌ను సంప్రదిస్తూ వుండు అన్నాడు. తను స్వయంగా అధికారులను పిలిచి దర్బారు నిర్వహించసాగాడు. దీంతో 2013లో ఓ జోక్‌ పుట్టింది - 'యుపికి అయిదున్నర మంది ముఖ్యమంత్రులు. ఆ అర ఎవరయ్యా అంటే అఖిలేశ్‌!' అని. ఈ అరటిక్కెట్టు హోదా అఖిలేశ్‌ను చిర్రెత్తించింది. తన మాట వినేవాడెవడూ లేడిక్కడ అనుకుని ఉదాసీనంగా వుండసాగాడు. తన పార్టీకి వున్న పెద్ద వీక్‌నెస్‌ శాంతిభద్రతల నిర్వహణ అతనికి తెలుసు. 'బియస్‌పి పాలనలో అవినీతి పెరుగుతుంది, ఎస్పీ పాలనలో శాంతి కరువౌతుంది' అని యుపిలో నానుడి. తమ పార్టీ పాలనలోకి రాగానే ఆ సమస్యపై శ్రద్ధ పెడతానని ఎన్నికల సమయంలో గట్టిగా చెప్పాడు. కానీ వస్తూనే ఆ విషయంలో కుటుంబపరమైన ఒత్తిడితో తెలిసితెలిసి తప్పటడుగు వేశాడు.

మాయావతి పాలనలో ఒక చట్టం తెచ్చింది - పోలీసు కానిస్టేబుళ్లకు, యిన్‌స్పెక్టర్లకు తమ సొంత జిల్లాలలో కానీ, పొరుగు జిల్లాలో కానీ పోస్టింగు యివ్వకూడదని! ఎందుకంటే కులపరమైన, రాజకీయపరమైన మొహమాటాలుంటాయి. వాటికి అతీతంగా పనిచేయాలంటే తెలియని చోట ఉద్యోగం చేయాలి. అంతే కాకుండా రాష్ట్రవ్యాప్తంగా వున్న 1600 పోలీసు స్టేషన్లలో స్టేషన్‌ ఆఫీసర్ల నియామకాన్ని ఒక ఎంపానెల్‌మెంట్‌ బోర్డుకి అప్పగించింది. ఆ బోర్డు అభ్యర్థి నేరాల్లో యిరుక్కున్నాడా, అరెస్టయ్యాడా, అవినీతి కేసులున్నాయా లాటి వ్యక్తిగత రికార్డు పరిశీలించి పేర్లు సిఫార్సు చేసేది. అఖిలేశ్‌ ముఖ్యమంత్రి కాగానే అతని బంధుగణం నుంచి, పార్టీ కార్యకర్తల నుంచి డిమాండు వచ్చింది. మనకు ప్రాబల్యం వున్న ప్రాంతాల్లో మనవాళ్లనే వేసుకుందాం, స్టేషన్‌ ఆఫీసర్లుగా మనవాళ్లను వేద్దామంటే వాళ్ల నేరచరిత్ర అడ్డు వస్తోంది, అందువలన యీ రెండు రూల్సూ ఎత్తేయండి అని. ఇతను ఎత్తేశాడు. అంతే, కొన్ని నెలల తర్వాత చూస్తే సగానికి సగం అంటే 800 పోలీసు స్టేషన్లలో స్టేషన్‌ ఆఫీసర్లుగా యాదవులే వున్నారు. ఇలాటి చర్యల వలన రాష్ట్రంలోని స్పెషల్‌ టాస్క్‌ ఫోర్సు, ఏంటీ టెర్రరిజం స్క్వాడ్‌ తమ శక్తిని కోల్పోయాయి. మాయావతి పాలనలో అణగి వున్న సంఘ వ్యతిరేక శక్తులన్నీ మళ్లీ పుంజుకున్నాయి. 2013 నాటి ముజఫర్‌పూర్‌ అల్లర్లు కానీ, మొన్నటి మధురా కాల్పులు కానీ.. యివన్నీ జరగడానికి యీ విధానాలే దోహదపడ్డాయి. ముజఫర్‌పూర్‌ అల్లర్ల తర్వాత ఎస్పీపై ముస్లిములకు నమ్మకం పోయింది. గూండా రాజ్‌ను పోషిస్తున్నందుకు ఆ విధంగా పార్టీకి విపరీతంగా నష్టం జరిగింది.

మన కెసియార్‌లాగే అఖిలేశ్‌కు కూడా సెక్రటేరియట్‌ అంటే ఎలర్జీ. దాన్నో నిషిద్ధప్రాంతంగా చూస్తాడు. వాస్తు గొడవలు లేవు కానీ వెళ్లి ఏం చేస్తాం అని అతని నిస్పృహ. ఇంటి దగ్గర్నుంచే ఆపరేట్‌ చేస్తాడు. తండ్రి సిఫార్సు చేసి పంపించినవాళ్లకు పనులు చేసి పెడుతూ వుంటాడు. సాయంత్రం 7 ఎంత పెద్ద అధికారి వచ్చినా ఎవరొచ్చినా 'నో ఎపాయింట్‌మెంట్‌ అది కుటుంబానికి, స్నేహితులకు కేటాయించిన టైము' అంటాడు. అతని స్నేహితులు వ్యాపారస్తులు. సరదాగా కబుర్లు చెప్పుకోవడానికి, తరచుగా ఫారిన్‌ ట్రిప్పులు కలిసి వెళ్లడానికి పనికి వస్తారు. ఏదైనా సాంస్కృతిక కార్యక్రమానికి వచ్చి కాస్సేపు కూర్చుని వెళితే చాలన్నా, అక్కడ గంటల తరబడి కూర్చుంటాడు. క్రికెట్‌ మ్యాచ్‌లు ఆడతాడు. సిఎం ఎలెవెన్‌ వెర్సస్‌ ఐయేయస్‌ ఎలెవన్‌ ఫ్రెండ్లీ మ్యాచ్‌ కూడా జరిగింది. వీటన్నిటి వలనా అతనికి రాష్ట్రం పాలించాలన్న ఉత్సాహం పెద్దగా లేదనీ, సరదాగా కాలక్షేపం చేయడానికే వున్నాడనీ అధికారగణం అనుకోసాగారు. దాంతో తోక ఝాడించసాగారు. అందువలన పాలన అస్తవ్యస్తమైంది. 2012 ఎన్నికలలో 403 సీట్లలో 224 గెలిచి అధికారం కైవసం చేసుకున్నపుడు కూడా ఎస్పీకి 29% ఓట్ల్లు వచ్చాయి. మాయావతికి 26%, బిజెపికి 15%, కాంగ్రెసుకు 12% వచ్చాయి. అలాటిది 2014 మోదీ ఉప్పెనలో బిజెపికి 43% రాగా ఎస్పీకి 22%, బియస్పీకి 20% వచ్చాయి. ములాయం కుటుంబసభ్యులు అయిదుగురు మాత్రమే ఎంపీలుగా నెగ్గగా, మాయావతి పార్టీకి ఒక్క సీటూ రాలేదు. ఈ అపూర్వవిజయంతో బిజెపి శ్రేణుల ఉత్సాహం ఉరకలు వేసింది. అమిత్‌ షా బుద్ధికుశలత, రణనీతితో 2017లో యుపి పీఠం తమదే అని వారు పొంగిపోసాగారు.

ఇదంతా చూసేసరికి అఖిలేశ్‌ కలవరపడ్డాడు. ఫలితాలు వచ్చిన రెండు వారాలకు బ్యూరాక్రసీని పిలిచి ''మీరు గట్టిగా పనిచేయకపోతే ఉద్వాసన చెప్పడం ఖాయం'' అని హెచ్చరించి, తను యికపై సీరియస్‌ అనే సంకేతాన్ని యిచ్చాడు. 2017లోగా చేసి చూపించేందుకు ఆరు మెగా ప్రాజెక్టులు ఎంచుకున్నాడు. మ్యానిఫెస్టోలో వాగ్దానం చేసిన లఖ్‌నవ్‌ మెట్రో ను 2014 సెప్టెంబరులో మొదలు పెట్టాడు. రూ.2 వేల కోట్లతో మొదటి ఫేజ్‌ను యీ డిసెంబరుకి పూర్తి చేయాలని ప్లాను. దీన్ని మెట్రో పితామహుడు శ్రీధరన్‌ చేతిలో పెట్టాడు. మ్యానిఫెస్టోలో లేకపోయినా రూ.8775 కోట్ల ఖర్చుతో 120 కిమీ.ల స్పీడుతో వాహనాలు వెళ్లగల 326 కి.మీ.ల లఖ్‌నవ్‌-ఆగ్రా ఎక్స్‌ప్రెస్‌ హైవేని 2014 నవంబరులో ప్రారంభించి యీ అక్టోబరు కల్లా పూర్తి చేయాలని లక్ష్యం పెట్టుకున్నాడు. కేంద్ర నిధులు అడిగినా, పిపిపి గురించి వేచివున్నా తాత్సారం జరుగుతుందనే భయంతో, టోల్‌గేట్స్‌ పెట్టి ఖర్చు పెట్టి రాబట్టవచ్చనే ధైర్యంతో రాష్ట్ర నిధులతోనే చేపట్టాడు. దానిపై పని చురుగ్గా సాగుతోంది. ఈటావా వద్ద సింహాలకై ఏర్పాటు చేసిన రక్షితవన్యప్రాంతం వుంది. కేంద్రాన్ని అనుమతి అడిగితే అది కావాలని ఆలస్యం చేయవచ్చు. అందుకని 10 కి.మీ. దూరం ఎక్కువైనా ఫర్వాలేదని దానికి దూరంగా రోడ్డు వెళ్లేట్టు ప్లాను మార్చేశాడు.

పూర్తయితే ఢిల్లీ లఖ్‌నవ్‌ల మధ్య వున్న 500 కిమీల దూరాన్ని 7 గంటల్లో కవర్‌ చేయవచ్చు. ఈ రోడ్డును 44 జిల్లా కేంద్రాలతో నాలుగు లైన్ల హైవేల ద్వారా అనుసంధానం చేయడానికి రూ.3743 కోట్లు కేటాయించారు. జూన్‌ నుంచి ఒక్కోటి పూర్తి కావాలి. ఇది జరిగితే వ్యవసాయ ఉత్పత్తులకు మార్కెటింగ్‌ సౌకర్యాలు మెరుగు పడతాయి. రూ.1500 కోట్లతో లఖ్‌నవ్‌లో ఎచ్‌సిఎల్‌కు చెందిన శివ్‌ నాడర్‌ భాగస్వామిగా డుతున్న ఐటీ సిటీ డిసెంబరుకు పూర్తి కావాలి. అదీ, కాన్పూరులోని హైటెక్‌ సిటీ కూడా దీనివలన లాభపడవచ్చు. లఖ్‌నవ్‌లో రూ. 854 కోట్లతో అత్యాధునిక కాన్సర్‌ హాస్పటల్‌, రూ.460 కోట్లతో అంతర్జాతీయ స్థాయి క్రికెట్‌ స్టేడియం కడుతున్నారు. ఇవీ డిసెంబరుకు పూర్తి కావాలి. సమర్థుడిగా పేరు పొందిన ఐయేయస్‌ అధికారి అలోక్‌ రంజన్‌ను చీఫ్‌ సెక్రటరీగా వేసి వీటి ప్రగతిని పర్యవేక్షించే పని అప్పగించాడు అఖిలేశ్‌. ట్రాన్స్‌పోర్టు, ఇన్వెస్ట్‌మెంట్‌, హెల్త్‌కేర్‌, టూరిజం విభాగాల్లో చిన్నా పెద్దా 21 ప్రాజెక్టులు ప్లాన్‌ చేసి వాటికై రకరకాల మార్గాల్లో రూ.20 వేల కోట్లు నిధులు సంపాదించి, వారంవారం వాటి పనివేగాన్ని పర్యవేక్షించే బాధ్యతను ప్రాజెక్టు మేనేజ్‌మెంట్‌ గ్రూపుకి అప్పగించారు.

వీటన్నిటి వలన రాష్ట్రంలో ఆర్థికాభివృద్ధి బాగానే జరుగుతోంది. 2013-14లో జిడిపి 4.9% వుండగా, 2014-15 లో అది 6.2% అయింది. ఫారిన్‌ యిన్వెస్ట్‌మెంటు కూడా పెరిగింది. అయినా రాష్ట్రం అనేక పరామితులలో వెనకబడి వుంది. ఎన్నికల నాటికి అఖిలేశ్‌ అనుకుంటున్న డెవలప్‌మెంట్‌ యిమేజి అతన్ని నిలబెడుతుందో లేదో తెలియదు. ఎందుకంటే యుపిలో మతపరమైన, కులపరమైన సమీకరణాలకు చాలా ప్రభావం వుంది. జనాభాలో 20.5% వున్న హరిజనుల్లో బియస్‌పికి 2012లో 46% ఓట్లు పడ్డాయి. 2017లో దాన్ని 67%కి తీసుకెళ్లాలని, దానికి ముస్లిము ఓట్లు కూడా జోడించాలని మాయావతి ప్లాను. జనాభాలో ముస్లిములు 19% వున్నారు కాబట్టి ముస్లిం, ఓబిసి (జనాభాలో 50%) లను లుపుకుని గెలవాలని ఎస్పీ ప్లాను. 2012 ఎన్నికల్లో దానికి ఒబిసిలైన యాదవుల్లో 66% మంది, కూర్మీల్లో 35% ఓటేయగా, ముస్లిములలో 39%, రాజపుత్రుల్లో 26% మంది ఓటేశారు. ఈసారి ముస్లిముల్లో 45% మంది తమకు ఓటేస్తేనే గెలవగలమని ఎస్పీ అనుకుంటోంది. ఎందుకంటే రాజపుత్రులు, కూర్మీల్లో గతంలో వేసిన వారిలో సగం మంది బిజెపివైపు మళ్లి పోతారని వారి భయం. యుపి జనాభాలో రాజపుత్రులు, బనియాలు, బ్రాహ్మణుల వంటి అగ్రవర్ణస్తుల వాటా 17%. బిజెపికి 2012లో బనియాల్లో 42%, బ్రాహ్మణుల్లో 38%, రాజపుత్రుల్లో 29%, కూర్మీల్లో 20% వేశారు. ఈసారి అవి 52%, 44%, 46%, 42% అవుతాయని వారి ఆశ. ఇక కాంగ్రెసు ముస్లిములు, బిసిలు, ఓసిలు, ఎస్సీలు తలా కాస్తా వేసి తమకు పరువు నిలుపుతారని ఆశ పడుతోంది. 2014లో హిందువుల్లోని అన్ని వర్గాల ఓట్లతో బిజెపి ఘనవిజయం సాధించింది. ఆ మూడ్‌ యిప్పుడు లేదని తెలుసు కాబట్టి అమిత్‌ షా అనేక స్ట్రాటజీలతో అఖిలేశ్‌ పరువు దెబ్బ తీస్తున్నాడు. దాన్ని తట్టుకోవడానికి తన ప్రభుత్వం అది చేస్తోంది, యిది చేస్తోంది అంటూ అఖిలేశ్‌ జాతీయ పత్రికలతో సహా అన్ని పత్రికల్లో విపరీతంగా యాడ్స్‌ గుప్పిస్తున్నాడు. ప్రజలు దేన్ని నమ్ముతారో ఎన్నికలలోనే తెలుస్తుంది. - ఎమ్బీయస్‌ ప్రసాద్‌ (జూన్‌ 2016)

ఎమ్బీయస్‌ క్రైమ్‌ రచన 20

జూన్‌ 25 ఎమ్బీయస్‌ : సాహసము శాయరా డింభకా...

ఈ-మెయిల్‌ ఐడీ వున్న ఇండియన్సందరికీ యీ తరహా మెయిల్‌ వచ్చే వుంటుంది - ''నేను ఫలానా దేశంలో ఒక బ్యాంకులో పనిచేస్తున్నాను. మా వద్ద ఒక యినాపరేటివ్‌ ఎక్కవుంట్‌ వుంది. దానిలో వున్న డబ్బు ఎవరూ క్లెయిమ్‌ చేయటం లేదు. అది ఒక ఇండియన్‌ పేర వుంది. మీరు యిండియన్‌ కాబట్టి మీరే ఖాతాదారని క్లెయిమ్‌ చేస్తే మా బ్యాంకు వాళ్లు నమ్మేసేట్లు చూసే బాధ్యత నాది. నాకు డబ్బు అవసరంగా వుంది. నాకు తెలిసిన ఇండియన్‌ ఒకతను మీ పేరు చెప్పి మీ ఈమెయిల్‌ వివరాలిచ్చాడు. దీనికి ఒప్పుకుంటే వచ్చే డబ్బులో మీరూ నేనూ సగంసగం పంచుకుందాం.''. దానికి మీరు జవాబిస్తే వెంటనే సాదరు ఖర్చులకు గాను కొంత డబ్బు ఫలానా ఖాతాలో వేయమని మెయిల్‌ వస్తుంది. వేశాక మళ్లీ ఉలుకూపలుకూ వుండదు. మోసపోయినవాళ్లు నోరు మూసుకుని కూర్చుంటారు. ఇలా మోసం చేయడం కొత్తగా నేర్చుకున్నారనుకునే వారు యీ టెక్నిక్‌ పాతదే, టెక్నాలజీయే కొత్తది అని తెలుసుకోవాలి.

పై ఆఫర్‌లో 'మోసం చేద్దాం, రా' అనే పిలుపు వుంది. అది మనలో చాలామందికి నచ్చదు. అలా కాకుండా 'ఆ డబ్బు నాదే. కర్మకాలి జైల్లో పడ్డాను. నా డబ్బు వేరే చోట యిరుక్కుపోయింది. కాస్త ధైర్యం చేసి, రిస్కు తీసుకుని దాన్ని నేను చెప్పిన ప్రకారం బయటకు తీస్తే చాలు. మీ కష్టం వుంచుకోను. మూడో వంతు యిస్తాను.' అంటే తప్పుగా తోచదు. ఒక సాహసకృత్యం చేసి తగిన పారితోషికం తీసుకున్నట్లు, ట్రెజర్‌ హంట్‌ చేసినట్లు ఫీలవుతాం. దీనికి తోడుగా 'నా వాటా డబ్బును నా అందమైన, 18 ఏళ్ల కూతురికి మీరే స్వయంగా అందించి, తనను కష్టాల్లోంచి కాపాడాలి.' అని రొమాంటిక్‌ యాంగిల్‌ కూడా చేరిస్తే కింగ్‌ ఆర్థర్‌ కాలం నాటి నైట్‌లా పులకించి పోతాం.

ఉదాహరణగా చెప్పాలంటే - అది 1952. జాన్‌ అనే అతను అమెరికాలో ఒక వ్యాపారస్తుడనుకోండి. అతనికి ఓ రోజు మెక్సికో నుంచి ఒక ఉత్తరం వచ్చింది. టైపులో 23 లైన్లుంది. ''నేనొక మెక్సికన్‌ బ్యాంకర్‌ని. దివాళా తీశానని డిక్లేర్‌ చేశాను. జైల్లో పెడతారన్న భయంతో ముందు జాగ్రత్తగా నాకున్న డబ్బంతా అమెరికన్‌ డాలర్లుగా మార్చేశాను. అదంతా ఒక పెద్ద ట్రంకు పెట్టె అడుగుభాగంలో రహస్యంగా దాచేశాను. దాన్ని అమెరికాలో ఓ కస్టమ్‌ హౌస్‌ అడ్రసుకు పార్శిల్‌ చేశాను. అది అక్కడకు చేరింది. అమెరికాకు వెళ్లి దాన్ని తీసుకుందామని నేనూ, నా కూతురూ మెక్సికో నుంచి బయలుదేరి వస్తూంటే సరిహద్దుల్లో పోలీసులు పట్టుకున్నారు. మా చేతుల్లో రెండు సూట్‌కేసులున్నాయి. వాటిల్లో రహస్య అరలు వున్నాయి. ఆ అరల్లో ట్రంకు బుక్‌ చేసిన రసీదు, ట్రంకు తాళం చెవి వున్నాయి. రసీదు చూపిస్తేనే అమెరికాలో ట్రంకు డెలివరీ యిస్తారు. తాళం చెవితో ట్రంకు తెరవవచ్చు. ఈ రెండిటితో బాటు 25 వేల డాలర్ల బ్యాంకు డ్రాఫ్టు ఒకటి వుంది. పోలీసులు ఆ సూట్‌కేసులు స్వాధీనం చేసుకున్నారు, తమ దగ్గర పెట్టుకున్నారు కానీ వాళ్లకి రహస్య అరల గురించి తెలియదు. దివాలా తీసినందుకు నన్ను అరెస్టు చేశారు కానీ మా అమ్మాయిని వదిలేశారు. నాకు మూడేళ్ల శిక్ష, జరిమానా పడింది. 45 రోజుల్లో ఆ జరిమానా మొత్తం కట్టకపోతే సూట్‌కేసులు వేలం వేసేస్తారు. వేలం వేసేశాక అవి ఎక్కడ తేలతాయో తెలియదు. వాటిని కొన్నవాడి కంట ఆ రహస్య అరలు పడితే వాడు అమెరికా వచ్చి ట్రంక్‌ తీసుకుని దానిలో వున్న 2,85,00 డాలర్లు హస్తగతం చేసుకుంటాడు.

''నాతో బాటు జైల్లో వున్న అమెరికన్‌ మీ పేరు చెప్పాడు. అతని పేరు రాసేవాణ్నే కానీ అతను జైల్లో వున్నట్లు అమెరికాలో వున్న అతని కుటుంబానికి తెలియదు. తెలిస్తే పరువు పోతుంది, చెప్పవద్దని అతను షరతు విధించాడు. నా యందు దయ వుంచి మీరు మెక్సికో నగరానికి వచ్చి నా జరిమానా, కోర్టు ఖర్చులు చెల్లించి - 4 వేల డాలర్ల దాకా వుంటుంది - ఆ సూటుకేసులు హేండోవర్‌ చేసుకోండి. తర్వాత నేను చెప్పినట్లు వాటిని తెరిచి 25 వేల డాలర్ల డ్రాఫ్టు, రసీదు తీసుకోండి. ఆ డబ్బు మీకే. ఖర్చులు పోగా మిగిలినది మీ సాహసానికి, కష్టానికి ప్రతిఫలం అనుకోండి. తర్వాత ఆ రసీదు తీసుకుని అమెరికాలోని కస్టమ్స్‌ హౌస్‌లోని ట్రంక్‌ విడుదల చేయండి. దానిలో మూడో వంతు మీరు వుంచుకుని తక్కినది మా అమ్మాయికి అందచేయండి. తను మీ అడ్రసుకు వచ్చి తీసుకుంటుంది. మీరు నాకు సాయపడడానికి నిశ్చయించుకుంటే యీ క్రింది అడ్రసుకు రాయండి. ఇది నేనున్న జైలులో కాపలాదారుగా పనిచేస్తున్నతని బావమరిది పోస్టు బాక్సు అడ్రసు. జైలరు నాపై జాలి కొద్దీ సాయపడుతున్నాడు. మీరు సాయం చేయకపోయినా ఫర్వాలేదు కానీ దయచేసి అతన్ని ఎక్స్‌పోజ్‌ చేయకండి. మీరు యీ ఉత్తరానికి జవాబిస్తే తర్వాతి ఉత్తరంలో మీరు మెక్సికో సిటీకి ఎలా వెళ్లాలో, ఎవర్ని కలవాలో సూచనలన్నీ వివరంగా రాస్తాను.''

ఇది చదివిన జాన్‌ తిరుగు జవాబు రాశాడు - ''మానవతా దృక్పథంతో మీకు సాయం చేయడానికి నాకు అభ్యంతరం లేదు. మెక్సికన్‌ చట్టాలకు వ్యతిరేకమైన పని కానంతవరకు నేను మీరు కోరిన సాహసం చేయడానికి సిద్ధంగా వున్నాను. ముఖ్యంగా మీ టీనేజి కూతురి అవస్థ తలచుకుంటే నాకు జాలిగా వుంది. గతంలో కూడా నేను యిలాటి వారెందరికో సాయం చేశాను. మీరు ఆఫర్‌ చేసిన డబ్బు నాకు ముఖ్యం కాదు. మీ సంతోషం కొద్దీ యిస్తున్నారు కాబట్టి పుచ్చుకుంటాను తప్ప దాని కోసమే ముందుకు వస్తున్నా ననుకోకండి.''

కొన్ని రోజులకు రెండో ఉత్తరం, ఫోటో వచ్చాయి. ''మీకు శతథా కృతజ్ఞుణ్ని. నేను చెప్పిన గార్డు బావమరిది పేర మీరు ఎప్పుడు వస్తున్నారో ఉత్తరం రాయండి. అతను అన్ని ఏర్పాట్లూ చేస్తాడు. మీ యింటికి మా అమ్మాయి వచ్చినపుడు గుర్తు పట్టడానికి వీలుగా తన ఫోటో పంపుతున్నాను. జాగ్రత్త పెట్టుకోండి.'' అని. ఇక్కడిదాకా వచ్చినా ఓ 5 వేల డాలర్లు పెట్టి మెక్సికో వెళ్లాలా వద్దా తటపటాయించేవారు కూడా ఆ ఫోటోలోని జగదేక సుందరిని చూస్తే ఓయ్యస్‌, వెళదాం అనిపిస్తుందన్నమాట. మన జాన్‌ కూడా విమానంలో మెక్సికో సిటీకి వెళ్లాడు. అక్కడ ఎయిర్‌పోర్టులో ఒకతను కలిసి జైలు గార్డు బావమరిదినని పరిచయం చేసుకున్నాడు. వెంట వుండి ఓ హోటలుకు తీసుకెళ్లాడు. సాయంత్రాని కల్లా 'పోలీసులకు మన మీద అనుమానం వచ్చినట్లుగా వుంది, మకాం మార్చేద్దాం' అని వేరే చోటకి తరలించాడు. 'మన ప్లాను అనుకున్నంత యీజీగా సాగేట్టు లేదు. జడ్జికి అనుమానం తగిలింది. జరిమానా కట్టినా సూటుకేసులు రిలీజు చేస్తాడో లేదో' అని సందేహం వ్యక్తం చేశాడు. ఇక అక్కణ్నుంచి మసక చీకటిలో సందుల్లో గొందుల్లో తచ్చాడడాలు, ఊరి శివారులో జైలు గోడలకు ఆనుకుని వున్న పాత కోటలో తలదాచుకోవడాలు, రకరకాల మెక్సికన్లు తారసిల్లడాలు, వారిని తప్పించుకోవడానికి అవస్థలు, చిన్నపాటి ఛేజింగులు, ఎవరో వెంటాడడాలు, సిగరెట్టు పొగలతో నిండిన నైట్‌ క్లబ్బులు, యిలా సస్పెన్స్‌ థ్రిల్లర్‌ సినిమాను తలదన్నే డ్రామాను జాన్‌ రుచి చూశాడు. ఇవన్నీ సినిమాల్లో బాగానే వుంటాయి. నిజజీవితంలో నాలుగురోజుల పాటు జరిగేసరికి మొదట్లో కుతూహలంగా, తర్వాత గందరగోళంగా, ఆ తర్వాత భీతి కొల్పేట్లా తయారై ఉక్కిరిబిక్కిరి అయిపోయాడు.

చివరకు బావమరిది 'పోలీసు గూఢచారులు జడ్జిగారికి మీరు వూళ్లోకి వచ్చిన సంగతి చేరేశారు. కుట్రలో భాగస్వామిగా కేసు పెట్టించి ఆయన మీ పేర అరెస్టు వారంటు జారీ చేస్తాట్ట. వినగానే నాకు భయం పట్టుకుంది. అది జరిగేలోపునే కోర్టులో తెలిసున్నవాళ్లను పట్టుకుని, డబ్బు తర్వాత యిస్తానని నచ్చచెప్పి సూటుకేసులు తెరిపించాను. ఖైదీ చెప్పినట్లే వాటి అడుగు భాగంలో యిదిగో యీ రసీదు, తాళం చెవి, పాతిక వేల డ్రాఫ్టు వున్నాయి. ఇవి తీసుకుని మీరు తక్షణమే మీ దేశం వెళ్లిపోండి. వెళ్లేముందు ఆ 4 వేల డాలర్లు యిచ్చేయండి. కోర్టు ఉద్యోగికి యిచ్చేయాలి. నా కష్టానికై తృణమో, ఫలమో యిస్తే సంతోషిస్తాను. మీకెలాగూ పాతిక వేల డాలర్లు వస్తున్నాయి.'' అన్నాడు. ఇది వినగానే జాన్‌ బతుకుజీవుడా అనుకుని అవి పట్టుకుని క్షణాల్లో మెక్సికో సిటీ విడిచి అమెరికా వచ్చి పడ్డాడు. ఆ రసీదు పట్టుకుని కస్టమ్స్‌ హౌస్‌ కెళితే అలాటి ట్రంకేమీ లేదే అన్నారు. బ్యాంకు కెళితే డ్రాఫ్టు చెల్లదన్నారు. ఆ జగదేక సుందరి కూడా దిగి రాలేదు. తాళం చెవి మాత్రం చెవిలో గుబిలి తీసుకోవడానికి పనికి వచ్చింది. ఈ అనుభవాన్ని ఎవరికైనా చెపితే నవ్వుతారేమోనని జాన్‌ నోరుమూసుకుని కూర్చున్నాడు. నాలా మోసపోకండి అని ఎవరినీ హెచ్చరించలేదు.

ఇదీ జాన్‌ కథ. ఇలాటి జాన్లు అమెరికాలో కుప్పలుతిప్పలుగా వున్నారు. ఉత్తరాలన్నీ పోస్టు ఆఫీసు ద్వారానే వెళ్లేవి కాబట్టి చీఫ్‌ పోస్టు ఆఫీసు యిన్‌స్పెక్షన్‌ విభాగానికి ఒక అంచనా వుంటుంది. ఇలాటి జాన్‌లు 1950లలో సుమారు 6 లక్షల డాలర్లు పోగొట్టుకుని వుంటారని ఓ యిన్‌స్పెక్టరు లెక్క కట్టాడు. మొదటి ఉత్తరాలు సరాసరిన వారానికి 5 వేలు బట్వాడా అయ్యేవి. దేశంలోని ఏ ప్రాంతాన్నీ వాళ్లు వదలలేదు. ఏళ్లు గడుస్తున్న కొద్దీ ద్రవ్యోల్బణానికి అనుగుణంగా అంకెలు పెరుగుతూ వుండేవి. జరిమానా 4 వేల నుంచి 10 వేలకు పెరిగింది. చెక్కుపై అంకె 25 వేల నుంచి 35 వేలకు పెరిగింది. ట్రంకులోని ఆస్తి విలువ 2,85,000 నుంచి 4,50,000కు పెరిగింది. ఇవన్నీ పెరిగినా జగదేక సుందరి వయసు మాత్రం 18 దగ్గరే ఆగిపోయింది.

ఈ తరహా ఫ్రాడ్‌ 1950ల నాటిది కాదు. అంతకు 370 ఏళ్ల కితం నాటిది. 1588లో స్పెయిన్‌ సైన్యం ఇంగ్లీషు వారి చేతిలో ఓడిపోయింది. స్పెయిన్‌ వారి ఓడలు మునిగిపోయి నావికులు ఇంగ్లీషు తీరాలకు కొట్టుకుపోతే వారిని ఇంగ్లీషు జైళ్లలో పడేసి, డబ్బిచ్చి తీసుకెళ్లేదాకా వదలమని చెప్పారు. అది తెలిసి స్పెయిన్‌లో కొందరికి దుర్బుద్ధి పుట్టింది. ఖైదులో పడిన సైనికుల దురవస్థ గురించి వర్ణించి చెప్పి వారి బంధువులనుంచి, స్నేహితులనుంచి అవసరమైన దాని కంటె ఎక్కువ సేకరించి, ఇంగ్లీషువాళ్లకు కట్టేయగా మిగిలినది తమ వద్ద వుంచేసుకునేవారు. కొందరు ఖైదీలను విడిపించేవారు కూడా కాదు - బయటకు వస్తే తమ సంగతి బయట పడుతుందని. కొన్నాళ్లకు వాళ్లు సైనికులతో ఏ బంధుత్వం లేని వారి దగ్గర కూడా డబ్బు లాగడానికి కథలు అల్లసాగారు. ఖైదీకి ఒక గుప్తనిధి గురించి తెలుసని, యిప్పుడు ధనసాయం చేసి బయటకు తీసుకుని వస్తే ఆ నిధి రహస్యం తెలుస్తుందని, ఆ డబ్బు చెరిసగం పంచుకోవచ్చని ఆశ పెట్టసాగారు. బ్రిటిషు జైళ్లలో ఖైదీలు చనిపోయిన చాలా సంవత్సరాల తర్వాత కూడా వాళ్ల పేరు చెప్పి దండుకోవడం జరిగింది.

ఆ తర్వాత కొంతమందికి యింకో ఐడియా వచ్చింది. స్పెయిన్‌లో ఖైదీలను నేలమాళిగలలో ఖైదు చేసేవారు. అక్కడ పెట్టే చిత్రహింసలు దారుణంగా వుండేవి. 'నేను అలాటి చీకటికొట్టంలో బందీగా వున్నాను. నాకు నిధి రహస్యం తెలుసు. నన్ను విడిపిస్తే మనం ఆ డబ్బు పంచుకోవచ్చు' అని విదేశాలలో వున్నవారికి ఉత్తరాలు పంపసాగారు. విడిపించడానికి మన జాన్‌కు వచ్చిన ఉత్తరంలో లాటి మార్గమే రాసేవారు. ఆశ పడి వచ్చాక జాన్‌ను చేసినట్లే కంగారు పెట్టి డబ్బు వూడలాక్కుని పంపేవారు. క్రమేపీ అమెరికా ధనికదేశం కావడంతో స్పానిష్‌ మోసగాళ్లు అమెరికన్లపై కన్నేశారు. వాళ్లకు ఉత్తరాలు రాసేవారు. 1900లలో రెండు నెలల కాలంలో యిలాటి ఉత్తరాలు వచ్చిన అమెరికన్లు తమకు రిపోర్టు చేయమని పోస్టల్‌ అధికారులు విజ్ఞప్తి చేస్తే 1431 మంది ఉత్తరాలు పట్టుకుని వచ్చి యిచ్చారు. ఇవ్వకుండా దాచుకున్నవారు, వెళ్లి మోసపోయినవారు ఎందరో తెలియదు. 1907 ఒక్క సంవత్సరంలోనే, స్పెయిన్‌లో ఒక ప్రాంతంలోనే అమెరికన్లు 30 వేల డాలర్లు పోగొట్టుకున్నారని అంచనా. వాళ్లను కంగారు పెట్టి పంపేయడానికి ఫ్రాన్సు సరిహద్దుల్ని ఎంచుకునేవారు. సరిహద్దు అధికారులతో పాటు, పోస్టు టెలిగ్రాఫ్‌ ఉద్యోగులకు లంచాలిచ్చి వశపరుచుకునేవారు.

ఆ తర్వాత వారిలో కొందరికి అమెరికన్లపై జాలి కలిగింది. మోసపోవడానికి యింత దూరం రప్పించడం దేనికి, దగ్గర్లోనే మెక్సికోకు రప్పిస్తే పోలేదా అనుకున్నారు. లాటిన్‌ అమెరికాకు స్పెయిన్‌కు ఎప్పణ్నుంచో బంధాలున్నాయి కదా. 1922 నుంచి అక్కడ సెటప్‌ చేశారు. 1930లో స్పెయిన్‌ అంతర్యుద్ధం తర్వాత అక్కడ అశాంతి పెరగడంతో విదేశీయులు రావడానికి జంకుతారని, మోసగాళ్లందరూ పొలోమని మెక్సికో, యితర లాటిన్‌ అమెరికా దేశాలకు వచ్చిపడ్డారు. వీళ్లందరికీ అమెరికా వాళ్లే అప్పనంగా దొరికారు. ఒక ముఠాగా ఏర్పడి అనేకమంది జాన్‌లను బుట్టలో పెట్టారు. అందరూ యించుమించుగా జాన్‌లాగే ప్రవర్తించినా కొందరు కాస్త బుర్ర వుపయోగించారు. ఒక్కోసారి ఒక్కళ్లూ వెళ్లడం దేనికని యిద్దరు ముగ్గుర్ని వేసుకుని వెళ్లేవారు. వాళ్లను మొెదట్లో భయపెట్టకపోయినా నాలుగో రోజున జడ్జి అరెస్టు వారంటు వార్తతో భయపెట్టి, లంచం యివ్వాలంటూ తలా మూడు వేల డాలర్లు గుంజారు. ఇంకోరు డ్రాఫ్టు చూసి యిది చెల్లుతుందో లేదో కనుక్కుని అప్పుడు నీకు డబ్బిస్తా అన్నాడు. సరే బ్యాంకుకు టెలిగ్రాం యివ్వండి అన్నాడు ముఠా సభ్యుడు. పోస్టు ఆఫీసులో మేనేజ్‌ చేసి, డ్రాఫ్టు చెల్లుతుందని బ్యాంకు నుంచి వచ్చినట్లు దొంగ టెలిగ్రాం పుట్టించారు. మరొకరు ట్రంకు వుందా లేదాని కస్టమ్‌ హౌస్‌కు టెలిగ్రాం యిస్తాం అన్నారు. మహరాజులా యిచ్చుకోండి అన్నారు ముఠా వాళ్లు. మళ్లీ పోస్టాఫీసులో గోల్‌మాల్‌, కస్టమ్‌ హౌస్‌ నుంచి టెలిగ్రాం. అమెరికాకు వెళ్లాక చూస్తే పెట్టె లేదు, టెలిగ్రాం చూపిస్తే మేం యివ్వలేదన్నారు.

ఇలా కొందరు అమెరికన్లు మోసపోవడం తెలుసుకున్న ఒక అమెరికన్‌కు మనం కూడా లాటిన్‌ అమెరికన్లపై యిలాటి ట్రిక్కెందుకు ఉపయోగించకూడదు అనుకున్నాడు. అతని పేరు సెలెడోనియో సెవిల్లా. అతనికో యాడ్‌ ఏజన్సీ వుంది. అతని కథనం ప్రకారం ఖైదీ అమెరికనే. పేరు నెల్సన్‌ లారెన్స్‌ వాట్కిన్స్‌. అమెరికాలో వ్యాపారం చేస్తూ తన వాటాదారులను మోసగించడంతో అమెరికన్‌ జైల్లో పడ్డాడు. అతనికీ ఓ కూతురుంది. వయసు పదిహేనే. ట్రంకులో డబ్బు దాచడం సంగతి, జరిమానా కట్టి డ్రాఫ్టు తీసుకోవడం, కస్టమ్స్‌ హౌస్‌లో ట్రంక్‌ తీసుకుని డబ్బు దాచడం - డిటోడిటోయే. 'మెక్సికన్లు గౌరవనీయులు, నమ్మకస్తులు అని తెలియడం చేత జైల్లో ఖైదీల తరఫున ప్రార్థనలు చేసే మతగురువు ఫాదర్‌ జాన్‌ మిల్లర్‌ను మధ్యవర్తిగా పెట్టుకుని మీకు యీ ఉత్తరం రాస్తున్నాను. మా అమ్మాయిని మీ యింట్లోనే పెట్టుకుని, నా ఆస్తిని కాపాడవలసిన బాధ్యతను మీకు అప్పగిస్తున్నాను.' అనే లేఖలు లాటిన్‌ అమెరికన్‌ దేశాలలో వేలాది మందికి గుప్పించాడు. ఉత్తరాలకు జవాబులు ఫాదర్‌ మిల్లర్‌ పేర వస్తాయి కాబట్టి దానికి కేరాఫ్‌ అడ్రసుగా చర్చి వుంటే బాగుంటుందని అనుకున్నాడు. తన ముఠా సభ్యుడొకణ్ని న్యూయార్కులోని కాథలిక్‌ చర్చికి పంపాడు. ''సౌత్‌ అమెరికా నుంచి నా స్నేహితుడు ఫాదర్‌ జాన్‌ మిల్లర్‌ అమెరికా పర్యటనకై వస్తున్నాడు. టూర్లలో తిరుగుతూ వుంటాడు, అతనికి వచ్చే ఉత్తరాలను మీ చర్చి కేరాఫ్‌గా పెడతానంటున్నాడు. నేను వారం వారం వచ్చి తీసుకుంటూంటాను.'' అన్నాడు. చర్చి ఫాదర్‌ అమాయకంగా సరేనన్నాడు.

అంతే సెవిల్లా ఉచ్చులో పడిన లాటిన్‌ అమెరికన్ల నుంచి కుప్పలుతిప్పలుగా ఫాదర్‌ మిల్లర్‌ పేర ఉత్తరాలు రాసాగాయి. రోజుకి 40, 50 వచ్చేవి. వాటికి జవాబుగా ఫాదర్‌ మిల్లర్‌ పేర సెవిల్లా వివరంగా జవాబు రాసేవాడు. ''మీరు న్యూయార్కుకి వచ్చేటప్పుడు తగినంత డబ్బు తీసుకుని రండి. జరిమానా పెరుగుతుందేమో తెలియదు. ఫైనల్‌గా ట్రంకు తీసుకున్నపుడు దానికున్న పొరలు జాగ్రత్తగా విప్పండి. ఆ పొరల్లోనే 100 డాలర్ల నోట్లు వెయ్యి, 500 డాలర్ల నోట్లు 800, 4 వేల పౌండ్లు, ఆయిల్‌ కంపెనీల్లో పెట్టిన షేర్ల సర్టిఫికెట్లు, మా అమ్మాయి వజ్రాలు, 10 వేల డాలర్ల విలువైన ముత్యాల దండ, చనిపోయిన మా ఆవిడ వజ్రపుటుంగరం, బ్యాంకు ఆఫ్‌ అర్జెంటీనా వారి ఫిక్సెడ్‌ డిపాజిట్లు రెండు..'' యిలా నోరూరించేలా రాసేవాడు. ఇంత హంగు చేసినా సెవిల్లా పథకం ఫలించలేదు. ఎందుకంటే రోజూ ఏభై ఉత్తరాలు వస్తే చర్చికి అనుమానం వస్తుందని భయపడిన సెవిల్లా ఒక ఆఫీసు తెరిచి, ఒకమ్మాయిని కూర్చోబెట్టి, సగం ఉత్తరాలు అక్కడకు రప్పించేవాడు. నేనే ఫాదర్‌ మిల్లర్‌ను అంటూ వచ్చే వ్యక్తి మతగురువు డ్రస్సులో కాకుండా మామూలు దుస్తుల్లో వుండడంతో ఆమెకు అనుమానం వచ్చింది. పోలీసులకు ఉప్పందించింది. వాళ్లు వచ్చి ఉత్తరాలు తెరిచి చూసి సెవిల్లాను అరెస్టు చేశారు. ఏడేళ్ల జైలుశిక్ష పడింది. ఆ పాటికే చాలామంది లాటిన్‌ అమెరికన్‌ సాహసవీరుల న్యూయార్కుకి వచ్చి పదిహేనేళ్ల అందాల భరిణ, ఆమె వజ్రాల భరిణను కాపాడడానికి ఉవ్విళ్లూరారు. ఆ విషయం తెలుసుకుని అమెరికన్‌ పోస్టల్‌ యిన్‌స్పెక్టర్లు అమాయక చక్రవర్తులందరూ ఉత్తర అమెరికాలోనే గూడు కట్టుకుని లేరని, దక్షిణ అమెరికాకు కూడా విస్తరించారని తెలిసి ఆనందించారు.

ఏ మాట కా మాట చెప్పాలంటే ఉత్తర అమెరికాలో మోసపోయిన అమాయకుల కంటె మోసపోకుండా గడుసుగా ప్రవర్తించి, ఉత్తరం చింపి పారేసినవాళ్లు వంద రెట్లు వున్నారు. ఉత్తరం రాసినవాళ్లను హేళన చేసిన కొందరు గడుగ్గాయిలు కూడా వున్నారు. అలాటి కొంటె కోణంగి రాసిన ఉత్తరం ఒకటి - ''మహాశయా, మీ ఉత్తరం చేరింది. నేను నమ్మదగినవాడినని నాకు బాగా తెలిసున్న వ్యక్తి మీకు చెప్పాడని రాశారు. అంటే దాని అర్థం అతనికి నా సంగతి బొత్తిగా తెలియదన్నమాట. నేనెలాటివాడినైనా మీ విషయంలో మాత్రం సాయపడదలచుకున్నాను. మీరు నాకిచ్చిన ఆఫర్‌ని మించిన ఆఫర్‌ మీకిస్తున్నాను. చాలా ఏళ్ల క్రితం టన్నుల కొద్దీ బంగారం మోసుకొస్తున్న ఒక ఓడ ఒకానొక సముద్రంలో మునిగిపోయింది. అది ఏ సముద్రంలో మునిగిపోయిందో నాకు తెలుసు. మీరు తక్షణం రెండు బోట్లేసుకుని మా వూరొస్తే మీకు ఆ సముద్రం పేరు చెప్పేస్తాను. ఆ రహస్యం మీరెవ్వరికీ చెప్పకూడదు. నిధి దొరికాక, యీ రహస్యం చెప్పినందుకు గాను నాకు దొరికినదానిలో నాల్గో వంతు యిస్తే చాలు. మీరు జైల్లోంచి త్వరగా బయటపడి సముద్రయానానికి సిద్ధపడతారని నా ఆశ. నా పేరు, వూరు యిక్కడ రాయటం లేదు. ఎవరైనా దొంగ వెధవల చేతిలో పడిందంటే రహస్యం బట్టబయలై పోతుంది. ఇట్లు మీ ఆప్తుడు, 'వెర్రి వెంగళప్ప' (సకర్‌) - (సమాప్తం) ఎమ్బీయస్‌ ప్రసాద్‌ (జూన్‌ 2016)

జూన్‌ 28 ఎమ్బీయస్‌ : అగ్గి కాంగ్రెసుది - సెగ బిజెపికి

ఏప్రిల్‌ 30 న మధ్యప్రదేశ్‌ హైకోర్టు ఒక తీర్పు యిచ్చింది. ఒక ప్రభుత్వోద్యోగాలలో ఎస్సీ, ఎస్టీలకు ప్రమోషన్లలో కూడా రిజర్వేషన్‌ సౌకర్యం కల్పించడాన్ని సవాలు చేస్తూ చేస్తూ వేసిన పిటిషన్ల విషయంలో కోర్టు స్పందించి 2002 నుంచి ఆ విధంగా యిచ్చిన ప్రమోషన్లటిన్నీ రివర్సు చేయమని రాష్ట్రప్రభుత్వాన్ని ఆదేశించింది. దాన్ని ఎలా అమలు చేయాలో తెలియక ప్రభుత్వం తలపట్టుకుని కూర్చుంది. ఆ విధంగా ప్రమోషన్లు పొందినవారిని తిరిగి పాత సీట్లకు వెళ్లమంటే వారి అహం దెబ్బ తిని, ఆఫీసుల్లో అల్లకల్లోలం తప్పదు. ఇప్పటిదాకా యిచ్చిన హెచ్చు జీతాన్ని రికవర్‌ చేయడమంటే అహం మీదే కాదు, జేబు మీద కూడా దెబ్బే. ఆ విధానం వలన లబ్ధి పొందినవారిలో కొందరు రిటైరయ్యారు. రిటైరయి పెన్షన్‌తో కాలక్షేపం చేస్తున్నవారిని, గతంలో జీర్ణమై పోయిన డబ్బు కక్కు అంటే వాళ్లు భగ్గుమనరా? పాతవారి సంగతి సరే, కొత్తగా యింకెవ్వరికీ ప్రమోషన్లలో రిజర్వేషన్‌ లేదు అంటే ఎస్సీ, ఎస్టీ ఉద్యోగులు ఊరుకుంటారా? కోర్టు ఏమన్నా ఫర్వాలేదు, ఆ పాలసీ కొనసాగిస్తామంటే హరిజనేతర సిబ్బంది వూరుకుంటారా? ఉద్యోగుల మాట అలా వుంచి, ఓటర్లపై దీని ప్రభావం ఏమిటి? హరిజనులో, హరిజనేతరులో, ఏదో ఒక వర్గానికి అనుకూలంగా వ్యవహరిస్తున్నారంటూ అవతలివాళ్లు పగబడితే...? ఎగదీస్తే గోహత్య, దిగదీస్తే బ్రహ్మహత్య అని యిలాటి సందర్భాన్నే అంటారు.

దినదినగండం, నూరేళ్లాయుష్షులా పివిగారి ప్రభుత్వం (1991-96) కుంటుకుంటూ ఐదేళ్లూ లాగించేసింది. అలా లాగించడానికి ఆయన అనేక విన్యాసాలు చేశారు, తాయిలాలు యిచ్చారు. ప్రభుత్వోద్యోగాలలో ఎస్సీ, ఎస్టీలకు ప్రమోషన్లలో కూడా రిజర్వేషన్‌ కల్పించే వీలు కోసం రాజ్యాంగంలో 16(4) ఆర్టికల్‌లో క్లాజ్‌ 4(ఎ) చేరుస్తూ 1995 జూన్‌లో 77 వ సవరణ చేశారు. మధ్యప్రదేశ్‌లో అప్పుడు కాంగ్రెసు ముఖ్యమంత్రి దిగ్విజయ్‌ సింగ్‌ ప్రభుత్వం మొదటి టెర్మ్‌ (1993-98) నడుస్తోంది. 1998 నవంబరులో రాబోయే ఎన్నికలపై దృష్టి పెట్టుకుని కాబోలు 1997లో ఎస్సీలకు 16%, ఎస్టీలకు 20% రిజర్వేషన్‌ యిస్తూ చట్టం చేశాడు. అయితే యీ రిజర్వేషన్లు క్లాసు4 నుంచి 3కి, 3 నుంచి 2కి, 2 నుంచి 1కి జరిగే ప్రమోషన్లకే వర్తిస్తాయి తప్ప క్లాసు1 లోని ఉద్యోగాలకు వర్తించవు. మధ్యప్రదేశ్‌ జనాభాలో 15% మంది ఎస్సీలు, 21% మంది ఎస్టీలు వున్నారు. అంటే యిద్దరూ కలిసి జనాభాలో మూడో వంతు కంటె 3% ఎక్కువన్నమాట. వారిని మంచి చేసుకునే అవకాశం దిగ్విజయ్‌ ఎందుకు వదులుకుంటాడు? చట్టం చేసేశాడు. ఇదొక్కటే కారణం కాకపోవచ్చు కానీ, 1998 ఎన్నికల్లో గెలిచి మళ్లీ ముఖ్యమంత్రి అయ్యాడు. ఐదేళ్లు పాలించాడు. 2003 నవంబరులో మళ్లీ ఎన్నికలు వస్తూండగా 2002 జూన్‌లో యింకో చట్టం చేసి క్లాసు1 తో సహా అన్ని కేటగిరీల్లో అన్ని ఉద్యోగాల ప్రమోషన్లలో యీ రిజర్వేషన్‌ అమలయ్యేట్లు చట్టం చేశాడు. ఈ సారి యితర కులాలకు మండిందేమో తెలియదు కానీ కాంగ్రెసు ఓడిపోయింది, యిప్పటిదాకా అధికారంలోకి రాలేకపోతోంది. అప్పణ్నుంచి బిజెపియే రాష్ట్రాన్ని ఏలుతోంది.

రాజకీయాలు, ఓట్లు మాట ఎలా వున్నా సీనియారిటీ, ప్రతిభ వున్నా యీ రూల్సు కారణంగా ప్రమోషన్లు రాని ఉద్యోగులలో బాధ వుంటుంది కదా. వివిధ రాష్ట్రాలలోని బాధితులు కోర్టులకు వెళ్లారు. వ్యవహారం సుప్రీం కోర్టుదాకా వెళ్లింది. నాగరాజ్‌ వెర్సస్‌ యూనియన్‌ ఆఫ్‌ ఇండియా కేసులో 2006 అక్టోబరులో సుప్రీం కోర్టు తీర్పు యిచ్చింది. ప్రమోషన్లలో రిజర్వేషన్లను గుడ్డిగా అమలు చేయకూడదని, ప్రభుత్వ యంత్రాంగం మొత్తంలో రిజర్వ్‌డ్‌ అధికారుల సంఖ్య తగినంతగా వుండకపోతేనే, యీ ప్రమోషన్ల వలన ప్రభుత్వపు సామర్థ్యం దెబ్బ తినదన్న నమ్మకం చిక్కితేనే, అభ్యర్థులలో వెనకబాటుతనం వుండి ప్రతిభతో ప్రమోషన్‌ తెచ్చుకోలేరన్న తేలితేనే దీన్ని అమలు చేయాలని కోర్టు చెప్పింది. అయితే ఏ రాష్ట్రప్రభుత్వం యింత కసరత్తు చేస్తుంది? మధ్యప్రదేశ్‌ కూడా చేయలేదని, సుప్రీంకోర్టు ఆదేశాలను ఉల్లంఘించిందనీ ఆరోపిస్తూ అక్కడి హైకోర్టులో 25 మంది ప్రభుత్వోద్యోగులు పిటిషన్లు వేశారు. హైకోర్టు వాటన్నిటిని 2011లో గుదిగుచ్చి విచారణ ప్రారంభించింది. 2016 నాటికి వాదనలు వినడం పూర్తి చేసి 2002లో మధ్యప్రదేశ్‌ ప్రభుత్వం చేసిన చట్టాన్ని కొట్టివేసింది. పదోన్నతి పొందిన వారందరినీ కిందకు దిగి రమ్మనమంది.

అప్పుడప్పుడు కొందరు బిజెపి, ఆరెస్సెస్‌ నాయకులు చేసే బాధ్యతారహితమైన ప్రకటనల కారణంగా బిజెపికి మైనారిటీ వ్యతిరేకి, హరిజన వ్యతిరేకి, హిందూ అగ్రవర్ణాల సంక్షేమం కోసమే పనిచేసే పార్టీ అనే ముద్ర పడింది. బిహార్‌ ఎన్నికలకు ముందు ఆరెస్సెస్‌ చీఫ్‌ మోహన్‌ భగవత్‌ రిజర్వేషన్ల విధానాలను పునస్సమీక్షించాలంటూ యిచ్చిన ప్రకటన కారణంగా తమ సమర్థకులైన అగ్రవర్ణాలను తృప్తి పరచడానికి బిజెపి రిజర్వేషన్లు ఎత్తేస్తుందనే అభిప్రాయం బలపడింది. బిజెపి పాలిత రాష్ట్రాలలో దీన్ని హరిజనుల్లో కొందరు తమకు అనుకూలంగా మలచుకుంటున్నారు. అవినీతి ఆరోపణలు ఎదుర్కుంటున్న రమేశ్‌ తేటే, శశి కర్ణావత్‌ అనే యిద్దరు ఐయేయస్‌ అధికారులు తాము దళితులం కాబట్టే విజిలెన్సు ఏజన్సీలు తమను వేధిస్తున్నాయని ఆరోపిస్తున్నారు. 2018 వరకు రాష్ట్రంలో ఎన్నికలు లేవు గాని పార్టీ ప్రతిష్ఠాత్మకంగా భావించే యుపిలో అధికారంలోకి రావాలంటే బియస్పీ దళిత ఓటు బ్యాంకుకు గండి కొట్టక తప్పదు. అందువలన హరిజనులంటే తమకు మహాప్రేమ అని చూపించుకునే ప్రయత్నాలు బిజెపి ముమ్మరం చేసింది. వారణాశిలో ఎస్సీలతో, బిసిలతో కలిసి భోజనం చేసి ప్రచారం పొందిన అమిత్‌ షా, మే నెలలో మధ్యప్రదేశ్‌లో ఉజ్జయిని సింహస్థ కుంభమేళాలో యీ సంకేతం పంపుదామనుకున్నాడు. దీన్‌దయాళ్‌ విచార్‌ మంచ్‌ అనే ఒక సంస్థ అమిత్‌ దళితులతో కలిసి కిలోమీటరున్నర నడిచి రామ్‌ ఘాట్‌లో వారితో కలిసే క్షిప్రానదీస్నానం చేస్తాడని ప్రకటించింది.

కానీ రాజకీయాల కోసం సాధువులను కూడా కులపరంగా విడగొట్టడం మంచిది కాదని సాధుపుంగవులు అభ్యంతర పెట్టారు. 'ఇలా చేస్తే యిప్పటిదాకా దళితులను నది వద్దకు రానివ్వలేదనీ, మీరు వచ్చి ఆ సంప్రదాయానికి స్వస్తి చెప్పారనీ జనాలకు అనిపిస్తుంది. అందువలన యిది మానుకోండి' అని సీనియర్‌ బిజెపి నాయకులూ చెప్పారు. చివరకు ఆర్భాటం చేయకుండా అమిత్‌ షా కొందరు సాధువులతో కలిసి స్నానం చేశాడు. ఆ సాధువులు దళితులకు చెందిన వాల్మీకి అఖాడాకు చెందినవారు. ఆ స్నానానికి ''సమరస్త స్నాన్‌'' అని పేరు పెట్టారు. ఆ తర్వాత సమరస్త భోజ్‌ పేరుతో ఆ సాధువులకు అమిత్‌ షా, శివరాజ్‌ చౌహాన్‌ భోజనాలు వడ్డించారు. మోదీ రెండేళ్ల పాలనోత్సవ సందర్భంగా తలపెట్టిన ''వికాస్‌ పర్వ యాత్ర''లో భాగంగా రాష్ట్ర బిజెపి అధ్యక్షుడు నందకుమార్‌ సింగ్‌ చౌహాన్‌ హరిజన గుడిసెల్లో భోజనాలు చేశాడు. ఏప్రిల్‌ 14 న ఆంబేడ్కర్‌ 125 వ జయంతి వచ్చింది. ఆయన పుట్టినవూరు మహూ మధ్యప్రదేశ్‌లోనే వుంది. ఈ ఛాన్సు వదులుకోకూడదని అక్కడ జయంతి సభ భారీ స్థాయిలో నిర్వహించి మోదీని ఆహ్వానించారు. అంతే కాకుండా తమ వాలంటీర్లందరూ తలా ఒక దళిత కుటుంబాన్ని దత్తతకు తీసుకోవాలని, వారితో కలిసి భోజనాలు చేస్తూండాలని ఆరెస్సెస్‌ పిలుపు నిచ్చింది. ఇక హరిజనులు మనతోటే అనుకుంటూండగా ఆ ఫంక్షన్‌ జరిగిన 15 రోజులకు యీ తీర్పు వచ్చింది.

తీర్పు రాగానే రాష్ట్రంలో ప్రతిపక్షాలందరూ ఎస్సీ, ఎస్టీల పక్షం వహించేశారు. ''ప్రభుత్వం కోర్టులో సమర్థుడైన న్యాయవాదిని నియమించకపోవడం చేతనే, బలమైన వాదనలు వినిపించేలా జాగ్రత్తలు పడకపోవడం చేతనే యీ అనర్థం వాటిల్లిందని అనసాగారు. 'సుప్రీం కోర్టుకెళ్లి యీ తీర్పును కొట్టివేయించేదాకా ప్రభుత్వం నిద్రపోదని, అక్కడ, వాళ్లూ వీళ్లూ కాదు ఎటార్నీ జనరల్‌ ముకుల్‌ రోహతగి చేత వాదింపచేస్తామనీ' ముఖ్యమంత్రి శివరాజ్‌ చౌహాన్‌ ఉద్ఘాటించాడు. హైకోర్టు ఏం చెప్పినా డిమోషన్లు (పై స్థాయి పదవి నుంచి కింద స్థాయికి దింపడం) వుండవని హామీ యిచ్చాడు. ప్రభుత్వం చేత సుప్రీం కోర్టులో హైకోర్టు తీర్పుపై స్టే యివ్వాలంటూ అప్పీలు చేయించాడు. మే 12న సుప్రీం కోర్టు తాత్కాలిక ఆదేశాలిచ్చింది. స్టే యివ్వనంది. తమ తుదితీర్పు వచ్చేవరకు యథాతథ పరిస్థితి కొనసాగించమని ప్రభుత్వానికి చెప్పింది. అంటే ఎస్సీ, ఎస్టీలకు ప్రమోషన్లలో రిజర్వేషన్లు వుండవు, కానీ యిప్పటికే ప్రమోషన్లు యిచ్చిన వారి దగ్గర లాగేసుకోరు. తదుపరి హియరింగ్‌ సెప్టెంబరు 2న వుంటుంది. అంతిమ తీర్పు తాము అనుకున్నట్లుగా రాకపోతే ఆర్డినెన్సు జారీ చేద్దామా అన్న ఆలోచనలో కూడా బిజెపి ప్రభుత్వం వుంది.

ఈ తీర్పు కారణంగా ఏడున్నర లక్షల ప్రభుత్వోద్యోగులు హరిజన, హరిజనేతర వర్గాలుగా విడిపోయారు. దీని ప్రభావం ప్రభుత్వపు పనితీరుపై తప్పక పడుతుంది. ఈ అగ్గి రాజేసినది దిగ్విజయ్‌ సింగ్‌. దళిత ఓట్లు ప్రతిపక్షానికి వెళ్లిపోతాయేమోనని భయపడి చేసిన పని. ఇప్పుడు బిజెపికీ అదే భయం. 230 స్థానాలున్న మధ్యప్రదేశ్‌ అసెంబ్లీలో 35 స్థానాలు ఎస్సీలకు, 47 స్థానాలు ఎస్టీలకు కేటాయించబడ్డాయి. 2013 ఎసెంబ్లీ ఎన్నికలలో 35 ఎస్సీ స్థానాల్లో బిజెపికి 28, కాంగ్రెసుకు 4, బియస్‌పికి 3 వచ్చాయి. 47 ఎస్టీ స్థానాల్లో తీజెపికి 31, కాంగ్రెసుకు 15, స్వతంత్రుడికి 1 వచ్చాయి. తమను నెగ్గించిన యీ వర్గాలను బిజెపి వదులుకుంటుందా? వారి మద్దతు కోసం ఎంతకైనా తెగించవచ్చు. దాన్ని హరిజనేతరులు, ముఖ్యంగా బిజెపికి అండగా నిలిచే అగ్రవర్ణాల ఓటర్లు ఏ మేరకు ఆమోదిస్తారో గమనించాలి. - ఎమ్బీయస్‌ ప్రసాద్‌ (జూన్‌ 2016)

జూన్‌ 31, 32 ఎమ్బీయస్‌ : బ్రెగ్జిట్‌..?

కొద్ది గంటల్లో బ్రిటన్‌లో రిఫరెండమ్‌ ఫలితాలు రాబోతున్నాయి. - 'యూరోపియన్‌ యూనియన్‌లో ఉండుటయా? ఊడుటయా?' అనే విషయంపై నిర్ణయం రాబోతోంది. ఇంగ్లండులోనే రూపుదిద్దుకున్న ''హేమ్లెట్‌'' నాటకంలో నాయకుడు 'టు బి ఆర్‌ నాట్‌ టు బి' అనే మీమాంసలో పడ్డాడు. ఇప్పుడు బ్రిటన్‌ ప్రజలలో హేమ్లెట్లే దాని భవిష్యత్తు నిర్ణయించబోతున్నారు. కూటమిలో కొనసాగుదామనే వాళ్లను 'రిమైన్‌' గ్రూపుగా, వదిలిపెట్టేద్దామనే వారిని 'లీవ్‌' గ్రూపుగా పిలుస్తున్నారు. లీవ్‌ వారి నినాదాన్ని బ్రెగ్జిట్‌ (బ్రిటన్‌ ఎగ్జిట్‌ అనే రెండు పదాల మేళవింపు) అంటున్నారు. తాజా సర్వేల ప్రకారం రెండు పక్షాలూ యించుమించు సమానబలంలో వున్నారు. అంతరం 1-2% మాత్రమే. ఇలా వూగిసలాడే వారు ఎటు వూగితే అటే మొగ్గు. రేపటికల్లా ఏ సంగతీ తేలిపోతుంది. బ్రెగ్జిట్‌పై, అది మన దేశంపై కలిగించే ప్రభావంపై మన దేశపు మీడియా బాగానే కవర్‌ చేస్తూ వచ్చింది. ఈ విషయంపై పాఠకులలో ఒకపాటి అవగాహన వచ్చే వుంటుంది. అయినా దానిలో యిమిడివున్న అంశాలన్నీ గుదిగుచ్చి ఒకేచోట, ఒకేసారి చెప్పే ప్రయత్నం యిది.

రెండవ ప్రపంచయుద్ధానికి ప్రధాన వేదిక యూరోపే. యుద్ధం వలన సర్వనాశనమైనదీ యూరోపే. మళ్లీ పుంజుకోవడానికి దశాబ్దాలు పట్టింది. అప్పుడు వారిలో ఒక ఆలోచన వచ్చింది - మనలో మనం కలహించుకోకుండా వ్యాపార, వాణిజ్య బంధాలు పెంచుకుంటే బాగుపడతాం కదాని. యుద్ధంలో బద్ధవైరులుగా వున్న ఫ్రాన్సు, జర్మనీల సారథ్యంలో 6 దేశాలు 1951లో యూరోపియన్‌ కోల్‌ అండ్‌ స్టీల్‌ కమిషన్‌గా ఏర్పడ్డాయి. అది విజయవంతం కావడంతో తక్కినవారిని కూడా కలుపుకుని, మనందరం కలిసి ఒక ఫెడరేషన్‌గా ఏర్పడడం అంతిమలక్ష్యంగా పెట్టుకుని కొద్దికొద్దిగా ఆర్థికపరమైన మినహాయింపులు యిస్తూ క్రమేపీ పౌరులు, వస్తువులు అటూయిటూ సంచరించడానికి ఆంక్షలు లేకుండా చూసుకుంటే అందరం కలిసికట్టుగా పైకి వస్తాం కదా అనుకుంటూ దాన్ని 1957లో యూరోపియన్‌ ఎకనమిక్‌ కమ్యూనిటీ (ఇఎసి) గా మార్చారు. పోల్చి చెప్పాలంటే మన ఇండియా కూడా యూరోప్‌ లాటిదే. అక్కడ దేశాలు, యిక్కడ రాష్ట్రాలు. ఒక్కోరిది ఒక్కో భాష. ఒక్కో చోట ఒక్కో పార్టీ నెగ్గుతోంది. అయినా మన దేశమంతా ఒకటే కరెన్సీ, రాకపోకలపై ఆంక్షలు లేవు. జనాభాలో యూరోప్‌ కంటె పెద్దదైన ఇండియాను అందుకే ఉపఖండం అన్నారు. యుద్ధంలో పరాజితులైన ఫ్రాన్సు, జర్మనీ ఇఎసిలో ముఖ్యపాత్ర తీసుకుని అనేక యితర దేశాలని చేర్పించాయి. యుద్ధంలో విజేత ఐన బ్రిటన్‌ యీ ప్రయత్నాన్ని చిన్నచూపు చూసింది. అది ఫ్రాన్సు అధ్యక్షుడు షాల్‌ ద గాల్‌ (ఛార్లెస్‌ డీగోల్‌ అని మన మీడియాలో రాస్తారు)ని మండించింది. ఈ సమాఖ్యేదో బాగానే వుంది అనుకుని ప్రతిపక్ష లేబర్‌ పార్టీ ప్రతిఘటిస్తున్నా కన్సర్వేటివ్‌ పార్టీకి చెందిన బ్రిటిషు ప్రధాని హెరాల్డ్‌ మాక్మిలన్‌ 1960లలో బ్రిటన్‌ చేరతానని అడిగినప్పుడు ఆయన వద్దు పొమ్మనడానికి కారణం అదే. ''బ్రిటిషు వాళ్లకు యూరోప్‌ దేశాలతో కలవడం కంటె అమెరికా వెనక్కాల తోకగా వుండడమే మోజు'' అన్నాడు. ఇలా రెండు సార్లు జరిగింది.

చివరకు 1973లో కన్సర్వేటివ్‌ పార్టీకి చెందిన బ్రిటన్‌ ప్రధాని ఎడ్వర్డ్‌ హీత్‌, లేబరు పార్టీలో అసమ్మతివాదుల సహాయంతో ఇఎసిలో సభ్యత్వం అడిగి తీసుకుంది. అదీ కూడా అర్ధమనస్కంగానే. ఇప్పటికీ చూడండి ఇయులో అంతా కరెన్సీ యూరో అయితే, బ్రిటన్‌ మాత్రం తన పౌండ్‌ స్టెర్లింగ్‌ కరెన్సీని వదలలేదు. యూరోప్‌లో ఏ దేశం వెళ్లాలన్నా షెంగన్‌ వీసా ఒక్కటి వుంటే సరిపోతుంది. కానీ బ్రిటన్‌కి వెళ్లాలంటే విడిగా వీసా అప్లయి చేయాలి. ఇలాటి భేషజాలతో ఉమ్మడి కుటుంబం ఎలా నడుస్తుంది? పెళ్లి చేసుకున్నాక కూడా కాపురం చేయాలా? విడాకులు పుచ్చుకోవాలా? అనే సందేహం బ్రిటన్లకు. ముఖ్యంగా లేబర్‌ పార్టీకి. అందువలన 1974 ఎన్నికలలో తమను గెలిపిస్తే కూటమిలో వుండే విషయంపై ప్రజాభిప్రాయాన్ని సేకరిస్తామని వాగ్దానం చేసింది. నెగ్గాక 1975లో రిఫరెండమ్‌ నిర్వహించింది. 67% మంది వుండాలని ఓటేయడంతో కొనసాగింది. ఉందన్నమాటే కానీ చాలా విషయాల్లో వేరు కుంపటే. 2002లో అందరూ కలిసి యూరో అనే కరెన్సీ పెట్టుకోగా మేం మాత్రం పౌండును వదలం అని చెప్పింది. ఏ సభ్యదేశమైనా ఎప్పుడైనా తప్పుకోవాలనుకుంటే తప్పుకునే సదుపాయం కావాలని 2009లో కోరి సాధించింది. బ్రిటన్‌ ఏమనుకున్నా, ఇఇసి పెరుగుతూ పోయింది. 1990ల నాటికి సభ్యదేశాల సంఖ్య 15కి చేరింది. ఒకటే కరెన్సీ, దేశాల మధ్య వీసా నిబంధనల తొలగింపు, ఎగుమతి, దిగుమతి సుంకాల రద్దు యిలాటి ఎన్నో వెసులుబాట్లు వచ్చాయి. అది పెద్ద వాణిజ్యకూటమిగా ఏర్పడింది. 1992లో మాస్ట్రిక్ట్‌ ఒప్పందం తర్వాత యూరోపియన్‌ యూనియన్‌ (ఇయు-ఐరోపా కూటమి) ఏర్పడింది. షెంగన్‌ ఒప్పందం యూరోప్‌ దేశాల మధ్య సరిహద్దు ఆంక్షలను సడలించింది. 1991లో రష్యా పతనం తర్వాత అప్పటిదాకా దాని గుప్పిట్లో వున్న తూర్పు యూరోప్‌ దేశాలు బయటకు వచ్చి ఇయులో చేరసాగాయి. సభ్యదేశాల సంఖ్య 15 నుంచి 28కి చేరింది.

ఐరోపా కూటమి నిర్వహణ గమ్మత్తుగా వుంటుంది. బ్రస్సెల్స్‌లో దానికి పార్లమెంటు వుంది. ప్రతీ సభ్యదేశం దానికి ప్రతినిథులను పంపుతుంది. దాని ఆదేశాలను అందరూ మన్నించాలి. యూరోపియన్‌ కమిషన్‌ కూడా వుంది. సభ్యదేశాల అధినేతలు ఆ కమిషన్‌ అధ్యక్షుణ్ని ఎన్నుకుంటారు. కూటమి అధికారులు, కమిషన్‌ అధికారులు వ్యవహారాలు చక్కబెడతారు, నియమాలు ఏర్పరుస్తారు. సభ్యదేశాల అధినేతలతో ఏర్పరచిన కౌన్సిల్‌ వీటన్నిటిని పర్యవేక్షిస్తుంది. యూనియన్‌ ఖర్చును సభ్యదేశాలన్నీ కలిసి భరించాలి. ప్రతి దేశం తమ జిడిపిలో కొంత శాతం తమ వాటాగా యివ్వాలి. అంటే డబ్బున్న దేశాలు ఎక్కువగా, పేద దేశాలు తక్కువగా యిస్తాయన్నమాట. ఇది కూడా బ్రిటన్‌ సహించలేక పోయింది. మార్గరెట్‌ థాచర్‌ ప్రధానిగా వుండగా 'మేం చాలా ఎక్కువ యిస్తున్నాం. మాకు రిబేటు యివ్వాలి' అని డిమాండు చేసింది. నిజానికి యూరోప్‌ దేశాల మొత్తం జిడిపిలో ఇయు జిడిపి 2% మాత్రమే! నిజానికి ఇయులో చేరి బ్రిటన్‌ లాభపడింది. కూటమిలో బ్రిటనే రెండో అతి పెద్ద ఆర్థిక వ్యవస్థ. సైనిక శక్తిగా చూస్తే అందరి కంటె పెద్దది. దాని ఎగుమతులలో 50% కూటమిదేశాలకే. అయినా యిప్పుడు బయటకు వచ్చేయాలని ఎందుకనుకుంటోందంటే దానికి ఓ కారణం వుంది.

కూటమిలో రెండో దశ విస్తరణలో చేరిన దేశాలు ఆర్థికంగా బలహీనదేశాలు కావడంతో కూటమికి యిబ్బందులు వచ్చాయి. పాత దేశాల్లో కూడా ఆర్థిక వ్యవస్థ కుప్పకూలి తక్కినవాటికి భారంగా మారాయి. 2009 నాటి గ్రీసు సంక్షోభం నుంచి ఇయు యిబ్బందులు పడుతోంది. కులం పేరు చెప్పో, ప్రాంతం పేరు చెప్పో ఏదైనా సంఘం ఏర్పడినపుడు దానిలో సమానస్థాయి వున్నవాళ్లుంటేనే సంఘం నడుస్తుంది. మన వూరివాడే కదాని గొప్పవాడు పేదవాడితో కలిసి భోజనం చేయడానికి యిష్టపడడు. ఇక్కడా అదే జరుగుతోంది. ఆర్థిక సంక్షోభం, రాజకీయ సంక్షోభం ఏర్పడిన యూరోప్‌ దేశాల నుంచి ప్రజలు కూటమిలో బాగున్న యితర దేశాలకు వలస పోసాగారు. అలా వలస పోయినవాళ్ల వలన ఆతిథ్యం యిచ్చిన దేశంపై ఆర్థిక భారం పడుతోంది. అక్కడ నిరుద్యోగ సమస్య ఏర్పడుతోంది. 'మీరు మా దేశానికి రావడానికి వీల్లేదు' అనడానికి కుదరదు - ఎందుకంటే వాళ్లు ఇయులో సభ్యులు. మనంమనం ఒకటే అంటున్నారు. ఈ గొడవంతా దేనికి, మీకు మీరే, మాకు మేమే అంటే పోలేదా? అని బ్రిటనులో కొందరు అడగసాగారు. అందుకే యీ ప్రజాభిప్రాయ సేకరణ. ఆరు కోట్ల 40 లక్షల జనాభా వున్న బ్రిటను తన పౌరుల సంక్షేమానికై చాలా ఖర్చు పెడుతుంది. ఈ వలసదారులు వచ్చిపడడంతో స్కూళ్లలో, ఆసుపత్రుల్లో ఎక్కడా చూసినా వాళ్లే. ఖర్చు పెరగడంతో సంక్షేమ పథకాలకు కోత పడి బ్రిటన్‌ పౌరులు కష్టపడుతున్నారు. పైగా శరణార్థులు గత్యంతరం లేక పావలాకు, అర్ధకూ పనిచేయడానికి సిద్ధపడడంతో రూపాయి కూలీ లేకపోతే పనిచెయ్యనని బిగుసుకుని కూర్చున్న బ్రిటిషు పనివాళ్ల నోట్లో కరక్కాయ పడుతోంది. కూటమిలోంచి తప్పించేసుకుంటే యీ వలసదారుల పీడ వదిలిపోతుంది, మన డబ్బులు మనమే అనుభవించవచ్చు అని బ్రిటిషువారి వూహ.

2004లో తూర్పు యూరోప్‌ దేశాల వలసలు ప్రారంభమయ్యాక కూటమిదేశాల పౌరుల్లో 21 లక్షల మంది బ్రిటన్‌కు వచ్చారు. ఉదాహరణకి పోలండు నుంచి దాదాపు 10 లక్షల మంది బ్రిటన్‌లోకి వచ్చి వుంటారని అంచనా. వీళ్లలో నైపుణ్యం లేనివారే ఎక్కువ. ఇలాటి జనాభా వలన తమ దేశపు సామర్థ్యం ఏమీ మెరుగుపడదు పైగా వున్న సౌకర్యాలనే వాళ్లకు పంచవలసి వస్తోంది. ఇటీవల కాలంలో ఇరాన్‌, సిరియాల నుంచి కూడా వచ్చిపడుతున్నారు. మేం వీళ్లని తీసుకోము అని అంటే కుదరదని బ్రస్సెల్స్‌లో వున్న కూటమి హెడాఫీసు నుంచి ఆదేశాలు వస్తున్నాయి. ఎక్కడో బ్రస్సెల్సులో కూర్చుని మా మీద పెత్తనం చలాయించి మా మెడలు వంచుతారా, ఒకనాడు రవి అస్తమించని సామ్రాజ్యం ఏలిన తాము యీ రోజు వీళ్లకు తలవొగ్గడమా అని బ్రిటన్‌లోని వృద్ధులు చాలా ఫీలవుతున్నారు. వారందరూ బ్రెగ్జిట్‌కే ఓటేస్తారనంటున్నారు. కాందిశీకుల పేరుతో ఉగ్రవాదులు వచ్చిపడుతున్నారని, వారి వలన దేశంలో శాంతి కరువౌతోందని, పోనీ కదాని రానిస్తే వాళ్లు తమపై దాడులు చేస్తున్నారనీ మరి కొందరు వాపోతున్నారు.

ఈ సెంటిమెంటు వుపయోగించుకుని ఓట్లేయించుకుంది తీవ్ర రైటిస్టు పార్టీ ఐన యుకె యిండిపెండెంటు పార్టీ (యుకెఐపి). 2010లో కన్జర్వేటివ్‌ పార్టీ అధికారాన్ని చేజిక్కించుకోవడానికి వారి అవసరం పడింది. వెళ్లి అడిగితే, 'కూటమిలోంచి బయటకు వస్తామని అంటేనే మీ సంకీర్ణప్రభుత్వంలో చేరతాం' అంది. సరే అంది కన్సర్వేటిప్‌ పార్టీ. అన్నా తాత్సారం చేయడంతో దానిమీద నమ్మకం సడలింది. అందువలన 2015 ఎన్నికల సమయం వచ్చేసరికి కన్సర్వేటివ్‌ పార్టీ నాయకుడు డేవిడ్‌ కామెరాన్‌ తనే యీ ప్రతిపాదన గురించి చెప్పి, మొదట కాందిశీకుల కారణంగా బ్రిటన్‌కు కలిగిన సమస్య గురించి కూటమితో చర్చించి రూల్సు మార్పిస్తానని, అది వీలు కాకపోతే ప్రజాభిప్రాయం సేకరించి అప్పుడు కూటమిలోంచి బయటకు వచ్చే విషయం తేల్చేస్తామని అన్నాడు. బ్రిటన్‌ చేసిన ప్రతిపాదనలకు కూటమి ఒప్పుకోలేదు. అందువలన యిప్పుడు కెమెరాన్‌ తన వాగ్దానం మేరకు జూన్‌ 23 న రిఫరెండమ్‌ నిర్వహిస్తున్నాడు. అయితే కూటమిలోంచి బయటకు వచ్చేస్తే అనర్థం అని గట్టిగా హెచ్చరిస్తున్నాడు. అతని మంత్రివర్గంలోనే 6గురు మంత్రులు బ్రెగ్జిట్‌ అంటున్నారు. లేబరు పార్టీ అధినాయకత్వం రిమైన్‌ అంటోంది కానీ దాని నాయకుల్లో కొందరు విడిపోదామంటున్నారు.

కూటమిలోంచి విడిగా వెళ్లిపోతే మన సరుకులు వాళ్లు కొనరు కదా, వాళ్ల దగ్గర్నుంచి మనం దిగుమతి చేసుకోవడం కష్టం కదా అంటే 'దాన్దేముంది? అన్ని దేశాలతోనూ విడివిడిగా మళ్లీ ద్వైపాక్షిక ఒప్పందాలు రాసుకుంటాం' అంటున్నారు. ఇప్పుడు ఇండియా, చైనా వంటి దేశాలు ఐరోపా కూటమితో ఒక్క ఒప్పందం చేసుకుంటే చాలు. ఇప్పుడు ఎగుమతులు, దిగుమతులు, వీసాలు, పెట్టుబడులకు యిచ్చే వెసులుబాట్లు వగైరా విషయాలతో ఇంగ్లండుతో మళ్లీ రాసుకోవాలి. ఇలా ప్రతీ దేశంతో ఇంగ్లండు మళ్లీ ఏర్పాటు చేసుకోవాలి. గ్రీన్‌లాండ్‌ 1982లో ఈయూ నుంచి బయటకు వచ్చి అన్నిదేశాలతో వాణిజ్య ఒప్పందాలను తిరగరాసుకోవడానికి మూడేళ్లు పట్టింది. దాని జనాభా 50 వేలు. అలాటిది యింత పెద్ద ఇంగ్లండు, ఈయులో అతి పెద్ద ఎగుమతిదారైన దేశానికి యీ ప్రక్రియకు మూడేళ్లు నుంచి ఐదేళ్లు పడుతుందని అంచనా. అవన్నీ తేలేవరకూ ఇంగ్లండు అభివృద్ధి డోలాయమానంలో వుంటుందని జనాల భయం. ప్రపంచంలో అతి పెద్ద మార్కెట్‌ ఇయు మార్కెట్‌. అది వదులుకోవడం సాధ్యం కాదు. అలా అని గతంలోలా సౌహార్ద్రభావంతో వ్యాపారం కొనసాగించాలంటే సాధ్యపడే విషయం కాదు. వాళ్లని కాదని వచ్చేశాక, వాళ్లు ఉదారంగా ఎందుకుంటారు? ప్రతీదానికీ గీచిగీచి బేరాలాడతారు. ఇవన్నీ ఉత్తుత్తి భయాలని కొట్టిపారేస్తున్నారు బ్రెగ్జిట్‌ వాదులు.

విడిపోదామని అనేవారి వాదన యిలా వుంది - 'ఐరోపా కూటమి బజెట్‌కై బ్రిటన్‌ కితం ఏడాది 13 బిలియన్‌ పౌండ్లు యిచ్చింది, సేవింగ్స్‌ రూపేణా 4.5 బిలియన్‌ పౌండ్లు వెనక్కి వచ్చాయి. మొత్తం మీద 8.5 బిలియన్‌ పౌండ్ల ఖజానాలోంచి వెళ్లిపోయాయి. కూటమితో తెగతెంపులు చేసుకుంటే యిది మిగులుతుంది. హ్యూమన్‌ రైట్స్‌, కాందిశీకుల పట్ల ఔదార్యం, కార్మిక చట్టాలు, సంక్షేమ పథకాలు వంటి విషయాలలో కూటమి విధానాలతో సంబంధం లేకుండా తమంతట తామే విధానాలు రూపొందించుకుని అమలు చేయవచ్చు. నైపుణ్యం లేనివారందరికీ మన దేశం సత్రంగా ఎందుకు మారాలి? వారి కోసం మన ప్రజలను ఎందుకు ఎండగట్టాలి? ఈ బెడద వదిలిపోతే 2030 నాటికి జిడిపి వృద్ధి రేటు 1.6% పెరుగుతుంది. మనందరం కలిసి బ్రిటన్‌కు పూర్వ ఘనత తెచ్చుకోవచ్చు.' ఈ క్యాంప్‌కు ప్రధాన చోదకుడు బోరిస్‌ జాన్సన్‌. కామెరాన్‌కు స్నేహితుడు, పార్టీలో అతనితో పదవులకై పోటీ పడినవాడు. గతంలో లండన్‌ మేయరుగా పనిచేశాడు.

ఉందామని అనేవారు చెప్పేదిది - 'స్కాట్లండ్‌, ఐర్లండ్‌ ప్రాంతాల వాళ్లు కూడా వుందామనే అంటున్నారు. వారి దృష్టిలో ఇంగ్లండ్‌ వారిపై అత్తగారిలా పెత్తనం చలాయిస్తూ వుంటే బ్రస్సెల్స్‌ అత్తగారికి అత్తగారిలా ఇంగ్లండును అదుపు చేస్తోంది. ఇప్పుడు అత్తగారు స్వేచ్ఛ కోరుకుంటే కోడళ్లగా మనం మాత్రం ఎందుకు కోరుకూడదు అనుకుంటున్నాయి. 2014లో స్కాట్లండ్‌ విడిపోదామంటే ఇంగ్లండు కలిసి వుండాలని పట్టుబట్టింది. ఇప్పుడు తను మాత్రం కూటమిలోంచి విడిపోదామంటోంది. అదెలా? అని వారి ప్రశ్న. బ్రెగ్జిట్‌ నెగ్గితే రెండు మూడేళ్లలోనే స్కాట్లండ్‌ విడిపోతామని, యీసారి మళ్లీ రిఫరెండమ్‌ పెట్టమని డిమాండ్‌ చేయవచ్చు. తాము డైరక్టుగా ఐరోపా కూటమిలో చేరతామని అనవచ్చు. ఐర్లండ్‌ కూడా డిటోడిటో. ఎందుకంటే ఉత్తర ఐర్లండ్‌ వ్యవసాయ ఉత్పత్తుల్లో 34% కూటమికే ఎగుమతి అవుతున్నాయి. కూటమిలోంచి విడివడితే బ్రిటన్‌ ముక్కలయ్యే ప్రమాదం వుంది.

కూటమిలో భాగస్వామిగా వుండడం చేత, నైపుణ్యం వున్న యూరోపియన్లు ఎందరో బ్రిటన్‌కి వచ్చి స్థిరపడుతున్నారు. వారి వలన బ్రిటన్‌ లాభపడింది. ఇకపై యీ సౌకర్యం వుండదు. మామూలు పౌరులకు యిచ్చే సౌకర్యాలు కాందిశీకులకు యివ్వటం లేదు. ఈ ఫిబ్రవరిలో చేసిన సవరణల ద్వారా వారికి కొంతకాలం పాటు సంక్షేమ పథకాలు లేకుండా చేయడం జరిగింది. ఎగుమతుల్లో 50% కూటమికి వెళుతున్నాయి. దిగుమతులు 10% మాత్రమే. ఈ బాలన్స్‌ ఆఫ్‌ ట్రేడ్‌ ఎడ్వాంటేజి యికపై పోతుంది. కూటమిలోంచి బయటకు రాగానే 53 రకాల స్వేచ్ఛావాణిజ్య ఒప్పందాలు రద్దయిపోతాయి. ఒక్కో దేశంతో యిలాటివి ఎన్నో కుదుర్చుకుంటూ పోవాలి. దానికి ఎంతో సమయం పడుతుంది. బ్రిటన్‌ ఆర్థిక వ్యవస్థలో సేవారంగం ప్రధాన పాత్ర పోషిస్తోంది. ఇండియాతో సహా అనేక దేశాలు బ్రిటన్‌లో పెట్టుబడులు పెట్టాయి. వీటన్నిటికి విఘాతం కలుగుతుంది. జిడిపి వృద్ధి రేటు 2-7% తగ్గుతుంది.'

విడిపోవడం వలన ఇళ్ల ధరలు 10%, జిడిపి 3.6% జీతాలు 2.8%, పౌండ్‌ మారకం విలువ 12% తగ్గుతాయని పరిశీలకుల అంచనా. ఐరోపా కూటమితో వ్యాపారావకాశాలు పోవడం చేత పెద్దపెద్ద కార్పోరేషన్లు బ్రిటన్‌ విడిచి వెళ్లిపోవడానికి సిద్ధమవుతాయని, వాటిని ఆట్టుకోవడానికి పన్నులు తగ్గించవలసి వస్తుందని, దానివలన ప్రభుత్వాదాయం తగ్గిపోతుందని అంటున్నారు. కూటమిలోంచి బయటకు వెళదామని కొన్ని దేశాలు ఆలోచిస్తున్నాయి. బ్రిటన్‌ పతనమైతే ఆలోచన తుడిపేసుకుంటారు. నిలదొక్కుకుంటే వాటికీ ఆశ పుడుతుంది. విడిపోవడం వలన బ్రిటన్‌ శక్తివంతమైన, పారిశ్రామిక దేశంగా అంటే కెనడా కంటె కాస్త మెరుగ్గా తయారు కావచ్చు. కానీ ఐరోపా కూటమిలో దాని పలుకుబడి అంతరిస్తుంది అంటున్నారు కొందరు. ఇన్నాళ్లూ కూటమిలో దానికి చాలా గౌరవం దక్కింది. కామెరాన్‌ యీ రిఫరెండం పెట్టడం వలన యితర సభ్యదేశాలకు మంటగా వుంది. 'ఒకసారి బ్రిటన్‌ బయటకు వెళ్లిపోతే దానితో ఒప్పందాలూ గిప్పందాలూ ఏమీ వుండవ్‌' అని కొందరంటున్నారు. ఇండియా, చైనా, రష్యా, అమెరికా వంటి దేశాలు బ్రిటన్‌తో ఒప్పందాలు తిరగరాసేటప్పుడు బ్రిటన్‌ మార్కెట్‌ సైజును దృష్టిలో పెట్టుకునే బేరాలాడతాయి. ఐరోపా కూటమితో పోలిస్తే బ్రిటన్‌ మార్కెట్‌ చిన్నదే కాబట్టి కూటమికి యిచ్చినన్ని కన్సెషన్లు, డిస్కౌంట్లు బ్రిటన్‌కు యివ్వరు.

కన్సర్వేటివ్‌ పార్టీకి చెందిన ప్రధాని డేవిడ్‌ కామెరాన్‌ కూటమిలో వుందామని, లేకపోతే చాలా కష్టాల పాలవుతామని చెప్తూ వుంటే అతని పార్టీ సహచరుల్లో కొందరు విడిపోదామంటున్నారు. లేబరు పార్టీ ప్రధాన నాయకులు కూడా వుందామని అంటూ వుంటే కొందరు నాయకులు విడిపోదామంటున్నారు. లేబరు యూనియన్లలో చాలా భాగం వుండాలనే అంటున్నారు. పెద్ద వ్యాపార సంస్థలు, బ్యాంకింగ్‌, ఇన్వెస్ట్‌మెంట్‌ సంస్థలు, మీడియాలో పెద్ద సంస్థలు అన్నీ వుందామనే అంటున్నారు. వర్జిన్‌ గ్రూపు బాస్‌ రిచర్డ్‌ బ్రాన్సన్‌ దగ్గర్నుంచి, ద టైమ్స్‌, ద గార్డియన్‌, ద సండే అబ్జర్వర్‌, ద మెయిల్‌ ఆన్‌ సండే, ద సండే టెలిగ్రాఫ్‌ దాకా అన్నీ కలిసి వుందామనే అంటున్నాయి. డైలీ టెలిగ్రాఫ్‌, డైలీ మెయిల్‌, ద సన్‌ మాత్రం విడిపోదామంటున్నాయి. 60 ఏళ్లకు పైబడిన వాళ్లు విడిపోదామని అనుకుంటున్నారట. 30 ఏళ్లకు లోపున వున్నవారు వుందామంటున్నారుట. మొదటి వర్గం వాళ్లు ఓటేయడానికి తప్పకుండా వెళతారు, రెండో వర్గం వాళ్లు బద్ధకించవచ్చు. 4 కోట్ల 20 లక్షల మంది ఓటర్లున్నారు. ఓటింగు భారీగా జరిగితే రిమైన్‌ క్యాంప్‌ గెలుస్తుందని అనుకోవాలి. అలా అయితే కామెరాన్‌ కొనసాగవచ్చు. విడిపోవాలనే నిర్ణయం వస్తే అతను రాజీనామా చేయవచ్చు. చేయకపోయినా బలహీనపడి, యితరులు దింపేయవచ్చు.

బ్రిటన్‌లోని వున్న 30 లక్షల మంది భారతీయ సంతతివారు ఎటు ఓటేస్తారన్నది కూడా ముఖ్యమైన అంశమే. కామెరాన్‌ కాబినెట్‌లో మంత్రిగా వున్న ప్రీతీ పటేల్‌ అనే భారతీయ సంతతి బ్రిటిష్‌ పౌరురాలు బ్రెగ్జిట్‌ క్యాంపులో ప్రధాన పాత్ర పోషిస్తోంది. వలసదారుల గురించి చాలా కఠినంగా మాట్లాడుతోంది. తాము కూడా ఒకప్పుడు వలస వచ్చినా తాము నైపుణ్యం సంతరించుకున్నామని, కొత్తగా తూర్పు యూరోప్‌ నుంచి వస్తున్నవాళ్లకు నైపుణ్యం లేదని, ఇంగ్లీషు కూడా రాదని, తక్కువ జీతాలకు ఎగబడతారని ఎద్దేవా చేస్తోంది. కూటమి నియమాల కారణంగా ఆసియా దేశాల నుండి ఐటి నిపుణులు, యితర స్కిల్‌డ్‌ ప్రొఫెషనల్స్‌ రావడానికి వీల్లేకుండా పోతోందని వాదిస్తోంది. నిజానికి మరే యితర ఐరోపా దేశం కన్నా బ్రిటనే ఇండియన్లకు అవరోధాలు కల్పిస్తోంది. బ్రిటన్‌కు టూరిస్టు వీసా సంపాదించాలన్నా కష్టంగా వుంటోంది. భారతీయ సంతతికి చెందిన మరి కొందరు అగ్రనాయకులు బ్రెగ్జిట్‌ వాదనతో ఏకీభవించటం లేదు. కీత్‌ వాజ్‌, స్వరాజ్‌ పాల్‌ వంటి వారు కలిసే వుందామంటున్నారు. ఈ రోజు యీ వలస వాదులను పంపేశాక, రేపు ఆసియన్లు మాత్రం ఎందుకు అంటారన్న భయం వుంది. ఎందుకంటే వలస వచ్చిన వారి సంఖ్యను లక్షకు తగ్గిస్తామని బ్రెగ్జిట్‌ వాదులు అంటున్నారు. వారి అంచనా ప్రకారం వారి సంఖ్య ప్రస్తుతం 3.50 లక్షలుంది. వారిలో 1.80 లక్షల మంది యూరోపేతరులు. అంటే ఆసియన్లను కూడా పంపేస్తే తప్ప వారి టార్గెట్‌ అందుకోలేరు. బ్రిటన్‌కు వచ్చిన విదేశీ విద్యార్థులు చదువైపోయిన తర్వాత పనిచేసేందుకు అవకాశం వుండేది. 2012లో ఆ వెసులుబాటు తీసేశారు. ఇలాటివి మరెన్ని వస్తాయో తెలియదు.

సర్వేల ప్రకారం ఇండియన్లలో 52% మంది కలిసి వుందామనే అంటున్నారట. భారత్‌లో యుకె మూడో పెద్ద పెట్టుబడిదారు. ఐరోపా కూటమిలో అన్నిదేశాలలో కలిపి ఇండియన్లు పెట్టుబడి పెట్టిన మొత్తం కంటె బ్రిటన్‌లో పెట్టినది ఎక్కువ. బ్రిటన్‌కి వచ్చిన విదేశీ పెట్టుబడుల్లో ఇండియాది మూడో స్థానం. బ్రిటన్‌లో ప్రయివేటు సెక్టార్‌లో ఉద్యోగకల్పనలో టాటాలది ప్రథమ స్థానం. వాళ్లు కూడా బ్రెగ్జిట్‌కు ఓటేయవద్దని తమ ఉద్యోగులకు సలహా యిచ్చారు. బ్రిటన్‌లో 800 ఇండియన్‌ కంపెనీలున్నాయి. తక్కిన ఐరోపా దేశాల్లో 400 కంటె తక్కువ. బ్రిటన్‌లో ఇండియన్‌ కంపెనీల్లో 1,10,000 మంది పనిచేస్తున్నారు. భారతీయ కంపెనీల టర్నోవర్‌ 2015లో 22 బిలియన్‌ పౌండ్లుంటే 2016లో 26 బిలియన్‌ పౌండ్లయింది. ఎచ్‌సిఎల్‌, భారతీ ఎయిర్‌టెల్‌ వంటి కంపెనీల బిజినెస్‌ 7 రెట్లు పెరిగాయి. బ్రెగ్జిట్‌ జరిగితే యీ అంకెల్లో భారీగా మార్పులు రావడం తథ్యం. చూదాం బ్రిటన్‌ పౌరులు ఏమంటారో! - (సమాప్తం) ఎమ్బీయస్‌ ప్రసాద్‌ (జూన్‌ 2016)

జూన్‌ 36 వీక్లీకై ఎమ్బీయస్‌ : బాధ్యత ఏ స్థాయి వరకు..?

హత్య జరిగింది. చేసినవాడు వేరేవారి ఆదేశాలపై చేశాడు. హతుడిపై అతనికి వ్యక్తిగతమైన కక్ష లేదు. అలాటి పరిస్థితుల్లో అతన్ని హంతకుడిగా పరిగణించి ఉరిశిక్ష వేయాలా? లేక కేవలం ఆయుధంగా లెక్కవేసి చిన్నపాటి శిక్షతో సరిపెట్టాలా?

యుద్ధం జరిగింది. సైనికుడికి శత్రుదేశానికి చెందిన సైనికుడితో వైరం ఏమీ లేదు. అయినా రాజాజ్ఞ. చంపివేశాడు. శిక్ష లేకపోగా మెప్పు కూడా.

హిట్లర్‌ కాలంలో యూదులపై హననకాండ సాగించారు. జాతి మొత్తంగా నిర్మూలిద్దామని చూశారు. రకరకాల దారుణకృత్యాలు సలిపారు. ఆ పనికై ప్రత్యేకంగా తయారుచేసిన దళం పేరు ఎస్‌ఎస్‌. ఆ దళానికి ఆదేశాలిచ్చినవాడు హిట్లర్‌. అమలు చేసినది సామాన్యమైన మనుషులతో కూడిన ఎస్‌ఎస్‌ దళాలు. హిట్లర్‌ నేరాలకు వీరికి శిక్ష వేయాలా వద్దా? వేస్తే ఏ మేరకు? వారిలో నిర్ణయాత్మకమైన పదవుల్లో వున్న ప్రముఖ నాయకులకు కఠినశిక్షలు పడాలనుకున్నా, ఆ దళంలో చిన్న వుద్యోగం చేసిన ఏ కాపలాదారుకో కూడా పడాలా? ఇదీ ప్రస్తుతం సభ్యసమాజం జవాబివ్వవలసిన ప్రశ్న. దీనికి గత శుక్రవారం జర్మన్‌ కోర్టు సమాధానం యిచ్చింది.

నాజీ పాలనలో పోలండులోని ఆస్క్విజ్‌ అనే క్యాంపులో 13 లక్షల మంది యూదులను చిత్రహింసలకు గురి చేశారని, నాలుగేళ్లల్లో 11 లక్షల మందిని చంపేశారని లోకవిదితమే. ఆ హింసలో పాలుపంచుకున్నవారిపై న్యాయవిచారణ జరిపి శిక్షలు వేసే ప్రక్రియ 70 ఏళ్లగా కొనసాగుతోంది. ఇప్పుడది చివరి ఘట్టంలో వుంది. ప్రస్తుతం విచారణ ఎదుర్కుంటున్న ఆఖరి బ్యాచ్‌ నాజీలలో 94 ఏళ్ల రెయిన్‌హోల్డ్‌ హేనింగ్‌ ఒకడు. అతను 1943 జనవరి నుంచి 1944 జూన్‌ వరకు ఆ క్యాంపులో సెక్యూరిటీ గార్డుగా పనిచేశాడు. ఆ కాలంలో 1.70 లక్షల మంది యూదులు మరణించారు. ఆ మరణకాండలో పాలు పంచుకున్నాడంటూ తూర్పు జర్మనీలోని డెట్‌మోల్డ్‌ నగరంలో అతనిపై విచారణ జరుగుతోంది. అతనికి వ్యతిరేకంగా ప్రాసిక్యూషన్‌ తరఫున సాక్ష్యం చెప్పడానికి వర్జీనియా నుంచి ఐరీన్‌ వెస్‌ అనే 85 ఏళ్ల హంగేరియన్‌ వృద్ధురాలు వచ్చింది. 13 ఏళ్ల వయసులో ఆమె ఆ క్యాంపులో ఖైదీగా వుండేది. ఆ క్యాంపులో బాధలు పడినా ప్రాణాలు దక్కించుకున్న కొందరిలో ఆమె కూడా ఒకతె. ఫిబ్రవరి నెలాఖరులో కోర్టుకి వీల్‌ ఛెయిర్‌లో వచ్చిన హేనింగ్‌ను ఆమె గుర్తు పట్టలేదు. ఆమెయే కాదు ప్రాసిక్యూషన్‌ సాక్షుల్లో ఎవరూ అతన్ని గుర్తు పట్టలేదు. అయినా తలచుకుంటే అతన్ని కోర్టు శిక్షించగలదు. ఎస్‌ఎస్‌లోని ఉన్నతాధికారులనే కాదు, ఆ దళంలో చిన్నాచితకా వుద్యోగాలు వెలగబెట్టిన హేనింగ్‌ వంటి అనామకులను కూడా ఆ హాలోకాస్ట్‌కు బాధ్యుల్ని చేయగలదు. ఆ మేరకు జర్మనీలో చట్టాలు యిటీవల సవరించారు.

రెండవ ప్రపంచయుద్ధంలో మిత్రదళాలు (ఎల్లయిస్‌) జర్మనీని యుద్ధంలో ఓడించాక 1945లో జర్మనీలోని న్యూరెంబర్గ్‌లో యుద్ధనేరాలకై విచారణ ప్రారంభించారు. అవి నాలుగేళ్లపాటు జరిగాయి. నాజీలు, ముఖ్యంగా ఎస్‌ఎస్‌ దళసభ్యులందరూ ఓ పట్టాన దొరకలేదు. హిట్లర్‌ ఓడిపోతున్నాడన్న సంకేతాలు కనబడగానే చాలామంది చేజిక్కిన యూదు బంగారం, ఆస్తులు పట్టుకుని యితర దేశాలకు పారిపోయారు. ఆ డబ్బు లంచంగా చూపి ఆ దేశాల పౌరసత్వం కొనుక్కున్నారు. వేషం మార్చుకుని, పేరు మార్చుకుని అక్కడే స్థిరపడిపోయారు. కొన్నాళ్లకు మారుపేర్లతో మళ్లీ జర్మనీ వచ్చి చేరారు. వీళ్లని వెతికి పట్టుకోవడం జర్మన్‌ పోలీసులకు పెద్ద పని ఐపోయింది. వీరిపై కక్ష కట్టిన యూదులు తమకై ఇజ్రాయేలు దేశం ఏర్పరచుకున్నాక, తమ గూఢచారి సంస్థ ద్వారా వీళ్ల ఆచూకీ కనిపెట్టి న్యాయవ్యవస్థ ముందు నిలబెట్టడం తన కర్తవ్యంగా భావించింది. ఈ గాలింపు, యీ వేట దశాబ్దాలుగా సాగుతూనే వచ్చింది. ఈ లోపునే జర్మనీ తూర్పు, పశ్చిమ దేశాలుగా విడిపోయింది. రష్యా ప్రభావంతో కమ్యూనిస్టు దేశంగా మారిన తూర్పు జర్మనీలో జరిగిన విచారణలలో రాజకీయపరమైన అంశాలు ఎక్కువగా ప్రాధాన్యత వహించాయి. మిత్రదళాల ప్రభావంతో ప్రజాస్వామ్యానికి కట్టుబడిన పశ్చిమ జర్మనీ సమాజంలో నాజీప్రభావాన్ని సమూలంగా నిర్మూలించాలనే (డీనాజిఫికేషన్‌) పట్టుదలతో న్యాయపరమైన అంశాలపై ఎక్కువగా దృష్టి సారించింది.

అవిభక్త జర్మనీ జనాభా 8 కోట్లయితే, దానిలో 10% అంటే 80 లక్షల మంది నాజీ పార్టీలో సభ్యులని అంచనా. వాళ్లు అన్ని రంగాలలో వున్నారు. అంటే కోర్టులో న్యాయం చెప్పవలసిన న్యాయమూర్తుల్లో కూడా నాజీ సిద్ధాంతాలను విశ్వసించిన వారుంటారు కాబట్టి, వారు నాజీ అక్రమాల పట్ల మెతకగా వ్యవహరిస్తారని కొత్త జర్మన్‌ ప్రభుత్వానికి అనుమానం వచ్చింది. 1954లో జీనోసైడ్‌ (జాతిహననం) నేరాలకై ప్రత్యేకంగా ఏర్పరచిన చట్టాన్ని వీరు సరిగ్గా ఉపయోగించటం లేదన్న సందేహంతో యుద్ధసమయంలో జరిగే హత్యలను కూడా మామూలు హత్యల్లా పరిగణించాలనే నిర్ణయం తీసుకుంది. మామూలు హత్య అనగానే హతుడిపై హంతకుడికి వ్యక్తిగతమైన వైరం వుందని నిరూపించవలసిన భారం ప్రాసిక్యూషన్‌పై పడుతుంది. అది వారికి తలకు మించిన భారం. ఈ కష్టాన్ని గుర్తించి నాజీనేరాల విచారణ ఎలా సాగుతోందో పర్యవేక్షించడానికి జర్మన్‌ ప్రభుత్వం లుడ్విస్‌బర్గ్‌లో 1958లో ఒక కార్యాలయం నెలకొల్పింది. ఆస్క్విజ్‌లో పనిచేసిన ద్వితీయ, తృతీయ శ్రేణి ఎస్‌ఎస్‌ అధికారుల్లో 22 మందిని 1963-65 మధ్య ఫ్రాంక్‌ఫర్ట్‌లో జరిగిన విచారణకు హాజరయ్యేట్లు ఆ కార్యాలయం చూసింది. నిందితుల్లో చాలామంది తాము ఉద్యోగధర్మంగా పై అధికారుల ఆజ్ఞల మేరకే పనిచేశామని, తమ తప్పేమీ లేదని వాదించారు. ఆ వాదన వుపయోగించి ఖైదీలను కాల్చి చంపినవారు కూడా తప్పించుకున్నారు. చివరకు 22 మందిలో పరమ శాడిస్టులైన 17 మందిపై మాత్రమే కేసు నిలిచింది. ఆరుగురికి యావజ్జీవ ఖైదు శిక్ష పడింది. తక్కినవారికి 3 నుంచి 14 సం||ల శిక్ష పడింది.

నాజీ అక్రమాలు యితర దేశాల్లో కూడా జరిగాయి. వారు కూడా విచారణలు జరిపించారు. ఆస్క్విజ్‌ క్యాంపులో పనిచేసిన ఎస్‌ఎస్‌ దళ సభ్యులలో వెయ్యి మందిని వారు విచారణకు రప్పించగలిగారు. ఆ క్యాంపులో పనిచేసిన వారి సంఖ్య అవిభక్త జర్మనీలో 6-7 వేల మంది వుందని అంచనా కానీ వారిలో సగం మందిని కూడా జర్మనీ విచారణకు రప్పించలేకపోయింది. కావాలని వాళ్లను వదిలేస్తున్నారని జర్మనీపై ఆరోపణలు వచ్చాయి. అందువలన ఎక్కువ మందిని కోర్టుకి రప్పించాలనే లక్ష్యంతో 2000 సం||లో ఒక నిర్ణయం తీసుకున్నారు. యూదులను బాధలు పెట్టిన క్యాంప్‌లలో టీ అందించిన వాడినైనా సరే పట్టుకుని శిక్ష పడేట్లా చేయాలని! నిజానికి యిది 1960లలోనే ప్రిట్జ్‌ బావర్‌ అనే అటార్నీ జనరల్‌ సూచించాడు. అతను యూదుడు, కాన్సన్ట్రేషన్‌ క్యాంపు బాధితుడు. అతని సలహాను 40 ఏళ్ల తర్వాత అమలు చేశారు. దాని ప్రకారం సోబిబార్‌ డెత్‌ క్యాంపులో పని చేసిన జాన్‌ అనే ఉక్రెనియన్‌ గార్డుకు 2011లో శిక్ష పడింది. ఆస్క్విజ్‌లో పద్దులు రాసిన ఒకతనికి 2015లో శిక్ష పడింది. ఇంకా కొంతమందిని పట్టుకున్నారు కానీ వాళ్లెవరికీ కోర్టులో నిలబడే, లేదా కూర్చునే ఓపిక కూడా లేదు. కోర్టు పిలుపు వచ్చేలోపునే ఒకతను చనిపోయాడు.

హేనింగ్‌ విషయానికి వస్తే అతను 1921లో పుట్టాడు. 14 వ యేట బడి వదిలి ఫ్యాక్టరీలో పనిచేశాడు. 1935లో హిట్లర్‌ యువసేనలో చేరాడు. ఎస్‌ఎస్‌వారి సాయుధదళం వాఫెన్‌ ఎస్‌ఎస్‌లో 1940లో చేరాడు. రష్యాలోని కీవ్‌లో యుద్ధంలో పనిచేసేటప్పుడు అతనికి గ్రెనేడ్‌ ముక్కలు గుచ్చుకుని గాయపడ్డాడు. అందువలన యుద్ధరంగం నుంచి వెనక్కి పంపించేసి ఆస్క్విజ్‌ క్యాంపులో 1942లో గార్డుగా వేశారు. ఎవరు ఏ రోజున ఎంతమంది వచ్చారో, ఏ ఖైదీలను ఏ డ్యూటీకి పంపారో రాయడం అతని పని. కొన్నాళ్లు పోయాక ఒక గార్డ్‌ టవర్‌లో సెంట్రీగా వున్నాడు. ఖైదీల్లో ఎవరిని ఎప్పుడు గ్యాస్‌ ఛాంబర్‌కు పంపాలో, ఎవరి చేత ఏ పని చేయించాలో నిర్ణయించే పని అతనిది కాదు. అతని చేతులతో అతనెవరినీ శిక్షించలేదు. అయినా అతన్ని ముద్దాయిగా నిలబెట్టారు. ''యూదులను చంపేస్తున్నారని నీకు తెలుసా?'' అని విచారణలో అడిగారు. ''మొదట్లో తెలియదు. ఎవరూ ఎవరితో యీ విషయాలపై మాట్లాడేవారు కారు. కానీ కొన్నాళ్లు వున్నాక ఏం జరుగుతోందో తెలిసింది. కానీ అపే శక్తి మాకు లేదు.'' అని జవాబిచ్చాడు హేనింగ్‌.

సాక్షిగా వచ్చిన ఐరీన్‌ను 1944 మేలో క్యాంపుకు వచ్చినపుడు ఏం జరిగిందో తనకు గుర్తున్నంత మేరకు చెప్పమన్నారు. ''హంగరీ యూదు కుటుంబానికి చెందిన మమ్మల్ని ఆస్క్విజ్‌కు తీసుకుని వచ్చాక ఒక గార్డు ఓ కర్ర పట్టుకుని ఎవర్ని ఎటువైపు పంపాలో చూపించాడు. మా అమ్మ, తమ్ముళ్లు, చెల్లెళ్లను ఒక వైపు పంపాడు, వాళ్లను వెంటనే చంపేశారు కాబోలు. మా నాన్న, అన్నలను వేరేవైపుకి పంపాడు. వాళ్ల చేత పనులు చేయించుకున్నంతకాలం చేయించుకుని రక్తమాంసాలు హరించాక అప్పుడు చంపివేశారు కాబోలు. గార్డు నా విషయంలో గందరగోళానికి లోనయ్యాడు. 14 ఏళ్ల కంటె తక్కువ వయసున్నవాళ్లను గ్యాస్‌ ఛాంబర్‌కు పంపాలి, ఎక్కువైతే పనికి పంపాలి. నా వయసు పదమూడే ఐనా కోటు, అదీ వేసుకోవడంతో పెద్దదానిలా కనిపించి పనికి పంపాడు. ఆ విధంగా చావు తప్పించుకున్నాను.'' అంది. ఆ నాటి గార్డు యితనేనా అని హేనింగ్‌ను చూపిస్తే 'నాకు గుర్తు లేదు' అంది. ''నా కుటుంబసభ్యులు 22 మంది క్యాంపులో చనిపోయారు. దూరపు బంధువులు న్యూయార్క్‌లో వుంటే అక్కడకు వల వెళ్లిపోయాను.'' అని చెప్పింది.

విచారణ జరుగుతూండగా ఏప్రిల్‌ 29 న హేనింగ్‌ తన నోరు విప్పాడు. ''ఒక నేరవ్యవస్థలో భాగమైనందుకు నేను సిగ్గుపడుతున్నాను. నా కళ్లెదురుగా అన్యాయం జరుగుతోందని తెలిసినా దాన్ని నివారించడానికి ఏమీ చేయలేకపోయినందుకు క్షమించమని కోరుతున్నాను.'' అన్నాడు. కానీ గత శుక్రవారం జూన్‌ 17న తీర్పు యిచ్చిన జడ్జి అతన్ని క్షమించలేదు. ఐదేళ్ల కారాగార శిక్ష వేశారు. ''నువ్వు ఆ క్యాంపులో రెండున్నరేళ్లపాటు ముఖ్యమైన పదవిలో వున్నావు. ఆనాటి హింసలో భాగమయ్యావు. నువ్వు దాన్ని ఆపలేవన్న మాట నిజమే. కానీ తలచుకుంటే ఉద్యోగం మారి వుండవచ్చు. ఈ క్యాంపు వుద్యోగం మానేసి యుద్ధరంగానికి వెళ్లి వుండాల్సింది'' అందామె. గాయపడడం చేత యుద్ధరంగం నుంచి వెనక్కి పంపేశారన్న మాట ఆమెకు గుర్తు లేదో, నమ్మలేదో తెలియదు. హేనింగ్‌ నోరు విప్పలేదు. ఏ విధంగానూ స్పందించలేదు. 94 ఏళ్ల వయసులో ఐదేళ్ల పాటు జైల్లో వుండడం ఎలా అని ఆలోచిస్తున్నాడేమో! - ఎమ్బీయస్‌ ప్రసాద్‌ (జూన్‌ 2016)

జూన్‌ 40 ఎమ్బీయస్‌ : ఎగ్జిట్టే ! : - ఎందుకలా?

యుకె ప్రజాభిప్రాయ సేకరణ ఫలితాలు వచ్చేశాయి. విడిపోదామని 52% మంది అంటే కలిసుందామని 48% మంది అన్నారు. ఎటైనా సరే, తేడా 1-2% కంటె వుండదనుకుంటే ఏకంగా 4% అయింది. 72% మంది ఓటేశారు కాబట్టి ఇది మెజారిటీ ప్రజల అభిప్రాయమే. విడిపోతే కష్టాలు తప్పవని, మళ్లీ నిలదొక్కుకోవడానికి చాలాకాలం పడుతుందని ఎందరు హెచ్చరించినా లాభం లేకపోయింది. విడిపోతే స్వర్గం దిగి వస్తుందన్నంత లెవెల్లో ''ఇది స్వాతంత్య్రదినం'' అనేశారు బ్రెగ్జిట్‌ నాయుకులు. విడిగా వుంటే ఓవర్‌హెడ్స్‌ తట్టుకోవడం కష్టంగా వుంటోందని ప్రపంచంలోని అనేక వ్యాపారసంస్థలు ఇంకొకరితో కలిసిపోవడానికి సిద్ధపడుతున్నారు. దశాబ్దకాలంగా ఎన్నో మెర్జర్స్‌ అండ్‌ అమాల్గమేషన్స్‌ చూస్తూ వచ్చాం. ఇయు వంటి పెద్ద వ్యాపారవేదిక వదులుకోవడానికి బ్రిటన్లు ఎందుకు సిద్ధపడ్డారు? అనే ప్రశ్నకు సమాధానంగా 'ఇది భావావేశంతో తీసుకున్న నిర్ణయం' అనిపిస్తుంది నాకు. ఈ విషయంపై రాబోయే రోజుల్లో అనేక విశ్లేషణలు వస్తాయి. పరిణామాల పట్ల అనేక వ్యాఖ్యానాలు వస్తాయి. ఈ లోపుగా నీ-జెర్క్‌ రియాక్షన్‌గా యీ వ్యాసం.

నేను యిటీవలే నాలుగు నెలలు బ్రిటన్‌లో (లండన్‌లో కాదు, లండన్‌కు వంద మైళ్ల దూరంలో మూడున్నర లక్షల జనాభాతో వున్న కవెంట్రీలో) వున్నాను. ఆ స్వల్పకాలంలో, నాకున్న స్వల్పపరిచయాలతో, పరిమిత జ్ఞానంతో, బ్రిటిషు సమాజం గురించిన అతి తక్కువ ఎక్స్‌పోజర్‌తో ఏం వ్యాఖ్యానించినా అది ప్రామాణికం కాదు. అయినా నేను గమనించిన, సేకరించిన విషయాలు కొన్ని చెప్తాను. పొరబాట్లుంటే విజ్ఞులు సవరించగోర్తాను. బ్రిటన్‌లో యితర దేశస్తులు చాలామంది కనబడతారు. బ్రిటన్లు శతాబ్దాలుగా ఒక తరహా జీవితానికి అలవాటు పడ్డారు. వారిలో మారే వేగం (రేట్‌ ఆఫ్‌ ఛేంజ్‌) చాలా తక్కువ. వారు తీసే టీవీ సీరియల్స్‌లో షెర్లాక్‌ హోమ్స్‌, అగాథా క్రిస్టీ కథలను చూసేటప్పుడు ఆనాటి వాతావరణాన్ని మళ్లీ ఎలా క్రియేట్‌ చేశారో అని ఆశ్చర్యపడుతూ వుండేవాణ్ని. అక్కడకు వెళ్లి చూస్తే ఆర్ట్‌ డైరక్టర్ల ప్రజ్ఞ ఏమీ లేదని తెలిసింది. గ్రామీణ ప్రాంతాల్లోనే కాదు, పట్టణాలలో కూడా యిళ్ల డిజైన్ల దగ్గర్నుంచి ఏమీ మారలేదు. ఇంటీరియర్స్‌లో మార్పులు వచ్చి వుంటాయి తప్ప, బయట నుంచి చూస్తే అవే సింహద్వారాలు, అవే కారు గరాజ్‌లు, అవే యిటుకల ప్రహారీ గోడలు! చెట్లు, పుట్టల జోలికి వెళ్లలేదు. 'ఓల్డ్‌ వ(ర)ల్డ్‌ ఛామ్‌' అనుకుంటూ మనం మురిసిపోవచ్చు కానీ అతి వేగంగా పరుగెడుతున్న యీనాటి ప్రపంచానికి యీ తరహా 'లెయిడ్‌ బ్యాక్‌ ఏటిట్యూడ్‌' పనికి వస్తుందాన్న అనుమానం వస్తుంది. లండన్‌లో పాతా, కొత్తా కనబడ్డాయి. ఎడింబరాలో పాతయే ప్రముఖంగా కనబడింది. నగరాలన్నీ క్షుణ్ణంగా చూడందే ఏ కామెంటూ చేయకూడదు. కానీ టూర్లు వెళ్లినపుడు చూస్తూ వుంటే, వీళ్లు మరింత చురుగ్గా వుంటే బాగుండునే అనిపించింది.

ఇలాటి బ్రిటిషు సమాజంలో బయటివాళ్లు వచ్చి చొచ్చుకుపోతున్నారు. కవెంట్రీలో ఏవో రెండు, మూడు సూపరు బజార్లు రోజంతా తెరిచి వుంటాయి కానీ తక్కిన దుకాణాలన్నీ సాయంత్రం 5 గంటలకే మూసేస్తారు. సెలూన్లు కూడా మధ్యాహ్నం లంచ్‌ టైమంటూ మూసేస్తారు. ఇండియన్లు, ఆసియన్లు ఎక్కువగా నివసించే ప్రాంతాల్లో 8 గంటల దాకా షాపులుంటాయి. లండన్‌ శివార్లలో ఇండియన్లు, బంగ్లాదేశీలు, శ్రీలంక వారు రాత్రి పది గంటల దాకా కిరాణా షాపులు తెరిచి వుంచి డబ్బు గడిస్తారట. గవర్నమెంటు రూలు ప్రకారం దుకాణాలు ఎప్పటివరకు తెరిచి వుంచవచ్చో నాకు అర్థం కాలేదు. రాత్రి ఏ 8 వరకో వుంచవచ్చనే రూలుంటే ఇంగ్లీషువాళ్లు 5 గంటలకే ఎందుకు మూసేయాలి? తక్కువ గంటలు వ్యాపారం చేస్తే బయటివాళ్ల ఆదాయంతో పోటీ పడలేరు కదా!

ఈ శ్రీలంక వాళ్ల గురించి కాస్త చెప్పాలి. ఎల్‌టిటిఇ విజృంభణలో వున్నపుడు, శ్రీలంక ప్రభుత్వం తమిళ ప్రాంతాలపై నిఘా వేసేది. అక్కడున్న తమిళులలో కొందరు ప్రభుత్వం తమను రాజకీయంగా వేధిస్తోందని, అందువలన తమకు రాజకీయ ఆశ్రయం కల్పించాలని కోరుతూ బ్రిటన్‌ వచ్చేశారు. బ్రిటన్‌ వాళ్లు శరణు దయచేశారు. ఈ పాశ్చాత్యదేశాల వారికి ఆసియన్‌, ఆఫ్రికన్‌ దేశాల ప్రభుత్వాలపై చిన్నచూపు జాస్తి. వాళ్లకు ప్రజాస్వామ్యం అంటే తెలియదని వీళ్ల ఉద్దేశం. అందుకని 'వారు మా స్వేచ్ఛను హరించారు, హక్కులకు భంగం కలిగించారు' అంటూ ఎవరైనా వచ్చేస్తే ఔదార్యం ఒలకబోస్తూ వారికి ఆశ్రయం యిచ్చేస్తారు. వాళ్లు తమ గడ్డ మీద నివసిస్తూ మాతృదేశానికి వ్యతిరేకంగా కుట్రలు పన్నుతూ, అక్కడి విద్రోహచర్యలకు నిధులు సేకరిస్తూ వుంటే వారించరు. ఖలిస్తాన్‌ ఉద్యమం నడిచేటప్పుడు చాలా మంది శిఖ్కులు వేధింపుల పేరుతో అక్కడికి చేరిపోయారు. వాళ్లు చెప్పేదానిలో నిజానిజాలు నిర్ధారించుకునే పద్ధతే లేదు. అందుకే ఎల్‌టిటిఇ సమర్థకులు, ఖలిస్తాన్‌ సమర్థకులు చాలామంది అక్కణ్నుంచే టెర్రరిస్టు కార్యకలాపాలకు రూపకల్పన చేశారు. వాటివలన నష్టపోయేది అవతలి దేశాలు కాబట్టి వారికి చీమ కుట్టినట్లు లేదు. ఇప్పుడు సొంతింట్లో బాంబులు పేలుతూండడంతో ఉలిక్కిపడుతున్నారు.

ఇలా శరణార్థులమంటూ వచ్చిన శ్రీలంక వారు కానీ, శిఖ్కులు కానీ, బంగ్లాదేశీలు కానీ చాలా చురుగ్గా వుంటారు. స్థానికుల కంటె ఎక్కువగా కష్టపడి పనిచేస్తూ, అతి త్వరగా పైకి వస్తారు. మన దేశంలోనే చూడండి. పాకిస్తాన్‌లో ఆస్తులు పోగొట్టుకుని వచ్చిన పంజాబీలు, సింధీలు దేశంలో పలు ప్రాంతాలకు విస్తరించి, వ్యాపారాలు పెట్టుకుని ఎంత బాగా ఆర్జించారో. కరాచీ స్వీట్సు, కరాచీ బేకరీలు, కరాచీ స్టోర్సు అంటూ చిన్న వూళ్లలోనూ కనబడతాయి. ఆటోమొబైల్‌ షాపుల నుంచి సైకిళ్ల షాపుల దాకా పెట్టి పంజాబీలు ఆ రంగంపై తమ స్టాంపు కొట్టేశారు. శ్రీలంక వాళ్లు యుకెలో హోటళ్లు, కిరాణా షాపులు పెట్టుకుని తెగ సంపాదించేశారు. దీపావళికి వాళ్లు చేసే హడావుడి యింతా అంతా కాదు. ఇతర ఆసియన్‌ దేశాల వాళ్ల షాపులు కూడా పుష్కలంగా కనబడతాయి. వీళ్లంతా అక్కడ యిళ్లు కొనేసి, అద్దెల మీద బాగా గడిస్తున్నారు. వీళ్లంతా వ్యాపారస్తులు. ఇక ప్రొఫెషనల్స్‌ సంగతి చెప్పాలంటే - మా యింట్లో ప్లంబింగ్‌ పని వుంటే ఎపార్టుమెంట్‌ కాంప్లెక్సు మేనేజరుకి చెపితే 'ఇతనైతే ఏ టైములోనైనా వస్తాడు, త్వరగా వస్తాడ'ంటూ ఒకతని నెంబరు యిచ్చాడు. చూస్తే అతను పంజాబీ. తండ్రి వచ్చి అక్కడ స్థిరపడ్డాడట. మా కాంప్లెక్సుకి గతంలో ఆస్థాన ప్లంబర్‌గా ఓ తెల్లవాడు వుండేవాడట. ఎప్పుడు రమ్మన్నా, టైమయిపోయింది రేపు చూదాం అనేవాట్ట. చార్జి కూడా ఎక్కువే వేసేవాడట. అందుకని యితన్ని పిలవసాగారు. చార్జి తక్కువే తీసుకున్నాడు. 'తెల్లవాళ్లకు ఒళ్లొంగదు, కష్టపడితే మనం ఇండియాలో కంటె పది రెట్లు సంపాదించవచ్చు. ఇప్పటికే మూడు యిండిపెండెంటు బంగళాలు కొన్నాను.' అంటూ చెప్పుకొచ్చాడు.

భారతీయుడు పైకి వచ్చాడంటే మనం సంతోషిస్తాం కానీ స్థానికుడు ఎలా ఫీలవుతాడో ఆలోచించండి. వీళ్లంతా వచ్చి రేట్లు పెంచేశారు, మా పొట్ట కొట్టేరు అనుకుంటాడు. అసలక్కడ లేబరు, జీతాల విధానమే నాకు అర్థం కాలేదు. కనీస వేతనం అంటూ వ్యాపారస్తులకు గిట్టుబాటు కాని లెవెల్‌ స్థిరపరిచారు. దాంతో షాపుల్లో హెల్పర్లు లేకుండా పోయారు. చెప్పుల షాపులోకి వెళ్లి, మనకు కావలసినదేదో మనమే ట్రై చేసుకుంటూ చూసుకోవాలి. ఇక్కడైతే హెల్పరుకు ఫలానా రంగు, ఫలానా సైజు, ఫలానా డిజైను అంటూ వివరింగా చెప్పి తెప్పించుకోవచ్చు. అక్కడ మనమే తంటాలు పడాలి. పెట్రోలు బంకులో మనమే పెట్రోలు నింపుకోవాలి, టైర్లలో గాలి మనమే కొట్టుకోవాలి వగైరా, వగైరా. ఇండియాలో లాగ డబ్బిచ్చి పని చేయించుకుందామంటే మనుష్యులు వుండరు. పోనీ నిరుద్యోగులు లేరా అంటే పుష్కలంగా వున్నారు. వాళ్లను యింట్లో కూర్చోబెట్టి భృతి యిస్తున్నారు. ఇదేమి లాజిక్కో తెలియదు. అయ్యే ఖర్చూ అవుతోంది, పౌరులకు అందవలసిన సౌకర్యమూ అందటం లేదు. నిరుద్యోగులకు, యింకా కొన్ని వర్గాలకు ఎన్నో రకాల ఉచితాలు, పిల్లలు పుడితే ప్రభుత్వం ఖర్చు భరిస్తుంది అంటే, వాళ్లు పిల్లలు కనేస్తున్నారు. ఉద్యోగం లేదు కదాన్న జంకు లేదు వాళ్లకు. ఈ భారమంతా పన్నులు కట్టే పౌరులపై పడుతోంది. విదేశాల్లో నివాసం వుండేవారికి యివి వింతగా తోచవు కానీ, ఇండియా నుంచి అతిథిగా వెళ్లిన నాకు దీనిలో విజ్ఞత ఏమిటో బోధపడలేదు. మన ఇండియన్లు అక్కడ పని చేస్తూ, చచ్చేటంత పన్నులు కట్టి అక్కడి సోమరులను పోషిస్తున్నారన్నమాట అనిపించింది.

'బ్రిటన్‌లో లేబరు చట్టాలు గట్టిగా వుంటాయి. అమెరికాలోలా ఎప్పుడు తలచుకుంటే అప్పుడు పింక్‌ స్లిప్‌ యిచ్చేయడం కుదరదు' అంటే బాగుందే అనుకున్నాను. కానీ కార్మిక హక్కుల రక్షణ ఎంత మితిమీరిందో ఒక ఉదాహరణ చెప్తాను. ఒకాయన తారసిల్లాడు - మీ కంపెనీ ఏ పని చేస్తుంది అని అడిగితే 'ఎవరైనా ఉద్యోగికి ఆఫీసుకి వెళ్లడానికి కుదరకపోతే మాకు ఫోన్‌ చేసి చెప్తాడు' అన్నాడు. 'మీకెందుకు? ఆఫీసులో బాస్‌కే చెప్పవచ్చు కదా' అని అడిగాను. 'అలా చెప్పాలన్న రూలు లేదు, మాకు చెప్తాడు, మేం వాళ్లకు చెప్తాం' అన్నాడు. 'అతని బదులు వేరేవారిని పంపించే బాధ్యత మీరు తీసుకుంటారా?' అని అడిగాను. 'అబ్బే, అదేం లేదు, మీవాడు యివాళ రావటం లేదు అని చెప్తామంతే. ప్రత్యామ్నాయం చూసుకునే బాధ్యత వాళ్లదే' అన్నాడాయన. అంటే నెలనెలా జీతం యిచ్చే కంపెనీకి నేను యివాళ రావటం లేదు అని చెప్పడానికి కూడా ఉద్యోగికి గోరోజనమా? ఆ ముక్క వాళ్లకు కాకుండా కంపెనీ నియమించిన ఏజన్సీకి చెపితే గౌరవమా? నాకు కాన్సెప్టు అర్థం కాలేదు. పొరబడ్డానేమో అన్న అనుమానం యింకా వదలలేదు. బ్రిటిషు ఉద్యోగులు యింత పోజు కొట్టేస్తూన్నపుడు, కంపెనీ యజమానులు విధేయులుగా పనిచేసే యితర జాతీయులకు ఉద్యోగాలు యిస్తే ఆశ్చర్యమేముంది?

చదువు గురించి చెప్పాలంటే అక్కడ దాదాపు అందరూ ప్రభుత్వ స్కూళ్లలోనే చదువుతారట. అవి చాలా బాగుంటాయట. పురుషుల్లో పుణ్యపురుషుల్లా గ్రామర్‌ స్కూళ్లని వుంటాయిట. వాటిలో ఎడ్మిషన్‌ కష్టమట. మన తెలుగు వాళ్లకు ఏదీ సాదాసీదాగా పోనివ్వడం అలవాటు లేదు. పోటీ పడడమంటే మహా యిష్టం. ఇక్కడ ఎంసెట్‌కు, ఐఐటికి ఫౌండేషన్‌, ప్రిపరేషన్‌ అంటూ పిల్లల్ని ఎలా తోమేస్తారో, అదే అనుభవంతో అక్కడి తెలుగువాళ్లు తమ పిల్లల్ని గ్రామర్‌ స్కూల్లో సీటు సంపాదించడానికి రెండేళ్ల ముందు నుంచి మన ఇండియన్‌ టీచర్ల చేతనే వారానికి రెండు, మూడు క్లాసుల స్పెషల్‌ ట్రైనింగ్‌ యిప్పిస్తున్నారు. సహజంగానే మనవాళ్లకు సీట్లు వచ్చేస్తున్నాయి. కొన్నాళ్లు పట్టించుకోకుండా వున్న బ్రిటిషర్లు యీ వరస చూసి పోటీ పడకపోతే తమ పిల్లలకు గ్రామర్‌ స్కూలు సీట్లు మిగిలేట్లు లేవని భయపడి, తమ పిల్లల్నీ ఇండియన్ల వద్దకు ట్రైనింగ్‌కు పంపిస్తున్నారట. ఇలా యుకెలో యితర ప్రాంతాల వాళ్లు వచ్చి బాగు పడిపోవడం, తమకు పోటీగా మారడం స్థానికులకు కంటగింపుగా వుండడంలో ఆశ్చర్యమేముంది?

ఇవన్నీ మధ్యతరగతి వాళ్లకు యిబ్బంది కలిగించే అంశాలు. తిట్టుకుంటూ, తిమ్ముకుంటూ ఏదోలా నెట్టుకొస్తున్నారు. కానీ యిటీవలి సంవత్సరాలలో కింది స్థాయి వాళ్లకు శరణార్థులు పెద్ద ముప్పుగా పరిణమించారు. కాందిశీకులు ఎంత తక్కువ కూలీకైనా పని చేయడానికి సిద్ధపడడంతో వీళ్లకు పని దొరకడం మానేసింది. పైగా వాళ్లకు విద్య, వైద్య సౌకర్యాలు కల్పించ రావలసి రావడంతో బ్రిటన్‌ తన పౌరులకు యిచ్చే సంక్షేమ పథకాలలో కోత పెట్టింది. అందువలన బ్రిటిషర్లు యితర దేశస్తులపై కోపంతోనే బ్రెగ్జిట్‌కు మొగ్గు చూపారు. ఓటింగు సరళి చూస్తే యిది బోధపడుతోంది. - ఎమ్బీయస్‌ ప్రసాద్‌ (జూన్‌ 2016)

జూన్‌ 48 ఎమ్బీయస్‌ : హోం శాఖలో యింటి దొంగ

ఆనంద జోషి కేంద్ర హోం శాఖలో ఫారినర్స్‌ డివిజన్‌లో అండర్‌ సెక్రటరీగా పనిచేసే ఉన్నతోద్యోగి. మే నెలలో అరెస్టయ్యాడు. జూన్‌ నెలలో బెయిలు తెచ్చుకున్నాడు కూడా. అతని మీద అభియోగమేమిటంటే విదేశాల నుంచి విరాళాలు పొందే స్వచ్ఛంద సంస్థలను సతాయించడం, ఫారిన్‌ కంట్రిబ్యూషన్‌ రెగ్యులేషన్‌ యాక్ట్‌ (ఎఫ్‌సిఆర్‌ఎ) నియమాలను మీరు ఉల్లంఘిస్తున్నారంటే నోటీసులిచ్చి బెదరగొట్టి డబ్బులు లాగడం, డిపార్టుమెంటు నుంచి ఫైళ్లు యింటికి పట్టుకుపోవడం! జోషి కన్నేసిన సంస్థల్లో సునీతా నారాయణన్‌ నడిపే సెంటర్‌ ఫర్‌ సైన్స్‌ అండ్‌ ఎన్వైర్‌మెంట్‌ కూడా వుంది. పారిస్‌లో క్లయిమేట్‌ ఛేంజ్‌ గురించి జరిగిన సదస్సులో ఇండియా నుంచి వెళ్లి కీలకమైన పాత్ర పోషించిన సంస్థ అది. దానికి కేంద్ర ప్రభుత్వం దన్ను కూడా వుంది. 2015 సెప్టెంబరులో జోషి తనకు నోటీసు పంపినప్పుడు సునీత అతని పై అధికారుల వద్దకు వెళ్లి ఏమిటిదంటూ అభ్యంతరం వ్యక్తం చేసింది. దాని ఫలితంగానే జోషిని 2015 డిసెంబరులో ఆ శాఖ నుంచి తప్పించి వేరే డిపార్టుమెంటుకు బదిలీ చేశారు. అ తర్వాత కూడా జోషి ఆ డిపార్టుమెంటుకి వచ్చి డాక్యుమెంట్లు చేజిక్కించుకోవడానికి చూసేవాడు. తర్వాత మూణ్నెళ్లపాటు సిబిఐ, యితర ఏజన్సీలు జోషి చర్యలను పరిశీలించి, అతనిపై నిఘా వేసి అవినీతికి పాల్పడినట్లు ఆధారాలు సేకరించాయి. సమన్లు పంపగానే అతను మాయమై పోయాడు. పట్టుకుని అరెస్టు చేశారు. ఆధారాలు ఎదుర్కోవడానికి ఆనంద్‌ జోషి తీస్తా అస్త్రం బయటకు లాగాడు. ''నేను తీస్తా సెతల్వాడ్‌ నడుపుతున్న ఎన్జీవోలకు, ఫోర్డ్‌ ఫౌండేషన్‌కు, గ్రీన్‌పీస్‌కు వ్యతిరేకంగా అభిప్రాయాలు వెలిబుచ్చాను. దాంతో వాళ్లు నాపై కుట్ర పన్ని నన్ను యిరికించారు.'' అని వాపోయాడు. ప్రస్తుత ప్రభుత్వానికి తీస్తా అంటే ఒళ్లు మంట కాబట్టి దాన్ని తన కనుకూలంగా వాడుకుందామని చూశాడు.

మన దేశంలో 34 వేల స్వచ్ఛంద సంస్థలున్నాయి. 2015-16లో వాటికి 12 వేల కోట్ల రూ.ల విరాళాలు విదేశాల నుంచి వచ్చాయి. ఇవన్నీ సక్రమంగా వస్తున్నాయో లేదో, సద్వినియోగం అవుతున్నాయో లేదో పర్యవేక్షించవలసిన శాఖలో ఆనంద్‌ జోషి చాలాకాలం పనిచేశాడు. ఈ విరాళాలపై తరచుగా ఫిర్యాదులు వస్తూ వుంటాయి. వాటిని పరిగణనలోకి తీసుకుని స్వచ్ఛంద సంస్థ నుద్దేశించి ఒక ప్రశ్నాపత్రాన్ని తయారుచేసి పంపుతుందీ యీ శాఖ. సంతృప్తికరమైన సమాధానాలివ్వలేని ఎన్జీవోలపై చర్యలు తీసుకునే అధికారం కూడా ఆ శాఖ కుంది. ఈ నోటీసులిచ్చేముందు అండర్‌ సెక్రటరీ తన కంటె పై అధికారి జాయింట్‌ సెక్రటరీతో చర్చించి మరీ పంపాలి. కానీ జోషి అలాటి పట్టింపులు పెట్టుకోలేదు. సొంతంగానే పంపేశాడు. శాఖలో అధికారులందరూ కలిసి చర్చించి 2014-15 సం||కి 33 ఎన్జీవోలకు నోటీసులు పంపితే యితను పనిలో పనిగా మరో 20 సంస్థలకు కూడా పంపేశాడు. వాటిల్లో ఏడాదికి 552 కోట్లు విరాళాలు వచ్చిన సంస్థల నుంచి కోటి రూ.ల లోపు వచ్చినవి కూడా వున్నాయి. పెద్ద సంస్థల మీద రాళ్లేస్తేనే పళ్లు రాలతాయని జోషికి తెలుసు. కానీ వాళ్లకే పంపితే డిపార్టుమెంటులో అనుమానాలు వస్తాయని చిన్నవాళ్లను కూడా నామమాత్రంగా కలిపాడు.

మార్చి నెలలో ఫారినర్స్‌ డివిజన్‌లో ఎడిషనల్‌ సెక్రటరీగా వున్న బ్రజ్‌ కిశోర్‌ ప్రసాద్‌ తన సిబ్బందితో తీస్తా సెతల్వాడ్‌, భర్త జావేద్‌ ఆనంద్‌ నడిపే సబ్‌రంగ్‌ ట్రస్టు ఫైళ్లను పంపమన్నాడు. చూడబోతే ఎక్కడా కనిపించలేదు. ఆ ఫైలు చాలా ముఖ్యమైంది. ఎందుకంటే హోం శాఖ సబ్‌రంగ్‌ ట్రస్టు కున్న ఎఫ్‌సిఆర్‌ఎ రిజిస్ట్రేషన్‌ను సెప్టెంబరు 9 న సస్పెండ్‌ చేసింది. ఆర్నెల్లలోగా అంటే మార్చి 9 లోగా రిజిస్ట్రేషన్‌ కాన్సిల్‌ చేయడమో, పునరుద్ధరించడమో ఏదో ఒక చర్య తీసుకోవాలి. పునరుద్ధరించమని కోరడానికి వస్తామని జావేద్‌ ఆనంద్‌ కబురంపాడు. 'మీరు కోరిన సమాచారమంతా యిచ్చాం. అడిగిన ప్రశ్నలన్నిటికీ సమాధానం యిచ్చాం. మాపై నిషేధం అనాలోచితంగా, అర్థరహితంగా తీసుకున్న చర్య' అని అతని వాదన. తమపై మోపిన అభియోగాలకు వాళ్లిచ్చిన వివరణలెలా వున్నాయో తెలుసుకోవాలంటే ఫైలు కావాలిగా. అందుకని అడిగాడు. వెతికితే మూణ్నెళ్లగా ఆ ఫైలు డిపార్టుమెంటులోనే లేదని, శాఖ మార్చినపుడు జోషి యీ ఫైలూ, యితర ట్రస్టులకు సంబంధించిన ఫైళ్లు కొన్నీ పట్టుకుని వెళ్లిపోయాడనీ తేలింది. వెంటనే సిబిఐను పిలిచారు. ఇన్నాళ్లగా అవి మిస్సింగని కనిపెట్టనందుకు యితర అధికారులను కూడా ప్రశ్నిస్తున్నారు.

తనపై అనుమానం తగిలిందని తెలియగానే జోషి అజ్ఞాతంలోకి వెళ్లిపోయాడు. వెళ్లబోయే ముందు మీడియాతో ''హోం శాఖలో టాప్‌ అధికారులందరూ అవినీతిపరులు. నేను నిప్పు. అనేక ఎన్జీవోలు తమను 'వాచ్‌ లిస్ట్‌' నుంచి తప్పించమని నాకు లంచాలు యివ్వజూపాయి. ఉదాహరణకి ఫోర్డ్‌ ఫౌండేషన్‌ రూ.250 కోట్లు యివ్వబోయింది. నేను ఒప్పుకోలేదు. మా జాయింట్‌ సెక్రటరీ ప్రసాద్‌ వాళ్లకు క్లీన్‌ చిట్‌ యిమ్మనమని నాపై ఒత్తిడి తెచ్చాడు. నేను నిరాకరించడంతో నన్నెలాగైనా యిరికించాలని చూస్తున్నాడు.'' అని చెప్పాడు. సహజంగానే ప్రసాద్‌ ఆరోపణలు తిరస్కరించాడు. హోం శాఖ సహాయ మంత్రి కిరణ్‌ రిజ్జు ''జోషియే అవినీతిపరుడు. ఫోర్డ్‌ ఫౌండేషన్‌ను కాని, మరో దాన్ని కానీ వాచ్‌ లిస్టులో పెట్టడానికి, తీసేయడానికి జోషికి ఏ అధికారమూ లేదు.'' అన్నాడు. ఫోర్డ్‌ ఫౌండేషన్‌ ప్రతినిథి తాము జోషికి లంచం యివ్వచూపామన్న మాట కొట్టిపడేశాడు.

ప్రసాద్‌ చేసిన ఫిర్యాదుపై సిబిఐ వాళ్లు మే 9న జోషిపై కేసు బుక్‌ చేసి, అతనికి సమన్లు పంపారు. సమన్లు వస్తున్నాయనగానే జోషి పారిపోయాడు. ''సిబిఐ నన్ను మానసికంగా హింసిస్తోంది. అందుకే వెళ్లిపోతున్నా'' అంటూ కుటుంబసభ్యుల నుద్దేశించి ఓ ఉత్తరం రాసి పెట్టి వెళ్లాడు. మే 15 న సిబిఐ వాళ్లు అతన్ని వెతికి పట్టుకుని విచారణ ప్రారంభించారు. అతనికి సంబంధించిన యిళ్లు, ఆఫీసులపై సిబిఐ చేసిన దాడిలో రూ. 7.50 లక్షలు, ఫైళ్లు దొరికాయి. వాటిలో హోం శాఖకి సంబంధించినవే కాక ఇన్ఫర్మేషన్‌ అండ్‌ బ్రాడ్‌కాస్టింగుకి సంబంధించినవి కూడా వున్నాయి. అతను గతంలో యిన్ఫర్మేషన్‌ డిపార్టుమెంటులో పనిచేసినపుడు తన భార్య మీనాక్షి డైరక్టరుగా మూడు మీడియా సంస్థలు నెలకొల్పి వాటి ద్వారా ప్రభుత్వ యాడ్స్‌ సంపాదించేవాడు. ఆ కంపెనీల ఫోన్ల నుంచే ఎన్జీవోలకు బెదిరింపు కాల్స్‌ చేసేవాడు. 2015 జులైలో ఫోర్డ్‌ ఫౌండేషన్ను వాచ్‌ లిస్టులో పెట్టి, ఢిల్లీలోని వారి ప్రతినిథికి ఫోన్‌ చేసి 'మనిద్దరి మధ్య బేరం కుదిరితే మినిస్ట్రీలో జరిగిన మీటింగు మినిట్స్‌ కాపీ మీ చేతిలో పెడతా' అని ఆఫర్‌ చేశాడు. ఆ ఫోర్డ్‌ ప్రతినిథి యితని ఆఫర్‌ పట్టించుకోలేదు కానీ వెంటనే అతని ఉన్నతాధికారులకు యీ విషయాన్ని తెలియపరిచాడు. జోషి చేసిన ఫోన్‌ కాల్స్‌ను యింటెలిజెన్సు అధికారులు రికార్డు చేశారు.

చివరకు మే 15 న అరెస్టు చేశారు. జోషి బెయిలు కోసం దరఖాస్తు చేసుకుంటే, సిబిఐ స్పెషల్‌ కోర్టు జడ్జి వినోద్‌ కుమార్‌ జూన్‌ 6 న 'అతను పారిపోలేడు. సాక్షుల నెవరినీ ప్రభావితం చేసే, సాక్ష్యాలు తారుమారు చేసే స్థితిలో లేడు. బెయిలు యిచ్చినా నష్టం లేదు. బయటకు వచ్చాక ఏ ఎన్జీవోనైనా, ఏ సాక్షినైనా అతను సంప్రదించినట్లు సిబిఐ ఫిర్యాదు చేస్తే బెయిల్‌ కాన్సిల్‌ చేస్తా.' అంటూ 50 వేల పూచీకత్తు, యిద్దరు స్యూరిటీలు తీసుకుని బెయిలు యిచ్చేయవచ్చు అన్నాడు. సిబిఐ అతని పాస్‌పోర్టు స్వాధీనం చేసుకుంది. విచారణ పూర్తయేవరకు ఘజియాబాద్‌, ఢిల్లీ విడిచి వెళ్లకూడదని, మహా అయితే తలిదండ్రులు నివాసముండే రాంచీకి సిబిఐ అనుమతి తీసుకుని వెళ్లవచ్చని, ప్రతీ సోమవారం సిబిఐకు కనబడాలని, పాస్‌పోర్టును సిబిఐకు అప్పగించాలని షరతులు విధించాడు. అతని చరిత్ర మొత్తమంతా ఎప్పుడు బయటకు వస్తుందో తెలియదు. ఎందుకంటే అతని గురించి ఎక్కువగా చెప్పిన కొద్దీ హోం శాఖ నిర్వహణ అంత అధ్వాన్నంగా వుందని ఒప్పుకోవలసి వస్తుంది. - ఎమ్బీయస్‌ ప్రసాద్‌ (జూన్‌ 2016)